Paklaikusi planeta prie katastrofos 
slenksčio: teroro aktai, epidemijos, genų 
inžinerijos eksperimentai, kol vieną 
dieną savaip išprotėjęs mokslininkas 
paverčia vartotojiško absurdo pasaulį 
negyvenama dykuma. 

Naujausias Kanados rašytojos, Booker, 
„Giller ir jma kitų prestižinių literatūros 


valžsi jau tolimą 
visas vertybes m dėl ii 
gerovės. Pagrindinis veikėjas Džimis, išlikęs 
po globalinės katastrofos su būreliu mutantų 
ir pasivadinęs Sniego žmogumi, stengiasi 
suvokti, kas atsitiko, kodėl staiga sugriuvo 
pasaulis. Kurdama jai įprastą dviplanį 
pasakojimą, autorė sugrąžina jį į praeitį: 
Sniego žmogus mintimis grįžta atgal į 
jaunystę, dar sykį išgyvena savo keistą ir 
tragišką meilę pornožvaigždei Oriksei, kurią, 
eje, savaip myli ir globoja jo vienintelis 
augas ir blogio genijus Griežlys. Meilės 
drama pavirsta viso pasaulio katastrofa. 

Mano šeimai 


Galėčiau kaip ir kiti nustebinti Tamstą keistais 

ir neįtikėtinais pasakojimais, bet man arčiau širdies 
paprastu stiliumi ir be jokių įmantravimų 

išdėstyti gryną teisybę, nes mano pagrindinis tikslas — 
nė teikti Tamstai pramogą, bet atverti akis į pasaulį. 


Jonathan Swift, 
Guliverio kelionės 


Nejaugi nebėra išeities? 

Neįmanoma atmintinai išmokti šios žemės gyvenimo taisyklių? 
Nejaugi nebėra nei kelio gairių, nei prieglobsčio? 

Nejaugi nebėra nieko, tik stebuklas — šuolis nuo bokšto 
šelmens? 


Virginia Woolf, 
Švyturio link 

Mangas 


156 žmogus pabunda prieš auštant. Guli nejudėdamas, 
klausydamasis kylančio jūros potvynio, bangų, viena po kitos 
virstančių per užtvaras, šū-šūū, šū-šūū, sakytum širdies tvinks- 
nių. Taip būtų gera patikėti, jog vis dar miega. 

Rytuose pilkšvo ūko aptrauktas horizontas jau blykšo rausva 
grėsminga žara. Keisčiausia, kad aušrota padangė vis dar atrodo 
švelni. Jos fone tamsiais pavidalais dūluoja pakrantės dango- 
raižiai, neįtikėtinai dunksodami virš rausvuojančios melsvos 
lagūnos. Pajūryje lizdenančių paukščių kryksmas ir tolimas 
vandenyno griausmas, bangoms graužiant dirbtinius rifus — su- 
rūdijusias mašinų dalis, krūsnis plytgalių ir skaldos, — atrodo 
beveik kaip automobilių gausmas švenčių dienomis. 

Iš įpročio jis dirstelėja į laikrodį — nerūdijančio plieno dė- 
želę su nusitrynusia aliuminio apyranke, vis dar spindinčią, 
nors mechanizmas jau seniai sugedęs. Dabar segi jį kaip savo 
vienintelį talismaną. Tuščias ciferblatas rodo esamą laiką: nulis 
valandų. Kiekvienąsyk, suvokus, kad nebėra oficialaus vietos 
laiko, jį nukrečia šiurpas. Niekas niekur nežino, kelinta dabar 
valanda. 

— Nusiramink, — liepia jis sau. 

Keliskart giliai įkvepia oro, paskiau pasikaso vabzdžių su- 
kandžiotas vietas, ne pačias opas, bet aplink, kad nenudrėkstų 
šašų: to dar betrūko, kad užsikrėstų kraujas. Jis apsižiūri aplink, 
ar nešmirinėja apačioje laukiniai gyviai: ramu, nematyti nei 
žvynų, nei uodegų. Pasigelbėdamas pakaitais čia kaire ranka 

ir dešine koja, čia dešine ranka ir kaire koja, išlipa iš medžio. 
Nusibraukęs prilipusias šakeles ir žieves, apsisiaučia savo nešva- 
ria paklode nelyginant toga. Dėl viso pikto, kad nepradingtų, 
vakare ant šakos buvo pasikabinęs beisbolo kepuraitę, lygiai 
tokią, kokią kadaise dėvėjo Raudonųjų puskojinių komandos 
nariai; pasižiūri į vidų, iškrato vorą, užsideda ant galvos. 

Paėjęs kelis žingsnius į kairę, įbrenda į krūmus. 

— Saugokitės, — sako žiogams, ir tie pabaidyti nudūzgia 
į šalį. 

Atsidūręs kitoje medžio pusėje, gana atstu nuo tos vietos 
kur šlapinasi, ima naršyti po slėptuvę, įrengtą iš kelių betono 
luitų ir aptrauktą vieliniu tinklu, kad nelįstų pelės ir žiurkės. 
Ten laiko kelis mangus, įrišęs į plastikinį maišelį, skardinę 
Sveltanos Nemėsinių dešrelių, neįkainojamą pusbutelį — ne, 
veikiau trečdalį butelio — škotiško viskio ir maistingą šoko- 
ladinio skonio jėgainio plytelę folijos apvalkalu, nugvelbtą iš 
treilerių parko, patižusią ir lipnią. Jis dar nesiryžta jos valgyti: 
gal tai jo paskutinis radinys. Laiko ten ir konservų atidariklį 
ir — nežinia kodėl — ledo kirtiklį; be to, šešis tuščius alaus bu- 
telius — tiek iš sentimentalumo, tiek gėlam vandeniui supilti. 
Taipgi saulės akinius; kaip tik juos ir užsideda. Tik trūksta 
vieno stiklo, bet vis geriau negu nieko. 

Jis atsiriša plastikinį maišelį: belikęs vienas mangas. Keista, 
kiek pamena, būta daugiau. Į vidų įsimiklino įlįsti skruzdė- 
lės, nors buvo užveržęs kaip galima stipriau. Štai jau bėgioja 
rankomis, juodosios ir piktos mažytės geltonosios. Protas ne- 
neša, kaip jos sugeba taip skaudžiai gelti, ypač geltonosios. Jis 
nubraukia jas žemėn. 

— Tik nuosekliai vykdant įprastas kasdienes priedermes, 
įmanoma išsaugoti dvasios stiprybę ir sveiką protą, — balsu 
taria jis. 

Toks įspūdis, lyg tai būtų citata iš kokios knygos, koks at- 
gyvenęs nuobodus vadovas, surašytas europiečiams kolonis- 
tams, tvarkantiems vienokias ar kitokias plantacijas. Jis netgi 
neprisimena, kad būtų kada nors skaitęs tokį dalyką, tačiau 

tai nieko nereiškia. Jo smegenų dalyje, kur kitados glūdėjo 
atmintis, pilna spragų. Kaučiuko plantacijos, kavos plantacijos, 
džiuto plantacijos. (Kas tai yra džiutas?) Kolonistai privalėjo 
dėvėti tropikų šalmus, persirengti pietums, nežaginti čiabuvių. 
Ne, vargu ar ten buvo parašyta: nežaginti. Neužmegzti artimų 
santykių su čiabuvėmis. Arba kaip nors kitaip... 

Kas be ko, jis gali prisiekti, kad jie nė kiek nesistengė ne- 
užmegzti santykių. Devynis kartus iš dešimties. 

— Atsižvelgiant į švelninančias aplinkybes, — sako jis. 

Staiga susivokia, jog stovi išsižiojęs, bandydamas prisiminti 
visą sakinį. Atsisėda ant žemės ir ima valgyti mangą. 


Duženos 


Baitucėiu paplūdimiu, nuklotu koralais ir sutrupėjusiais kau- 
lais, bėga būrelis vaikų. Tikriausiai maudėsi vandenyne, nes vis 
dar drėgni, blizga. Verčiau pasisaugotų: nežinia, kokių gyvių 
gali pasitaikyti lagūnoje. Tačiau jie nerūpestingi, priešingai 
nei Sniego žmogus — jis nė kojos piršto neįmerktų į vandenį, 
netgi naktį, kai nekepina saulė. Pataisa: ypačiai naktį. 

Žiūri į juos pavydžiu, o gal ilgesingu žvilgsniu? Vargu: 
mažas būdamas, niekada nesimaudė jūroje, niekada nelakstė 
paplūdimiu, juo labiau nuogas. Vaikai atidžiai žvalgo po ko- 
jomis, lankstosi, rankioja jūros išskalautus daiktus; paskiau 
tariasi, kai ką pasiima, kai ką išmeta; lobiai atsiduria sudrisku- 
siame maiše. Anksčiau ar vėliau — jis tuo įsitikinęs — pastebės 
jį medžio paunksnėje, kur, slėpdamasis nuo negailestingos 
saulės spindulių, jis sėdi susisupęs į savo palaikę paklodę ir, 
trindamasis blauzdas, čiulpia mangą. Storaodžių, ultravioleti- 
niams spinduliams atsparių vaikų akimis žiūrint, jis — tamsos 
gaivalas, prietemų padaras. 

Štai jie atbėga. 

— Sniego žmogau, ei, Sniego žmogau! — šaukia progiesmiu. 

Arčiau niekada neprieina. Gal iš pagarbos, kaip jis linkęs 
manyti, o gal todėl, kad smirda? 

(Tikrai smirda, jis puikiai tat supranta. Jis sušvinkęs, sudvi- 
sęs, dvokia kaip jūrų vėplys — riebiais nešvarumais, sūrymu, 
žuvimi, — nors, tiesą pasakius, niekada nebuvo uostęs to gy- 
vūno. Bet užtat matė paveikslėlius.) 

Atplėšę savo maišą, vaikai choru klausia: 

— Ei, Sniego žmogau, ką gi mes čia radome? 

Traukia lauk visokiausius daiktus, kaišioja jam, lyg siūlydami 
pirkti: automobilio rato gaubtą, fortepijono klavišą, vandeny- 
no nugludintą žalsvą gazuoto vandens butelio šukę. Tuščią 
plastikinį PalaimaPlius piliulių flakoną; dėžutę nuo Vištienos 
grynuolių, irgi tuščią. Kompiuterio pelę ar bent jau jos likutį 
su ilga laido uodega. 

Ašaros suveržia gerklę Sniego žmogui. Ką jiems pasakyti? 
Neįmanoma paaiškinti, kas yra ar veikiau kas buvo tos keis- 
tenybės. Tačiau vaikai tikriausiai įspėjo, ką jis jiems atsakys, 
nes paprastai nepasako nieko nauja. 

— Tie daiktai iš ankstesnių laikų. 

Jis kalba maloniai, bet išlaikydamas tam tikrą atstumą. Lyg 
mokytojas, lyg žynys, lyg geras dėdė — štai tokiu tonu pri- 
klauso kalbėti. 

— Ar jie kenksmingi? 

Kartais jie aptinka skardinių mašininės alyvos, kaustinių 
tirpiklių, plastikinių butelių su balikliais. Klastingų praeities 
spąstų. Žino, kad jis gali patarti, kaip reikia saugotis visokiausių 
įmanomų bėdų: deginančių skysčių, šleikščių išgarų, nuodingų 
miltelių. Įvairiausių neįprastų skausmų. 

— Šitie ne, — atsako jis. — Šitie geri. 

Sulig tais žodžiais nustoję domėtis radiniais, jie nuleidžia 
maišą. Tačiau nenueina: tebestovi stebeilydami į Sniego 
žmogų. Bangų išskalautų daiktų rankiojimas paplūdimyje tik 
dingstis. Jiems įdomiausia į jį žiūrėti, nes jis kitoks negu jie. 
Tolydžio prašo nusiimti saulės akinius ir vėl užsidėti: tikrinasi, 
ar iš tikrųjų jis turi dvi akis, ar tris. 

— Sniego žmogau, ei, Sniego žmogau, — progiesmiu traukia 
jie, veikiau kreipdamiesi vienas į kitą negu į jį. 

Jų galva, jo vardas — stačiai garsų samplaika. Jie neišmano, 
kas tai yra Sniego žmogus, kaip gyvi nėra matę sniego. 

Tokia buvo viena tų taisyklių, kurių nuosekliai laikėsi 
Griežlys, — parinkti vardą, neturintį fizinio ekvivalento — nei 

griaučių, nei iškamšų. Jokių vienaragių, jokių grifų, jokių 
mantikorų ar basiliskų. Tačiau tos taisyklės nebegalioja, ir 
Sniego žmogus mėgaudamasis, kad ir kartėlio pilna širdimi, 
prisiėmė tą dviprasmį vardą. Siaubingasis Sniego Žmogus, 
Jetis, — tikras ir drauge tariamas, lyg miražas šmėkščiojantis 
pūgų pagairėje, žmogbeždžionė ar beždžionžmogis, slėpinin- 
gas, nepagaunamas, žinomas tik iš gandų ir atbulų pėdų. Anot 
nuogirdų, kalnėnų gentys jį medžioja ir žudo, jei tik pasiseka. 
Anot nuogirdų, kalnėnai verda, kepa jo mėsą, kelia puotas. 
Sniego žmogui atrodo, jog tas polinkis į žmogėdrystę teikia 
jiems savotiško žavesio. 

Pastaruoju metu jis susitrumpino vardą. Jis Sniego žmogus, 
ir tiek. Žodį Siaubingasis saugo paslaptyje — kaip savotišką 
ašutinę. 

Kurį laiką nesiryžę, vaikai visi drauge — berniukai ir mergai- 
tės — apstoja jį pusračiu. Keli mažiukai vis dar žiaumoja savo 
pusrytį, per smakrus jiems žliaugia žali syvai. Šiurpu, kokie 
nevalos pasidaro žmonės, negalėdami pasižiūrėti į veidrodį. Ir 
vis dėlto vaikai atrodo nuostabiai gražūs: visi kaip vienas nuo- 
gutėliai, tobuli, skirtingo gymio — kaip šokoladas, kaip rožė, 
kaip arbata, kaip sviestas, kaip grietinė, kaip medus, — tačiau 
visi žaliomis akimis. Griežlio estetinis skonis. 

Jie žiurkso į Sniego žmogų, lyg ko tikėdamiesi. Tikriausiai 
viliasi, kad jis prašneks, bet šiandien jis nenusiteikęs kalbėti. 
Daugių daugiausia gali leisti jiems apžiūrėti saulės akinius 
arba tviskantį sugedusį laikrodį, arba beisbolo kepuraitę. 
Jiems patinka kepuraitė, tačiau jie nesuvokia, kam tas daiktas 
reikalingas — dėtiniai plaukai, bet ne plaukai, — o tinkamos 
pasakos jis dar nesugalvojo. 

Valandėlę jie stovi susimąstę, nenutraukdami nuo jo akių, 
paskiau vyriausias jų klausia: 

— Ei, Sniego žmogau, būk geras, pasakyk, kas per samanos 
želia tau ant veido? 

Visi kiti jam pritaria. 

— Būk geras, pasakyk, būk geras, pasakyk! 

Nesibaksnoja alkūnėmis, nekikena: klausia rimtai. 

— Plunksnos, — atsako jis. 

Jie klausia to mažų mažiausiai kartą per savaitę. Ir jis atsako 
tą patį. Netgi per tokį trumpą laiką — du ar tris mėnesius? Jis 
jau nebesumeta, — jie sukaupė apie jį nemažą padavimų, spė- 
jimų atsargą: Sniego žmogus kadaise buvo paukštis, bet pamiršo 
skraidyti ir kone visos plunksnos nusišėrė, tad jam šalta ir reikia 
dar vienos odos, ir jis turi dangstytis. Ne: jam šalta todėl, kad jis 
valgo žuvis, o žuvys — šaltos. Ne: jis dangstosi todėl, jog pametė 
vyro įnagį ir nenori, kad mes tai matytume. Todėl jis nesimaudo. 
Sniego žmogus raukšlėtas, nes kitados gyveno vandenyje, ir todėl 
jo oda susiraukšlėjo. Sniego žmogui liūdna, nes visi jo artimieji 
išskrido už jūrų marių ir fis liko vienui vienas. 

— Ir aš noriu plunksnų, — sako pats mažiausias. 

Tuščios viltys: Griežlio genties vyrams neželia barzda. 
Griežlys buvo įsitikinęs, jog barzda — iracionalus dalykas; be 
to, jam pačiam įgriso skustis, todėl jis nutarė suvis atsisakyti 
to poreikio. Tiesa, Sniego žmogus nespėjo: jau buvo per vėlu 
keistis. 

Ir štai jie vėl užtraukia choru: 

— Ei, Sniego žmogau, ei, Sniego žmogau, būk geras, pa- 
sakyk, ar mums negali išdygti plunksnos? 

— Ne, — atsako jis. 

— Kodėl? Kodėl? — užgieda du mažyliai. 

— Luktelėkit, aš paklausiu Griežlio. 

Jis iškelia laikrodį į dangų, pasuka ant riešo, paskiau prisi- 
kiša prie ausies, dėdamasis, jog klausosi. Lyg užkerėti jie seka 
kiekvieną jo judesį. 

— Ne, —sako jis. — Griežlys sako, jog negali. Jums plunksnos 
nepriklauso. O dabar atsikruškite. 

— Atsikruškite? Atsikruškite? 

Jie susižvalgo, paskiau sužiūra į Sniego žmogų. Jis suklydo, 
pasakė jiems negirdėtą žodį, ir netgi negali paaiškinti, ką jis 
reiškia. Jie nesupranta, jog tai užgaulus žodis. 

— Ką reiškia atsikruškite? 

— Nešdinkitės! 

Jis plėstelėja jų pusėn paklode, ir jie išsilaksto kurdami 
paplūdimiu. Jiems dar neaišku, ar reikia jo bijoti ir ar labai 
reikia, jeigu reikia. Kaip žinia, jis dar niekad nenuskriaudė 
nė vieno vaiko, tačiau sunku permanyti jo būdą. Nežinia, ką 
jis gali iškrėsti. 


Balsas 


= E štai aš vienas, — sako jis balsu. — Vienui, vienui vienas. 
Vienui vienas plačioje, plačioje jūroje. 

Dar viena atmintyje spengiančių citatų nuotrupa. 

Pataisa: paplūdimyje. 

Jam norisi žūtbūt išgirsti žmogaus balsą — tikrą Žmogaus 
balsą, tokį pat kaip jo. Kartais jis kvatoja kaip hiena arba 
riaumoja kaip liūtas — kaip įsivaizduoja kvatojant hieną, 
kaip įsivaizduoja riaumojant liūtą. Kadaise, vaikas būdamas, 
žiūrėdavo senus dokumentinius filmus apie tuos gyvūnus, 
įrašytus į skaitmeninio vaizdo plokšteles: gyvūnų elgimosi 
programas — kaip jie dauginasi, kaip urzgia, kaip motinos 
laižo jauniklius, kokie jų vidaus organai. Įdomu, kodėl tada 
jam būdavo taip gera? 

Arba jis kriuksi ir žviegia kaip kiauloidas, arba staugia kaip 
šuolkas: Aūūū! Aūūū! Kartais temstant jis laksto paplūdimiu 
svaidydamas akmenis į vandenyną ir rėkdamas: Šūdas, šūdas, 
šūdas, šūdas, šūdas! Paskiau jam palengvėja. 

Jis atsistoja, rąžydamasis iškelia rankas, ir paklodė nuslys- 
ta nuo pečių. Baisėdamasis apsižiūri save iki kojų: nešvarus, 
vabzdžių sukandžiotas kūnas, žilstelėjusių plaukų kuokštai, 
sugrubę ir pageltę kojų pirštų nagai. Nuogas, kaip motinos 
pagimdytas, nors taip toli ir nesiekia jo atmintis. Tiek lemtingų 
dalykų įvyksta žmogui nė nenuvokiant, kad neįmanoma jų 
visų sužiūrėti, kaip antai: gimimas ir mirtis. Ir laikinas susi- 
laikymas nuo lytinių santykių. 

— Apie tai nė negalvok, —sudraudžia jis save. — Seksas — tai 
lyg alkoholis, negerai dėl to kvaršinti sau galvą iš pat ankstaus 
ryto. 

Kitados jis labai savimi rūpinosi: bėgiodavo, eidavo mankš- 
tintis į gimnastikos salę. Dabar gali suskaičiuoti visus šonkau- 
lius: menksta. Trūksta gyvulinių proteinų. Moters balsas mei- 
liai kužda jam į ausį: Koks mielas užpakaliukas! Tai ne Oriksė, 
tai kokia kita moteris. Oriksė jau nebe tokia šneki. 

— Pasakyk ką nors, — meldžia jis. 

Ji girdi, jis trokšta tuo save įtikinti, bet ji tyli. 

— Ką man padaryti? — klausia jis. — Juk žinai, kad aš... 

Ak, koks mielas pilvukas! — pertraukia jį kuždesys. — Gulk, 
širduk, ir viskas. Kas tai? Kokia atsitiktinė senų laikų kekšė. 
Pataisa: profesionali lytinių santykių žinovė. Cirko akrobatė, 
kaip guminė, perdėm apsilipinusi blizgučiais nelyginant žuvų 
žvynais. Jis negali pakęsti tų praeities atgarsių. Jie kamuodavo 
šventuosius, kuoktelėjusius utėlėtus atsiskyrėlius, gyvenančius 
olose ir tyruose. Labai greitai jam ims rodytis žavūs demonai 
gundančiais speniukais, kaišiodami rausvus liežuvius. Tolu- 
moje, už griūvančių dangoraižių, iš vandenų išners undinės, 
ir jis, išgirdęs jų meilias giesmes, puls plaukti jų pusėn ir 
paklius rykliams į nasrus. Jį apniks būtybės moters galva ir 
krūtimis, jis bėgs jų pasitikti išskėstomis rankomis, ir tai bus 
galas. Smegenų suminkštėjimas. 

Arba dar blogiau: pro medžius jo link ateis kokia mergina, 
pažįstama ar kadaise pažinota, apsidžiaugs jį pamačiusi, bet bus 
nuausta iš oro. Jis džiaugsis ir tuo, kad tik nebūtų vienas. 

Pro vienintelį saulės akinių stiklą jis įdėmiai žvalgo ho- 
rizontą: nieko. Jūra kaip lydytas metalas, dangus — išblukusi 
mėlynė, o joje saulės išdeginta skylė. Tuštuma. Vanduo, smėlis, 
dangus, medžiai, praeities atplaišos. Niekas jo neišgirs, nes 
nieko nebėra. 

— Griežly! — rėkia jis. — Šikniau! Besmegeni! 

Klausosi. Veidu vėl žliaugia sūrus vanduo. Nežinia, kada 
tai atsitiks, ir jis nieko negalės padaryti. Dusdamas gaudo orą, 

lyg krūtinę gniaužtų milžino ranka — sugniaužia, atleidžia ir 
vėl sugniaužia. Beprasmiška baimė. 

— Tu kaltas! — rėkia jis vandenynui. 

Jokio atsako, ir tai nenuostabu. Vien ošia bangos — šū-šūū, 
šū-šūū. Kumščiu persibraukia per veidą, aptekusį nešvarumais, 
ašaromis ir snargliais, per susivėlusią, nuo mango sulčių su- 
lipusią barzdą. 

— Sniego žmogau, Sniego žmogau, atsipeikėk! — sako jis 
sau. 


Laužas 


Ki, kartą, seniai seniai, Sniego žmogus nebuvo Sniego 
žmogus. Ne, jis buvo Džimis. Labai geras vaikas. 


Iš savo ankstyvosios vaikystės Džimis geriausiai prisimena 
didelį laužą. Jam buvo penkeri, gal šešeri. Avėjo raudonais 
guminiais botais su šypsančiais ančiukais galuose; prisimena 
tai, nes, pažiūrėjęs laužą, su tais botais turėjo įlipti į geldą 
su dezinfekciniu skysčiu. Jį įspėjo, kad dezinfekcinis skystis 
nuodingas ir kad jis nesitaškytų, ir tuomet jam sugėlė širdį 
pagalvojus, jog nuodai gali išplikyti ančiukams akis. Jam pa- 
sakė, jog ančiukai — tai tik paveikslėliai, jog jie netikri ir nieko 
nejaučia, bet jis nelabai patikėjo. 

Na, sakykim, penkerių su puse, taria sau Sniego žmogus. 
Tai bus teisingiau. 


Buvo spalis arba lapkritis; lapai vis dar mainėsi, virto oran- 
žiniais ir raudonais. Po kojomis telkšojo purvas — tikriausiai 
Džimis buvo atvirame lauke, — lynojo. Ištisas kalnas karvių, 
avių ir kiaulių — toks buvo tas laužas. Stirksojo tiesios sustingu- 
sios jų kojos; gyvuliai užsidegė, aplieti benzinu, plaikstydamosi 
šovė aukštyn gelsvos, baltos, rausvos ir oranžinės liepsnos, ir 
ore pasklido skrundančios mėsos tvaikas. Toks pat, koks justi, 
kai sode tėtis kepa mėsą, tik daug gailesnis, atmieštas degalinės 
dvokuliu ir svylančių plaukų smarve. 

Džimiui buvo ne naujiena svylančių plaukų smarvė — kar- 

tą nagų žirklutėmis jis nusikirpo kuokštelį plaukų ir padegė 
motinos žiebtuvėliu. Plaukai susiraitė, susisuko kaip žiups- 
nis plonyčių juodų kirmėlaičių, tad jis nusikirpo dar vieną 
kuokštelį ir vėl padegė. Kai jį užklupo tėvai, jau buvo nusi- 
rėžęs visą ruožą nuo kaktos. Išbartas pasiteisino, jog tai buvęs 
eksperimentas. 

Tuomet tėtis tik nusijuokė, bet mama nė nešyptelėjo. Be kita 
ko (pasak tėčio), Džimis bent turėjo proto nusikirpti plaukus, 
prieš juos padegdamas. Mama atrėžė, jog viena laimė, kad 
jis nesupleškinęs namų. Jiedu susikirto dėl žiebtuvėlio — jis 
nebūtų patekęs man į rankas (pasak tėčio), jei mama nerū- 
kytų. Mama pareiškė, jog apskritai visi vaikai — iš prigimties 
piromanai, ir jeigu nebūčiau aptikęs žiebtuvėlio, būčiau nu- 
griebęs degtukus. 

Įsiliepsnojus ginčui, Džimiui atlėgo širdis — jis suprato, jog 
išsisuks nuo bausmės. Reikėjo tik tylėti, ir netrukus jie pamirš, 
dėl ko kilo kivirčas. Vis dėlto jis jautėsi kaltas, nes, šiaip ar taip, 
supjudė tėvus. Žinojo, kad viskas pasibaigs tuo, jog trinktelės 
durys. Jisai vis labiau gūžėsi krėsle, o tuo tarpu virš galvos 
siautėjo žodžių audra, kol pagaliau pokštelėjo durys — šįkart 
išbėgo mama, — ir per kambarį perdvelkė oro gūsis. Visada 
perdvelkdavo oro gūsis, kai trinktelėdavo durys, toks silpnas 
pūstelėjimas — puf! — tiesiai į ausis. 

— Neimk į galvą, bičiuli, — tarė tėtis. — Moterims amžinai 
tai šilta, tai šalta. Atvės. O mudu užvalgykime ledų. 

Pasakyta — padaryta. Jiedu prisikrovė aviečių ledų į dube- 
nėlius, iš kurių per pusryčius valgydavo dribsnius, Meksikoje 
meistrų nužiestus dubenėlius su ranka pieštais mėlynais ir 
raudonais paukščiais, tad jų nebuvo galima plauti automatinėje 
indų plovyklėje, ir Džimis sušveitė viską iki paskutinio lašelio 
norėdamas parodyti tėčiui, jog viskas gerai. 

Moterys ir kūno temperatūra. Šiluma ir vėsa, pakaitais už- 
liejanti tą keistą, muskusu kvepiančią nepastovaus klimato 
zoną po jų drabužiais. Slėpiningą, gyvybiškai svarbią, nenu- 
spėjamą — taip sakė tėtis. Tačiau apie vyrų kūno temperatūrą 

niekas nekalbėdavo; apie tai niekas netgi neužsimindavo, bent 
jau tada, kai jis buvo mažas, nebent kartais tėtis tarstelėdavo: 
„Šalčiau!“ Kodėl niekas nekalbėdavo apie vyrų kūno tempe- 
ratūrą? Apie tai, kas darosi po jų marškiniais? Po marškiniais 
lygiomis smailiomis apykaklėmis — iš apačios įjuodusiomis, 
įčiurusiomis, trenkiančiomis siera? Džimiui būtų pravertusi 


viena kita teorija tuo klausimu. 


Rytojaus dieną tėtis nuvežė jį į kirpyklą, kurios vitrinoje 
puikavosi daili mergina putliomis lūpomis, juodais marškinė- 
liais, nuslinkusiais nuo vieno peties, šiurpsančiais standžiais it 
dygliai plaukais, gundančiai žvelgianti juodai apvedžiotomis 
akimis. Viduje plytelių asla buvo nuklota plaukų kuokštais, 
kuriuos kirpėjas sušluodavo grindų šepečiu. Pirmiausia jis 
apsiautė Džimį juoda skraiste, veikiau panašia į seilinuką, ir 
Džimis iš pradžių jos nenorėjo, nes buvo nebe toks mažas. 
Kirpėjas juokdamasis pareiškė, jog tai ne seilinukas. Kur tai 
matyta, kad vaikas segėtų juodu seilinuku? Tad jis sutiko, 
paskiau jį trumpai apkirpo, kad nesimatytų iškarpytų vietų, 
o to jis kaip tik labiausiai norėjo — trumpų plaukų. Paskiau 
kirpėjas ištepė juos kažkokiu skysčiu iš ąsočio, kad styrotų kaip 
spygliai. Pakvipo apelsinų žievelėmis. Jis nusišypsojo, žiūrė- 
damas į savo atvaizdą veidrodyje, paskiau suraukė antakius, 
nutaisydamas griežtą miną. 

— Kietas vaikinas, — tarė kirpėjas, linktelėdamas Džimio 
tėčiui. — Tigras. 

Nupurtė nuo Džimio plaukus ant aslos, nuklotos kitų 
žmonių plaukais, paskiau grakščiai nusiautė juodą skraistę ir 
nukėlė jį nuo krėslo. 


Stovėdamas prie laužo, Džimis jaudinosi dėl gyvulių — juk 
jiems, degant ugnyje, tikriausiai skaudėjo. Ne, nuramino jį 
tėtis. Gyvuliai negyvi, jie kaip kepsniai ar dešrelės, nebent 
nenudirti. 

O galvos, tarė sau Džimis. Juk kepsniai be galvų. Su galvo- 
mis visai kas kita: jam atrodė, kad gyvuliai priekaištingai žiūri 
į jį degančiomis akimis. Jam dingtelėjo mintis, kad dėl viso 
to —laužo, svylančios mėsos tvaiko, o svarbiausia, jog gyvuliai 
dega ir kankinasi, — jis kaltas, nes nė neketino jų gelbėti. Ir 
netgi džiaugėsi laužu kaip įspūdingu reginiu — tviskančiu lyg 
Kalėdų eglutė, liepsnojanti Kalėdų eglutė. Jis laukė sprogi- 
mo — kaip per televiziją. 

Tėtis stovėjo šalia, laikydamas jį už rankos. 

— Pakelk mane, — paprašė Džimis. 

Tėčiui dingtelėjo, kad vaikui reikia paguodos, tad paėmė jį 
ant rankų ir priglaudė. Tačiau Džimis taipgi norėjo daugiau 
matyti. 

— Tokios pabaigos ir reikėjo tikėtis, — tarė tėtis — ne Džimiui, 
bet šalia stovinčiam vyriškiui. — Reikia tik pradėti. 

Džimio tėtis atrodė įpykęs, ne ką mažiau nei jo pašne- 
kovas. 

— Girdėjau, kad tyčia taip padarė. 

— Nėmaž nenustebčiau, — atsakė Džimio tėtis. 

— Norėčiau karvės ragų, — tarė Džimis. 

Jis nesuprato, kam reikia juos paleisti pelenais. Mielai būtų 
prašęs dviejų, bet pagalvojo, kad gali atrodyti per daug. 

— Nevalia, — atsakė tėtis. — Tik ne šį kartą, bičiuli. 

Ir patapšnojo jam per koją. 

— Dabar galės užkelti kainas, — toliau kalbėjo vyriškis. — Su- 
rengė skerdynes, kad galėtų pasiplėšti pinigo, iškišdami savo 
prekes, kaip kažin ką. 

— Tikras skerdynes, — dygėdamasis pritarė Džimio tėtis. — O 
gal čia bus prikišęs nagus koks pamišėlis? Kokie sektantai? Ką 
čia gali žinoti! 

— Kodėl nevalia? — paklausė Džimis. 

Juk niekas daugiau nenorėjo tų ragų. Tačiau šįkart tėtis 
neatsakė. 

— Įdomu, kaip jiems pavyko? — tarė jis. — Aš maniau, jog 
pas mus ir uodas snapo neįkištų. 

— Ir aš taip maniau. Juk mes mokame kaip reikiant. Ką 
veikia tie švilpiai? Ne už dyka pinigus gauna. 

— Ko gero, papirko, — tarė Džimio tėtis. — Aš manau, jie 
patikrins visas bankų operacijas, nors tik paskutinis mulkis gali 
pervesti tokius pinigus per banką. Šiaip ar taip, lėks galvos. 

— Persijos per sietą, nenorėčiau atsidurti jų vietoje, — tarė 
vyriškis. — O kas iš pašalinių gali įvažiuoti? 

— Remontininkai. Tiekėjai. 

— Tikriausiai jie ir įvežė. 

— Girdėjau, jog taip buvo suplanuota, — tarė tėtis. — Šiaip ar 
taip, šitas virusas visiškai naujas. Mes turime bioatspaudą. 

— Tokiam žaidimui reikia dviejų partnerių, — pareiškė vy- 
riškis. 

.— Jų gali būti kiek tik nori, — atsakė Džimio tėvas. 


— Kodėl jie degino karves ir avis? — rytojaus dieną paklausė 
Džimis tėčio. 

Jie pusryčiavo trise, vadinasi, buvo sekmadienis. Tą dieną 
tėtis su mama pusryčiaudavo kartu. 

Džimio tėtis gėrė antrą puodelį kavos. Siurbčiodamas kavą, 
kažką rašinėjo skaičiais išmargintame popieriaus lape. 

— Reikėjo, todėl ir sudegino, — atsakė jis. — Kad nepa- 
plistų. 

Net akių nepakėlė nuo popieriaus; žaidė savo kišenine. 
skaičiuokle, brūkšėjo pieštuku. 

— Kas nepaplistų? 

— Liga. 

— Kokia liga? 

— Tokia, kokia sergi, kai užeina kosulys, — atsakė mama. 

— Jeigu man užeis kosulys, mane reikės sudeginti? 

— Visai galimas daiktas, — atsakė tėtis, skleisdamas kitą 
puslapį. 

Džimį perėmė baimė, nes pereitą savaitę smarkiai kosėjo. 
Galėjo užsikosėti bet kurią akimirką: jautė kutenant gerklę. 
Jau įsivaizdavo, kaip dega plaukai, ne vienas kitas kuokštelis 

padėkle, bet visi plaukai ant galvos. Baisu pasidarė, kad gali 
atsidurti vienoje krūvoje drauge su karvėmis ir kiaulėmis. Jis 
apsiverkė. 

— Kiek kartų tau reikia sakyti? — prabilo mama. — Jis dar 
mažas. 

— Tėtis vėl pasivertė baubu, —tarė Džimio tėtis. — Aš pajuo- 
kavau, bičiuli. Supranti, pajuokavau, ir tiek. Cha cha cha! 

— Jis nesupranta tokių juokų. 

— Aišku, kad supranta. Ar ne, Džimi? 

— Suprantu, — šniurkščiodamas atsiliepė Džimis. 

— Duok tėčiui ramybę, — tarė mama. — Tėtis mąsto. Už tai 
pinigus gauna. Dabar jis neturi laiko su tavimi Žaisti. 

Tėtis sviedė pieštuką ant stalo. 

— Velniai rautų! Ar neatstosi nuo mano galvos? 

Mama įmetė cigaretę į pusiau nugertą kavos puodelį. 

— Na, Džimi, eime pasivaikščioti. 

Patempė už rankos ir išsivedė perdėtai tyliai uždarydama 
galines duris. Nei jį apvilko paltuku, nei pati apsirengė. Jiedu 
išėjo be paltų, be kepuraičių. Ji vilkėjo vien chalatu ir avėjo 
šlepetėmis. 

Dangus buvo pilkas, oras žvarbus; ji ėjo nuleidusi galvą, 
ledinio vėjo plaikstomais plaukais. Susiėmę už rankų, jiedu 
vaikščiojo aplink namą pažliugusia veja dukart spartesniais 
žingsniais nei paprastai. Džimiui buvo toks įspūdis, jog kažkas 
traukia jį gelmėn, nutvėręs geležiniais nagais. Jis jautėsi, lyg 
būtų blaškomas bangų, lyg visa jo esybė draskoma į skutus 
ir sūkuriuodama sklaidosi į šalis. Ir drauge jam buvo links- 
ma. Jis dirstelėjo į mamos šlepetes: jos buvo permirkusios ir 
purvinos. Jam būtų kliuvę, jeigu jis pats būtų šitaip sudirbęs 
savo šlepetes. 

Jiedu sulėtino žingsnius, paskiau stabtelėjo. Tuomet mama 
ėmė kalbėti ramiu gražuolės televizijos mokytojos balsu, kokiu 
paprastai kalbėdavo įniršusi. Liga, pasak jos, nematoma, nes 
be galo mažytė. Ji sklando ore arba glūdo vandenyje, arba pri- 
limpa prie nešvarių pirštukų, todėl nevalia krapštytis nosies, 

o paskiau kaišioti pirštų į burną, todėl reikia visada plautis 
rankas išėjus iš tualeto, todėl nevalia šluostytis... 

— Žinau, — atsiliepė Džimis. — Ar galiu eiti į vidų? Man 
šalta. 

Mama dėjosi, kad nieko negirdi. Liga įsismelkia į tave, kal- 
bėjo ji tuo pačiu ramiu įtemptu balsu, ir viską tavyje sudarko. 
Perdirba tave, kiekvieną tavo ląstelę, ir todėl ląstelės suserga. 
(0) kadangi tu sudarytas iš mažyčių ląstelių, bendromis pa- 
stangomis palaikančių gyvybę, didumai jų susirgus, tu... 

— Aš persišaldysiu ir gausiu kosulį, — tarė Džimis. — Aš jau 
sergu! 

Ir jis užsikosėjo. 

— Et, nesijaudink, — tarė mama. 

Ji dažnai stengdavosi jam ką nors aiškinti, bet jai pritrūkda- 
vo kantrybės. Tai būdavo pačios prasčiausios akimirkos jiems 
abiem. Jis priešindavosi, dėdavosi, jog nesupranta netgi tada, 
kai suprasdavo, apsimesdavo kvailiuku, nenorėdavo, kad ji 
pasiduotų nevilčiai. Norėdavo, kad ji nepultų į neviltį, kad 
dėtų visas pastangas ir nugriautų sieną, kuria jis atsitveria, 
kad neatlyžtų. 

— Papasakok man apie tas mažuliukes ląsteles, — kaip galima 
verksmingesniu balsu paprašė jis. — Papasakok! 

— Tik ne šiandien, — atsakė ji. — Eime į vidų. 


Organikos ūkiai 


Džimio tėvas dirbo Organikos ūkiuose. Buvo genografas, 
vienas geriausių savo srities specialistų. Dar studijuodamas 
magistrantūroje, parašė savo pagrindinius mokslinius darbus 
apie proteonomų ženklinimą ir vėliau bendradarbiavo Ne- 
mirtingumo operacijos padalinyje kuriant Matuzalio pelę. 
Vėliau Organikos ūkiuose tapo vienu svarbiausiu kiauloidų 
projekto vykdytoju, įsiliedamas į būrį transplantacijos ekspertų 
ir mikrobiologų, tobulinančių įvairius kovos su infekcijomis 
metodus. Kiauloidas buvo sutartinis pavadinimas: oficialiai 
gyvūnas vadinosi sus multiorganifer. Tačiau visi jį vadino kiau- 
loidu. Kartais Organikos ūkiai vadinami Orgpersodų ūkiais, 
bet gana retai. Tiesą pasakius, tai buvo toli gražu ne ūkiai, bent 
jau ne tokie, kokie paprastai vaizduojami paveikslėliuose. 
Kiauloidų projekto tikslas buvo išauginti tam tikrą kiekį 
patikimų žmogaus audinių organų biologinėje terpėje —rink- 
tiniame transgeniniame organizme (kiaulėje), tokių organų, 
kurie ne tik lengvai persodinami žmonėms ir puikiai prigyja, 
bet ir sugeba priešintis kasmet tolydžio gausėjantiems pikty- 
biniams mikrobams ir virusams. Įterpiant sparčiai bręstantį 
geną, radosi galimybė greičiau panaudoti kiauloido inkstus, 
kepenis ir širdį, ir vėliau mokslininkai bandė sukurti tobulesnį 
kiauloidą, galintį išauginti iškart penkis ar šešis inkstus. Tokiam 
gyvūnui-terpei galima išpjauti atliekamus inkstus; tad, užuot 
sunaikintas, jis gyvena toliau ir augina naujus organus, daug- 
maž kaip omaras ataugina naujas žnyples vietoj prarastų. Taip 

susidaro prielaidos išvengti didesnių nuostolių, nes kiauloidui 
užauginti reikia nemaža maisto ir pastangų. Į Organikos ūkius 
buvo investuojami dideli pinigai. 

Visa tai Džimiui tėvai išaiškino, kai jis suėjo į metus. 


Sueiti į metus, mąsto Sniego žmogus kasydamasis vabzdžių 
sukandžiotas vietas, ne pačias opas, bet aplink. Kvailystė. Su- 
eiti į metus, kad galėtum daryti ką? Gerti alkoholį, dulkintis, 
geriau viską išmanyti? Koks bukagalvis turi teisę nuspręsti 
tokį dalyką? Pavyzdžiui, Sniego žmogus nesijaučia pakanka- 
mai subrendęs šitai, šitai... kaip čia pasakius? Šitai situacijai. 
Ir niekada nesijaus tam pakankamai subrendęs, joks sveiko 
proto žmogus negalėtų jaustis... 

"Visi mes — vyrai ir moterys — privalome eiti nubrėžtu keliu, 
mintyse skamba balsas, šįsyk vyriškas, apsimetėlio guru tonu, 
ir kiekvieno kelias skirtingas. Ieškotojui turėtų rūpėti ne tiek pa- 
ties kelio esmė, kiek malonė, galia ir kantrybė, kurios vedamas jis 
siekia išbandyti savo jėgas... 

— Paistalai, — sako Sniego žmogus. 

Lėkštas savišvietos vadovėlis, nirvana pusgalviams. Šiaip 
ar taip, jį graužia nemaloni mintis, jog jis pats bus parašęs tą 
perlą. 

Geresniais laikais, savaime suprantama. O, nepalyginamai 
geresniais. 


Kiauloidų organus buvo galima auginti pagal užsakymą, 
panaudojant žmonių donorų ląsteles, ir laikyti užšaldytus iki 
pareikalavimo. Tai atsieidavo kur kas pigiau negu žmogaus 
klonavimas „atsarginėms dalims“ gauti —be kita ko, reikėdavo 
dar šį tą pašlifuoti, Džimio tėčio žodžiais tariant, — arba vieno 
kito vaiko išlaikymas skubos atvejui kokiame nors neteisėtame 
vivariume. Organikos rinkodaros specialistai, santūriais Žo- 
džiais dėstydami savo pasiūlymus kreidiniame popieriuje, savo 
brošiūrose ir reklaminiuose leidiniuose ypač stengėsi pabrėžti 
kiauloidų metodo veiksmingumą ir palyginti didelę naudą 

sveikatai. Be kita ko, nervingesniems pacientams ramindami 
nervus, skelbė, jog paskersti kiauloidai nieku gyvu nenau- 
dojami mėsai nei dešroms: vargu ar tau kiltų noras ragauti 
skerdienos, kurios ląstelės tokios pat kaip ir tavo. 

Šiaip ar taip, ilgainiui sūrstant pakrančių vandeningiesiems 
sluoksniams, tirpstant speigiračio amžinajam įšalui, tundroje 
burbuliuojant metano dujoms, nesibaigiant sausroms vidutinio 
klimato juostos lygumose, Azijos stepėms pamažu virstant 
smėlio kopomis ir vis labiau menkstant mėsos ištekliams, kai 
kam kilo abejonių. Organikos ūkiuose, ir ten krito į akis, jog 
tarnautojų valgyklos valgiaraštyje gana dažnai pasitaiko su- 
muštiniai su kiauliena arba su kumpiu ir pyragėliai su mėsos 
įdaru. Oficialiai kavinė vadinosi Andre Bistro, tačiau lankytojai 
ją vadino Kriukse. Kiekvienąsyk, Džimiui ten pietaujant su tė- 
čiu —tai yra tada, kai mamai užeidavo nikis, — vyrai ir moterys 
prie gretimų stalų laidydavo netikusius sąmojus. 

— Ir vėl kiauloidienos paštetas, — niurgzdavo. — Blyneliai 
su kiauloidiena, kukurūzai su kiauloidiena. Nesiprašydink, 
Džimi, kirsk už abiejų žandų! 

Džimis sutrikdavo: jis nelabai aiškiai suvokdavo, kam ką 
priklauso valgyti. Nenorėdavo valgyti kiauloidienos, nes, jo 
manymu, kiauloidai buvo panašūs į jį. Nei jis, nei jie čia ne- 
turėjo balso. 

— Neimk į galvą, vaikeli, —sakydavo Ramona. — Matai, kad 
jie tave erzina. 

Ramona buvo tėčio laborantė. Ji dažnai pietaudavo kartu su 
jiedviem, Džimiu ir jo tėčiu. Ji buvo jauna, jaunesnė už tėtį 
ir netgi už mamą; atrodė šiek tiek panaši į merginą kirpyklos 
vitrinoje —tokiomis pat putliomis lūpomis ir didelėmis akimis, 
didelėmis ir juodai apvedžiotomis. Tačiau dažnai šypsodavo- 
si, ir plaukai jos buvo švelnūs ir tamsūs, anaiptol nestyrojo 
kaip dygliai. Džimio mamos plaukai buvo, jos pačios žodžiais 
tariant, purvo spalvos. („Kad nelabai purvini, — sakydavo tė- 
tis. — Baik! Aš juokauju! Juokauju! Nemušk!“) 

Ramona visada valgydavo salotas. 

— Kaip laikosi Šeronė? — klausdavo Džimio tėtį, žiūrėdama 
į jį didelėmis rimtomis akimis. Šeronė buvo Džimio mama. 

— Nekaip, — paprastai atsakydavo Džimio tėtis. 

— Oi, kaip negerai! 

— Gyva bėda. Mane jau ima nerimas. 

Džimis žiūrėdavo, kaip valgo Ramona. Ji atsikąsdavo ma- 
žyčius kąsnelius ir sugebėdavo taip kramtyti salotas, kad ne- 
grumšėtų. Netgi žalias morkas. Stačiai protas nenešė, kaip jai 
tat pavyksta, lyg ji mokėtų paversti skysčiais tą kietą traškų 
maistą ir susiurbti jį nelyginant uodo pavidalo ateivis iš filmo, 
įrašyto į skaitmeninio vaizdo plokštelę 

— Gal reikėtų... kaip čia pasakius... su kuo nors pasitarti? 

Ramona susirūpinusi kilstelėjo antakius. Jos vokai buvo 
nutepti violetine pudra, gal netgi per tirštai; atrodė lyg susi- 
raukšlėję. 

— Dabar jie daug ką gali, yra tiek daug visokių naujų pi- 
liulių... 

Gal Ramona ir buvo laboratorijos genijus, kaip sakė tė- 
tis, tačiau kalbėjo ne ką protingiau nei televizijos mergelė, 
reklamuojanti vonios putas. Pasak Džimio tėčio, ji ne kvaila, 
stačiai nenori eikvoti savo neuronų energijos ilgiems saki- 
niams. Tokių žmonių Organikos ūkiuose buvo nemaža, ir ne 
vien moterų. Visa tai dėl to, kad, pasak Džimio tėčio, jie esą 
ne žodžių, bet skaičių žmonės. Džimis jau tada suprato, kad 
jis nepriklauso skaičių žmonių kategorijai. 

— Manai, kad aš nesiūliau? Apsiklausinėjau, suradau ge- 
riausią specialistą, susitariau dėl susitikimo, bet ji nepano- 
ro, — tarė Džimio tėtis, nudūręs žvilgsnį į stalą. — Ji turi savo 
nuomonę. 

— Gaila, juk galėtų tiek nuveikti. Tokia sumani buvo! 

—(O,ji ir dabar labai sumani, —atsakė Džimio tėtis. — Tokia 
sumani, jog net už ausų šlapia. 

— Betgi ji buvo tokia... kaip čia pasakius... 

Ramonai iš pirštų išslydo šakutė, ir jiedu abu sužiuro vie- 


nas į kitą, lyg svarstydami, kokiu būdvardžiu geriausiai tiktų 

apibūdinti Džimio mamą. Paskiau jie pastebėjo, jog Džimis 
klausosi, ir staigiai nukreipė dėmesį į jį — nelyginant ateiviai 
savo lazerius. Akinančiai. 

— Na, Džimi, vaikeli, kaip sekasi mokslai? 

— Viską valgyk, bičiuli, nepalik nė plutelės, kirsk pilvą ap- 
simušdamas! 

— Ar galėčiau nueiti pažiūrėti kiauloidų? — paklausė juos 
Džimis. 


Kiauloidai buvo didesni ir riebesni nei paprastos kiaulės, 
kad būtų daugiau vietos papildomiems organams. Jie buvo 
laikomi tam tikruose, stropiai saugomuose pastatuose: būtų 
tikra katastrofa, jeigu konkuruojanti firma pagrobtų kiauloidą 
ir tobulai išpuoselėtą genetinę medžiagą. Eidamas pažiūrėti 
kiauloidų, Džimis apsivilkdavo pernelyg dukslia bioapranga, 
užsimaudavo kaukę ir, svarbiausia, nusimazgodavo rankas 
dezinfekciniu muilu. Jam ypač patikdavo maži kiauloidukai, 
vorele po dvylika išsirikiavę prie motinos spenių. Kiauloidėliai. 
Tokie gražučiai. Didieji vis dėlto atrodė baisoki — varvančiais 
šnipais, rausvomis akutėmis ir baltutėlėmis blakstienomis. 
Žiurksojo į Džimį, pakėlę galvas, lyg jį matydami, lyg tikrai 
jį matydami ir, ko gero, netgi puoselėdami prieš jį kokias 
užmačias. 

— Kriūku kriūku, kiauloidėli, — ramindamas juos, dainavo 
jis užsikvempęs ant aptvaro krašto. 

K tik išplauti, aptvarai ne taip jau baisiai dvokė. Džimis 
džiaugėsi, kad jam nereikia gyventi ten, aptvare, gulėti išmatų 
ir šlapimo klane. Kiauloidai neturėjo tualetų, darydavo kur 
pakliūva; jam dėl to būdavo truputį gėda. Jau senokai jis ne- 
sišlapino į lovą — bent jau taip jam atrodė. 

— Tik žiūrėk, neįvirsk į vidų, — sakydavo tėtis. — Jie tave 
akimoju suės. 

— Nesuės, — atsakydavo Džimis. 

Juk aš jų draugas, sakydavo sau Džimis. Juk aš jiems dai- 


nuoju. Jam niežėte niežėjo nagai gauti ilgą pagaikštį ir jiems 

sušerti — ne mušti, bet paniuginti, kad pabėgiotų. Per daug 
tyso nieko neveikdami. 


Kai Džimis buvo visai mažas, jie gyveno viename iš Modu- 
lių Cape Cod stiliaus mediniame karkasiniame name. Albume 
buvo nuotraukų —jis verandoje, nešiojamame lopšyje, — nuo- 
traukų su datomis ir visa kita. Mama dailiai sukaišiojo jas į 
albumą tada, kai dar šiuo bei tuo domėjosi. Dabar jie gyveno 
dideliame Džordžijos stiliaus gyvenamajame komplekse su 
vidiniu baseinu ir nedidele treniruoklių sale. Baldai buvo va- 
dinami reprodukcijomis. Tik gerokai paugėjęs Džimis suprato, 
ką reiškia tas žodis: jeigu yra reprodukcija, vadinasi, kažkur 
turi būti originalas. Arba kadaise buvo. Kažkas panašaus. 

"Namas, baseinas, baldai — viskas priklausė Organikos 
kompleksui, kur gyveno šulai. Ilgainiui ten pradėjo kurtis 
ir žemesnio rango atsakingieji darbuotojai bei jaunesnieji 
mokslininkai. Pasak Džimio tėčio, taip buvo geriau, nes ne- 
bereikėjo važinėti iš Modulių į darbą. Važiuojant per miestą 
kad ir steriliais eismo koridoriais, kad ir greitaisiais traukiniais, 
visada gresia užkratų pavojus. 

Džimis niekada nesilankė mieste. Matė jį tik per televiziją: 
begalinės virtinės skelbimų bei neoninių iškabų, nesibaigian- 
čios namų eilės, ilgų ilgiausios purvinos gatvės, nesuskaitoma 
gausybė įvairiausių automobilių, kai kurie velka tirštų dūmų 
uodegas; džiūgauja, šėlsta, kažkur skuba tūkstančiai žmonių. 
Buvo ir daugiau miestų, tolimesnių ir artimesnių; kai kurie 
turtingesni, pasak tėčio, beveik tokie pat kaip Kompleksas, 
namai už aukštų sienų, tačiau tokie miestai tik retkarčiais 
šmėkštelėdavo televizorių ekranuose. 

Komplekso gyventojai tik kraštutiniu atveju važiuodavo į 
miestą, ir visada būreliais. Miestus jie vadindavo plebopoliais. 
Visi miestų gyventojai privalėjo turėti asmens tapatybės liudi- 
jimą su pirštų atspaudais, tačiau plebopolių saugumo tarnyba 
dirbo kaip be rankų: miestuose netrūkdavo sukčių, sugebančių 
bet ką suklastoti ir bet kuo pasiversti, jau nekalbant apie vi- 

sokiausias atplaišas — narkomanus, plėšikus, skurdžius, pami- 
šėlius. Todėl Organikos ūkių darbuotojams buvo patogiausia 
gyventi visiems drauge ir gerai saugomiems. 

Už prožektoriais nutviekstų Organikos sienų ir vartų vė- 
rėsi nežinia. Viduje gyvenimas plaukė ta pačia vaga kaip ir 
tais laikais, kai Džimio tėtis buvo mažas, kol vieną kartą, jo 
žodžiais tariant, susidarė labai rimta padėtis. Džimio mama 
sakydavo, jog visa tai dirbtina, cirkas, ir tiek, jog nebėra kelio 
atgalios, ir tuomet Džimio tėtis atrėždavo, tad kuriems galams 
griauti tai, kas yra? Juk dabar galima išeiti pasivaikščioti nieko 
nesibaiminant, ar ne? Pasivažinėti dviračiu, pasėdėti atviroje 
kavinėje, nusipirkti ledų? Džimio nuomone, tėtis sakė teisybę, 
jam pačiam visa tai patiko. 

Vis dėlto Jungtinės saugos tarnybos vyrai — Džimio tėtis 
vadino juos saviškiais — privalėjo ir pakaušyje turėti akis. Kai 
korton pastatyti tokie svarbūs dalykai, sunku numanyti, ko 
gali griebtis kita pusė. Kita pusė arba kitos pusės: saugotis rei- 
kėjo ne tik iš vienos kurios pusės. Būta kitų kompanijų, kitų 
šalių, visokio plauko grupuočių ir sąmokslininkų. Per daug 
techninės įrangos, sakydavo Džimio tėtis. Per daug techninės 
įrangos, programinės įrangos, priešiškų bioformų, visokiausios 
rūšies ginklų. Ir, be to, per daug pavydo, fanatizmo ir nepa- 
sitikėjimo. 

Seniai seniai, riterių ir slibinų laikais, karaliai ir kunigaikš- 
čiai gyveno pilyse už aukštų sienų su pakeliamais tiltais ir 
įtvirtinimais, nuo kurių kariai pildavo verdančią dervą ant 
priešų, pasakodavo Džimio tėtis. Kompleksai — tai savotiškos 
pilys. Pilyje gali gyventi saugus ir laimingas su savo bičiuliais 
ir nieko neįsileisti į vidų. 

— Vadinasi, mes irgi karaliai ir kunigaikščiai? — klausdavo 
Džimis. 

— Na, žinoma, — juokdamasis atsakydavo tėtis. 


Pietus 


I adis: Džimio mama irgi dirbo Organikos ūkiuose. Ten ji 
susipažino su tėčiu:jiedu abu dirbo tame pačiame Komplekse 
prie to paties projekto. Mama buvo mikrobiologė: tirdama 
kiauloidams kenksmingų bioformų proteinus, stengėsi modi- 
fikuoti jų receptorius, kad tie negalėtų sąveikauti su kiauloidų 
ląstelėmis, arba kūrė tą sąveiką slopinančius vaistus. 

— Tai labai paprasta, — kartą, kaip paprastai staiga užėjus 
norui viską aiškinti, pareiškė ji Džimiui. — Blogiukai mikro- 
bai ir virusai kėsinasi įsibrauti pro ląstelių vartelius ir suėsti 
kiauloidus iš vidaus. Mamytei priklauso varteliuose įtaisyti 
spynas. 

Kompiuterio ekrane ji parodė Džimiui paveikslėlius — ląs- 
teles, mikrobus, kaip mikrobai lenda į ląsteles, apkrečia jas, 
ir tos sproginėja, padidintas proteinų nuotraukas, jos pačios 
išbandytų vaistų nuotraukas. Paveikslėliai atrodė panašūs į 
saldainių automatus prekybos centruose: skaidraus plastiko 
dėžė apvalių saldainiukų, skaidraus plastiko dėžė želatinos 
rutuliukų, skaidraus plastiko dėžė ilgų susiraičiusių saldyme- 
džio šaknelių. Ląstelės priminė saldainių automatus — skaidraus 
plastiko dėžes su atvožiamais dangteliais. 

— Kodėl daugiau nebededi spynų į vartelius? — paklausė 
Džimis. 

— Todėl, kad noriu būti namie su tavimi, — atsakė ji, žiūrė- 
dama virš Džimio galvos ir pūsdama cigaretės dūmus. 

— Na, o kiauloidai? — sunerimęs paklausė Džimis. — Juk į 
juos gali prilįsti mikrobų, ar ne? 

Jis baiminosi, kad ir jo bičiuliai kiauloidai gali sprogti kaip 
apkrėstos ląstelės. 

— Dabar jais rūpinasi kiti, — atsakė mama. 

Atrodė, kad jai visa tai kuo mažiausiai rūpi. Ji leisdavo 
Džimiui žaisti su paveikslėliais savo kompiuteryje, o kartą 
pamokė, kaip reikia įjungti programas ir žaisti karinius žaidi- 
mus — paleisti mikrobus prieš Iąsteles. Pasakė, jog nieko baisaus 
neatsitiksią, jeigu ką nors panaikinsiąs, nes visi duomenys jau 
pasenę. Vis dėlto kada ne kada, — kai jausdavosi žvali, ryžtinga, 
rami ir nusiteikusi ką nors daryti, — užsimanydavo pati pažaisti 
su kompiuteriu. Tokia ji jam labiau patikdavo — atrodydavo, 
jog jai smagu. Tuomet ji būdavo maloni, draugiška. Būdavo 
kaip tikra motina, o jis — kaip tikras vaikas. Deja, ta nuotaika 
greit praeidavo. 

Kada ji išėjo iš laboratorijos? Kai Džimis pradėjo lankyti 
Organikos pradinę mokyklą ir praleisdavo ten kone ištisą 
dieną. Kas iš to? Juk jeigu ji norėjo būti namie su Džimiu, 
kodėl išėjo iš darbo tik tada, kai Džimio jau beveik nebebū- 
davo namie? Džimis niekada nesugebėjo to suvokti ir tuomet, 
kai pirmą kartą išgirdo tuos žodžius, buvo dar mažas, ir jam 
netgi nekilo jokių minčių. Suprato nebent tiek, jog motina 
atleido Doloresę, filipinietę auklę, gyvenusią jų namuose, ir 
labai jos ilgėjosi. Ji šaukdavo jį Džim-Džimiu, šypsodavosi, 
juokdavosi, kepdavo gardžią kiaušinienę, dainuodavo daineles 
ir jį lepindavo. Deja, Doloresė išvažiavo, nes dabar su Džimiu 
būsianti jo tikroji mamytė —argi negerai? —o dviejų mamyčių 
nereikia, tiesa? 

Reikia, mintyse sako sau Sniego žmogus. Ir dar kaip reikia. 


Sniego žmogus aiškiai prisimena motiną — Džimio mamą, — 
vis dar sėdinčią su chalatu virtuvėje prie stalo, jam parėjus iš 
mokyklos pietų. Priešais stovėdavo neliestas puodelis kavos; 
ji rūkydavo žiūrėdama pro langą. Chalatas buvo skaisčiai rau- 
donas, — ligi šiol jam darosi bloga, pamačius tą spalvą. Pietūs 
namie niekada jo nelaukdavo, Džimis pats gamindavosi, mama 

tik abejingai nurodinėdavo. („Pienas šaldytuve. Po dešinei. 
Ne, po dešinei. Ar jau nebežinai, katra tavo ranka dešinė?“ ) 
Atrodydavo, kad jai viskas įsipjovė iki gyvo kaulo; gal ir jis 
jai įsipjovė iki gyvo kaulo. O gal ji sirgo. 

— Gal tu apsikrėtei? — kartą paklausė jis. 

— K3 tu turi galvoj, Džimi? 

— Na, kaip ląstelės. 

— Aha. Aišku. Ne, neapsikrėčiau, — atsakė. 

Paskiau patylėjusi pridūrė: 

— O gal ir apsikrėčiau. 

Tačiau pamačiusi, kaip jis surūgo, atsiėmė savo žodžius. 

Visų labiausiai Džimis troško ją prajuokinti, kad ji pasijustų 
laiminga, kokia, kaip jis prisimena, ji buvo vieną kartą. Pa- 
sakodavo jai visokiausius juokingus dalykus, nutikusius mo- 
kykloje, ar bent jau stengdavosi, kad jie atrodytų juokingi, 
ar paprasčiausiai prasimanydavo. („Kerė Džonston prikakojo 
ant grindų.“) Liuoksėdavo po kambarį, vartydavo akis ir vai- 
pydavosi kaip beždžionė — šitaip prajuokindavo kone visus 
berniukus, o kartais ir mergaites klasėje. Išsitepdavo nosį ara- 
chių sviestu ir bandydavo jį nulaižyti. Dažniausiai tokiomis 
išdaigomis tik suerzindavo mamą. „Visai nejuokinga, tiesiog 
šlykštu.“ „Liaukis, Džimi, nuo tavo kvailiojimo man galvą 
skauda.“ Šiaip ar taip, kartais ji šyptelėdavo ar nusijuokdavo. 
Nežinia, kas iš tikrųjų ją paveikdavo. 

Kartais vis dėlto jo laukdavo tikri pietūs, taip gražiai paruošti 
ir neįprasti, kad jis net išsigąsdavo. Kokia proga? Stalas padeng- 
tas, popierinės servetėlės — spalvotos popierinės servetėlės, kaip 
per šventes, —sviestainiai su arachių sviestu ir uogiene, jo mėgs- 
tamiausias patiekalas; kiekviena riekutė, aptepta arachių sviestu 
ir uogiene —nelyginant šypsantis snukutis. Mama būdavo gražiai 
apsirengusi, lūpas pasidažiusi tokios pat spalvos pieštuku kaip 
šypsanti uogienė ant duonos ir iš paskutiniųjų stengdavosi būti 
jam atidi, įdėmiai klausydavosi jo paikysčių, žiūrėdama į jį kaip 
niekad žydromis akimis. Tomis dienomis mama atrodydavo lyg 
porcelianinė kriauklė: tokia pat švari, šviesi, kieta. 

Suprasdavo, kad jam priklauso žavėtis jos darbo vaisiais, tad 
nerdavosi iš kailio stengdamasis nelikti skolingas. 

— Vaje, mano mėgstamiausi gardumynai! — sušukdavo iš- 
versdamas akis ir plekšnodamas sau per pilvą — aiškiai per- 
sūdydavo vaidindamas alkaną. Ir vis dėlto pasiekdavo savo 
tikslą — ji prapliupdavo juoktis. 

Paaugęs ir patyręs, ką reiškia suktumas, Džimis suprato, jog 
tomis dienomis, kai nesugebėdavo sulaukti pritarimo, bent jau 
atkreipdavo į save dėmesį. Tai būdavo vis geriau nei abejin- 
gas balsas, neveizdžios akys, nuobodžio pritvinkęs žvilgsnis, 
įsmeigtas į langą. 

— Aš norėčiau kačiuko, — kartais imdavo prašyti jis. 

— Ne, Džimi, negalima. Jau ne kartą tau sakėme. Katės iš- 
nešioja ligas, gali apkrėsti kiauloidus. 

— Betgi tau vis viena, — suktai įterpdavo jis. 

Atodūsis, dūmų kamuolys. 

— Kitiems ne vis viena. 

— Tada šuniuko. 

— Ne. Ir šunų negalima. Ar neturi ko veikti? Drožk į savo 
kambarį! 

— O papūgėlės? 

— Ne. Liaukis. 

Vadinasi, ji nė nesiklauso. 

— O nieko? 

— Negalima. 

— Gražumėlis! — imdavo krykštauti jis. — Man nėra nieko ne- 
galima! Vadinasi, galėčiau ko nors gauti! Ko galėčiau gauti? 

— Žinai, Džimi, ar negalėtum kartais subinę prisėsti? 

— Norėčiau sesutės! 

— Ne! 

— Tuomet broliuko! Būk gera! 

— Jeigu pasakiau ne, vadinasi, ne! Supratai? Aš pasakiau ne! 

— Kodėl? 

Tai būdavo galutinė riba. Tuomet galėdavai tikėtis, kad ji 
apsiverks, pašoks iš vietos ir puls iš kambario, užtrenkdama 

duris, puf. Arba apsiverks ir ims jį glamonėti. Arba trenks 
kertėn kavos puodelį ir pratrūks rėkti: „Šūdas, viskas šūdas, 
beviltiška!“ Gal net skels jam antausį, o paskiau apsiverks ir 
ims jį glamonėti. Visko galėdavai tikėtis. 

Arba apsiverks įsikniaubusi į delnus. Drebės visu kūnu gok- 
čiodama, kūkčiodama, springdama ašaromis. Tokiais atvejais 
jis sutrikdavo neišmanydamas ką daryti. Jis taip ją mylėdavo 
skriausdamas arba jausdamasis skriaudžiamas: sunku būdavo 
suvokti, kas ką skriaudžia. Glostydavo ją atkišęs ranką, laiky- 
damasis atstu kaip šunys, kurie bijo prisiartinti prie nepažįs- 
tamo žmogaus. „Atsiprašau, atsiprašau“, — prašydavo jis. Ir iš 
tikrųjų jam būdavo gėda, tačiau podraug jis slapta džiūgaudavo 
didžiuodamasis, jog sugeba šitaip ją paveikti. 

„Ir sykiu jį imdavo baimė. Juk viskam yra ribos: ar ne per 
toli bus nuėjęs? O tokiu atveju ko dar galima tikėtis? 


Vidurdienis 


AV itiadiaiss — pats bjauriausias metas: drėgna ir taip ryšku, 
jog akys raibsta. Apie vienuoliktą valandą Sniego žmogus 
lenda atgal į mišką, kaip galima toliau nuo jūros, — prakeikti 
spinduliai, atšokę nuo vandens, kliudo jį netgi paunksnėje, 
ir tuomet oda parausta ir apeina pūslėmis. Kas jau kas, o la- 
biausiai praverstų geras apsauginis saulės kremas, tik nežinia, 
kur galima jo rasti. 

Pirmąją savaitę, dar turėdamas daugiau jėgų, jis susirentė 
pašiūrę iš nulūžusių šakų, plastiko skiautės, aptiktos sudužusio 
automobilio bagažinėje, viską apvyniojęs stora lipnia juosta. 
Tuo metu jis turėjo peilį, tačiau pametė. Po savaitės, gal po 
dviejų? Reikia geriau įsiminti savaites. Peilis buvo lenktinis, 
su dviem geležtėmis, yla, plonyčiu pjūkliuku, nagų dilde ir 
kamščiatraukiu. Be to, buvo dar žirklutės, kuriomis jis karpėsi 
kojų nagus ir lipnią juostą. Žirklučių jam labiausiai gaila. 

"Tokį pat peilį jis gavo dovanų iš tėčio, kai suėjo devyneri 
metai. Tėtis visada jam dovanodavo kokį nors įrankį, kad jis 
būtų praktiškas. Tėčio nuomone, Džimis nemokėtų nė ki- 
limo išdulkinti. Kur tai matyta, kad vyras verandoje dulkintų 
kilimą? — suskamba balsas Sniego žmogaus mintyse, šįkart 
kabareto konferansjė balsas. Man labiau patiktų ką nors dul- 
kinti lovoje. 

— Nutilk, — sudraudžia Sniego žmogus. 

— Ar davei jam dolerį? — paklausė Oriksė, kai jis papasakojo 
apie peilį. 

— Ne. O kam? 

— Jei kas nors tau padovanoja peilį, jam reikia duoti pinigų. 
Priešingu atveju susižeisi susidūręs su nelaime. O aš nenorė- 
čiau, kad tu, Džimi, susižeistum. 

— Kas tau taip sakė? 

— Et, kažkas, — atsakė Oriksė. 

Jos gyvenime kažkas atliko svarbų vaidmenį. 

— Kas tasai kažkas? 

Džimis nekentė to žmogaus, vadinamo kažkuo, beveidžio, 
beakio, pašaipaus, vien su rankomis ir įnagiu, tai įprasto, tai 
dvilypio, tai daugialypio, — tačiau Oriksė, prisikišusi prie 
ausies, juokdamasi kuždėdavo: Et, šiaip kažkas, toks žmogus. 
Ir kaip jis negali pamiršti tos kvailos įsisenėjusios neapy- 
kantos? 


Kurį laiką gyvendamas pašiūrėje, Sniego žmogus miegojo 
sulankstomoje lovoje, kurią parsivilko iš vieno namo, išlikusio 
per pusmylį nuo pajūrio, — metalinį rėmą su spyruokliniu dug- 
nu ir putplasčio čiužiniu. Pirmąją naktį užpuolė skruzdėlės, 
tad jis pripylė keturias skardines vandens ir sukišo į jas lovos 
kojas. Šitaip apsigynė nuo skruzdėlių. Vis dėlto buvo slogu 
miegoti po plastikiniu stogu drėgmės ir karščio pritvinkusioje 
pašiūrėje: naktį, nedvelkiant nė menkiausiam vėjeliui, paže- 
me tvyrodavo kone šimtaprocentinė drėgmė, nuo jo alsavimo 
rasodavo plastikas. 

Ramybės nedavė ir skunkėnai, šmaižiodami pro lapus, 
uostinėdami jo kojų pirštus ir šniukštinėdami aplink, lyg jis 
jau būtų kokia atlieka, o vieną rytmetį pabudęs jis pamatė tris 
kiauloidus, spoksančius į jį pro plastiką. Vienas buvo patinas; 
Sniego žmogui pasirodė, jog sublizgėjo balta iltis. Apskritai 
kiauloidams neturėtų dygti iltys, tačiau dabar, sulaukėję, 
galimas daiktas, jie išsigimė, ir labai greitai, veikiant paspar- 
tinto brendimo genams. Jis suriko, sumosikavo rankomis, ir 
jie nukūrė šalin, tačiau nežinia, ką jie gali iškrėsti grįžę atgal. 
Arba jie, arba šuolkai: anksčiau arba vėliau jie supras, kad jis 

nebeturi purkštuvinio pistoleto. Išbaigęs visus šaudmenis, jis 
išmetė ginklą. Kvailai pasielgė nenudžiovęs daugiau dėtuvių: 
klaida, kaip ir mintis ant žemės įsirengti miegamąjį. 

Tad jis persikraustė į medį. Ten nei kiauloidų, nei šuolkų, 
nebent pasitaiko vienas kitas skunkėnas — visiems tiems gy- 
viams labiau patinka brūzgynai. Ant storų šakų susirentė šiokį 
tokį grįstą, prisirankiojęs visokių medgalių ir sutvirtinęs juos 
lipnia juosta. Pusė bėdos: jis turi kur kas geresnius nagus, nei 
įsivaizdavo tėtis. Iš pradžių užsitempė ten putplasčio čiužinį, 
bet vėliau išmetė, kai tas pradėjo pelyti ir gundomai kvepėti 
pomidorų sriuba. 

Plastikinę dangą nuo pašiūrės nuplėšė užlėkęs kaip reta 
stiprus viesulas. Šiaip ar taip, lovos rėmas išliko, praversdavo 
vidurdienį, kai Sniego žmogus eidavo pogulio. Paaiškėjo, kad 
gulėti aukštielninkam nusimetus paklodę ir išskėtus rankas kaip 
šventajam, pasiryžusiam iškepti saulėje, kur kas geriau negu 
tysoti ant žemės: bent jau kūnas gauna oro iš visų pusių. 

Nei iš šio, nei iš to galvon atėjo žodis: mezozojus. Matė jį, 
girdėjo skambant, bet nesuvokė jo prasmės. Tas žodis nieko 
jam nesakė. Pastaruoju metu pernelyg dažnai šitaip jam atsi- 
tinka, atsisieja žodžio prasmė, jo puoselėjamų žodžių sąrašai 
tuntais išsisklaido erdvėje. 

— Tai vis nuo karščio, — sako jis sau. — Viskas bus gerai, kai 
tik pradės lyti. 

Jis taip stipriai prakaituoja, jog beveik girdi, kaip prakaitas 
čiurkšlėmis srūva kūnu. Beje, kartais pasirodo, kad tai zuja 
vabzdžiai. Regis, jis masinte masina vabalus. Vabalus, muses, 
bites, lyg būtų maita arba kokia nepaprastai dvoki gėlė. 

Didžiausia laimė, kad vidurdienio valandomis jo bent jau 
nekamuoja alkis: vien pagalvojus apie valgį, ima pykinti lyg 
nuo šokoladinio torto garinėje pirtyje. Būtų ne pro šalį išmokti 
atsivėsinti iškorus liežuvį. 


Saulė pačiame kaitrume, zenite, kaip kitados sakyta. Leis- 


gyvis nuo karščio, Sniego žmogus tyso drėgmės pritvinkusioje 

paunksnėje ant metalinio lovos tinklo. Įsivaizduokime, jog dabar 
atostogos! Kalba mokytoja — žvaliu, atlaidžiu balsu. Panelė Sto- 
rašiknė Straton, Vadinkite-Mane-Stačiai-Sele. Įsivaizduokime. 
Įsivaizduokime. Pirmuosius trejus mokslo metus juos mokė 
vaizduotis, o vėliau už tai tolydžio mažindavo pažymius. Įsi- 
vaizduokime, jog esu čia su tavim, su savo plačiu užpakaliu ir 
visa kita, duok šen savo įnagį, iščiulpsiu visus tavo smegenis. 

Ar kas nors krustelėjo? Pažvelgia apačion: nė menkiausio 
ženklo. Selė Straton išnyksta, tiek tos bėdos. Reikia prasi- 
manyti ką nors kita, ką nors geresnio laikui praleisti. Laikas, 
kokia kvaila sąvoka, lyg jam vienam kas būtų padovanojęs 
dėžę laiko, pilnutėlę dėžę valandų ir minučių, kurias jis gali 
leisti kaip pinigus. Visa bėda, jog dėžė kiaura, ir laikas bėga, 
kad ir ką jis darytų. 

Pavyzdžiui, jis galėtų drožinėti. Išpjaustyti šachmatų figū- 
ras, žaisti pats su savimi. Jis žaisdavo šachmatais su Griežliu, 
tik kompiuteryje, ne su tikromis figūromis. Dažniausiai lai- 
mėdavo Griežlys. Kur nors juk turėtų mėtytis koks peilis; 
jeigu jis įsikals į galvą tokią mintį, ims atkakliai ieškoti, 
raustis tarp visokiausių atliekų, tikriausiai aptiks. Dabar, 
dingtelėjus tai minčiai, pats stebisi, kaip anksčiau nebuvo 
apie tai pagalvojęs. 

Nejučia jis grįžta atgal į praeitį — tas popietės valandas po 
pamokų, kurias leisdavo drauge su Griežliu. Iš pradžių nieko 
vpatinga. Jiedu žaisdavo Būtovę arba kokį kitą žaidimą. Trimatį 
taką, Barbarų tryptinį, Spartą Osamą. Visų žaidimų strategi- 
ja ta pati: turi numatyti tikslą ir drauge įminti, kokio tikslo 
siekia žaidimo partneris. Griežlys buvo nepranokstamas — jis 
mokėdavo meistriškai apšokti priešininką šalutiniais takais. 
Džimiui kartais pavykdavo jį įveikti žaidžiant Spartą Osamą, 
kai Griežlys būdavo Nekrikštų pusėje. 

Šiaip ar taip, tokio žaidimo iš medžio neišdroši. Teks pasi- 
tenkinti šachmatais. 

Arba rašyti dienoraštį. Dėstyti savo įspūdžius. Čia aplink 
daug namų, atlikusių po gaisrų ir dar kiaurai neperdrėkusių, 

ir juose tikriausiai riogso kalnai popieriaus, rašiklių ir pieštu- 
kų; matė jų naršydamas po atliekas, bet niekada nesusiprato 
paimti bent vieną. Galėtų mėgdžioti senųjų laikų laivų kapi- 
tonus — laivas skęsta per audrą, kapitonas sėdi savo kajutėje, 
pasmerktas, bet narsus, ir rašo laivo dienoraštį. Sniego žmogus 
matė tokių kino filmų. Arba žmones, kurie, išsigelbėję iš su- 
dužusio laivo ir atsidūrę negyvenamoje saloje, iš dyko buvi- 
mo diena dienon rašo dienoraštį. Įrašai apie maisto atsargas, 
pastabos apie orą, apie visokiausius menkniekius: prisisiuvau 
sagą, suvalgiau jūrų moliuską. 

Jis irgi lyg atsidūręs negyvenamoje saloje. Galėtų užsiraši- 
nėti, kas atsitiko. Gyvenimas įgaus prasmę. 

Tačiau žmogus, atsidūręs negyvenamoje saloje, ir tas turi 
viltį, jog kas nors perskaitys jo užrašus, jog kas nors vėliau 
atplaukęs aptiks jo kaulus, knygą ir iš jos sužinos apie jo lemtį. 
Sniego Žmogus negali nieko panašaus tikėtis: skaitytojų jis 
niekada nesulauks, nes Griežlio gentis nemoka skaityti. Visi 
skaitytojai, kokius jis tik gali įsivaizduoti, liko praeityje. 


Gija žemyn leidžiasi vikšras, sukdamasis kaip lyno akrobatas 
ir taikydamasis nutūpti jam tiesiai ant krūtinės. Gražuolis, 
neįtikėtinai sodraus žalumo nelyginant kramtomosios gumos 
gumulėlis, perdėm apėjęs šviesiais pūkeliais. Bežiūrint į vik- 
šrą, nei iš šio, nei iš to jį pagauna nesuvokiamas švelnumas ir 
džiaugsmas. Unikalus, dingtelėja mintis. Kito tokio vikšro kaip 
šis niekada nebebus. Niekada nebepasitaikys tokia akimirka, 
toks aplinkybių sutapimas. 

Kartais jam nutinka tokie dalykai — staiga ima ir nutvieskia 
niekuo nepaaiškinamos laimės blyksnis. Tikriausiai trūksta 
vitaminų. 

Vikšras stabtelėja, kraipo į šalis buką galvą. Didžiulės 
balkšvos akys atrodo kaip riaušių malšinimo policijos šalmo 
antveidis. Gal pajuto jį — jo cheminę aurą. 

— Čia ne vieta svajoti, žaisti, valiūkaut, — sako jam Sniego 


žmogus. — Mums privalu daug dirbti, mokslo paragaut. 

Na, iš kokios jo nykstančių smegenų atmintinės išsprūdo to- 
kia nesąmonė? Gyvenimo išminties programa, skirta vidurinės 
mokyklos žemesniosioms klasėms. Mokytojas — priešistorinio 
interneto dienų atskala, žilos senovės entuziastas. Plaukus ant 
plinkančios galvos pindavosi į standžią plonytę kaselę, vilkė- 
davo dirbtinės odos švarku; į gumbuotą išakijusią nosį buvo 
įsivėręs auksinį strypelį. Apie savikliovą, individualizmą ir 
riziką kalbėdavo tokiu beviltišku tonu, lyg būtų jau kadai ne- 
tekęs tikėjimo visais tais dalykais. Kartais pliekdavo kokią nors 
nuvalkiotą išmintį, stengdamasis ją pagyvinti sarkastiškai iro- 
nišku tonu, tačiau netgi tos pastangos neišsklaidydavo pamokos 
nuobodžio; arba pareikšdavo: „Aš būčiau galėjęs labai aukštai 
iškilti“, — žvelgdamas į klasę be galo reikšmingu žvilgsniu, lyg 
visi būtų privalėję įminti jo gilių giliausią prasmę. 

Dviguba buhalterija, pačios primityviausios banko opera- 
cijos, sugebėjimas išsivirti kiaušinį mikrobangų krosnelėje, 
pildyti paraiškas gyvenamajam plotui keliantis į tokį ar tokį 
Modulį, rašyti prašymus į darbą tokiame ar tokiame Kom- 
plekse, paveldimumo pradmenys, vedybų ir skyrybų sutartys, 
partnerio pasirinkimas pagal genetinius požymius, prezerva- 
tyvų naudojimas saugantis lytiškai plintančių bioformų — štai 
ir visa gyvenimo išminties programa. Vaikai ne per daugiausia 
tuo domėdavosi. Arba jau žinodavo viską, arba nenorėdavo 
nieko žinoti. Į pamokas žiūrėdavo kaip į savotišką poilsį. Čia 
ne vieta svajoti, žaisti, valiūkaut. Mums privalu Gyvenimo iš- 
minties čia paragaut. 

— Kad ir kas atsitiktų, — sako Sniego žmogus. 


Arba, užuot žaidęs šachmatais ar rašęs dienoraštį, galėtų pa- 
sirūpinti gyvenimo sąlygomis. Čia atsiveria didelės galimybės, 
be galo didelės. Kad ir kitų maisto išteklių šaltinių paieškos. 
Kodėl jis nesimokė, kaip reikia maitintis šaknimis ir uogomis, 
gamintis žabangus iš smailių basliukų, ant kurių užsismeigtų 
smulkūs žvėreliai, arba nesidomėjo, kaip reikia valgyti gyvates? 
Kodėl jis veltui leido laiką? 

Ak širduk, liaukis, nesikrimsk! — liūdnai kužda jam į ausį 
moters balsas. 

Būtų ne pro šalį aptikti olą, puikią, gerai vėdinamą olą 
aukštomis lubomis ir, galimas daiktas, geriamo vandens šal- 
tiniu. Tiesa, per ketvirtį mylios srūva gėlo vandens upeliukas, 
tolėliau įtekantis į tvenkinį. Iš pradžių jis eidavo ten atsivėsinti, 
tačiau šen bei ten pliuškendavosi arba gulinėdavo pakrantėje 
Griežlio genties žmonės, vaikai grizindavo jį, siūlydavo nusi- 
maudyti, o jis nenorėdavo jiems rodytis nuogas, be paklodės. 
Palyginti su jais, jis atrodo labai jau keistas; šalia jų jis jaučiasi 
bjaurus. O jeigu nėra žmonių, gali pasitaikyti žvėrių: šuolkų, 
kiauloidų, lūškių. Vanduo masina plėšrūnus. Jie tyko prigludę 
prie žemės. Varvina seilę. Puola tave vienu šuoliu. Nelabai 
smagu. 

Tirštėja debesys, niaukstosi. Pro medžius ne kažin ką pama- 
tysi, bet jis jaučia, jog šviesa keičiasi. Grimzdamas į snaudulį, 
jis sapnuoja Oriksę, aukštielninką plaukiojančią baseine su 
maudymosi kostiumėliu, pasiūtu tarytum iš švelnučių balto 
šilkinio popieriaus žiedlapių. Jie skleidžiasi čia plėsdamiesi, čia 
traukdamiesi kaip medūzos čiuptuvėliai. Baseinas skaudžiai 
rausvos spalvos. Ji šypsosi jam vos vos judindama rankas, kad 
laikytųsi vandens paviršiuje, ir jis suvokia, kad jiedviem gresia 
baisus pavojus. Staiga pasigirsta gaudus griausmas, lyg Eau 
užsitrenkę aukšti požemio vartai. 


Liūtis 


J; pažadina perkūnija ir vėjo šuoras: užklupo popiečio audra. 
Jis ropščiasi iš lovos, griebia paklodę. Tokie viesulai atsiaučia 
akimoju, o metalinė lova —anaiptol ne ta vieta, kur dera gulėti 
perkūnijos metu. Miške jis susikrovė salelę iš automobilio pa- 
dangų, ir, kol nesibaigia audra, geriausia įsirangyti į vidų, kad 
padangos izoliuotų nuo žemės paviršiaus. Kartais ima kirsti 
kruša, krinta ledai didumo sulig golfo kamuoliukais, tačiau 
atsimuša į medžių lajas. 

Jis pribėga padangų krūvą kaip tik tuo metu, kai įsisiautėja 
audra. Šiandien tik lyja, įprasta liūtis, tačiau tokia sodri, jog 
viską aplink apgaubia migla. Griūva ištisi vandens srautai, 
tolydžio tvyksčioja žaibai. Virš galvos šniokščia šakos, žeme 
palengva srūva upeliai. Umai atvėsta; ore pakvimpa nuplautais 
lapais ir drėgna žeme. 

Liūtis pagaliau aprimsta, virsdama lengva dulksna, perkūni- 
jos dundesys tolsta, ir Sniego žmogus palengva nupėdina atgal 
prie.slėptuvės, suremtos iš cemento luitų, pasiimti tuščių alaus 
butelių. Paskiau eina prie dantytos betono nuosvyros, kadaise 
buvusio tilto liekanos. Apačioje stovi trikampis oranžinis žen- 
klas, kuriame nupiešta juoda žmogaus figūra su kastuvu. Kitados 
tai reiškė: Kelio remontas. Keista darosi pagalvojus apie begalinį 
darbą, metų metus, šimtmečių šimtmečius žmogus kasė, kalė, 
pjaustė, kilnojo, gręžė, ir štai dabar aplink vieni griuvėsiai, ir 
tikriausiai visur. Smėlio pilys vėjų pagairėje. 

Pro plyšį viename luito gale žliaugia lietaus vanduo. Jis 


atsistoja apačioje ir išsižiojęs gurkia vandenį drauge su smėliu, 

šakelėmis ir visa kita, bet apie tai nenori nė galvoti, — vanduo, 
matyt, prasigraužė pro apleistus namus, dvokiančius rūsius, 
dumblu užplaukusius griovius ir dar nežinia ką. Paskiau jis 
apsišlekia, išgręžia paklodę. Šitaip pernelyg švariai nenusi- 
prausia, tačiau bent jau nusiplauna nešvarumų sluoksnį. Būtų 
ne pro šalį gauti gabaliuką muilo: vis pamiršta pasiimti iške- 
liavęs į apylinkes vagiliauti. 

Galiausiai prisipildo alaus butelius. Reikėtų prasimanyti 
geresnį indą, termosą ar kibirą, ką nors talpesnio. Be to, su 
buteliais daug vargo: slidūs ir pastatyti virsta. Jam toks įspūdis, 
kad jie vis dar kvepia alumi, tačiau taip tik atrodo. Įsivaizduo- 
kime, jog tai alus. 

Vyk šalin tokias mintis! Nevalia savęs kankinti. Nevalia gundyti 
savęs negalimais dalykais: jis ne koks bandomasis gyvūnas narve, 
laidais prijungtas prie aparatūros ir verčiamas beprasmiškai ir 
piktybiškai eksperimentuoti su savo smegenimis. 

Paleisk mane, girdi jis skambant mintyse. Betgi jis neuž- 
darytas, jis ne kalėjime. Laisvas kaip paukštis. 

— Aš netyčia, — sako jis verksmingu vaikišku balsu, teisin- 
damasis visada ima inkšti. — Taip atsitiko, aš nieko nežinojau, 
nieko negalėjau padaryti! Ką aš galėjau padaryti? Klausykit, 
būkit geri, patikėkit! 

Kokia prasta vaidyba! Netgi savęs jis nesugeba įtikinti. 
Tačiau verkšlena kaip verkšlenęs. 

Svarbiausia — nepaisyti menkiausių dirgiklių, skamba galvoje 
knygos žodžiai, vengti beprasmiškų dejonių ir visas protines galias 
nukreipti į esamą tikrovę ir artimiausius tikslus. Tikriausiai visa 
tai jis kažkur buvo skaitęs. Be jokios abejonės, jo protas nie- 
kada nebūtų sumąstęs tokių žodžių kaip beprasmiškos dejonės, 
bent jau pats savaime. 

Jis nusišluosto veidą paklodės kraštu. 

— Beprasmiškos dejonės, — pakartoja balsu. 

Kaip paprastai jam atrodo, jog kažkas jo klausosi: kažkas 
nematomas klastingai žvelgia į jį, slėpdamasis už lapijos už- 
dangos. 


Skunkėnas 


Ji tikrai turi klausytoją: skunkėną, patelę, dar visai jauniklę. 
Dabar jis ją mato, mato iš pakrūmės įsmeigtas į save žiban- 
čias akis. 

'— Eikš, mažyle, eikš čionai, — švelniai vadina jis. 

Ji neria atgal į krūmus. Jeigu užsibrėžtų tokį tikslą, nuošir- 
džiai pasistengtų, tikriausiai sugebėtų prisijaukinti skunkėną 
ir turėtų su kuo pasikalbėti. Gera su kuo nors pasikalbėti, 
sakydavo jam Oriksė. 

— Pabandyk kada nors, Džimi, — sakydavo bučiuodama 
jam į ausį. 

— Betgi aš kalbuosi su tavimi, — atkirsdavo jis. 


Dar vienas bučinys. 
— Tikrai? 


Kai Džimiui sukako dešimt metų, tėvas jam padovanojo 
jaunutį skunkėną. 

Kaip atrodė tėvas? Sniego žmogus sunkiai įsivaizduoja. Mo- 
tiną prisimena aiškiai, kaip spalvotoje Poliaroido nuotraukoje 
blizgančio popieriaus rėmais, tačiau tėvą — tik nuotrupomis: 
ryjant slankiojantį gurklį, virtuvės lango fone kiaurai per- 
regimas ausis, marškinių rankogalio nukirstą kairę ranką ant 
stalo. Tėvas — tai lyg savotiška mozaika. Gal Džimis niekada 
nežiūrėdavo į jį iš toliau, kad pamatytų visą. 

Skunkėną tėvas padovanojo, ko gero, gimtadienio proga. 
Jis stengiasi neprisiminti savo gimtadienių: tuomet nebūdavo 

jokių iškilmių, bent jau po to, kai išėjo Doloresė, auklė fili- 
pinietė. Ji niekada nepamiršdavo jo gimtadienio: iškepdavo 
tortą, 0 gal nupirkdavo, tačiau, šiaip ar taip, visuomet būdavo 
tortas, tikras, apteptas glajumi, su žvakutėmis, tiesa? Jis laikosi 
įsikabinęs tų tortų tikrovės; užsimerkia, prisimena, rikiuoja 
visus vieną šalia kito su degančiomis žvakutėmis, kaip ir pati 
Doloresė saldžiai ir gardžiai kvepiančius vanile. 

O štai mama, regis, niekada neprisimindavo, kiek Džimiui 
metų ar kurią dieną jis gimęs. Jis turėdavo jai priminti per 
pusryčius; tuomet ji išnerdavo iš savo transo ir nupirkdavo jam 
kokią šiurpią dovaną — kūdikišką pižamą su kengūromis ar 
meškučiais, plokštelę, kurios klausytųsi nebent ketvirtą dešimtį 
peržengę žmonės, banginiais išmargintus apatinius, — suvy- 
niodavo į šilkinį popierių ir pakišdavo panosėn per vakarienę, 
šypsodama tolyn labyn keistesne šypsena, lyg kas nors, dur- 
damas į ją šakute, būtų užrikęs: Šypsokis! 

Paskiau tėvas kankindavo juos nesmagiai atsiprašinėdamas, 
kad nežinia kodėl jam išgaravo iš galvos tokia tikrai tikrai 
ypatinga ir svarbi data, paklausdavo Džimį, kaip jam sekasi, 
ir elektroniniu paštu atsiųsdavo pasveikinimą — standartinį 
Organikos atviruką su penkiais sparnuotais, ratelį šokančiais 
kiauloidais ir užrašu: Sveikinu tave, Džimi, gimtadienio proga, 
ir tegu išsipildo visos tavo svajonės, — o rytojaus dieną atneš- 
davo dovaną, ne šiaip sau dovaną, bet kokį įrankį ar žaidimą 
sumanumui ugdyti, ar kokį kitą daiktą, atliepiantį jo slaptą 
troškimą, kad sūnus būtų atitinkamo lygio. Tiesą pasakius, 
kokio? Niekada nebuvo kokio nors idealo, o jeigu ir buvo, tai 
toks miglotas ir blankus, jog niekas nesugebėdavo jo įžiūrėti, 
juo labiau Džimis. Nors ir ką jis pasiektų, viskas atrodytų 
menka, nepakankama. Pagal Organikos taikomosios mate- 
matikos-chemijos-ir-biologijos kriterijus, ko gero, jis atrodė 
beviltiškai normalus: gal todėl tėvas nustojo jam kartoti, jog jis 
galėtų pasiekti kur kas geresnių rezultatų, jeigu tik stengtųsi, 
ir, širdies gilumoje nusivylęs, ėmė jį liaupsinti, lyg Džimis 
būtų protiškai neįgalus. 

Žodžiu tariant, Sniego žmogus prisiminė apie Džimio 
dešimtąjį gimtadienį tik tiek, jog tėvas parnešė narvelyje 
tupintį skunkėną. Jis buvo mažiukas, pats mažiausias ant- 
rosios skunkėnų kartos jauniklis, gimęs pirmajai mėgintu- 
vėlyje sukurtų gyvūnų porai. Visi jaunikliai buvo akimoju 
išgraibstyti. Džimio tėvas užsiminė, jog turėjęs paaukoti daug 
laiko, panaudoti visą savo įtaką ir padėti nemažai pastangų, 
kad galėtų jį įsigyti, tačiau buvę verta nertis iš kailio, nes 
šiandien tikrai tikrai ypatinga diena, kaip paprastai prisiminta 
viena para vėliau. 

Skunkėnus pramogos dėlei laisvalaikiu sukūrė vienas Or- 
ganikos biologijos laboratorijos šulas. Tuo metu visi kvailiojo: 
juk taip smagu sukurti gyvūną, sakydavo vaikinai, toks įspūdis, 
lyg būtum Dievas. Kai kuriuos bandinius tekdavo sunaikinti, 
nes būdavo pernelyg pavojingi: kam reikia jūrų rupūžės kibia 
kaip chameleono uodega, kuri gali įsiropšti į namus pro vonios 
kambario langą ir išplikyti tau akis tuo metu, kai valaisi dantis? 
Tokio pat likimo susilaukė gyviurkė, nevykęs gyvatės ir žiur- 
kės hibridas: teko ir jos nusikratyti. Tačiau skunkėnai prigijo 
Organikoje kaip naminiai žvėreliai. Jie atėjo ne iš aplinkinio 
pasaulio — pasaulio, esančio už Komplekso sienų, — tad nega- 
lėjo įnešti pašalinių mikrobų ir buvo nepavojingi kiauloidams. 
Be to, buvo glosnūs. 

Mažasis skunkėnas nesipriešino, kai Džimis paėmė jį ant 
rankų. Jis buvo margas: juodais paakiais, baltu dryžiu per nu- 
garą, baltais ir juodais ruožais išmarginta pūkuota uodega. 
Lyžtelėjo Džimiui pirštus, ir Džimis jį pamėgo. 

— Jis nesmirda, visiškai kitoks negu skunkas, — tarė Džimio 
tėvas. — Švarus žvėrelis, gero būdo. Romus. Skunkėnai užaugę 
nesileidžia prisijaukinami, jie pasidaro pikti, suniokoja visus 
namus. Šitas atrodo daug ramesnis. Pažiūrėsim, kaip elgsis. 
Tiesa, Džimi? 

Pastaruoju metu Džimio tėvas kalbėdavo lyg atsiprašomu 
tonu, tarytum būtų nubaudęs Džimį už tai, ko tas nėra padaręs, 
ir dabar gailėtųsi. Pernelyg dažnai kartodavo: Tiesa, Džimi? 

Džimiui tai nepatiko — nepatiko būti vaiku, vertu tiktai pa- 
gyrimo. Būta dar keleto dalykų, kurių tėvas taipgi būtų galėjęs 
nedaryti: neniuksėti jam į pašonę, nevelti plaukų, nesikreipti į 
jį sūnau kiek duslesniu nei paprastai balsu. Tas meilus elgesys 
darė vis prastesnį įspūdį: atrodė, jog Džimio tėvas repetuoja 
tėčio vaidmenį, tačiau nelabai pasikliauja savo jėgomis. Dži- 
mis mokėjo gana puikiai apsimetinėti, kad daugeliu atvejų 
sugebėtų pastebėti, kaip apsimetinėja kiti. Jis glostė mažylį 
skunkėną netardamas nė žodžio. 

— Kas jį maitins ir valys smėlio dėžę? — paklausė moti- 
na. — Kas jau kas, tik ne aš. 

Ji kalbėjo ne piktu tonu, bet dalykiškai, praktiškai, kaip kal- 
bėtų pašalinis asmuo, abejingas stebėtojas, lyg nebūtų turėjusi 
nieko bendra nei su Džimiu ir šitaip jai įsipjovusiu jo auklė- 
jimu, nei su netikusiu tėvu ir nuolat tarp jųdviejų kylančiais 
kivirčais, nei tolydžio sunkesne jų bendro gyvenimo našta. 
Ji jau nebetūždavo, nepuldavo iš namų vienomis šlepetėmis. 
Buvo pasidariusi rami ir santūri. 

— Džimis tavęs neprašys. Pats pasirūpins žvėreliu. Tiesa, 
Džimi? — atsiliepė tėvas. 

— O kaip mes jį šauksim? — paklausė motina. — Gal Plė- 
šiku? 

Tiesą pasakius, tas jai kuo mažiausiai rūpėjo, ji tiesiog norėjo 
kaip nors paerzinti Džimį. Jai nepatikdavo, kai jis pernelyg 
susijausmindavo gavęs kokią tėvo dovaną. 

Kaip tik taip dėl juodos žvėrelio kaukės ir ketino jį pava- 
dinti Džimis. 

— Ne, —atsiliepė jis. — Labai jau nuvalkiotas vardas. Vadinsiu 
jį Žudiku. 

— Puikiai sugalvota, sūnau, — pritarė tėvas. 

— Ką gi, jei Žudikas prišlapins ant grindų, būk gerutis ir 
tuojau pat pašluostyk, — tarė motina. 

Džimis nusinešė Žudiką į savo kambarį ir paguldė ant prie- 
galvio. Jis skleidė vos juntamą kvapą, keistą, bet nebjaurų, 


kvepėjo lyg oda, lyg sėlenomis, lyg vyrišku tualetiniu muilu. 

Džimis miegodavo apsikabinęs žvėrelį ir nosimi prisikišęs prie 


jo rausvo snukučio. 


Praslinkus vienam ar dviem mėnesiams po to, kai Džimis 
gavo dovanų skunkėną, tėvas pakeitė darbą. Jį persiviliojo 
OdaTau ir pasamdė pavaduotojų lygmens vadovybės parei- 
goms, pasak Džimio motinos, papildo pareigoms. Pagal darbo 
sutartį drauge su juo perėjo ir Ramona, laborantė iš Organi- 
kos, nes, Džimio tėvo žodžiais tariant, buvo nepamainoma, 
jo dešinioji ranka. („Juokauju“, — teisindavosi jis Džimiui, lyg 
norėdamas įrodyti, jog Ramona negali prilygti vyrui. Beje, 
Džimis ir šiaip jau tai žinojo.) Šiaip ar taip, Džimis džiaugėsi 
galėdamas per pietus susitikti su Ramona — pamatyti bent 
vieną pažįstamą veidą, nors apskritai jis pietaudavo su tėvu 
vis rečiau ir rečiau. 

OdaTau buvo Sveikensenos dukterinė bendrovė, tad jie 
persikraustė gyventi į Sveikensenos kompleksą. Tuo metu jų 
namas buvo italų renesanso stiliaus, su skliautiniu prieangiu 
ir gausybe rudų glazūruotų koklių, ir kur kas didesniu uždaru 
baseinu. Džimio motina vadino namą „daržine“. Ji skųsdavosi 
pernelyg griežta saugumo tarnyba prie Sveikensenos kom- 
plekso vartų: sargai esą grubesni, labai įtarūs, jiems didžiausias 
malonumas — apieškant nurengti žmogų, juo labiau moterį. 
Jos žodžiais tariant, jiems stačiai nagai nerimsta. 

Pasak Džimio tėvo, ji tiesiog linkusi iš adatos vežimą pri- 
skaldyti. Vis dėlto, pasak jo, vos kelios savaitės prieš jiems atsi- 
keliant, kone įvykusi nelaimė — viena fanatikė bandžiusi įnešti 
piktybinę bioformą, paslėptą plaukų lako butelyje. Piktybišką 
Ebolos ar Marburgo atmainą, vieną iš pačių stipriausių virusų, 
sukeliančių vidinį kraujavimą. Ji nusitaikiusi į sargą, kuris, nu- 
sižengdamas taisyklėms, per karštį nusivožęs kaukę. Moteriškė 
buvusi iškart nupurkšta pistoletu ir neutralizuota chlorkalkių 
bake, o vargšas sargas buvęs nugabentas į Bioformų ruošinių 
sektorių, uždarytas izoliacijos kameroje ir paverstas lipnaus 

skysčio balute. Niekas daugiau nenukentėjęs, tačiau sargams, 
savaime suprantama, sukilę nervai. 

Pasak Džimio motinos, jai dėl to nei šilta, nei šalta, ji vis 
tiek jaučiasi kaip kalėjime. Džimio tėvas atkirto, kad ji nesu- 
vokianti tikrosios padėties. Argi ji nenorinti saugiai gyventi, 
argi nenorinti, kad sūnui būtų saugu? 

— Vadinasi, visa tai mano labui? — paklausė ji. 

Ji palengva pjaustė skrebutį vienodais kubeliais. 

— Mūsų visų labui. Kad visiems mums būtų geriau. 

— Ką gi, aš esu kitos nuomonės. 

— Nieko nauja, — atsiliepė Džimio tėvas. 

Džimio motinos žodžiais tariant, jų telefonas ir elektroninis 
paštas sekamas, o nešnekūs žaliūkai Sveikensenos valytojai, 
ateinantys dukart per savaitę — paprastai po du, — esą šnipai. 
Džimio tėvas sakydavo, kad ji vis labiau serganti paranoja, 
šiaip ar taip, jiems nesą ko slėpti, taigi kam be reikalo kvar- 
šinti galvą? 

Sveikensenos kompleksas buvo ne tik naujesnis už Orga- 
nikos, bet ir didesnis. Ten buvo ne vienas, bet du prekybos 
centrai, geresnė ligoninė, trys diskotekos ir netgi golfo aikštelė. 
Džimis lankė Sveikensenos viešąją mokyklą, kur iš pradžių 
nieko nepažinojo. Išsyk pasijutęs vienišas, galiausiai susivokė, 
jog viskas ne taip jau blogai. Netgi gerai, nes galėjo vėl paleisti 
apyvarton visus senus pokštus ir išdaigas: Organikos vaikai jau 
buvo prie jų pripratę. Pirmiausia jis suvaidindavo šimpanzę, 
o paskiau sceną, kur dėdavosi dūstąs apsivėmęs, — labai vaikų 
mėgstamus dalykus, —o galiausiai ant pilvo nusipiešdavo nuo- 
gą merginą taip, kad gakta liestų jo bambą, kraipydamasis ją 
šankindavo. 

Pietų jau nebepareidavo namo. Rytą ir vakarą jį išveždavo 
ir parveždavo mišrios etanolio ir saulės energijos varomas au- 
tobusiukas. Mokykloje buvo šviesi ir jauki valgykla su gerai 
subalansuotais patiekalais, etniniais valgiais — virtiniais, felafe- 
liais, — košeriniu maistu ir sojos gaminiais vegetarams. Džimiui 
taip patikdavo pietauti atstu nuo tėvų, jog jam svaigdavo galva 

iš džiaugsmo. Jis netgi priaugo truputį daugiau svorio ir jau 
nebebuvo liesiausias klasės mokinys. Jeigu po pietų likdavo 
kiek laisvo laiko ir nebūdavo kitų užduočių, galėdavo eiti į 
biblioteką pažiūrėti senų mokomųjų vaizdo įrašų. Jo mėgs- 
tamiausias draugas buvo papūga Aleksas iš Etologijos klasikos. 
Jam labai patikdavo toji dalis, kur Aleksas išgalvoja naujus 
žodžius — kankolas vietoj migdolo, — ir visų labiausiai ta da- 
lis, kur, įkyrėjus pratimams su mėlynu trikampiu ir geltonu 
kvadratu, Aleksas pareiškia: Sudie! Ne, Aleksai, grįžk! Kuris yra 
mėlynasis trikampis — ne, kuris yra mėlynasis trikampis? Tačiau 
Aleksas jau būdavo dingęs. Šaunuolis Aleksas! 

Kartą Džimiui leido atsinešti mokyklon Žudiką, ir žvėrelis 
susilaukė nepaprasto pasisekimo. 

— Ak, Džimi, koks tu laimingas, — tarė Vakula Prais, pirmoji 
mergina, susukusi jam galvą. 

Ji paglostė Žudikui kailiuką — tamsi ranka, rausvi nagai, — ir 
Džimiui šiurpas nuėjo per kūną, lyg jos pirštai būtų lietę jį 
patį. 


Džimio tėvas praleisdavo darbe vis daugiau laiko, bet kalbė- 
davo apie jį vis mažiau. Oda Tau komplekse, kaip ir Organikos 
ūkiuose, buvo kiauloidų, tik jie buvo mažesni ir auginami su 
oda susijusioms biotechnologijoms plėtoti. Svarbiausia buvo 
išrasti metodą seną odą pakeisti nauja, ne trumpalaikiu, laze- 
riu nudailintu pakaitalu, bet tikra šviežia oda, kuriai negresia 
nei raukšlės, nei jokie kiti trūkumai. Todėl buvo tikslinga 
išauginti jauną sveikutėlę odos ląstelę, kuri persodinta galėtų 
maitintis susidėvėjusiomis ląstelėmis ir galiausiai jas pakeisti 
savo kopijomis — kaip tvenkinyje plintantys dumbliai. 

Sėkmės atveju pelnas būtų neregėtas, tiesiai aiškino Džimiui 
tėvas kaip vyras vyrui — tokiu tonu dabar jis visada kalbėdavo 
su sūnumi. Kuris turtingas vyras ar moteris, kadaise buvę jauni 
ir gražūs, prisikimšę hormoninių papildų ir prisišvirkštę vita- 
minų, tačiau nukankinti negailestingo veidrodžio, nepanorėtų 


parduoti namų, aukštutėlėmis tvoromis aptvertos vilos, savo 

vaikų ar netgi sielos, kad tik įmanytų dar sykį bent trumpam 
atgauti lytinį pajėgumą? OdaTau, šmaikščiais žodžiais perša 
reklama, šviežutėlė vietoj susenusios! Tiesa, dar neišrasta ne- 
paprastai veiksmingo metodo: daugmaž dešimtis gyvenimo 
nustekentų, bet vilties genamų optimistų pasisiūlė tapti ban- 
domaisiais triušiais — nemokėdami nė cento, tačiau parašu 
patvirtinę, jog nesėkmės atveju nesikreipsią į teismą, —ir išėjo 
iš laboratorijos veikiau panašūs į pelėsiais apsinešusius ateivius 
iš tolimojo kosmoso — dėmėti, išmarginti rudais ir žalsvais 
dryžiais, skivytais atšokančia oda. 

Tačiau OdaTau laboratorijose būta ir daugiau projektų. 
Vieną vakarą Džimio tėvas parėjo vėlai, gerokai nukaušęs, 
nešinas buteliu šampano. Vos žvilgtelėjęs į jį, Džimis dingo 
jam iš akių. Buvo įtaisęs mažytį mikrofoną svetainėje už pa- 
jūrį vaizduojančio paveikslo ir dar vieną virtuvėje už sieninio 
laikrodžio, kas valandą suerzinančio vis kitokia paukščio gies- 
me, tad galėjo išgirsti tai, kas jam nepriklausė. Mikrofonus jis 
sumontavo mokykloje per naujosios technologijos pamokas, 
panaudodamas standartinius bevielių kompiuterių miniatiū- 
rinius mikrofonus, kurie, šiek tiek patvarkyti, idealiai tiko 
slaptam pasiklausymui. 

— O tai kokia proga? — pasigirdo Džimio motinos balsas. 

Ji turėjo omeny šampaną. 

— Pagaliau mums pavyko, — atsiliepė Džimio tėvo bal- 
sas. — Man regis, nedidelės iškilmės nepakenks. 

Grumtynės: tikriausiai jis bandė ją pabučiuoti. 

— Kas pavyko? 

Kamščio pokštelėjimas. 

— Eikš, jis nesikandžioja. 

Tylos akimirka: matyt, jis pilstė šampaną. Na, taip: taurių 
skimbtelėjimas. 

— Į mūsų sveikatą! 

— Kas pavyko? Aš noriu sužinoti, kokia proga geriu. 

Vėl tylos akimirka: Džimis įsivaizdavo, kaip tėvas geria ir 


slankioja Adomo obuolys, kliuku kliuku. 

— Neuroregeneracijos projektas. Per kiauloidą išauginome 
tikrų tikriausią žmogaus smegenų audinį. Pagaliau, po tiekos 
nesėkmių! Tik pagalvok, kokios galimybės atsiveria insulto 
aukoms ir... 

— Tik to mums ir betrūko, —atrėmė Džimio motina. — Nauji 
pulkai kiauliasmegenių žmonių. Ar dar jų nepakanka? 

— Ar negali bent kartą gyvenime pažiūrėti į tai teigiamai? 
Visada neigiamai, ir tai negerai, ir tai negerai, tavo akimis 
žiūrint, nėra nieko gera! 

— Į ką teigiamai pažiūrėti? Į tai, kad jūs sugalvojote dar 
vieną būdą apiplėšti masę vilties netekusių žmonių? — atkirto 
Džimio motina kaip niekad lėtai ir be jokio pykčio. 

— Dieve, kokia tu cinikė! 

— Ne aš, o tu cinikas. Cinikai jūs visi, tu ir tavo gudročiai. 
Tavo kolegos. Tai nedora, visa jūsų organizacija nedora, tikra 
atmatų duobė, ir tu pats tai supranti. 

— Mes teikiame žmonėms viltį. Viltis — tai ne plėšika- 
vimas! 

— Turint galvoje OdaTau kompanijos kainas — tai grynų 
gryniausias plėšikavimas. Jūs triukšmingai išreklamuojate savo 
prekę, išplėšiate pinigus, žmonės lieka kaip stovi ir tada jau 
gali atsisveikinti su bet kokiu gydymu. Jiems nieko kito ne- 
belieka, kaip dvėsti, o tau ir tavo bičiuliams į tai nusispjaut. 
Ar neprisimeni, apie ką anksčiau mes kalbėjome, ką ketinomė 
daryti? Pagerinti gyvenimą žmonėms — ir ne tik piniguočiams. 
Tu buvai kitoks... tuomet turėjai idealų. 

— Kas be ko, — vangiu balsu atsakė Džimio tėvas. — Ir dabar 
turiu. Tik negaliu sau leisti prabangos juos įgyvendinti. 

Stojo tyla. Matyt, Džimio motina mintyse svarstė jo Žo- 
džius. 

— Kaip sau nori, — pridūrė parodydama, jog neketina nu- 
sileisti. — Kaip sau nori, bet tyrimai tyrimams nelygu. Tai, ką 
jūs darote, — kiauliasmegenių darbas. Jūs kišatės į esminius 
gyvybės procesus. Tai amoralu. Tai... šventvagystė. 

Trinkt į stalą. Ne kumščiu. Buteliu? 

— Savo ausimis negaliu patikėti! Ko tu prisiklausei? Esi iš- 
silavinusi, pati dirbai tą darbą! Juk tai tik proteinai, pati Žinai! 
Audiniai ir ląstelės — čia nėra nieko šventa, tai tik... 

— Teorijos dėstyti man nereikia. 

— Šiaip ar taip, nepamiršk, kad už tuos pinigus turi lovą ir 
stogą virš galvos ir negali skųstis, jog nepavalgiusi. Nemanau, 
kad turėtum teisę kelti balsą. 

— Žinau, — atsiliepė motinos balsas. — Patikėk, nieko kita taip 
gerai nežinau. O kodėl negalėtum susirasti kokį dorą darbą? 
Ką nors paprastesnio? 

— Kokį ir kur? Gal nori, kad eičiau griovių kasti? 

— Tada bent jau sąžinė būtų rami. 

— Ne, ne mano, bet tavo sąžinė būtų rami. Tu pati neuro- 
tikė, turi kaltės kompleksą. Kodėl pati neini griovių kasti, 
bent subinę pajudintum? Gal tada nustotum rūkyti — esi gyva 
emfizemos mašina, pati viena galėtum išlaikyti visas tabako 
kompanijas. Pagalvok apie tai, juk esi tokia dorybinga. Kas 
kitas, jeigu ne jos, nemokamai dalija reklaminius pavyzdžius, 
žaloja šešiamečius vaikus. 

— Žinau. — Tyla. — Aš rūkau todėl, kad mane viskas slegia. 
Man neduoda ramybės tabako kompanijos, tu neduodi man 
ramybės, man neduoda ramybės Džimis, jis darosi... 

— Gerk vaistus, jeigu nerandi savo šūdinos ramybės! 

— Nėra ko keiktis. 

— Priešingai, man regis, yra ko! 

Tėvo rėkavimas Džimiui anaiptol nebuvo naujiena, tačiau, 
išgirdęs ir keikiantis, jis sukluso. Gal bus prieita prie veiksmų, 
ims dužti stiklai. Jis išsigando — gerklės gale vėl atsistojo šal- 
tas gumulas, — tačiau knieste knietė klausytis, kas bus toliau. 
Jeigu atsitiktų katastrofa, kokia nepataisoma bėda, jis privalo 
viską žinoti. 

Tačiau nieko neatsitiko, tik pasigirdo žingsniai — kažkas 
išėjo iš kambario. Kas? Kad ir kas tai būtų, tikrai turės užlipti 
į antrą aukštą įsitikinti, jog Džimis miega ir nieko negirdėjo. 


Tuomet galės nuslopinti balsą, skambantį Pavyzdingų tėvų 

taisyklių sąvade, kurį jiedu nešiojosi galvoje. Džimį siutinda- 
vo anaiptol ne blogieji, bet, priešingai, gerieji jų siekiai. Tie, 
kuriuos jie laikė gerais ar bent jau neblogais. Jį siutindavo tai, 
už ką jie galėjo paplekšnoti vienas kitam per petį. Jie nieko 
apie jį neišmanė, nežinojo, kas jam patinka, ko jis nemėgsta, 
ko labiausiai trokšta. Galvojo, kad jis toks, kokį jiedu patys jį 
mato. Geras vaikas, tik truputį liurbis, truputį pagyrų puodas. 
Ne pati ryškiausia žvaigždė danguje, ne matematikas, tačiau 
juk negali turėti visko, ko trokšti, ir, šiaip ar taip, jis bent 
jau ne visiškas nevykėlis. Bent jau neįjunkęs į alkoholį nei į 
kvaišalus kaip diduma jo amžiaus vaikų, nors, kaip sakoma, 
negirk dienos be galo. Jis tikrai girdėjo tėvą sakant: negirk 
dienos be vakaro, lyg Džimis būtų apsigimęs nenaudėlis, pa- 
sinešęs eiti blogais keliais, — paprasčiausiai jis dar tik žengia 
pirmuosius žingsnius. Apie kitą, slaptą Džimį, glūdintį sūnuje, 
jie ničnieko nežinojo. 

Jis išjungė kompiuterį, nusiėmė ausines ir, užgesinęs šviesą, 
tyliai, atsargiai atsigulė, nes Žudikas jau buvo lovoje. Susi- 
rietęs kaip paprastai pačiame kojūgalyje, ėmė jam laižyti su- 
prakaitavusias pėdas. Jis prajuko kutenamas ir užsiklojo galvą 
antklode. 


Plaktukas 


p rabėgo keleri metai. Tikriausiai keleri metai, mąsto Sniego 
žmogus: tiesą pasakius, ne kažin ką jis prisimena, nebent kad 
pasikeitė balsas ir ant kūno ėmė želti plaukai. Nieko ypatinga, 
juo labiau kad nieko bloga neatsitiko. Be to, išsivystė raume- 
nys. Jį pradėjo lankyti seksualūs sapnai ir kamuoti vienodybė. 
Vis daugiau minčių ateidavo apie merginas apskritai, kitaip 
sakant, beveides merginas, ir apie Vakulą Prais su veidu, nors 
ji ir nepageidavo su juo bendrauti. Gal todėl, kad jis buvo 
spuoguotas? Jis neprisimena, ar turėjo spuogų, nors, kiek 
mena, jo varžovų veidai buvo išberti spuogais. 

Eik tu, kankole, rėždavo jis kiekvienam, kas jam nusibos- 
davo. Tik ne merginoms. Išskyrus jį ir papūgą Aleksą, niekas 
daugiau nežinojo tikrosios to žodžio prasmės, nes jis skambėjo 
pritrenkiančiai. Veikiai jis tapo mėgstamiausiu Sveikensenos 
komplekso vaikų žodeliu, tad Džimį jie laikė pošauniu bernu. 
Eik tu, kankole! 

Geriausias jo draugas buvo Žudikas, bet niekas to nė nenu- 
manė. Graudžiausia, jog skunkėnas buvo vienintelė būtybė, 
su kuria jis galėjo nuoširdžiai pasikalbėti. Tėvų vengė kaip 
įmanydamas. Tėvas buvo kankolas, o motina — narna. Jis jau 
nebesibaimino jų neigiamo elektros lauko, stačiai laikė juos 
nuobodomis ar bent jau tuo save tikino. 

Mokykloje jis krėsdavo jiems neregėtas šunybes. Ant abiejų 
smilių krumplių nupiešdavo akis ir sugniauždavo kumščius, 
įsprausdamas nykštį tarp pirštų. Paskiau, judindamas nykščius 

taip, lyg tai būtų liežuviai, prikišdavo kumščius vieną prie kito 
sakytum lėles ir vaizduodavo, kad jiedu barasi. Dešinė ranka 
buvo Negerasis tėtis, o kairė — Doroji mama. Negerasis tėtis 
įsisiautėjęs plėtodavo įvairiausias teorijas, paistydamas pom- 
pastiškas kvailystes, Doroji mama aimanuodavo ir smerkdavo 
tėtį. Remiantis Dorosios mamos kosmologija, ne kas kitas, 
kaip Negerasis tėtis, buvo kaltas dėl hemorojaus, klepto- 
manijos, globalinių konfliktų, dvoko iš burnos, tektoninių 
lūžių, užsikimšusių kanalizacijos vamzdžių, taipgi dėl Dorąją 
mamą kankinančios migrenos ir skausmingų mėnesinių. Tas 
spektaklis per pietų pertrauką turėdavo nepaprastą pasisekimą; 
valgyklon prisigrūdę vaikai šaukdavo: Džimi, Džimi... parodyk 
Negerąjį tėtį! Kai kurie siūlydavo gausybę kitokių variantų ir 
scenų iš savo tėvų šeimyninio gyvenimo. Kiti irgi bandydavo 
piešti akis ant krumplių, tačiau nesugebėdavo prasimanyti 
tokių puikių dialogų. 

Vėliau Džimis kartais gailėdavosi nuėjęs per toli. Nereikėjo 
rodyti Dorosios mamos verkiant virtuvėje trūkus kiaušidėms; 
nereikėjo rodyti tos sekso scenos su Ypatinguoju pirmadienio 
žuvų piršteliu — 2090 tikros žuvies, — kai Negerasis tėtis už- 
griuvęs gašliai viską drasko į skutus, nes Doroji mama purkš- 
tauja įlindusi į tuščią Žėručių sausainių dėžę ir nė neketina 
iškišti nosies. Negražu buvo rodyti tas nešvankias sceneles, 
tačiau vargu ar Džimis būtų liovęsis klausydamas sąžinės balso. 
Tos scenos labai atitiko negražią tiesą, o jos Džimis nebuvo 
nusiteikęs aiškintis. Vaikai jį kurstė, ir jis negalėjo atsispirti 
liaupsėms. 

— Ar aš peržengiau ribą, Žudike? — klausinėdavo jis. — Ar 
tatai labai žema? 

Jis ne per seniausiai atrado žodį žema: Doroji mama jį dažnai 
kartodavo tomis dienomis. 

Žudikas lyžtelėdavo jam nosį, Visada jam atleisdavo. 


Kartą, parėjęs namo iš mokyklos,-ant virtuvės stalo Džimis 


rado raštelį. Jį paliko motina. Vos pamatęs, kas parašyta lakš- 

telyje — Džimiui, ir dukart pabraukta juodu rašikliu, — iškart 
suprato, koks tai laiškutis. 

Mielas Džimi, rašė ji. Ir taip toliau, ir taip toliau, labai jau 
ilgai mane kankina sąžinė, ir taip toliau, ir taip toliau, nebegaliu 
ilgiau pakęsti tokio gyvenimo, kuris ne tik beprasmiškas, bet ir 
suaugsiąs į metus ir sugebėsiąs suvokti, ką reiškia visi tie ir 
taip toliau, ir taip toliau, pritarsiąs jos nuomonei ir ją supra- 
siąs. Ji labai norėsianti susisiekti su juo vėliau, jei tik palankiai 
susiklostysiančios aplinkybės. Ir taip toliau, ir taip toliau, be 
abejo, jos ieškosią, tad jai reikėsią slapstytis. Tokį sprendimą 
ji padariusi tik gerai pasitarusi su sąžine, po ilgų svarstymų ir 
kančių, tačiau ir taip toliau, ir taip toliau. Jinai visada jį labai 
mylėsianti. 


Galbūt ji iš tikrųjų mylėjo Džimį, mąsto Sniego žmogus. 
Saviškai. Nors tuomet jis tuo netikėjo. Kita vertus, galbūt ji jo 
nemylėjo. Vis dėlto tikriausiai puoselėjo jam gerus jausmus. 
Argi tai neįrodo, jog esama nenutraukiamo ryšio, siejančio 
motiną su vaiku? 

PS., rašė ji. Išsivedu Žudiką, kad jis būtų laisvas; esu įsi- 
tikinusi, jog jis jausis kur kas laimingesnis laisvai ir nevaržomai 
gyvendamas miške. 

Džimis tuo irgi negalėjo patikėti. Jis stačiai įsiuto. Kaip 
ji drįso? Juk Žudikas priklausė jam! Žudikas — naminis 
žvėrelis, jis nesugebės gyventi pats vienas, nesugebės iš- 
simaitinti, bet kuris išbadėjęs žvėris sudraskys jį į margus 
skutus. Tačiau Džimio motina, kaip ir visi kiti jos pažiūrų 
žmonės, sakė tiesą, mąsto Sniego žmogus, ir Žudikas, ir 
visi kiti išvaduoti skunkėnai sugebėjo puikiausiai prisi- 
taikyti, kaipgi kitaip paaiškinsi tą dalyką, jog miškuose 
priviso tokia baisybė tų gyvūnų? 


Džimis gedėjo kelias savaites. Ne, kelis mėnesius. Ko la- 
biausiai gedėjo? Motinos ar modifikuoto skunko? 

Motina taipgi paliko dar vieną laiškutį. Ne, ne laišku- 
tį — bežodę žinutę. Sunaikino Džimio tėvo asmeninį kom- 
piuterį, — ne tik sunaikino jame saugomus duomenis, bet ir 
suskaldė jį plaktuku. Tiesą pasakius, pasinaudojo visais įran- 
kiais, Džimio tėvo tvarkingai sudėtais retai atvožiamoje Pono 
Visų Galų Meistro įrankių dėžėje, tačiau, rinkdamasi ginklą, 
pirmenybę suteikė plaktukui. Sunaikino ir savo kompiuterį, 
ir netgi dar kruopščiau. Tad nei Džimio tėvas, nei Jungtinės 
saugos tarnybos vyrai nesugebėjo suvokti, kokius užkoduotus 
pranešimus ji galėjo išsiųsti nei kokius duomenis galėjo išsi- 
nešti, perkėlusi į kitą sistemą. 

Na, o prasigauti pro visus patikros postus ir vartus jai pavy- 
ko pasisakius, kad ji einanti į kitą Modulį pas dantų gydytoją 
gydyti krūminio danties šaknį. Pasirūpino popierių, visų rei- 
kiamų leidimų ir surado tinkamą pasiteisinimą: Sveikensenos 
dantų klinikos šaknų gydymo specialistą ištiko infarktas, o 
kitas jo vieton dar neatvyko, tad ligoniai buvo siunčiami pas 
kitus gydytojus. Ji iš tikrųjų buvo užsirašiusi pas Modulio 
dantų gydytoją, vėliau atsiuntusį Džimio tėvui sąskaitą už 
sugaištą laiką jos belaukiant. (Džimio tėvas atsisakė mokėti, 
nes buvo užsirašęs ne jis; vėliau jiedu su gydytoju smagiai 
apsilojo telefonu.) Ji labai protingai pasielgė: neišsivežė jokios 
mantos. Kaip paprastai pasiprašė, kad, taksi važiuojant per 
plebopolį iš hermetiškai aklinos greitųjų traukinių stoties, iki 
pat perimetrinės Modulio sienos ją lydėtų Jungtinės saugos 
tarnybos vyras. Tai buvo įprastas dalykas, niekas per daug 
jos neklausinėjo, iš veido ji buvo pažįstama, turėjo paraišką, 
leidimą ir visa kita. Prie Modulio vartų niekas nežiūrėjo jai į 
dantis, tačiau niekas nieko ir nebūtų pamatęs: danties nervo 
uždegimo nepastebėsi. 

Jungtinės saugos tarnybos vyras tikriausiai buvo su ja su- 
sitaręs arba likviduotas; šiaip ar taip, jis negrįžo, o paieškos 
nedavė jokių rezultatų. Ar bent jau taip buvo sakoma. Tai iš 
tikrųjų sukėlė įtarimą. Vadinasi, ji susijusi su kitais žmonėmis. 
Tačiau kas tie žmonės, kokie jų tikslai? Reikia kaip galima 

greičiau visa tai išsiaiškinti, ilgų ilgiausiai kvosdami Džimį, 
tvirtino Jungtinės saugos tarnybos vyrai. Ar motina kada nors 
jam ką nors sakiusi? — kamantinėjo saugos vyrai. 

Ką reiškia ką nors? — paklausė Džimis. Per savo miniatiū- 
rinius mikrofonus buvo girdėjęs visokių kalbų, bet nenorėjo 
apie tai užsiminti. Kartais motina paistydavo nei šį, nei tą: girdi, 
viskas pražuvo kaip sapnas, praeities nebegrąžinsi, pavyzdžiui, 
kai ji buvo maža, pajūryje tėvai turėjo vilą, ją nuplovė bangos 
drauge su visais paplūdimiais ir keliais miestais Rytų pakran- 
tėje, kai staigiai pakilo vandenyno lygis ir atsirito milžiniška 
potvynio banga, Kanarų salose išsiveržus ugnikalniui. (Apie 
tai jie mokėsi mokykloje per geolonomijos pamokas. Dži- 
miui padarė didelį įspūdį video simuliacija.) Be to, ji amžinai 
verkšlendavo dėl savo senelio greipfrutų sodo, kuris, nustojus 
lyti lietums, išdžiūvęs kaip razina, tais pačiais metais išsekęs 
ir Okičobio ežeras, virtęs dvokiančia purvyne, ir ištisas tris 
savaites degęs Evergleido nacionalinis parkas. 

Tačiau visi tėvai dėl to bėdoja. Prisimeni tuos laikus, kai 
galėdavai važinėti kur tinkamas? Prisimeni tuos laikus, kai visi 
gyveno plebopoliuose? Prisimeni tuos laikus, kai galėjai nieko 
nesibaimindamas skraidyti orlaiviais po visą pasaulį? Prisimeni 
restoranėlius, prekiavusius visada tikros jautienos mėsainiais, pri- 
simeni dešrainių kioskus? Prisimeni tuos laikus, kai Niujorkas dar 
nebuvo Naujasis Niujorkas? Prisimeni tuos laikus, kai balsavimas 
dar turėjo prasmę ?Įprasti jo lėlių dialogai per pietų pertraukas 
mokyklos valgykloje. O, kitados būdavo taip gera! Oho! O štai 
dabar lendu į Žėručių dėžutę. Šianakt jokio sekso! 

Motina kaip motina, atsakė Džimis Jungtinės saugos tar- 
nybos vyrams. Gyveno kaip ir visos kitos motinos. Rūkė kaip 
kaminas. 

— Ar ji priklausė kokiai nors... na... organizacijai? Ar 
namuose nesirinkdavo keisti žmonės? Ar dažnai kalbėdavo 
celiuliariniu telefonu? 

— Būsime tau labai dėkingi, vaikeli, jeigu vienaip ar kitaip 
mums pagelbėsi, — pridūrė kitas Saugos vyras. 

Tas vaikeli buvo paskutinis lašas. Džimis atsakė, jog vargu 
ar galėsiąs jiems pagelbėti. 

Motina paliko Džimiui naujų drabužių, kurie, jos žodžiais 
tariant, jam tiksią, kai jis paūgėsiąs. Jie buvo šiurpūs kaip ir 
visi kiti jos pirkti drabužiai. Be kita ko, per maži. Džimis nu- 
kišo juos į stalčių. 


Džimio tėvas buvo aiškiai sukrėstas; jis išsigando. Jo žmona 
nusižengė visoms taisyklėms, tikriausiai gyveno dvilypį gy- 
venimą, o jis nieko nenumanė. Tokie dalykai išmuša vyrus iš 
vėžių. Jis tvirtino sunaikintame asmeniniame kompiuteryje 
niekada nelaikęs jokios svarbesnės informacijos, — savaime 
aišku, taip tik sakė, nes patikrinti niekas negalėjo. Paskiau jį 
išvežė kvosti, ir kvotė gana ilgai. Galimas daiktas, netgi kan- 
kino — kaip senuose kino filmuose arba kokiame žiaurybių 
tinklapyje — su elektrodais, policininkų lazdomis ir raudonai 
įkaitintomis vinimis, ir Džimis dėl to labai sielvartavo ir jautėsi 
kaip nesavas. Kodėl jis nesuvokė, kas dedasi, ir neužkirto tam 
kelio, užuot gėdingai vaidinęs pilvakalbį? 

Visą tą laiką, kai tėvo nebuvo namie, Džimį prižiūrėjo — ar 
bent jau sakėsi prižiūrinčios — dvi geležinės Jungtinės saugos 
tarnybos moteriškės. Viena šypsanti, kita — ledinio veido. Jie- 
dvi skambindavo be galo, be krašto savo celiuliariniais telefo- 
nais; naršė po Džimio motinos albumus ir drabužių spintas ir 
stengėsi įšnekinti Džimį. Garbės žodis, gražuolė. Kaip tu manai, 
ar ji turėjo simpatiją? Ar dažnai važinėdavo į plebopolius? Ko 
jai ten važinėti? — atšovė Džimis, o jos pareiškė, jog kai kam 
ten labai patinka. Kodėl? — vėl paklausė Džimis, ir ledinveidė 
paaiškino, jog pasitaiką iškrypėlių, o šypsančioji sukikeno ir, 
nukaitusi kaip ugnis, pridūrė, kad tenai esą gali rasti tai, ko 
negali rasti čia. Ką rasti, buvo beklausiąs Džimis, bet susilaikė, 
nes drauge su atsakymu jį galėjo užgriūti dar daugiau klausimų 
apie motinos pomėgius ir norus. Jis išdavė ją Sveikensenos 
vidurinės mokyklos valgykloje, išpasakodamas apie ją visiškai 
viską, tad dabar buvo pasiryžęs daugiau jos nebeišduoti. 

Moteriškės kepė Džimiui pasibaisėtinai kietus omletus, 
stengdamosi sugundyti jį valgiais ir išmušti iš vėžių. Kai tatai 
nepaveikė, jos ėmė jį maitinti mikrobangėje krosnelėje atšil- 
dytais pietumis ir užsakytomis picomis. Vadinasi, tavo motina 
dažnai lankydavosi Prekybos centre? Ar ji mėgo šokti? Galvą 
guldau, kad mėgo. Džimiui niežėjo nagai kirsti joms į dantis. 
Jeigu jis būtų buvęs mergaitė, būtų paplūdęs ašaromis, jos 
būtų susigraudinusios ir užsičiaupusios. 


Grįžęs iš ten, kur buvo išgabentas, Džimio tėtis kreipėsi į psi- 
chologą konsultacijos. Iš pažiūros buvo matyti, kad jam būtinai 
jos reikia: veidas pažaliavęs, akys raudonos, užtinusios. Džimis 
irgi lankėsi pas psichologą, tačiau tik veltui gaišo laiką. 

Tau tikriausiai liūdna, kad motina pabėgo. 

Aha, liūdna. 

Nesmerk savęs, vaike. Tu čia niekuo dėtas, kad ji išėjo iš 
namų. 

Iš kur jūs žinote? 

Nieko tokio, duok savo jausmams valią. 

O kokiems jausmams, jūsų manymu, turėčiau duoti valią? 

Nebūk toks atžarus, Džimi, aš suprantu, kaip tu jautiesi. 

Tad ko mane klausinėjate, jeigu ir šiaip viską suprantate, — ir 


panašiai. 


Tėtis pasakė Džimiui, kad jiedu turi vyriškai ranka rankon 
kaip galėdami tvirtesniais žingsniais eiti į priekį. Ir jiedu ėjo. 
Ėjo ir ėjo tvirtais žingsniais, kas rytą įsipildavo apelsinų sul- 
čių ir, kai nesušlubuodavo atmintis, sukišdavo mašinon plauti 
indus, ir po kelių savaičių tokio ėjimo Džimio tėčio veidas 
atgavo buvusią spalvą, ir jis vėl pradėjo žaisti golfą. 

Kitais žodžiais tariant, dabar, kai visos bėdos liko praeityje; 
jis nebesijautė toks apgailėtinas kaip anksčiau. Skusdamasis 
vėl ėmė švilpauti. Ėmė dažniau skustis. Praslinkus deramam 
laiko tarpui, pas juos atsikėlė Ramona. Gyvenimas pakrypo 
kita linkme, už aklinai uždarų, bet garsui pralaidžių durų, 

pritariant kikenimui ir urzgimui, vykdavo sekso scenos, tad 
Džimis garsiau paleisdavo muziką, stengdamasis nesiklausyti. 
Jų miegamajame jis būtų galėjęs įtaisyti „blakę“, visapusiškai 
mėgautis reginiu, tačiau labai dygėjosi tokiais dalykais. Tiesą 
pasakius, drovėjosi. Kartą labai nesmagiai pasijuto antrojo 
aukšto koridoriuje susidūręs su tėvu: šis ėjo susisupęs į vonios 
rankšluostį, atsikišusiomis ausimis, nuo paskutinių erotinių 
grumtynių užkaitusiais žandais, ir Džimis paraudo susigėdęs, 
dėdamasis, jog nieko nepastebi. Tie du triušiai, apkvaišę nuo 
meilės hormonų, galėjo laikytis bent šiokio tokio padorumo 
ir išsidirbinėti garaže, užuot visą laiką šmaižioję po nosimi. 
Jam buvo toks jausmas, kad jiedu jo nepastebi. Beje, nieko 
kita jis ir nepageidavo. 


Įdomu, ar ilgai visa tai tęsėsi? — susimąsto Sniego Žmogus. 
Gal jiedu mylėdavosi pasislėpę už kiauloidų aptvarų, su bioap- 
ranga ir antibakterinėmis kaukėmis? Ne, negalimas daiktas: 
tėvas buvo kiaulė, bet anaiptol ne galvijas. Kas be ko, galima 
būti drauge ir kiaule, ir galviju. Tačiau tėvas (ar bent jau taip 
atrodo Sniego žmogui) buvo žioplas ir nemokėjo meluoti, 
vargu ar jis būtų sugebėjęs nusiristi iki santuokinės neištiki- 
mybės ir išdavystės, kad nepastebėtų Džimio mama. 

Beje, gal ji ir pastebėjo. Gal todėl ir pabėgo — bent jau iš dalies 
dėl tos priežasties. Juk niekas negriebs plaktuko —jau nekalbant 
apie elektrinį atsuktuvą ir veržliaraktį, —ir nepuls daužyti kieno 
nors kompiuterio, jeigu nebus velnioniškai įpykęs. 

Negalėtum sakyti, kad ji apskritai nebūtų pykusi:jos pykčiui 
įsiliepsnoti nereikėjo kokios nors ypatingos priežasties. 

Kuo daugiau Sniego žmogus apie tai mąsto, tuo labiau 
įsitikina, jog Ramona ir jo tėvas tvardėsi. Jiedu laukė, kol 
Džimio motina pavirs padrikų pikselių krūvele, ir tada puolė 
vienas kitam į glėbį. Priešingu atveju nebūtų šitaip atvirai ir 
nekaltai spitrinę vienas kitą akimis Organikos Andrė bistro. 
Jeigu būtų jau pabandę, prie žmonių būtų elgęsi šaltai ir da- 
lykiškai, ko gero, netgi būtų vengę vienas kito; paskubomis 
gašliai draikęsi tamsiuose užkaboriuose, voliojęsi kabinete ant 

kilimo, plėšydami sagas ir užsikertančius užtraukus, kandžioję 
vienas kitam ausis automobilių stovėjimo aikštelėse. Nebūtų 
gaišę laiko prie tų sterilių pietų, tėvui spoksant į staltiesę, o 
Ramonai stropiai grumšnojant žalias morkas. Nebūtų varvinę 
seilės vienas į kitą prie žalių salotų ir kiaulienos pašteto, ma- 
žuoju Džimiu dangstydamiesi kaip gyvuoju skydu. 

Ne, Sniego žmogus jų nekaltina. Jis žino: tokių dalykų 
pasitaiko — pasitaikydavo anksčiau. Jis suaugęs, ir jo sąžinę 
slegia kur kas didesnės bjaurastys. Tad ar jis turi teisę juos 
smerkti? 

(Jis smerkia juos.) 


Ramona pasisodindavo Džimį ir, atvirai žiūrėdama į jį di- 
delėmis, juodai aptepliotomis akimis, sakydavo suprantanti, 
kad jam esą labai sunku, jiems visiems tai skaudus smūgis, 
jai irgi esą nelengva, nors jis, ko gero, na, supranti, netiki, ji 
suvokianti, jog negalėsianti atstoti tikros motinos, bet dedanti 
viltis, gal jie vis dėlto būsią draugai. Žinoma, kodėl gi ne, at- 
sakydavo Džimis, nes, nepaisant jos romano su tėvu, jinai jam 
patiko ir jis norėjo ją nuraminti. 

Ji stengdavosi. Juokdavosi iš jo pokštų, kartais kiek pavėluo- 
tai — juk ji ne žodžių žmogus, primindavo jis sau, — ir kartais, 
kai Džimio tėvo nebūdavo namie, mikrobangėje krosnelėje 
pašildydavo sau ir jam vakarienę: paprastai lazaniją ir Cezario 
salotas, nieko kita ji neišmanydavo. Kartais, iš anksto paruošusi 
dubenį kukurūzų spragėsių ir apipylusi lydytu sviesto pakai- 
talu, atsėsdavo šalia jo ant sofos ir drauge žiūrėdavo filmus, 
įrašytus į skaitmeninio vaizdo plokšteles, kaišiodama riebius 
pirštus į dubenį ir laižydamasi juos, kai būdavo baisesnės sce- 
nos, o Džimis. stengdavosi nežiūrėti į jos krūtis. Teiraudavosi, 
arjis nenori ko nors paklausti, na, supranti. Apie ją ir tėtį, apie 
jų šeimyninį gyvenimą. Jis atsakydavo, kad nenori. 

Naktimis slapčia jis ilgėdavosi Žudiko. Taipgi — savo esybės 
gilumoje, pats to aiškiai nesuvokdamas, — tikrosios, keistosios, 
nelaimingosios mamos, kurios jam taip trūko. Kur ji išvyko, 


kokie pavojai jai gresia? Savaime suprantama, jai gresia pa- 

vojus. Jis žinojo, kad ji ieškoma, ir, ja dėtas, tikrai nebūtų 
norėjęs pakliūti tiems žmonėms į rankas. 

Juk ji parašė, kad stengsis su juo susisiekti, tad kodėl 
neduoda žinios? Ilgai netrukus jis gavo keletą atvirukų su 
Anglijos, Argentinos pašto ženklais. Pasirašė Teta Monika, 
bet jis suprato, jog tai jos atvirukai. Tikiuosi, kad tau viskas 
gerai, — ir daugiau nė žodžio. Be abejo, ji žinojo, kad prieš 
tai, kol jie pasiekia Džimį, juos perskaito šimtai šnipų, ir taip 
buvo iš tikrųjų, nes kiekvienąsyk, atėjus atvirukui, tuojau pat 
pasirodydavo Saugos vyrai ir klausinėdavo, kas tokia yra teta 
Monika. Džimis atsakydavo nežinąs. Buvo įsitikinęs, jog mo- 
tinos nėra tose šalyse, kur buvo užklijuoti pašto ženklai, — ji 
buvo pakankamai supratinga, kad to nedarytų. Tikriausiai 
persiųsdavo laiškus per kitus žmones. 

Ar jinai juo nepasitikėjo? Aišku, ne. Jis jautė, jog yra ją nu- 
vylęs, savotiškai nepateisinęs jos didžiausių lūkesčių. Jis niekada 
nesuprato, ko motina iš jo tikisi. Ak, jeigu jis turėtų dar vieną 
galimybę — padarytų viską, kad tik ji jaustųsi laiminga. 


— Nėra ko grįžti atgal į vaikystę, ten manęs nebėra, — balsu 
sako Sniego žmogus. 

Jis nepakenčia šitų praeities atšvaitų. Vis dėlto negali jų nu- 
slopinti, negali pakreipti prisiminimų kita vaga, išsivaduoti. 
Visų labiausiai jam trūksta vidinės drausmės arba burtažodžio, 
kurį tolydžio kartodamas sugebėtų atsijungti. Kaip vadinasi tie 
dalykai? Mantros. Jie to mokėsi vidurinėje mokykloje. Savaitinė 
religija. Na, vaikai, dabar nusiraminkite. Aš tau sakau, Džimi. 
Šiandien įsivaizduosime, kad gyvename Indijoje, ir kalbėsime man- 
trą. Idomu, ar ne? O dabar visi sugalvokime po žodį, kiekvienas 
skirtingą žodį, kad visi turėtų savo ypatingą mantrą. 

— Laikykis žodžių, — įsako jis sau. 

Keisti žodžiai, pasenę, reti. Volanas. Norna. Įžvalga. Dūd- 
maišis. Gašla. Ilgainiui išgaruos iš galvos, pradings visam 
laikui, amžinai. Lyg jų niekada ir nebūtų buvę. 


Griežlys 


Kai mėnesiai prieš dingstant Džimio motinai, pasirodė 
Griežlys. Tokie du įvykiai per vienerius metus. Ar kas nors 
juos siejo? Ne, niekas, gal nebent tik tai, kad jiedu, regis, 
labai gerai sutarė. Griežlys buvo vienas retų Džimio bičiulių, 
patikusių motinai. Didumą jo draugų ji laikė nesubrendėliais, 
o drauges — vėjavaikėmis ir pasileidėlėmis. Ji niekada tiesiai 
to nesakė, bet galėjai įminti, ką apie jas galvoja. 

Griežlys vis dėlto buvo kitoks. Labiau subrendęs, jos Žo- 
džiais tariant; tiesą pasakius, subrendęs labiau nei dauguma 
suaugusiųjų. Su juo galėdavai pasikalbėti iš esmės, iki galo 
logiškai išgvildendamas aptariamus faktus ir prielaidas. Tie- 
sa, Džimis niekada nebuvo matęs jųdviejų įsileidusių į tokį 
pokalbį, tačiau tikriausiai kalbėjosi, nes priešingu atveju ji 
nebūtų taip sakiusi. Kada ir kaip jiedu kalbėdavosi — logiškai, 
kaip pridera suaugusiems? Jam tai buvo mįslė. 

— Tavo bičiulis taurios mąstysenos, — sakydavo Džimio 
motina. — Jis pats savęs neapgaudinėja. 

Paskui įsmeigdavo į Džimį savo mėlynas akis, tą taip jam 
pažįstamą sielvartingą žvilgsnį, lyg jis būtų ją įskaudinęs. O, 
kad jis būtų galėjęs būti toks —taurios mąstysenos! Dar vienas 
neigiamas vertinimas mįslingoje pažymių knygelėje, kurią mo- 
tina laikydavo kažkurioje atminties nišoje, pažymių knygelėje, 
kurioje jo pažanga buvo vertinama vos patenkinamai. Džimis 
galėtų būti tauresnės mąstysenos, jeigu tik pasistengtų. Ir, velniai 
rautų, jeigu bent kiek išmanytų, ką reiškia visa ta velniava. 

— Nenoriu valgyti, — amžinai sakydavo jai prieš vakarie- 
nę. — Ko nors perkąsiu, ir tiek. 

Jeigu ji vėl nori vaidinti įskaudintą motiną, tegu vaidina 
prieš virtuvės laikrodį. Jis buvo taip suderinęs laikrodį, kad 
liepsnelė staugtų, o pelėda kiauksėtų. Įvairumo dėlei tegul ji 
nusivilia laikrodžiu. 

Jis turėjo rimtų abejonių dėl Griežlio taurumo, tiek mąs- 
tysenos taurumo, tiek apskritai. Jis permanė Griežlį kur kas 


geriau už motiną. 


Kai Džimio motina padavė į padus, pašėlusiai pasidarbavusi 
plaktuku, Griežlys ne kažin ką pasakė. Ta istorija, regis, jį nei 
nustebino, nei sukrėtė. Tik tiek ir pasakė, jog kai kurie žmo- 
nės negali gyventi be permainų, o permainų ieško kur nors 
iškeliaudami. Pasakė, jog čia nieko nepaprasta — kartais artimi 
žmonės staiga dingsta iš tavo gyvenimo, ir baigta. Pasakė, jog 
Džimiui būtų pravartu paskaitinėti stoikus. Džimis užsigavo: 
kartais Griežlys imdavo kalbėti pernelyg pamokomu tonu ir 
per dažnai vartodavo tokius žodžius kaip būtų pravartu. Šiaip 
ar taip, Džimiui patiko jo ramumas ir santūrumas. 

Savaime suprantama, tuo metu Griežlys dar nebuvo Griež- 
lys: jo vardas buvo Glennas. Kodėl su dviem n, nusižengiant 
įprastai rašybai? 

— Tėvas mėgo muziką, — paaiškino Griežlys, kai kartą, daug 
vėliau, ištaikęs progą, Džimis to paklausė. — Jis davė man tą 
vardą, pagerbdamas vieną mirusį pianistą, tokį jauną genijų 
su dviem n. 

— Vadinasi, jis vertė tave mokytis muzikos? 

— Ne, —atsakė Griežlys. — Apskritai nieko nevertė daryti. 

— Tad kokią tai turėjo prasmę? 

— Kas? 

— Tavo vardas. Su dviem n. 

— Džimi, Džimi, anaiptol ne viskas privalo turėti pra- 


smę, — atsakė Griežlys. 

Sniego Žmogui sunku prisiminti Griežlį kaip Glenną — 
Griežlio antroji asmenybė seniai užtemdė pirmąją. Griežlys, 
ko gero, glūdėjo jame nuo pat mažens, mąsto Sniego žmogus: 
vadinasi, niekada ir nebuvo tikrojo Glenno, Glennas buvo tik 
kaukė. Tad kiekvienąsyk, kai Sniego žmogus prisimena visą 
tą istoriją, Griežlys niekada nebūna Glennu nei Glennu, dar 
vadinamu Griežliu, nei Griežliu, arba Glennu, nei Glennu, 
vėliau tapusiu Griežliu. Jis visada yra stačiai Griežlys, Griež- 
lys, ir tiek. 

Be to, taip paprasčiau, mąsto Sniego žmogus. Kuriems ga- 


lams rašyti kabutėse, skliaustuose, kai to visiškai nereikia? 


Sveikensenos mokykloje Griežlys pasirodė rugsėjį ar spalį, 
vieną tų mėnesių, kurie paprastai vadinami rudeniu. Buvo šilta 
saulėta — beje, niekuo neypatinga — diena. Jis atsikėlė iš kitur, 
iš kitos kompanijos perviliojus jo tėvus: tokių dalykų dažnai 
atsitikdavo Kompleksuose. Vaikai pasirodo ir dingsta, suolai 
ištuštėja, draugystei visada gresia pavojus. 

Džimis per daug nesusidomėjo, kai jų klasės globėja ir 
elektroninio teksto redagavimo mokytoja Melionė Raili pri- 
statė Griežlį. Iš tikrųjų jos vardas buvo ne Melionė — taip ją 
vadino klasės berniukai, — tačiau Sniego žmogus neprisimena 
jos tikrojo vardo. Be reikalo ji taip žemai prisilenkdavo prie jo 
kompiuterio ekrano, jog didelėmis apvaliomis krūtimis beveik 
prisiliesdavo prie jo peties. Be reikalo vilkėdavo tokiais apgu- 
lusiais OdaTau kompanijos firminiais marškinėliais, susikišusi 
juos į šortus su užtrauku antuke: sunku būdavo susikaupti 
per pamokas. Todėl, Melionci paskelbus, jog Džimis apro- 
dys naujajam klasės draugui Glennui mokyklą, stojo trumpa 
tyla — Džimis stengėsi iššifruoti, ką ji pasakė. 

— Džimi, ko aš tave prašiau? — prabilo Melionė. 

— Žinoma, visada jūsų paslaugoms, — atsiliepė Džimis 
vartydamas akis ir gašliai į ją spoksodamas, tačiau per daug 


nepersūdydamas. 

Klasėje šen bei ten pasigirdo kikenimas; netgi panelė Raili 
nejučia šyptelėjo. Jam paprastai pavykdavo ją pakerėti savo 
vaikiškai žavia vaidyba. Kartais jis mėgaudavosi įsivaizduo- 
damas, kad jeigu būtų ne mažametis, o ji — ne jo mokytoja 
ir jeigu jai negrėstų bausmė už mažamečių tvirkinimą, ji 
pragraužtų sieną į jo miegamąjį ir godžiai suleistų nagus į 
jo jaunatvišką kūną. 

Tuomet Džimis buvo pilnas savimanos, atlaidžiai ir truputį 
pavydžiai mąsto Sniego žmogus. Ir, žinoma, nelaimingas. Sa- 
vaime suprantama. Juk ne be reikalo taip stengėsi. 


Gerai įsižiūrėjęs į Griežlį, Džimis nelabai apsidžiaugė. 
Griežlys buvo kokiais penkiais centimetrais aukštesnis ir lai- 
besnis. Lygių juodų plaukų, tamsaus gymio, žalsvų akių, šyp- 
santis lūpų kampučiu, šalto žvilgsnio. Vilkėjo tamsių pustonių 
drabužiais be jokių emblemų, piešinių bei užrašų — visiškai 
beasmenis. Ko gero, buvo vyresnis už juos visus ar bent jau 
stengėsi toks atrodyti. Džimis svarstė, kokia sporto šaka jis 
galėtų domėtis. Ne futbolu, ne toks jau raumeningas. Nepa- 
kankamai aukštas, kad galėtų žaisti krepšinį. Džimio akimis 
žiūrint, nebuvo iš tų, kurie žaidžia ranka rankon su komanda 
arba linkęs kvailai leisti kumščius į darbą. Gal tenisą. (Džimis 
irgi Žaidė tenisą.) 

Per pietų pertrauką Džimis stvėrė Griežlį, ir jiedu abu, 
pasiėmę ko nors valgomo — Griežlys čiupo du dideliausius 
sojinius dešrainius ir gabalą sluoksniuoto, kokosais atsiduo- 
dančio pyrago, gal svajojo priaugti svorio, — nusliūkino kori- 
doriais, užsukdami į klases ir laboratorijas, Džimiui atliekant 
tarytum radijo komentatoriaus vaidmenį. Štai čia sporto salė, 
štai Čia biblioteka, štai skaitytojai, užsisakyti čia vietą gali tik iki 
vidurdienio, štai čia merginų dušai, kažkur sienoje turėtų būti 
išgręžta skylė, bet aš jos neradau. Jeigu nori parūkyti žolytės, ne- 
rūkyk tualete, ten jie prikaišiojo „blakių“; ventiliatoriuje įtaisyta 
Saugos mikrokamera, nežiopsok į tą pusę, nes jie supras, kad tu 
tatai žinai. 

Griežlys žiūrėjo į viską, netardamas nė žodžio. Pats apie 
save nieko nesipasakojo. Savo nuomonę išsakė tik vieną kartą: 
girdi, chemijos laboratorija — tikras sąvartynas. 

Pabučiuok tu man, tarė sau Džimis. Jeigu nori išsidirbinėti, 
prašom, čia laisva šalis. Milijonai prieš tave pasirinko savo 
gyvenimo kelią. Džimiui nusibodo pliaukšti ir kvailioti, o tuo 
tarpu Griežlys abejingai žvilgčiojo į jį kreivai šypsodamas. Vis 
dėlto jis savotiškai žavėjo. Bendraujant su bendraamžiais, šaltas 
jų atsainumas visada darydavo įspūdį Džimiui: atrodydavo, jog 
šie laikosi santūriai, tausodami energiją kokiam nors dalykui, 
jų nuomone, svarbesniam nei atsitiktinė draugija. 

Džimis susivokė trokštąs kaip nors paveikti Griežlį, pa- 
matyti jo reakciją: viena jo silpnybių — pašėlęs noras sužinoti 
kitų žmonių nuomonę apie save. Tad po pamokų pasiūlė 
Griežliui nueiti į Prekybos centrą, paslampinėti, pažiopsoti, 
pasmaksoti į merginas. Kodėl gi ne, atsakė Griežlys. Svei- 
kensenos komplekse, beje, kaip ir kituose kompleksuose, po 
pamokų nebuvo ko veikti — bent jau tokio amžiaus vaikams 
kaip jie, nebuvo mados pulkuotis, rinktis į būrius. Priešin- 
gai nei plebopoliuose. Sklido gandai, jog ten vaikai siautėja 
tuntais, gaujomis. Nutykoja, kai vieno kurio tėvai išvažiuoja, 
ir puola smagintis: užplūsta namus, šėlsta visu garsu paleidę 
muziką, rūko žoleles ir girtauja, dulkina visa, kas gyva, netgi 
šeimininkų kates, laužo baldus, leidžiasi kvaišalus, padaugi- 
na dozę. Pasaka, sakydavo sau Džimis. Tačiau Kompleksuose 
viešpatavo geležinė drausmė. Naktiniai patruliai, komendanto 
valanda paaugliams, narkotikų sekliai šunys. Kartą jie atleido 
vadžias, įsileido tikrą roko grupę — Plebopolio padugnes, taip 
ji vadinosi, — tačiau kilo kone riaušės, ir daugiau tai nepasi- 
kartojo. Taigi nebuvo prasmės teisintis prieš Griežlį. Jis pats 
augo Komplekse, puikiai išmanė, kas čia dedasi. 

Džimis tikėjosi Prekybos centre pamatyti Vakulą Prais; jisai 
vis dar ją mylėjo, tačiau po to, kai jinai jį sutrypė pasiūliusi 
būti vien draugais, jis mainė merginas vieną po kitos, kol 
pagaliau — kaip tik tuo metu — įsižiūrėjo Lindą Li. Linda Li 

priklausė irklavimo komandai, buvo raumeningomis šlaunimis 
ir įspūdinga krūtine. Jau ne kartą buvo slapčia įsivedusi jį į 
savo miegamąjį. Ji blevyzgojo, keikėsi bjauriausiais žodžiais, 
buvo kur kas labiau patyrusi už Džimį, ir kiekvieną kartą 
jis jausdavosi lyg įtrauktas į lošimo automatą, kur tvyksčioja 
ryškios šviesos ir padrikai visomis kryptimis šaudo ir virsta 
griūtimi rutuliukai. Ji ne per labiausiai jam patiko, tačiau jam 
žūtbūt reikėjo jos laikytis, būti jos sąraše. Gal netgi įrašyti 
eilėn Griežlį — padaryti tokią malonę, kad jaustųsi dėkingas. 
Įdomu, kokios merginos patinka Griežliui. Apskritai nerodė 
joms jokio susidomėjimo. 

Prekybos centre nepasimaišė nei Vakula, nei Linda Li. 
Džimis bandė prisiskambinti Lindai Li, tačiau jos mobilu- 
sis telefonas buvo išjungtas. Tad Džimis su Griežliu sužaidė 
kelias Trimačio tako partijas žaidimų salėje ir sušveitė po du 
sojinius mini mėsainius — šį mėnesį apsieisime be jautienos, 
buvo užrašyta kreida valgiaraščio lentoje, — išgėrė po šaldytą 
garpučiną ir suvalgė po pusę plytelės šokoladinio jėgainio, 
kad pasikrautų papildomos energijos ir gautų reikiamų ste- 
roidų. Paskiau jiedu nuėjo paslampinėti po dengtą galeriją su 
fontanais ir plastikiniais paparčiais, kaip paprastai toje vietoje 
skambant drungnai muzikai. Griežlys nesileido į kalbas, ir 
Džimis jau buvo besakąs, jog grįžta daryti namų darbų, bet 
tuo metu prieš juos atsivėrė įspūdingas vaizdelis: į suaugusiųjų 
diskoteką ėjo vyriškio lydima Melionė Raili. Vilkėjo nebe tais 
drabužiais, kuriuos dėvėdavo mokykloje, bet apgulusia juoda 
suknele, duksliu raudonu švarkeliu, o vyras laikė ją apkabinęs 
per liemenį, ranką pakišęs po švarkeliu. 

Džimis niuktelėjo alkūne Griežliui. 

— Ar nemanai, kad jis gniaužo jai užpakalį? 

— Tai geometrijos uždavinys, — atsakė Griežlys. — Išspręsk, 
jeigu nori. 

— Ka? — atsiliepė Džimis. Ir pridūrė: — Kaip? 

— Panaudok savo neuronus, —atsakė Griežlys. — Pirma: ap- 
skaičiuok vyriškio rankos ilgį, matu imdamas matomą ranką. 
Prielaida: abi rankos daugmaž vienodo ilgio. Antra: apskaičiuok 

alkūnės linkio kampą. Trečia: apskaičiuok užpakalio išlinkimą. 
Šiuo atveju, trūkstant patikimų duomenų, gausime pasitenkin- 
ti apytikriu dydžiu. Ketvirta: pagal matomą delną, remdamasis 
ankstesniu metodu, apskaičiuok nematomo delno dydį. 

— Neturiu polinkio į skaičius, — nusijuokė Džimis. 

Tuo tarpu Griežlys kalbėjo toliau: 

— Būtina atsižvelgti į kiekvieną įmanomą delno padėtį. 
Liemens duomenų nereikia. Dešiniojo sėdmens viršutinės 
dalies duomenų nereikia. Taikydami aksiominės dedukcijos 
metodą, galime daryti išvadą, jog tai greičiausiai dešiniojo 
sėdmens apatinė dalis arba viršutinė šlaunies dalis. Galimas 
ir toks sprendinys, jog delnas tarp šlaunų, tačiau tokia delno 
padėtis trukdytų objektui tolygiai judėti, o tuo tarpu nepa- 
stebime nei šlubavimo, nei klupčiojimo. 

Jis gana neblogai mėgdžiojo chemijos mokytoją, pavarto- 
damas tokį posakį kaip panaudok savo neuronus, kalbėdamas 
kapotu balsu ir nukąsdamas žodžius. Ne tik gana neblogai — 
netgi labai gerai. 

Griežlys Džimiui vis labiau patiko. Galimas daiktas, jiedu 
siejo kas nors bendra, šiaip ar taip, vaikinas turėjo gerą liežuvį. 
Vis dėlto Džimis sunerimo. Jis irgi neblogai vaidino, mokėjo 
mėgdžioti kone visus mokytojus. O jeigu Griežlys pasirodys 
besąs pranašesnis už jį? Širdies gilumoje Džimis nekentė 
Griežlio — ir sykiu juo žavėjosi. 

Tačiau artimiausiomis dienomis Griežlys viešai nerodė savo 
gabumų. 


Jau tada Griežlys buvo kažkuo ypatingas, mąsto Sniego 
žmogus. Populiarumo nebuvo labai populiarus, bet visi gei- 
dė jo dėmesio. Ne tik vaikai, bet ir mokytojai. Jis žiūrėdavo 
į juos lyg atidžiai jų klausydamasis, lyg jų kalbos iš tikrųjų 
būtų vertos didžiausio dėmesio, nors apie tai niekada aiškiai 
neišsakydavo savo nuomonės. Jis žadino pagarbą ir podraug 
baimę, ne per didžiausią, bet ganėtinai didelę. Jis turėjo galių, 
tik neaišku kokių. Niekas to nežinojo, tad visi jo prisibijojo. 
Ir vis dėl tų tamsių, nuosaikaus skonio drabužių. 


Smegenų suminkštėjimas 


Makas Prais buvo Džimio porininkė per nanotechnologijos 
paskaitas Biochemijos laboratorijoje, tačiau jos tėvą persivi- 
liojo Kompleksas, įsikūręs kitame žemyno krašte, — ji sėdo į 
hermetinį greitąjį traukinį ir daugiau nebepasirodė. Jai išvykus, 
Džimis liūdėjo kokią savaitę, ir netgi nepraustaburnė Linda 
Li nesugebėjo jo paguosti savo konvulsijomis. 

Vakulos vietą prie laboratorijos stalo užėmė Griežlys, per- 
sikėlęs iš klasės galo, kur kaip naujokas dirbo prie vienviečio 
stalo. Griežlys turėjo gerą galvą — netgi pagal Sveikensenos 
mokyklos lygmenį, nors čia knibždėte knibždėjo išprususių 
mokinių ir kone genijų. Paaiškėjo, kad jis puikiai išmano 
nanotechnologijos metodų taikymą biochemijos srityje, ir jie- 
dviem drauge su Džimiu, dirbant prie bendro projekto — vien- 
tiso molekulių sluoksnio regeneracijos, pavyko greičiau nei 
reikalauta sukurti norimą purpurinį nematodą, panaudojant 
genus, nulemiančius jūros dumblių spalvą, ir išvengti nepa- 
geidaujamų mutacijų. 

Džimis su Griežliu įprato drauge slampinėti per pietų per- 
trauką, o ir vėliau, po pamokų, — ne kas dieną, jie neturėjo 
homoseksualinių ar panašių polinkių, tačiau mažų mažiausia 
dukart per savaitę. Iš pradžių jie žaisdavo tenisą aikštelėje už 
Griežlio namo, tačiau Griežlys pasikliaudavo labiau intuicija 
negu žaidimo technika ir nemėgdavo pralaimėti, o Džimis 
buvo iš prigimties karšto būdo ir nevaldydavo liežuvio, tad 


nieko doro iš to neišeidavo, ir jie galiausiai liovėsi. Arba, 

prasimesdami pamokų ruoša, — nors kartais iš tikrųjų rimtai 
dirbdavo, — užsidarydavo Griežlio kambaryje ir kompiuteriu 
žaisdavo šachmatais arba Trimatį taką, arba Spartą Osamą, 
mesdami burtus, katram teks stoti netikėlių pusėn. Griežlys 
turėjo du kompiuterius, tad jiedu žaisdavo nusisukę vienas 
nuo kito. 

— Kodėl mudu nežaidžiame tikromis figūromis? — kartą pa- 
klausė Džimis, jiedviem žaidžiant šachmatais. — Kaip seniau 
kad žmonės žaisdavo. Plastikinėmis. 

Argi ne keista:sėdi tame pačiame kambaryje, atsukę vienas 
kitam nugaras, ir žaidžia su kompiuteriais. 

— O kam? —perklausė Griežlys. — Šiaip ar taip, juk čia tikrų 
tikriausios figūros. 

— Na jau ne. 

— Ką gi, sutinku, bet ir plastikinės nėra tikros. 

— Ką? 

— Tikros figūros mano galvoje. 

— Pasakėlės! — sušuko Džimis. 

Tai buvo gražus žodis, išgirdo jį žiūrėdamas seną filmą, 
įrašytą į skaitmeninio vaizdo plokštelę; jiedu griebdavosi jo 
kiekvieną kartą norėdami sudirbti vienas kitą, kai kuris nors 
imdavo kalbėti pernelyg pompastišku stiliumi. 

— Pasakėlės! 


Griežlys visa galva pasinerdavo į žaidimą, norėdavo žaisti 
be galo be krašto ir taip įsimiklindavo, kad galėdavo triuš- 
kinamai laimėti visus savo antpuolius, bent jau devynis iš 
dešimties. Kartą jiedu ištisą mėnesį žaidė Barbarų antžygius 
(Pabandyk pasukti istorijos ratą atgal!). Vienas žaidėjas turė- 
davo savo žinioje miestus ir turtus, kitas vadovaudavo ordoms 
ir — paprastai, bet ne visada — garsėdavo žiaurumu. Barbarai 
sunaikindavo miestus arba patys būdavo sunaikinami, tačiau, 
pradedant žaidimą, reikėdavo remtis istorijos faktais apie 
jų pajėgumą. Roma prieš vestgotus, Senovės Egiptas prieš 
hiksus, actekai prieš ispanus. Žaisti reikėdavo išmanymo, 

nes actekai atstovavo civilizacijai, tuo tarpu ispanai buvo 
barbarai. Prireikus galėdavai priderinti žaidimą prie istorinių 
sąlygų, pasirinkti tikras valstybes ir gentis, ir vienu tarpu 
Griežlys su Džimiu varžėsi stengdamiesi prasimanyti pačius 
netikėčiausius priešus. 

— Pečenegai prieš Bizantiją, — vieną atmintiną dieną pa- 
reiškė Džimis. 

— Kas per šūdas tie pečenegai? Tu juos išsigalvojai, — at- 
rėmė Griežlys. 

Vis dėlto Džimis buvo juos aptikęs tūkstantis devyni šimtai 
penkiasdešimt septintųjų metų Britų enciklopedijoje, įrašyto- 
je į kompaktinę plokštelę, nežinia kodėl išlikusią mokyklos 
bibliotekoje. Jis įsiminė skyrių ir pastraipą. „Matas Edesietis 
vadina juos žvėriškais kraugeriais, — galėdavo jis dalykiškai 
pacituoti. — Jie garsėjo neprilygstamu nuožmumu, ir jų gy- 
vavimas nepateisinamas.“ Tad jiedu metė burtus, Džimiui 
atiteko pečenegai, ir jis laimėjo. Bizantiečiai buvo išžudyti, 
nes pečenegai taip ir elgdavęsi, paaiškino Džimis. Jie iškart 
visus išžudydavę. Bent jau vyrus. Truputį vėliau išžudydavę 
ir moteris. 

Griežlys nusiminė netekęs visų savo žaidėjų ir kurį laiką 
purkštavo nepatenkintas. Paskiau įjunko į Kraują ir rožes. Jo 
žodžiais tariant, tai kur kas globaliau: mūšio laukas platesnis 
tiek laiko, tiek erdvės atžvilgiu. | 

Kraujas ir rožės buvo komercinis žaidimas, sukurtas pagal 
Monopolio modelį. Tas, kas pasirinkdavo Kraują, žaisdavo 
žmonijos žiaurybėmis, plataus masto žvėriškais nusikaltimais: 
pavieniai žaginimai ir nužudymai nesiskaitydavo, reikėdavo 
išgalabyti devynias galybes žmonių. Surengti skerdynes, ge- 
nocidą ir panašiai. Kas pasirinkdavo Rožes, žaisdavo žmonijos 
laimėjimais. Meno kūriniais, mokslo pasiekimais, nepaprastais 
architektūros statiniais, naudingais išradimais. Dvasios didybės 
paminklais, kaip buvo sakoma žaidime. Kompiuterio paran- 
kinėje buvo papildomų mygtukų, tad žaidėjas, nežinodamas, 
ką reiškia Nusikaltimas ir bausmė arba Kančių kelias, arba 

Tikimybių teorija, arba Ponia Bovari, arba Šimtametis karas, 
arba Pabėgimas į Egiptą, galėdavo dukart spustelėti mygtuką 
ir gauti dviejų variantų iliustruotą atsakymą: V — vaikams ir 
NIN — nuogybės, išniekinimas, nešvankybės. Tatai sudaro 
istorijos esmę, sakydavo Griežlys: joje apstu ir viena, ir antra, 
ir trečia. 

Žaidėjas mesdavo virtualų kauliuką, ir atsiversdavo arba 
Kraujas, arba Rožės. Atsivertus Kraujui, Rožės žaidėjas turė- 
davo galimybę iškart užtverti kelią vienai kuriai žiaurybei, 
tačiau mainais privalėdavo mūšio lauke palikti užstatą. Tuomet 
žiaurybė išnykdavo istorijos — iš tikrosios ar bent jau ekrane 
vaizduojamosios. Kraujo žaidėjas galėdavo pasiimti užstatą, bet 
tik atsižadėdamas vienos kurios žiaurybės — taip netekdamas 
dalies ginkluotės ir duodamas ginklą Rožės žaidėjui. Įgudęs 
žaidėjas galėdavo pulti Rožę, griebdamasis visų savo žiaurybių, 
prisigrobti žmonijos laimėjimų ir persikelti juos į savo lentos 
pusę. Laimėdavo žaidėjas, sugebėjęs per tam tikrą laiką su- 
kaupti daugiausia žmonijos laimėjimų. Savaime suprantama, ir 
vienas, ir kitas gaudavo baudos taškų už laimėjimus, žuvusius 
per žaidėjo klaidą, neapdairumą arba kvailumą. 

Būdavo numatytas mainų kursas: Mona Liza prilygo Bergen- 
Belsenui, armėnų genocidas — Devintajai simfonijai su trimis 
Didžiosiomis piramidėmis priedo, tačiau niekas nedrausdavo 
derėtis. Pradėdamas derybas, žaidėjas turėdavo tiksliai žinoti 
žuvusiųjų per žiaurybes skaičių, paskutinius duomenis apie 
meno vertybių rinkos kainas arba pavogtų vertybių draudimo 
įkainius. Tai buvo nuožmus žaidimas. 


— Homeras, —sako Sniego žmogus, braudamasis per šlapius 
brūzgynus. — Dieviškoji komedija. Graikų statulos. Akvedukai. 
Prarastasis Rojus. Mocarto muzika. Šekspyras, rinktiniai raš- 
tai. Seserys Brontės. Tolstojus. Perlo mečetė. Šartro katedra. 
Bachas. Rembrantas. Verdis. Džoisas. Penicilinas. Kytsas. Ter- 
neris. Širdies persodinimas. Poliomielito vakcina. Berliozas. 
Bodleras. Bartokas. Jeitsas.Vulf. 

Tikriausiai būta ir daugiau. Tikrai būta daugiau. 

Trojos nusiaubimas, kužda kažkas į ausį. Kartaginos sugrio- 
vimas. Vikingai. Kryžiaus karai. Čingischanas. Hunas Atila. 
Katarų skerdynės. Raganų deginimas. Actekų išnaikinimas. 
Taipgi majų. Taipgi inkų. Inkvizicija. Vladas Mietininkas. 
Hugenotų žudynės. Kromvelis Airijoje. Prancūzų revoliucija. 
Napoleono karai. Badas Airijoje. Vergija Jungtinių Amerikos 
Valstijų pietuose. Karalius Leopoldas Konge. Rusijos revoliucija. 
Stalinas. Hitleris. Hirosima. Mao. Pol Potas. Idi Aminas. Šri 
Lanka. Rytų Timoras. Sadamas Huseinas. 

— Gana, — sako Sniego žmogus. 

Atsiprašau, širduk. Norėjau tau padėti, ir tiek. 


Sunkiausias dalykas, žaidžiant Kraują ir rožes: lengviau 
prisiminti faktus, susijusius su Krauju. Kita vertus, paprastai 
visada laimėdavo Kraujo žaidėjas, tačiau pergalė reiškė, kad 
užimi nusiaubtą kraštą. Tokia tat žaidimo prasmė, atsakydavo 
Griežlys Džimiui, kai šis imdavo skųstis. Džimis sakydavo, 
kad jeigu žaidimo tokia prasmė, vadinasi, jis beprasmis. Jis 
nenorėjo prisipažinti Griežliui, kad naktimis jį kamuoja siau- 
bingi košmarai: nežinia kodėl pats baisiausias jam atrodė tas, 
kur Partenonas apkaišytas nukirstomis galvomis. 

Jiedu atsisakė Kraujo ir rožių lyg sutarę, ir Griežlys netgi 
apsidžiaugė, nes žiniatinklyje aptiko kai ką įdomesnio: Būtovę, 
interaktyvų faunos ir floros aistruolių žaidimą, skirtą įgudu- 
siems žaidėjams. BŪTOVĖ, puslapį tvarko Apkvaišęs Adomas. 
Adomas davė vardus gyvenantiems gyviams, Apkvaišęs Adomas 
duoda vardus išnykusiems. Ar nori pažaisti? Štai tokie žodžiai 
pasirodo tuomet, kai prisijungi prie serverio. Tuomet spustelėji 
mygtuką su žodžiu Taip, įrašai savo slapyvardį ir įeini į vieną 
iš dviejų pokalbio langų — Gyvūnijos pasaulis, Augmenijos 
pasaulis. Tuomet prisijungia kitas vartotojas, panūdęs stoti į 
kovą, įrašo savo slapyvardį — Komodo, Raganosis, Lamanti- 
nas, Jūros arkliukas — ir iškviečia dvikovon. Pradėk nuo... kojų 


skaičiaus... Kas tai? Tai galėtų būti kokia nors gyvybės forma, 

dingusi prieš penkiasdešimt metų, — jokių tiranozaurų, jokių 
paukščių Rokų, jokių drontų, jeigu neįspėji periodo, gauni 
baudos taškų. Paskiau susiaurini paieškos lauką, nurodai tipą, 
klasę, šeimą, giminę, gentį, rūšį, paskiau arealą, kada paste- 
bėtas paskutinį kartą ir kas nulėmė išnykimą. (Tarša, arealo 
žūtis, patiklūs silpnapročiai, įtikinti, kad, begraužiant jo ragą, 
jiems pastirs nugeibęs įnagis.) Kuo ilgiau laikosi žaidėjas, tuo 
daugiau surenka taškų, ir kuo greičiau atsakinėji, tuo daugiau 
laimi papildomų taškų. Labai pravartu atsispausdinti Apkvai- 
šusiame Adome pateiktą išnykusių rūšių sąrašą, tačiau jame 
būdavo tik lotyniški pavadinimai, du šimtai puslapių smulkiu 
šriftu, išmargintų niekada negirdėtais ir neregėtais vabzdžiais, 
dumbliais ir varliagyviais. Ko gero, niekas jų nebuvo regėjęs, 
išskyrus Būtovės didmeistrius, kurių protai — nelyginant in- 
terneto naršyklės. 

Visada, kai tik ekrane pasirodo mažytis latimerijos atvaiz- 
das, iš karto gali suprasti, jog žaidi su didmeistriu. Latimeri- 
ja. Priešistorinė giliavandenė žuvis, ilgai laikyta išnykusia, kol 
dvidešimtojo amžiaus viduryje buvo aptikti keli gyvi tos rūšies 
atstovai. Šiuo metu apie ją nėra jokių duomenų. Būtovė buvo 
grynai informacinio pobūdžio. Džimio nuomone, sakytum 
koks nuoboda mokslinčius, per nelaimę atsidūręs šalia tavęs 
mokyklos autobuse. Ir kurio nieku gyvu neužčiaupsi. 

— Kodėl ji tau šitaip patinka? — kartą paklausė Džimis, 
kreipdamasis į Griežlio kuprą. 

— Todėl, kad man sekasi, — atsakė Griežlys. 

Džimis įtarė, kad Griežlys trokšta tapti didmeistriu, — ir 
ne todėl, jog tai jam labai svarbu — stačiai pasitaikė proga iš- 
kilti. 

Griežlys parinko jiedviem slapyvardžius. Džimį pavadino 
Bukučiu —išnykusiu Australijos paukščiu, kapinių gyventoju, 
nes, kaip įtarė Džimis, Griežlys mėgavosi jį taip vadindamas. 
Sau pasirinko Griežlio slapyvardį pagal raudongurklę griežlę, 
taipgi Australijos paukštį, pasak Griežlio, labai retą. Vienu 
tarpu jiedu juokais vadino vienas kitą Griežliu ir Bukučiu. Tik 


86 MARGARET ATWOOD 


tada, kai Griežlys suprato, jog Džimis nelabai domisi žaidimu, 
jiedu atsisakė Būtovės, ir Bukučio pravardė išdilo iš atminties. 
Tačiau Griežlio vardas prilipo. 


Nustoję žaisti, jiedu naršydavo po internetą: lankydavo 
mėgstamiausius puslapius, domėdavosi viskuo, kas nauja. 
Stebėdavo chirurgų tiesiogiai atliekamas atviros širdies ope- 
racijas arba žiūrėdavo Nuogas žinias, kurios pabosdavo po kelių 
minučių, nes pranešėjos, stengdamosi nespoksoti į viena kitos 
slyvą, dėdavosi, kad nieko ypatinga nevyksta. 

Arba kartais užklysdavo į gyvūnų svetaines, tokias kaip Fe- 
licijos varlyčių kruštienė ir panašiai, nors labai greitai visos 
jos nusibosdavo: suknežintos varlės, katės, nuogomis rankomis 
sudraskytos į skutus, — visi tie vaizdai beveik niekuo nesiskir- 
davo vieni nuo kitų. Arba jiedu įlįsdavo į tokią svetainę kaip 
priterštaslizdas.com — operatyvų tiesioginį pokalbių šou, kur 
būdavo aptariamas pasaulio politinių lyderių slaptas gyveni- 
mas. Griežlys skųsdavosi, jog, atsiradus skaitmeninei genų 
inžinerijai, neįmanoma suvokti, ar kuris tų generolų ir visų 
šitų tūzų tebėra gyvi, o jeigu gyvi, ar iš tikrųjų sako tai, ką 
girdime. Šiaip ar taip, visi jie būdavo nuverčiami ir taip staigiai 
pakeičiami kitais, kad jų kalbos neturėdavo jokios reikšmės. 

Arba jiedu lankydavo galvakirtį.com, kur galėdavai tiesiogiai 
stebėti, kaip Azijoje vykdoma mirties bausmė. Kažkurioje 
šalyje, veikiausiai Kinijoje, aikštėje džiūgaujant tūkstančiams 
žiūrovų, liaudies priešams budeliai kardu kapojo galvas. Arba 
eidavo į alibambam.com, kur vagyste įtariamiems žmonėms 
nukertamos rankos ir dulkėtose aikštėse, tikriausiai kokiose 
nors Artimųjų Rytų fundamentalistų valdomuose kraštuose, 
stūgaujanti minia akmenimis užplumpina svetimautojas ir 
moteris, išdrįsusias dažytis lūpas. Vaizdas paprastai būdavo 
prastas: mat, pasak komentatoriaus, filmuoti tose vietose bū- 
davo draudžiama, filmuodavo koks vargeta su slapta kamera, 
dėl nešvarių vakarietiškų pinigų rizikuodamas gyvybe. Daugių 
daugiausia matydavai žiūrovų nugaras ir galvas, tad atrodydavo, 


jog esi atsidūręs kokiame skuduryne, o kartais įkliūdavo ir pats 

žmogėnas su filmavimo kamera, tuomet staiga sušmėžuoda- 
vo rankos, skarmalai, ir vaizdas dingdavo. Pasak Griežlio, tie 
kruvini įvykiai veikiausiai būdavo filmuojami kokiame nors 
Kalifornijos užkampyje, o juose dalyvaudavo tuntas gatvėse 
surankiotų statistų. 

Nepalyginamai geresnės būdavo amerikiečių svetainės, ku- 
riose komentarai prilygo sporto apžvalgoms: „Štai jis! Taip! 
Tai mūsų Džo, pravarde Visraktis, sulaukęs daugiausia žiūrovų 
simpatijų ir tik jūsų, gerbiamieji, pasirinkimo dėka patekęs į 
mūsų laidą!“ Toliau sekdavo trumpa nusikaltimų suvestinė, 
šiurpios aukų nuotraukos. Tai būdavo komercinės svetainės, 
ryškiai geltonų logotipų fone reklamuojančios tokias prekes 
kaip automobilių akumuliatoriai ir raminamieji vaistai. Ame- 
rikiečiai bent jau turi stilių, sakydavo Griežlys. 

Pačios geriausios būdavo tokios svetainės kaip trumpasisjun- 
gimas.com, smegenųsuminkštėjimas.com ir tiesioginėmirties- 
bausmė.com; ten rodydavo mirtį elektros kėdėje ir bausmės 
vykdymą sušvirkščiant nuodus. Kai tik įstatymas įteisino 
tiesiogines televizijos laidas iš bausmės vykdymo vietos, 
mirtininkai net persistengdavo darkydamiesi prieš televizijos 
kameras. Daugiausia vyrai, nors pasitaikydavo viena kita mo- 
teris, tačiau Džimiui nepatikdavo žiūrėti, kaip nusikapanoja 
moterys: pompastiški ašaringi spektakliai, aplink būriuojasi 
žmonės su žvakutėmis ir vaikučių nuotraukomis arba skaito 
savo kūrybos eilėraščius. Tuo tarpu žiūrėti į vyrus miela malo- 
nu. Išdarinėja grimasas, kaišioja špygas prižiūrėtojams, krečia 
juokus, o kartais ištrūkę zuja po kamerą su plevėsuojančiais 
diržais, keikdamiesi paskutiniais žodžiais. 

Griežlys sakydavo, jog visos tos laidos —akidūmis. Pasak jo, 
tie žmonės —jie arba jų giminės — gauna už tai gražaus pinigo. 
Laidos rėmėjai reikalauja surengti įspūdingą spektaklį, kitaip 
žiūrovai pasibodėję išjungia televizorius. Žmonėms patinka 
žiūrėti mirties bausmę, kas be ko, tačiau ilgainiui įgrysta tas 
pats per tą patį, tad ne pro šalį įterpti paskutines grumtynes 
arba kokią staigmenėlę. Visa tai esą surežisuota iš anksto, kaip 
kažin ką. 

Džimiui atrodydavo, jog tai pasibaisėtinas sumanymas. Pa- 
sibaisėtinas — dar vienas pasenęs žodelis, kaip ir pasakėlės pa- 
siskolintas iš skaitmeninio vaizdo plokštelių archyvų. 

— Manai, kad jiems iš tikrųjų įvykdoma mirties bausmė? — 
tarė jis. — Iš pažiūros atrodo vaidinimas, ir gana. 

— Ką gali žinoti, — atsakė Griežlys. 

— Ko negali Žinoti? 

— O ką reiškia iš tikryjų? 

— Pasakėlės! 

Būta ir asistuojamųjų savižudybių svetainės — labanakt.com, 
taip ji vadinosi, —su skyreliu „žvilgsnis į praeitį “:šeimos albu- 
mais, pokalbiais su artimaisiais, šauniais bičiuliais, susirinku- 
siais išlydėti savanorio, iškeliaujančio Anapilin tyliai gaudžiant 
vargonams. Gydytojui sielvartingomis akimis pareiškus, kad 
gyvybė užgeso, įsijungdavo įrašas su savižudžio paskutiniu 
žodžiu — pasiaiškinimu, kodėl jis pasirinkęs tokią mirtį. Pagal 
statistikos duomenis po tokio spektaklio asistuojamųjų savižu- 
dybių skaičius staigiai pašokdavo. Anot gandų, būta ilgėliausio 
sąrašo žmonių, trokštančių mokėti didelius pinigus, kad tik 
gautų progą pasirodyti ekrane ir iškilmingai pasidaryti galą, 
tad buvo rengiamos savižudžių atrankos loterijos. 

Griežlys spoksodavo į tą reginį, išsišiepęs iki ausų. Nežinia 
kodėl jam būdavo linksma, o Džimiui — priešingai. Jis neįsi- 
vaizduodavo, kaip galima pasidaryti galą. Griežlys, priešingai, 
tvirtindavo, jog tai genialu —suvokti, kad tau metas pasišalinti. 
O Džimiui esą nemalonu žiūrėti todėl, kad jis bailys, o gal 
stačiai vargonų muzika niekam tikusi? 

Nuo tų užprogramuotų savižudybių jam darydavosi negera: 
jos primindavo papūgą Aleksą ir jos žodžius: Sudie. Pernelyg 
skaudi gija siejo papūgą Aleksą, asistuojamąsias savižudybes, 
motiną ir jos laiškutį. Visi jie duodavo žinią apie savo ketini- 
mus; paskiau visi dingdavo. 


Arba jiedu lankydavosi Pas Aną K. Ana K.-— apsišaukė- 
lė menininkė su dideliausiais papais, instaliacijų specialistė: 


visame bute prikaišiojusi mikrofonų ir televizijos kamerų, 

kiekvieną savo gyvenamą akimirką transliuodavo milijonams 
mėgėjų stebėti svetimas paslaptis. „Čia Ana K., man svarbu 
tik mano rūpesčiai ir džiaugsmai“, — skelbė užrašas svetainės 
pradiniame puslapyje. Paskiau galėdavai grožėtis, kaip ji pin- 
cetu pešiojasi antakius, karštu vašku depiliuojasi bikinio liniją, 
skalbiasi apatinius drabužius. Kartais, sėdėdama ant klozeto ligi 
kulkšnių nuleistais senoviniais, į apačią platėjančiais džinsais, 
ji garsiai skaitydavo senovines tragedijas, pati viena atlikda- 
ma visus vaidmenis. Šitaip, Anai K. deklamuojant Makbetą, 
Džimis pirmą kartą susipažino su Šekspyru. 


Rytoj ir vis rytoj, ir vis rytoj, 

O dienos šliaužia, kol galop prieinam 
Likimo knygos paskutinį lapą. 

O visos „vakar dienos“ nušviečia kelią 
Kvailiams į amžinybės dulkes, — 


skaitė Ana K. Kas be ko, ji velniškai persūdydavo, tačiau 
Sniego žmogus jautė jai dėkingumą, nes ji atvėrė jam langą 
į pasaulį. Tik jos dėka jis visa tai išgirdo. Tik jos dėka pasi- 
pildė žodžių atsargą. Pavyzdžiui, tokiais žodžiais kaip vytėti. 
Purpurinis. 

— Kas čia per šlamštas? — sudirgdavo Griežlys. — Perjunk 
kanalą! 

— Ne, palauk, palauk, — atsakydavo jam Džimis, pakerė- 
tas... ko? 

| To, ką trokšdavo išgirsti. Ir Griežlys laukdavo, nes kartais 
taikstydavosi su Džimio norais. 

Ir dar jie žiūrėdavo Pilvapenių laidą, chronometru tiksliai 
matuojamas gyvų paukščių ir kitokių gyvūnų valgymo varžy- 
bas, kurių nugalėtojai būdavo apdovanojami retais patiekalais. 
Nuostabu, ką gali padaryti žmogus dėl dviejų avienos muštinių 
arba gabaliuko tikro šveicariško sūrio. 

Ir dar jie žiūrėdavo pornografines laidas. Tokių buvo be- 
galė. 

Kada kūnas pasiunta ieškoti malonumų? — mąsto Sniego 
žmogus; nusikratęs senų keliabendrių — proto ir dvasios, kurių 
kadaise buvo laikomas paprasčiausiu paleistuvystės indu arba 
marionete, vaidinančia jų pramanytas tragedijas, arba netikusiu 
kelionės draugu, vedančiu juos iš kelio. Tikriausiai kūnui nu- 
sibodo amžini dvasios priekaištai ir aimanos ir baugštaus proto 
rezgamos intelektualinės pinklės. Protas ir dvasia išmušdavo 
jį iš vėžių kiekvieną kartą, kai jis suleisdavo dantis į ką nors 
sultinga arba užčiuopdavo ką nors gera. Kažkur paklaidino juos 
abu, nusimetė kaip nereikalingą naštą kokioje nors prišvinku- 
sioje šventykloje ar tvankioje auditorijoje ir puolė į artimiausią 
sekso barą, o drauge nusikratė ir kultūros: muzikos, tapybos, 
poezijos ir dramaturgijos. Kūno požiūriu, visa tai sublimacija, 
ir tiek. Kodėl nesiėmus ko nors tikra? | 

Vis dėlto kūnas puoselėjo savo kultūros formas. Savo 
meną. Dramą jam atstojo mirties nuosprendžiai, meilės isto- 
rijas — pornografija. 


Braudamasis į pačias nešvankiausias uždraustas svetaines, 
kur patekti gali tik sulaukęs aštuoniolikos metų ir, be kita 
ko, turėdamas ypatingą slaptažodį, Griežlys naudodavosi 
savo dėdės Pyto kodu, prasimanęs sudėtingą metodą, jo pa- 
ties vadinamą „lūgnių labirintu“. Jis nusitiesdavo painų kelią 
žiniatinklyje, aklai įsilauždamas į kokią nors lengviau pri- 
einamą komercinę svetainę, paskiau, mėtydamas pėdas, kaip 
varlė šokinėdavo nuo vieno „lūgnės“ lapo ant kito. Tad, gavęs 
sąskaitą, dėdė Pytas negalėdavo išsiaiškinti, kas iš tikrųjų kaltas, 
kad ji tokia didelė. 

Griežlys taipgi aptiko dėdės Pyto podėlį — aukščiausios rū- 
šies Vankuverio žolyčių, kurias tasai laikė šaldiklyje, susipylęs 
į tuščias apelsinų sulčių skardines. Jis iškratydavo daugmaž 
ketvirtį skardinės, paskiau papildydavo ją nedidelio oktani- 
nio skaičiaus kvaišalais, kurių galėdavai nusipirkti mokyklos 
kioske po penkiasdešimt dolerių už pakelį. Pasak jo, dėdei 
Pytui niekada nekilsiąs nė menkiausias įtarimas, nes jis rūkąs 

tik panūdęs sueities su Griežlio motina, o tai — sprendžiant 
iš apelsinų sulčių skardinių skaičiaus ir jų mažėjimo — atsi- 
tinką ne taip jau dažnai. Pasak Griežlio, dėdė Pytas patiriąs 
orgazmą darbe laikydamas visus po kumštimi ir šokdindamas 
vargšus tarnautojėlius. Iš pradžių jis dirbo mokslo tiriamąjį 
darbą, bet vėliau tapo dideliu paukščiu — Sveikensenos finansų 
sektoriaus vadovu. 

Taigi jiedu susisukdavo po suktinę ir rūkydami žiūrėda- 
vo mirties nuosprendžius ir pornografines laidas: sulėtintu 
tempu ekrane judantys kūnai, gašlos sukiršintas povandeni- 
nis baletas, standžių ir išglebusių organų sueitis, skambant 
aimanoms ir klyksmams, užmerktos akys ir sukąsti dantys 
stambiu planu, staigūs visokių skysčių trykštelėjimai. Greitai 
naršant po įvairias svetaines, susidaro įspūdis, jog Žiūri tą patį 
reginį. Kartais jie panaudodavo abu metodus drauge abiejų 
kompiuterių ekranuose. 

Paprastai jie žiūrėdavo tuos reginius tyloje, vien klausy- 
damiesi garso efektų. Ką žiūrėti ir kada išjungti — spręsdavo 
Griežlys. Nieko neprikibsi, juk tai jo kompiuteriai. Prieš ner- 
damas kitur, kartais paklausdavo: „Varom toliau?“ Iš pažiūros 
visi tie reginiai nedarė jam jokio įspūdžio, nebent šiaip būdavo 
smagu pasmaksoti. O ir žolytės, regis, jo neveikdavo. Džimis 
įtardavo, kad jis iš tikrųjų netraukia dūmo į plaučius. 

Džimis, priešingai, parsvirduliuodavo namo vis dar apdujęs 
nuo kvaišalų, tarytum grįždamas iš orgijos, kurioje nesugebėjo 
suimti savęs į rankas. Nepajėgė niekam atsispirti. Jausdavo- 
si toks lengvas, lyg būtų nuaustas iš oro — praretėjusio oro, 
nuo kurio svaigsta galva, kokio nors apšiukšlinto Everesto 
viršūnėje. Grįžus namo, tėvai — jeigu jie jau būdavo namie, 
apačioje, — tarytum nieko nepastebėdavo. 

— Ar pavalgei? — kartais pasiteiraudavo Ramona. 

Jo burbtelėjimą ji palaikydavo „taip“. 


Kviestukės 


kiss būdavo užgriūti pas Griežlį į namus pavakare. 
Niekas jiems netrukdydavo. Griežlio motina beveik nesirody- 
davo arba amžinai kur nors skubėdavo: ji dirbo diagnozuotoja 
komplekso ligoninėje. Tai buvo rimta juodaplaukė moteris 
ketvirtainiu žandikauliu ir veikiau plokščia krūtine. Tais re- 
tais atvejais, kai Džimis susidurdavo su Griežlio motina, ji ne 
per daugiausia kalbėdavo. Naršydavo po virtuvės spinteles, 
ieškodama, pasak jos, ko nors perkasti „jums, berniukai“, kaip 
juos vadindavo. Kartais sustingdavo ką nors darydama — ber- 
dama į dubenį sužiedėjusius krekerius, pjaustydama baltais 
ir oranžiniais dryžiais išmarginto sunkiai sukramtomo sūrio 
luistus, — ir stovėdavo kaip įbesta, lyg pamačiusi kokį nepra- 
šytą svečią kambaryje. Džimiui būdavo toks įspūdis, kad ji 
neprisimena, kuo jis vardu; negana to, netgi neprisimena, kuo 
vardu Griežlys. Kartais ji klausdavo Griežlį, ar jo kambarys 
sutvarkytas, nors niekada ten nekeldavo kojos. 

— Jos nuomone, tėvams nevalia kištis į vaiko asmeninį gy- 
venimą, — tarė Griežlys akmeniniu veidu. 

— Kertu lažybų, kad ji bijo tavo sučiurusių puskojinių, — at- 
rėmė Džimis. — Nė Arabijos kvepalais neužgoši tų puskoji- 
nyčių smarvės. 

Ne per seniausiai jis įjunko kur buvęs nebuvęs kaišioti 
citatas*. 


* Džimis parafrazuoja Ledi Makbet žodžius (Makbetas, V veiksmas, 
I paveikslas). 

— Tam reikalui namuose mes turime dezodorantų, — at- 
sakė Griežlys. 

Na, o dėdė Pytas retai pasirodydavo namuose prieš septy- 
nias. Sveikensena plėtėsi tokiu pat greičiu kaip helis, ir jam 
prisidėdavo vis naujų pareigų. Iš tikrųjų jis buvo ne Griežlio 
dėdė, bet antrasis jo motinos vyras. Tą vaidmenį jis prisi- 
ėmė tada, kai Griežlys buvo dvylikos metų, o tokio amžiaus 
vaikams žodelis „dėdė“ nesužadina nieko kita, išskyrus pasi- 
dygėjimą. Vis dėlto Griežlys susitaikė su ta padėtimi ar bent 
jau nesišiaušė. Šypsodamas į akis jam sakė: Aišku, dėde Pytai, 
ir Žinoma, dėde Pytai, nors Džimis žinojo, kad Griežlys jo 


nepakenčia. 


Vieną popietę — kada tai buvo? Taip, tikriausiai kovo mėne- 
sį, nes buvo jau pašėlusiai karšta, — Griežlio kambaryje jiedu 
naršė po pornosvetaines. Viskas atrodė kaip žila senovė, kaip 
senų laikų prisiminimai, kažkas panašaus į tai, ką jie jau buvo 
peraugę, nes jautėsi maždaug kaip vidutinio amžiaus vyrai, 
lankydamiesi plebopolių paauglių klubuose. Šiaip ar taip, lyg 
iš pareigos užsirūkė po suktinę, per naują labirintą įsilaužė į 
dėdės Pyto duomenų bazę, kad galėtų naudotis jo skaitme- 
nine kreditine kortele, ir ėmė naršyti. Užsiregistravo Dienos 
skanėsto svetainėje, kaip visada reklamuojančioje rinktinius 
gergėrius, sukaišiotus į įprastus plyšius, paskiau peršoko pas 
Superčiulpikes, paskiau į rusų svetainę, garsėjančią buvusio- 
mis akrobatėmis, šokėjomis, balerinomis ir visokiausiomis 
bekaulėmis varangėmis. 

— Kas sakė, jog vyras negali pats vienas pasičiulpti? — atsi- 
liepė Griežlys. 

Reginys su šešiomis degančiomis žvakėmis ant įtempto 
lyno po cirko kupolu buvo visai neblogas, bet tokių jiedu jau 
buvo matę. 

Paskiau jie nėrė pas Kviestukes, į globalią sekso gūžynių 
svetainę. „Čia visų geriausia“, — skelbė reklama. Toliau sekė 
žodžiai, jog tai dokumentiniai kadrai: sekso turistai tikri, 

neišgalvoti ir daro tai, už ką savo šalyje atsidurtų kalėjime. 
Veidų nematyti, vardai neminimi, bet užtat kokios šantažo 
galimybės, prisimindamas mąsto Snicgo žmogus. Filmuota 
tikriausiai šalyse, kur žmogaus gyvybė kainuoja pigiai, vaikų 
per akis, ir gali nusipirkti ko tik širdis geidžia. 

Šitaip jie pirmąsyk pamatė Oriksę. Ji buvo — ar bent jau at- 
rodė — aštuonerių metų. Jie taip ir nesugebėjo sužinoti, kokio 
amžiaus tuomet ji buvo iš tikrųjų. Jos vardas buvo ne Oriksė, 
ji apskritai neturėjo jokio vardo. Viena iš daugybės mergaičių, 
kurių knibždėte knibžda pornosvetainėse. 

Visos jos Džimiui atrodė netikros — toks įspūdis, jog tai — 
skaitmeniniai klonai, ir tiek, — tačiau nežinia kodėl Oriksė iš 
pat pradžių buvo trimatė. Gležnutė, gražutė, nuogutėlė kaip 
visos kitos, vien tik su gėlių vainiku ir rausvu kaspinėliu per- 
rištais plaukais, kaip įprasta pedofilijos svetainėse. Drauge su 
kitomis dviem mergaitėmis ji klūpojo prie Gargantiua ūgio 
vyriškio, laivui sudužus, Guliverio Liliputų krašte bangų iš- 
mesto į žavių miniatiūrinių mergužėlių salą, arba pagrobto, 
užkerėto ir priversto mėgautis skausmingu malonumu trijų 
beširdžių laumių draugijoje. Vyriškis buvo taip uždangstytas, 
kad niekas jo negalėtų pažinti: ant galvos užmautas maišas su 
išpjovomis akims, tatuiruotės ir randai užklijuoti chirurginiais 
lipniais tvarsčiais, — reta kuris jų troško, kad, grįžus namo, 
artimieji ir pažįstami badytų juos pirštais, nors tokia tikimybė, 
ko gero, iš dalies sudarė tos pramogos žavesį. 

Toje scenoje netrūko plaktos grietinėlės ir laižymo. Reginys 
atrodė ir nekaltas, ir podraug nešvankus: trys mergaitės laižė 
vyriškį savo liaunais katės liežuvėliais ir glamonėjo laibais 
piršteliais, gašlindamos jį, skambant aimanoms ir kikenimui. 
Kikenimas tikriausiai buvo įrašytas vėliau, juokėsi anaiptol ne 
jos: visos jos atrodė įbaugintos, o viena verkė. 

Džimis suprato, kad jos išdresuotos. Privalo šitaip atrodyti, 
galvojo jis; jeigu liausis, kas nors bakstelės jas lazdele iš už 
ekrano. Tokia buvo svetainės idėja. Mažų mažiausiai trys ne- 
suderinamos apsimetimo rūšys. Noriu, nenoriu, noriu. 

Vienu tarpu Oriksė sustojo. Nuožmiai šyptelėjo, iškart tarsi 
pasidarydama vyresnė, ir nusišluostė nuo lūpų plaktą grietinė- 
lę. Paskiau žvilgtelėjo per petį tiesiai į akis žiūrovams — tiesiai 
į akis Džimiui, į jo esybės slaptoje glūdinčią būtybę. Aš tave 
matau, sakyte sakė tas žvilgsnis. Matau, kaip tu žiūri į mane. 
Aš tave pažįstu. Žinau, ko tu nori. 

Griežlys persuko atgal, sustabdė vaizdą ir įsirašė. Jis gana 
dažnai stabdydavo vaizdą ir jau turėjo nedidelį nuotraukų 
archyvą. Retkarčiais juos atsispausdindavo ir vieną atspaudą 
padovanodavo Džimiui. Tai buvo pavojinga — palikti pėdas, 
kuriomis kas nors galėjo atsekti kelią per labirintą, — tačiau 
Griežlys to nepaisė. Tad ir tada jis nukopijavo vieną akimirką, 
tą akimirką, kai Oriksė nukreipė į juos akis. 

Džimiui pasirodė, jog tas žvilgsnis jį nudegino, įsigraužė 
nelyginant rūgštis. Ji nužvelgė jį su tokia panieka. Jo rūkoma 
suktinė, matyt, buvo prikimšta paprasčiausio šieno: gal jis būtų 
sugebėjęs nuslopinti sąžinės balsą, jeigu kvaišalai būtų buvę 
stipresni. Tačiau tuomet jis pirmąsyk suprato: tai, ką jiedu 
daro, — negražu. Anksčiau jis tai laikė pramoga ar kažkuo, kas 
prašoka jo valią, tačiau tuomet jis susigėdo. Ir drauge pasijuto lyg 
priremtas prie sienos: jeigu kas nors būtų pasiūlęs jam akimoju 
teleportuotis pas Oriksę, jis būtų sutikęs nė nesvarstydamas. 
Maldavęs jį ten nukelti. Viskas buvo pernelyg sudėtinga. 

— Ar tą išsaugom? — paklausė Griežlys. — Nori? 

— Taip, — atsakė Džimis. 

Jis vargais negalais išlemeno tą žodelį. Vylėsi, jog balsas 
skamba kaip paprastai. 


Taigi Griežlys atspausdino žiūrinčios į juos Oriksės nuo- 
trauką, ir Sniego žmogus ją išsaugojo kaip didžiausią turtą. 
Po daugelio metų parodė ją Oriksei. 

— Man regis, čia ne aš, — iš pradžių pareiškė ji. 

— O kas gi kitas? — atrėmė Džimis. — Žiū! Juk čia ta- 
vo akys! 

— Daug merginų turi akis, — atkirto ji. — Daug merginų taip 
išsidirbinėja. Labai daug. 


96 MARGARET ATWOOD 


Paskiau, matydama, koks jis sutrikęs, pridūrė: 

— (al ir aš. Galimas daiktas. Ar būtum laimingesnis, jeigu 
tai būčiau aš, Džimi? 

— Ne, —atsakė Džimis. 

Sumelavo? 

— Kodėl ją išsaugojai? 

— Ką tu tuomet galvojai? — užuot atsakęs, paklausė Sniego 
žmogus. 

Kita moteris, ja dėta, būtų sumaigiusi nuotrauką, apsi- 
bliovusi, apšaukusi jį niekšu, pareiškusi, kad jis nė trupučio 
nesupranta jos gyvenimo, iškėlusi sceną. Ji, priešingai, išlygi- 
no popierių, pirštais švelniai glostydama gležną, niekinamai 
žiūrinčios mergaitės — tikrų tikriausiai savo pačios, kokia ji 
buvo kadaise, — veidą. 

— Manai, aš ką nors galvojau? — tarė ji. — Ak, Džimi! Tau 
visad atrodo, kad žmonės ką nors galvoja. O gal aš apskritai 
nieko negalvojau. 

— Aš žinau, kad galvojai, — tarė jis. 

— Tu nori, kad apsimeluočiau? Nori, kad prasimanyčiau 
ką nors? 

— Ne. Stačiai pasakyk, ką tuomet galvojai. 

— Kodėl? Kam? 

Džimis susimąstė. Prisiminė, koks buvo tada, kai žiūrėjo 
tą vaizdo įrašą. Kaip jis galėjo taip elgtis? Betgi neįskaudino 
jos, juk ne? 

— Todėl, kad noriu žinoti. 

Ne per protingiausias atsakymas, bet nieko gudresnio jis 
nesugebėjo sugalvoti. 

Ji atsiduso. 

— Aš galvojau, kad, jeigu man nusišypsos laimė, anaiptol 
ne aš ten klūposiu, — atsakė ji, nagu brėždama ratuką ant jo 
kūno. 

— Vadinasi, klūpos kas nors kitas? — paklausė Džimis. — Kas? 
Kas tasai kitas? 


— Tu nori viską žinoti, — atvertė Oriksė. 


Miltai 


Anisas savo sudriskusia paklode, Sniego žmogus sėdi 
susikūprinęs pamiškėje, ten, kur baigiasi smėlis ir prasideda 
žolynai, mėlynžiedžiai vikiai ir laukinės vynuogės. Šiek tiek 
atvėso, ir jis jaučiasi nebe toks nelaimingas. Be to, jis nori 
valgyti. Apskritai visai neblogai norėti valgyti: bent jau Žinai, 
kad tebesi gyvas. 

Vėjelis šiurena lapus virš galvos; zyzia ir dūzgia vabzdžiai; 
raudona saulėlydžio žara užlieja vandens apsemtus aukštu- 
minius namus, šen bei ten sužaižaruodama dar neišdužusių 
langų stikluose, lyg būtų užsidegę daugybė lempų. Ant kai 
kurių namų stogų kitados žaliavo sodai, ir dabar juos gožia 
pernelyg išvešėję krūmynai. Padange jų link skrieja pulkai 
paukščių, grįžtančių namo nakvynės. Ibiai? Garniai? Tie 
juodi paukščiai — tai jūrvarniai, jis tikrai žino. Karkdami ir 
pešdamiesi vieni su kitais, jie leidžiasi į tolydžio tamsėjančias 
lajas. Prireikus guano, jis žinos, kur jo ieškoti. 

Pietų pusėje proskyna atstraksi triušis, suskliaudžia ausis, 
stabtelėja paskabyti žolės dideliausiais dantimis. Jis švyti prie- 
blandoje žalsvais atspalviais — koks nors senas eksperimentas 
su giliavandenių medūzų iridocitais. Prietemoje triušis atrodo 
švelnių apribų ir tarytum kiaurai persišviečia nelyginant lu- 
kumas; toks įspūdis, kad galėtum nuliežti jam kailį lyg cukrų. 
Netgi tada, kai Sniego Žmogus buvo mažas, jau būta žaliai 


švytinčių triušių, tačiau ne tokių didelių; be to, jie dar nebuvo 

spėję ištrūkti iš narvų, susikryžiuoti su laukiniais triušiais ir 
pridaryti tiek bėdos. 

Triušis nebijo Sniego žmogaus, nors ir pažadina jam mės- 
ėdžio instinktą: mielai nudėtų jį akmeniu, sudraskytų pliko- 
mis rankomis ir sušveistų nė kailio nenunėręs. Tačiau triušiai 
priklauso Oriksės genčiai ir pačios Oriksės laikomi šventais 
gyvūnėliais, tad būtų negražu skaudinti moteris. 

Jis pats kaltas. Tikriausiai buvo grynai nusitašęs kurdamas 
taisykles. Triušius reikėjo priskirti prie valgomų gyvūnų, bent 
jau leistinų valgyti jam pačiam, tačiau dabar jau po laiko. Jis, 
rodos, beveik girdi, kaip mėgaudamasi atlaidžiai ir šiek tiek 
piktdžiugiškai iš jo juokiasi Oriksė. 

Oriksės gentis, Griežlio gentis. Reikėjo ką nors sugalvoti. 
Dėstyk paprastai ir aiškiai, nepersūdyk, nemikčiok: tikriausiai 
taip patardavo advokatai nusikaltėliams, atsidūrusicms kalti- 
namųjų suole. Savo genties žmonių kaulus Griežlys padarė iš 
pajūrio koralų, o raumenis — iš mangų minkštimo. Oriksės gentis, 
priešingai, išsirito iš kiaušinio, labai didelio, pačios Oriksės padėto 
kiaušinio. Tiesą pasakius, ji padėjo du kiaušinius: vieną — pilną 
žvėrelių, paukščių ir žuvų, kitą — pilną žodžių. Tačiau pirmieji 
iš kiaušinio prasikalė žodžiai, o tuo metu Griežlio genties žmonės 
jau buvo sukurti, ir jie gerte sugėrė visus žodžius, nes buvo ištroškę, 
tad, praskilus antrajam kiaušiniui, nebuvo likę nė vieno žodžio. 
Todėl gyvūnai nemoka kalbėti. 

Svarbiausia — vidinė logika. Sniego Žmogus tai suprato la- 
bai anksti savo gyvenime, kai jam dar nelabai sekėsi meluoti. 
Dabar netgi pagautas tada, kai prieštarauja pats sau, jis visada 
moka kuo gražiausiai sumeluoti, nes tie žmonės juo tiki. Jis 
išliko vienintelis iš asmeniškai pažinojusių Griežlį, taigi turi 
pranašumą. Virš jo galvos plazda neregima Griežlijos, Griež- 
lystės, Griežliavos vėliava, todėl kiekvieną jo poelgį gaubia 
šventumo aureolė. 

Sužimba pirmoji žvaigždė. 


— Zėrėk, žėrėk, žvaigždele, — uždainuoja jis. 

Įkalė į galvą kokia nors pradinės mokyklos mokytoja. Sto- 
rašiknė Selė. O dabar stipriai stipriai užsimerkite. Dar stipriau! 
Dar! Va šitaip! Matot, krinta žvaigždutė? O dabar visi prašykite, 
kad išsipildytų didžiausia jūsų svajonė, pati pati didžiausia svajo- 
nė! Cit! Siukštu nesakykite niekam, kitaip svajonė neišsipildys! 

Sniego Žmogus stipriai užsimerkia, maigo akis kumščiais, 
gniaužosi veidą. Štai krinta žvaigždelė: žydra žydrutėlė. 

— Išsipildyk, būk gerutė, šiąnakt man padėk, žvaigždu- 
te, — sako jis. 

Lauk, šuneli. 


— Ei, Sniego žmogau, kodėl šnekiesi su niekuo? — pasi- 
girsta balsas. 

Sniego Žmogus atsimerkia: įdėmiai žiūrėdami į jį, per saugų 
atstumą stovi trys vyresni vaikai. Tikriausiai prisėlino nema- 
čiomis, naudodamiesi prieblanda. 

— Aš šnekuosi su Griežliu, — atsako jis. 

— Betgi tu šnekiesi su Griežliu per savo spindintį daikčiuką! 
Ar jis sulūžo? | 

Sniego žmogus pakelia kairę ranką, parodo laikroduką. 

— Su juo klausausi, ką sako Griežlys. Šnekėtis su juo — tai 
visai kas kita. 

— Kodėl tu šnekiesi su juo apie žvaigždes? Ei, Sniego žmo- 
gau, ką tu pasakoji Griežliui? 

Iš tikrųjų, ką? — svarsto Sniego žmogus. Bendraujant su 
čiabuviais, reikia stengtis gerbti jų tradicijas ir, ką nors aiškinant, 
apsiriboti paprastomis sąvokomis, pakankamai aiškiomis jų tikė- 
fimo kontekste, įtaigiu moters balsu jo galvoje prabyla knyga, 
palyginti moderni, dvidešimtojo šimtmečio pabaigos knyga. 
Tai kokia nors stropi humanitarinės pagalbos darbuotoja den- 
giamosios džiunglių spalvos apranga su tinklinėmis pažastimis 
ir šimtine kišenių. Suknista teisuolė maloninga globėjos mina, 
įsitikinusi, kad sugeba atsakyti į visus klausimus. Tokių mergi- 
nų jis pažinojo mokydamasis koledže. Jeigu ji atsikliūtų šičia, 
turėtų persvarstyti žodžio čiabuviai reikšmę. 

— Aš jam pasakoju, kad jūs per daug klausinėjate, — atsako 
Sniego žmogus. Ir prisikiša laikrodį prie ausies. — O jis man 
sako, kad jeigu nesiliausite, jis sumals jus į smulkius miltus. 

— Ei, Sniego žmogau, sakyk, kas per daiktas yra „miltai“? 

Dar viena klaida, sako sau Sniego žmogus. Reikia vengti 
mįslingų metaforų. 

— Miltai — tai toks labai labai blogas daiktas. Toks blogas, 
kad man sunku nusakyti. O dabar jums metas gulti. Dum- 
kite. 


— Kas per daiktas yra „miltai“? — vaikams nubėgus, sako sau 
Sniego žmogus. Miltai — tai daugmaž toks pat maistas kaip duo- 
na. O kas yra duona? Duona - tai toks daiktas, kai imi rugių... 
O kas yra rugiai? Šitą dalį praleisk, pernelyg sudėtinga. Duo- 
na — tai toks akmens pavidalo valgis, pagamintas iš susmulkintų 
augalų, vadinamų miltų. Ją reikia kepti... Atsiprašau, o kam ją 
reikia kepti? Kodėl negalima valgyti pačių augalų? Šitą dalį irgi 
praleisk: fi ne tokia jau svarbi. Išsikepi duoną, suraikai ir kiši riekę 
į skrudintuvą, tokią elektra kaitinamą metalinę dėžutę...O kas yra 
elektra? Tą klausimą praleisk pro ausis. Skrundant duonos riekei, 
išsiimi sviesto — sviestas — tai geltonos spalvos riebalai, gaunami 
iš pieno liaukų... Neminėk sviesto. Taigi skrudintuve duonos riekė 
parunda iš abiejų pusių ir ima rūkti, ir tuomet skrudintuvas iš- 
meta riekę, ir ji nukrinta ant grindų... 

— Nieko neišeina, — sako Sniego žmogus. — Pradėkim iš 
naujo. 

Skrudintuvas — beprasmis Tamsos amžių išradimas. Tai buvo 
kankinimo įrankis, panaudojamas visiems tiems, kurie būdavo 
verčiami žodžiu išpažinti praeities nuodėmes ir nusikaltimus. 
Skrudinta duona, vadinama skrebučiais, buvo apeiginis fetišistų 
patiekalas — jie tikėjo, kad skrebučiai sužadina jų kinetinės ir 
lytines galias. Protu neįmanoma suvokti skrudinimo prasmės. 

Iš tų miltų nebus duonos. 

Nebus nieko. 


Žuvis 


ans užlieja vis tamsesnės spalvos — nuo ultramarino iki 
indigo. Telaimina Dievas tuos, kurie išgalvojo aliejinių dažų 
ir prabangiausių moteriškų apatinių drabužių pavadinimus, 
mąsto Sniego žmogus. Rugiagėlių mėlynasis, karminas, ma- 
rengas, umbra, mėlžolės mėlynasis, indigas, ultramarinas, 
žalioji žemė — tokie žodžiai ir posakiai jau savaime žadina 
vaizduotę. Širdį glosto prisiminus, jog Elomo sapiens kadaise 
buvo toks išradingas, tobulindamas kalbą, ir ne vien tiktai 
kalbą. Išradingas visur, kur tik pasisukdavo. 

Beždžionės smegeninė, sakydavo Griežlys. Beždžionės 
nagai, beždžionės smalsumas, noras viską draskyti, narstyti, 
uostyti, glostyti, matuoti, gerinti, laužyti, mesti šalin — visa 
tai įdiegta į beždžionės smegeninę, tobulesnio modelio 
beždžionės smegeninę, bet, šiaip sakysi ar taip, beždžionės. 
smegeninę. Griežlys buvo ne per geriausios nuomonės apie 
žmonijos išradingumą, neimdamas į skaičių to, kurio jam 
nepašykštėjo gamta. 


Kažkas panašaus į balsų šurmulį sklinda nuo kaimelio ar 
bent jau nuo tos vietos, kurią būtų galima vadinti kaimeliu, 
jeigu ten būtų namų. Tiksliai lyg pagal tvarkaraštį, lydimi 
moterų, atžygiuoja vyrai su deglais. 

Kiekvienąsyk, pasirodžius moterims, Sniego žmogus nesi- 
liauja stebėtis. Jos visų įmanomų spalvų — nuo juodai juodos 
iki baltai baltos, visų įmanomų ūgių, tačiau visos kaip viena 

nuostabaus sudėjimo. Sveiki dantys, lygi oda. Nė ženklo 
apdribusių lašinių ant juosmens, nė vieno gumbelio, jokių 
celiulito požymių — apelsino žievės duobučių ant šlaunų. Nė 
plaukelio ant viso kūno, nė kuokštelio gaurų. Jos atrodo kaip 
retušuotos madų demonstruotojų nuotraukos ar pačių bran- 
giausių treniruoklių reklama. 

Galbūt kaip tik todėl tos moterys Sniego Žmogui nežadina 
nė menkiausių gašlos protrūkių. Jį visada jaudindavo žmogaus 
netobulumo pasireiškimai, konstitucijos trūkumai: kreiva šyp- 
sena, karpa palei bambą, apgamas, mėlynė. Kaip tik tos vietos 
jį viliodavo, masindavo prisiglausti lūpomis. Ar iš užuojautos 
jis bučiuodavo žaizdą, trokšdamas numaldyti skausmą? Sueitis 
visada siedavosi su liūdesiu. Išaugęs iš neišrankios paauglystės 
metų, jis linkdavo prie liūdnų, jautrių, pažeidžiamų moterų, 
išklydusių iš tiesaus kelio, trokštančių jo globos. Jam patikdavo 
jas guosti, švelniai glostyti, raminti. Suteikti joms truputį lai- 
mės —kadir trumpą akimirką. Beje, ir sau, savaime suprantama: 
tai savotiškas atlygis. Dėkinga moteris pasirengusi viskam. 

O) štai šitos naujosios moterys nei kreivai šypso, nei liūdi: 
jos romios, kaip gyvos statulos. Kelia jam šiurpą. 


Moterys jam neša žuvį, kartą per savaitę, iškeptą pagal jo 
nurodymus ir suvyniotą į lapus. Jis užuodžia kvapą, jam tįsta 
seilė. Jos atkiša Žuvį, padeda ant žemės priešais jį. Tai pakrantės 
žuvis, viena tų, kurios tokios menkavertės ir neskanios, kad 
niekas jų nei žvejojo, nei pardavinėjo, nei galutinai išnaikino, 
arba giliavandenė mutantė, aptekusi nuodingais spuogais, ta- 
čiau Sniego žmogui vis viena, jis valgo kas pakliūva. 

— Ei, Sniego žmogau, štai tavo žuvis, — sako vyriškis, vardu 
Abraomas. 

Abraomas — kaip ir Linkolnas: Griežliui patikdavo savo 
genties žmones vadinti įžymių istorinių asmenybių vardais. 
Tuo metu visa tai atrodė kaip nekaltas žaidimas. 

— Šį vakarą mes tau parinkome štai šitą žuvį, — sako mote- 


riškė su žuvimi rankose: imperatorienė Zozefina arba ponia 

Kiuri, arba Sodžorner Trut- ji stovi šešėlyje, tad jis gerai ne- 
įžiūri. — Šitą žuvį tau siunčia Oriksė. 

Puiku, sako sau Sniego žmogus. Dienos laimikis. 

Kiekvieną savaitę pagal mėnulio kalendorių —jaunatis, prieš- 
pilnis, pilnatis, delčia — moterys brenda į potvynio bangos už- 
lietas pakrantės duobes ir vardu šaukia bėdos tektą žuvį —stačiai 
žuvį, ir tiek. Paskiau rodo į ją, ir vyrai ją užmuša akmenimis ir 
pagaliais. Šitaip jie visi drauge išgyvena tą nesmagumą, ir nė 
vienas nesijaučia kaltas už pralietą žuvies kraują. 

Jeigu viskas vyktų pagal Griežlio valią, daugiau nebebū- 
tų tokių žudynių — žmogus nebebūtų grobuonimi, — tačiau 
Griežlys pamiršo Sniego žmogų ir jo Žvėriškus polinkius. 
Sniego žmogus negali misti dobilais. Griežlio gentis niekada 
nevalgo žuvies, tačiau privalo kas savaitę atnešti jam žuvį, nes, 
pasak jo, taip įsakęs Griežlys. Jie susitaikė su Sniego žmogaus 
žvėriškumu, nuo pat pradžios žinojo, kad jis kitokios pader- 
mės, tad niekuo per daug nesistebi. 

Mulkis, iškeikia save Sniego žmogus. Reikėjo pareikalau- 
ti, kad jie kasdien atneštų man tris žuvis. Stengdamasis, kad 
nedrebėtų rankos, jis praskleidžia lapus, į kuriuos suvyniota 
karšta žuvis. Nederėtų per daug žavėtis. Tačiau jis niekad ne- 
sugeba susivaldyti. 

Pasitraukę į šalį, Griežlio genties žmonės nudelbia akis į 
žemę, o jis tuo metu saujomis kemšasi žuvį į burną, niurgz- 
damas iš malonumo iščiulpia akis ir žiaunas. Turbūt panašiai 
urgzdavo godžiai ėsdamas liūtas zoologijos sode tais laikais, 
kai dar būta zoologijos sodų, kai dar būta liūtų, — drasko mėsą, 
triauškia kaulus, siaubingai čepsi ir springdamas ryja, —ir lygiai 
taip pat kaip praeity dingusių laikų zoologijos sodo lankytojai 
Griežlio genties žmonės nesitvardydami vogčiomis dirsčioja į 
Sniego žmogų. Tas nuopuolio reginys, atrodo, įdomus netgi 
jiems, kad ir chlorofilo išgrynintiems. 

Pavalgęs Sniego Žmogus nusilaižo pirštus ir nusišluosto 
į paklodę, paskiau suvynioja ašakas į lapus — jos turi grįžti 


jūron. Jis paskelbė Griežlio genties žmonėms, kad to nori 

Oriksė — jai reikia susigrąžinti savo vaikų kaulus, kad galėtų 
pasidaryti daugiau vaikų. Jie sutiko neprieštaraudami, kaip 
sutinka su bet kuo, ką jis sako apie Oriksę. Tiesą pasakius, 
tai viena jo didžiausių gudrybių: nevalia primėtyti aplink at- 
liekų, kurios galėtų primasinti skunkėnus, šuolkus, kiauloidus 
ir kitus maitėdas. 


Griežlio genties žmonės prisiartina, ir vyrai, ir moterys, 
apsupa jį ratu, prieblandoje jų žalios akys žėri kaip triušių: 
medūzų genų įtaka. Sutūpę aplink, jie kvepia nelyginant 
pintinė citrusinių vaisių — papildoma savybė, kurią pridėjo 
Griežlys, įsitikinęs, jog tas kvapas nubaidysiąs uodus. Gal ir 
jo tiesa, nes visi uodai per kilometrų kilometrus aplink lekia 
kandžioti Sniego žmogaus. Jis stengiasi susitvardyti ir jų ne- 
traiškyti: šviežias kraujas tik dar labiau juos masina. Jis pasi- 
slenka į kairę, ten, kur daugiau deglų dūmų. 

— Sniego žmogau, papasakok mums apie Griežlio nuveiktus 
darbus. 

Mainais į kiekvieną nudobtą žuvį jie reikalauja kokio nors 
pasakojimo. Ką gi, papasakosiu, sako sau Sniego žmogus. 
Mulkių Viešpatie, neapleisk manęs! 

— Kurią dalį norėtumėte išgirsti šį vakarą? — klausia jis. 

— Pačią pradžią, — pasigirsta balsas. 

Jiems patinka kartojimas, jie mokosi atmintinai. 

— Iš pradžių buvo chaosas, — pradeda jis. 

— Ei, Sniego žmogau, būk geras, parodyk mums chaosą! 

— Parodyk mums chaoso paveikslėlį! 

Iš pradžių jiems buvo sunku suvokti, ką reiškia paveikslė- 
liai — gėlės ant tuščių losjono butelių, vaisiai ant sulčių skar- 
dinių. Ar čia tikri? Ne, ne, netikri. O kam reikia netikrų? Tai, 
kas netikra, gali mums atskleisti tai, kas tikra. Ir taip toliau. Bet 
dabar, regis, jiems labai parūpo, kas tai yra chaosas. 

— Taip! Taip! Parodyk mums chaosą! — neatlyžta jie. 

Sniego Žmogus žino, kad jie to reikalaus — visi pasakoji- 


mai prasideda chaosu, — tad jis pasirengęs. Iš savo betoninės 

slėptuvės atsineša vieną radinį — plastikinį kibirėlį, kadaise 
oranžinį, o dabar išblukusį, beveik rausvą, bet šiaip jau visiškai 
gerą. Jis stengiasi negalvoti, kas atsitiko tam vaikui, kuriam 
priklausė kibirėlis. 

— Atneškite vandens, — paliepia jis, atkišdamas kibirėlį. 

Prie deglų rato bruzdėjimas: kyščioja rankos, tamsoje su- 
tapsi spartūs Žingsniai. 

— Per chaosą viskas buvo susimaišę, — sako jis. — Buvo per 
daug žmonių, tad Žmonės susimaišė su žeme. 

Griežlio genties vyrai atneša kibirėlį, sklidiną vandens, ir 
pastato vidury šviesaus rato. Jis įberia saują Žemės, išmaišo 
su pagaliu. 

— Štai, — sako. — Chaosas. Nei gersi... 

— Taip! — atsiliepia balsų choras. 

— Nei valgysi... 

— Taip, nei valgysi! 

Juokas. 

— Nei plaukiosi jame, nei atsistosi ant jo... 

— Taip! Taip! 

Jiems patinka ta dalis. 

— Per chaosą žmonės patys buvo pilni chaoso, ir chaosas 
skatino juos daryti bloga. Jie be perstojo žudė vieni kitus. Ir, 
nepaisydami Oriksės ir Griežlio, valgė visus Oriksės vaikus. 
Valgydavo juos kas dieną. Žudė ir valgė juos be paliovos. 
Valgydavo netgi tada, kai nebūdavo išalkę. 

Visi aikčioja išpūtę akis: tragiška akimirka. Kokia baisybė! 

Jis pasakoja toliau: 

— O Oriksė troško tik vienintelio dalyko — ji norėjo, kad 
žmonės būtų laimingi, kad nustotų valgyti jos vaikus, kad 
įsivyrautų taika ir ramybė. Tačiau žmonės negalėjo būti lai- 
mingi, nes viešpatavo chaosas. Ir tuomet Oriksė tarė Griežliui: 
Nusikratykime chaoso. Ir tuomet Griežlys susėmė chaosą ir 
išpylė lauk. 

Rodydamas, ką padarė Griežlys, Sniego žmogus šliūkštelėja 
vandenį ant žemės ir apverčia kibirėlį dugnu aukštyn. 

— Štai. Tuščias. Štai kaip Griežlys padarė Didžiąją pertvarką 
ir sukūrė Didžiąją tuštumą. Išvalė nuo purvo, išvalė vietą... 

— Savo vaikams! Griežlio genčiai! 

— Žinoma. Ir dar... 

— Ir Oriksės vaikams! 

— Žinoma, — pritaria Sniego žmogus. 

Ar įmanoma suskaičiuoti visus gėdingus Griežlio išradimus! 
Jis ryja ašaras. 

— Griežlys sukūrė Didžiąją tuštumą... — kartoja vyrai. 

— Mums! Mums! — priduria moterys. 

Tai jau tampa liturgija. 

— O gerasis, mielasis Griežly! 

Toks Griežlio dievinimas siutina Sniego Žmogų, nors, tiesą 
pasakius, jis pats to juos išmokė. Jų šlovinamasis Griežlys — jo 
paties išmonė, beje, ne be pagiežos atspaudo: Griežliui buvo 
svetima Dievo ir apskritai dievų sąvoka, ir jis tikriausiai būtų 
pasibjaurėjęs matydamas, kaip pamažu tampa dievu. 

Jeigu jis būtų čia. Tačiau jo nėra, ir Sniego žmogui kok- 
tu klausytis to besaikio padlaižiavimo. Kodėl jie nešlovina 
Sniego žmogaus? Gerojo, mielojo Sniego žmogaus, kur kas 
labiau — nepalyginamai labiau — nusipelniusio šlovinimo, 
nes jisai juos ištraukė iš bėdos, atvedė čionai, rūpinasi jais 
be perstojo. Na, savotiškai rūpinasi. Juk Griežlys, po šimts, 
nė piršto dėl jų nepakrutino. Kodėl Sniego žmogus negalėtų 
reviduoti mitologijos? Dėkokite man, ne jam! Glostykite mano 
savimeilę! 

Tačiau šiuo tarpu jis turi nuslopinti kartėlį. 

— Taip, — pritaria. — Gerasis, mielasis Griežlys. 

Iškreipia lūpas vildamasis nuoširdžiai ir meiliai jiems nu- 
sišypsoti. 

Iš pradžių jis improvizuodavo, tačiau dabar jie reikalauja 
dogmos: kad ir rizikuodamas gyvybe, jis privalo žūtbūt iš- 
vengti ortodoksijos. Gal ir negresia pavojus jo gyvybei — tie 
žmonės nelinkę į smurtą ar kraugerišką kerštą, bent jau šiuo 
tarpu, — tačiau jis gali netekti klausytojų. Jie gali parodyti 

jam nugarą, palikti jį vieną. Dabar jis Griežlio — taipgi Orik- 
sės — pranašas, norom nenorom skelbia jo žodį. Kitos išeities 
nėra. Vienas jis neištvertų, jis nenori būti niekas, suvokti, kad 
jis — niekas. Jam reikia klausytojų, reikia kam nors kalbėti. 
Reikia bent iliuzijos, kad kiti jį supranta. 

— Ei, Sniego žmogau, papasakok, kaip gimė Griežlys, — pra- 
šo viena moteris. 

To dar nebūta. Tam jis nepasiruošęs, nors to ir reikėjo tikėtis: 
moterys domisi vaikais. Atsargiau, perspėja jis save. Kai tik jis 
nupieš jiems Griežlio motiną, jo gimimą ir kūdikėlį Griežlį, 
jie panorės sužinoti daugiau. Pradės domėtis, kada Griežliui 
prasikalė pirmasis dantukas, kada jis ištarė pirmą žodį, suvalgė 
pirmą šakniagumbį, ir klausinėti kitokių paikysčių. 

B Griežlys niekada negimė, — pareiškia Sniego žmogus. — Jis 
atskriejo iš dangaus kaip perkūnas. O dabar eikite sau, aš pa- 
vargau. 

Tą pasaką jis paseks vėliau. Galbūt padabins Griežlį ragais 
ir ugniniais sparnais ir apdovanos jį atitinkama uodega. 


Butelis 


N ešina deglais, Griežlio gentis vorele patraukia atgal į savo 
kaimelį, o Sniego Žmogus įsikaria į medį ir bando užsnūsti. 
Aplink pilna visokiausių garsų: šniokščia bangos, cirpia ir 
zyzia vabzdžiai, ūkauja paukščiai, kurkia kiaupės, šnara la- 
pai. Klausa jį apgauna: jis tariasi girdįs prislopintus muzikos 
garsus — džiazo trimitą ir ritmingą būgnų dundėjimą, — lyg 
sklindančius iš kokio aklinai uždaryto naktinio klubo. Kažkur 
toli pakrantėje girdėti gaudimas, maurojimas: kas tai? Protas 
neneša, koks gyvūnas galėtų šitaip mauroti. Gal pajūriu šiaurės 
link traukia krokodilas, pabėgęs iš buvusio Kubos rankinu- 
kų fabriko? Tai būtų nekokia žinia vaikams, mėgstantiems 
maudytis vandenyne. Sniego žmogus įsiklauso, tačiau nieko 
daugiau neišgirsta. 

Iš atokaus kaimo atsklinda ramus kuždesys: žmonių balsai. 
Jeigu įmanoma juos vadinti žmonėmis. Ligi tol, kol jie ima 
dainuoti. Per savo pražuvusį gyvenimą jis nieko panašaus ne- 
buvo girdėjęs: tai pranoksta žmogaus sugebėjimus ar jiems 
neprilygsta. Lyg dainuotų kristalai, netgi ne tai. Lyg krautų 
žiedus paparčiai — priešistoriniai, palaidoti anglių kloduose, 
bet sykiu nauji, kvapnūs, žali. Ta giesmė jį gniuždo, užlieja 
gausybe nepageidaujamų jausmų. Jis jaučiasi atliekamas, lyg 
atstumtas, neįleistas į kažkokią šventę, kur niekada nebus pa- 
kviestas. Vos žengęs vieną žingsnį į laužo apšviestą ratą, iškart 
pamatytų atsigręžiant į jį staiga bereikšmiais tapusius veidus. 
Stotų tyla kaip senovės laikų tragedijose, kai scenoje pasirodo 

lemties paženklintas herojus, nešinas kaip maras siaubingomis 
žiniomis. Tam tikroje pasąmonės kertelėje Sniego Žmogus 
turėtų tiems žmonėms pažadinti savotišką prisiminimą, ir gana 
nemalonų: kadaise jie tikriausiai buvo tokie kaip jis. Aš esu 
jūsų praeitis, — iškilmingai paskelbtų jis. — Esu jūsų protėvis, 
atėjęs iš mirusiųjų šalies. Aš pasiklydau, neberandu kelio atgalios, 
įstrigau šičia, esu vienišas. Įsileiskite mane! 

Ei, Sniego žmogau, kuo mes tau galėtume padėti? Jie švelniai 
šypsosi, mandagiai nustebę, pilni geros valios, bet sutrikę. 

Tiek to, — pasakytų jis. Jie niekuo negali jam padėti, tikrai 
niekuo negali padėti. 


- Pučia žvarbus vėjas; paklodė šlapia; jis dreba. Kad šičia jis 
turėtų termostatą! Gal jis kaip nors sugebėtų šičia, medyje, 
susikurti bent menką lauželį. 

— Miegok, — įsako pats sau. 

Veltui darbas. Ilgai vartęsis, blaškęsis ir kasęsis, nusiropščia 
nuo medžio ir eina slėptuvėn butelio viskio. Žibant žvaigž- 
dėms, gana šviesu, apčiuopomis susiras savo lobį. Jau ne kartą 
ėjo tuo keliu: po pusantro mėnesio, pasijutęs visiškai saugus 
ir įsitikinęs, jog nėra ko baimintis, kas vakarą mirtinai nusi- 
tašydavo. Kas be ko, nelabai protinga tokio brandaus amžiaus 
žmogui, tačiau, antra vertus, kas jam dabar rūpi protas ir 
branda? 

Taigi kiekvieną vakarą būdavo vaišės, vaišės su savimi pačiu. 
Kitaip sakant, ūžaudavo kiekvieną vakarą, kai tik artimiausio 
plebopolio apleistuose namuose pasisekdavo aptikti alkoholio 
atsargų. Iš pradžių jis iškuopė visus aplinkinius barus, paskiau 
restoranus, paskiausiai namus ir treilerius. Nesibodėjo sirupo 
nuo kosulio, skutimosi losjonų, medicininio spirito; už medžio 
kūpsojo įspūdinga tuščių butelių krūva. Retkarčiais aptikdavo 
žolyčių, jų irgi nepaniekindavo, kad ir apipelijusių, bet vis dėl- 
to pavykdavo pasigauti kaifą. Arba pasitaikydavo rasti tablečių. 
Ne kokaino, ne kreko, ne heroino — visa tai buvo suvartota 


iki paskutinės kruopelės, sušvirkšta į venas ir sušniaukta per 

paskutinį carpe diem proveržį; tokiomis aplinkybėmis — kas pa- 
kliūva po ranka, kad tik pabėgtum nuo tikrovės! Visur mėtėsi 
buteliukai nuo PalaimaPlius piliulių — tai, ko niekas negali 
atstoti, prasidėjus nenutrūkstamai orgijai. Laimė, ūžautojai 
nesugebėjo išlakti viso alkoholio, nors gana dažnai, išsiren- 
gęs į grobio medžioklę bei paieškas, pastebėdavo, kad prieš jį 
bus pasidarbavę kiti, palikdami vien stiklo šukes. Tikriausiai 
jų šitaip šėlta ir siautėta, kad galiausiai visi padžiovė kojas ir 
nebeliko nė gyvos dvasios. 

Pažemėje tamsu kaip užantyje. Praverstų elektrinis žibin- 
tuvėlis, vienas tų, kur su nuolatinės srovės generatoriumi. 
Reikia akylai žiūrėti. Klupdamas jis eina apgraibomis reikia- 
ma kryptimi, žiūrėdamas po kojomis, ar kur nors neboluoja 
plėšrus sausumos krabas — tie balti krabai, temstant išlindę 
iš savo urvų mManytis maisto, pašėlusiai skaudžiai kanda, — ir, 
šiek tiek paklaidžiojęs tarp krūmokšnių, užkliūva už savo be- 
toninės slėptuvės. Vos susitvardo nenusikeikęs: nežinia kas gali 
bastytis aplink nakties tamsoje. Jis atvožia angą ir pagrabaliojęs 
užčiuopia butelį su trečdaliu škotiškojo viskio. 

Ilgai tausojo jį, iš paskutiniųjų spirdamasis norui išgerti, 
saugodamas kaip savotišką amuletą, — vis lengviau gyventi, kai 
žinai, kad butelis tebėra slėptuvėje. Gal tai jau paskutinis? Jis 
įsitikinęs, jog vienos dienos kelio spinduliu nuo savojo me- 
džio kruopščiai išieškojo kiekvieną vietą, kur būtų įmanoma 
aptikti viskio. Tačiau Sniego žmogui dvokulys puolė į galvą. 
Kuriems galams kaupti atsargas? Ko laukti? Šiaip ar taip, ko 
dabar vertas jo gyvenimas ir kam jis rūpi? Gesk, gesk, Žžva- 
kigali! Jis atliko evoliucijoje numatytą vaidmenį, kaip buvo 
suplanavęs tas šūdžius Griežlys. Išgelbėjo vaikus. 

— Griežly! Šūdžiau! — surinka jis nesitvardydamas. 

Su buteliu vienoje rankoje, kita ranka apgraibomis ieškoda- 
mas kelio, pagaliau prieina savo medį. Lipti į medį reikia abiejų 
rankų, tad butelį įsiriša į paklodę. Atsidūręs viršuje, atsisėda 


savo gulte ir ima godžiai maukti viskį, tolydžio kaukdamas 

į žvaigždes — Aūuu! Aūūū! — kol galiausiai išsigąsta dešinėje 
nuo gretimo medžio atsiliepus balsų chorui. 

Ar tai žiba akys? Jis girdi sunkiai lekuojant. 

— Sveiki, mano gauruotieji bičiuliai! — sušunka jis apa- 
čion. — Kas nori būti geriausiu žmogaus draugu? 

Jam atsako gailus inkštimas. Su šuolkais gyva bėda: jie pa- 
našūs į šunis, elgiasi irgi kaip šunys, pastato ausis, žaismingai 
liuoksi ir šokinėja kaip jauni šunyčiai, vizgina uodega. Meili- 
nasi prie tavęs, o paskiau puola. Truputis pastangų ir tų pen- 
kiasdešimties tūkstančių metų bendravimo su žmogumi lyg nė 
būti nebūta. Tikri šunys neturėjo laimės: šuolkai paprasčiausiai 
sudraskė ir suėdė visus, išsaugojusius bent menkiausią naminių 
gyvūnų požymį. Jis matė, kaip šuolkas draugiškai prieina prie 
kiauksinčio kinų mopso, pauosto jo pauodegį, paskiau griebia 
už gerklės, papurto lyg skudurą ir nutursena šalin, įsikandęs 
suglebusį kūnelį. 

Iš pradžių vis dar slankiodavo vienas kitas nosį nukoręs na- 
minis šuo, perkaręs, apšlubęs, nusišėrusiu, papilkusiu kailiu, 
beviltišku žvilgsniu melsdamas žmogaus, bet kokio žmogaus 
globos. Griežlio gentis jiems netiko — skleidė šunims įtartiną 
kvapą, nelyginant vaikščiojantys vaisiai, ypačiai temstant, kai 
imdavo veikti repelentas, citrusinio aliejaus hormonas, — be 
to, Griežlio genties žmonės šunimis apskritai nesidomėjo, 
tad beglobiai gyvūnai sutelkė dėmesį į Sniego žmogų. Kelis 
kartus jis buvo besusigundąs: sunku atsispirti jų labinimuisi, 
gailiam inkštimui, tačiau jis nebūtų išgalėjęs jų išmaitinti; šiaip 
ar taip, iš jų — jokios naudos. 

— Atleiskit, bičiuliai, niekuo negaliu jums padėti. Verskitės, 
kaip išmanote, — pareiškė jis jiems. 

Išvaikė juos akmenimis, jausdamasis esąs paskutinis niekšas, 
ir jie daugiau nebepasirodė. 

Mulkis, ir gana! Paleido juos vėjais. O juk galėjo suvalgyti. 
Arba prisijaukinti vieną, išmokyti medžioti triušius. Arba jį 
saugoti. Arba dar ko nors. 

Laimė, kad šuolkai nelaipioja medžiais. Jeigu jų prisiveistų 
gana daug ir jeigu jie pernelyg įsidrąsintų, jam tektų kaip 
Tarzanui šokinėti medžiais, įsikibus į lianą. Mintis tokia juo- 
kinga, kad jis nusikvatoja. 

— Norite paragauti mano mėsytės! — surinka jis. 

Paskiau ištuština butelį ir sviedžia žemėn. Inkštimas, šur- 
mulys: jie vis dar bijo svaidomų daiktų. Tik ar ilgai tai tęsis? 
Jie protingi; labai greitai supras, koks jis silpnas, ir ims jį 
medžioti. O tuomet jis niekur negalės nueiti — bent jau ten, 
kur nėra medžių. Kraštutiniu atveju surengs jam guitynes, iš- 
sivarys į atvirą vietą, apsups iš visų pusių ir užpuolę sudraskys. 
Ne kažin ką laimėsi su akmenimis ir nusmailintais pagaliais. 


Reikia žūtbūt susirasti kitą purkštuvinį pistoletą. 


Šuolkams išsibėgiojus, Sniego Žmogus atsigula aukštiel- 
ninkas ant klotų ir įsistebeilija į žvaigždes, mirgančias pro 
virpuliuojančius lapus. Jos atrodo taip arti, bet jos be galo 
toli. Jų šviesos amžius — milijonai, milijardai metų. Žinia, 
ateinanti iš nebūties. 

Laikas slenka. Mielai ką nors padainuotų, bet neprisimena 
žodžių. Mintyse suskamba senų laikų muzika, nuščiūva — gir- 
dėti tik mušamieji. Mielai nusidrožtų fleitą iš kokios šakos ar 
stiebo, ar šiaip ko nors, jeigu tik pasisektų rasti peilį. 

— Žėrėk, žėrėk, žvaigždele, — pradeda jis. 

O kaip toliau? Išgaravo iš galvos. 

"Nešviečia mėnesiena, šiąnakt jaunatis, nors mėnulis nie- 
kur nedingo, tikriausiai dabar teka — milžiniškas nematomas 
akmeninis rutulys, traukos jėgos gigantas, negyvas, bet pil- 
nas galios, kelia aukštyn jūras. Traukia syvus. Žmogaus kūną 
sudaro devyniasdešimt aštuoni procentai vandens, prabyla jo 
atmintyje knyga. Dabar tai vyro balsas, žinyno balsas, kiek 
jis mena, niekada negirdėtas. Du procentus sudaro mineralai, 
didžia dalimi geležis, kurios yra kraujyje, ir kalcis, griaučių ir 


dantų sudėtinė dalis. 


114 MARGARET ATWOOD 


— Kuriems velniams man to reikia? — įsiunta Sniego 
žmogus. 

Jam nusispjauti į tai, kiek geležies yra kraujyje ir kiek kalcio 
griaučiuose; jam nusibodo būti savimi, jis trokšta būti kuo nors 
kitu. Pakeisti visas ląsteles, persisodinti chromosomas, sumai- 
nyti su kuo nors galvas, kad joje viskas būtų gera, gražu. Jo 
kūną glosto pirštai, tarkime, maži pirštukai apvalainais nagais, 
nudažytais prinokusių slyvų spalvos arba rausvu kaip rožės 
vainiklapis, arba tamsiai raudonu laku. Išsipildyk, būk gerutė, 
šignakt man padėk, žvaigždute. Pirštai, lūpos. Nepakenčiamas 
bukas skausmas persmelkia strėnas. 

— Orikse, — prabyla jis. — Žinau, jog tu čia. 

Kartoja jos vardą. Tai netgi ne tikras jos vardas, nes tikrojo 
jis niekad nesužinojo. Tai tik žodis. Mantra. 

Kartais jam pavyksta ją prisišaukti. Iš pradžių ji būna blanki, 
kaip šešėlis, tačiau, be galo kartojant jos vardą, galimas daiktas, 
ji įsismelks į jį, įsikūnys jame, ir jo ranka, glostanti kūną, pati 
savaime taps jos ranka. Tačiau ji kaip paprastai išsisuka, niekada 
neįmanoma jos pagauti. Šiąnakt ji nesimaterializavo, ir štai jis, 
apgailėtinas verksnys, vėl vienui vienas, smaukosi tamsoje. 


Oriksė 


K sinseičios Sniego žmogus pabunda. Kas jį palietė? Tačiau 
šalia nėra nieko, nė gyvos dvasios. 

Tamsu, nors į akį durk, nė žvaigždelės. Matyt, dangų už- 
traukė debesys. 

Jis apsiverčia, susivynioja į paklodę. Krečia drebulys: nakčia 
kaip paprastai traukia vėsus vėjelis. Tikriausiai jis dar neišsiblai- 
vė; kartais sunku suprasti. Jis įsistebeilija į tamsą mąstydamas, 
ar greitai pradės aušti, tikisi, jog dar pasiseks numigti. 

Kažkur ūkauja pelėda. Toks nuožmus virpesys, čia pat arti 
ir podraug toli toli, tarytum perujiečių fleitos žemiausia nata. 
Gal medžioja? Ką ji gali medžioti? 

Jis jauste jaučia Oriksę sklendžiant oru artyn, sakytum 
išskleistais švelniais plunksnuotais sparnais. Štai ji leidžiasi, 
gulasi; ji čia pat, per plauką guli ant šono. Stebuklai, kaip 
ji sugebėjo įsitaisyti šalia ant klotų, nors klotai ne tokie jau 
platūs. Jei turėtų žvakę ar elektrinį žibintuvėlį, galėtų ją ma- 
tyti —liauną liemenį, švytėjimą tamsoje. Ištiesęs ranką, galėtų 
ją paliesti, bet tuomet ji tikriausiai išnyktų. 

— Ne sueitis buvo svarbu, — prabyla jis. 

Ji neatsako, tačiau jis jaučia, kad ji netiki. Jai skaudu: jis 
atima iš jos dalį Žinių, jėgų. 

— Ne vien sueitis. 

Ji mįslingai šyptelėja: va šitaip geriau. 


— Juk žinai, kad tave myliu. Tik tave vieną. 

Ji ne pirmoji, kuriai jis taip kalba. Be reikalo anksčiau savo 
gyvenime taip dažnai kartojo tuos žodžius, be reikalo grieb- 
davosi jų kaip įrankio, pleišto, rakto, kad moteris atsivertų. 
Pagaliau supranta, ką sako, susivokia, jog tai melas, ir jam 
gėda tų žodžių. 

— Kaip kažin ką, — priduria jis Oriksei. 

Jokio atsako, jokio atbalsio. Niekada, netgi būdama gied- 
riausios nuotaikos, ji nesileisdavo į kalbas. 


— Pasakyk man tik vieną dalyką, — prašydavo jis tada, kai 
dar buvo Džimis. 

— Klausk, — atsakydavo ji. 

Jis klausdavo, ir ji atsakydavo: „Nežinau. Pamiršau“. Arba: 
„Nenoriu apie tai kalbėti'. Arba: „Džimi, tu tikras paršas, ne- 
sikišk, kur nereikia“. Kartą ji pasakė: 

— Tavo galvoje, Džimi, tiek vaizdelių! Iš kur tu juos iš- 
traukei? Nejaugi tu manai, jog visi tie vaizdeliai turi ką nors 
bendra su manimi? 

Jis tarėsi suprantąs, kodėl ji išsisukinėja, kalba miglotai. 

— Tiek jau to, — tarė jis jai, glostydamas galvą. — Juk tu 
nekalta. 

— Dėl ko, Džimi? 


Kiek laiko prabėgo, kol jam pavyko suklijuoti taip kruopš- 
čiai surankiotas ir saugomas jos paveikslo skiautes? Ten buvo 
Griežlio sukurta istorija apie Oriksę, taipgi Džimio istorija, 
romantiškesnė versija; be to, jos pačios papasakota istorija, 
visiškai skirtinga ir anaiptol ne romantiška. Sniego žmogus 
narsto mintysę visas tris istorijas. Ko gero, būta ir kitų versijų: 
jos motinos istorija, ją nupirkusio žmogaus istorija, ją perpir- 
kusio žmogaus istorija ir trečiojo pirkėjo — paties šlykščiausio, 
sanfranciskiečio, šventeivos akių dūmimo meistro, — istorija, 
tačiau Džimis niekada jų nebuvo girdėjęs. 

Oriksė buvo tokia gležna. Filigraninis meno kūrinys, sa- 
kydavo jis sau mintyse, vaizduodamasis jos smulkų kūnelį ir 


118 MARGARET ATWOOD 


kauliukus. Jos veidas buvo trikampis — didelės akys, siauras 
smakras: kažkas panašaus į vapsvą, vabzdį maldininką, Siamo 
katę. Kūnas švelniai gelsvo atspalvio, oda lygutėlė, perregima, 
kaip brangus senovinis porcelianas. Žiūrėdamas į ją, suvoki, jog 
ši graži, gležna ir kadaise skurdo slegiama moteris tikriausiai 
nugyveno sunkų gyvenimą, tačiau nešvarių grindų jai tikrai 
neteko gremžti. 

— Ar esi kada nors gremžusi grindis? — kartą paklausė ją 
Džimis. 

— Grindis? — Akimirką ji susimąstė. — Pas mus nebuvo 
grindų. O kai apsigyvenau ten, kur buvo grindys, ne man 
teko jas gremžti. 

Ir dar kai ką ji papasakojo apie anuos senus laikus, apie tuos 
laikus, kai gyveno ten, kur nebuvo grindų: žmonės kasdien 
švariai pašluodavo plūktinę aslą. Labai svarbu, kad būtų švaru, 
nes jie valgydavo tupėdami ant aslos, miegodavo ant aslos. 
Kam patiktų gulėti tarp maisto atliekų? Kam patiktų aptekti 
blusomis? 


Oriksė gimė, kai Džimis buvo septynerių ar aštuonerių, 
ar devynerių. Kur iš tikrųjų? Sunku pasakyti. Kažkur toli, 
svetur. 

Šiaip ar taip, tai buvo kaimas, pasakojo Oriksė. Kaimas, iš 
visų pusių apaugęs medžiais, netoliese laukai, ko gero, ryžių 
plantacijos. Lūšnelės dengtos lyg nendrėmis, lyg palmių šako- 
mis, nors geresnės trobos skardiniais stogais. Gal Indonezijoje, 
o gal Birmoje? Nei vienur, nei kitur, atsakė Oriksė, nors tikrai 
nieko nežinojo. Šiaip ar taip, ne Indijoje. Vietname? — spė- 
liojo Džimis. — Kambodžoje? Oriksė žiūrinėjo savo rankas, 
grožėjosi nagais. Nesvarbu. 

Ji neprisiminė, kokia kalba kalbėjo vaikystėje. Buvo per 
maža, kad įsimintų tą savo pirmąją kalbą: visi žodžiai senių 
seniausiai išsivadėjo iš galvos. Tačiau tame mieste, kur ji pa- 
kliuvo pirmiausia, žmonės kalbėjo visiškai kitaip, bent jau 


kita tarme, nes jai reikėjo mokytis kalbėti kitoniškai. Ji gerai 

prisiminė: liežuvis lūždavo betariant žodžius ir ji jausdavosi 
visiška bukaprotė. 

Kaimas — tai tokia vieta, kur gyveno paskutiniai skurdžiai, 
apsikrovę vaikais, pasakojo Oriksė. Tėvai ją pardavė visai ma- 
žytę. Jos motina turėjo krūvą vaikų, du vyresnieji sūnūs galėjo 
netrukus eiti dirbti į laukus, ir tai buvo laimė, nes tėvas sirgo. 
Kosėjo be perstojo; ir tą kosėjimą Oriksė geriausiai prisimena 
iš savo ankstyvosios vaikystės dienų. 

Sirgo plaučiais, spėjo Džimis. Kas be ko, juk gavę kur nors 
cigarečių, visi jie rūkydavo kaip pasiutę: nikotinas atbukina 
jusles. (Jis apsidžiaugė savo įžvalgumu.) Kaimiečių nuomone, 
liga tėvui įsimetė dėl blogo vandens, blogo likimo, blogų dva- 
sių. Sirgti atrodė gėdinga; niekas nenorėjo apsikrėsti svetima 
liga. Todėl Oriksės tėvo visi gailėjo, tačiau drauge vengė ir jį 
smerkė. Žmona slaugė jį, pilna bežadės pagiežos. 

Vis dėlto skambėjo varpai. Žmonės kalbėjo maldas. Ugnyje 
degino šventus paveikslėlius. Tačiau viskas veltui — tėvas mirė. 
Kaime visi žinojo, kas turi atsitikti vėliau, nes tuomet, kai 
namuose nėra vyro, dirbančio laukuose ar ryžių plantacijose, 
poreikiams tenkinti reikia ieškoti kito šaltinio. 

Oriksė buvo viena mažiausių, dažnai apeinama, bet stai- 
ga viskas pasikeitė: ją ėmė paikinti, geriau maitinti, pasiuvo 
melsvą palaidinę, prisidėjo ir kitos kaimo moterys, nes norėjo, 
kad ji atrodytų gražutė ir sveikutė. Negražūs arba luoši vaikai, 
puskvaišiai arba visokie mikniai kainuodavo pigiai arba ap- 
skritai neturėdavo jokios paklausos. Ir kitoms kaimo moterims 
galėjo kada nors prireikti parduoti savo vaikus, tad, padėdamos 
kitoms, vėliau ir pačios galėjo tikėtis pagalbos. 

Kaimiečiai to sandorio nevadino „pardavimu“. Išėjus apie 
tai kalbai, sakydavo, kad išleido mokytis amato. Vaikai mokosi 
užsidirbti pragyvenimą plačiame pasaulyje: štai ir visa byla. 
Beje, kas laukia vaikų, jeigu jie lieka gyventi kaime? Ypač 
merginų, sakė Oriksė. Išteka, prisigimdo krūvą vaikų ir juos 
parduoda savo ruožtu. Parduoda arba išmeta į upę, ir srovė 


juos nuneša į jūrą, nes visiems neužtenka maisto. 

Kartą į kaimą atėjo žmogus. Tas pats, kuris visada atvažiuo- 
davo. Paprastai atidardėdavo šunkeliu, tačiau tuo metu smarkiai 
lijo ir kelias buvo pažliugęs. Į visus kaimus atvažiuodavo tokie 
žmonės, į kiekvieną vis kitas, tam tikru metu leisdavosi iš mies- 
to į pavojingą kelionę — visada skirtingu metu, tačiau gandai 
pasiekdavo kaimą gerokai anksčiau prieš jam pasirodant. 

— Iš kokio miesto? — paklausė Džimis. 

Tačiau Oriksė tik nusišypsojo. Pasakodama apie savo anks- 
tesnį gyvenimą, ji užsinori valgyti, tarė. Džimi, širduk, būk 
geras, skambtelėk ir užsakyk picą, ką? Su grybais, artišokais, 
ančiuviais, tik be dešros. 

— Juk ir tu nori, ar ne? — pridūrė ji. 

— Ne, — atsakė Džimis. — Kodėl nesakai? 

.— Bene tau svarbu? — atvertė Oriksė. — Man visiškai ne- 
svarbu. Niekada to nė neprisimenu. Visa tai žila senovė. 


Tas žmogus, — pasakojo Oriksė, atidžiai stebeilydama į picą, 
lyg tai būtų galvosūkis, vadinamas „sudėk paveikslėlį“, paskiau 
nurankiojo grybus, nes paprastai suvalgydavo juos pirmiau- 
sia, — atsivežė dar du vyrus, savo tarnus, ginkluotus šautuvais, 
kad apgintų nuo plėšikų. Jis vilkėjo brangiais drabužiais ir, 
nors buvo apdulkėjęs ir išsipurvinęs — visi išsipurvindavo ir 
apdulkėdavo važiuodami į kaimą, — atrodė švarus ir valyvas. 
Ant rankos segėjo laikrodį, spindintį paauksuotą laikrodį, į- 
kurį dažnai žiūrėdavo atsismaukęs rankovę; kaimiečių akimis, 
tas laikrodis buvo savotiškas kokybės ženklas, garantija. Gal iš 
tikrųjų buvo auksinis. Kai kas sakė, kad auksinis. 

To Žmogaus niekas nelaikė nusikaltėliu. priešingai — laikė 
sąžiningu verslininku, kuris nesukčiauja ar bent jau nelabai 
sukčiauja ir moka grynais. Todėl visi elgėsi su juo pagarbiai, 
svetingai: niekas kaime nenorėjo užsitraukti jo nemalonės. Kas 
bus, jeigu jis daugiau nebepasirodys? Tėvai norės parduoti 
vaiką, o jis nepirks, nes anksčiau kas nors bus jį įžeidęs? Tai 
buvo kaimo bankas, draudimo kompanija, pinigais aptekęs 
geras dėdė, vienintelė apgintis nuo pikto likimo. Ir jo pagalbos 

prireikdavo vis dažniau ir dažniau, nes orai pasidarė keisti, ne- 
nuspėjami — per daug arba per mažai lietaus, pernelyg vėjuota, 
pernelyg karšta, — ir nukentėdavo pasėliai. 

Žmogus tolydžio šypsodavosi, kreipdavosi į kaimiečius 
vardu. Visada išdroždavo trumpą kalbelę, paprastai tą pačią. 
Jis visiems linki gera, sakydavo. Nori, kad abi pusės būtų 
patenkintos. Nenori nieko nuskriausti. Visada juos atjaučia, 
užsikrauna sau naštą prisiimdamas kvailų ir netikusių vaikų, 
kad tik palengvintų jiems gyvenimą. Jeigu jie turi nusiskun- 
dimų, jeigu nepatenkinti sandoriais, tegu pasako jam tiesiai 
į akis. Tačiau niekada neatsirasdavo nepatenkintų, nors už 
akių žmonės niurgzdavo: girdi, niekada nemoka daugiau, nei 
priklauso. Vis dėlto už tai jį ir gerbė: vadinasi, jis išmano savo 
verslą, vadinasi, vaikai patenka į geras rankas. 

Atvykęs į kaimą, žmogus su auksiniu laikrodžiu kiekvieną- 
syk išsiveždavo keletą vaikų — kad pardavinėtų gėles turistams 
miesto gatvėse. Darbas lengvas, vaikais jis rūpinsis, tikindavo 
jis motinas: juk jis ne koks plėšikas ar sukčius, ginkdie ne 
sąvadautojas. Vaikai bus sočiai pavalgę, turės saugią pastogę, 
bus gerai prižiūrimi ir gaus pinigų, jeigu norės — dalį galės 
parsiųsti namo. Gaus tam tikrą procentą nuo uždarbio, at- 
skaičius mokestį už kambarį ir maistą. (Kaimiečiams niekas 
nesiųsdavo pinigų. Niekas jų ir nesitikėjo gauti.) Už vaiką, 
išvykstantį mokytis amato, tėvams arba našlėms motinoms jis 
gerai, pasak jo, sumoka; ir iš tikrųjų tai buvo neblogi pinigai, 
turint galvoje tų žmonių išteklius. Turėdamos pinigų, motinos, 
pardavusios vaikus, gali geriau pasirūpinti kitų vaikų ateitimi. 
Taip kalbėdavo kaimiečiai. 


Pirmąsyk išgirdęs tą istoriją, Džimis pasipiktino. Tai buvo 
tuo metu, kai jis dar piktindavosi. Tuo metu, kai elgdavosi kaip 
paskutinis kvailys, kai tik išeidavo kalba apie Oriksę. 

— Tu nesuprasi, — tarė Oriksė. 

Ji vis dar valgė picą lovoje, užsigerdama kokakola ir užsi- 
kąsdama bulvių šiaudeliais. Sudorojusi grybus, ėmėsi artišo- 


122 MARGARET ATWOOD 


kų. Plutos ji niekada nevalgydavo. Pasak jos, ji jaučiasi labai 
turtinga, leisdama sau prabangą išmesti maistą. 

— Daug žmonių taip darė. Toks paprotys. 

— Šūdinas paprotys, — atsiliepė Džimis. 

Jis sėdėjo ant kėdės prie lovos, žiūrėdamas, kaip ji rausvu 
lyg katės liežuviu laižosi pirštus. 

— Negražu, Džimi, nesikeik. Gal nori dešros? Tu užsisakei 
picą be dešros, bet jie vis tiek pridėjo. Tikriausiai nenugirdo, 
ką sakai. 

— Šūdinas — ne keiksmas, o tik vaizdingas palyginimas. 

— Tiek to, man regis, tau nedera taip kalbėti. 

Dabar ji valgė ančiuvius: visada juos palikdavo pabaigai. 

— Man rankos niežti nudėti tą tipą. 

— Kokį tipą? Gal nori kokakolos? Man jau nebetelpa. 

— Tą patį, apie kurį tu pasakojai. 

— Ak, Džimi, gal tau labiau patiktų, kad visi mes būtume 
mirę iš bado? — sukrizeno ji. 

To krizenimo jis labiausiai nemėgo, nes jam atrodydavo, 
kad tuo juoku ji dangsto pašaipią panieką. Šiurpas perbėgdavo 
per kūną: šalto vėjelio sukelti vandens ribuliai per mėnesienos 


užlietą ežerą. 


Savaime suprantama, tą pasipiktinimą jis išliedavo Griež- 
liui. Kumščiu trankydavo į stalą: tuo metu jis dažnai kumščiu 
trankydavo į stalą. Griežlys atsakydavo tik tiek: 

— Džimi, žiūrėk į viską realistiškai. Neribotai augant gy- 
ventojų skaičiui, neįmanoma minimaliai apsirūpinti maistu. 
Iš visa ko matyti, jog Homo sapiens nežino saiko. Tai viena tų 
neskaitlingų rūšių, kurios, menkstant atsargoms, neapriboja 
dauginimosi. Kitaip sakant — ir tai, savaime suprantama, es- 
mingiausias dalykas — kuo mažiau mes valgome, tuo daugiau 
dulkinamės. 

— Ir kas dėl to kaltas, tavo nuomone? — paklausė Džimis. 

— Vaizduotė, — atsakė Griežlys. — Žmogus įsivaizduoja savo 


mirtį, jaučia ją artėjant, ir vien mintis apie neišvengiamą mirtį 

veikia kaip vaistas, skatinantis lytinę funkciją. Šunys ar triušiai 
taip nesielgia. Arba, pavyzdžiui, paukščiai: badmečiu jie deda 
mažiau kiaušinių arba suvis nesivaisina. Jie taupo jėgas, kad 
išliktų gyvi ir galėtų sulaukti geresnių laikų. Žmogus, prie- 
šingai, tikisi, kad jo siela įsikūnys į ką nors kita, į kokią nors 
naują jo giminės atmainą, ir kad jis gyvens per amžius. 

— Vadinasi, kaip rūšis mes pasmerkti pražūčiai tik todėl, kad 
kažko tikimės, puoselėjame viltį? 

— Gali tai vadinti viltimi. Arba neviltimi. 

— Tačiau ir nepuoselėdami jokios vilties mes pasmerk- 
ti, — pridūrė Džimis. 

— Tik kaip atskiri individai, — linksmai atsakė Griežlys. 

— Šūdas. 

— Džimi, kada tu subręsi? 

Griežlys nebe pirmas to klausė. 


Žmogus su laikrodžiu nakvodavo kaime drauge su savo 
dviem ginkluotais tarnais, valgydavo ir gerdavo su kaimo 
vyrais. Vaišindavo visus cigaretėmis, nešykštėdamas dalydavo 
ceflofanuotus pakelius, auksinius, sidabrinius. Rytą paskubomis 
apžiūrėdavo siūlomus vaikus ir klausinėdavo to paties — ar jie 
neserga, ar neišdykę? Ir liepdavo parodyti dantis. Privalo turėti 
sveikus dantis, sakydavo jis, nes jiems reikės dažnai šypsotis. 
Paskiau atsirinkdavo tinkamus, užmokėdavo pinigus ir atsi- 
sveikindavo, o kaimiečiai lankstydavosi mandagiai linkčiodami 
galvomis. Visada išsiveždavo tris keturis vaikus, ne daugiau; 
tik tiek išgalėdavo apmokyti. Vadinasi, atsirinkdavo pačius 
geriausius. Tą patį darydavo ir kituose aplinkiniuose kaimuose. 
Visi žinojo, kad jis turi gerą skonį ir išmanymą. 

Pasak Oriksės, tam vaikui, kuris netiko žmogui, tikriausiai 
nelengva. Sunku jam būdavo gyventi kaime, jo niekas ne- 
vertindavo, prastai maitindavo. Na, o ją tas žmogus pasirinko 
pačią pirmąją. 

Motinos kartais verkdavo, verkdavo ir vaikai, tačiau motinos 


ramindavo vaikus, sakydavo, jog taip reikia, jog jie padeda 

tėvams, liepdavo važiuoti su tuo žmogum ir daryti viską, ką jis 
liepia. Pasak jų, padirbėję mieste, vaikai galėsią grįžti namo, 
kai reikalai pasitaisysią. (Nė vienas negrįžo.) 

Visi tai suprasdavo ir atleisdavo, nors su tuo ir negalėdavo 
susitaikyti. Tam žmogui išvykus, motinos, pardavusios vaikus, 
liūdėdavo jausdamosi apiplėštos. Lyg tai, ką jos padarė laisva 
valia (niekas jų neversdavo, niekas joms negrasindavo), būtų 
buvę joms primesta. Jos taipgi jausdavosi apgautos, lyg būtų 
per pigiai pardavusios vaikus. Kodėl jos neužsiprašė daugiau? 
Ir vis dėlto, sakydavo jos sau, nebuvo kitos išeities. 


Oriksės motina pardavė iškart du vaikus, ir ne vien todėl, 
jog kentė vargą. Manė, jog dviese jiems būsią smagiau, jiedu 
galėsią rūpintis vienas kitu. Drauge su Orikse išvažiavo brolis, 
vieneriais metais vyresnis. Berniukus kaimiečiai parduodavo 
rečiau nei mergaites, tačiau anaiptol ne todėl, kad jie būtų 
pigesni. 

(Oriksės nuomone, parduodama iškart du vaikus, motina 
įrodė, kad ją myli. Motinos meilė nežadino jai jokių įvaiz- 
džių. Ji negalėjo nieko apie tai papasakoti. Tai buvo veikiau 
įsitikėjimas negu prisiminimas.) 

Tasai žmogus pareiškė Oriksės motinai darąs neregėtą 
malonę, nes berniukai sudarą daugiau rūpesčių ir esą nepa- 
klusnūs, dažnai pabėgą, ir kas gi tuomet jam atlyginsiąs visus 
nuostolius? Be to, iš pirmo žvilgsnio esą matyti, jog tas vaikis 
su kliautimi, ir, negana to, vienas priekinis dantis pajuodęs, 
tad esąs panašus į galvažudį. Tačiau jis suprantąs, kad jai reikia 
pinigų, ir iš geros širdies pasiimsiąs berniuką, išvaduosiąs ją 
nuo tos naštos. 


Paukščių giesmės 


O siksė prisipažino, jog neprisimena kelionės iš kaimo į 
miestą, tačiau prisimena vieną kitą nutikimą. Tai esą lyg pa- 
veiksliukai, šen bei ten skyrium kabantys ant sienos plyno 
tinko dugne. Lyg langai, pro kuriuos matai svetimą gyvenimą. 
Lyg sapnai. 

Žmogus su laikrodžiu pasisakė esąs dėdė En ir liepė taip jį 
vadinti, kitaip prisigyvensią bėdos. 

— Ar toks buvo jo vardas, ar tai buvo pirmoji vardo rai- 
dė? — paklausė Džimis. 

— Nežinau, — atsakė Oriksė. 

— Niekad nematei jo užrašyto raštu? 

— Mūsų kaime niekas nemokėjo skaityti, — atsakė Orik- 
sė. — Še, Džimi. Išsižiok. Paskutinis kąsnelis. 

Sniego Žmogus prisimena viską ir beveik jaučia skonį. Picos, 
o paskiau Oriksės pirštus burnoje. 
 Paskiau ant grindų nusirita kokakolos skardinė. Paskiau 
džiaugsmas grobia jį visą, apriesdamas tarytum smauglio 
žiedais. 

Ak, pavogtos slaptos iškylos. Ak, saldžioji palaima. Ak, 
aiškūs prisiminimai, ak, tyroji kančia. Ak, begaline naktie. 


Tas žmogus pareiškė, kad nuo šios dienos jis — jų dėdė, pa- 
sakojo Oriksė tą, o gal kurią kitą naktį. Kaimui dingus iš akių, 
jis per daug nesišypsojo. Pasakė, kad reikia žygiuoti kaip galima 
greičiau, nes aplink miškuose knibždėte knibžda plėšrių žvėrių 

degančiomis akimis ir ilgomis aštriomis iltimis, ir jeigu jie 
pabėgsią į mišką arba per lėtai eisią, tie žvėrys užpuolę su- 
draskysią juos į skutelius. Oriksė išsigandusi norėjo įsikibti 
į brolio ranką, bet negalėjo. 

— Ar ten buvo tigrų? — paklausė Džimis. 

Oriksė papurtė galvą. Ne, tigrų nebuvo. 

— Kokių ten žvėrių buvo? — neatlyžo Džimis. 

Šitaip jis tikėjosi gauti kokią nors nuorodą, požymį, kad 
galėtų nustatyti vietovę. Galėtų pasižiūrėti, kur laikosi tie 
žvėrys, gal pasisektų. 

— Jie neturėjo vardų, — atsakė Oriksė, — bet aš žinojau, 
kas tai per Žvėrys. 


Iš pradžių jie ėjo vorele palei dumbliną kelią, laikydamiesi 
tos pusės, kur aukštėliau, saugodamiesi gyvačių. Priešaky 
žingsniavo tarnas su šautuvu, paskiau dėdė En, paskiau 
broliukas, paskiau dar du vaikai — mergaitės, vyresnės už 
Oriksę, — o paskiausiai ji. Gale ėjo kitas ginkluotas tarnas. 
Vidurdienį jie stabtelėjo užkąsti — kaimiečių įdėtų kelionėn 
šaltų ryžių, o paskui nuėjo toliau. Jiems priėjus upę, vienas 
ginkluotas tarnas pernešė Oriksę į kitą krantą, užsikėlęs ją 
ant pečių. Ji tokia sunki, pasakė jis, kad jos neišlaikysiąs, 
įmesiąs į vandenį, ir Žuvys ją suėsiančios, bet jis stačiai 
juokavo. Jis atsidavė prakaitu, tabako dūmais ir kažkokiais 
kvepalais ar tepalais, kuriais buvo susitepęs plaukus. Vanduo 
siekė jo kelius. 

Paskiau, žilpindama akis, leidosi saulė, — matyt, jie ėjo į 
vakarus, tarė sau Džimis, — ir ji jautėsi labai išvargusi. 

Saulei leidžiantis vis žemiau, sučiulbo suklegėjo paukš- 
čiai, nematomi, pasislėpę medžių šakose ir miško vijokliuose: 
kvarksėjo, švilpavo, laidydami keturias skaidrias natas pa- 
gret nelyginant varpelis. Tie patys paukščiai visada šitaip 
sveikindavo artėjančias sutemas, o auštant — tekančią saulę, 
ir Oriksei glostė širdį jų giesmės. Pažįstamos giesmės, dalis 
mielo jai pasaulio. Ji vaizdavosi, jog vienas paukštelis — tas, 

kurio giesmė panaši į varpelio dzinguliavimą, — tai motinos 
dvasia, paukščio pavidalu pasiųsta jos saugoti, ir jog dvasia 
sako jai: Sugrįsi. 

Pasak jos, kaime kai kas mokėdavo dar gyvas būdamas 
šitaip išsiųsti savo dvasią. Visi tai puikiai žinojo. To galėjai 
išmokti iš senų moterų, o paskiau skristi kur nori, pamatyti, 
kas tavęs laukia ateityje, duoti pažįstamiems žinią ir lankyti 
juos sapnuose. 

Paukštelis giedojo kurį laiką, paskiau staiga nutilo. Netikė- 
tai nusileido saulė ir sutemo. Tą naktį jie praleido stoginėje. 
Sprendžiant iš kvapo, tai buvo, ko gero, galvijų aptvaras. Šla- 
pinosi jie visi išsirikiavę vorele, pakrūmėje, o vienas ginkluotas 
tarnas tuo metu stovėjo sargyboje. Vyrai sukrovė laužą lauke, 
kalbėjosi susėdę aplink ir garsiai juokėsi, dūmai smelkėsi į 
vidų, bet Oriksei viskas buvo perniek —ji greit užmigo. Džimis 
paklausė, ar jie miegojo ant žemės, hamakuose ar sulanksto- 
mose lovelėse, bet ji atsakė, jog tai nesvarbu. Šalia jos gulėjo 
broliukas. Anksčiau jis niekada nekreipdavo į ją dėmesio, bet 
tąnakt norėjo būti greta. 

Rytojaus dieną jie sukorė dar gerą galą ir priėjo kaimelį, 
daug mažesnį ir purvinesnį nei josios, kur dėdė En buvo 
palikęs savo automobilį saugoti keliems vyrams. Pro duris į 
juos spoksojo moterys ir vaikai, bet niekas nesišypsojo. Viena 
moteriškė persižegnojo gindamasi nuo piktųjų dvasių. 

Dėdė En patikrino, ar automobilyje nieko netrūksta, atsi- 
skaitė su vyrais ir liepė vaikams lipti į vidų. Oriksei, niekada 
nevažiavusiai automobiliu, nepatiko tvaikas. Automobilis buvo 
varomas ne saulės energija, bet savotišku benzinu, ir toli gražu 
ne naujas. Vienas tarnas vairavo, dėdė En sėdėjo greta; kitas 
tarnas su keturiais vaikais įsispraudė ant galinės sėdynės. Dėdė 
En buvo blogai nusiteikęs ir vaikams liepė nieko neklausinėti. 
Kelias buvo duobėtas, o automobilyje tvanku. Oriksę pykino, 
ir ji vos neapsivėmė, bet paskiau užsnūdo. 

Važiavo jie, ko gero, gana ilgai; sustojo tik nakčiai nusi- 
leidus. Dėdė En su vairuotoju įėjo į žemą trobesį, tikriausiai 

kokį viešbutėlį; antrasis tarnas išsipleikė ant priekinės sėdynės 
ir netrukus užknarkė. Vaikai miegojo kaip įmanydami ant 
galinės sėdynės. Galinės durelės buvo užrakintos: niekas ne- 
galėjo išlipti iš automobilio, nes būtų reikėję peržergti tarną, 
tad vaikai bijojo, kad jis gali pagalvoti, jog jie nori pasprukti. 
Naktį kažkas apsišlapino, bet ne Oriksė, ji tik užuodė smarvę. 
Rytą juos visus nuvedė už trobesio, kur buvo atvira išvietė. 
Joms pritūpus, į jas sužiuro šalia pat kriuksinti kiaulė. 

Pavažiavę dar keletą valandų duobėtu keliu, jie sustojo prie 
užkardos su dviem kareiviais. Dėdė En pareiškė kareiviams, jog 
vaikai — jo dukterėčios ir sūnėnas: jų motina mirusi, ir jis pri- 
imąs juos visus į savo namus, į savo šeimą. Jis vėl šypsojosi. 

— Turi daug dukterėčių ir sūnėnų, — išsišiepė vienas ka- 
reivis. 

— Tokia mano laimė, — atsiduso dėdė En. 

— Ir visų jų Motinos staiga ėmė ir pasimirė. 

— Liūdna, bet tai tiesa. 

— Sunku tavimi patikėti, — irgi šiepdamasis tarė kitas ka- 
reivis. 

— Nagi, — tarė dėdė En. 

Jis ištraukė Oriksę iš automobilio. 

— Kuo aš vardu? — paklausė prisikišdamas šypsančiu 
veidu. 

— Dėdė En, — atsakė Oriksė. 

Abu kareiviai nusikvatojo, ir dėdė En jiems pritarė. Jis 
paplekšnojo Oriksei per petį ir liepė lipti atgal į automobilį, 
paskiau paspaudė kareiviams rankas, prieš tai kyštelėjęs ranką 
kišenėn, ir tie pakėlė užkardą. Automobiliui važiuojant toliau, 
dėdė En davė Oriksei kietą, mažytės citrinos pavidalo saldainį. 
Oriksė jį pačiulpė, paskiau išsiėmė iš burnos — sučiulpsianti 
vėliau. Ji neturėjo kišenių, tad gavo laikyti jį lipniais pirštais. 
Tą naktį ji pasiguodė laižydamasi pirštus. 

Naktį vaikai verkė, patyliukais. Kad niekas negirdėtų. Jie 
bijojo: nežinojo, kur keliauja, atplėšti nuo širdžiai mielų arti- 


mųjų. Be to, pasak Oriksės, jie neteko mylinčių žmonių —jei 

apskritai kada nors juos kas mylėjo. Vis dėlto dabar jie turėjo 
piniginę vertę: tapo pajamų šaltiniu kitiems žmonėms. Ko 
gero, jie tai nujautė: nujautė, kad turi tam tikrą vertę. 

Savaime suprantama (sakė Oriksė), rinkos kaina neatstoja 
meilės. Kiekvienam vaikui reikia meilės, kiekvienam žmogui 
jos reikia. Na, o ji pati ilgėjosi motinos meilės — tos meilės, 
kuria ji vis dar tikėjo, meilės, kuri, pasivertusi paukšteliu, sekė 
paskui ją per džiungles, kad ji nebijotų ir nesijaustų vieniša. 
Tačiau meilė — nepatikima, nepastovi, atsiranda ir dingsta, 
tad kur kas geriau turėti piniginę vertę, nes tuomet tie, kurie 
trokšta gauti iš tavęs pelno, bent jau privalo tave sočiai maitinti 
ir per daug neskriausti. Be to, daug žmonių neturi nei meilės, 
nei prekinės vertės, tad kur kas pravarčiau turėti vieną kurį 
dalyką nei nieko neturėti. 


Rožės 


Museo viešpatavo chaosas: pilna žmonių, mašinų, triukšmo, 
tvaiko, aplink skambėjo sunkiai suprantama kalba. Iš pradžių 
vaikai jautėsi priblokšti, tarytum pakliuvę į verdančio vandens 
katilą — lyg miestas teiktų jiems fizinį skausmą. Vis dėlto dėdė 
En turėjo gerą patirtį: su naujais vaikais elgėsi kaip su kačiu- 
kais, laukė, kol jie apsipras. Apgyvendino juos trijų aukštų 
name, pačioje pastogėje, kambarėlyje grotuotu langu, kad 
galėtų žiūrėti lauk, bet negalėtų pabėgti, o paskiau retkarčiais 
išvesdavo juos pasivaikščioti — iš pradžių ne per toliausia ir vos 
vienai valandai. Kambarėlyje gyveno dar penki vaikai, tad 
buvo ankšta, tačiau pakako vietos plonyčiams vaikų čiužinė- 
liams — naktį vaikai jais užklodavo visas grindis, o rytą juos 
susivyniodavo. Čiužinėliai buvo išdilę, dėmėti, dvokė šlapimu; 
ir visų pirmiausia naujokai išmoko gražiai juos suvynioti. 
Vyresnieji, labiau patyrę vaikai išmokė juos visokių dalykų. 
Visų pirmiausia pasakė, jog dėdė En visada juos seka, netgi 
tada, kai jie tariasi esą palikti mieste vienui vieni. Jis visada 
žinąs, kur jie esą: prisikišąs prie ausies savo spindintį laikrodį, 
ir tas viską jam pasakąs, nes viduje esąs visažinis balselis. Ši- 
taip esą ramiau, nes niekas negalįs jiems padaryti nieko bloga. 
Kita vertus, dėdė En pastebįs, jeigu dirbi ne per stropiausiai 
arba ketini pasprukti, arba nuslepi vieną kitą iš turistų gautą 
pinigėlį. Tuomet būsi nubaustas. Tave prikuls dėdės En vyrai, 
ir vaikščiosi vienomis mėlynėmis. Jie gali tave ir prideginti 
cigaretėmis. Kai kurie vaikai sakėsi buvę nubausti ir tuo di- 

džiavosi: rodė randus. Jei gana dažnai nusikalsi — tinginiausi, 
vagiliausi, bandysi pabėgti, — jie tave parduos kokiam nors 
kitam žmogui, pasak jų, daug bjauresniam už dėdę En. Arba 
tave nužiebs ir išmes į atmatų krūvą, ir niekam dėl to neskaudės 
galva, nes niekas nežinos, kas tu toks esi. 

Pasak Oriksės, dėdė En tikrai išmanė savo verslą: mat, 
kalbai išėjus apie bausmes, vaikai linkę labiau tikėti kitais 
vaikais negu suaugusiais. Suaugusieji grasindavo nubausti, 
bet niekad nebausdavo, o vaikai pasakodavo, kas gali atsitikti. 
Arba ko reikia bijoti. Arba kas jau atsitiko jiems ar kitiems 
pažįstamiems vaikams. 

Praslinkus savaitei po to, kai Oriksė su broliuku atsidūrė 
čiužinių kambaryje, trys vyresnieji vaikai kažkur išvažiavo. 
Pasak dėdės En, išvyko į kitą šalį. Šalį, vadinamą San Fran- 
cisku. Ar todėl, kad neklausė? Ne, atsakė dėdė En, priešingai, 
klausė ir už tai buvo paskatinti. Visi, kas klausys ir stropiai 
darbuosis, kada nors galbūt irgi ten nuvažiuos. Oriksė niekur 
kitur nenorėjo važiuoti, tik namo, tačiau namų sąvoka darėsi 
miglota jos galvoje. Ji vis dar girdėjo mintyse motinos dvasią 
šaukiant: Sugrįši, tačiau ilgainiui balsas silpo ir geso. Jis jau 
nebeskambėjo kaip varpelis, veikiau atrodė kaip kuždesys. Tas 
žodis skambėjo veikiau klausiamai nei teigiamai: klausimas 
be atsako. 


Oriksė su broliuku ir kitomis dviem naujokėmis turėjo 
žiūrėti, kaip labiau patyrę vaikai mieste pardavinėja gėles. 
Paprastai tai būdavo rožės, raudonos, baltos ir rausvos; jas 
reikėdavo anksti ryte pasiimti iš turgavietės. Spygliai būdavo 
nupjaustyti nuo stiebelių, kad pirkėjai neįsidurtų. Reikėdavo 
slampinėti prie geriausių viešbučių durų —taipgi patartina prie 
bankų, kur keičiama užsienio valiuta, ir prabangių parduotu- 
vių, — ir nenuleisti akies nuo policininkų. Jeigu policininkas 
prieina arčiau arba įdėmiai žiūri į tave, turi skubiai nešdintis 
kitur. Pardavinėti gėles turistams būdavo leidžiama tik gavus 
atitinkamą leidimą, o toks leidimas labai brangiai kainuodavo. 

Tačiau, pasak dėdės En, dėl to nesą ko kvaršinti sau galvos: 
policija viską supranta, tik dedasi, jog nieko nežino. 

Kai tik pamatai užsienietį, o juo labiau su svetimšale mo- 
terim šalia, turi prieiti ir šypsodamasi atkišti rožes. Nevalia 
krizenti spoksant į jų keistas neregėtas šukuosenas ir akva- 
relines akis. Kai jie, paėmę gėles, klausia kainos, reikia dar 
labiau šypsotis ir atkišti ranką. Jeigu jie ima tave kalbinti ir 
klausinėti, privalai apsimesti, jog nesupranti. Tai būdavo nesu- 
dėtinga. Paprastai jie duodavo daugiau — kartais nepalyginamai 
daugiau, — nei gėlės iš tikrųjų kainuodavo. 

Pinigus reikėdavo įsidėti į nedidelį kapšelį, pakabintą po 
drabužiais, kad nenugvelbtų kišenvagiai ir gatvės berniūkščiai, 
ne tokie laimingi kaip tu, nes jų negloboja ir nesaugo dėdė En. 
Jeigu kas nors — ypačiai vyras — bandys griebti tave už rankos 
ir tempti kur nors į šalį, stenkis žūtbūt ištrūkti iš jo gniaužtų. 
Jeigu labai stipriai laikys — atsisėsk ant šaligatvio. Tai ženklas, 
ir tuomet ateis pagalbon kuris nors dėdės En vyras ar pats dėdė 
En. Nevalia lipti į automobilį ar eiti į viešbutį. Jeigu koks vyras 
tave vilios, kaip galima greičiau pranešk dėdei En. 

Dėdė En davė Oriksei kitą vardą. Visi vaikai gaudavo kitą 
vardą. Jis liepdavo pamiršti savo tikrąjį vardą, ir vaikai veikiai 
pamiršdavo. Dabar Oriksė vadinosi Su Su. Jai labai tiko par- 
davinėti rožes. Tokia smulkutė, gležna, ryškių tyrų bruožų. 
Ji vilkėjo suknyte, pernelyg dukslia, ir atrodė kaip žaislinis 
angeliukas. Vaikai ją lepino, nes ji buvo visų mažiausia. Jie 
pagret miegodavo naktimis šalia jos; ji ėjo iš rankų į rankas. 

Kas galėjo jai atsispirti? Labai retas užsienietis. Ji mokėjo 
žaviai šypsotis — ne akiplėšiškai ar įžūliai, bet nedrąsiai, droviai, 
kaip mažas vaikas, kuris nieko už tai neprašo. Ji šypsodavo 
be jokios blogos minties, be pykčio, pagiežos, pavydo, vien 
pilna nuoširdaus dėkingumo. „Kokia miela“, — kuždėdavo 
svetimšalės damos, ir lydintys jas vyrai pirkdavo rožę, šitaip 
patys tapdami mieli, o Oriksė, suberdama pinigėlius į kapšelį, 
parištą po suknyte ant krūtinės, džiaugdavosi pardavusi tos 
dienos normą. 

Broliukui sekėsi prasčiau. Jis neturėjo laimės. Jis nenorėjo 
pardavinėti gėlių kaip mergaitės ir siaubingai nemėgo šypso- 
tis: mat, kai nusišypsodavo, būdavo dar blogiau, nes priekinis 
dantis buvo pajuodęs. Tad Oriksė paimdavo iš jo dalį rožių 
ir stengdavosi pati jas parduoti. Iš pradžių dėdė En žiūrėjo į 
tai pro pirštus — pinigai yra pinigai, — tačiau vėliau pareiškė, 
jog Oriksei nevalia per daug lįsti į akis tose pačiose vietose, 
nusibosianti žmonėms. 

Jos broliui reikėjo sugalvoti ką nors kita — surasti kitokį 
darbą. Parduoti kam nors. Vyresnieji vaikai jų kambaryje 
linkčiojo: jį parduosią sąvadautojui, sakė jie, sąvadautojui, per- 
šančiam vaikus plaukuotiems baltiesiems svetimšaliams arba 
barzdotiems juodukams, arba storuliams geltonodžiams — vy- 
rams, kuriems patinka berniukai. Jie nuodugniai pasakojo, 
ką tie vyrai daro, ir visi kvatojo. Jis būsiąs moliūgėlis, pasak 
jų: taip vadinami tokie berniukai. Apvalutis ir standus užpa- 
kaliukas, o viduje švelnutis ir saldus; gardutis moliūgėlis, pri- 
einamas kiekvienam, kas užsimoka. O gal dirbsiąs pasiuntiniu, 
turėsiąs Zzuiti gatvėmis, būti sukčių pastumdėliu, tai sunkus 
ir pavojingas darbas, nes tave gali kaip niekur nieko nudobti 
kiti sukčiai. Arba būsiąs ir moliūgėlis, ir drauge pasiuntinukas. 
Greičiausiai. 

Oriksė matė, kaip niaukiasi ir suakmenėja brolio veidas, ir 
nėmaž nenustebo, kai jis pabėgo. Ar jį kas pagavo ir nubaudė, 
Oriksė niekada to nesužinojo. Nė neklausinėjo, nes klausinė- 


ti — tuomet tai jau buvo perpratusi — ne į gera. 


Kartą vienas vyriškis paėmė Oriksę už rankos ir liepė eiti pas 
jį į viešbutį. Ji neatsakė nė žodžio, tik nedrąsiai nusišypsojusi 
apsižvalgė į šalis ir ištraukė ranką, o paskiau viską papasakojo 
dėdei En. Tuomet dėdė En ją nustebino. Pasakė, kad eitų į 
viešbutį su tuo vyriškiu, jeigu jis dar sykį paprašysiąs. Kad eitų 
su juo, jeigu jis pasiūlysiąs užsukti į jo kambarį. Kad darytų 
viską, ko tik tas vyriškis pageidautų, ir nieko nebijotų, nes 

dėdė En ją saugosiąs ir prireikus atskubėsiąs į pagalbą. Nieko 
bloga jai nenutiksią. 

— Ar aš būsiu moliūgėlis? — paklausė ji. — Ar būsiu toks 
moliūgėlis, kokie būna berniukai? 

Dėdė En juokdamasis paklausė, kur ji nugirdusi tą Žodį. 
Nieku gyvu, pareiškė. Niekada to nebūsią. 

Rytojaus dieną tas pats vyriškis priėjęs paklausė, ar ji ne- 
norėtų pinigų, kur kas daugiau pinigų, negu ji užsidirba par- 
davinėdama rožes. Tai buvo aukštas plaukuotas šviesiaplaukis 
baltaodis, kalbėjo jis su ryškiu akcentu, tačiau Oriksė suprato, 
ko jis nori. Tąsyk nuėjo kartu su juo. Jis paėmė ją už rankos, 
ir jiedu pasikėlė aukštyn liftu — tai buvo baisiausia, atsiduri 
ankštame kambarėlyje, durys užsitrenkia, o kai atsidaro, jau 
esi kitur, dėdė En nieko apie tai nesakė. Jai širdis ko neiššoko 
iš krūtinės. 

— Nebijok, — nuramino vyriškis, manydamas, kad Oriksė 
jo bijo. 

Priešingai, jisai pats jos bijojo, nes jo ranka drebėjo. Jis atsi- 
rakino duris, jiedu įėjo į vidų, tada jis užrakino duris, ir jiedu 
atsidūrė violetine ir auksine spalva dažytame kambaryje su 
milžiniška lova vidury, milžinų lova, ir vyriškis liepė Oriksei 
nusirengti. 

Oriksė paklausė ir padarė tai, kas liepiama. Ji miglotai nu- 
vokė, ko tikriausiai nori vyriškis — kiti vaikai jau gerai išmanė 
tokius dalykus ir kvatodavo kaip niekur nieko juos aptardami. 
Žmonės moka didelius pinigus už tas paslaugas, kurių pagei- 
davo vyriškis, ir mieste buvo tam tikrų vietų tokiems vyrams 
kaip jis, tačiau kai kurie ten neina, gėdysi rodytis viešose vie- 
tose, per kvailą galvą bando susitvarkyti patys, ir tas vyriškis 
buvo iš tokių. Taigi Oriksė žinojo, kad vyriškis dabar pats 
nusirengs nuogas ar bent iš dalies, jis taip ir padarė ir, regis, 
mėgavosi matydamas ją spoksant į jo įnagį, tokį pat ilgą ir 
plaukuotą kaip jis pats, truputį išlinkusį kaip vaiko ranka per 
alkūnę. Tuomet jis priklaupė, kad būtų ne aukštesnis už ją, 
to paties ūgio kaip ji. 

Koks buvo jo veidas? Oriksė neprisiminė. Ji prisiminė, kuo 
ypatingas buvo įnagis, bet neprisiminė veido. 

— Toks veidas, lyg nebūtų jokio veido, — pareiškė ji. — 
Minkštas kaip virtinis. Nosis didelė kaip morka. Ilga balta 
nosis, panaši į įnagį. 

Ji susijuokė abiem rankomis užsiimdama burną. 

— Visiškai kitokia nei tavo, Džimi, — pridūrė, kad jis ne- 
užsigautų. — Tavo nosis gražutėlė. Patikėk, tavo nosis kaip 
saldainiukas. 


— Tau neskaudės, — pasakė vyriškis. 

Jis kalbėjo tokia juokinga tartimi, jog Oriksė vos tvardėsi 
nesuprunkštusi —ji žinojo, kad juoktis nevalia. Kaip paprastai 
nedrąsiai nusišypsojo, ir vyriškis paėmė jos ranką ir uždėjo ant 
savo įnagio. Uždėjo gana švelniai, bet atrodė, kad jis pyksta. 
Pyksta ir labai skuba. 

Kaip tik tuomet į kambarį netikėtai įsiveržė dėdė En. 
Kaip jam pavyko? Tikriausiai turėjo raktą, matyt, kuris nors 
viešbučio tarnautojas davė. Jis griebė Oriksę ant rankų, iš- 
bučiavo vadindamas aukseliu ir ėmė rėkti ant vyriškio, ir tas, 
baisiausiai persigandęs, puolė paskubomis rengtis. Įsipainiojęs 
į kelnes, šokinėjo ant vienos kojos podraug teisindamasis savo 
netikusia tartimi, ir Oriksei jo pagailo. Vyriškis davė pinigų 
dėdei En, daug pinigų, visus, kiek tik turėjo piniginėje, ir, vis 
dar grėsmingai niurgzdamas, dėdė En išėjo, nešinas Orikse 
it neįkainojama vaza. Tačiau, atsidūręs gatvėje, nusikvatojo 
tyčiodamasis iš vyriškio, susipainiojusio savo kelnėse, pagyrė 
Oriksę ir paklausė, ar ji nenorėtų dar sykį šitaip pažaisti. 

Taip jai atsirado naujas žaidimas. Jai būdavo truputį gaila 
tų vyrų, nors dėdė En sakydavo, jog jie to nusipelnė, ir jiems 
stačiai pasisekė, kad jis neiškvietė policijos, tačiau Oriksė 
nelabai džiaugėsi savo vaidmeniu. Ir drauge tas vaidmuo jai 
patiko. Vien mintis, jog vyrai laiko ją bejėge, nors ji tokia ne- 
buvo, teikė jai stiprybės. Priešingai, jie bejėgiai, nes netrukus, 
dėdės En keikiami, turės teisintis lemendami atsiprašymus 

savo idiotiška tartimi ir šokinėdami ant vienos kojos po savo 
prabangius viešbučių kambarius, įsipainioję į kelnes, plika 
subine, plyna arba apžėlusia subine, didesne ar mažesne, vie- 
nokio ar kitokio atspalvio. Kartais jie verkdavo. Na, o pinigų 
nešykštėdavo, išversdavo kišenes, iškrapštydavo iš piniginių 
paskutinius centus, viską atiduodavo dėdei En ir dar dėkodavo, 
kad jis ima. Jie nieku gyvu nenorėdavo patupėti kalėjime, juo 
labiau tame mieste, kur kalėjimai nebuvo panašūs į viešbučius, 
o bylos sudarymo ir teismo tekdavo laukti metų metus. Jie 
trokšdavo kaip galima greičiau įšokti į taksi, įlipti į vieną tų 
didelių lėktuvų ir šauti į padanges. 

— Mažoji Su Su, tu stačiai šaunuolė! — sakydavo dėdė En, 
gatvėje prie viešbučio statydamas Oriksę ant kojų. — Mielai 
tave vesčiau. Ar tekėsi už manęs? 

Tuomet Oriksei tai buvo kažkas panašaus į meilę, ir džiau- 
gėsi tuo, ką gauna. O ką ji turi atsakyti: taip ar ne? Ji suprato, 
jog dėdė En klausia ne rimtai, bet stačiai juokauja: tuomet ji 
buvo penkerių ar šešerių, daugių daugiausia septynerių, tad 
nieku gyvu negalėjo tekėti. Be to, kiti vaikai sakė, jog dėdė 
En turi suaugusią žmoną, gyvenančią kažkur kitur, ir vaikų. 
Savo vaikų. Jie lanko mokyklą. 

— Ar negalėčiau pasiklausyti jūsų laikrodžio? — kaip papra- 
stai droviai šypsodama paklausė Oriksė. 

Užuot, būtų ji dar pridūrusi. Užuot tekėjusi už jūsų, už- 
uot atsakiusi į jūsų klausimą, užuot buvusi jūsų dukrele. Jis dar 
smagiau nusijuokdavo, duodavo pasiklausyti laikrodžio, bet 
ji neišgirsdavo jokio balselio. 


Piksilendo džiazas 


X lšns dieną pasirodė niekad nematytas vyriškis — aukštas, 
liesas, aukštesnis už dėdę En, duksliais, lyg ant mieto kaban- 
čiais drabužiais ir raupuotu veidu — ir pareiškė, jog viskas pri- 
klauso jam. Pasak vyriškio, dėdė En jam pardavęs savo gėlių 
verslą — gėles, gėlių pardavėjas ir visa kita. Jis dingęs, išvažiavęs 
į kitą miestą. Taigi jų naujuoju ponu tapo tas ilgšis. 

Po metų Oriksė sužinojo — iš mergaitės, kelias pirmąsias 
savaites gyvenusios drauge čiužinių kambaryje, o paskiau vėl 
pasirodžiusios naujame Oriksės gyvenime, kai ji pasidavė į 
kino verslą, — jog tai netiesa. Iš tikrųjų dėdė En buvo ap- 
tiktas beplūduriuojantis viename miesto kanale su perpjauta 
gerkle. 

Mergaitė jį mačiusi. Ne, netiesa — ne ji matė, bet viena jos 
pažįstama. Nebuvo jokios abejonės, jog tai jis. Jo pilvas pūp- 
sojęs kaip priegalvis, veidas buvęs išpurtęs, bet tai tikrai buvęs 
dėdė En. Plūduriavęs plikas: matyt, kažkas jį nurengęs. Gal 
ne tas, kuris perpjovė jam gerklę, gal ir tas: kuriems galams 
lavonui drabužiai, juo labiau tokie geri. Nebuvę nė laikrodžio. 
„Nei pinigų, — pridūrė mergaitė ir nusijuokė. — Kai nebėra 
kišenių, nebėra nė pinigų!“ 


— Vadinasi, tame mieste buvo kanalų? — paklausė Džimis. 
Jis pagalvojo, kad gal taip bus lengviau įminti, koks tai bu- 
vęs miestas. Tuo metu jam knietėte knietėjo kaip galima dau- 


giau sužinoti apie Oriksę, apie tas vietas, kur ji gyveno. Jam 

knietėte knietėjo atsekti ir savo rankomis sudoroti kiekvieną, 
nuskriaudusį ją ar įskaudinusį. Jis mėgaudavosi kankindamas 
save skaudžiomis mintimis: menkiausiais, kad ir abejotinais, 
gailiai žeidžiančiais įtarimais, kokių tik sugebėdavo pasigauti, 
tarytum įkaitinta adata badydamasis panages. Kuo skaudžiau 
save žeisdavo, tuo labiau, jo įsitikinimu, ją mylėjo. 

— Aha, ten buvo kanalų, — atsakė Oriksė. — Valstiečiai ir 
gėlininkai jais atplaukdavo į prekyvietes. Pririšdavo valtį prie 
krantinės ir ten pat parduodavo visą savo labą. Iš šalies žiūrint 
atrodydavo labai gražu. Šitiek gėlių. 

Ji žvilgtelėjo į jį: dažniausiai įspėdavo jo mintis. 

— Tačiau kanalų yra daugybėje miestų, — pridūrė ji. — Ir 
upių. Upės ypač praverčia — nusineša ir šiukšles, ir lavonus, ir 
išmestus naujagimius, ir šūdus. 

Jai nepatiko, kad jis keikiasi, tačiau kartais, trokšdama jį 
papiktinti, mėgdavo pasakyti vieną kitą, anot jos, negražų žodį. 
Kai ji kartais prapliupdavo, paaiškėdavo, jog ko jau ko, o tokių 
žodžių jai tikrai netrūksta. 

— Neimk į galvą, Džimi, — švelniau pridūrė ji. — Visa tai 
buvo labai seniai. 

Dažniausiai ji tarytum stengdavosi jį apsaugoti nuo savo 
pačios paveikslo, buvusiosios savęs. Norėjo parodyti vien 
šviesiąją savo pusę. Jai patiko spindėti. 


Taigi dėdė En baigė savo gyvenimą kanale. Jam nepasisekė. 
Nemokėjo duoklės kam priklauso arba mokėjo nepakankamai. 
O gal tie žmonės norėjo perpirkti jo verslą, per mažai siūlė, 
ir jis nesutiko. O gal jo paties parankiniai jį išdavė. Daug kas 
galėjo atsitikti. O gal nebuvo jokių užmačių: stačiai įvyko 
nelaimė, eilinė žmogžudystė, vagystė, ir tiek. Dėdė En buvo 
neatsargus, išėjo iš namų vienas. Nors apskritai dėdė En ne- 
buvo iš neapdairiųjų. 

— Apsiverkiau sužinojusi, kas jam atsitiko, — tarė Orik- 
sė. — Vargšas dėdė En. 

— Kodėl tu jį gini? — paklausė Džimis. — Juk jis siurbėlė, 
šiukšlė! 

— Jis mane mylėjo. 

— Jis mylėjo pinigus! 

— Savaime suprantama, Džimi, — pritarė Oriksė. — Kas ne- 
mėgsta pinigų? Jis galėjo pridaryti man daug didesnių bėdų, 
bet nepridarė. Apsiverkiau sužinojusi apie jo mirtį. Verkiau 
ir verkiau, niekaip negalėjau susitvardyti. 

— Kokių didesnių bėdų? Kokių dar bėdų? 

— Džimi, tu per daug imi į širdį. 


Naujieji šeimininkai išsivežė vaikus iš pilkųjų čiužinių kam- 
bario, ir Oriksė niekada jų daugiau nebematė. Juos išskirstė, 
vienus išsiuntė vienur, kitus — kitur. Oriksę pardavė žmogui, 
darančiam filmus. Ji vienintelė išvažiavo su juo. Jis pasakė, 
kad ji gražutė, ir paklausė, kiek jai metų, bet ji nežinojo. Jis 
paklausė, ar ji nenorėtų vaidinti kine. Ji nebuvo mačiusi nė 
vieno filmo, tad nesuvokė, ar norėtų, ar ne, tačiau tas žmogus 
siūlė taip, lyg žadėdamas kokią dovaną, ir ji sutiko. Tuo metu 
ji jau žinojo, kada reikia atsakyti teigiamai. 

Vyriškis vežėsi ją automobiliu drauge su kitomis trim ar 
keturiomis mergaitėmis, kurias Oriksė matė pirmą kartą. Jie 
įvažiavo pro aukštus vartus ir pernakvojo dideliame name, 
turčių name, su aukšta mūrine tvora, iš viršaus nuberta stiklo 
šukėmis ir apsaugota spygliuota viela. Viduje kvepėjo pra- 
banga. 

— Ką turi galvoje sakydama, kad kvepėjo prabanga? — pa- 
klausė Džimis. 

Oriksė nežinojo ką atsakyti. Stačiai pradedi pažinti „pra- 
bangą“. Namuose kvepėjo kaip geriausiuose viešbučiuose, kur 
jai teko lankytis: gausybe gardžių valgių, mediniais baldais, 
laku ir muilu, begale visokiausių kvapų. Kažkur netoliese, ko 
gero, žydėjo gėlės, medžiai ir krūmai, nes kvepėjo ir žiedais. 
Grindys buvo išklotos kilimais, tačiau mergaitės jais nevaikš- 
čiojo: kilimais buvo išklotas didysis kambarys, jos matė juos 

pro atdaras duris eidamos pro šalį. Mėlynas, rausvas, raudo- 
nas — gražumėlis! 

Jas apgyvendino kambaryje šalia virtuvės. Tikriausiai po- 
dėlyje, o gal anksčiau ten buvo podėlis: atsidavė ryžiais ir ryžių 
maišais, nors ryžių nebuvo nė ženklo. Joms davė valgyti — pa- 
sak Oriksės, geriau nei paprastai, pasitaikė net vienas kitas 
kąsnelis vištienos, — ir liepė netriukšmauti. Paskui užrakino 
duris. Aplink namą bėgiojo šunys: buvo girdėti, kaip jie loja 
kieme. 

Rytojaus dieną jie įsodino kelias mergaites į furgoną, į 
kėbulą, ir išsivežė. Ten jau sėdėjo dvi mergaitės, tokios pat 
mažos kaip Oriksė. Viena buvo ką tik atvežta iš kaimo, labai 
ilgėjosi saviškių ir tyliai verkė be perstojo, rankomis užsiden- 
gusi veidą. Jas sulaipino į kėbulą ir užrakino, ten buvo tamsu 
ir tvanku, jos norėjo gerti, o prispyrus bėdai — šlapinosi ten 
pat, kėbule, nes furgonas niekur nestojo. Tiesa, viršuje buvo 
mažytis langelis, pro jį vidun ėjo šiek tiek oro. 


Turbūt praslinko viso labo kelios valandos, bet tamsoje ir 
tvankoje laikas labai prailgo. Pagaliau jos kažkur atvažiavo, jas 
perėmė kitas žmogus, visiškai kitas, ir furgonas grįžo atgal. 

— Ar buvo koks nors užrašas? Ant furgono? — trokšdamas 
atsekti tą vietą, paklausė Džimis. 

— Taip. Raudonas užrašas. 

— O kas buvo užrašyta? 

— Iš kur aš galiu žinoti? — priekaištingai atsiliepė Oriksė. 

Džimis nesmagiai pasijuto. 

— Ar ten buvo koks paveiksliukas? 

— Buvo. Buvo paveiksliukas, — patylėjusi atsakė Oriksė. 

— Koks? 

Oriksė susimąstė. 

— Papūgėlė. Raudona papūgėlė. 

— Skrendanti ar tupinti? 

— Džimi, koks tu keistas! 

Tos raudonosios papūgėlės Džimis nusitvėrė kaip gelbėjimo 
rato. Ji nėjo jam iš galvos. Kartais aplankydavo sapne — mįslinga 

ir pilna slaptos prasmės, simbolis, nekeliantis jokių asociacijų. 
Tikriausiai tai buvo firmos ženklas, emblema, logotipas. Jis 
išnaršė internetą, ieškodamas Papūgos, Papūgos firmos ženklo, 
Papūgos bendrovės, Raudonosios papūgos. Surado Aleksą, 
kankolo papūgą, sakančią Sudie, tačiau ir ji nepagelbėjo — buvo 
kitos spalvos. Jam reikėjo raudonosios papūgos, grandies, kuri 
susietų Oriksės pasakojimą su vadinamuoju tikruoju pasauliu. 
Jis troško pasivaikščioti gatve, paklaidžioti po pasaulinį tinkla- 
lapį, ir —eureka: štai ji, raudonoji papūgėlė, kodas, slaptažodis, 
ir tuomet pagaliau paaiškėja daugelis dalykų. 


Tas pastatas, kur suko filmus, pasak Oriksės, buvo kitame 
mieste arba kitame miesto gale, nes miestas buvo labai dide- 
lis. Tame pačiame pastate buvo ir kambarys, kur ji gyveno su 
kitomis mergaitėmis. Jos beveik niekur neišeidavo, nebent 
kartais pasikeldavo ant pastato stogo, kai filmą sukdavo ten. 
Kai kurie vyrai, atvažiuojantys į tą pastatą, norėdavo filmuotis 
lauke. Norėdavo, kad visi juos matytų, ir drauge norėdavo nuo 
visų pasislėpti: aplink plokščią stogą buvo mūrinė siena. 

— (Gal jie norėdavo, kad juos matytų Dievas, — tarė Orik- 
sė. — Kaip tu manai, Džimi? Gal prieš Dievą taip išsidirbinė- 
davo? Bent man taip atrodo. 

Visi tie vyrai puikiai išmanydavo, koks turi būti jų filmas. 
Toks ir toks fonas — kėdės arba medžiai, kartais reikėdavo vir- 
vių, klyksmo, batelių. Kartais sakydavo: Daryk taip, ir baigta, 
aš tau už tai moku, arba ką nors panašaus, nes tuose filmuose 
viskas kainavo pinigus. Kiekvienas plaukų kaspinas, kiekviena 
gėlytė, kiekvienas daiktas, kiekvienas mostas. Sugalvoję ką 
nors nauja, tie. vyrai iš pradžių išsamiai aptardavo, kiek tai 
turėtų kainuoti. 

— Taip aš perpratau gyvenimą, — tarė Oriksė. 

— Ką perpratai? — paklausė Džimis. 

Be reikalo jis valgė picos, o paskiau dar prisirūkė žolyčių. 


Jį šiek tiek pykino. 


Co 


— Kad viskas kainuoja pinigus. 

— Ne viskas. Netiesa. Negali nusipirkti laiko. Negali nu- 
sipirkti... 

Jis buvo besakąs meilės, bet nesiryžo. Per sentimentaliai 
būtų nuskambėję. 

— Nusipirkti negali, bet tai kainuoja pinigus, — tarė Orik- 
sė. — Viskas turi savo kainą. 

— Tik jau ne aš, — bandydamas juokauti, atrėmė Džimis. — 
Aš neįkainojamas. 

Netiesa, kaip paprastai. 


Vaidinti kine, pasak Oriksės, — vadinasi, daryti tai, kas tau 
liepiama. Jeigu jie nori, kad šypsotumeis, vadinasi, privalai 
šypsotis, jeigu nori, kad verktum, privalai verkti. Kad ir kas 
būtų, privalai daryti tai, ką jie liepia, ir darai, nes bijai ne- 
klausyti. Darai tai, ką liepia daryti atvažiavusiems vyrams, o 
kartais tie vyrai tau ką nors daro. Tai šit kas yra kinas. 

— O ką jie darydavo? — paklausė Sniego žmogus. 

— Pats žinai, — tarė Oriksė. — Juk matei. Turi nuotrauką. 

— Mačiau tik vieną filmą, — atsakė Sniego žmogus. — Tik 
tą vieną su tavimi. 

— Galvą guldau, kad esi matęs ne vieną. Stačiai neprisimeni. 
Gal aš kitaip atrodžiau, vilkėjau kitais drabužiais, dėvėjau kitą 
peruką, gal buvau kitokia, dariau ką kita. 

— O ką? Ką darjie liepdavo tau daryti? 

— Tie filmai buvo vienodi, visi kaip vienas, — atsakė Oriksė. 

Nusiplovusi rankas, ji lakavosi nagus, švelnius, dailios for- 
mos ovalius nagus. Lakavosi persikų spalva, kad derintųsi prie 
gėlėto chalato. Nė menkiausios dėmelės. Vėliau ji lakuosis 
kojų nagus. 


Filmuotis mergaitėms būdavo ne taip nuobodu nei daryti 
ką kita, nors, tiesą pasakius, jos ne kažin ką ir darydavo. Vie- 
name kambaryje žiūrėdavo senovinėse skaitmeninėse plokš- 
telėse įrašytus animacinius filmus apie peles ir paukščius, kitų 
žvėrelių gaudomus ir nesugaunamus, arba šukuodavo viena 

kitai plaukus ar pindavo kasas, arba valgydavo ir miegodavo. 
Kartais atvažiuodavo kiti žmonės ten pat sukti kitokių filmų. 
Atvažiuodavo subrendusių moterų, krūtingų moterų, ir su- 
brendusių vyrų — aktorių. Mergaitėms leisdavo žiūrėti, kaip 
jie vaidina, tik liepdavo nesimaišyti po kojomis. Tiesa, kartais 
aktoriai nesutikdavo, nes mažos mergytės kikendavo spok- 
sodamos į jų įnagius — tokius didelius ir staiga nei iš šio, nei 
iš to ūmai susitraukiančius, — ir tuomet joms tekdavo grįžti į 
savo kambarį. 

Jos dažnai prausdavosi — tai buvo itin svarbu. Apsiliedavo 
vandeniu iš kibiro. Turėdavo atrodyti vaikiškos ir valyvos. 
Netikusiomis dienomis, kai nebūdavo darbo, mergaitės ne- 
žinodavo kur dėtis iš nuobodulio, riedavosi ir pešdavosi. Kar- 
tais gaudavo užsitraukti silpnų žolelių dūmą arba gurkštelėti 
kokių svaigalų, kad nusiramintų — tikriausiai alaus, tačiau ne 
stiprių kvaišalų, nes nuo jų atsiranda raukšlės; be to, joms 
buvo draudžiama rūkyti. Viršininkas — didelis ponas, ne ope- 
ratorius — sakydavo, kad joms nevalia rūkyti, nes paruduosią 
dantys. Vis dėlto kartais jos užsirūkydavo, nes operatorius 
duodavo papešti dūmą. 

Operatorius buvo baltasis, vardu Džekas. Jį vienintelį jos 
dažniausiai ir matydavo. Jo plaukai priminė nuspurusias virves, 
ir jis labai dvokė, nes valgė mėsą. Tiek mėsos valgydavo! Žu- 
vies nemėgo. Ryžių irgi nevalgė, bet užtat mėgo makaronus. 
Makaronus su galybe mėsos. 

"Džekas sakė, jog anksčiau suko kitokius filmus, gerus, bran- 
gius filmus, pačius geriausius pasaulyje. Tvirtino, kad nori 
grįžti namo. Sakė, jog tik per stebuklą išliko gyvas: pats stebisi, 
kaip šitame sumautame krašte nenusinuodijo šlykščiu maistu. 
Sakė, jog per plauką nenumirė nuo kažkokios ligos, kuria už- 
sikrėtė gerdamas čionykštį vandenį, ir išsigelbėjo tik mirtinai 
nusitašydamas, nes alkoholis sunaikina visas bakterijas. Tuomet 
jam teko aiškinti, kas tai yra bakterijos. Mergaitės juokėsi iš 
bakterijų, netikėjo nė vienu žodžiu, tačiau tikėjo, kad jis sirgo 

ta liga — pačios savo akimis matė, kas nutinka ligoniams. Visi 
žino, jog kaltos piktosios dvasios. Piktosios dvasios ir bloga 
dalia. Džekui reikėję sukalbėti tinkamas maldas. 

Džekas sakė, kad jį turėtų be perstojo pykinti nuo pašvin- 
kusio maisto ir vandens, jeigu skrandis nebūtų toks atsparus. 
Tokiame darbe, pasak jo, reikia atsparaus skrandžio. Sakė, kad 
jo videokamera tinka nebent senienų parduotuvei, ir šviesa 
prasta, tad nieko nuostabaus, kad visi tie filmai — grynas šūdas. 
Sakė, jog norėtų turėti milijoną, bet kaipmat iššvaistytų. Sakė, 
jog nemoka taupyti pinigų, jie išslysta pro pirštus kaip vanduo 
nuo aliejais įsitrynusios kekšės. 

— Kai užaugsite, nebūkite tokios kaip aš, — sakydavo jis. 

Ir mergaitės juokdavosi, nes žinojo: kad ir kas joms nu- 
tiktų, jos niekada nebus tokios kaip jis — juokingas milžinas 
su įnagiu, panašiu į seną suvytusią morką, ir lyg nuspurusios 
virvės plaukais. 

Pasak Oriksės, ji ne kartą iš arti matė tą seną suvytusią 
morką, nes, kai nereikėdavo sukti filmų, Džekas norėdavo 
išdarinėti su ja tokius pat dalykus kaip kine. Paskiau liūdnai 
atsiprašinėdavo. Mįslė, ir tiek. 

— Tr tu jam duodavai už dyką? — paklausė Džimis. — Aš 
maniau, jog viskas, pasak tavęs, kainuoja pinigus. 

Pralaimėjęs ginčą dėl pinigų, jis norėjo kaip nors kitaip 
atsigriebti. 

Oriksė patylėjo laikydama rankoje teptuką nagams lakuoti. 
Paskiau žvilgtelėjo į savo ranką. 

— Mainais gaudavau ką kita, — atsakė ji. 

— Ką tokio? — atrėmė Džimis. — Ką tokio galėjo pasiūlyti 
tas pasigailėtinas tipas nusvirusia varpa? 

— Kodėl tu manai, kad jis buvo blogas? —atšovė Oriksė. — Jis 
nedarė man nieko tokio, ko tu man nesi daręs. Ir, beje, prisi- 
galvodavo visko kur kas mažiau už tave! 

— Aš nieko nedarau prieš tavo valią, — tarė Džimis. — Šiaip 
ar taip, tu jau visiškai suaugusi. 

Oriksė nusijuokė. 


— Ką reiškia mano valia? 

Paskiau tikriausiai pastebėjo, kaip jis įsižeidė, ir nustojo 
juoktis. 

— Jis mane mokė skaityti, — ramiai pridūrė ji. — Kalbėti 
angliškai ir skaityti angliškus žodžius. Iš pradžių kalbėti, pa- 
skiau skaityti. Iš pradžių man nelabai sekėsi, ligi šiol nemoku 
sklandžiai kalbėti, betgi reikia kada nors pradėti, ar ne tiesa, 
Džimi? 

— Tu puikiai kalbi, — tarė Džimis. 

— Nėra ko man meluoti. Tai va. Truko gana ilgai, bet jis 
buvo labai kantrus. Turėjo knygelę, nežinau, kur ją gavo, bet 
tai buvo knygelė vaikams. Knygelė buvo apie ilgakasę mer- 
gaitę su kojinėmis — štai tas sunkiausias žodis, kojinės, — kuri 
straksėdavo kur tinkama ir darydavo ką tinkama. Šit ką mudu 
skaitėme. Tai buvo puikūs mainai, Džimi, nes niekada nebū- 
čiau galėjusi su tavimi kalbėti, jeigu nebūčiau to sumaniusi, 
tiesa? 

— Ką sumaniusi? — paklausė Džimis. 

Jis negalėjo to pakęsti. Jeigu tas Džekas, tas šiukšlė, jam 
pakliūtų į rankas štai čia, kambaryje, nusuktų jam sprandą 
kaip niekur nieko, išgręžtų kaip seną puskojinę. 

— Ką tu jam darei? Čiulpei? 

— Griežlys sakė teisybę, — šaltai atrėžė Oriksė. — Tu nemoki 
gražiai mąstyti. 

Gražiai mąstyti — matematikų žargonas, tų nuobodų skai- 
čialupių žodžiai, kuriuos jie taria iš aukšto žiūrėdami į kitus, 
tačiau Džimis vis dėlto įsižeidė. Ne. Įsižeidė pagalvojęs, jog 
Oriksė su Griežliu apkalba jį už akių. 

— Atsiprašau, — tarė jis. 

Kalbant su ja, jam derėtų gerai pasverti kiekvieną žodį, už- 
uot stačiokiškai rėžus viską, kas užeina ant seilės. 

— Gal dabar to ir nedaryčiau, betgi tuomet buvau dar vai- 
kas, — atlaidžiau tarė Oriksė. — Ko taip siunti? 

— Manęs tokiais dalykais nepaveiksi, — atsakė Džimis. 

Kur dingo jos pyktis, kaip giliai liko palaidotas, ką daryti, 
kad jis prasiveržtų? 

— Kokiais dalykais? 

— Na, visa ta tavo sumauta istorija. Viskas taip saldu, miela. 
Paistalai, ir tiek. 

— Jeigu tokiais dalykais tavęs neįmanoma paveikti, Džimi, 
tai kuo gi galima tave paveikti? — švelniai žiūrėdama į jį, pa- 


klausė Oriksė. 


Džekas savaip vadino tą namą, kur suko filmus. Vadino jį 
Piksilendu. Nė viena mergaitė nesuprato, jog tai reiškia Fėjų 
šalis, nes žodis buvo angliškas, o ir sąvoka angliška, ir Džekas 
nemokėjo nieko deramai paaiškinti. 

— Na, fėjos, kelkitės! — šaukdavo jis. — Gal norite saldai- 
niukų? 

Kartais jis vaišindavo jas saldainiais. „Nori saldainiuko, 
saldainiuk?“ — klausdavo. Tai irgi buvo pokštas, bet jos ir to 
nesuprasdavo. 

Būdamas geros nuotaikos arba paragavęs kvaišalų, rodydavo 
joms filmus, kuriuose jos vaidindavo. Jos nuspėdavo, kada jis 
susileidęs arba prisišniaukęs kvaišalų, nes tuomet atrodydavo 
laimingas. Dirbant jam patikdavo klausytis pop muzikos, ko 
nors smagaus. Sakydavo, kad ji įkvepia žvalumo. Elvis Preslis 
ar kas nors panašaus. Sakydavo, kad jam patinka senųjų laikų 
aukso fondas, kai dainos dar turėdavo žodžius. 

— Galit mane vadinti sentimentaliu, — mįslingai šnekėda- 
vo jis. 

Taipgi jam patikdavo Frenkas Sinatra ir Doris Dei: Oriksė 
mokėjo atmintinai „Mylėk mane arba palik“ žodžius dar ne- 
suvokdama, ką jie reiškia. „Padainuok šį bei tą iš piksilendo 
džiazo“, — sakydavo Džekas, ir Oriksė dainuodavo tą dainą. 
Jam visada patikdavo. 

— Kuo vardu buvo tas švilpis? — paklausė Džimis. 

Džekas pašlemėkas. Džekas onanistas, knistas neišknistas. 
Geriau pasidaro, kai išsikeiki, tarė sau Džimis. Didžiausias 
malonumas būtų nusukti tam niekšui sprandą. 

— Džekas. Juk sakiau. Jis mums angliškai padeklamavo ei- 
lėraštį. Džekas greitas, paslankus, jo žvakigalis status. 

— Turiu omeny jo kitą vardą. 
— Kito vardo jis neturėjo. 


Darbas — taip Džekas vadindavo tai, ką jos darė. Darbi- 
ninkėlės — taip vadindavo jas pačias. Sakydavo: Dirbkite, kad 
bambos rukšlotysi. Sakydavo: Netingėkit. Sakydavo: Smagiau! 
Sakydavo: Dėkitės, kad jums iš tikrųjų patinka, jei nenorite visko 
sugadinti. Sakydavo: Na, pisliukės, pasistenkite. Sakydavo: Tik 
kartą gyvenime būnate jaunos. 

— Viskas, — tarė Oriksė. 

— Ką reiškia „viskas“? 

— Reiškia, kad viskas, — atsakė ji. — Papasakojau viską, ką 
žinojau. 

— Ar jie kada nors... 

— Ką jie kada nors?.. 

— Nieko. Ne, tu dar buvai per jauna. Jie negalėjo. 

— Būk geras, Džimi, sakyk, ko tu nori paklausti. 

Aka, šalta ir abejinga! Jam pašoko noras išmušti ją iš 
vėžių. 

— Ar jie tave žagino? — paklausė jis, vos beapversdamas 
liežuvį. 

Kokio atsakymo jis tikėjosi, ko norėjo iš tikrųjų? 

— Kodėl tau knieti kalbėti apie tokią bjaurastį? — pa- 
klausė ji. 

Jos balsas skambėjo skaidriai, kaip varpelis. Ji pamosavo 
ranką, kad greičiau nudžiūtų lakas. 

— Geriau kalbėkime apie tai, kas gražu, ir kaip galima dau- 
giau. Apsidairyk aplink, pasaulyje tiek grožio. O tu, Džimi, 
nieko kita nematai, tik purvą po kojomis. Negerai. 

Ji niekada jam neatsakys į tą klausimą. Kodėl jis kraustyda- 
vosi iš proto, vien apie tai pagalvojęs? 

— Juk tai būdavo netikra sueitis, ar ne? — paklausė jis. — Tuose 
filmuose? Tai būdavo stačiai vaidyba. Ar ne tiesa? 

— Ak, Džimi, juk tu žinai. Netikrų sueičių niekada ne- 
būna. 


Sveltana 


as žmogus atsimerkia, užsimerkia, žiūri išplėtęs akis. Jis 
praleido šiurpią naktį. Nežinia, kas blogiau: praeitis, kur ne- 
begali grįžti, ar dabartis, kuri tave pražudys, jeigu viską imsi 
į galvą. Be to, dar yra ateitis. Galima išsikraustyti iš proto. 

Saulė virš horizonto pamažu kyla lyg keliama suktuvu, 
apsupta nejudrių lygutėlių debesų, rausvų ir purpurinių iš 
viršaus ir auksinių iš apačios. Banguoja bangos — aukštyn že- 
myn, aukštyn žemyn. Vien apie jas pagalvojus, ima pykinti. 
Pašėlusiai troškina, galva plyšta iš skausmo, atrodo, jog tarp 
ausų žioji vatos prikimšta kiaurymė. Labai negreitai susivokia, 
kad serga pagiriomis. 

— Pats esi kaltas, — sako sau. 

Vakare kvailiojo kaip išprotėjęs: lakė, staugė, tauškė nie- 
kus, beprasmiškai aimanavo. Anksčiau niekada nesirgdavo 
pagiriomis po tokio menko išgėrimo, tačiau dabar atprato ir 
prarado formą. 

Laimė, kad neišdribo iš medžio. 

— K gali daryti rytoj, nedaryk šiandieną, — iškilmingai sako 
jis, žvelgdamas į rausvus ir purpurinius debesis. 

O ką tuomet daryti šiandieną? Juk ši diena niekuo nesiskiria 
nuo kitų, nebent jam toks įspūdis, jog visas kūnas apsivėlęs 
kaip liežuvis. 


Nuo tuščių dangoraižių vinguriuodama dryksta ilga 
virtinė paukščių — kirų, pilkųjų ir baltųjų garnių, skuban- 


ORIKSĖ IR GRIEŽLYS 151 


čių žvejoti vandenyno pakrantėje. Daugmaž apie mylią į 
pietus — sąvartynas, vis labiau platėdama telkšo sūri pelkė, 
aplink šen bei ten kyšo pusiau apsemti gyvenamieji namai. 
Ten, į smulkių žuvelių miestą, ir skrenda paukščiai. Sniego 
žmogus apmaudžiai žiūri į juos: jiems nieko netrūksta, jokių 
rūpesčių. Ryja, dulkinasi, teršia, kliegia, ir tiek. Ankstes- 
niame gyvenime gal būtų prisėlinęs arčiau, spoksojęs pro 
žiūronus, grožėjęsis jų grakštumu. Ne, niekada to nebūtų 
daręs, nebuvo į tai linkęs. Viena mokytoja, amžinai kai- 
šiojusi snapą į gamtą, — tokia Selė, — varydavo juos visu 
būriu į vadinamąsias gamtos pamokas. Jos medžioklės plotai 
aprėpdavo Komplekso golfo laukus ir lūgnių prižėlusius 
tvenkinius. Žiūrėkite! Ar matote, kokios žavios antelės? Tai 
didžiosios antys! Tuomet Sniego žmogus bodėjosi paukščiais, 
tačiau nelinkėjo jiems nieko bloga. Dabar, priešingai, mielai 
norėtų turėti gerą timpą. 

Kur kas atsargiau nei paprastai jis išlipa iš medžio: dar šiek 
tiek svaigsta galva. Pasitikrina beisbolo kepuraitę, iškrato pe- 
teliškę — be abejo, priviliotą sūraus kvapo, — ir kaip paprastai 
nusišlapina ant žiogų. Toks mano įprotis, taria sau. Gera turėti 
įpročių. Jo galva po truputį tampa didele slėptuve, prigriozta 
pasenusių sentencijų ir posakių, magnetukais prisegamų prie 
šaldytuvo durelių. 

Paskiau jis atidengia slėptuvę, sukrautą iš cemento luitų, 
užsideda saulės akinius su vienu stiklu, išgeria vandens iš alaus 
butelio. Kad jis turėtų tikro alaus ar aspirino, ar dar truputį 
škotiško viskio! 

— Nuo ko susirgai, tuo ir gydykis, — sako alaus buteliui. 

Negalima gerti per daug vandens, ims pykinti. Likutį van- 
dens užsipila ant galvos, ima kitą butelį ir atsisėda nugara 
atsikolęs į medį, laukdamas, kada aprims skrandis. Būtų ne 
pro šalį ką nors paskaityti. Paskaityti, pasižiūrėti, pasiklausyti, 
pastudijuoti, užsirašyti. Atmintyje sklaistosi kalbos skiautės: 
metrdotelis, mastitas, metronomas, matuoklis, metatezė. 


— Kitados buvau apsiskaitęs, — garsiai sako jis. 

Apsiskaitęs. Beviltiškas žodis. Kas yra visi tie dalykai, kuriuos 


vienu tarpu tarėsi išmanąs, ir kur visa tai dingo? 


Ilgai netrukus jis susivokia, jog nori valgyti. Kas galėtų būti 
valgoma slėptuvėje? Turėtų būti mangas, ar ne? Ne, mangas 
buvo vakar. Nieko daugiau nebeliko, tik skruzdėlėmis apėjęs 
lipnus plastikinis maišelis. Jame yra šokoladinis jėgainis, bet 
Sniego žmogui jis nesužadina jokio apetito, tad savo surūdi- 
jusiu konservų peiliu jis atidaro skardinę Sveltanos nemėsinių 
dešrelių. Būtų ne pro šalį įsigyti geresnį. Dešrelės dietinės, 
rusvai gelsvos ir kokčiai minkštos — kaip mažo vaiko išmatos, 
taria jis sau, — tačiau vargais negalais nuryja. Sveltanos dešrelės 
visada atrodo gardesnės, kai nežiūri, ką valgai. 

"Jos turi proteinų, tačiau jam to nepakanka. Nepakanka 
kalorijų. Jis išgeria šiltą, prėską dešrelių sultinį, kuriame — jo 
nuomone — tikriausiai be galo daug vitaminų. Ar bent jau 
mineralų. Ar šiaip ko nors. Kadaise visa tai išmanė. Kas nu- 
tiko jo protui? Jis įsivaizduoja sprandą, angą galvoje, panašią į 
vonios vamzdį. Sūkuriuodamos šniokščia žemyn žodžių nuo- 
trupos, nešamos pilko skysčio, jo įsitikinimu, susidariusio iš 
tirpstančių smegenų. 

Laikas pažvelgti tikrovei į akis. Trumpai drūtai, jis pamažu 
dvesia iš bado. Daugių daugiausia jis gali tikėtis tik vienos 
žuvies per savaitę, ir Griežlio gentis viską supranta tiesiogine 
to žodžio prasme: žuvis gali būti didoka, gali būti visiškai 
mažytė, vien ašakos ir pelekai. Jis supranta, kad jeigu drauge 
su proteinais negaus krakmolo ir kitokių dalykų — angliavan- 
denių, o gal tai irgi krakmolas? — organizmas ims naudoti 
savo riebalus, kitaip sakant, jų likučius, o paskiau — raumenis. 
Širdis — tai raumuo. Jis stengiasi įsivaizduoti savo širdį, kuri 
pamažu traukiasi, kol pagaliau tampa ne ką didesnė už grai- 
kišką riešutą. 

Iš pradžių jam sekėsi prasimanyti vaisių — ne tik konservuo- 
tų, prisivogus skardinių ir stiklainių, bet ir iš apleisto botanikos 
sodo per valandą kelio šiaurės kryptimi. Buvo nesunku jį 

surasti, tuomet jis turėjo žemėlapį, tačiau tas jau seniai pra- 
dingo, vėjas nusinešė, kilus audrai. Jis nuėjo tiesiai į Pasaulio 
vaisių skyrių. Atogrąžų juostoje aptiko keletą nokstančių 
bananų ir kitokių vaisių, apskritų, žalių, gumbuotų, bet nesi- 
ryžo jų valgyti, nes galėjo būti nuodingi. Vidutinio klimato 
juostoje ant pinučių sirpo kelios kekės vynuogių. Šiltadaržyje 
vis dar veikė saulės energijos varomas oro kondicionavimas, 
nors viena lango skiltis buvo išdužusi. Pasieniais ant špalerių 
noko abrikosai, bet jų buvo nedaug, parudavę tose vietose, 
kur sukapojo vapsvos, ir papuvę. Vis dėlto sušveitė juos ir dar 
kelias citrinas. Jos buvo labai rūgščios, tačiau jis prisiversdamas 
išgėrė sultis: buvo matęs senų filmų apie jūrų keliautojus ir 
žinojo, ką reiškia skorbutas. Kraujuojančios dantenos, ištisai 
byrantys dantys. To jam dar nenutiko. 

Dabar Pasaulio vaisių skyriuje tuščia. Ar ilgai teks laukti, 
kol užmegs ir prinoks kiti vaisiai? To jis nežino. Kažkur turėtų 
būti laukinių uogų. Kitąsyk, kai pasirodys vaikai, reikės jų 
pasiklausti: jie tikriausiai žino, kur esama uogų. Tačiau šįryt, 
regis, jie visiškai nenusiteikę čionai eiti, nors girdėti, kaip 
tolėliau paplūdimyje jie krykštauja ir šaukia vieni kitus. Gal 
jiems nusibodo su juo terliotis: klausinėk neklausinėjęs, vis tiek 
negausi atsakymo, o jeigu ir gausi — vis tiek nieko nesupra- 
si. Gal jis tapo jiems nuobodžių pasaka, nuvalkiota naujiena, 
sulaužytu žaislu. Gal jis neteko savo ankstesnio žavesio — sa- 
kytum kaip banali plinkanti užpernykštė pop žvaigždė. Vieną 
gražią dieną jis gali likti vienui vienas, reikia susitaikyti su ta 
mintimi, tačiau ji slegia. 

Turėdamas valtį, galėtų nusiirti iki dangoraižių, kopėčiomis 
užsikarti aukštyn, išplėšti paukščių lizdus, prisivogti kiaušinių. 
Ne, netikusi mintis: dangoraižiai pernelyg netvirti, per tuos 
kelis mėnesius, kai gyvena šičia, matė ne vieną sugriūvant. 
Galėtų nueiti į bungalų ir treilerių rajoną, prisimedžioti žiur- 
kių, ant žarijų išsikepti žiurkienos. Apie tai verta pagalvoti. 


Arba galėtų pabandyti nusigauti iki artimiausio Modulio ir 

prasimanyti kur kas geresnio grobio negu treileriuose, nes 
ten atsargų nepalyginamai daugiau. Arba į vieną kurią pen- 
sininkų koloniją, uždarą bendruomenę ar ką nors panašaus. 
Tačiau jis nebeturi žemėlapių ir negali rizikuoti — kas būtų, 
jeigu pasiklydęs imtų klaidžioti tamsoje neišmanydamas, kur 
rasti prieglobstį ir tinkamą medį nakvynei. Jį beregint su- 
medžiotų šuolkai. 

Galėtų paspęsti spąstus, pasigauti kokį kiauloidą, negyvai 
užtvatinti vėzdu, slapčia išmėsinėti. Aišku, reikėtų paslėpti 
visus pėdsakus: jis suvokia, jog, pastebėję kraują ir žarnas, 
Griežlio genties žmonės neabejotinai nustotų jį gerbti. Ta- 
čiau pasivaišinti kiauloidiena būtų labai pravartu. Kiauloidai 
riebūs, o riebalai — tai angliavandeniai. Ar tikrai? Jis bando 
prisiminti kokią nors pamoką ar senių seniausiai iškritusią iš 
galvos lentelę: kadaise jis tai žinojo, bet kas iš to, dabar visos 
bylos kaip tyčia tuščios. 

—Manykis duonos kąsnį, — sako jis. 

Ir beveik užuodžia taukuose paskrudintą duoną, keptuvėje 
spirgančius lašinukus ir kiaušinienę, patiektą su skrebučiais ir 
puodeliu kavos... Gal įpilti grietinėlės? — kužda moteris. Iš- 
tvirkusi bevardė padavėja iš pornofarso su baltutėle prikyšte 
ir plunksnų šluotele. fam nutįsta seilė. 

Riebalai — ne angliavandeniai. Riebalai — tai riebalai, ir tiek. 
Jis pliaukštelėja sau per kaktą, patraukia pečiais, skėstelėja 
rankomis. 

— Tai va, išminčiau, — sako. — Ką dar pageidautum suži- 
noti? 

Nepražiūrėk gausių maisto atsargų, kurios, galimas daiktas, 
mėtosi tau po kojomis, — nuobodžiu pamokomu tonu suskam- 
ba kitas balsas, ir Sniego žmogus iškart atpažįsta frazę, kurią 
kadaise perskaitė kažkieno vonios kambaryje sklaidydamas 
Išlikimo vadovėlį. Šokdamas nuo tilto, užrauk subinę, kad 
neprisisemtum vandens. Pakliuvęs į lakiuosius smėlynus, ne- 
pamiršk griebtis slidžių lazdos. Puikus patarimas! Lygiai taip 
pat gerai patarė vienas švilpis, siūlydamas nusmeigti aligatorių 

nusmailintu mietu. O užsikąsti pasiūlė kirmėlių ir vikšrų. Jeigu 
nori, gali juos paskrudinti. 

Sniego žmogus jau įsivaizduoja, kad verčia kalnus, bet dar 
ankstoka. Iš pradžių reikia išbandyti kai ką kita: grįžti atgal, 
parsigauti į Jaunystės eliksyro kompleksą. Kelionė bus tolima, 
taip toli dar nebuvo išsirengęs, tačiau verta ten nusigauti. Jis 
tikras, jog ligi šiolei ten tebėra gausybė visokio gero: ne tik 
konservų, bet ir svaigalų. Susivokę, kas darosi, Komplekso 
gyventojai spruko viską palikę. Tikrų tikriausiai per ilgai ne- 
užsibuvo, tad nespėjo ištuštinti visų prekybos centrų. 

Labiausiai jam reikia purkštuvinio pistoleto: galėtų medžioti 
kiauloidus, baidyti šuolkus —ir Eureka! Šviesos pliūpsnis min- 
čių tamsoje! — Sniego Žmogus gerai žino, kur galėtų jį surasti. 
Griežlio laboratorijoje, kupole, guli visas arsenalas, tikriau- 
siai niekas iš ten nedingo. Tą vietą jie vadino Dausa. Sniego 
žmogus, pasak jų, buvo vienas angelų, einančių sargybą prie 
vartų, tad žino, kur guli kiekvienas daiktas, tad mikliai suge- 
bės susigrobti kas reikalinga. Staigus išpuolis, puikus laimikis, 
susigrobk ir dumk. Bus ilgam viskuo apsirūpinęs. 

Betgi tu nenori grįžti, ar ne? — pasigirsta švelnus kuždesys. 

— Nelabai. 

Kodėl? 

— Todėl. 

Na, sakyk. 

— Neprisimenu. 

Ne, tu viską prisimeni. Tu nieko nepamiršai. 

— Aš sergu, — skundžiasi jis. — Aš mirštu nuo skorbuto! 
Eik šalin! 

Dabar svarbiausia — susikaupti. Numatyti tai, kas svarbiausia. 
Atrinkti būtiniausius dalykus. Būtiniausia valgyti: Jei nevalgy- 
si — mirsi. Kas dar gali būti būtinesnio? 

Amžinosios jaunystės kompleksas gana toli, per dieną nesu- 
karsi viso kelio: tai ne tiek iškyla kiek kelionė. Teks apsistoti 
nakvynės. Ta mintis ne per maloniausia — kur jis miegos? — bet 
nieko bloga neatsitiks, jeigu bus atsargus. 

Sušveitęs skardinę Sveltanos nemėsinių dešrelių ir užsibrė- 
žęs naują tikslą, Sniego žmogus jaučiasi beveik kaip žmogus. 
Jis turi uždavinį: netgi nekantraudamas trokšta jį atlikti. Gali 
pasitaikyti visokiausių gėrybių. Vyšnių trauktinės, skrudintų 
žemės riešutų, neįkainojama skardinė netikros kiaulienos 
konservų (jeigu ateis į protą, kur ieškoti). Marios svaigalų. 
Kompleksai stengdavosi apsirūpinti kaip galima geriau: tuo 
metu, kai visur kitur būdavo striukė, ten niekad netrūkdavo 
prekių nei paslaugų. 

Jis atsistoja, pasirąžo, pasikaso nugarą, stengdamasis nepa- 
liesti senų šašų — jie panašūs į persodintus kojų nagus, — pa- 
skiau takeliu pasuka už medžio ir pakelia nuo žemės tuščią 
škotiško viskio butelį, kurį nakčia metė į šuolkus. Ilgesingai 
apuosto gurklį, paskiau kartu su skardine nuo Sveltanos deš- 
relių meta į perlaik išdygusią tuščios taros krūvą, virš kurios, 
pašėlusiai dūgzdami, sukasi spiečiai musių. Kartais naktimis 
girdėti, kaip jo nuosavame sąvartyne naršo skunkėnai, tarp 
katastrofos likučių ieškodami dyko maisto, kaip jis pats kad 
dažnai ieško ir dabar rengiasi ieškoti. 

Paskiau jis pradeda ruoštis kelionėn. Paklode apsigaubia 
pečius, vieną kraštą pratraukia pro tarpukojį, susijuosia per 
juosmenį kaip diržu, sumezga iš priekio ir kampan įsiriša 
paskutinę šokoladinio jėgainio plytelę. Susiranda lazdą, ilgą 
ir gana tiesią. Kelionėn įsidės tik vieną butelį vandens: labai 
galimas daiktas, jog kur nors pasitaikys vandens. Jei nepasi- 
taikys, galės atsigerti popiet kaip paprastai prapliupus liūčiai. 

Reikės duoti žinią Griežlio genties žmonėms. Jis nenori, 
kad pasigedę pultų jo ieškoti. Gali pakliūti į bėdą ar pasiklys- 
ti. Nors jie ir dirgina kai kuriais savo būdo bruožais — naiviu 
optimizmu, nuoširdžiu draugiškumu, romumu ir ribotu žody- 
nu, — jis laiko savo pareiga juos globoti. Tyčia ar netyčia pa- 
likti jo priežiūrai, jie paprasčiausiai to nenutuokia. Pavyzdžiui, 
nenutuokia, kokia netikusi iš tikrųjų jo priežiūra. 

Su lazda rankoje, mintyse apmesdamas, kokią istoriją jiems 
papasakos, Sniego žmogus žygiuoja taku jų stovyklos link. Šį 
taką jie vadina Sniego Žmogaus žuvies taku, nes kiekvieną 
savaitę juo neša jam žuvį. Takas vingiuoja pakrante medžių 
paunksnėje; vis dėlto Sniego žmogui šviesa atrodo per daug 
ryški, ir jis, saugodamasis saulės spindulių, užsimaukšlina beis- 
bolo kepuraitę ant akių. Artindamasis prie jų stovyklos, kaip 
paprastai ims švilpauti — duos ženklą, jog ateina. Nenori jų 
gąsdinti, piktnaudžiauti jų mandagumu, neprašytas įžengti į 
jų teritoriją — netikėtai išnerti iš brūzgynų nelyginant koks 
šlykštynė ekshibicionistas, demonstruojantis savo lobį moki- 
nukėms. 

Jo švilpavimas — tai lyg raupsuotojo skambalėlis: visi tie, 
kurie bjaurisi luošiais, gali laiku pasitraukti iš kelio. Ne todėl, 
kad bijotų užsikrėsti: tai, kuo jis serga, jiems niekada neprilips. 


Jie turi imunitetą. 


Murkimas 


V srai atlieka rytmetines apeigas išsirikiavę puslankiu ilga, 
tarp medžių vingiuojančia vora per pusantro metro vienas 
nuo kito. Stovi palei neregimą ribą, ženklinančią jų teritori- 
ją, kaip avijaučiai paveiksluose atsigręžę į krašto gilumą. Jie 
rimtai nusiteikę, kaip ir pritinka tokių svarbių apeigų metu. 
Sniego žmogui jie primena tėvą, ryto metą žengiantį į duris: 
tarpuakyje gili raukšlė, rankoje lagaminėlis — ryžtingai tikslo 
siekiančio žmogaus įsikūnijimas. 

Vyrai tai daro dukart per dieną, kaip buvo išmokyti: svar- 
bu išsaugoti tą pačią ribą, atgaivinti kvapą. Griežlys modeliu 
pasirinko šunų ir kiaunių šeimą, taipgi dar vieną kitą giminę 
ir rūšį. Teritorijos žymėjimas šlapimu, pasak jo, labai plačiai 
paplitęs tarp žinduolių, tačiau savitas ne vien žinduoliams. 
Kai kurie ropliai, driežai... 

— Duok ramybę driežams, — patarė Džimis. 

Pasak Griežlio — ir Sniego Žmogus ligi šiol nepastebėjo 
nieko tokio, kas galėtų paneigti jo teiginius, — vyrų šlapime 
esančios cheminės medžiagos nubaido šuolkus ir skunkėnus 
ir šiek tiek mažiau lūškius ir kiauloidus. Šuolkai ir lūškiai 
reaguoja į saviškių šlapimą, įsivaizduodami milžiną šuolką 
ar lūškį, nuo kurių protingiausia laikytis kaip galima toliau. 
Skunkėnai ir kiauloidai įsivaizduoja didelius plėšrūnus. Bent 
jau tokia buvo teorija. 

Tuo ypatingu šlapimu Griežlys apdovanojo tik vyrus; pa- 
sak jo, jiems būtina daryti ką nors svarbaus, ką nors, kas gali 

prilygti gimdymui, kad jie nesijaustų nevisaverčiai. Jis juo- 
kaudavo, jog tokiais dalykais kaip medžio drožyba, medžioklė, 
finansai, karas ir golfas niekas nebesidomės. 

Įgyvendinant tą programą, paaiškėjo kai kurie trūkumai — 
šlapimu pažymėta riba ilgainiui ima dvokti kaip retai valomas 
zoologijos sodas, — tačiau apskritimo formos teritorija pakan- 
kamai didelė, tad stovyklos viduryje nėra justi jokio tvaiko. 
Šiaip ar taip, Sniego žmogus prie to priprato. 


Jis mandagiai laukia, kol vyrai užbaigs savo apeigas. Jie ne- 
siūlo jam prisidėti: žino, kad jo šlapimas neveiksmingas. Be 
to, toks jų įprotis — nekalbėti atliekant savo uždavinį: jiems 
reikia susikaupti, stebėti, kad šlapimas trykštų į tam tikrą vietą. 
Kiekvienas jų turi trijų pėdų skersmens žemės sklypelį, už 
kurį tiesiogiai atsako. Gražu pažiūrėti: vyrai kaip ir moterys 
tamsaus gymio, raumeningi, panašūs į statulas, o šitaip išsiri- 
kiavę primena barokinio fontano kompoziciją. Vaizdo pilnatvei 
labai praverstų pulkelis undinių, delfinų ir cherubinų. Snie- 
go Žmogaus vaizduotėje iškyla vaizdelis: rateliu sustoję nuogi 
automechanikai su veržliarakčiais rankose. Ponų Taisytojų 
brigada. Gėjų žurnalo atskleistinis puslapis. Stebint jų darnią 
sąveiką, jam toks įspūdis, kad jie staiga ims dainuoti nešvankius 
kupletus kaip kokio vargano naktinio klubo scenoje. 

Nukratę paskutinius lašus, vyrai skirstosi šypsodami ir žiū- 
rėdami į Sniego žmogų savo vienodomis žaliomis akimis. Jie 
visada tokie velnioniškai malonūs. 

>> Sveikas, o Sniego žmogau, — prabyla vienas, vardu Ab- 
raomas Linkolnas. — Gal užeisi į vidų? 

Diena dienon pamažu jis tampa grupės vadovu. Saugokis 
vadovų, — sakydavo Griežlys. — Iš pradžių vadovai ir pavaldi- 
niai, paskiau tironai ir vergai, paskiau žudynės. Taip visada ir 
būna. 

Peržengęs šlapią liniją žemėje, Sniego Žmogus patraukia 
drauge su kitais vyrais. Jam dingtelėja puiki mintis: ar nebūtų 
pravartų apsaugai kelionėn pasiimti saują prisodrintų žemių? 

Galėtų apsiginti nuo šuolkų. Antra vertus, taria sau, pastebė- 
ję spragą gynybos linijoje, vyrai iš karto suvoktų, jog tai jo 
darbas. Jie nesuprastų, kas iš tikrųjų atsitiko: ko gero, įtartų, 
kad jis kėsinasi į jų tvirtovės apsaugą, statydamas pavojun jų 
mažylių gyvybę. 

Reikia sugalvoti naują Griežlio potvarkį ir vėliau jiems įkalti 
į galvą. Griežlys man pasakė, kad jūs privalote aukoti savo kva- 
pą. Pareikalauti, kad jie visi nusišlapintų į skardinę. Paskiau 
šlapimu apšlakstyti žemę aplink medį. Nubrėžti stebuklingąjį 
ratą. Paženklinti smėlyje savo teritoriją. 


Jie prieina aikštelę vidury apskritos teritorijos. Viename 
krašte trys moterys ir vienas vyriškis kažką daro palinkę prie 
berniuko — tikriausiai bus susižeidęs. Griežlio genties žmonės 
neturi imuniteto nuo žaizdų — vaikai susimuša parvirtę arba 
galva atsitrenkę į medį, moterys nusidegina pirštus kurstyda- 
mos ugnį, įsipjauna ir susibraižo, — tačiau paprastai tai būna 
menki susižeidimai, kuriuos lengva išgydyti murkiant. 

Griežlys dirbo metų metus prie gydymo murkimu. Kartą 
jis pastebėjo, kad kačių murkimas yra tokio pat dažnio kaip 
ultragarsas, naudojamas gydant kaulų lūžius ir odos sužeidi- 
mus, ir kad katės turi įgimtą savigydos mechanizmą, tad nėrėsi 
iš kailio stengdamasis žūtbūt įdiegti tą savybę savo kūriniams. 
Svarbiausia, reikėjo pertvarkyti hioido organą, prijungti soma- 
tinės nervų sistemos takus ir priderinti neokortekso kontrolės 
sistemas, nepažeidžiant kalbinių sugebėjimų. Kiek prisimena 
Sniego žmogus, vienas kitas bandymas nepavyko. Vienai ban- 
domajai vaikų grupei pasireiškė polinkis augti ilgiems ūsams 
ir karstytis užuolaidomis, kitoms dviem sutriko kalbinė veikla: 
vienas vartojo tik daiktavardžius bei veiksmažodžius ir, be to, 
stugavo. 

Vis dėlto Griežliui pavyko, mąsto Sniego žmogus. Jis pa- 
siekė savo tikslą. Štai pasižiūrėk į tą ketvertą: palenkę galvas, 
prisikišę prie vaiko, murkia sau lyg automobilių varikliai. 

— Kas jam nutiko? — klausia Sniego žmogus. 

— Įkando, — atsako Abraomas. — Įkando Oriksės vaikas. 

Kažkas nauja. 

— Kuris? 

— Lūškis. Nei iš šio, nei iš to. 

— Tai atsitiko už rato ribos, miške, — priduria viena mote- 
riškė — Eleonora Ruzvelt? Imperatorienė Žozefina? Sniego 
žmogus niekaip negali įsiminti jų vardų. 

— Mums teko nuvyti jį akmenimis, nuginti šalin, —sako Leo- 
nardas da Vinčis, vienintelis vyriškis iš murklių kvarteto. 

Vadinasi, lūškiai jau medžioja vaikus, taria sau Sniego 
žmogus. Gal išbadėjo — išbadėjo ne ką mažiau nei jisai. Betgi 
jie gali susimedžioti triušį, kurių čia begalė, vadinasi, ne iš 
bado puolė vaiką. Gal Griežlio genties žmones — bent jau 
mažylius — jie palaikė stačiai savotišku triušiu, kurį lengviau 
susimedžioti. 

— Šį vakarą mes atsiprašysime Oriksę už tai, jog svaidėme 
akmenis, — sako viena moteriškė — Sakajavėja*? — Ir papra- 
šysime, kad palieptų savo vaikams nebekandžioti mūsų. 

Jis niekad nebuvo matęs, kaip moterys bendrauja su Orik- 
se, nors jos dažnai apie tai užsimindavo. Įdomu, kaip jos 
bendrauja? Tikriausiai kalba kokią maldą ar užkeikimą, nes 
vargu ar jos tiki, jog Oriksė gali joms asmeniškai apsireikšti. 
Gal jos susižadina transo būseną? Griežlys buvo įsitikinęs, 
jog visa tai panaikino, pašalino iš smegenų vadinamąjį tašką 
D. Dievas — tai neuronų grupė, — tvirtindavo jis. Šiaip ar taip, 
nelengvas uždavinys: persistengęs galėjai sukurti zombį arba 
psichopatą. Tačiau Gricžlio genties žmonės, regis, nei zombiai, 
nei psichopatai. 

Griežlys kažko nenumatė, kažko nesugebėjo pašalinti: jie 
kalbasi su neregimomis esybėmis, kažką garbina. Juo geriau, 
sako sau Sniego Žmogus. Jis džiaugiasi, kai paaiškėja, jog 
Griežlys padarė klaidą. Tiesa, jis dar neužklupo jų drožinė- 
jant stabų. 


* Indėnė, dalyvavusi kaip vertėja ir vedlė Luiso ir Klarko ekspedicijoje į 
Ramųjį vandenyną. 

— Ar vaikas pasveiks? — klausia jis. 
— Zinoma, — ramiai atsako moteriškė. — Dantų žymės jau 
užsitraukia. Matai? 


Visos kitos moterys užsiima kasdiene rytmetine ruoša. 
Vienos kursto didįjį laužą, kitos šildosi sutūpusios aplink. 
Jų kūnų termostatai nustatyti pagal atogrąžų klimatą, todėl 
kartais, prieš pakylant saulei, joms būna šalta. Ugnį kursto su- 
džiūvusiais virbais ir šakomis, bet daugiausia išmatomis — daro 
iš jų papločius, panašius į mėsainius, ir džiovina saulėkaito- 
je. Kadangi Griežlio genties žmonės vegetarai ir maitinasi 
daugiausia žolėmis, lapais ir šaknimis, tas kuras dega gana 
neblogai. Atrodo, ugnies kurstymas — vienintelis moterų už- 
siėmimas, kurį galima pavadinti darbu. Be to, kas savaitę jos 
padeda sužvejoti jam skirtą žuvį, ir baigta. Ir ją iškepa. Sau 
jos nesigamina valgio. 

— Sveikas, o Sniego žmogau! — priėjusi pasisveikina kita 
moteriškė. 

Pažaliavusiomis lūpomis ji gromuliuoja pusryčius, krūtimi 
žindydama vienmetį berniuką, kuris, pamatęs Sniego žmogų, 
paleidžia speniuką ir prapliumpa bliauti. 

— Juk čia Sniego Žmogus, ir tiek! — ramina moteris vai- 
ką. — Jis nieko bloga tau nepadarys. 

Sniego žmogus niekaip negali priprasti prie spartaus vaikų 
augimo. Štai šitas dar tik vienerių metukų, o jau atrodo kaip 
penkerių. Ketverių metų jau bus paauglys. Pernelyg daug 
laiko sugaištama vaikų auginimui, sakydavo Griežlys. Vaikų 
auginimui ir vaikystei. Nė viena rūšis neaukoja tam šešiolikos 
metų. 

Jį pastebėjo vyresnieji vaikai ir puolė artyn progiesmiu šauk- 
dami: „Sniego žmogau, Sniego žmogau!“ Vadinasi, jis dar ne- 
prarado savo žavesio. Dabar visi smalsiai žiūri į jį, svarstydami, 
ko jam čia reikia. Jis niekada neateina šiaip sau. Pirmąsyk jam 
pasirodžius, jie pagalvojo — spręsdami iš jo išvaizdos, — kad jis 
tikriausiai nori valgyti, ir pasiūlė jam maisto: vieną kitą saują 
rinktinių lapų, šaknų ir žolių ir keletą tam tyčia jam išsaugo- 

tų cekotrotfų, ir jis turėjo jiems mandagiai paaiškinti, jog jų 
maistas jam netinka. 

Cekotrofai jam kelia pasišlykštėjimą. Tai apvirškintos Žo- 
lės gumulai, ištryškę pro išeinamąją angą, Griežlio genties 
žmonės juos ryja du ar tris kartus per savaitę. Dar viena 
geniali Griežlio mintis. Vietoj kirmėlės pavidalo apendikso 
jis sukūrė tam tikrą organą, padaręs išvadą, jog ankstyvojoje 
vystymosi stadijoje, kai mūsų protėvių maistas buvo gausus, 
rupios tekstūros, apendiksas tikriausiai atliko panašią funkciją. 
Tiesą pasakius, tą mintį jis pasiskolino iš Leporidae, kiškių ir 
triušių, kuriems cekotrofai praverčia lygiai taip pat kaip atra- 
jotojams skrandis. Galbūt kaip tik dėl to lūškiai ėmė medžioti 
mažus Griežlio genties vaikus, mąsto Sniego žmogus: drauge 
su dengiamuoju citrusinių kvapu jie užuodė triušiams savitą 
cekotrofų priekvapį. 

Džimis kadaise susiginčijo su Griežliu dėl tos funkcijos. 
Kad ir kaip į tai žiūrėtum, sakė jis, žmonės vis tick valgo savo 
išmatas. Tačiau Griežlys tik nusišaipė. Jo žodžiais tariant, gy- 
vūnams, vartojantiems didelius kiekius augalinio maisto, toks 
mechanizmas būtinas celiuliozei skaidyti, priešingu atveju jie 
išmirtų. Be to, kaip ir Leporidae atveju cekotrofai prisodrinti 
vitamino Bl, taipgi kitokių vitaminų bei mineralų, keturis 
ar penkis kartus prašokančių įprastinių šalinamųjų medžiagų 
lygmenį. Cekotrofai — stačiai sudėtinė mitybos ir virškinimo 
dalis ir padeda kaip galima geriau įsisavinti parankines maistin- 
gąsias medžiagas. Kokie nors prieštaravimai būtų vien grynai 
estetinio pobūdžio. 

Tai ir turiu galvoje, tarė Džimis. 

Griežlys pareiškė, jog tokiu atveju jo prieštaravimai neturi 
jokios vertės. 


Sniego žmogų supa smalsuolių ratas. 

— Sveiki, Griežlio genties žmonės, — sako jis. — Noriu jums 
pranešti, jog išvykstu kelionėn. 

Suaugusieji, ko gero, patys jau tai suprato pamatę ilgą laz- 
dą ir per juosmenį susirištą paklodę: ir anksčiau jis vykdavo 

kelionėn ar bent jau taip vadindavo savo plėšikiškus išpuolius 
į treilerių parkus ir artimiausius plebopolius. 

— Eini susitikti su Griežliu? — klausia vienas vaikas. 

— Taip, — atsako Sniego žmogus. — Bandysiu su juo susitikti. 
Susitiksiu su juo, jeigu jis tebėra ten. 

— Ko? — klausia vyresnysis berniukas. 

— Reikia kai ko paklausti, — apdairiai atsako Sniego žmogus. 

— Papasakok jam apie lūškį, — įsiterpia imperatorienė Žo- 
zefina. — Apie tą, kuris kandžiojasi. 

— Tai turėtų rūpėti Oriksei, ne Griežliui, — sako ponia 
Kiuri. 

Visos kitos moterys pritariamai linktelėja. 

— Mes irgi norime pamatyti Griežlį, — pragysta vaikai. — lr 
mes, ir mes! Mes irgi norime pamatyti Griežlį! 

Tai jų didžiausias noras — pamatyti Griežlį. Sniego žmogus 
nepatenkintas savimi: nereikėjo taip patraukliai meluoti iš pat 
pradžių. Nupiešė jiems tokį Griežlį, kuris labiau panašus į 
Kalėdų Senelį. 

— Atstokite nuo Sniego Žmogaus, — mandagiai sudraudžia 
juos Eleonora Ruzvelt. — Kas be ko, jis išvyksta kelionėn 
trokšdamas padėti mums. Mes turime jam dėkoti. 

— Griežlys neprasideda su vaikais, — kaip galima griežčiau 
sako Sniego žmogus. 

— Ir mes norime kelionėn! Mes norime pamatyti Griežlį! 

— Tik Sniego žmogus gali matytis su Griežliu, — švelniai 
sako Abraomas Linkolnas. 

Regis, tai sutramdo vaikus. 

— Kelionė bus ilga, — sako Sniego žmogus. — Ilgesnė nei 
ankstesnės kelionės. Galbūt aš grįšiu tik po dviejų dienų. — Jis 
parodo du pirštus. — Arba po trijų, — priduria. — Taigi jums 
nėra ko rūpintis. Tačiau, man išvykus, šiukštu niekur nekelkite 
kojos ir elkitės taip, kaip jus mokė Griežlys ir Oriksė. 

Pritariamų balsų choras, galvų linksėjimas. Sniego žmogus 
neužsimena, kad jam gali grėsti pavojus. Galimas daiktas, jiems 
niekada neateina tokios mintys, tad jam nėra ko apie tai šne- 
kėti: kuo labiau nepažeidžiamu jie laiko jį, tuo geriau. 

— Mos eisime kartu su tavimi, — sako Abraomas Linkolnas. 

Kai kurie vyrai pasižiūri į jį ir linktelėja. 

— Ne! — sutrikęs pareiškia Sniego žmogus. — Turiu omeny, 
kad jums nevalia matytis su Griežliu, draudžiama! 

Jis nenori, kad jie eitų iš paskos, nieku gyvu! Nenori, kad 
jie pastebėtų kokią nors jo silpnybę ar nesėkmę. Be to, jų 
psichiką galėtų blogai paveikti kokie nors kelionėje pamatyti 
dalykai. Jie nenustotų jo klausinėję. Ir apskritai praleisti ištisą 
dieną jų draugijoje — tai lyg be kelnių palikti. 

Betgi tu ir šiaip neturi kelnių, — suskamba balsas galvoje, 
šiuokart balselis, liūdnas vaikiškas balselis. — Juokauju! Juo- 
kauju! Nemušk! 

Tik ne dabar, sako sau Sniego žmogus. Ne dabar, kai esu 
ne vienas. Būdamas ne vienas, jis negali atsikirsti. 

— Mes tave apsaugotume, — sako Bendžaminas Franklinas, 
žiūrėdamas į Sniego žmogaus ilgą lazdą. — Kad neapkandžiotų 
lūškiai, neužpultų šuolkai. 

— Tavo kvapas ne per stipriausias, — priduria Napoleonas. 

Sniego Žmogui pasirodo, kad jis kalba užgauliai savimi pa- 
sitikinčiu tonu. Be to, jo žodžius galima suprasti ir perkeltine 
prasme:jiems visiems žinoma, jog nuo jo gana stipriai trenkia, 
tik kitaip negu nuo jų. 

— Nieko bloga man neatsitiks, — atsako jis. — Būkite čia. 

Vyrai lyg ir abejoja, bet jis žino, kad jie paklausys. No- 
rėdamas sutvirtinti savo autoritetą, jis prisikiša prie ausies 
laikrodį. 

“ — Griežlys žada jus globoti, — sako jis. — Saugoti, kad nieko 
bloga jums neatsitiktų. 

Globk, kas paklius po ranka, o jų globa nesirūpink, — atsiliepia 
vaikiškas balselis. — Žodžių žaismas, ir tiek. Eik tu, kankale! 

— Griežlys mus globoja dieną, o Oriksė — naktį, — paklusniai 
sako Abraomas Linkolnas, lyg kartodamas išmoktą pamoką, 
bet toks įspūdis, kad jis tuo nelabai tiki. 

— Griežlys visada mus globoja, — romiai sako Simona de 


Bovuar. 

Tai tamsiai geltono gymio moteris, Sniego žmogui ji pri- 
mena Doloresę, taip seniai prarastą filipinietę auklę; kartais 
jis vos susitvardo apimtas nesuvaldomo noro pulti ant kelių 
ir apkabinti ją per liemenį. 

— Jis labai rūpinasi mumis, — sako ponia Kiuri. — Pasakyk 
jam, kad mes esame jam dėkingi. 


Sniego žmogus grįžta atgal Žuvies taku. Jis susijausminęs: 
niekas nepalauš jo tikėjimo tų Žmonių taurumu, paslaugu- 
mu. Taipgi dėkingumu Griežliui. Taip graudu ir podraug 
taip kvaila. 

— Griežly, avigalvi tu! — surinka jis. 

Ašaros veržia gerklę. Staiga jis išgirsta balsą — savo bal- 
są! — garsų ui ui ui; mato tuos skiemenis, lyg jie būtų parašyti 
pieštinio pasakojimo langelyje. Jo veidas šlapias. 

— Na, valdykis, — įsako jis pats sau. 

Koks tai jausmas? Anaiptol ne pyktis; veikiau susierzinimas. 
Pasenęs žodis, bet vis dar vartotinas. Susierzinimą kelia ne vien 
Griežlys — na, žinoma, kam reikia kaltinti vien tik Griežlį? 

Gal jis paprasčiausiai pavydi? Vis dar jam pavydi. Irgi no- 
rėtų būti nematomas ir dievinamas. Irgi norėtų būti kur nors 
kitur. Nėra nė menkiausios vilties: jis čia ir dabar, įklimpęs 
iki ausų. 

Jis sulėtina žingsnius, eina koja už kojos, pagaliau sustoja. 
Ui ui ui! Kodėl jis nesugeba susitvardyti? Kita vertus, ko čia 
varžytis, juk niekas nemato? Vis dėlto jam toks įspūdis, kad jo 
kūkčiojimas — tai lyg perdėtas klouno raudojimas, lyg širdies 
skundas scenoje trokštant plojimų. 

Liaukis verkšlenęs, sūnau, girdi jis tėvo balsą. Susiimk. Juk 
tu vyras pagaliau. 

— Tavo teisybė! — surinka Sniego žmogus. — Tai ką gi man 
daryti? Juk tu buvai man sektinu pavyzdžiu! 

Tačiau ironija pasimeta tarp medžių. Viena ranka laikyda- 


mas lazdą, kita nusišluosto nosį ir eina toliau. 


Mėlis 


ID valandą ryto pagal saulės laikrodį Sniego žmogus 
pasuka iš Žuvies tako į krašto gilumą. Kai tik šiek tiek nu- 
tolsta nuo jūros, kur dvelkia gaivus vėjelis, tvokstelėja šutra ir 
apipuola debesys skaudžiai kandančių žalių muselių. Jis eina 
basas — batai jau senokai sudrisko, be to, juose labai kaito ir 
šuto kojos, tačiau dabar jų nebereikia, nes pėdos taip sudiržo, 
jog atrodo kaip guminiai puspadžiai. Vis dėlto jis eina atsargiai: 
gali mėtytis stiklo šukių, geležgalių. Gali pasitaikyti gyvačių 
arba kokių kitų kandžių gyvių, o jis ginkluotas tik lazda. 

Iš pradžių jis eina medžių paunksnėje, ten, kur kadaise buvo 
parkas. Tolėliau pasigirsta kimus lūškio gaikštelėjimas. Taip jie 
urzgia kam nors grasindami: tikriausiai bus susitikę du patinai. 
Kils grumtynės, nugalėtojas užgrobs viską — visas pateles toje 
teritorijoje — ir, jeigu jam pasiseks, išgalabys visus jauniklius, 
atituštindamas vietą savo genetiniams palikuonims. 

Tie gyviai buvo skirti gyvūnų populiacijai reguliuoti, kai di- 
dieji žalieji triušiai pasirodė besą nepaprastai vislūs ir atsparūs. 
Mažesni už rusvąsias lūšis, romesni — tokia buvo oficiali lūškių 
eksperimento versija. Jie turėjo išnaikinti valkataujančias kates 
ir šitaip išsaugoti sparčiai nykstančią paukščių giesmininkų 
populiaciją. Būdami ne tokie greiti ir vikrūs kaip katės, lūškiai 
nesugebėsią medžioti paukščių. Tokia buvo teorija. 

Visa tai pasiteisino, tik bėda, jog lūškiai veikiai tapo nebe- 
kontroliuojami. Iš kiemų pradėjo dingti šunyčiai, iš vežimė- 
lių — kūdikiai, grįždavo apdraskyti nedidelio ūgio žmonės, 

išbėgę pasimankštinti parke. Aišku savaime, ne Kompleksuose 
ir labai retai Moduliuose, tačiau kilo vis didesnis nepasitenki- 
nimas plebopoliuose. Tad reikia budriai stebėti, ar nematyti 
žemėje pėdų, ir saugotis žemai palinkusių šakų: jį nukrečia 
šiurpas pagalvojus, kas atsitiktų, jei toks gyvūnėlis užtūptų 
ant galvos. 

Be to, nedera pamiršti, jog aplink šlaistosi šuolkai. Tačiau 
šuolkai paprastai medžioja naktimis: per dienos karštį, kaip ir 
diduma kailinių žvėrių, jie miega. 


Vis daugiau pasitaiko atvirų vietų — kadaise buvusių aikšte- 
lių piknikams su stalais ir rėmais kepsniams kepti, nors tuo- 
met, kai prasidėjo karščiai ir kas popietę prapliupdavo lyti, vis 
mažiau pasitaikydavo mėgėjų iškylauti. Štai dabar jis kaip tik 
užklysta į tokią aikštelę: sukiužęs stalas apkerpėjęs grybais, 
rėmas apaugęs vijokliais. 

Viename krašte, kur tikriausiai buvo proguma palapinėms 
ir treileriams, girdėti kvatojimas, dainos, susižavėjimo šūksniai 
ir padrąsinantys riksmai. Tikriausiai ten vyksta poravimasis, 
gana retas reiškinys gentyje: Griežlys labai kruopščiai viską 
apskaičiavo ir nutarė, jog moteriai visiškai pakanka kartą per 
trejus Metus sueiti su vyru. 

Ko gero, ten įprastas penketas: keturi vyrai ir rujojanti mo- 
teris. Jos būklė visiems krinta į akis, nes pilvas ir sėdmenys 
tuo metu būna ryškiai mėlyni dėl kintamosios pigmentacijos, 
perimtos iš babuinų ir papildytos aštuonkojų chromoforais. 
Griežlys dažnai kartodavo savo mėgstamąjį posakį: Kai tik 
pagalvoji apie adaptaciją. bet kokią adaptaciją, iš karto paaiš- 
kėja, jog kur nors jau anksčiau apie tai bus pagalvojęs koks nors 
gyvunas. 

Dabar vyrus sujaudina tik mėlynas odos atspalvis ir jos 
feromonai, nebėra meilės be atsako, niekas nebevaržo gaš- 
los proveržio, geismą nuo sueities skiria tik vienas žingsnis. 
Tuoktuvės prasideda, kai tik vyrai užuodžia silpną feromonų 
dvelksmą ir pastebi blyškų mėlį: tuojau pat dovanoja mote- 

rims gėles — taip, pasak Griežlio, pingvinai patelėms neša ap- 
valius akmenukus arba žvyninukas maišelį spermos. Drauge 
jie mėgaudamiesi melodingai ulduoja nelyginant paukščiai 
giesmininkai. Kai tik jų įnagiai pasidaro ryškiai mėlyni kaip 
moterų pilvai, jie pradeda savotišką mėlynųjų varpų šokį, pa- 
gal giesmės taktą sutartinai trypdami ir linguodami pastirusius 
kirstukus: Griežliui tą mintį pakišo krabų poravimosi vilionės, 
kai, gundydami pateles, jie judina savo žnyples. Iš visų siūlomų 
gėlių moteris išsirenka keturias, ir atstumtųjų pretendentų 
lytinis įkarštis bemat atvėsta, nesužadindamas jokio apmaudo. 
Paskiau, kai moters pilvas visiškai pamėlsta, visi penki susi- 
randa atkampią vietelę ir smaginasi tol, kol moteris pastoja ir 
mėlis pamažu išblanksta. Štai ir viskas. 

Šiaip ar taip, jeigu moteris sako Ne, — vadinasi, ne, nebe- 
reikia nieko prisigalvoti, mąsto Sniego žmogus. Nei prosti- 
tucijos, nei vaikų tvirkinimo, nei derėjimosi dėl kainos, nei 
sąvadautojų, nei sekso vergių. Nei moterų žaginimo. Visi 
penki poruojasi valandų valandas, trys vyrai stovi sargyboje 
dainuodami, rėkaudami ir laukdami savo eilės tuo metu, kai 
ketvirtas dulkinasi. Griežlys įtaisė toms moterims nepaprastai 
patvarias vaginas — pridėjo daugiau plėvių ir raumenų, kad 
ištvertų tokius maratonus. Dabar nebesvarbu, kas bus neiš- 
vengiamo kūdikio tėvas, nes nebėra paveldimos nuosavybės, 
nebėra karų — vadinasi, nebereikia privalomos sūnaus ištiki- 
mybės tėvui. Sueitis jau nebe paslaptingas ritualas, žadinantis 
pavydą ir neslepiamą pasišlykštėjimą, atliekamas tamsoje ir 
skatinantis žudytis ir žudyti. Dabar tai veikiau olimpinės žai- 
dynės, kuriose nebėra pralaimėtojų. 

Galimas daiktas, Griežlio teisybė, mąsto Sniego Žmogus. 
Ankstesnėmis sąlygomis varžovų grumtynės būdavo žiaurios ir 
negailestingos: kiekvienai laimingų įsimylėjėlių porai tekdavo 
vienas prislėgtas stebėtojas, atstumtasis. Meilė pasivoždavo po 
skaidriu stikliniu gaubtu: galėjai grožėtis laimingųjų porele, 


bet negalėjai ten patekti. 

Skambant sielvartingiems tango garsams, vienišas vyriškis 
prie lango nusigeria iki žemės graibymo — tai pati švelniausia 
forma. Tačiau tokie dalykai kartais pastūmėja į smurtą. Jaus- 
mai, pasiekę kraštutinumą, gali būti pražūtingi. Jeigu aš negaliu 
laimėti tavo rankos — vadinasi, niekas jos nelaimės, ir panašiai. 


Pasitaiko ir mirties atvejų. 


— Kiek nelaimių, — prašneko kartą Griežlys per pietų per- 
trauką (tai buvo tuomet, kai jiedu buvo ką tik įžengę į trečią 
dešimtį, o Griežlys jau dirbo Votsono-Kriko institute), — kiek 
nelaimių, kiek nevilties tuščiai sukelia biologinis nesuderi- 
namumas, hormonų ir feromonų neatitikimas! Šit kodėl taip 
atsitinka, jog aistringai mylimas asmuo nenori arba negali 
atsakyti tuo pačiu. Biologijos požiūriu kaip rūšis atrodome 
beviltiškai: netobuli vienpatystės šalininkai. Jei sugebėtume 
susiporuoti kartą per visą gyvenimą kaip gibonai arba, ne- 
jausdami jokių sąžinės priekaištų, pasirinkti visišką dorovinį 
pakrikimą, nebereikėtų kankintis dėl nepatenkintų lytinių 
poreikių. Dar geresnė išeitis būtų ciklinis ir neišvengiamas 
kaip ir kitų žinduolių poravimasis. Niekada negeistum to, 
kurio negali paimti. 

— Gana teisinga, — atsakė Džimis. Arba Džimas — jis 
reikalavo save taip vadinti, bet tuščias darbas: visi jį kaip ir 
anksčiau vadino Džimiu. — Tačiau nepamiršk, jog kai ką mes 
prarastume. 

— Ką, pavvzdžiui? 

— Piršimosi stadiją. Pagal tavo planą visi mes būtume krūva 
robotų su hormonais. 

Džimis tarė sau, jog pridera kalbėti vartojant Griežlio ter- 
miniją, todėl jis ir pasakė piršimosi stadija. Iš tikrųjų jis turėjo 
galvoje iššūkį, jaudulį, medžioklę. 

— Nebūtų laisvo pasirinkimo, — pridūrė jis. 

— Mano plane numatyta piršimosi stadija, — atsakė Griež- 
lys. — Negana to. visada sėkminga. Šiaip ar taip, visi mes 
robotai su hormonais, tik netobuli. 

— Ką gi, o menas? — šiek tiek beviltišku tonu paklausė 
Džimis. 

Vis dėlto jis buvo Martos Graham akademijos studentas, 
tad laikė savo pareiga ginti meną ir kūrybingumą. 

— Kuo čia dėtas menas? — kaip paprastai ramiai šypsodamas 
paklausė Griežlys. 

— Na, visi tie tavo minimi nesuderinamumo atvejai. Juk 
tai įkvėpimo šaltinis ar kaip ten sakoma. Prisimink poetus... 
Petrarką, Džoną Doną, Naująjį gyvenimą, prisimink... 

— Meną, — užbaigė Griežlys. — Man regis, jie vis dar nesi- 
liauja apie tai tauškę ten, kur tu trini kelnes. Ką pasakė Bai- 
ronas? Kas rašytų, jeigu sugebėtų daryti ką nors kita? Kažką 
panašaus. 

— Tai ir turiu galvoje, — tarė Džimis. 

Jis sunerimo išgirdęs minint Baironą. Kokią teisę turi Griež- 
lys kaišioti snapą į jo nereikšmingą ir banalią teritoriją? Tegu 
to savo mokslo laikosi ir vargšą Baironą palieka Džimiui. 

— Ką tu turi galvoje? — paklausė Griežlys tokiu tonu, lyg 
mokydamas kalbėti miknių. 

— Turiu galvoje tai, jog, negaudamas nieko kita, galiu... 

— Argi tu nenorėtum pasidulkinti? — atsiliepė Griežlys. 

Jis neturėjo omenyje savęs: kalbėjo dalykiškai, bet nelabai 
domėdamasis tema, lyg klausinėdamas žmonių nuomonės apie 
nelabai gražius įpročius, tokius kaip nosies krapštymas. 

Džimis jautė, jog, Griežliui kalbant vis užgaulesniu tonu, 
jo veidas rausta, o balsas darosi spigesnis. Jis stačiai nekentė 
savęs už tai. 

— Civilizacijai virtus dulkėmis ir pelenais, išskyrus meną, 
nieko neišlieka, —tarė jis. — Išlieka paveikslai, žodžiai, muzika. 
Vaizduotės struktūros. Visa tai, kas nulemia prasmę, turiu 
omeny būties prasmę. To nenuginčysi. 

— Išlieka ne vien tik tai, — atrėmė Griežlys. — Šiais laikais 
archeologai labai domisi apgraužtais kaulais, senais plytgaliais 
ir visokiais suakmenėjusiais šūdais. Kartais ne tik domisi. Jie 


tvirtina, jog ir visi tie dalykai lemia būties prasmę. 

Džimiui stačiai knieste knietė paklausti: Kodėl tu visada 
stengiesi mane pažeminti? — tačiau būgštavo išgirsiąs atsakymą: 
Todėl, kad tave pažeminti labai lengva. Tad paklausė: 

— Kodėl tu nusiteikęs prieš? 

— Prieš ką? Prieš suakmenėjusius šūdus? 

— Meną? 

— Man dėl jo nei šilta, nei šalta, — tingiai atsakė Griež- 
lys. — Žmonės gali sau smagintis kaip nori. Kodėl aš turėčiau 
jiems trukdyti, jeigu jiems patinka smaukytis visų akivaizdoje, 
sperma ką nors kraiglioti, teplioti, čirpinti smuikelius. Šiaip 
ar taip, visa tai biologiškai sąlygota. 

— Kuria prasme? 

Džimis žinojo, kad svarbiausia —tvardytis. Tie ginčai būdavo 
savotiškas žaidimas: jeigu jis netekdavo kantrybės, laimėdavo 
Griežlys. 

— Poravimosi laikotarpiu varlės patinas stengiasi kaip ga- 
lėdamas garsiau kurkti, — tarė Griežlys. — Patelės pasirenka 
garsiausiai, sodriausiai kurkiantį patiną, nes savaime peršasi 
išvada, jog tai pajėgiausias, geriausius genus turintis rūšies 
atstovas. Iš stebėjimų nustatyta, jog mažesni varliūkščiai 
gali apsimesti didesniais, kurkdami tuščiuose kanalizaci- 
jos vamzdžiuose, kurie tuo atveju atlieka garso stiprintuvo 
vaidmenį. 

— Na ir kas iš to? 

— Ogi tas, jog menininkui tokį pat vaidmenį atlieka me- 
nas, — atsakė Griežlys. — Tai tuščias kanalizacijos vamzdis. 
Stiprintuvas. Galimybė pasikrušti. 

— Tavo analogija neišlaiko kritikos, kalbant apie meninin- 
kes, — atrėmė Džimis. — Jos linkusios į meną ne todėl, jog 
trokšta pasikrušti. Sustiprindamos savo balsą, jos negautų jokių 
biologinių pranašumų, nes galimus patinus veikiau nubaidytų 
nei priviliotų toks jų galių didinimas. Vyrai — ne varlės, jie 
negeidžia už save dešimtkart didesnės moters. 

— Biologiniu požiūriu menininkės sukelia tam tikrą painia- 


vą, — tarė Griežlys. — Tikriausiai pats tai pastebėjai. 

Tai buvo kandi užuomina į painią Džimio istoriją su juo- 
daplauke poete, pasivadinusia Morgana ir nesisakančia savo 
tikrojo vardo, — tuo metu ji kaip tik laikėsi dvidešimt aštuonių 
dienų lytinio pasninko, pagerbdama Didžiąją Mėnulio dei- 
vę Ostarą, sojos pupelių ir triušių globėją. Martos Graham 
akademija masinte masino tokio tipo merginas. Vis dėlto be 
reikalo jis papasakojo tą istoriją Griežliui. 

Vargšė Morgana, mąsto Sniego žmogus. Įdomu, kas jai atsi- 
tiko. Ji niekada nesužinos, kiek naudos man davė ir ji, ir jos 
paistalai. Jam šiek tiek gėda, kad Morganos tauškalus Griežlio 
genties žmonėms pateikė kaip kosmogoniją. Ir vis dėlto, at- 
rodo, jie laimingi. 


Sniego žmogus atsiremia į medį, klausydamasis tolėliau ai- 
dinčių balsų. Mano meilė —tai mėlyna, mėlyna rožė. Patekėk, 
skaistus mėnesėli. (Ką gi, Griežlys pasiekė savo tikslą, mąsto 
jis. Šlovė jam! Nei pavydo, nei vyrų, papjaunančių žmonas 
virtuviniais peiliais, nei žmonų, nuodijančių vyrus. Visi nuo- 
stabiai pilni gerų norų: niekas nebesistumdo, nebesigrumdo, 
vyrai labiau panėši į dievus, strakaliojančius su meilingomis 
nimfomis ant aukso amžiaus graikų frizo. 

Tad kodėl jis jaučiasi toks prislėgtas, toks beviltiškai vieni- 
šas? Gal todėl, kad jam nesuvokiamas toks gyvenimo būdas? 
Gal todėl, kad tai jam neprieinama? Gal todėl, kad jis negali 
prie jų prisidėti? 

O kas atsitiktų, jei jis pabandytų? Jei išnertų iš krūmų, apsi- 
siautęs savo nešvaria, sudriskusia paklode, dvokiantis prakaitu, 
apžėlęs, išpurtęs, gašlus kaip satyras ožio pautais ir skeltomis 
kanopomis arba kaip senovinių filmų piratas su raiščiu ant 
akies — Ei, mielieji! —ir pamėgintų įsivelti į mėlynšiknių meilės 
grumtynes? Įsivaizduoja, kokį siaubą sukeltų — kokį sukel- 
tų orangutangas, kuris, įsiveržęs į diduomenės balių, pultų 
graibyti gražutę skaistutę princesę. Taipgi įsivaizduoja, koks 
siaubas apimtų jį patį. Kokią teisę turi pirštis toms nekaltoms 
būtybėms toks spuogais aptekęs tipas sudvisusia siela? 

— Griežly! — suinkščia jis. — Kam aš gyvenu šioje žemėje? 
Kodėl aš toks vienišas? Kur manoji Frankenšteino nuotaka? 

Reikia ištrūkti iš to užburto rato, bėgti kaip galima toliau 
nuo tos neviltį keliančios scenos. Ak širduk, — kužda moters 
balsas. — Nenusimink! Pažuelk į pasaulį iš šviesiosios pusės! Vyk 
šalin tamsias mintis! 

Bambėdamas jis atkakliai eina toliau. Miške slopsta jo balsas, 
žodžiai, kurie veržiasi iš lūpų lyg virtinė bespalvių ir begarsių 
burbulų tarytum oras iš skęstančiojo burnos. Juokas ir dainos 
rimsta užpakaly. Netrukus jis nieko nebegirdi. 


Gardumėlis 


Džimis ir Griežlys baigė mokslus Sveikensenos mokykloje 
vasario pradžioje. Buvo karšta ir tvanku. Atestatų įteikimo 
ceremonija paprastai vykdavo birželio mėnesį; tuomet nu- 
sistovėdavo saulėti ir švelnūs orai. Tačiau tais laikais visoje 
rytinėje pakrantėje jau vyravo liūčių periodas, ir, griaudžiant 
perkūnijai, buvo neįmanoma švęsti po atviru dangumi. Netgi 
pirmąją vasario savaitę reikėjo skubėti: jau kitą dieną užlėkė 
uraganas. 

Sveikensenos mokykloje mėgta laikytis senų tradicijų — pa- 
lapinės ir paviljonai, motinos gėlėtomis skrybėlėmis ir tėvai 
su panamomis, vaisinis punšas, pagardintas ar nepagardintas 
alkoholiu, Gardučių kava ir plastikinės taurelės patentuotų 
Sveikensenos Gardumėlio ledų su sojiniu šokoladu, sojiniai 
mangai ir žalioji arbata iš sojinių džiovintų kiaulpienių. Tikra 
šventė. 

Griežlys buvo klasės pirmūnas. Mokinių varžytynėse dėl 
jo susirėmė konkuruojantys Mokslų kompleksai, ir galiausiai 
jį labai brangiai nusipirko Votsono-Kriko institutas. Studijos 
jame garantavo užtikrintą rytojų. Jos prilygo studijoms Harvar- 
de tuo metu, kai šis dar nebuvo atsidūręs vandenyno dugne. 

Džimis, priešingai, buvo vidutiniokas, laimėjęs daugiausia 
balų iš žodinių dalykų, bet labai prastai — iš skaitmeninių. Ir 
netgi tuos apverktinus laimėjimus jam padėjo pasiekti Griež- 
lys, kuris, užuot pats ruošęs pamokas, savaitgaliais aukodamasis 
jį mokė matematikos. Kas be ko, jam pačiam kalti nereikė- 

jo, — jis buvo nelyginant koks mutantas, galėjo miegodamas 
spręsti diferencialines lygtis. 

— Kodėl tu taip darai? — kartą paklausė Džimis, įpusėjus 
beviltiškai pamokai. (Čia reikia žiūrėti kitaip. Reikia visa tai 
pamėgti. Tai lyg šachmatai. Štai pamėgink. Supratai? Pagal šitą 
pavyzdį. O dabar viskas bus aišku. Tačiau Džimis nieko nesu- 
prato, ir niekas jam nebuvo aišku.) — Kodėl tu man padedi? 

— Todėl, kad esu sadistas, — atsakė Griežlys. — Man patinka 
žiūrėti, kaip tu kankiniesi. 

— Šiaip ar taip, labai tau dėkoju, — tarė Džimis. 

Jis tikrai buvo dėkingas, ir visų pirmiausia todėl, kad tėvas, 
matydamas Griežlį jam padedant, neturėjo pagrindo bam- 
bėti. 

Lankydamas kokią nors Modulio mokyklą arba — juo 
labiau — vieną tų šiukšlynų, vis dar vadinamų „nemokama 
valstybinė mokykla", jis būtų spindėjęs kaip deimantas purve. 
Tačiau Komplekso mokyklose knibždėte knibždėjo genialių 
genų, o jis tokių nepaveldėjo nė vieno iš savo apkiautėlių, 
kietaširdžių tėvų, tad ir jo paties sugebėjimai buvo atitinkami. 
Niekas neketino jam duoti papildomų balų už sąmojingumą. 
Šiaip ar taip, tuomet jis jau nebe taip mėgo laidyti sąmojus: 
žiūrovai jo nebedomino. 

Po žeminančio laukimo, kol dėl smegenuočių grūmėsi ge- 
riausi Mokslų kompleksai, o kiti atsainiai sklaidė, greitosiomis 
vartė atsilikėlių pažymėjimus, apipildami juos kava ar netyčia 
numesdami ant žemės, galų gale Džimį nusiderėjo Martos 
Graham akademija, ir tai tik po ilgų ir nuobodžių varžytynių. 
Jau nekalbant apie tiesioginį tėčio spaudimą, kaip įtarė Džimis: 
mat jis buvo pažįstamas su akademijos rektoriumi nuo senų 
laikų, kai kartu atostogavo vasaros stovykloje, ir tikriausiai 
galėjo atskleisti kokius nors jo nešvarius darbelius. Tokius kaip 
mažamečių berniukų tvirkinimas, prekyba vaistais juodojoje 
rinkoje. Galbūt toks įtarimas Džimiui kilo, kai rektorius ne- 


noriai ir pernelyg stipriai spūstelėjo jam ranką. 

— Na, vaikeli, sveikinu tave kaip naująjį Martos Graham 
studentą, — tarė prezidentas, dirbtinai šypsodamas kaip vita- 
mininių priedų pardavėjas. 

Kada jie mane nustos vadinti vaikeliu? — piktai pagalvojo 
Džimis. 

Dar negreit. Ak, dar negreit. 

— Esi šaunuolis, Džimi, — tarė tėvas vėliau pobūvyje po at- 
viru dangumi, kumštelėdamas jam į pašonę. 

Ant jo pasibaisėtino kaklaraiščio su sparnuotomis kiaulėmis 
plytėjo riebi sojinio šokolado dėmė. Ką nori daryk, tik nepulk 
glėbesčiuotis, — mintyse tarė jam Džimis. 

— Mes didžiuojamės tavimi, aukseli, — tarė Ramona, puošni 
kaip lempos gaubtas pigiame viešnamyje, — suknele gilia iš- 
kirpte, apsiūta rausva paraukta juostele. 

Džimis kartą matė kažką panašaus Kviestukių svetainėje, 
tik ten ja vilkėjo aštuonmetė mergaitė. Ramonos krūtinė virš 
pūpsančios liemenėlės buvo ištisai paėjusi šlakais nuo pernelyg 
karštos saulės, tačiau Džimio tatai daugiau nebedomino. Jis jau 
buvo susipažinęs su žinduolių patelių pieno liaukų atraminio 
mechanizmo tektonika, o Ramonos motiniška išvaizda kėlė 
jam pasidygėjimą. Abipus burnos jau buvo įsirėžusios rauk- 
šlės nepaisant kolageno injekcijų, — biologinis laikrodis tiksėjo 
nesustodamas, kaip ji pati mėgdavo sakyti. Ilgai netrukus jai 
prireiks Grožio toksiko, OdaTau klinikos gydomųjų priemo- 
nių — Atsikratykite raukšlių visam laikui! Tarnautojams — tik 
pusė kainos! —o vėliau, tarkime po penkerių metų, maudynių 
Amžinosios jaunystės šaltinyje, kuriame nuo kūno nueina visa 
oda. Ji pakštelėjo jam į skruostą palei nosį, palikdama vyšninį 
lūpų pėdsaką; jam pasirodė, lyg ji būtų patepusi veidą dvi- 
račių tepalu. 

Ji galėjo sakyti mes ir bučiuotis, nes tapo jo teisėta pamote. 
Tėvas išsiskyrė su jo motina in absentia tuo pagrindu, jog ji 
„nežinia kur išvykusi“, ir ilgai nelaukdamas atšventė — jeigu 


taip galima sakyti — tariamas jungtuves. Džimio manymu, 

motinai buvo į tai nusispjauti. Jai nei šilta, nei šalta. Toli nuo 
tų nykių iškilmių, ji žaidė su ugnimi, pasinėrusi į pavojų pilną 
gyvenimą. Kelis mėnesius jis negavo jos įprastų atvirlaiškių; 
paskutinysis —su Komodo drakono atvaizdu ir Malaizijos pašto 
ženklu — iškart patraukė Jungtinės saugos tarnybos dėmesį, ir 
jis susilaukė dar vieno saugumiečių apsilankymo. 

Per vestuves Džimis nusigėrė ligi žemės graibymo. Atsi- 
rėmęs į sieną, kvailai vaipėsi, kai laimingoji sutuoktinių pora 
raikė cukrinį tortą, pagamintą, pasak Ramonos, tik iš Natūralių 
Produktų. Ji kudakavo nenustodama apie šviežius kiaušinius. 
Kalbėjo pagimdysianti kūdikį, kūdikį, pateisinsiantį visas viltis, 
kurių nesugebėjęs pateisinti Džimis. 

— Didelio čia daikto, didelio čia daikto, — kuždėjo pats sau 
Džimis. 

Jis nenorėjo turėti tėvo, nenorėjo nė pats būti tėvu, turėti 
sūnaus ar pats būti sūnumi. Norėjo būti toks, koks yra, lais- 
vas, vienišas, vienintelis, pats sau viešpats ir pats savimi pa- 
tenkintas. Nuo šios dienos jis išsivaduosiąs nuo visų iliuzijų, 
gyvensiąs nevaržomas jokių saitų, darysiąs ką tik panorėsiąs, 
raškysiąs nunokusius gyvenimo vaisius nuo gyvybės medžių 
ir, atsikandęs vieną kitą kąsnį, iščiulpęs visus syvus, mėtysiąs 
šalin graužtukus. 

Į kambarį jį parvedė Griežlys. Džimis buvo paniuręs ir be- 
veik neberėmė kojomis. 

— Išsimiegok, — geraširdiškai kaip paprastai tarė Griež- 
lys. — Paskambinsiu tau iš pat ryto. 


Ir štai dabar Griežlys puikavosi išleistuvių pobūvyje po at- 
viru dangumi, šmėkščiojo minioje švytėdamas iš pasididžia- 
vimo. Ne, jis nesididžiavo, pasitaiso Sniego Žmogus. Bent 
jau šiuo atveju reikia sakyti tiesą. Jis niekada nebuvo linkęs 
į puikybę. 

— Sveikinu, — prisivertęs pasveikino jį Džimis. 

Tai buvo savaime suprantama, nes iš visų, susirinkusių į 


išleistuves, jis vienintelis ilgokai bendravo su Griežliu. Tiesa, 

buvo dėdė Pytas, tačiau jis nesiskaitė. Be kita ko, jis laikėsi 
kaip galima atokiau nuo Griežlio. Galbūt galiausiai susivokė, 
kas jam prisuko tokią interneto sąskaitą. Na, o Griežlio motina 
pasimirė prieš mėnesį, nesulaukusi iškilmių. 

Įvyko nelaimingas atsitikimas ar bent jau tokia buvo versija. 
(Niekas neprilaužė liežuvio ištarti žodį sabotažas — neigiamai 
atsilieptų verslui.) Tikriausiai ji įsipjovė ligoninėje — nors, 
pasak Griežlio, neturėjo nieko bendra su skalpeliais — arba 
įsidrėskė, arba nesisaugojo kaip pridera: nusimovė gumines 
pirštines ir nubrozdinta vieta prisilietė prie kokio nors ligo- 
nio, infekcijos nešėjo. Visai galimas daiktas: ji mėgo kramtytis 
nagus, 0 pirštų galuose buvo atsivėrusios, jų žodžiais tariant, 
dangalų poros. Šiaip ar taip, nepaprastai aktyvi bioforma įsi- 
metusi perėjo per ją nelyginant vejapjovė. Pasak vieno mokslo 
vyro, tai buvęs genetiškai modifikuotas stafilokokas, susijun- 
gęs su gleivūnų šeimos piktybiniu genu; tačiau tuo metu, 
kai, jį atpažinę, jie ėmėsi, jų manymu, veiksmingo gydymo, 
ji jau gulėjo izoliatoriuje, sparčiai virsdama gleivių gumulu. 
Savaime suprantama, Griežlys negalėjo jos aplankyti — nie- 
kas negalėjo, ten viskas buvo daroma robotų rankomis, kaip 
dirbant su branduolinėmis medžiagomis, — bet matė ją pro 
stebėjimo langą. 

— Įspūdinga, — pasakojo Griežlys Džimiui. — Ji visa 
putojo. 

— Putojo? 

— Ar esi kada nors užbėręs druskos ant sraigės? 

Džimis papurtė galvą. 

— Tai va, panašiai kaip valantis dantis. 

Pasak Griežlio, motina norėjo per mikrofoną jam tarti pa- 
skutinius žodžius, tačiau išėjo iš rikiuotės skaitmeninė sistema; 
tad jis matė krutant jos lūpas, bet negirdėjo, ką ji sako. 

— Apskritai taip ir būna gyvenime, — pridūrė Griežlys. 

Pasak jo, šiaip ar taip, ne kažin ką praradęs, nes tuo metu 


jo motina klejojo. 

Džimiui protas nenešė, kaip jis gali būti toks abejingas; 
šiurpas čmė vien pagalvojus, jog Griežlys va šitaip stebėjo 
skaidantis savo motiną. Jis nebūtų sugebėjęs. O gal Griežlys 
stačiai vaidino. Stengėsi išsaugoti savo orumą, nes priešingu 
atveju būtų jo netekęs. 


Gardučiai 


P, išleistuvių Džimis pakviestas išvyko į Hudzono įlan- 
kos vakarinę pakrantę pavasaroti Uždarajame Briedyno 
Sveikensenos atostogų centre, kur gelbėdavosi nuo karščių 
Sveikensenos elitas. Dėdė Pytas ten turėjo „gražų namelį“, 
jo Žodžiais tariant. Tiesą pasakius, tai buvo veikiau kažkas 
panašaus į mauzoliejų ir podraug lindynę, kur savaitgaliais 
slapčia smaginasi porelės: mūrinės sienos, platutėlės lovos su 
vibromasažu, bidė kiekviename vonios kambaryje, — nors 
buvo sunku įsivaizduoti dėdę Pytą ten išdarinėjant ką nors 
įdomesnio. Džimis buvo tikras, kad ij pakvietė tik todėl, jog 
dėdė Pytas nieku gyvu nenorėjo ten būti vienas su Griežliu. 
Dėdė Pytas daugiausia laiko praleisdavo žaisdamas golfą, o 
paskiau tysodavo karštoje vonioje, tad Džimis su Griežliu 
galėjo daryti ką tik nori. 

Ko gero, norėdami atsipūsti po baigiamųjų egzaminų, jie 
būtų grįžę prie kompiuterinių žaidimų, valstybės remiamų 
smurto ir pornografijos programų, tačiau tą vasarą plieskėsi 
karai dėl genetiškai modifikuotos kavos, tad jie verčiau žiū- 
rėjo tas laidas. Karą sukėlė vienos Sveikensenos dukterinės 
bendrovės išvestos Gardučių kavos naujosios pupelės. Ligi tol 
kavos pupelės ant vieno krūmo nunokdavo skirtingu laiku, 
jas tekdavo rinkti rankomis ir apdoroti bei siuntinėti nedide- 
liais kiekiais, tačiau buvo suprojektuotas toks Gardučių kavos 
krūmas, kad pupelės galėtų nunokti vienu metu, tad pasidarė 


įmanoma kavą auginti didelėse plantacijose ir derlių imti ma- 

šinomis. Smulkieji kavos augintojai atsidūrė už rinkos ribų, o 
darbdaviai ir darbininkai — prie bado sieto. 

Kilo visuotinis pasipriešinimas. Šen bei ten įsižiebdavo 
riaušės, maištininkai paleisdavo pelenais pasėlius, nusiaub- 
davo Gardučių kavines, bendrovės darbuotojai susprogdavo 
užminuotuose automobiliuose, būdavo grobiami, žūdavo nuo 
snaiperių kulkų arba nuo įsiutusios minios rankų; kita vertus, 
kariuomenė žudė valstiečius. Ir ne vien tik kuriame nors kraš- 
te, bet daugelyje šalių. Tačiau ir kareiviai, ir žuvę valstiečiai 
visur atrodė panašūs. Ir vieni, ir kiti apėję dulkėmis. Stebėtina, 
kiek daug dulkių pakyla per tokius įvykius. 

— Tuos švilpius derėtų išdaigoti visus aliai vieną, — tarė 
Griežlys. 

— K3? Valstiečius? Ar tuos, kurie juos žudo? 

— Tuos, kurie žudo. Ir ne todėl, kad žudo valstiečius, vals- 
tiečiai visais laikais žudomi. Jie naikina atogrąžų girias, kad 
galėtų sodinti tą savo kavą. 

— Ir valstiečiai darytų tą patį, jeigu tik turėtų bent truputį 
laimės. 

— Kas be ko, bet jie neturi nė trupučio laimės. 

— Tu stoji jų pusėn? 

— Tiesą pasakius, dabar nebėra jokių pusių. 

Daugiau nebuvo ko pridurti. Džimis buvo besurinkąs pa- 
sakėlės!, bet pagalvojo, kad tokiu atveju galbūt nelabai tinka. 
Šiaip ar taip, tas žodis jau pasidarė pernelyg nuvalkiotas. 

— Perjunk kitą kanalą, — pasiūlė. 

Tačiau kad ir ką jie jungė, visur, regis, ėjo žinių laida apie 
Gardučius. Bruzdėjimai, protesto demonstracijos, malšinamos 
ašarinėmis dujomis, šūviais, policininkų lazdomis; paskiau vėl 
bruzdėjimai, protesto demonstracijos, dar pasiučiau malšina- 
mos ašarinėmis dujomis, šūviais, policininkų lazdomis. Ir taip 
diena dienon. Nieko panašaus nebūta nuo pat naujojo amžiaus 
pirmojo dešimtmečio. Mes esame istorijos liudytojai, kartą 


pareiškė Griežlys. 

Negerkite mirties! — skelbė plakatai. Australijos dokinin- 
kai, savo šalyje vis dar išsaugoję profesines sąjungas, vieningai 
atsisakė iškrauti Gardučių krovinius; Jungtinėse Amerikos 
Valstijose susikūrė Bostono kavos partija. Jie surengė specialią 
akciją, gana nuobodžią, mat be smurto, — vieni pliktelėję 
seniai su senoviškomis tatuiruotėmis arba šviesiais lopais 
ant kūno ten, kur jos buvo nuimtos, rūsčios moteriškės nu- 
karusiomis krūtimis, saujelė storulių ir, priešingai, išgaišėlių 
paribio sektų fanatikų su marškinėliais, su paveikslėliais ant 
krūtinių — šypsulingi angeliukai, skrajojantys su paukšteliais, 
arba Kristus, susiėmęs su valstiečiais už rankų, —arba žodžiais 
Dievas — tai Gamta. Jie mėtė uoste dėžes su Gardučių kavos 
pupelėmis į jūrą, tačiau dėžės neskendo. Tad ekrane perdėm 
liūliavo Gardučių logotipai, begalinė galybė logotipų. Iš tos 
laidos būtų išėjęs neblogas reklaminis filmukas. 

— Būtų ne pro šalį maktelėti kavos, — pareiškė Džimis. 

— Mulkiai, — tarė Griežlys. — Pamiršo prikrauti akmenų į 
dėžes. 


Paprastai jie žiūrėdavo Nuogas žinias per internetą, tačiau 
kartais įdomumo dėlei dėdės Pyto televizijos kambaryje, iš- 
muštame dirbtine oda, įsijungdavo televizorių su plazminiu 
ekranu per visą sieną, kuriame pranešėjai būdavo apsirengę 
Džimiui atrodydavo nei šiaip, nei taip — ypač tada, kai jis 
būdavo šiek tiek apdujęs nuo kvaišalų. Įdomu, kaip visos tos 
rimtos kalbančios galvos atrodytų Nuogose žiniose visu ūgiu 
ir be drabužių. 

Dėdė Pytas kartais irgi žiūrėdavo žinias vakare, grįžęs iš 
golfo aikštynų. Įsipildavo kokio gėrimo ir pradėdavo pats 
komentuoti. 

— Įprastinis šurmulys, — sakydavo. — Nusibos ir nutils. Kas 
nenori puodelio pigesnės kavos — nieko čia nepadarysi. 

— Aišku, nieko nepadarysi, — paslaugiai pritardavo Griež- 
lys. 

Dėdė Pytas turėjo nusipirkęs pluoštą Gardučių akcijų, ir 
nemažą. 

— Neblogas grobis, —sakydavo Griežlys, savo kompiuteryje 
peržvelgdamas dėdės Pyto turtą. 

— Galėtum visa tai iškeisti į ką nors kita, — atsiliepdavo 
Džimis. — Parduok Gardučius, nupirk ką nors, ko jis iš tikrųjų 
nekenčia. Pirk vėjo energiją. Ne, geriau nupirk kokią gydyklą. 
Arba Pietų Amerikos jautienos eksporto akcijų. 

— Ne, — atsakydavo Griežlys. — Negaliu rizikuoti tokiais 
dalykais labirinte. Jis gali pastebėti. Gali susivokti, jog buvau 
įsilaužęs. 


Įtampa padidėjo, kai, grupelei Gardučiams priešiškai nu- 
siteikusių kuoktelėjusių fanatikų susprogdinus Linkolno me- 
morialą, žuvo penki japonai moksleiviai, Demokratijos turo 
dalyviai. Užtiaks veidmainiauti, — buvo pakeverzota tolėliau, 
per saugų atstumą aptiktame raštelyje. 

— Gaila, — tarė Džimis. — Jie netgi rašyti nemoka. 

— Bet užtat kaip tvirtai reiškia savo nuomonę, — atrėmė 
Griežlys. 

— Tikiuosi, kad suspirgės elektros kėdėje, — pridūrė dėdė 
Pytas. 

Džimis neatsakė nė žodžio, nes žiūrėjo, kaip Merilande 
demonstrantai apgula Gardučių centrinę būstinę. Ten, kly- 
kiančioje minioje, su plakatu Gardučiai — šūdų rieškučiai, 
žalia skarele apsirišusi veidą, stovėjo — ar tikrai? — jo pra- 
žuvusi motina. Vienu tarpu skarelė nusmuko, ir Džimis 
aiškiai ją pamatė — surauktus antakius, atvirą mėlynų akių 
žvilgsnį, ryžtingai sučiauptas lūpas. Staigiai ir skausmingai 
prasiveržė meilė ir iškart po to — pyktis. Toks įspūdis, lyg 
būtų kas įspyręs: vos atgavo kvapą. Paskiau puolė Jungtinė 
saugos tarnyba, pakilo debesis ašarinių dujų, driokstelėjo 
tarytum šūviai, ir kai Džimis vėl pažvelgė į ekraną, motina 
buvo dingusi. 

— Sustabdyk! — suriko jis. — Pavaryk atgal! 

Jis norėjo įsitikinti, kad nesuklydo. Kaip ji galėjo šitaip 
rizikuoti? Jeigu jie ją sučiuptų, šįsyk ji tikrai dingtų, ir jau 
amžinai. Tačiau Griežlys, vos žvilgtelėjęs į jį, jau perjungė 
kitą kanalą. 

Nieko nereikėjo sakyti, pagalvojo Džimis. Nereikėjo at- 
kreipti dėmesio. Dabar jam kūnas ėjo pagaugais iš baimės. 
Kas bus, jeigu dėdė Pytas ims ir paskambins Jungtinei saugos 
tarnybai? Jeigu tik jie užeitų jos pėdsakus, jai būtų amen. 

Tačiau dėdė Pytas, regis, nieko nepastebėjo. Pylėsi dar vieną 
stikliuką viskio. 

— Jie turėtų išpyškinti visą tą gaują, — tarė. — Tik iš pradžių 
sudaužyti visas tas televizijos kameras. Kas juos filmavo? Įdo- 


mu, kas iš tikrųjų užsakė tą laidą? 


— Kas atsitiko? — paklausė Griežlys, kai jiedu liko vieni. 

— Nieko, — atsakė Džimis. 

— Aš spėjau sustabdyti, — tarė Griežlys. — Turiu visą epi- 
zodą. 

— Man regis, geriau viską ištrintum, — tarė Džimis. 

Nuslūgus baimei, jis puolė į visišką neviltį. Šiuo metu dėdė 
Pytas, be abejo, įjungęs savo celiuliarinį telefono aparatą, jau 
renka numerį; prabėgs kelios valandos, ir Jungtinė saugos 
tarnyba vėl ims jį kvosti. Motina šen, motina ten. Iš naujo 
teks viską ištverti. 

— Viskas gerai, — tarė Griežlys, ir Džimis tai suprato kaip: 
Gali manim pasikliauti. Paskiau pridūrė: — Pabandysiu atspėti. 
Chordinių tipo, stuburinių klasės, žinduolių būrio, primatų 
giminės, homo genties, sapiens sapiens rūšies, porūšis — tavo 
motina. 

— Viršūnė, — vangiai atsiliepė Džimis. 

— Nieko sudėtinga, — atsakė Griežlys. — Iškart ją pažinau iš 
mėlynų akių. Arba ji, arba jos klonas. 

Jeigu ją atpažino Griežlys, tai kas gi dar galėjo atpažinti? Be 
jokios abejonės, visiems Komplekso gyventojams Jungtinės 


saugos tarnybos vyrai kaišiojo nuotraukas: Ar esate matę šitą 

moterį? Nenormalios motinos istorija persekiojo jį kaip koks 
priklydęs šuo — tikriausiai iš dalies dėl to jis susilaukė tokio 
menko dėmesio per moksleivių varžytynes. Nepatikimas, 
grėsmė saugumui, turi dėmę. 

— Ir mano tėtis toks buvo, — tarė Griežlys. — Jis irgi dėjo į 
kojas. 

— Aš maniau, kad jis mirė, — tarė Džimis. 

Tiek ir buvo girdėjęs iš Griežlio: tėtis miręs, taškas, pa- 
keisk plokštelę. Apie tai Griežlys kuo mažiausiai norėdavo 
kalbėti. 

— Taip ir buvo. Plebopolyje nulėkė nuo viaduko. Buvo piko 
metas, ir, kai žmonės sugebėjo prie jo prieiti, jau tiko nebent 
katėms maistui. 

— Jis nušoko, ar ką? — paklausė Džimis. 

Griežlys per daug nesileido į kalbas, todėl Džimis ir išdrįso 
paklausti. 

— Visi taip kalbėjo, — atsakė Griežlys. — Jis buvo vienas 
svarbiausiųjų Vakarų Sveikensenos mokslininkų, todėl jam 
surengė labai gražias laidotuves. Visi laikėsi be galo taktiškai. 
Niekas neištarė žodžio savižudybė. Visi kartojo: „Tavo tėčiui 
atsitiko nelaimė“. 

— Labai tave užjaučiu, — tarė Džimis. 

— Dėdė Pytas tuo metu kojos nekėlė iš mūsų namų. Pasak 
motinos, nepaprastai parėmė sunkią valandą. — Žodžius nepa- 
prastai parėmė sunkią valandą Griežlys ištarė lyg cituodamas 
motiną. — Pasak jos, jis buvo ne tik tėčio viršininkas ir geriau- 
sias draugas, bet sykiu pasirodė besąs puikus šeimos draugas, 
nors anksčiau niekada nebuvau jo matęs namuose. Jis norėjo 
išvaduoti mus nuo visų sunkumų, pasak jo, labai mumis rūpi- 
nosi. Vis bandė atvirai su manim pasikalbėti — pasakojo, jog 
tėtis turėjo bėdų. 

— Kitaip sakant, tavo tėtis kuoktelėjo, — įsiterpė Džimis. 

Griežlys nužvelgė Džimį savo įkypomis žaliomis akimis. 

— Aha. Bet jis nekuoktelėjo. Paskutiniu metu atrodė labai 
susirūpinęs, bet neturėjo jokių bėdų. Jam niekada nekildavo 
tokių minčių. Nušokti nuo kur nors. Būčiau supratęs. 

— Manai, kad jis nukrito netyčia? 

— Netyčia? 

— Nuo viaduko. 

Iš pradžių Džimis vos nepaklausė, ką jis darė plebopolyje ant 
viaduko, tačiau susivaldė taręs sau, jog nedera to klausinėti. 

— Ar ten buvo turėklai? 

— Jis buvo šiek tiek išsiblaškęs, — keistai šypsodamas, pridūrė 
Griežlys. — Niekad nežiūrėdavo, kur eina. Skrajodavo padebe- 
siais. Tikėjo, jog įmanoma pagerinti žmonijos likimą. 

— Tu gerai sutarei su juo? 

Griežlys susimąstė. 

— Jis mane išmokė žaisti šachmatais. Prieš tai, kai tas 
nutiko. 

— Manding, aišku, jog ne po to, —tarė Džimis, bandydamas 
paversti viską juokais, nes tuo metu užjautė Griežlį ir nenorėjo 
kalbėti ta tema. 


Kaip aš to nesupratau? — mąsto Sniego Žmogus. — Kaip 
nesuvokiau to, ką jis turi galvoje? Kaip aš galėjau būti toks 
kvailas? 

Ne, ne kvailas. Jis nedrįsta apibūdinti savęs, koks tuomet 
buvo. Vargu, ar buvo nepatyręs — buvo daug ko patyręs, turėjo 
randų, slaptų minčių. Gal kai ko neišmanė. Buvo neišsivystęs, 
nesusitupėjęs. | 

Tas jo neišmanymas buvo primestinis, sąmoningas. Ar, 
tiesą pasakius, ne tiek sąmoningas, kiek užprogramuotas. Jis 
užaugo uždaroje erdvėje tarp keturių sienų ir pagaliau pats 
tapo uždaras. Užsidarė savo kiaute. 


Taikomoji iškalba 


Alus pasibaigus, Griežlys išvažiavo į Votsoną-Kriką, 
o Džimis — į Martos Graham akademiją. 

— Pasimatysim, — tarė Džimis. 

— Susirašinėsime elektroniniu paštu, — tarė Griežlys. Pa- 
skiau, matydamas, koks Džimis prislėgtas, pridūrė: — Nenu- 
simink, pakliuvai į gerą vietą, tai garsi akademija. 

— Buvo garsi, — pataisė Džimis. 

— Ne taip jau blogai ten bus. 

Šįkart Griežlys klydo. Martos Graham akademijai grėsė ne- 
išvengiamas žlugimas. Traukiniui įvažiuojant į stotį, Džimis 
pastebėjo, kad ją iš visų pusių supa šiurpių šiurpiausi plebopo- 
liai: tušti sandėliai, išdegę daugiaaukščiai gyvenamieji namai, 
apleistos automobilių stovėjimo aikštelės. Šen bei ten riogsojo 
lūšnos, suremtos iš atliekų — skardos lakštų, faneros, —be abejo, 
visuomenės atstumtųjų pastogės. Kaip tie žmonės manosi? 
Džimiui protas nenešė. Ir vis dėlto jie gyveno už spygliuotos 
vielos tvoros. Du tipai parodė iškėlę smilių ir didįjį pirštą, 
kažką rėkdami, tačiau pro neperšaunamo stiklo langus nieko 
nebuvo girdėti. 

Saugumas prie Martos Graham akademijos vartų buvo juoko 
vertas. Sargybiniai apsnūdę, mūrinės sienos — prikeverzotos 
žymekliais išblukusių piešinių ir užrašų — tokios žemos, kad 
jas galėtų peržergti ir vienakojis nykštukas. Už vartų — Bilbao 
stiliaus blokiniai pastatai, dumblu užtrauktos vejos, sukietėju- 
siu arba išpliurusiu nelygu metų laikas, ir jokių sporto įren- 

ginių, išskyrus plaukymo baseiną, kuris atrodė kaip didžiulė 
sardinių skardinė ir lygiai taip pat dvokė. Didžiąją laiko dalį 
kondicionieriai bendrabučiuose neveikė; dažnai svyruojant 
įtampai, mirkčiodavo elektros lemputės; maistas kavinėje pa- 
prastai būdavo pilkšvas, panašus į skunkėnų išmatas. Miega- 
muosiuose knibždėte knibždėjo nariuotakojų, įvairiausių rūšių 
ir genčių, tačiau daugiausia — tarakonų. Džimį slėgė aplinka, 
kaip — veikiausiai — būtų slėgusi kiekvieną, turintį sudėtinges- 
nę nei tulpės nervų sistemą. Tačiau, kaip sakė tėvas, nesmagiai 
atsisveikindamas su Džimiu, tokias kortas jam davė gyvenimas, 
ir dabar jis turėjo jomis lošti kaip įmanydamas geriau. 

Gerai, tėti, pagalvojo Džimis. Visada žinojau, kad galiu 
tikėtis iš tavęs labai protingo patarimo. 


Akademija buvo pavadinta Martos Graham vardu pagerbiant 
kažkokią kraugerišką dvidešimtojo amžiaus baleto deivę, savo 
laiku sukėlusią nemažai triukšmo. Prie administracijos pastato 
stovėjo jos šiurpi statula, vaizduojanti — kaip skelbė užrašas 
bronzinėje lentelėje — Juditą, kertančią galvą tokiam švilpiui, 
vardu Holofernas, vilkinčiam istorine apranga. Atgyvenęs 
feministinis šlamštas, studentų žodžiais tariant. Gana dažnai 
studentai ištepliodavo jos krūtis arba priklijuodavo plieno 
drožlių prie gaktos — Džimis, ir tas kartais prie to prikišdavo 
nagus, —ir administracijos darbuotojai buvo tokie atbukę, jog 
prabėgdavo ištisi mėnesiai, kol kas nors pastebėdavo puoš- 
menas. Tėvai visada kritikuodavo statulą — netikęs pavyzdys 
jaunimui, pasak jų, pernelyg žiauri, pernelyg kraugeriška, 
ir taip toliau, ir panašiai, — tuo tarpu studentai vieningai ją 
gindavo. Pasak jų, rūsčioji senutė Marta, jos grimasa, kraujais 
varvanti galva ir visa kita, — tai jų talismanas. Ji — gyvenimo, 
meno arba dar kažin ko simbolis. Šalin rankas nuo Martos. 
Duokite jai ramybę. 

Akademiją dvidešimtojo amžiaus trečiojo dešimtmečio pa- 
baigoje įkūrė būrelis amžinatilsį turtingų geraširdžių Senojo 
Niujorko liberalų kaip meno ir humanitarinių mokslų koledžą, 

kuriame skiriamas ypatingas dėmesys scenos menui — vaidybai, 
dainavimui, šokiui ir taip toliau. Devintajame dešimtmetyje 
dar prisidėjo kinematografija, o vėliau — videomenas. Tie 
dalykai vis dar buvo dėstomi Martos Graham akademijoje; 
studentai statė spektaklius, kaip tik ten Džimis pamatė scenoje 
gyvą Makbetą ir tarė sau, jog Ana K. savo svetainėje, sėdėdama 
tualete ant unitazo, vis dėlto savo slaptiems žiūrovams sukūrė 
kur kas įtaigesnį ledi Makbet paveikslą. 

Dainavimo ir šokio skyrių studentai vis dar dainavo ir šoko, 
nors scenos meno rūšys jau baigė išmirti, ir klasės tolydžio 
mažėjo. Dvidešimt pirmojo amžiaus pradžioje scenos menas 
labai nukentėjo nuo terorizmo baimės —tais laikais niekas ne- 
norėjo atsidurti masinėse susibūrimo vietose, tamsoje, lengvai 
susprogdinamoje uždaroje patalpoje, juo labiau tam tikros 
padėties ir blaivaus proto žmonės. Teatro spektakliai galiausiai 
virto koncertais „Dainuokime kartu“, apsimėtymu pomidorais 
arba gražių mergelių šlapiais marškinėliais turnyrais. Ir nors kai 
kurios meno formos vis dar šiaip ne taip gyvavo — televizijos 
serialai, roko muzikos video spektakliai, didumą žiūrovų su- 
darė senimas, išsiilgęs žilos praeities pramogų. 

Tad studijuoti Martos Graham akademijoje — tai nelyginant 
mokytis lotynų kalbos arba knygrišystės: savotiškai malonu 
pažiūrėti, tačiau beprasmiška, nors ir kiek koledžo prezidentas 
postringaudavo per nuobodžių nuobodžiausias paskaitas apie 
gyvybiškai svarbius menus ir jų neginčijamai garbingą vietą 
didžiajame plakančios žmogaus širdies amfiteatre, aptrauktame 
purpuriniu aksomu. 

O kam reikalinga kinematografija ir videomenas? Kiekvie- 
nas, kas turi kompiuterį, gali sukomponuoti ką tik nori arba 
skaitmeniniu būdu apdoroti seną medžiagą, arba sukurti naują 
animaciją. Galima atsisiųsti kokį standartinį filmą ir įterpti 
kokius nori veidus ir kokius nori kūnus. Džimis, ir tas juoko 
dėlei sumontavo drauge du vaizdo įrašus Puikybė ir prietarai 
ir Švyturio link, nuogai nurengęs visus veikėjus, o vizualinių 
menų antrajame kurse Sveikensenoje perdirbo Maltos sakalą 


192 MARGARET ATWOOD 


Rembranto pusšešėlių stiliumi, sykiu veikėjus aprengdamas 
Keitės Grinavėj kostiumais. Pavyko kuo puikiausiai. Tamsūs 
tonai, puikūs pusšešėliai. 

Šitaip pamažu nykstant vertybėms — vykstant buvusios in- 
telektinės teritorijos erozijai, — Martos Graham akademijoje 
galiausiai susiklostė tokia padėtis, kad studentams ji negalėjo 
pasiūlyti nieko gera. Vienas po kito išmirė pagrindiniai stei- 
gėjai, išvėso entuziazmas aukoti pinigus tariamam menui, 
prireikė išteklių kur kas žemiškesniems dalykams, sudarant 
mokymo programas pradėta labiau kreipti dėmesį į kitus 
veiklos barus. Šiuolaikinius veiklos barus, kaip mėgta sakyti. 
Tokius kaip Žiniatinklio žaidimų dinamika, kuri galėjo duoti 
pelno. Arba vaizduojamoji prezentacija, įtraukta į tvarkaraštį 
kaip vaizduojamojo ir plastinio meno modulis. Turėdamas 
kišenėje studentų vadinamąjį VPM diplomą, galėjai drąsiai 
eiti dirbti į reklamos biurą. 

Arba problematika. Problematika tiko žodžių žmonėms, tad 
Džimis ją ir pasirinko. Studentai pravardžiavo juos sukučiais. 
Kaip ir visa kita Martos Graham akademijoje, problematika 
siekė praktiškų tikslų. Mūsų studentai išeina į gyvenimą vi- 
sapusiškai pasiruošę gamybai, — toks šūkis buvo užrašytas po 
pradiniu lotynišku akademijos motto: Ars longa vita brevis. 


Džimis turėjo mažai iliuzijų. Žinojo, koks kelias jam atsi- 
vers baigus problematiką su tuo juokingu diplomu kišenėje. 
Geriausiu atveju galėtų dekoruoti vitrinas — atgaivinkime šaltą, 
atšiaurų skaitmenų pasaulį vaizdingais dvimačiais tauškalais. 
Nelygu tokių problėmatikos kursų kaip taikomoji logika, tai- 
komoji iškalba, medicinos etika ir terminija, taikomoji seman- 
tika, reliatyvistika ir aukštoji decharakterizacija, lyginamoji 
kultūros psichologija ir visa kita pažangumo rodikliai jis turės 
galimybę pasirinkti arba gerai apmokamą vitrinų dekoruotojo 
darbą didelėje kompanijoje, arba elgetišką atlyginimą menko- 
je, galus grobstančioje firmoje. Būsimo gyvenimo perspek- 
tyva jam primena nuosprendį, ne paprastą ir aiškų kalėjimo 

nuosprendį, bet ištęstą nuosprendį su daugybe nereikalingų 
šalutinių straipsnių ir išlygų — taip šmaikštaudavo jis studentų 
miestelio baruose ir aludėse, Atokvėpio valandomis „kabin- 
damas“ panas. Vargu ar jis nekantriai laukė to nuosprendžio, 
to savo gyvenimo galo. 

Šiaip ar taip, jis apsikasė Martos Graham akademijoje, įsi- 
taisė nelyginant apkase ir tvirtai pasiruošė laikytis iki pat galo. 
Bendrabutyje — dviejuose ankštuose kambarėliuose su žvyni- 
nukų knibždančiu vonios kambariu per vidurį — jis gyveno su 
fundamentaliste vegetare, vardu Bernisė, šiurkščius plaukus 
ant pakaušio susiveržusia mediniu tukano formos gnybtu ir 
vilkinčia vien tik Viešpaties sodininkų marškinėliais, kurie — 
turint galvoje jos bjaurėjimąsi tokiais cheminiais preparatais 
kaip pažastų pieštukas — dvokdavo netgi šviežiai išskalbti. 

Bernisė jam aiškiai įrodė, kaip nepalankiai žiūri į jo mės- 
ėdišką prigimtį, — pagrobė jo odinius sandalus ir demonstra- 
tyviai sudegino juos vidury vejos. Džimiui pareiškus, kad jie 
buvę ne iš tikros odos, ji atrėžė, jog jie nusipelnę tokio likimo 
jau vien todėl, kad primena tikros odos sandalus. Po to, kai 
Džimis vieną po kitos parsivedė kelias merginas — kas jai rūpi, 
ir, be to, jie laikėsi labai tyliai, nebent kikeno, paveikti tam 
tikrų medikamentų, ir, savaime suprantama, atitinkamai vai- 
tojo, — ji išreiškė savo nuomonę apie šalių sutikimu pagrįstą 
seksą sudegindama visas jo trumpikes. 

Džimis pasiskundė Studentų paslaugų biurui ir po kelių 
nesėkmingų bandymų — Martos Graham akademijos Studentų 
paslaugų biurą sudarė niurgzliai, sudegę televizijos serialų 
aktoriai, negalėję atleisti pasauliui už savo niekingos šlovės 
praradimą, — buvo perkeltas į vienvietį kambarį. (Iš pradžių 
sandalai, paskiau mano apatiniai. O tada jau aš. Ta moteris — pi- 
romanė, kitais žodžiais tariant, rimtai susipykusi su tikrove. Jums 
reikia konkretaus mano apatinių autodafė įrodymo ?Žvilgtelėkite 
štai į šitą plonytį vokelį. Jeigu kitą kartą pamatysite mane urnoje, 
saują rupių pelenų, kelis dantis, ar prisiimsite už tai atsakomybę? 
Klausykit, aš esu studentas, o jūs — Studentų paslaugų biuras. 

Firminiame blanke užrašyta juodu ant balto, matot?Tokį pat 
laišką elektroniniu paštu išsiunčiau prezidentui.) 

(Savaime suprantama, iš tikrųjų nieko panašaus jis nesakė. 
Buvo pakankamai protingas, kad šitaip nekalbėtų. Šypsoda- 
masis prisistatė kaip blaivaus proto žmogus, pelnė jų palan- 
kumą.) 

Vėliau, išsikovojus atskirą kambarį, viskas klostėsi truputį 
geriau. Bent jau galėjo nevaržomai bendrauti. Jis pastebėjo, 
kad savo ilgesinga nuotaika masina tam tikros pusiau meninės 
prigimties moteris, širdies žaizdų gydymo specialistes, kurių 
knibždėte knibždėjo Martos Graham akademijoje. Taurios, 
globėjiškos, idealų kupinos moterys, prisimena jas Sniego 
žmogus. Irgi sužeista širdimi, taip pat trokštančios paguodos. 
Iš pradžių Džimis puldavo joms į pagalbą: jis toks jautrus, 
sakydavo jos, tikras senovės laikų riteris. Prisitraukęs jų kan- 
čių istorijų, nelyginant savotiškais šutekliais gydydavo jomis 
savo širdies žaizdas. Tačiau veikiai viskas apsiversdavo aukštyn 
kojomis, ir gydytojas tapdavo pacientu. Pamačiusios, koks jis 
nukankintas, moterys trokšdavo padėti jam naujomis akimis 
pažvelgti į gyvenimą ir atskleisti teigiamas savo dvasingumo 
puses. Jos laikydavo jį savotišku kūrybiniu projektu: žaliava — 
prislėgtas Džimis, kūrybos rezultatas — laimingas Džimis. 

Džimis nesipriešindavo. Jos džiūgaudavo jausdamosi nau- 
dingos. Užsibrėždavo tokius didžius tikslus, jog sužadindavo 
jam graudulį. Ar tau būtų gera va šitaip? O va šitaip? Na, o 
šitaip? Tačiau jis stengdavosi išlaikyti nepakitusią savo ilgesin- 
gai liūdną nuotaiką. Priešingu atveju jos tikėtųsi atlygio ar bent 
jau teigiamo rezultato; paskiau pareikalautų žengti kitą žingsnį, 
o dar vėliau — duoti įžadą. Tačiau jis buvo ne toks kvailas, kad 
atsižadėtų to rūškano lietingos dienos žavesio — savo sutemų 
kerų, miglotos aureolės, — primasinusių jas iš pirmo karto. 

— Veltui stengiatės, — sakydavo joms. — Aš sergu jausmų 
disleksija. 

Be to, sakydavo joms, kad jos gražios, kad išjudina jį. Tai 
būdavo tiesa, jis nė kiek nemeluodavo, taip iš tikrųjų ir būdavo. 

Be to, sakydavo, jog dėti į jį kokias nors viltis būtų tuščias 
darbas, jog esąs išeikvotų jausmų sąvartynas, jog joms reikia 
paprasčiausiai mėgautis gyvenimu čia ir dabar. 

Anksčiau ar vėliau jos imdavo skųstis, kad jis verčia viską 
juokais. Prieš tai pasiūliusios pasidaryti žvalesniam ir žiūrėti 
į viską paprasčiau. Galiausiai joms išsekdavo jėgos, jos apsi- 
pildavo ašaromis, ir tuomet jis prisipažindavo, kad jas myli. 
Stengdavosi tarti tuos žodžius užgesusiu balsu: jo meilė — tai 
lyg dozė nuodų, dvasinių nuodų, paragavusios tos meilės, jos 
nugrimsiančios į tamsias gelmes, iš kur jis pats negalįs ištrūkti, 
ir tik todėl, kad taip stipriai jas mylįs, linkįs joms laikytis kaip 
galima toliau nuo bėdos, kitaip sakant, nuo jo pražūtingo gy- 
venimo. Kai kurios jį permatydavo kiaurai — Kada tu subręsi, 
Džimi! — bet apskritai gudrybė suveikdavo. 

Jam visada būdavo liūdna, kai jos pabėgdavo. Jis stačiai su- 
sirgdavo, kai jos imdavo širsti, jį slėgdavo moterų pyktis, tačiau 
kai tik jos netekdavo kantrybės, jis suvokdavo, jog viskas baig- 
ta. Moters paliktas, jis jausdavosi pažemintas, nors iš tikrųjų 
pats to siekdavo. Tačiau ilgai netrukus atsirasdavo kita žavi, 
lengvai pažeidžiama moteris. Tuo metu jų tikrai netrūko. 

Šiaip ar taip, jis nemeluodavo arba meluodavo retkarčiais. 
Iš tikrųjų mylėdavo tas moteris — savotiškai. Iš tikrųjų lin- 
kėdavo joms gera. Paprasčiausiai nesugebėdavo ilgiau skirti 
joms dėmesio. 

— Nenaudėli tu, — garsiai išplūsta save Sniego žmogus. 


Nenaudėlis — puikus žodis, aukso fondas. 


Savaime suprantama, tos moterys žinojo, kas atsitiko jo 
motinai. Šuva loja — vėjas nešioja. Sniego žmogui gėda prisi- 
minti, kaip jis piktnaudžiavo ta istorija — čia užuomina, čia 
neryžtinga tyla. Moterys stengdavosi jį paguosti, ir jis mėgau- 
davosi jų užuojauta, vartydavosi joje kaip inkstas taukuose, 
masažuodavosi ja. Nelyginant mineralinių vandenų kurorte 


imdamas visą gydomųjų vonių kursą. 

Į tą laiką jo motina jau turėjo naują statusą: tapo mitine 
asmenybe, antžmogiu tamsiais sparnais, tamsiomis kaip Tei- 
singumas degančiomis akimis, su kardu rankoje. Priėjęs tą 
vietą, kai ji pagrobė iš jo skunkėną Žudiką, paprastai turėda- 
vo nubraukti vieną kitą ašarą — ne nuo savo, bet klausytojų 
skruosto. 

Ir ką tu padarei? (Išplėstos akys, plekštelėjimas per ranką, 
užuojautos kupinas žvilgsnis.) 

Et, ką ten. (Jis patraukia pečiais, nukreipia žvilgsnį į šalį, 
pakeičia temą.) 

Ne viskas būdavo vaidyba. 

Tik Oriksei nepadarė jokio įspūdžio siaubingoji sparnuotoji 
motina. Vadinasi, Džimi, tavo motina pabėgo? Gaila. Gal ne 
be reikalo. Ar esi kada nors apie tai pagalvojęs? Oriksė niekada 
nerodydavo užuojautos nei jam, nei sau. Ji nebuvo bejausmė: 
priešingai. Tačiau neketindavo išgyventi to, ką jis bandydavo 
jai primesti. Gal todėl jis ir įkliuvo, kad niekada nesugebėdavo 
gauti iš jos to, ko kitos niekada nešykštėdavo? Gal tai ir buvo 
visa jos kerų paslaptis? 


Aspergerio universitetas 


(Griešlys su Džimiu susisiekdavo elektroniniu paštu. Keistais, 
niekinamais vardais vadindamas savo dėstytojus ir bendramok- 
slius, stengdamasis rodyti sąmojį, Džimis skųsdavosi gyvenimu 
Martos Graham akademijoje. Aprašinėdavo savo meniu, su- 
darytą iš antrinio naudojimo botulizmo ir salmonelių, siųsdavo 
sąrašus įvairiausių daugiakojų gyvių, aptiktų savo kambaryje, 
verkšlendavo dėl menkos kokybės nuotaikos taisymo prepa- 
ratų, pusvelčiui išparduodamų šiurpiame studentų prekybos 
centre. Savisaugos instinkto vedamas, stengdavosi nuslėpti savo 
lytinio gyvenimo peripetijas, nebent retkarčiais paminėdavo 
kokias detales, kaip galima mažiau susijusias su juo pačiu. (Tos 
mergelės vargiai suskaičiuoja iki dešimties, tačiau, tiesą pasakius, 
ką ten skaičiuosi lovoje? Daugių daugiausia jos turi įsiminti mano 
telefono numerį, cha cha cha, juokauju,O.) 

Vis dėlto jis nepraleisdavo progos pasipuikuoti, nes — spren- 
džiant iš tam tikrų požymių —tame laimėjimų bare jau senokai 
lenkė Griežlį. Sveikensenoje Griežlys nepasižymėjo lytiniu 
aktyvumu. Merginos jo varžydavosi. Tiesa, jis buvo prisivilio- 
jęs porą apsėstųjų, kurios, įsitikinusios, kad jis gali vaikščioti 
vandeniu, sekiojo iš paskos, elektroniniu paštu siuntinėjo jam 
ašaringus, aistringus laiškus ir grasinosi dėl jo persipjauti ve- 
nas. Galimas daiktas, jis ir pergulėjo kartą kitą su jomis; tačiau 
niekada nenuėjo toliau. Jo žodžiais tariant, meilės procesas, 
kad ir sukeldamas organizmo cheminių savybių pakitimų ir 
būdamas neabejotinai tikras, yra paprasčiausiai hormonų su- 

žadinta haliucinacija. Be kita ko, žemina žmogaus orumą, nes 
stumia į nepalankią padėtį, pernelyg daug galių suteikdamas 
meilės objektui. Na, o pati sueitis nepasižymi nei patrauk- 
lumu, nei savitumu ir toli gražu nėra pats geriausias genų 
paveldėjimo būdas. 

Džimio primasintoms mergelėms Griežlys kone kėlė šiurpą, 
tad, teisindamas jį, Džimis jausdavosi savotiškai pranašesnis. 

— Jis neblogas vyras, tik stačiai ne šios žemės Žmogus, — pa- 
prastai sakydavo joms. 

Tačiau kaip sužinoti apie dabartinį Griežlio gyvenimą? 
Griežlys šykščiai apie save rašydavo. Ar jis gyvena vienas, ar 
turi merginą? Niekada apie tai neužsimindavo, bet tai nie- 
ko nereiškė. Savo laiškuose paprastai aprašydavo universiteto 
mokslinę įrangą — fantastišką, stačiai Aladino lobį biogenetinių 
tyrimų srityje, — ir dar, ką dar? Ką rašė Griežlys siųsdamas 
savo pirmuosius glaustus laiškus iš Votsono-Kriko instituto? 
Sniego žmogus nebeprisimena. 

Kas be ko, jiedu žaisdavo begalines šachmatų partijas — po 
du ėjimus per dieną. Dabar Džimis žaidė geriau: buvo lengviau 
susikaupti nematant Griežlio, kuris paprastai niūniuodavo pa- 
nosėje barbendamas pirštais, lyg jau numatęs trisdešimt ėjimų 
priekin, ir kantriai laukdamas, kol vėžlio sukrumo protu Dži- 
mis pagaliau susivoks paaukoti antrą bokštą. Taipgi, ruošda- 
masis kitam ėjimui, Džimis galėdavo panaršyti po internetą 
ir įvairiose programose pasižiūrėti į didmeistrių puslapius ir 
žymiausias praeities šachmatų partijas. Ko gero, ir Griežlys 
darė tą patį. 


Po penkių ar šešių mėnesių Griežlys pasidarė šiek tiek šne- 
kesnis. Pasak jo, dirbąs kur kas įnirtingiau nei Sveikensenoje, 
nes esanti nepalyginamai didesnė konkurencija. Votsono-Kri- 
ko institutas garsėjantis tarp studentų kaip Aspergerio universi- 
tetas — jo koridoriais klaidžioja, liuoksi ir žioplinėja daugiausia 
talentingų keistuolių. Genetiniu požiūriu linkusių į autizmą; 
siauro akiračio, vienkrypčio proto, sunkiai pritampančių prie 

visuomenės — ryškiai skirtingų nuo tavo išsigašinusių dabi- 
tų, — bet, laimė, vyresnybė esanti gana pakanti nežymioms 
antisocialinio elgesio apraiškoms. 

Ten tokių daugiau negu Sveikensenoje? — paklausė Džimis. 

Palyginti su šiuo universitetu, Sveikensena atrodo kaip plebo- 
polis, — atsakė Griežlys. — Absoliutūs NT! 

NT? 

Neurotipai. 

Ką tai reiškia? 

Neturintys genijaus geno. 

Vadinasi, tu esi neurotipas? — paklausė Džimis kitą savaitę, 
turėjęs kurį laiką apie tai pagalvoti. Ir susirūpinti, ar kartais 
jis pats nesąs neurotipas ir tokiu atveju pagal Griežlio geštalto 
psichologiją ar tai nebūtų blogai? Galiausiai jis padarė išvadą, 
jog taip ir yra, ir taip iš tikrųjų ir buvo. 

Tačiau Griežlys neatsakė į tą klausimą. Toks buvo jo įprotis: 
kai jį paklausi to, į ką jis nenori atsakyti, jis dedasi negirdėjęs 
klausimo. 

Būtinai atvažiuok čionai apsižiūrėti, — rašė jis Džimiui kitų 
metų spalio pabaigoje, kai jiedu jau buvo antrakursiai. — Tokie 
dalykai pasitaiko tik kartą per gyvenimą. Pristatysiu tave kaip 
savo pusbrolį, tarkim, bukoką ir nenuovokų. Atvažiuok savait- 
galiui Padėkos dieną. 

Vietoj to Džimis galįs nebent pasirinkti tėvų kalakutą ir 
drauge su jais kalakutus sverti, juokauju, cha cha cha O, atsakė 
Džimis; praleisti šventes su tėvais jis nebuvo nusiteikęs, tad 
mielai sutiko. Tarė sau, jog kaip senas draugas daro paslaugą 
Griežliui, nes šis, būdamas našlaitis, neturėtų kitos išeities 
kaip praleisti atostogas pas tą nuobodą australopiteką dėdę- 
ne-dėdę Pytą. Be to, Džimis pasiilgo Griežlio. Jau metai, kai 
jiedu nesimatė. Jis svarstė, ar Griežlys bus pasikeitęs. 


Iki atostogų Džimiui reikėjo užbaigti du kursinius darbus. 
Savaime suprantama, jis būtų galėjęs juos nusipirkti interne- 
te — Martos Graham akademijoje žiūrėta pro pirštus į balų 

sistemą, ir nusirašinėjimas klestėte klestėjo, — tačiau šiuo at- 
žvilgiu Džimis buvo nepalenkiamas. Nors ir kaip keista, jis 
pats rašė kursinius darbus; toks elgesys labai patiko Martos 
Graham akademijos tipo moterims. Joms darydavo įspūdį 
truputis savitumo, rizika ir kryptinga protinė veikla. 

Kaip tik dėl to jis valandų valandas praleisdavo tamsiausiuo- 
se bibliotekos fondų užkaboriuose šniukštinėdamas išminties 
paslapčių. Geresnės bibliotekos, priklausančios turtingesnėms 
mokslo įstaigoms, jau senių seniausiai sudegino visas knygas ir 
laikė visą informaciją įrašytą į kompaktines plokšteles, tačiau 
Martos Graham akademija šioje srityje kaip ir visur kitur buvo 
atsilikusi. Ant veido užsidėjęs apsauginę kaukę, kad neprisi- 
kvėpuotų pelėsių, Džimis ganydavosi tarp dūlėjančio popie- 
riaus prikrautų lentynų, šlamšdamas kas pakliūva. 

Didžia dalimi bibliotekon eidavo iš užsispyrimo ir netgi 
užgautos savimeilės stumiamas. Sistema jį įspraudė tarp iš- 
brokuotųjų, ir tai, ką jis studijavo, buvo laikoma — tame lyg- 
menyje, kur priimami sprendimai, tikrosios valdžios lygmeny- 
je, — archajišku laiko švaistymu. Ką gi, jis užsibrėš tikslą visa 
galva pasinerti į tai, kas niekam nereikalinga. Bus šalininkas 
to, kas laikoma nereikalinga, gynėjas ir saugotojas. Kas sakė, 
jog menas apskritai visiškai nereikalingas? Džimis negalėjo 
prisiminti, bet vis viena ačiū jam, kad ir kas jis būtų. Kuo 
labiau pasenusi būdavo knyga, tuo mieliau Džimis įtraukdavo 
ją į savo asmeninę kolekciją. 

Jis taipgi sudarinėjo senų žodžių sąrašus — tokio apibrėž- 
tumo ir įtaigumo žodžių, kurių vartoti nebebuvo prasmės 
nūdienos pasaulyje, arba šūdienos pasaulyje, kaip Džimis 
kartais tyčia klaidingai rašydavo savo kursiniuose darbuose. 
(Korektūros klaida, brūkštelėdavo dėstytojai, rodydami savo 
pastabumą.) Kaldavo pasenusius žodžius ir posakius, negrabiai 
įterpdamas juos į kalbą: račius, magnetitas, degutas, apsinuodijęs 
švinu. Jis savotiškai mėgo tuos žodžius, visa širdimi linkdamas 
prie jų, lyg tai būtų miške paklaidinti vaikai ir jis privalėtų 
juos gelbėti. 

Vienas — taikomosios iškalbos — kursinis darbas, antrašte 
„Dvidešimtojo amžiaus saviugdos knygos: vilties ir baimės 
panauda', paskatino jį apsirūpinti gausybe nuvalkiotų posakių, 
kuriuos jis smagindamasis vartodavo studentų aludėse. Kaišio- 
davo juos kur pakliūva: Pagerink savo įvaizdį; Duylikapakopė 
asistuojamosios savižudybės programa; Kaip susirasti draugų ir 
daryti įtaką žmonėms; Penkios savaitės — ir pilvas plokščias; Kaip 
visa tai turėti; Kaip pramogauti be merginų; Skausmo malšinimo 
pagrindai — ir būrelis aplink jį plyšdavo juokais. 

Dabar apie jį visada spiesdavosi studentų būrelis: pastebėjęs 
tai, jis apsidžiaugė. Ei, Džimi, parodyk „Kosmetinę operaciją 
visiems“! Ei, Džimi, parodyk „Išleisk savy gyvenantį vaiką“! 
Ei, Džimi, parodyk „Globalinę moters galią“! Ei, Džimi, 
parodyk „Nutrijų auginimą pramogos dėlei ir dėl pinigų“! 
Ei, Džimi, parodyk „Konkurencinio merginimo ir sueities 
vadovą“! Ir Džimis, kaip juokdarys visada pasirengęs šokti ir 
dainuoti, nerdavosi iš kailio. Kartais jis prasimanydavo nesamų 
knygų: vienas jo geriausių kūrinių buvo „Kaip giesmėmis ir 
maldomis išsigydyti nuo pramogakolito“, — ir niekas neįtar- 
davo apgaulės. 

Vėliau jis pasirinko tą temą rašydamas disertaciją. Ir pelnė 
aukščiausią balą. 


Iš Martos Graham akademijos į Votsono-Kriko institutą 
galėjai nuvažiuoti greituoju traukiniu, persėsdamas tik vieno- 
je stotyje. Kone visas tris kelionės valandas Džimis praleido 
spoksodamas pro langą į šmėkščiojančius plebopolius. Virtinės 
aptriušusių namų; daugiaaukščiai su mažyčiais balkonėliais, 
ant turėklų padžiautais skalbiniais; gamyklos su rūkstančiais 
kaminais; žvyrduobės. Kalnas šiukšlių, o šalia, kaip jis numanė, 
aukštakrosnė atliekoms deginti. Prekybos centras, kokių esa- 
ma Sveikensenoje, tik automobilių stovėjimo aikštelėje vietoj 
elektrinių vežimėlių rikiavosi automobiliai. Neono šviesomis 
tviskanti pagrindinė gatvė su barais, naktiniais porno klubais 


ir dar kažkuo, panašiu į prieštvaninius kino teatrus. Pastebėjo 

vieną kitą treilerių aikštelę ir pagalvojo, ar būtų įmanoma juose 
gyventi: vien nuo tos minties jį ėmė pykinti, kaip pykindavo 
įsivaizdavus dykumą arba jūrą. Plebopoliuose viskas atrodė 
neaprėpiama, kiaurai permatoma, visiems prieinama, atvira. 
Grėsminga ir nesaugu. 

Kompleksuose išugdytas blaivus protas sakė, jog plebopo- 
liuose nebūna nieko įdomaus, ten tik parduodama ir perkama, 
nėra jokio intelektinio gyvenimo. Prekyba ir nevaržomas nu- 
sikalstamumas, tačiau gyventi toje erdvėje kitapus saugumo 
ribų Džimiui atrodė paslaptinga ir įdomu. Ir pavojinga. Jis 
nieko ten neišmanytų, nežinotų kaip elgtis. Net nemokėtų 
užkabinti merginos. Taptų lengvu grobiu. Jos akimoju jį su- 
kirstų, suraitytų į ožio ragą. Išsityčiotų iš jo. 


Votsono-Kriko apsaugos tarnyba buvo labai budri, nepa- 
lyginti su Martos Graham akademijos apkiautėliais: matyt, 
bijota, kad koks nors fanatikas įsismelkęs neišsprogdintų pa- 
čių bukliausių tos kartos protų, trenkdamas mirštamą smūgį 
vienam ar kitam projektui. Darbavosi mažų mažiausia dvylika 
Jungtinės saugos tarnybos vyrų, apsiginklavusių purkštuviniais 
pistoletais ir guminėmis lazdomis; jie segėjo Votsono-Kriko 
skiriamuosius ženklus, tačiau buvo aišku, kas jie tokie iš tikrų- 
jų. Paėmę Džimio rainelės atspaudą, įvedė ją į sistemą, paskiau 
du šiurkštūs tipai, daugiau panašūs į sunkumų kilnotojus, pa- 
sivedėjo jį į šalį apklausinėti. Jis tuojau pat suvokė kodėl. 

— Ar pastaruoju metu esi matęs savo bėglę motiną? 

— Ne, — nuoširdžiai atsakė jis. 

— Ar esi gavęs iš jos kokių žinių? Gal ji tau skambino, at- 
siuntė dar vieną atvirlaiškį? 

Vadinasi, jie vis dar tikrino jos retą paštą. Visi jos atvirlaiškiai 
tikriausiai buvo jų kompiuterių laikmenose; kaip ir dabartinis 
jo adresas, todėl jie ir neklausė, iš kur jis atvyko. 

Ne, dar sykį atsakė jis. Jie prijungė jį prie neuroimpulsų 
tikrintuvo, tad įsitikino, kad jis nemeluoja, tačiau tikriausiai 
suprato, jog tas klausimas jį skaudžiai užgavo. Jis buvo beat- 

rėžiąs: Nors ir būtų atsiuntusi, nesakyčiau tau, beždžionsnuki, 
bet buvo pakankamai subrendęs ir suvokė, jog tai nieko gera 
neduotų, netgi priešingai — veikiausiai jie įsodintų jį į traukinį 
ir išsiųstų atgal į Martos Graham akademiją, ar dar blogiau. 

— Ar žinai, ką ji veikia? Su kuo bendrauja? 

Džimis nežinojo, tačiau jis nujautė, kad jie tikriausiai šį 
tą numano. Šiaip ar taip, jie neminėjo Gardučių demonstra- 
cijos Merilande, tad gal jie žinojo kur kas mažiau, negu jis 
baiminosi. 

— Ko čia atvažiavai, vaikeli? 

Jie aiškiai nuobodžiavo. Svarbiausioji dalis buvo baigta. 

— Atvažiavau aplankyti seno bičiulio per Padėkos dienos 
atostogas, — atsakė Džimis. — Mudu kartu mokėmės Svei- 
kensenos vidurinėje mokykloje. Dabar jis studijuoja šičia. Jis 
mane pakvietė atvažiuoti. 

Jis pasakė Griežlio pavardę ir draugo duotą lankymo lei- 
dimo numerį. 

— Kur studijuoja? Ką studijuoja? 

— Genetinę inžineriją, — atsakė Džimis. 

Jie atidengė bylą, susiraukė, šiek tiek nustebę permetė 
akimis. Paskui, lyg juo netikėdami, paskambino celiuliariniu 
telefonu. Kas čia atsitiko, kad toks nevykėlis kaip jis lankosi 
pas tokią garsenybę? —sakyte sakė jų elgesys. Tačiau galų gale 
jį praleido, ir ten, užsikvempęs ant užkardo, jo laukė išsišie- 
pęs Griežlys savo tamsia beveide apranga, iš pažiūros gerokai 
vyresnis, liesesnis ir taipgi apsukrus kaip niekad. 

— Sveikas, kankole, — tarė Griežlys, ir ilgesys apėmė Džimį 
lyg netikėtas alkis. Jis taip apsidžiaugė išvydęs Griežlį, jog ko 
neapsiverkė. 


Šuolkai 


PT su Martos Graham akademija, Votsonas-Krikas 
atrodė prašmatniai. Prie paradinio įėjimo stovėjo bronzinis 
instituto simbolis — vorožka/ožkavoras, vienas pirmųjų pasi- 
sekusių mišrūnų, gimęs Monrealyje, amžių sandūroje, su voru 
sukryžminta ožka, —iš jos pieno buvo gaminamos nepaprastai 
tamprios voratinklių gijos. Šiuo metu iš jų daugiausia buvo 
audžiamos kulkų nepramušamos liemenės. Jomis aklai pasi- 
tikėjo Jungtinės saugos tarnybos vyrai. 

Dideli plotai kitoje apsauginės sienos pusėje buvo puikiai 
išplanuoti: pasak Griežlio, tai Landšafto įvairovės fakulteto 
nuopelnas. Botanikos genetinės inžinerijos (Dekoratyvinio 
skyriaus) studentai išvedė ištisą kolekciją sausros ir potvynių 
nebijančių tropinių augalų su ryškių spalvų — geltono chromo 
ir purpurinio neono — žiedais ir lapais, taipgi skaisčiai raudo- 
nais ir melsvai fosforescuojančiais. Priešingai nei trupantys 
cementiniai takai Martos Graham akademijoje, čia alėjos buvo 
lygios ir plačios. Jomis zujo studentai ir dėstytojai važinėdami 
elektriniais vežimėliais. 

Šen bei ten kyšojo didžiulės dirbtinės uolos, padarytos iš 
pakartotinai panaudotų plastikinių butelių masės kaip rišamo- 
sios medžiagos ir augalinės masės, išgaunamos iš milžiniškų 
kaktusų ir įvairių rūšių litopų — Mesembryanthemaceae šeimos 
gyvųjų akmenų. Pasak Griežlio, tai esąs patentuotas gamybos 
būdas, išrastas Votsono-Kriko institute ir dabar virtęs puikia 
mažyte aukso kasyklėle. Dirbtinės uolos atrodė kaip tikros, 

tačiau buvo lengvesnės; negana to, jos sugerdavo vandenį 
drėgnuoju laikotarpiu, o sausuoju — išleisdavo, žodžiu, veik- 
davo kaip gamtiniai vejų drėkintuvai. Oficialiai prekyboje jos 
buvo vadinamos drėkinuolomis. Šiaip ar taip, liūčių periodu 
reikėdavo atsargiai vaikščioti pro šalį, nes kartais imdavo ir 
sprogdavo. 

Tačiau šiuo metu, pasak Griežlio, diduma trūkumų pašalin- 
ta, ir Institutas kas mėnesį išleidžia vis naujas rūšis. Studentų 
brigada dabar ketinanti sukurti vadinamąjį Mozės modelį, 
krizės laikotarpiu galintį aprūpinti gėlu geriamuoju vandeniu. 
Ketinama gaminti jį pavadinimu Bakstelėk lazda. 

— O kaip visa tai veikia? — paklausė Džimis, stengdamasis 
nuslėpti nuostabą. 

— Iš kur aš galiu žinoti, — atšovė Griežlys. — Neturiu nieko 
bendra su neogeologija. 

— O, štai ir plaštakės, — netrukus sušuko Džimis. — Ar tai 
nauja rūšis? 

Jis žiūrėjo į šiurpiai rausvas, dideliais kaip blynai sparneliais 
plaštakes, būreliu skrajojančias aplink purpurinį krūmokšnį. 

— Klausi, ar jos tokios yra, ar žmogaus sukurtos? Kitaip 
sakant, tikros ar dirbtinės? 

— Hmm, — numykė Džimis. 

Jis nenorėjo leistis į kalbas su Griežliu apie tai, kas yra 
tikra. 

— Na, žinai, žmonės dažosi plaukus arba dedasi dantis. O 
moterys didinasi krūtis, įsidėdamos silikoninius implantus. 

— Na ir kas? 

— Paskiau žmonės atrodo kitaip. Ir tai jau faktas. Tech- 
nologijos procesas jau nebeturi reikšmės, nes viską lemia 
rezultatas. 

— Griebk už papo ir iškart suprasi: tikras ar dirbtinis, — atsi- 
liepė Džimis, laikydamas save šios srities žinovu. 

— Jeigu atrodo, kad dirbtinis — vadinasi, prastas darbas, — at- 
sakė Griežlys. — Štai šitos plaštakės skraido, poruojasi, deda 
kiaušinius, iš jų išsirita vikšrai. 

Griežlys gyveno vienas. Be kita ko, turėjo butuką, apstaty- 
tą mediniais baldais, su pakeliamosiomis žaliuzėmis ir tikrai 
veikiančiu oro kondicionavimu. Ten buvo didelis miegama- 
sis, vonios kambarys su dušu ir saunos elementu, svetainė 
su sofa-lova — ten, pasak Griežlio, šiuo tarpu ir gyvensiąs 
Džimis, — ir darbo kambarys su standartine garso sistema ir 
visa kompiuterine įranga. Buvo teikiamos skalbimo, patalpų 
valymo ir priežiūros paslaugos. (Džimį dar labiau prislėgė tos 
žinios, nes Martos Graham akademijoje jis turėjo pats rūpintis 
savo skalbiniais, naudodamasis džerškančia dusulinga skal- 
bimo mašina, palaikiu džiovintuvu, amžinai suskrudinančiu 
drabužius. Reikėdavo kaišioti į jas plastikinius žetonus, nes 
anksčiau, kai būdavo vartojamos monetos, kas nors visada 
išplėšdavo kasą.) 

Griežlys taipgi turėjo jaukią virtuvėlę. 

— Ne per dažniausiai naudoju mikrobangų krosnelę, — tarė 
Griežlys. — Nebent pasišildau, kai noriu perkąsti. Diduma stu- 
dentų eina į valgyklą. Kiekviename fakultete yra valgykla. 

— O kaip maistas? — paklausė Džimis. 

Jisai vis labiau jautėsi kaip urvinis Žmogus: gyvena urve, 
kariauja su parazitais, graužia jau seniai nugludintą kaulą. 

— Maistas kaip maistas, — abejingai atsakė Griežlys. 


Pirmąją dieną jiedu apžiūrėjo Votsono-Kriko instituto 
stebuklus. Griežlys domėjosi viskuo — visais vykdomais pro- 
jektais. Tolydžio kartojo: „Šuolis į ateitį“, ir Džimis, trečiąsyk 
išgirdęs tuos pačius žodžius, suirzo. 

Pirmiausia jiedu nuėjo į Taikomosios botanikos laboratoriją, 
kur penketas paskutiniojo kurso studentų kūrė sumaniuosius 
sienų apmušalus, kurių spalva keičiasi pati savaime nelygu 
tavo nuotaika. Tie apmušalai, kaip jie paaiškino Džimiui, pa- 
gaminti panaudojant kirilinei energijai jautrius modifikuotus 


dumblius drauge su maitinamąja terpe, tačiau dar esą šiokių 

tokių trūkumų. Esant drėgnam orui, apmušalai ilgai nelaiko, 
nes greitai suvartoja maistingąsias medžiagas ir papilkėja; be to, 
neskiria nežaboto gašlumo nuo netramdomo kraujo geismo, 
todėl erotiškai parausta, kai turėtų būti žalsvai raudoni — pra- 
trūkusių kapiliarų spalvos. 

Tie studentai taipgi darbavosi kurdami beveik tokių pat 
savybių vonios rankšluosčius, tačiau dar nesugebėjo išspręsti 
kai kurių sunkumų, susijusių su jūros floros gyvenimo dėsniais: 
dumbliai sudrėkę išpursta ir ima augti, ir eksperimentuotojams 
anaiptol nepatinka, jog per naktį rankšluosčiai išsipučia kaip 
ketvirtainiai zefyrai ir leidžiasi ropoti vonios kambario asla. 

— Šuolis į ateitį, — tarė Griežlys. 

Paskiau jie nudrožė į Naująjį ūkį, studentų pašaipiai vadi- 
namą Snukiu. Prieš įeinant į laboratoriją, jiems teko apsivilkti 
bioapranga, kruopščiai nusimazgoti rankas ir užsidėti kaukes 
su nosiniais filtrais, nes tai, ką turėjo pamatyti, dar nebuvo — ar 
nebuvo visiškai — saugios bioformų rūšys. Moteris, šypsanti 
Geniuko Vudžio šypsena, nuvedė juos ilgais koridoriais. 

— Štai paskutinis darbas, — tarė Griežlys. 

Prieš juos pūpsojo didelis svogūno formos gumbas, iš pa- 
žiūros aptrauktas balkšvai gelsva lyg pašiurpusia oda. Iš jo 
kyšojo dvidešimt storų mėsingų vamzdelių su tokiais pat 
gumbais gale. 

— Kas čia per velnias? — paklausė Džimis. 

— Viščiukai, —atsakė Griežlys. — Vištiena. Šiuo atveju — krū- 
tinėlė. Yra dar keli agregatai, skirti kulšelėms auginti, po 
dvylika vienetų kiekvienas. 

— Betgi čia nėra galvos, — tarė Džimis. 

Jis suvokė idėją — šiaip ar taip, nuo pat mažų dienų matė 
daugiaorganius gyvūnus, — bet čia jau buvo nueita per toli. Jo 
vaikystės kiauloidai turėjo bent galvas. 

— Galva yra vidury, — paaiškino moteris. — Štai čia burnos 
anga, pro čia jie maitinami. Jie neturi nei akių, nei snapo, nei 
ko nors kita, ko jiems iš tikrųjų nereikia. 

— Siaubas, — tarė Džimis. 

Tai buvo stačiai košmaras. Atrodė kaip gyvulinių proteinų 
stiebagumbis. 

— Įsivaizduok aktinijos sandarą, — tarė Griežlys. — Lengviau 
susivoksi. 

— O ką jis pats apie tai galvoja? — paklausė Džimis. 

Moterys nusijuokė kaip Geniukas Vudis paleisdama ti- 
rolietišką trelę ir paaiškino, kad jie pašalinę visas smegenų 
funkcijas, neturinčias nieko bendra su virškinimu, asimiliacija 
ir augimu. 

— Tai lyg viščiuko nematodas, — pridūrė Griežlys. 

— Nereikia papildomų augimo hormonų, — toliau aiškino 
moteris. — Jau įdiegtas greito augimo ritmas. Krūtinėlės užauga 
per dvi savaites — tai trimis savaitėmis greičiau negu paukščių 
fabrikuose, kur naudojami patys veiksmingiausi šiuolaikiniai 
viščiukų auginimo metodai. Ir gyvūnų globos fanatikai negalės 
nieko prikišti, nes šitie agregatai nejaučia skausmo. 

— Vaikinai užsikals pinigo kaip reikiant, — jiems išėjus iš 
pastato, tarė Griežlys. 

Votsono-Kriko studentai gaudavo penkiasdešimt procentų 
už kiekvieną išradimą. Jo žodžiais tariant, tai esanti fantastiška 
paskata. 

— Jie ketina pavadinti savo gaminį Vištienos grynuoliais. 

— Arjais jau prekiaujama? — vangiai paklausė Džimis. 

Jis neįsivaizdavo, kad galėtų valgyti Vištienos grynuolį. At- 
rodytų, jog valgo dideliausią karpą. Gal būtų panašiai kaip su 
krūtų implantais — pačios geriausios kokybės, — ko gero, net 
neatskirtų, kur tikra, o kur— ne. 

— Jie jau gavo išimtinę teisę išsineštinai prekiauti tais pro- 
duktais, — tarė Griežlys. — Prie jų jau rikiuojasi investuotojai. 
Galės pardavinėti pačiomis žemiausiomis kainomis. 


Džimis vis labiau irzo Griežliui pristatant jį kolegoms kaip 
Džimį, neurotipą, tačiau buvo pakankamai protingas ir ne- 
rodė savo apmaudo. Ir vis dėlto jam atrodė, kad Griežlys jį 
pravardžiuoja kromanjoniečiu ar kaip nors panašiai. Netrukus 


ORIKSĖ IR GRIEŽLYS 209 


galės drąsiai uždaryti jį į narvą, maitinti bananais ir badyti 
elektrodais. 

Ne per daugiausia jį viliojo ir prieinamos Votsono-Kriko 
moterys. Gal iš tikrųjų jos ir nebuvo prieinamos: atrodė, kad 
joms galvoje visai kas kita. Keliskart pabandęs jas merginti, 
Džimis pamatė nebent nustebusius žvilgsnius — nustebusius 
ir netgi labai nepatenkintus, lyg jis būtų nusišlapinęs ant jų 
kilimėlio. 

Turint galvoje jų nevalyvumą, atsainų požiūrį į asmeninę 
higieną ir puošmenas, nebūtų nieko nuostabaus, jeigu jos 
nualptų nuo menkiausio dėmesio. Visos kaip viena vilkėjo 
tarytum uniforma languotais marškiniais, šukuosenomis ne- 
labai domėjosi: diduma jų atrodė taip, lyg būtų apkarpytos 
avikirpėmis žirklėmis. Apskritai jos visos priminė jam Bernisę, 
piromanę vegetarę, ištikimąją Viešpaties sodininkę. Martos 
Graham akademijoje tokios merginos kaip Bernisė išimtis, 
ten visos stengėsi sudaryti įspūdį, kad jos buvo, yra ir bus 
šokėjos, aktorės, dainininkės, performansų dalyvės, koncep- 
tualios fotomenininkės ar šiaip menininkės. Jos dievino graciją, 
turėjo savitą stilių — nesvarbu, ar jos vaidino, ar ne. Tačiau 
šičia, priešingai, Bernisės išvaizda buvo norma, tik reta kuri 
vilkėjo marškinėliais su religiniais užrašais. Daugiausia buvo 
sudėtingų matematikos lygčių, sužadinančių prislopintą juoką 
tiems, kas sugebėdavo jas išspręsti. 

— K reiškia šitas užrašas ant marškinėlių? — paklausė Dži- 
mis, jau ne kartą patyręs tą jausmą, kai kiti džiūgauja, o jis 
stovi apdujęs kaip žmogus, kuriam ką tik ištraukė piniginę. 

— Šita mergina — fizikė, — atsakė Griežlys, lyg tais žodžiais 
viską paaiškindamas. 

— Na ir kas? 

— Na, užrašas ant jos marškinėlių apie vienuoliktąjį mat- 
menį. 

— Ir kas čia juokinga? 

— Sudėtinga išaiškinti. 

— Pabandyk. 

— Turi šį tą išmanyti apie matmenis ir žinoti, kaip jie visi 
spirale glūdi mums žinomuose matmenyse. 

— Na? 

— Tarkime, kad aš galiu tave pašalinti iš šio pasaulio, ir ne 
ilgiau nei per kelias nanosekundes, o mūsų erdvės struktūroje 
tų nanosekundžių neįmanoma apskaičiuoti. 

— Ir visa tai išreiškiama simboliais ir skaičiais? 

— Žodžių beveik nereikia. 

— Aha. 

— Nepasakyčiau, jog tai būtų labai juokinga, — tarė Griež- 
lys. — Jie fizikai. Ir juokinga tik jiems. Bet tu paklausei, ir aš 
atsakiau. 

— Vadinasi, ji lyg sako, kad jie galėtų pasidulkinti, jeigu jis 
turėtų reikiamo dydžio įnagį, bet jis tokio neturi, ar ne? — ge- 
rokai pasukęs galvą, paklausė Džimis. 

— Džimi, tu stačiai genijus, — tarė Griežlys. 


— Štai čia Bioapsauga, — pareiškė Griežlys. — Dar šičia, ir 
baigiame apžiūrą, duodu žodį. 

Jis pamatė, jog Džimis dvejoja. Tiesą pasakius, visa tai 
jam atgaivino pernelyg daug prisiminimų. Laboratorijos, 
keistos bioformos, mokslininkai, abejingi viskam, išskyrus 
mokslą, — visa tai labai priminė ankstesnį gyvenimą, vaikystę. 
Kuo mažiausiai troško ten grįžti. Jau verčiau į Martos Graham 
akademiją. 

Jie sustojo prie virtinės narvų. Kiekviename buvo šuo. Buvo 
ten visokiausių veislių šunų, didesnių ir mažesnių, bet visi jie 
meiliai žiūrėjo į Džimį, vizgindami uodegas. 

— Šunidė, — tarė Džimis. 

— Ne visai, — atsakė Griežlys. — Neik už turėklų, nekaišiok 
rankų. 

— Iš pažiūros jie gana draugiški, — tarė Džimis. Jam pa- 
budo ankstesnis troškimas turėti kokį gyvulėlį. — Ar galima 
nusipirkti? 

— Čia ne šunys, jie tik panašūs į šunis. Tai šuolkai — specialiai 
sukurta apgaulios išvaizdos veislė. Jei pabandysi paglostyti, 

nukąs tau ranką. Jiems įdiegta didelė dozė stafordšyro terjero 
genų. 

— Kuriems galams daryti tokius šunis? — traukdamasis nuo 
narvų, paklausė Džimis. — Kam jų reikia? 

— Jungtinės saugos tarnybai, — atsakė Džimis. — Jų užsaky- 
mas. Krūva pinigų. Jie ketina paleisti šuolkus į apsauginius 
griovius ar kažką panašaus. 

— Apsauginius griovius? 

— Aha. Tai kur kas patikimiau nei signalizacija —šitų žvėrių 
neišvesi iš rikiuotės. Ir prie jų neprisimeilinsi, jie visiškai ne 
tokie kaip paprasti šunys. 

— Kas būtų, jeigu jie ištrūktų? Įsisiautėtų? Pradėtų veistis ir 
daugintis be skaičiaus kaip anie didieji žalieji triušiai? 

— Būtų bėda, — atsakė Griežlys. — Bet jie neištrūks. Die- 
vas — bažnyčiose, gamta — zoologijos soduose. 

— Ką tai reiškia? — paklausė Džimis. 

Jis nelabai atidžiai klausėsi, jam kėlė nerimą Vištienos 
grynuoliai ir šuolkai. Kodėl jam atrodo, jog peržengta riba, 
viršytas saikas? Kada galima sakyti, jog peržengta riba, jog 
viršytas saikas? 

— Šitos sienos ir grotos turi vienintelę paskirtį: ne mūsų 
neįleisti, bet jų neišleisti. Žmonijai reikia užtvarų abiem at- 
vėjais. 

— Ką turi galvoje sakydamas „juos“? 

— Gamtą ir Dievą. 

— Aš maniau, jog tu netiki į Dievą, — tarė Džimis. 

— Aš netikiu nė į Gamtą, — atsakė Griežlys. — Ar bent jau į 
Gamtą iš didžiosios raidės. 


Hipotezės 


ma Iiusis ar turi merginą? — ketvirtąją viešnagės dieną 
paklausė Džimis. Jis tausojo tą klausimą tinkamai progai. — Mat 
čia dailių mergužėlių į valias, yra iš ko pasirinkti.. 

Jis norėjo paironizuoti. Negalėjo įsivaizduoti savęs su 
mergele, šypsančia Vudžio Geniuko šypsena, arba su tomis, 
kurių krūtinės išmargintos skaičiais, bet ir Griežlio nesugebėjo 
įsivaizduoti su jomis. Griežlys atrodė pernelyg mandagiai iš- 
auklėtas, kad tiktų tokiam vaidmeniui. 

— Nepasakyčiau, — trumpai atšovė Griežlys. 

— Ką tai reiškia? Gal turi merginą, bet ji — ne žmogus? 

— Šiuo laikotarpiu poruotis nepatartina, — atsakė Griežlys 
gero elgesio vadovo tonu. — Reikia visomis jėgomis atsidėti 
mokslui. 

— Tai kenkia sveikatai, — tarė Džimis. — Pats metas susi- 
rūpinti savo forma. 

— Tau bepigu kalbėti, — atsakė Griežlys. — Tu — Žiogas, o 
aš — skruzdėlė. Aš negaliu tuščiai leisti laiko daug dėmesio 
skirdamas akloms tinkamų moterų paieškoms. 

Pirmą kartą gyvenimą Džimiui dingtelėjo mintis, jog 
Griežlys — ar tai galimas daiktas? — jam stačiai pavydi. Tačiau 
galbūt Griežlys — pasipūtęs šiknius, ir tiek; galbūt Votsono- 
Kriko institutas jam daro blogą įtaką. Tai koks gi neregėto masto 
uždavinys numatytas „Trikovės“ tipo supersmegenėlėms? — buvo 
beklausiąs Džimis. — Gal teiktumeis paaiškinti? Tačiau, norė- 
damas šiek tiek priartinti Griežlį prie žemės, tarė: 

— Nepasakyčiau, jog tai tuščias laiko leidimas, nebent jeigu 
nepasiseka pasidulkinti. 

— Jeigu priremia bėda, visus tuos dalykus galima susitvarkyti 
per Studentų paslaugų biurą, — gana šaltu tonu atsakė Griež- 
lys. — Jie atskaito kainą iš stipendijos, kaip atskaito mokestį 
už gyvenamąją vietą ir maistą. Aptarnautojos atvažiuoja iš 
plebopolių, tai įgudusios profesionalės. Savaime suprantama, 
joms tikrinama sveikata. 

— Studentų paslaugų biuras? Gal kliedi? Nejaugi jie tuo 
rūpinasi? 

— Ir gerai daro, — atsakė Griežlys. — Šitaip užtikrinama, kad 
energija nenutekėtų tuščiąja eiga, ir išvengiama sveikatos su- 
trikimų. Savaime aišku, studentės irgi gali naudotis atitin- 
kamomis paslaugomis. Galima pasirinkti aptarnautoją pagal 
gymį, amžių — na, daugiau ar mažiau. Tokios figūros, kokios 
pageidauji. Jie patenkina visus reikalavimus. Jeigu esi gėjus 
arba iškrypėlis, patenkins ir tavo poreikius. 

Iš pradžių Džimiui dingtelėjo mintis, jog Griežlys tikriau- 
siai juokauja, bet jis nejuokavo. Džimiui knietėjo paklausti, 
ką jis išbandęs — pavyzdžiui, gal jodęs berankę ar bekoję? 
Bet staiga toks klausimas jam pasirodė pernelyg asmeninis. 
Be to, Griežlys dar galėtų pagalvoti, kad Džimis nori iš jo 
pasišaipyti. 


Griežlio fakulteto valgykloje maistas buvo stačiai pasa- 
ka — tikros krevetės vietoj sojinių vėžiagyvių, kurių gaudavo 
Martos Graham akademijoje, ir tikra vištiena, kaip pasirodė 
Džimiui, bet jisai jos ir nevalgė negalėdamas pamiršti matytų 
Vištienos grynuolių; ir kažkas panašaus į tikrą sūrį, nors, pa- 
sak Griežlio, jis pagamintas iš daržovių, naujos, kaip tik šiuo 
metu išvestos cukinijų veislės. 

Desertui nešykštėta šokolado, tikro šokolado. Kavai ne- 
šykštėta kavos pupelių. Jokių spragintų grūdų, jokių melasos 
priemaišų. Tai buvo Gardučiai, betgi kam tai rūpi? Ir tikro 
alaus. Kas be ko, alus buvo tikras. 

Taigi visa tai buvo malonus pakaitas po vaišių Martos Gra- 
ham akademijoje, nors Griežlio kolegos stengėsi nekreipti 
dėmesio į peilius bei šakutes ir valgė penkiais pirštais, rankove 
šluostydamiesi lūpas. Džimis nebuvo pernelyg smulkmeniš- 
kas, tačiau tokios manieros beveik prilygo neišsiauklėjimui. 
Be to, jie be perstojo kalbėjo, nesvarbu, ar kas nors jų klausė, 
ar ne, ir amžinai apie savo vykdomus projektus. Patyrę, jog 
Džimis nesidarbuoja jų bare, o iš tikrųjų studijuoja mokslo 
įstaigoje, kurią jie atvirai vadino šiukšline, jie visiškai nu- 
stojo juo domėtis. Visų kitų savo fakultetų studentus jie laikė 
bendratiksliais, o visus kitus žmones — betiksliais. Tai buvo 
nesenstantis sąmojis. 

Tad Džimiui prapuolė noras laisvalaikiu sukinėtis jų drau- 
gijoje. Jis džiaugėsi bendraudamas su Griežliu, prakišdamas 
jam šachmatų partijas arba Trimačio tako žaidimus arba 
stengdamasis iššifruoti prie Griežlio šaldytuvo magnetukais 
prisegtus raštelius, vienintelius daiktus, nepaženklintus 
skaičiais bei simboliais. Votsono-Kriko institute viešpatavo 
šaldytuvų magnetukų kultas: studentai juos pirkosi, mainė, 
savinosi. 


Kad ir norėsi, proto neįkrėsi (žalia smegenų holograma). 
Silikonfesija. 

Klaidžioju kaip išvietintas. 

Imk įnagį į nagą. 

Būk ramus ir duok man ramybę. 

Vorožkele/ožkavore, kas tave sukūrė?* 

Gyvenimas eksperimentuoja kaip žaidžiantis skunkėnas. 
Mąstau — vadinasi, užverčiu tave elektroniniais laiškais. 
Žmonijos studijų objektas yra Viskas. 


Kartais kaip ir senais laikais jiedu naršydavo po internetą 
arba žiūrėdavo televiziją. Nuogas žinias, smegenų suminkštėji- 


* Aliuzija į Williamo Blake'o (1894—1963) eilėraštį Little lamb, little lamb, 
who made thee? („„Avinėli, avinėli, kas tave sukūrė?“) 

mą, alipapą ir visa kita, kas glosto akį. Mikrobangų krosnelėje 
prisidarydavo kukurūzų spragėsių, saikingai rūkydavo žoleles, 
transgeninės botanikos studentų auginamas šiltnamiuose, pa- 
skiau Džimis griūdavo ant sofos. Tame smegenyne apsipratus 
su savo padėtimi. prilygstančia kambarinės gėlės statusui, buvo 
visai neblogai. Reikėjo nebent atsipalaiduoti ir taisyklingai 
kvėpuoti kaip darant mankštą. Dar kelios dienos — ir jisai bus 
toli nuo čia. Tuo tarpu įdomu paklausyti Griežlio, kai Griežlys 
vienas ir, be to, nusiteikęs kalbėti. 


Priešpaskutinį vakarą Griežlys pasiūlė: 

— Nori, aš tave pavedžiosiu po hipotetinį kraštovaizdį. 

— Puiku, — sutiko Džimis. 

Tiesą pasakius, jį lenkė miegas — padaugino kukurūzų spra- 
gėsių ir alaus, — bet vis dėlto atsisėdo ir apsimetė sukaupiąs 
dėmesį, kaip buvo išmokęs vidurinėje mokykloje. Hipotetiniai 
kraštovaizdžiai — mėgstamiausia Griežlio pramoga. 

— Aksioma: liga — neproduktyvi. Pati savaime ji negamina 
prekių ir todėl neduoda jokio pelno. Vis dėlto ji duoda dingstį 
tam tikrai veiklai ir savotiškai tampa pasipelnymo šaltiniu: 
ligonis privalo gydytis. Pacientų pinigai plaukia gydytojams, 
klientų pinigai — visagalių vaistų pirkliams. Kitaip sakant, 
pinigų osmosas. 

— Sutinku, — pritarė Džimis. 

— O dabar tarkime, jog tu esi įmonė, vadinama Sveikensena. 
Tarkime, jog turtėji prekiaudamas vaistais ir procedūromis, 
skirtomis žmonėms gydyti ar, tiksliau pasakius, pirmiausia 
apsaugoti žmonėms nuo ligų. 

— Na? — atsiliepė Džimis. 

Nieko hipotetiška: Sveikensena tą ir darė. 

— Tai va, ko gi tau anksčiau ar vėliau galų gale prireiks? 

— Kitokių gydymo procedūrų? 

— Na, o paskiau? 

— Ką tu turi galvoje? 

— Tada, kai išsigydysi nuo visų ligų? 

Džimis dėjosi susimąstęs. Nebuvo prasmės per daug galvoti: 
buvo aišku, jog Griežlys jau turi paruošęs savitą atsakymą. 

— Prisimeni, į kokią padėtį pakliuvo dantų gydytojai, kai 
atsirado anas naujas skystis burnai skalauti? Tasai, kuris dantų 
akmenų bakterijas paversdavo gerybinėmis, užpildančiomis 
tą pačią ekologinę nišą, kitaip sakant, burną? Nebereikėjo 
plombuoti dantų, ir galybė dantų gydytojų liko be kelnių. 

— Taigi? 

— Taigi, prireiks daugiau ligonių. Arba — o tai vis viena — 
daugiau ligų. Naujų ir visiškai kitokių. Tiesa? 

— Suprantama. — patylėjęs atsakė Džimis. Tai buvo tie- 
sa. — Ką gi, argi jie neatranda vis naujų ligų? 

— Jie neatranda, — atsakė Griežlys. — Kuria jas. 

— Kas? — sušuko Džimis. 

Diversantai, teroristai? Gal juos turėjo galvoje Griežlys? 
Buvo plačiai žinoma, kad jie tai daro ar bent jau bando tai 
daryti. Ligi tol jie buvo ne kažin ką nuveikę: Komplekso po- 
žiūriu, jų sukurtos menkutės, geibios ligos — kvailos ir lengvai 
pagydomos. 

— Sveikensena, — atsakė Griežlys. — Jie dirba ta kryptimi 
metų metus. Vienas įslaptintas padalinys nieko kita ir nedaro. 
Numatytas ir jų platinimas. Klausyk, tai nuostabu! Jie įdiegia 
piktybines bioformas į vitaminų tabletes — na, žinai, į tuos 
aukščiausios kokybės patentuotus Sveikensenos vitaminus. 
Beje, labai perkamus. Labai gražiai sugalvota platinimo for- 
ma:jie įterpia virusą į motininę bakteriją, E. coli kombinaciją, 
ir tas, nepatekęs į virškinimo traktą, sprogsta prievartyje, ir 
baigta! Savaime suprantama, užsikrečia atsitiktiniai žmonės, 
bet tuo ir apsiriboja — jeigu nesiliautų, rizikuotų įkliūti, nes 
netgi plebopoliuose pasitaiko vaikinų su galva. Tačiau, vos tik 
atsidūrusi plebopolyje, kur žmonės trinasi per dienas gatvėse, 
piktybinė bioforma plinta daugmaž pati savaime. Žinoma, 
gamindami virusą, jie drauge sukuria ir antidotą kiekvienam 
atvejui, tačiau tausoja jį, tik iš dalies tenkindami paklausą, ir 
šitaip užsitikrina didelius pelnus. 

— Ir tu darbuojies toje srityje? — paklausė Džimis. 

— Verslo požiūriu, pačios geriausios bakterijos yra tos, 
kurios sukelia ilgai trunkančias ligas, — toliau kalbėjo Griež- 
lys. — Idealus variantas — didžiausio pelno atveju: pacientas 
arba pasveiksta, arba miršta prieš išleisdamas visus pinigus. 
Tobulai apskaičiuota. 

— Išties šiurpus dalykas, — tarė Džimis. 

— Taip manė ir mano tėvas, — tarė Griežlys. 

— Jis viską žinojo? 

Džimis įdėmiai sužiuro į bičiulį. 

— Sužinojo. Todėl jie ir nustūmė jį nuo viaduko. 

— Kas? — paklausė Džimis. 

— Tiesiai į automobilių srautą. 

— Gal apsirgai paranoja, ar ką? 

— Nieko panašaus, — atsakė Griežlys. — Tai grynų gryniau- 
sia teisybė. Aš įsibroviau į tėčio elektroninį paštą, jiems dar 
nespėjus išvalyti jo kompiuterio. Jis turėjo surinkęs visus 
įrodymus. Testų rezultatus — jis pats atliko testus su vitaminų 
tabletėmis. Visus testus. 

Džimiui šiurpas nuėjo per kūną. 

— Kas žino, jog tu viską žinai? 

— Ar įspėsi, kam jis papasakojo apie tai? — paklausė Griež- 
lys. — Motinai ir dėdei Pytui. Jis ketino sukelti triukšmą viena- 
me piratiškame tinklalapyje, labai lankomame, — Sveikensenos 
vitamininių priedų paklausa plebopoliuose iškart būtų kritusi, 
visas projektas nuėjęs šuniui ant uodegos. Finansinė krizė, 
bankrotas. Tik pagalvok, kiek žmonių būtų netekę darbo. 
Todėl jis nutarė pirmiausia įspėti juos. — Griežlys patylėjo. — Jis 
manė, jog dėdė Pytas nieko nežino. 

— Aha! —tarė Džimis. — Vadinasi, vienas jų... 

— Arba abu, — įsiterpė Griežlys. — Dėdė Pytas nieku gyvu 
nebūtų sutikęs, kad projektui kiltų grėsmė. Mano motina gal 
stačiai persigando nujausdama, kad jeigu tėčiui bus galas, jai 
irgi bus galas. O gal viską sutvarkė Jungtinė saugos tarnyba. 
Gal tėtis darbe pradėjo keistai elgtis. Gal jie sekė jį. Jis buvo 

viską įslaptinęs, bet jeigu aš sugebėjau įsibrauti į jo duomenų 
bazę, vadinasi, galėjo įsibrauti ir jie. 

— Keista, — tarė Džimis. — Vadinasi, jie nužudė tavo tėvą? 

— Įvykdė teisingumą, — atsakė Griežlys. — Taip ir pasakytų. 
Pasakytų, kad jis per plauką nesužlugdė puikaus projekto. 
Pasakytų, kad jie taip pasielgė visų labui. 

Jiedu sėdėjo vieni du kambaryje. Griežlys žiūrėjo į lubas, 
lyg jomis grožėdamasis. Džimis nebežinojo ką besakyti. Už- 
uojautos žodžiai būtų atrodę nei šiaip, nei taip. 

Pagaliau Griežlys tarė: 

— Kodėl tavo motina pabėgo iš namų? 

— Nežinau, — atsakė Džimis. — Maža dėl ko galėjo pabėgti. 
Nenoriu apie tai kalbėti. 

— Tavo tėtis darė ką nors panašaus, kaip kažin ką. Kokią 
nors šunybę, būdingą Sveikensenai. Ji viską sužinojo, kaip 
kažin ką. 

— Na, nemanau, — tarė Džimis. — Man regis, ji buvo susi- 
dėjusi su kažkokia grupe — lyg Viešpaties sodininkais. Gauja 
pakvaišėlių. Šiaip ar taip, tėtis vargu ar būtų... 

— Ji sužinojo, jog jie įtaria ją kai ką žinant, kaip kažin ką. 

— Velnioniškai pavargau, — tarė Džimis, nusižiovavo ir staiga 
išties pasijuto pavargęs. — Aš jau miegu. 


Buūtovė 


D aiiės: vakarą Griežlys pasiūlė: 

— Gal pažaiskime Būtovę? 

— Būtovę? — atsiliepė Džimis. 

Valandėlę pagalvojęs, prisiminė: nuobodus interaktyvus 
žaidimas tinklalapyje su visais tais išmirusiais gyvūnais ir 
augalais. 

— Kada mes žaidėme? Juk negali vis dar būti to paties Žai- 
dimo. 

— Gali, — atsakė Griežlys. 

Džimis suprato užuominą: Griežlys jį tebežaidžia. Matyt, 
visus tuos metus žaidžia pats vienas. Ką gi, jis nepataisomas, 
kas čia nauja? 

— Kiek turi iš viso surinkęs taškų? — iš mandagumo pa- 
klausė Džimis. 

— Kai surenki daugiau kaip tris tūkstančius, tampi didmeis- 
triu, — atsakė Griežlys. 

Vadinasi, Griežlys — didmeistris, nes priešingu atveju apie 
tai nebūtų kalbėjęs. 

— Puiku, — tarė Džimis. — Ir tuomet gauni prizą. Uodegą 
ir ausis? 

— Pala, aš tau šį tą parodysiu, — tarė Griežlys. 

Jis atidarė tinklalapį, surado svetainę, įėjo. Ten buvo įpra- 
stinė tinklų sąsaja: Būtovė, tvarko Apkvaišęs Adomas. Adomas 
davė pavadinimus gyviems gyvūnams, Apkvaišęs Adomas — iš- 


mirusiems. Važiuojam? 

Griežlys spragtelėjo Taip, įrašė savo slaptažodį: Raudon- 
gurklis Griežlys. Virš jo vardo pasirodė mažytis latimerijos 
atvaizdas, didmeistrio skiriamasis ženklas. Paskiau išryškėjo 
kažkas nauja, Džimiui dar niekada neregėta žinutė: Sveikas, 
didmeistri Raudongurkli Griežly. Pageidauji žaisti bendrą partiją 
ar pageidauji žaisti su kitu didmeistriu ? 

Griežlys spragtelėjo antrąjį variantą. Gerai. Susirask savo 
žaidimų svetainę. Ten tavęs jau laukia Apkvaišęs Adomas. 

— Ar Apkvaišęs Adomas — asmuo? — paklausė Džimis. 

— Grupė, — atsakė Griežlys. — Arba kelios grupės. 

— Ir ką gi daro tie Apkvaišę Adomai? 

Džimis jautėsi nei šiaip, nei taip. Lyg būtų žiūrėjęs kokį 
seną nuvalkiotą filmą apie šnipus, Džeimsą Bondą ar ką nors 
panašaus, įrašytą į skaitmeninio vaizdo plokštelę. 

— Na, dar be to, kad skaičiuoja kaukoles ir kailius. 

— Žiūrėk. 

Griežlys paliko Būtovę, įsibrovė į vietinį plebopolio ban- 
ką, o iš ten peršoko į svetainę, priklausančią saulės energija 
varomų automobilių atsarginių dalių gamybos firmai. Baks- 
telėjęs į rato gaubto paveikslėlį, atidarė rinkmeną — antrašte 
„Žaviosios kviestukės“ Laikmenos buvo be pavadinimų, vien 
paženklintos skaičiais; jis išsirinko vieną, perkėlė ant lūgnės 
lapo, nuo to peršoko ant kito, panaikino pėdsakus, atidarė dar 
vieną laikmeną ir įkėlė vaizdą. 

Tai buvo Oriksė, septynerių ar aštuonerių metų amžiaus, 
nuoga nuogutėlė, tik pasipuošusi kaspinais ir gėlėmis. Tai buvo 
ta pati nuotrauka, kurioje ji žvelgia jam tiesiai į akis — nie- 
kinamai, išmanančiai, ir jį stačiai sukrėtė tas žvilgsnis tuomet, 
kai jam buvo —kiek? Keturiolika? Jisai vis dar turi tą atspaudą, 
laiko jį susilankstęs, saugiai paslėpęs. Ta nuotrauka priklausė 
tik jam vienam, tai buvo jo turtas. Jo turtas: jo kaltė, jo gėda, 
jo geismas. Kodėl Griežlys ją išsaugojo? Pavogė? 

Džimis pasijuto lyg pakliuvęs į pasalą. Kodėl ji čia? — buvo 
besurinkąs. — Tai mano! Atiduok! Jis jautėsi lyg atvestas aki- 

staton: badomas pirštais, varstomas piktais žvilgsniais, kai 
kažkoks pasiutęs Bernisės klonas bando padegti jo glaudes. 
Artėjo atpildo valanda, bet už ką? Ką jis padarė? Nieko. Jis 
tik žiūrėjo, ir tiek. 

Griežlys nukreipė rodyklę merginos kairės akies link, 
bakstelėjo į vyzdį. Ten buvo tinklų sąsaja: atsidarė žaidimų 
svetainė. 

Sveikas, didmeistri Griežly. Pateik savo slaptažodį. 

Griežlys įrašė kelis skaičius. Pasirodė naujas sakinys: Adomas 
davė pavadinimus gyvūnams. Apkvaišęs Adomas juos keičia. 

Toliau nusidriekė ištisa virtinė elektroninių pranešimų su 
laiko ir vietos nuorodomis — iš visa ko sprendžiant, Jungtinės 
saugos tarnybos aplinkraštis, paženklintas žodžiais Tik pa- 
tikimiems vartotojams. 

Į kai kurias Vištienos grynuolių sistemas įsibrovė mažytės 
parazitinės vapsvos, nešinos modifikuota vėjaraupių forma, 
charakteringa ir pražūtinga Vištienos grynuoliams. Sistemas 
teko sudeginti, kad epidemija neplistų toliau. 

Klivlandą apniko naujos veislės naminės pelės, kurios, 
grauždamos elektros įrengimų izoliaciją, sukėlė neregėto 
masto gyvenamųjų namų gaisrus. Vis dar tikrinamos prie- 
žiūros priemonės. 

Gardučių kavos pasėliams kilo grėsmė, kai pasklido naujos 
rūšies straubliukai, atsparūs visų žinomų rūšių pesticidams. 

Šiaurės rytuose pasirodė miniatiūrinis graužikas, dyglia- 
kiaulės ir bebro hibridas, kuris, palindęs po variklio dangčiu, 
graužia vėdintuvų diržus ir pavarų dėžes. 

Asfalto derva mintantis mikrobas kai kuriuos valstijų greit- 
kelius pavertė smėlynais. Visų valstijų greitkelių apsaugos tar- 
nyba sukelta ant kojų, kai kur paskelbtas karantinas. 

— Kas darosi? — paklausė Džimis. — Kas skleidžia šitą šlykš- 
tybę? 

Aplinkraščiai dingo, ir pasirodė naujas pranešimas. Apkvai- 
šusiam Adomui trūksta naujų idėjų. Ar turi genialių minčių ? 
Pasidalyk su mumis. 

Griežlys parašė: Atsiprašau, laikinai nutraukiu. Turiu išeiti. 

Gerai, didmeistri Raudongurkli Griežly. Pasikalbėsime vėliau. 
Griežlys išjungė kompiuterį. 

Džimiui šiurpas perbėgo per kūną, šiurpas, priminęs tas 
dienas, kai dingo motina: toks įspūdis, koks apima išvydus 
uždraustus dalykus, ūmai atsilapojusias duris, kurios turi būti 
užrakintos, slaptų gyvenimų srautą, tekantį gelmėse, tamsoje 
po tavo kojomis. 

— Kas tai? — paklausė jis. 

Gal tai tuščias burbulas, tarė jis sau. Gal Griežliui stačiai šovė 
noras pasipuikuoti. Gal tai koks išradingas triukas, Griežlio 
išmonė, pokštas, tam tyčia išgalvotas jam išgąsdinti. 

„ — Nežinau, — atsakė Griežlys. — Iš pradžių pagalvojau, kad 
kokia nors dar viena puspročių Gyvūnų vaduotojų organiza- 
cija, ir tiek. Tačiau jų siekiai nepalyginamai didesnio masto. 
Man regis, jie taikosi į visą mechanizmą. Į visą sistemą, jie 
nori su ja susidoroti. Jie dar niekur neminėjo, kiek žmonių 
priklauso jų organizacijai, bet aišku savaime, jog jie turi pa- 
kankamai pajėgų. 

— Nelįsk tu tenai! — sušuko Džimis. — Tau nevalia su jais 
painiotis! Kam nors dar šaus į galvą, kad priklausai jų organi- 
zacijai. Kas bus, jeigu tave pagaus? Baigsis tuo, jog atsidursi 
smegenų minkštykloje. 

Jis iš tikrųjų išsigando. 

— Niekas manęs nepagaus, — atsakė Griežlys. — Aš naršau, 
ir tiek. Tik būk geras, niekados to neminėk siųsdamas elek- 
troninius laiškus. 

— Žinoma, — atsakė Džimis. — Betgi kam rizikuoti? 

— Man stačiai įdomu, ir tiek, — atsakė Griežlys. — Jie įsi- 
leidžia mane į laukiamąjį, o toliau — nė žingsnio. Galimas 
daiktas, jie iš kokio nors Komplekso arba mokėsi Komplekse. 
Jie kuria labai sudėtingas bioformas; nemanau, jog kuris nors 
plebopolio gyventojas sugebėtų ką nors panašaus padaryti. 

Jis skersomis žvilgtelėjo į jį savo žaliomis akimis —tas žvilgs- 
nis reiškė (kaip dabar mano Sniego žmogus), kad Griežlys 

juo pasitiki. Griežlys juo pasitikėjo. Priešingu atveju nebūtų 
parodęs slaptos žaidimų menės. 

— Gal tai Jungtinės saugos tarnybos spąstai, — tarė Džimis. 

Jungtinė saugos tarnyba mėgo regzti tokius tinklus ir šitaip 
gaudyti kenkėjus, dar tik žengiančius pirmuosius žingsnius. 
Jų žodžiais tariant, išravėti piktžoles. Sklido gandai, jog Kom- 
pleksuose pilna tokių pražūtingų žabangų. 

— Žiūrėk, ką darai, — pridūrė Džimis. 

— Žinoma, — sutiko Griežlys. 

Tiesą pasakius, Džimiui knieste knietė paklausti tik vieną 
dalyką: Kodėl tu pasirinkai ją, turėdamas tiek galimybių, tiek 
prieigų? 

Vis dėlto jis negalėjo to klausti. Negalėjo išsiduoti. 


Kažkas nutiko tos viešnagės metu; kažkas labai svarbaus, 
nors tuomet Džimis to nesuvokė. 

Pirmąją naktį, miegodamas ant Griežlio sofos-lovos, jis iš- 
girdo rėkiant. Jam pasigirdo, jog kažkas rėkia lauke — Martos 
Graham akademijoje būta tokių studentų pokštininkų, — ta- 
čiau iš tikrųjų riksmas sklido iš Griežlio kambario. Rėkė 
Griežlys. 

Ne tiek rėkė, kiek klykė. Be žodžių. Taip būdavo kasnakt, 
jam viešint. 

— Ką nors sapnavai, — tarė Džimis rytą, kai tat atsitiko pir- 
mą kartą. 

"— Aš niekada nesapnuoju, — atsakė Griežlys. 

Jis kalbėjo pilna burna, spoksodamas pro langą. Būdamas 
toks liesas, jis valgė labai daug. Turėjo labai gerą medžiagų apy- 
kaitą, nepaprastai greit virškindavo: bemat viskas sudegdavo. 

— Visi sapnuoja, — tarė Džimis. — Ar prisimeni, Sveikensenos 
mokykloje mes mokėmės apie budrųjį miegą? 

— Kai kankinome kates? 

— Taip, virtualines kates. Tos katės, kurios nesapnuodavo, 


išprotėdavo. 

— Niekad neprisimenu, ką sapnavau, — tarė Griežlys. — Val- 
gyk skrebučius. 

— Betgi tu tikriausiai sapnuoji. 

— Taip, tavo tiesa, aš ne taip pasakiau. Neturėjau galvoje, 
kad niekada nesapnuoju. Aš dar neišprotėjęs, tad privalau sap- 
nuoti. Prielaida, sprendimas, išvada, jeigu tai A — vadinasi, tai 
ne B. Sutinki? 

Griežlys nusišypsojo ir įsipylė kavos. 

Taigi, Griežlys niekada neprisimindavo sapnų. Sniego 
žmogus, priešingai, prisimena. Dar blogiau: skendi juose, 
klampoja per juos, negali iš jų ištrūkti. Kiekvieną akimirką, 
jo nugyventą per pastaruosius kelis mėnesius, jau sapnavo 
Griežlys. Nenuostabu, kad šitaip rėkė. 


Žygis 


p aėjėjęs gerą valandą, Sniego žmogus išsigauna iš buvusio 
parko. Jis drožia tolyn į krašto gilumą nusiaubto plebopolio 
bulvarais, alėjomis, gatvėmis ir keliais. Kur pažvelgsi, visur 
riogso galybės sudaužytų saulės energija varomų automobilių, 
kai kurie dešimtimis sulindę vienas į kitą, kai kurie sudegę, kai 
kurie sveiki, lyg ką tik savininkų palikti. Daugybė sunkvežimių 
ir furgonų, mišrių modelių, senų mašinų su vidaus degimo 
varikliais, benzininiais ir dyzeliniais, visureigių. Vienas kitas 
dviratis, vienas kitas motociklas — neblogas pasirinkimas, tu- 
rint galvoje paskutinėmis dienomis viešpatavusį eismo cha053. 
Dviračiu arba motociklu gali laviruoti tarp automobilių, kol 
kas nors tavęs nepartrenks ar nepervažiuos, arba kol pats ne- 
apsiversi. 

Anksčiau čia buvo iš dalies gyvenamasis rajonas — apačioje 
parduotuvės, dabar apiplėštos, viršuje tamsūs butukai. Tebėra 
diduma afišų, nors visos jos kulkų išvarpytos. Žmonės turėjo 
slapta sukaupę atsargas švininių kulkų, atlikusių nuo tų laikų, 
kai dar nebuvo naudojami purkštuviniai pistoletai, nors ple- 
bopoliuose buvo griežtai draudžiama laikyti bet kokį ginklą. 
Sniego žmogui nepavyko aptikti nė vieno šovinio, juo labiau 
kad jis ir neturėjo kokio seno aprūdijusio šautuvo, kuriuo 
būtų galėjęs šaudyti. 

Namai riogso susprogdinti arba sudegę, o išlikusius gožia 
augalai, lendantys vidun pro kiekvieną plyšį. Ilgainiui su- 
skeldės asfaltas, sienos išvirs, įgrius stogai. Visur veši vijok- 

liai, užklėsdami palanges, smelkdamiesi pro išdužusius langus, 
vyniodamiesi aplink grotas. Ilgai netrukus visas kvartalas virs 
neįžengiamais brūzgynais. Jeigu jis būtų ilgiau atidėliojęs ke- 
lionę, vargu ar būtų galėjęs grįžti atgal. Dar kiek —ir nebeliks 
jokių Žmogaus gyvenimo žymių. 


Tačiau tarkime — na, paprasčiausiai tarkime, mąsto Sniego 
žmogus, — kad jis ne paskutinis žmogus šioje žemėje. Tarki- 
me, jog tebėra gyvų. Jis trokšta, kad būtų daugiau tokių kaip 
jis, galbūt išlikusių šen bei ten kokiame kampelyje, atkirstų 
nutrūkus ryšių sistemai, kaip nors gyvaliojančių. Vienuolių 
tyruose, atsidūrusių toli nuo užkrėstų vietovių; ožkaganių 
kalnuose, niekada nebendraujančių su slėnių gyventojais; 
džiunglėse pasimetusių genčių. Apdairių žmonių, kurie, nu- 
jausdami artėjant katastrofą, iššaudė visus, kas tik bandė pri- 
eiti arčiau, ir aklinai užsidarė savo požeminiuose bunkeriuose. 
Kalniečių, atsiskyrėlių; valkataujančių pamišėlių, išsaugojusių 
gyvybę savo haliucinacijų priebėgoje. Klajoklių tuntų, nuo 
senų senovės keliaujančių savo takais. 

Kaip visa tai atsitiko? — klausinės jų palikuonys, netyčia 
užėję įrodymus — griuvėsius. Įrodymų griuvėsius. Kas tai 
padarė? Kas čia gyveno? Kas juos sunaikino? Tadž Makhalį, 
Luvrą, piramides, Empire State Buildingą — tai, ką jis matė 
televizijoje, senovinėse knygose, pašto atvirukuose, Kraujo 
ir Rožių svetainėje. Įsivaizduok, kas įvyktų, jeigu tie statiniai 
netikėtai iškiltų tau prieš akis — trimačiai, natūralaus dy- 
džio, —apmirtum iš siaubo, pultum bėgti ir vis dėlto paskiau 
bandytum išsiaiškinti, kas tai yra. Iš pradžių jie pamanys, 
jog tai milžinai arba dievai, tačiau anksčiau ar vėliau pano- 
rės sužinoti teisybę. Kaip ir jis, tie palikuonys turės smalsų 
beždžionės protą. 

Galbūt jie pasakys: Visa tai netikra. Tai liguistos vaizduotės 
padarinys. Tai sapnų vaizdiniai, ir dabar, kai niekas daugiau jų 


nebesapnuoja, jie griūva. 

— Tarkime, na, tarkime, jog mūsų civilizacija sunaikin- 
ta, — vieną vakarą tarė Griežlys. — Gal nori dar kiek kukurūzų 
spragėsių? 

— O sviestas natūralus? — paklausė Džimis. 

— Pats geriausias Votsone-Krike, — atsakė Griežlys. — Jeigu 
jau kartą civilizacija sulyginta su žeme, vadinasi, jos nebeat- 
kursi. 

— Kodėl? Ar turi druskos? 

— Mat visa rūda, iš kurios išgaunami metalai, sunaudota, — 
toliau kalbėjo Griežlys. — Be rūdos neįmanomas nei geležies, 
nei bronzos, nei plieno, nei joks kitoks amžius. Rūdos klodai 
slūgso labai giliai, tačiau pažangi technologija rūdai išgauti 
sunaikinta. 

B Ją įmanoma atkurti, —žiaumodamas spragėsius atsakė Dži- 
mis. Jau labai seniai jis nevalgė tokių gardžių spragėsių. — Juk 
turi išlikti instrukcijos. 

— Deja, neįmanoma, — tarė Griežlys. — Čia tau ne koks ra- 
tas, tai kur kas sudėtingiau. Tarkime, jog instrukcijos išliko, 
tarkime, jog tebėra žmonių, kurie sugebėtų jas perskaityti ir 
suprasti. Tų žmonių būtų nedaug, be to, jie būtų išsisklaidę 
toli vieni nuo kitų ir neturėtų įrankių. Įsidėmėk, jog nebūtų 
nė elektros. Vėliau, kai tie žmonės išmirtų, ateitų galas. Juk jie 
neturėtų mokinių, niekas neperimtų jų žinių. Nori alaus? 

— Ar atšaldytas? 

— Pakanka sunaikinti vieną generaciją, vieną kartą, — toliau 
kalbėjo Griežlys. — Bet kokios rūšies. Bičių, medžių, mikrobų, 
mokslininkų, prancūzakalbių, nesvarbu. Pakanka nutraukti 
laiko ryšį, siejantį dvi kartas, ir žaidimas baigtas. 

— Jeigu jau prašnekai apie žaidimą, tai dabar tavo ėjimas, — 
tarė Džimis. 


Sniego Žmogui einant toliau, kelias virto ištisiniu kliūčių 
ruožu: kai kur tenka daryti lankstą. Jis kėblina siaurute gatvele, 
užgožta vijoklių, išsidriekusių skersai kelio nuo vieno stogo 
ligi kito. Pro žalumynų properšas virš galvos matyti pulkelis 

maitvanagių, tingiai sukančių ratus padangėje. Jie irgi jį mato, 
jų regėjimas toks, lyg žiūrėtų pro dešimt didinamųjų stiklų, tie 
grobuonys įmanytų suskaičiuoti visus smulkius tavo kišenėje. 
Jis šį tą išmano apie maitvanagius. 

— Dar palaukit! — surinka jiems. 

Tačiau kam juos apgaudinėti? Jeigu jis suklupęs parvirs, 
susižeis, nualps, jį užpuls šuolkai arba kiauloidai, kam tai bus 
svarbu, išskyrus jį patį? Griežlio gentis manosi kuo puikiausiai, 
jai jisai nebereikalingas. Kurį laiką gal svarstys, kur jis dingo, 
tačiau jis pats jau atsakė jiems į tą klausimą: nuėjo susitikti su 
Griežliu. Jis taps antriniu jų mitologijos personažu — lyg ir 
atsarginiu demiurgu. Minės jį tik todėl, kad jo nėra. Niekas 
jo negedės. 


Saulė kyla aukštyn, kaitra stiprėja. Jam svaigsta galva. Vos 
neužmina ant storos gyvatės, kuri nušliaužia šalin, tolydžio 
kaišiodama dvišaką liežuvį. Reikia būti atidesniam. Įdomu, 
ar tos gyvatės nuodingos? Ar tik ne mažytis kailinis žvėrelis 
turėjo tą ilgą uodegą, kurios jis ko neužmynė? Jis neįžiūrėjo. 
Tikriausiai ne. Buvo paskelbta, jog visos gyviurkės išnaikin- 
tos, tačiau pakaktų tik vienos poros. Vienos poros, gyviurkių 
Adomo ir Ievos, ir kokio pagiežingo puskvaišio, kuris jiems 
įsakytų eiti ir daugintis, gardžiuodamasis mintimi, jog tų gyvių 
knibždėte knibžda kanalizacijos vamzdžiuose. Žiurkių ilgo- 
mis pilkomis žvynuotomis uodegomis ir barškuolės gyvatės 
dantimis. Verčiau apie tai negalvoti. 

Priešingai drąsindamasis jis ima niūniuoti. Kokią dainą? 
„Žiemos pasakų šalį.“ Per kiekvienas Kalėdas ji skambėdavo 
prekybos centruose netgi praėjus daugeliui metų po to, kai 
paskutinįsyk snigo. Dainelė apie pokštus, krečiamus seniui 
besmegeniui, kol jis neištižo. 

Šiaip ar taip, gal jis anaiptol ne siaubingasis Sniego žmogus. 
Gal jis stačiai senis besmegenis, išsišiepęs kvailelis, nulipdytas 
juoko dėlei ir patupdytas žiūrovų pramogai, su akmenukais 


vietoj dantų ir morka vietoj nosies prašyte prašosi pašaipų ir 

patyčių. Gal iš tikrųjų jis — paskutinis Homo sapiens: blanki 
žmogaus iliuzija, šiandien čia, rytoj nebėra, ir taip paprasta 
jį sunaikinti: palik saulėkaitoje, ir jis susileis, tolydžio nyks, 
darysis vis plonesnis, kol pagaliau pavirs balute ir srovele nu- 
almės nežinion. Kaip štai dabar Sniego žmogus. Jis sustoja, 
nusibraukia nuo veido prakaitą, išgeria pusę butelio vandens. 
Tikisi, jog netrukus kur nors ras vandens. 


Toliau namų mažėja, kol galiausiai visai nebelieka. Nieko 
daugiau — tik automobilių stovėjimo aikštelės ir sandėliai, 
paskiau spygliuotos vielos tvora cementiniais stulpais, nuo 
vyrių nuplėšti įmantrūs vartai. Miesto pakraštys, plebopolio 
riba, Komplekso teritorijos pradžia. Štai ir paskutinė greitojo 
traukinio stotelė, pramogų parko spalvomis nudažytas plasti- 
kas. Čia saugu, skelbia spalvos. Smagu ir linksma kaip vaikų 
žaidimų aikštelėje. 

Vis dėlto čia prasideda pati pavojingiausia kelionės dalis. 
Ligi šiol, netikėtai užpultas iš šono, jis bet kada galėjo kur 
nors įsikarti arba užsiropšti, arba pasprukti, tačiau dabar atsi- 
veria atvira vietovė, kur niekur nepasislėpsi nei įlipsi. Kad 
ir su beisbolo kepuraite, jis užsitraukia ant galvos paklodę, 
prisidengdamas nuo akinančios saulės, apsigaubia kaip arabas 
ir kėblina toliau, stengdamasis eiti kaip galima greičiau. Žino, 
jog nė paklodė neapsaugos nuo deginančio karščio, jeigu ilgiau 
užtruks saulėkaitoje: vienintelė viltis — sparta. Žūtbūt reikia 
atsidurti priedangoje iki vidurdienio, kai asfaltas taip įkaista, 
jog nebeįmanoma nė žingsnio žengti. 


Pagaliau jis nusigauna iki Komplekso. Praeina pro Genijų 
versmę, vieną mažesniųjų įmonių: mielai būtų pavirtęs musele 
ant sienos tuo metu, kai užgeso visos šviesos ir tamsoje ėmė 
atitirpti du tūkstančiai prisikėlimo laukiančių užšaldytų mili- 
jonierių galvų. Paskiau pro Genijus gnomus su žaisliniu elfu, 
kaišiojančiu galvą stačiomis ausimis iš mėgintuvėlio. Pastebi, 
jog neono šviesos tebedega: matyti, tebeveikia saulės energijos 


ORIKSĖ IR GRIEŽLYS 231 


tiekimo sistema, nors ir ne per geriausiai. Tos šviesos turėjo 
degti tik naktimis. 

Ir štai pagaliau Jaunystės eliksyras. Čia jis pridarė tiek klai- 
dų, tiek daug ko nesuprato, paskutinįsyk išlėkė pasivažinėti 
svetimu automobiliu. Didesnis už Organikos ūkius, didesnis 
už Sveikenseną. Visų didžiausias Kompleksas. 

Jis įveikia pirmąją barikadą, sukrautą iš sugadintų detektorių 
ir sudaužytų prožektorių, prieina kontrolės punktą. Sargybinis 
tyso persisvėręs per durų slenkstį. Sniego žmogus nenustemba, 
kad jis be galvos: krizės akimirką prasiveržia nesutramdomos 
aistros. Jis pasižiūri, ar sargybinis kartais dar neturi purkštu- 
vinio pistoleto, bet, deja, nieko neranda. 

Toliau driekiasi plynas ruožas. Niekieno žemė, Griežlio 
žodžiais tariant. Nėra nė medžių: visus iškirto, kad niekas 
negalėtų už jų pasislėpti, visą teritoriją padalijo kvadratais, 
atskirdami juos vieną nuo kito šilumai ir judėjimui jautriomis 
sensorinėmis linijomis. Šiurpus šachmatų lentos poveikis jau 
dingęs; visame plyname plote lyg katės ūsai styro išdygusios 
žolės. Sniego Žmogus keletą minučių įdėmiai stebi aikštę, 
tačiau aplink nieko nėra, tik pulkelis juodų paukščių: stryk- 
čiodami ant Žemės, jie pešasi dėl grobio. Jis patraukia toliau. 

Jis jau netoli tikslo. Palei kelią mėtosi šen bei ten išbars- 
tyti daiktai, šeimininkų pamesti bebėgant — lyg ieškant lobio 
atbuline eiga. Lagaminas, kuprinė su išvirtusiais drabužiais 
ir pigiais niekučiais; prasižiojęs kelionės krepšelis su tualeto 
reikmenimis vienai nakčiai, iš kurio kyšo beviltiškai vienišas 
rausvas dantų šepetėlis. Apyrankė; plaštakės pavidalo plaukų 
segtukas; užrašų knygelė, lapai ištižę, rašysena neįskaitoma. 

Iš pradžių bėgliai tikriausiai turėjo vilčių. Tikriausiai tikė- 
josi, jog daiktai pravers jiems vėliau. Paskiau persigalvojo ir 


viską išmėtė. 


Jaunystės eliksyras 


Uu ir paplukęs prakaitu pagaliau jis prieina Jaunystės 
eliksyro komplekso sieną, vis dar dvylikos pėdų aukščio, bet 
jau nebe elektrifikuotą, apdaigstytą aprūdijusiais smailiais 
geležiniais strypais. Jis eina pro išorinius vartus, pažiūrėti 
tarytum kažkieno išsprogdintus, stabtelėjęs jų pavėsyje suval- 
go plytelę šokoladinio jėgainio ir išgeria visą likusį vandenį. 
Paskiau kėblina toliau, pereina apsauginį griovį, sargybos 
būdeles, kuriose kadaise budėdavo ginkluoti Jungtinės saugos 
tarnybos vyrai, ir stiklinius narvus, iš kur su specialia įranga 
stebėjo visą teritoriją, paskiau įtvirtintą sekyklos bokštą plie- 
ninėmis durimis — dabar visada atviromis, — kur vieną kartą 
turėjo pateikti nykščio atspaudą ir akių rainelės atvaizdą. 

Jis taip gerai prisimena kadaise matytą vaizdą: tarytum 
soduose išsibarstę dideli įvairių — karaliaus Jurgio, Tiudorų, 
prancūzų vilų — netikrų stilių namai, vingiuotos gatvės, ve- 
dančios į tarnautojų golfo lauką, restoranus, naktinius klubus, 
klinikas, prekybos centrus, dengtas teniso aikšteles, ligonines. 
Po dešinei — skaisčiai oranžiniai pavojingų bioformų izoliato- 
riai, juoda kubinė tvirtovė šarvuoto stiklo langais, kur buvo 
tvarkomi visi reikalai. Tolėliau —ta vieta, kur jis eina: centrinis 
parkas su Griežlio burtų rūmų kupolu, apvaliu, baltu, tviskan- 
čiu virš medžių tarytum ledo bumbulas. Bežiūrint į jį, Sniego 
žmogų nukrečia drebulys. 

Tačiau nėra laiko beprasmiškai verkšlenti. Sparčiais žings- 
niais jis drožia pagrindine gatve, apeidamas drabužių krūveles 

ir apgraužtus lavonus. Ne kažin kas belikę, išskyrus kaulus: 
maitvanagiai gerai pasidarbavo. Paskutinį kartą, kai ėjo pro 
tą vietą, čia atrodė lyg po įnirtingų grumtynių ir dvokė kaip 
skerdykloje, tačiau dabar viskas ramu ir beveik nebesmirda. 
Kiauloidai iškniso visas vejas; visur žymi jų pėdos, laimė, 
nebešviežios. 

Svarbiausia — susirasti maisto. Būtų ne pro šalį drožti tiesiai 
buvusių prekybos centrų link — daugiau galimybių sočiai prisi- 
šveisti, tačiau Sniego Žmogus pernelyg išalkęs. Be to, reikia 
žūtbūt pasislėpti nuo saulės, ir kaip galima greičiau. 

Tad jis antra gatve pasuka į gyvenamąjį kvartalą. Šaligatvių 
kraštus jau gožia vešli žolė. Gatvė suka ratu; pačiame vidury — 
salelė tankiai susipynusių, seniai nekarpytų krūmų, aptekusių 
raudonais ir purpuriniais žiedais. Kažkokie egzotiniai hibridai: 
praslinks dar keleri metai — ir juos užstelbs vietiniai augalai. 
Arba, priešingai, jie plėsis, skėsis, kol pagaliau nusmelks visus 
kitus. Nežinia, kas ką įveiks? Visas pasaulis dabar — tai be- 
kraštis niekieno nevaldomo eksperimento laukas, — koks ir 
buvo visada, pasakytų Griežlys, — kur viešpatauja nenuspėjamų 
rezultatų teorija. 

Jis pasirenka vidutinio didumo karalienės Anos laikų sti- 
liaus namą. Paradinės durys užrakintos, tačiau langas mažy- 
čiais rombo formos skyreliais išdaužtas: matyt, prieš jį spėjo 
apsilankyti koks myriop pasmerktas plėšikas. Įdomu, ko tas 
vargeta ieškojo: maisto, beverčių pinigų ar stačiai pastogės, 
kur galėtų pamiegoti? Kad ir kas būtų buvę, ne kažin ką jis 
ten tikriausiai surado. 

Jis išgeria kelias rieškučias vandens, pasisėmęs iš akmeninės 
paukščių girdyklėlės, papuoštos kvailos išvaizdos varlėmis, vis 
dar apypilnės po vakarykštės liūties ir paukščių beveik nepri- 
dergtos. Įdomu, kokias ligas perneša paukščiai ir ar išlieka už- 
kratas jų išmatose? Teks rizikuoti. Apsišlakstęs veidą ir sprandą, 
prisisemia butelį vandens. Paskiau apžiūri namą — ar viduje 
nematyti ko nors įtartina, ar niekas nebruzda? Jis negali nu- 
sikratyti minties, jog kur nors už kampo, už privertų durų, 
prigulęs tyko koks nors žmogus — toks pat kaip jis. 

Jis nusiima saulės akinius, įsiriša į paklodę. Paskiau lipa 
vidun pro išdaužtą langą, iš pradžių įmeta savo lazdą, po to 
įkelia vieną koją, kitą. Atsiduria prieblandoje. Jaučia, kaip pa- 
šiurpsta rankų oda: jį slegia uždarų erdvių baimė ir neigiama 
energija. Oras sudusęs, lyg ten dar būtų nespėjęs išsivadėti 
anąsyk susitvenkęs siaubas. Toks tvaikas, lyg ten būtų tūkstantis 
nevalytų kanalizacijos šulinių. 

— Sveiki! — surinka. — Ar kas nors yra namie? 

Jis negali susitvardyti nesurikęs: įžengęs į kiekvienus namus, 
jauste jauti, kad juose turi gyventi žmonės. Jį kažkas stumte 
stumia lauk; gerklėje įstringa gumulas ir ima pykinti. Tačiau jis 
užsiima nosį dvokiančios paklodės kraštu — vis savo tvaikas — ir 
žengia per dūlėjantį kilimą pro tamsius stilingų pilvotų baldų 
reprodukcijų pavidalus. Girdėti cypimas, šmirinėjimas: namus 
apniko žiurkės. Jis eina kaip galima atsargiau. Žino, kuo lai- 
ko jį žiurkės: gyvu lavonu. Atrodo, jog tai tikros žiurkės, ne 
gyviurkės. Gyviurkės necypia, jos šnypščia. 

Cypdavo, šnypšdavo, pasitaiso jis. Jos išnaikintos, jos išny- 
ko, — stengiasi įsiteigti tą mintį Sniego žmogus. 

Visų pirma tai, kas svarbiausia. Jis nusižiūri gėrimų spin- 
telę valgomajame ir mikliai ją išnaršo. Pusė butelio burbono; 
daugiau nieko, tik krūva tuščių butelių. Nė pakelio cigarečių. 
Matyt, šiuose namuose nerūkoma arba prieš jį apsilankęs plė- 
šikas viską apšvarino. 

— Eik tu švilpt, — nusikeikia jis ant pasmėlusio ąžuolinio 
bufeto. 

Paskiau pirštų galiukais nutipena kilimu dengtais laiptais į 
antrą aukštą. Ko taip tyliai, lyg tikrai būtų vagis? Jis kitaip ne- 
gali. Kas be ko, ten yra žmonių, jie miega. Kas be ko, atsibus 
išgirdę jo žingsnius. Tačiau jis suvokia, jog tai kvaila. 

Vonios kambaryje ant rudų keraminių plytelių aslos tyso 
žmogus su pižama mėlynais ir rusvais dryžiais — tiesą pasa- 
kius, tiek iš jo ir tebuvo likę. Keista, mąsto Sniego žmogus, 
pavojaus akimirką daugelis žmonių lekia į vonios kambarį. 

Matyt, tuose namuose vonios kambarys buvo kažkas pana- 
šaus į šventyklą, vietą, kur gali pabūti vienas, pamedituoti. 
Netgi išsivemti, verkti kruvinomis ašaromis, apsitriesti iki 
ausų, vaistų spintelėje beviltiškai graibytis piliulių, kurios 
gal tave išgelbėtų. 

Gražus vonios kambarys. Sūkurinė vonia, ant sienų kera- 
minės meksikietiškos undinės su gėlių vainikais ant galvų, 
šviesiais vilnijančiais plaukais, mažytėmis, apvaliomis krūti- 
mis skaisčiai rausvais speniukais. Būtų ne pro šalį išsimaudyti 
po dušu — šiuose namuose tikriausiai yra lietaus vandens 
cisterna, — tačiau vonios dugne kažkokie sukietėję tenėsiai. 
Jis pasiima muilo gabaliuką — atsargai, išnaršo visą spintelę 
ieškodamas apsauginio saulės kremo, bet veltui. Puspilnis 
flakonas PalaimaPlius tablečių; buteliukas aspirino, kurį iš- 
kart pasičiumpa. Ketina dar pasiimti dantų šepetėlį, tačiau 
koktu kišti burnon mirusio Žmogaus šepetėlį, tad priglobia 
tik dantų pastą. Kad šviestų šypsena, — skaito jis. Kaip tik jam, 
jis trokšta šypsotis taip, kad šviestų šypsena, nors šiuo tarpu 
jis dar nesuvokia, kam to reikia. 

Spintelės veidrodis sudaužytas: paskutinis beprasmiško pyk- 

čio, kosminio protesto protrūkis — Kodėl? Kodėl aš? Jis atjaučia 
tą žmogų, juo dėtas, pats būtų lygiai taip pat pasielgęs. Ką nors 
sudaužęs; paskutinį savo atvaizdą pavertęs šukėmis. Beveik visi 
stiklai sukritę į kriauklę, tačiau jis labai gerai apsižiūri dėdamas 
koją: dabar jam — kaip ir arkliui — gyvybė priklauso nuo kojų. 
Jeigu nebegalės vaikščioti, taps žiurkių grobiu. 
“Eina toliau koridorium. Namų šeimininkė miegamajame, 
po plačiais patalais auksiniais ir rausvais dryžiais, atklota vie- 
na ranka ir mentė, kaulai ir sausgyslės leopardo kailio spalvų 
naktinukais. Ji guli nusisukusi į kitą pusę, na ir gerai, tačiau 
plaukai išlikę, visi kaip vienas, lyg tai būtų perukas: prie šaknų 
tamsūs, sruogos sidabrinės, tikra laumė. Uždėjus ant galvos, 
ko gero, atrodytų visai neblogai — nelygu moteris. 

Tik vieną kartą gyvenime jis buvo įnikęs, progai pasitaikius, 
naršyti po svetimus rašomųjų stalų stalčius, tačiau tame kam- 

baryje jam nekyla toks noras. Šiaip ar taip. nieko nauja juose 
neaptiktų. Apatinių baltinių, lytinio pajėgumo stimuliatorių, 
papuošalų, automatinių pieštukų, grafitinių šerdelių, segtukų 
ir, jei pasisektų, dienoraščių. Mokydamasis vidurinėje mo- 
kykloje, jis mėgdavo skaityti mergaičių dienoraščius, pilnus 
žodžių didžiosiomis raidėmis, su gausybe šauktukų, kraštutinių 
pareiškimų — myliu myliu myliu, nekenčiu nekenčiu nekenčiu —ir 
spalvotais žymekliais pabrauktomis vietomis, kaip tuose mįs- 
linguose laiškuose, kuriuos gaudavo vėliau darbe. Palaukdavo, 
kol mergina nueis apsiprausti po dušu, ir tuomet žaibiškai 
perskleisdavo dienoraščius. Savaime suprantama, ieškodavo 
tų vietų, kur minimas jo vardas, tačiau anaiptol ne visada jam 
patikdavo tai, ką surasdavo. 

| Kartą jis perskaitė: Džimi, nekaišiok snapo, kur nereikia, 
žinau, kad viską skaitai, nekenčiu tokių dalykų ir jeigu dul- 
kinausi su tavimi, tai nereiškia, kad tu man patinki, žodžiu 
ATSIKARK!!! Dviem raudonais brūkšniais pabrauktas žodis 
nekenčiu, trimis ATSIKARK. Ji buvo vardu Brenda. Gražutė, 
amžinai kramtydavo gumą, sėdėdama priešais jį per prakti- 
nio gyvenimo pamokas. Ant savo tualetinio staliuko ji turėjo 
šunytį-robotą su saulės baterijomis, kuris lodavo, grauždavo 
plastikinį kaulą ir, pakėlęs koją, čiurkšdavo geltoną vandenį. 
Jį visada stulbindavo tai, jog pačios kiečiausios ir labiausiai 
pasileidusios merginos savo miegamajame turi pačių senti- 
mentaliausių ir vaikiškiausių niekučių. 

Ant tualetinio staliuko stovi standartinis rinkinys odos 
priežiūros kremų, hormoninių preparatų, flakonų ir švirkštų, 
kosmetikos priemonių, odekolonų. Prieblandoje už nuleistų 
žaliuzių visi tie daiktai tamsiai blizga nelyginant natiurmortai 
per ilga pasmėlusiu paviršium. Jis apsipurkščia paėmęs pirmą 
pasitaikiusį buteliuką, kad muskusinis kvapas, kaip jis tikisi, 
nuslopintų namuose tvyrančius tvaikus. Krekas kokainas, 
parašyta ant buteliuko auksinėmis raidėmis gulstiniu šriftu. 
Dingtelėja mintis truputį išgerti, bet jis prisimena, jog turi 
burbono. 

Paskiau pasilenkęs jis pasižiūri į savo atvaizdą apvaliame 
veidrodyje. Įsibrovęs į kokius nors namus, kiekvienąsyk, pa- 
sitaikius progai, jis neatsispiria pagundai vogčiomis pažvelgti 
į veidrodį. Ir kiekvieną kartą vis labiau stebisi. Į jį žiūri ne- 
pažįstamas žmogus blausiomis akimis, įdubusiais skruostais, 
vabzdžių sukandžiotu veidu. Atrodo dvidešimčia metų vyres- 
nis. Jis pamerkia akį, nusišiepia pats sau, parodo liežuvį: tikrai 
šiurpus įspūdis. Veidrodyje atsispindi moters išnara lovoje, 
atrodo beveik kaip gyva; toks jausmas, jog štai ims ir atsigręš 
ir, išskėtusi rankas, pakuždomis pavadins — eikš, išdulkink 
mane. Mane ir laumės plaukus. 


Oriksė irgi turėjo panašų peruką. Jai patikdavo persirengti, 
pasikeisti išvaizdą, apsimesti kitokia moterimi. Išdidžiai vaikš- 
čiodavo po kambarį, kraipydamasi ir pozuodama rodydavo 
striptizą. Sakydavo, jog vyrams patinka permainos. 

— Kas tau sakė? — paklausė Džimis. 

— Et, toks žmogus. 

Ir susijuokė. Tą pačią akimirką jis griebė ją į glėbį, ir jai 
nukrito perukas... Džiiiimi! Bet dabar jis negalėjo sau leisti 
tokios prabangos prisiminti Oriksę. 

Jis susivokia bestovįs vidury kambario prasižiojęs, nukaru- 
siomis rankomis. 

— Koks buvau kvailas, — garsiai ištaria. 


Gretimos durys į vaikų kambarį: kompiuteris skaisčiai rau- 
donu plastikiniu korpusu, lentynėlė su meškiais, žirafomis 
išmarginti sienų apmušalai ir dėtuvė, prigrūsta kompaktinių 
plokštelių — sprendžiant iš etikečių, nepaprastai žiaurių kom- 
piuterinių žaidimų. Tačiau vaiko nėra, nėra nė kūnelio. Gal 
miręs buvo sudegintas pačiomis pirmosiomis dienomis, kai vis 
dar veikė krematoriumai, o gal persigando pamatęs, jog tėvai 
pargriuvo gargaliuodami ir spjaudydami kraujais, ir išbėgo. 
Gal virto viena tų kaulų ir drabužių krūvele, matyta gatvėje. 


Kai kurios buvo visai mažos. 

Nusižiūrėjęs koridoriuje patalynės spintą, vietoj nešvarios 
paklodės pasiima naują, šįkart nebe baltu dugnu, bet išmargin- 
tą visokiais užraitais ir gėlytėmis. Tai nustebs pamatę Griežlio 
genties vaikai! „Žiū, — sakys. — Sniego žmogus ėmė lapoti!“ 
Tikrai nepraleis pro pirštus. Spintoje guli ištisa krūva švarių, 
dailiai išlygintų paklodžių, bet jis ima tik vieną. Nenori apsi- 
krauti labu, kurio jam visiškai nereikia. Prirėmus bėdai, visada 
galės sugrįžti atgal. 

Jis tarytum girdi motiną liepiant įmesti nešvarią paklodę 
į skalbinių pintinę, — seni neurologiniai refleksai ne taip jau 
greitai išblėsta, — tačiau sviedžia paklodę ant grindų ir laiptais 
leidžiasi apačion, į virtuvę. Tikisi aptikti kokių nors konser- 
vų — sojos troškinio, pupelių, netikrų parūkytų dešrelių, ko 
nors tokio, kad būtų proteinų, — praverstų netgi daržovės, 
tikros ar sintetinės, viską sušlemštų, — tačiau įsibrovėlis, iš- 
daužęs langą, matyt, iškuopė ir indaują. Sniego žmogus 
aptinka nebent saujelę sausų javainių plastikiniame inde 
su užspaudžiamu dangteliu ir kaipmat juos suvalgo; tikras 
šlamštas, labiau panašus į kartoną, bet jis kantriai sukramto ir 
užsigeria vandeniu, kad galėtų nuryti. Suranda tris pakelius 
kišju riešutų, kurių duodavo greitajame traukinyje, ir tuojau 
pat vieną sušlemščia: dar ne visiškai sudvisę. Randa skardinę 
Sojdinių, sojinių sardinių. Pusę butelio tamsiai rudo aprūgusio 
pomidorų padažo. 

Iš patirties gerai žino, jog neverta atidaryti šaldytuvo. Kaip 
tik iš ten ir dvokia. 

Viename stalčiuje guli dar geras žibintuvėlis. Pasiima jį, 
taipgi kelis žvakigalius ir dėžutę degtukų. Randa tuščią plas- 
tikinį šiukšlių maišą ten, kur jis ir turėtų būti, ir viską sumeta, 
taipgi sojines sardines, du likusius pakelius kišju riešutų, bu- 
telį su burbonu, muilą ir aspiriną. Ten pat guli keletas peilių, 
ne per aštriausių; jis išsirenka du, taipgi nedidelį prikaistuvį. 
Pravers, jeigu pasiseks surasti ko nors verdama. 

Tolėliau, tarp virtuvės ir podėlio, — nedidelis darbo kam- 
barys. Rašomasis stalas, amžinai užgesęs kompiuteris, fakso 

mašina, spausdintuvas; taipgi dėžutė plastikinių rašiklių, len- 
tynėlė su informacinio pobūdžio knygomis — kalbos žodynas, 
sinonimų žodynas, citatų knygelė, Nortono šiuolaikinės po- 
ezijos antologija. Vadinasi, vaikinas dryžuota pižama, gulintis 
antrajame aukšte, matyt, priklausė žodžio meistrų kategorijai: 
rašė kalbas Jaunystės eliksyro vadovams, buvo ideologinis tech- 
nikas, viešųjų ryšių specialistas, samdomas rašeiva. Vargeta, 
taria sau Sniego Žmogus. 

Šalia vazos su nuvytusiomis gėlėmis ir įrėmintos tėvo ir 
sūnaus nuotraukos — vadinasi, sūnui buvo septyneri arba aš- 
tuoneri — guli bloknotas. Pirmajame puslapyje didžiosiomis 
raidėmis skersai lapo pakraigliota NUPJAUTI VEJĄ. Žemė- 
liau — mažesnėmis, išblukusiomis raidytėmis: Paskambinti į 
kliniką... Šratinukas tebeguli ant popieriaus, lyg išslydęs iš 
silpstančių pirštų: matyt, tai atsitiko staigiai, kaip tik tą akimir- 
ką — pasireiškė liga, ir žmogus iškart tai suvokė. Sniego žmogus 
įsivaizduoja tą žmogų, spoksantį į raides vedžiojančią ranką. 
Matyt, susirgo vienas pirmųjų, kitaip nebūtų rūpinęsis veja. 

Vėl šiurpas perbėga kūną. Kodėl jam atrodo, kad jis įsibrovė 
į savo namus? Į savo namus, kokie jie buvo prieš dvidešimt 
penkerius metus, ir kad tasai pražuvęs vaikas — tai jis pats. 


Viesulas 


Alsisuus tolesnę kelionę, Sniego Žmogus eina per 
apytamsę svetainę užtrauktomis užuolaidomis prie laukujų 
durų. Reikėtų susirasti namą, kur daugiau konservuoto maisto, 
arba netgi prekybos centrą. Galėtų ten pernakvoti, užsikoręs 
ant viršutinės lentynos; tuomet turėtų daugiau laiko atsirinkti 
tai, kas geriausia. Kažin? Gal vis dar yra užsilikę šokolado? 
Vėliau, pusėtinai apsirūpinęs maisto atsargomis, galėtų nueiti 
į pastatą su kupolu, apiplėšti tenykštį arsenalą. Vėl turėdamas 
rankose gerą purkštuvinį pistoletą, jis jausis nepalyginamai 
saugesnis. 

Pro išdaužtą langą išmeta lazdą, paskiau išlipa pats, sau- 
godamasis nesuplėšyti naujos gėlėtos paklodės, nesusižeisti 
ir neperrėžti plastikinio maišo, užkliudęs aštrią stiklo šukę. 
Tiesiai prieš namą nepjautoje vejoje, užtverdami kelią į gatvę, 
kuičiasi penki kiauloidai, šnipais naršydami krūvelę atliekų, 
kaip jis viliasi, tiktai drabužių. Kuilys, dvi patelės, du jaunik- 
liai. Išgirdę jį brazdant, kiauloidai nustoja čiaukšnoti ir pakelia 
galvas: pamatė jį, kaip kažin ką. Jis griebia lazdą, užsimoja. 
Paprastai pabaidyti jie išsilaksto — kiauloidai turi gerą atmintį, 
o lazdos panašios į elektrodus, — tačiau šįkart jie nesitraukia 
nė per pėdą. Lyg sutrikę šnerkščia, atkišę snukius jo pusėn; 
gal užuodė tuos kvepalus, kuriais jis apsipurškė. Gal juose 
yra visiems žinduoliams būdingų sekretų, sužadinančių lytinį 
aktyvumą: jam pasisektų kaip niekad. Negyvai sutryptas įsi- 
gašlinusių kiauloidų. Tai bent idiotiška mirtis. 

Ką jam daryti, jeigu jie pultų? Vienintelė išeitis: ropštis atgal 
pro langą. Tik ar suspės? Kad ir trumpomis ir storomis kojo- 
mis, vos nulaikančiomis nepaprastai sunkų kūną, tie nevidonai 
pašėlusiai greit bėgioja. Virtuvės peiliai guli plastikiniame 
šiukšlių maiše; šiaip ar taip, tokiu trumpu ir menku peiliu ga- 
lima nebent vos vos sužeisti įmitusį kiauloidą. Lyg bandytum 
bulvių skutikliu persmeigti sunkvežimio padangą. 

Kuilys nuleidžia galvą ir, atstatęs galingą kukšterą bei pečius, 
neryžtingai linguodamas svarsto ką daryti. Visa šeimyna jau 
traukiasi, tad kuilys persigalvoja ir nutursena iš paskos, bet, 
išdidžiai rodydamas savo panieką, paberia ištisą virtinę išmatų. 
Sniego žmogus palaukia, kol jie dingsta iš akių, paskui, toly- 
džio gręžiodamasis, atsargiai eina toliau. Aplink matyti labai 
daug kiauloidų pėdų. Tie gyviai pakankamai protingi, tik ap- 
simeta, kad bėga, bet iš tikrųjų tykoja pasislėpę už artimiausio 
kampo. Partrenks užpuolę, sutryps, iltimis išdraskys pilvą, 
išplėš vidurius. Kas jau kas, o jis žino jų įpročius. Kiauloidai 
gudrūs visaėdžiai padarai. Kai kuriems jų, ir šiaip jau klas- 
tingiems ir nelemtiems, ko gero, netgi persodinta žmogaus 
smegenų žievė. 

Taip, štai jie, priešaky. Lenda iš pakrūmės visi penki, ne, 
visi septyni. Žiurkso jo pusėn. Nevalia trauktis arba bėgti. 
Jis užsimoja lazda ir suka pašaliu ta kryptimi, iš kur atėjo. 
Prireikus gali pasislėpti kontrolės posto būste ir palaukti, ko! 
jie pasišalins. Paskiau aplinkiniu keliu patrauks kupolo link, 
gatvelėmis ir skersgatviais, kad būtų lengviau pasprukti. 

Tačiau tuo metu, kai jis sėlina kontrolės posto link, tarytum 
šokdamas kokį groteskišką šokį įdėmiai tebežiurksant kiauloi- 
dams, iš pietų atslinkę juodi urduliuojantys debesys pamažu 
uždengia saulę. Tai anaiptol ne įprasta popiečio audra: dar per 
anksti, be to, dangus šviečia grėsminga žalsvai geltona spal- 
va. Artėja viesulas, ir ne bet koks. Kiauloidai dingo, nukūrė 
ieškoti prieglobsčio. 

Jis sustoja prie kontrolės posto stebėdamas artėjančią audrą. 
Didingas reginys. Kartą jis matė, kaip vieną mėgėją su video- 

kamera, užsimaniusį filmuoti gamtos gaivalą, įsuko toks viesu- 
las. Įdomu, kaip manosi Griežlio gentis pakrantėje. Gaila, jeigu 
visų Griežlio teorijų įsikūnijimą vėjo sūkuriai iškels į padanges 
arba nušluos jūron milžiniška banga. Tačiau to neatsitiks: kilus 
potvyniui, juos apsaugos bangolaužiais virtę griuvėsiai. Na, o 
vieną tokį viesulą jie jau pergyveno. Jie prisiglaus betoninių 
blokų sąvartoje, didžiojoje oloje, jų vadinamoje Griaustinio 
namais, ir ten perlauks. 

Smogia pirmieji vėjo gūsiai, atvirame lauke blaškydami 
nuolaužas. Tarp debesų plykstelėja laužtiniai žaibai. Jis mato 
zigzagais leidžiantis tamsų siaurą kūgį; paskui užgula tamsa. 
Laimė, kontrolės postas įrengtas apsaugos pastate, o jo kons- 
trukcijos kaip bunkerio, storos ir tvirtos. Pliūptelėjus liūčiai, 
jis smunka į vidų. 

Kaukia vėjas, trankosi perkūnas, aplink viskas virpa ir 
gaudžia, ir visa tai, kas dar laikosi pritvirtinta prie sienų ir 
grindų, dunda tarytum milžiniško variklio krumpliaračiai. 
Kažkas sunkaus atsitrenkia lauke į sieną. Sniego žmogus 
skuba toliau — pro vienas duris, pro kitas, savo šiukšlių maiše 
graibydamas elektrinio žibintuvėlio. Ištraukęs vos neišmeta jo 
iš rankų, nes tuo metu nusirita dar vienas kurtinantis griaus- 
mas, ir palubėje sumirga šviesos. Matyt, vėl pataikė į anksčiau 
kliudytą saulės energijos kolektorių. 

Jis kone meldžia, kad šviesa neužgestų: viename kampe 
pastebi du biokostiumus, ir tai, kas juose dar atlikę, atrodo 
ne per geriausiai. Dokumentų spintos atviros, visur pribars- 
tyta popierių. Toks įspūdis, jog apsaugos vyrai buvo ištaškyti. 
Galimas daiktas, jie bandė stabdyti žmones, bėgančius lauk 
pro vartus; kaip jis prisimena, tuo metu buvo mėginta įvesti 
karantiną. Tačiau, matyt, įsiveržė antisocialiniai elementai, 
kokiais tuo metu buvo galima laikyti visus aliai vieną, ir iš- 
taršė slaptąsias bylas. Kokie jie buvo optimistai — tikėjo, kad 
visi tie duomenys, susegti į bylas arba įrašyti į kompaktines 


plokšteles, dar gali kam nors praversti. 

Prisivertęs jis prieina prie biokostiumų; pabaksnoja juos laz- 
da, išvarto. Kur kas geresni, nei jis galvojo, nesmirda, ir vabalų 
ne per daugiausia; minkštų audinių beveik suvis nebelikę. Ta- 
čiau jis neranda jokio ginklo. Matyt, pasigrobė antisocialiniai 
elementai, kaip ir jis būtų padaręs. Kaip ir padarė. 

Jis pasuka atgal, grįžta į laukiamąjį, kur už ilgos pertvaros 
stovi rašomasis stalas. Staiga pasijunta baisiai pavargęs. Drebiasi 
į ergonominį krėslą. Jau seniai nebesėdėjo krėsle, ir jaučiasi 
nei šiaip, nei taip. Pagalvojęs išsitraukia degtukus ir žvakigalius 
tam atvejui, jeigu vėl užgestų šviesos; tuo pačiu žygiu atsigeria 
vandens, pasisemto iš paukščių girdyklėlės, ir suvalgo antrą 
pakelį kišju riešutų. Lauke kaukia vėjas, siaubingas krioksmas, 
lyg būtų šėldamas stūgavęs nuo grandinės nutrūkęs milžiniš- 
kas žvėris. Pro uždaras duris įsiveržia gūsiai, keldami debesis 
dulkių; viskas tarška. Jam dreba rankos. Jis bijo kur kas labiau, 
nei išdrįsta pats sau prisipažinti. 

O kas, jeigu čia esama žiurkių? Turėtų būti. O jeigu pra- 
sidėtų potvynis? Jos pultų rabždintis jo kojomis! Jis užkelia 
kojas ant krėslo, sulenkęs įsispiria į ergonominį alkūnramstį, 
apsiklosto gėlėta paklode. Maža vilties, kad galėtų nugirsti 
išdavikišką cypimą, pernelyg garsiai gaudžia audra. 

Tikras žmogus privalo ryžtingai žvelgti pavojams į akis, - gir- 
di jis balsą. Kas čia dabar kalba? Atsijauninimo televizijos 
lektorius, kostiumuotas bukas patauška, padrąsinančiu tonu 
mokantis gyvenimo išminties. Samdomas plepys. Be abejo, tai 
gyvosios istorijos pamoka mūsų kartai. Kuo didesnė kliūtis, tuo 
aukščiau pridera šokti. Atsidūręs krizės akivaizdoje, augi kaip 
asmenybė. 

— Aš neišaugau kaip asmenybė, idiote! — surinka Sniego 
žmogus. — Pažvelk į mane! Aš išsigimiau! Mano smegenys ne 
ką didesnės kaip vynuogė! 

Bet jis nežino, kokio didumo turi būti žmogaus smegenys, 
didesnės ar mažesnės, nes nėra su kuo palyginti. Jis pasimetęs 


migloje. Jokių gairių. 

Šviesa užgęsta. Jis vienui vienas tamsoje. 

— Na ir kas? — taria pats sau. — Juk buvai vienišas šviesoje. 
Didelis čia skirtumas! 

Bet yra skirtumas. 

Vis dėlto jis pasirengęs viskam. Susitvardo. Pastato žibin- 
tuvėlį ant galo, prieblandoje čirkštelėja degtuką, šiaip ne taip 
uždega žvakę. Liepsnelė siūbuoja skersvėjų plaikstoma, bet 
dega, ant rašomojo stalo klodama skaisčiai gelsvą skrituliu- 
ką, ir patalpa aplink atrodo lyg senovinis urvas — tamsu, bet 
saugu. 

Jis panaršo savo šiukšlių maiše, sugraibo trečią kišju riešutė- 
lių pakelį, praplėšia jį, valgo. Išsitraukia butelį su burbonu, pa- 
mąsto, atsuka kamštelį ir geria. Kliuku kliuku kliuku, — mintyse 
atsiliepia pieštinio pasakojimo žodžiai. — Ugninis vanduo. 

Ak širduk, — pasigirsta moters balsas kambario kampe. — 
Kaip tu moki! 

— Nieko panašaus, — atsako jis. 

Oro gūsis — puf! — dvelktelėja jam tiesiai į ausis, užpučia 
žvakę. Jis nė neketina jos uždegti iš naujo, pradėjo veikti 
burbonas. Smagiau sėdėti tamsoje. Jaučia, kaip plevendama 
švelniais plunksniniais sparnais artyn sklendžia Oriksė. Dar 
kiek —ir ji bus su juo. Nelaimingas ir podraug ramus tupi su- 
sirietęs krėsle, užsimerkęs ir pasidėjęs galvą ant stalo. 


10) 


Grobuonys 


V šjais paleidęs ketverius metus, Džimis baigė Martos Gra- 
ham akademiją blankiu menkučiu problematikos magistro 
diplomu. Nesitikėjo tuojau pat gauti darbo ir nesuklydo. 
Kelias savaites kaišiojo į vokus savo skurdų gyvenimo ap- 
rašymą ir siuntinėjo įvairiais adresais, pernelyg greitai jį 
atgaudamas, kartais išriebaluotą ir nučiupinėtą kokio Že- 
miausiojo rango valdininkėlio, kuris greitosiomis perskleidė 
jį šlamšdamas pietus. Tuomet pakeisdavo išteptus lapus ir 
siųsdavo kitur. 

Per vasarą laikinai įsidarbino Martos Graham akademijos 
bibliotekoje, kur rūšiavo senas knygas, ženklindamas, kurias 
galima sunaikinti ir kurios privalo išlikti šioje žemėje skaitme- 
nine forma, tačiau neteko vietos vos įpusėjus terminui, nes ne- 
prisivertė nė vienos išmesti. Po to persikraustė pas tuometinę 
paną, konceptualinę menininkę ir ilgaplaukę brunetę, vardu 
Amanda Pein. Vardą ji buvo prasimaniusi, kaip ir daugelį kitų 
dalykų: tikrasis jos vardas buvo Barbė Džons. Ji turėjusi pra- 
simanyti save iš naujo, pasisakė ji Džimiui, nes anąją Barbę 
šitaip sumindė į purvus šleikšti tulžinga baltašiknių giminė, 
jog ji tapo atmestine, lyg kokiu skurliu, niekam nereikalingu 
netgi sendaikčių turguje, tarytum kinišku varpeliu, pagamintu 
iš sulankstytų šakučių, arba šleiva trikoje kėde. 

Šitaip ji prisiviliojo Džimį, kuriam „sendaikčių turgus“ sa- 
vaime atrodė egzotiška sąvoka: jis troško ją pataisyti, atšviežinti, 
perdažyti. Kad vėl būtų kaip nauja. 

— Esi geros širdies, — pasakė ji, pirmąsyk įsileidusi jį į savo 
neįveikiamą tvirtovę. Pataisa: į savo lovą. 

Amanda turėjo nušiurusį kooperatinį butuką viename Mo- 
dulyje, kuriame gyveno su kitais dviem menininkais. Visi trys 
buvo iš plebopolių, visi trys — Martos Graham akademijos 
stipendininkai, todėl laikė save pranašesniais už tokias kaip 
Džimis privilegijuotas išglebusias ir išsigimusias Kompleksų 
atžalas. Jie turėjo būti ištvermingi, niekada nenuleisti nosies, 
per ugnį ir vandenį eiti. Skelbėsi esą aiškaus proto ir plačių 
pažiūrų, kokiais gali būti tik tokie kaip jie, tikrovės girnų malti 
ir permalti. Vienas jų bandė nusižudyti, ir tai, jo akimis Žiū- 
rint, teikė jam ypatingą pranašumą. Kitas švirkštėsi ir drauge 
prekiavo heroinu, o paskiau, atsižadėjęs tų dalykų — nors gal ir 
neatsižadėjęs, — pasidavė į menus. Dvi savaites žiūrėjęs į juos 
susižavėjusiomis akimis, Džimis susivokė, jog tie du vaiki- 
nai — sušikti amatininkai ir, negana to, pasipūtę snargliai. 

Tie du tipai — tie, kurie ne Amanda, — tik pakentė Džimį. 
Stengdamasis jiems įsiteikti, kartais jis apsiimdavo gaminti 
valgį — visi trys menininkai tyčiodavosi iš mikrobangų kros- 
nelių ir beveik ištisai virdavosi spagečius, — tačiau jis buvo 
prastas virėjas. Vieną vakarą jis apsišovė — parnešė Vištienos 
grynuolių: gatvės kampe atsidarė firminė parduotuvė, ir mais- 
tas neatrodė toks jau prastas, jeigu pasisekdavo pamiršti, iš 
ko jis pagamintas. Nuo tos dienos tie du tipai — tie, kurie ne 
Amanda, — beveik nustojo su juo kalbėtis. 

Vis dėlto jie nenustojo kalbėtis tarpusavyje. Postringaudavo 
valandų valandas apie visokiausią šlamštą, dėdamiesi dideliau- 
siais žinovais, ir pompastiškai pamokslaudavo įgiliu tonu vieni 
kitiems, tačiau iš tikrųjų — kaip jausdavo Džimis — kreipdavosi į 
jį. Jų žodžiais tariant, žaidimas pasibaigė prieš šešis ar septynis 
tūkstančius metų išradus žemdirbystę. Nuo tos dienos ekspe- 
rimentas, vadinamas „žmonija“, buvęs pasmerktas pražūčiai: 
pirmiausia, milžiniškų atsargų kaupimas, be saiko padidėjus 
maisto produktų gamybai, ir antra, ištisų rūšių išnykimas, su- 
naudojus visus įmanomus maisto išteklius. 

— Ir ką gi reikia daryti, jūsų manymu? — paklausė Džimis. 

Jam patikdavo juos erzinti, nes kas jie tokie, kad galėtų 
atlikti teisėjų vaidmenį? Menininkai, visiškai nejautrūs iro- 
nijai, atsakė, jog tiksli analizė — tai viena, o tikslus problemos 
sprendimas — visai kas kita, ir sprendimo stoka netrukdanti 
analizei. 

Galbūt apskritai nesą jokio sprendimo. Žmonija, jų žodžiais 
tariant, — savotiška pabaisa, o jos pagrindiniai šalutiniai pro- 
duktai — lavonai ir griuvėsiai. Pabaisa nieko nesimoko, be 
perstojo daro vis tas pačias idiotiškas klaidas, mėgaudamasi 
trumpalaikiu apkvaišimu ilgalaikių kančių kaina. Nelyginant 
milžiniškas šliužas nepermaldaujamai ryja visas kitas planetos 
bioformas, sumaldama į dulkes visa, kas gyva žemėje, ir pro 
užpakalinę angą išleisdama plastikinį pramoninį šlamštą, kurio 
vieta — istorijos sąvartyne. 

— Tokį kaip jūsų kompiuteriai? —sumurmėjo Džimis. — Tie 
patys, su kuriais jūs kuriate savo meną? 

Ilgai netrukus nieko kita nebeliks, tik visą planetą apraizgę 
ilgi požeminiai tuneliai, neklausydami jo toliau kalbėjo me- 
nininkai. Oras ir šviesa viduje bus dirbtiniai, nes bus galuti- 
nai sunaikinti Žemės planetos ozono ir deguonies sluoksniai. 
Žmonės nuogi voromis roposią tais tuneliais, nieko kita ne- 
matydami, tik priekyje einančiojo subinę, jų šlapimas drauge 
su išmatomis tekėsiąs pro angas grindyse, paskiau skaitmeninio 
mechanizmo nukreiptas į šalinį tunelį, būsiąs susiurbtas, per- 
dirbtas ir sumaitintas kitiems per spenių formos apendiksus, 
kyšančius išilgai tunelio. Sistema būsianti automatinė, amžina 
ir visus aptarnausianti be jokio skirtumo. 

— Vadinasi, mano galva, karų nebebus, — tarė Džimis. — Ir 
visi mes turėsime labai geras kelio girneles. Na, o kaip sek- 
sas? Ne taip jau paprasta santykiauti sukištiems į tokį ankštą 
tunelį. 

Amanda piktai į jį paskersavo. Piktai ir podraug sąmoksli- 
ninkiškai: matyt, ir jai dingtelėjo ta mintis. 

Amanda iš prigimties nebuvo plepi. Pasak jos, ji —ne žodžio, 
bet vaizdo žmogus: tvirtino, jog mąstanti vaizdais. Tai patiko 
Džimiui, nes šiek tiek sinestezijos niekada nekenkia. 

— Tad ką gi tu matai, kai aš va šitaip darau? — klausdavo jis 
pirmosiomis, pačiomis aistringiausiomis dienomis. 

— Gėles, — atsakydavo ji. — Dvi arba tris. Rausvas. 

— O kai būni su kitu? Ką matai? 

— Raudonas gėles. Raudonas ir purpurinės. Penkias arba 
šešias. 

— O dabar? Ak, mažyle, kaip tave myliu! 

— Neoną! — Ir atsidususi pridurdavo: — Visą puokštę! 

Džimis žavėdavosi tomis neregimomis jos gėlėmis: šiaip ar 
taip, tai buvo duoklė jo sugebėjimams. Be to, ji turėjo žavų 
užpakaliuką, o ir krūtys buvo natūralios, tačiau — ir tai jis pa- 
stebėjo labai greitai — ji žiūrėdavo gana nuožmiu žvilgsniu. 

Amanda buvo kilusi iš Teksaso; sakėsi prisimenanti tą 
vietovę nuo tų laikų, kai ji dar nebuvo išdegusi ir išnykusi 
nuo žemės paviršiaus, — vadinasi, Džimio manymu, ji buvo 
daugmaž dešimčia metų vyresnė. Kurį laiką ji dirbo prie pro- 
jekto, pavadinto Maitvanagio skulptūromis. Prisikraudavo 
pilną kėbulą kritusių gyvulių sąnarių, nuveždavo į dykvietes 
arba apleistų gamyklų automobilių stovėjimo aikšteles, iš- 
dėliodavo taip, kad susidarytų tam tikri žodžiai, palaukdavo, 
kol juos apipuls maitvanagiai, ir tuomet fotografuodavo visą 
vaizdą iš malūnsparnio. Iš pradžių ji susilaukė didelio reklamų 
agentūrų dėmesio, taipgi keleto maišų pagiežingų laiškų ir 
grasinimų susidoroti iš Viešpaties sodininkų draugijos narių 
bei visokių puspročių. Vieną laišką atsiuntė buvusi Džimio 
kambario draugė Bernisė, per visą tą laiką gerokai patobuli- 
nusi savo iškalbą. 

Paskiau toksai surukęs ištvirkėlis senis mecenatas, sukalęs 
didelį turtą iš širdies atsarginių dalių gamybos, paskyrė jai at- 
sakančią paramą, tardamasis, kad jos darbas — paskutinis šiuo- 
laikinio meno žodis. Tikra laimė, pasak Amandos, priešingu 
atveju būtų gavusi atsisveikinti su savo kūrybiniu projektu: 

malūnsparniams nuomotis reikia krūvos pinigų, be to, kita 
vertus, būtina saugumo garantija. Jungtinės saugos tarnybos 
vyrai, pasak jos, stačiai varo į kelnes išėjus kalbai apie oro 
erdvę; jiems vaidenasi, jog visiems knieti pakilti padangėn ir 
numesti branduolinę bombą, ir todėl jie pasirengę numauti 
tau kelnaites prieš leisdami skristi išsinuomotu malūnsparniu, 
aišku, jei nesi koks pinigais aptekęs didelis paukštis, kokių 
Kompleksuose ne per daugiausia. 

Žodžiai, kurių ji — pasak jos — ieškojo kaip maitvanagis 
grobio, turėjo būti penkių raidžių. Ji apie tai ilgai galvojo: 
kiekviena abėcėlės raidė turinti fluidų, teigiamą arba neigiamą 
krūvį, tad žodžius reikią atrinkti labai kruopščiai. Beieškant 
žodžių kaip maitvanagiui grobio, pasak jos, galima jiems 
grąžinti gyvybę, o paskiau — numarinti. Tai sukrečiantis pro- 
cesas — „Atrodo, jog stebi mąstant Dievą“, pareiškė ji pokalbių 
tinklalapyje. Ji jau suradusi kelis žodžius: PENAS, atliepiantį 
jos pavardę, pabrėžė ji internautų klausinėjama, KURIS ir 
PAPAS. Tą vasarą gyvendama su Džimiu, ji stačiai kraustėsi 
iš proto — niekaip negalėjo išgalvoti dar vieno žodžio. 

Pagaliau, supratęs, jog daugiau nebeištvers nei virtų ma- 
karonų, nei Amandos, kuri, spoksodama į tolį pastėrusiomis 
akimis ir žiaumodama plaukų sruogą, nebežadino gašlos pro- 
veržio ir susižavėjimo, Džimis vis dėlto susirado darbą. Tai 
buvo Atjauna, nedidelis Kompleksas, įsteigtas taip arti vieno 
labiausiai apšiurusio plebopolio, jog atrodė kaip jo kvartalas. 
Ne per daugiausia žmonių ten būtų dirbę turėdami geresnę 
išeitį, bent jau toks įspūdis Džimiui susidarė tą dieną, kai jis 
buvo pakviestas pokalbio; galimas daiktas, turėjo įtakos ir 
palyginti apgailėtina priėmimo komisijos laikysena. Galėjo 
kirsti lažybų, kad prieš tai ji buvo atmetusi vieną kitą dešimtį 
prašytojų. Ką gi, telepatiškai pareiškė jai Džimis, gal aš ir nesu 
tas, kurio jums reikia, bet aš bent jau nesibranginu. 

Pasak komisijos narių — o jų buvo du, vyriškis ir moteriš- 
kė, —jiems padarė gerą įspūdį jo disertacija apie dvidešimtojo 
amžiaus saviauklos vadovėlius. Vienas kompanijos pagrindinių 

produktų, pasak jų, — tai saviugdos prekės, nebe knygos, sa- 
vaime suprantama, bet kompaktinės plokštelės, skaitmeninės 
plokštelės, interneto puslapiai ir panašiai. Jie paaiškino, kad 
pelną jiems užtikrina ne tiek auklėjimo priemonės, kiek įranga 
ir alternatyviosios medicinos gydomosios priemonės, kurių 
reikia jų pacientams. Kaip sakoma, sveikame kūne sveika 
dvasia, ir Džimio priedermė būsianti rūpintis dvasia. Kitaip 
sakant, reklama. 

— Žmonės siekia tobulumo, — pareiškė vyriškis. — Jie nori 
būti tobuli. 

— Tačiau jiems reikia parodyti tobulybės kelią, — pridūrė 
moteriškė. 

— Trumpai ir aiškiai, — tarė vyriškis. 

— Padrąsinant, — pridūrė moteriškė. — Ir optimistiškai nu- 
teikiant. 

— Jiems patinka, kai kalbama apie tai, kas buvo ir kas 
bus, — tarė vyriškis. — Tai tikimybių menas. Tačiau be jokių 
garantijų, savaime suprantama. 

— Jūs parodėte didelę įžvalgą šiuo atžvilgiu, — tarė moteriš- 
kė. — Savo disertacijoje. Mūsų įsitikinimu, ji labai brandi. 

— Jeigu išmanai vieną šimtmetį — vadinasi, išmanai vi- 
sus, — pridūrė vyriškis. 

— Tačiau epitetai keičiasi, — įsiterpė Džimis. — Nėra nieko 
blogesnio už praeitų metų epitetus. 

— Šventa teisybė! — sušuko vyriškis, lyg, akinamai tvykste- 
lėjus blykstei, Džimis būtų ką tik įminęs visatos mįslę. 

Vyriškis taip spūstelėjo jam ranką, jog vos nesutraiškė 
pirštų: moteriškė jį apdovanojo šiltu, bet pažeidžiu šypsuliu, 
ir jis iškart pagalvojo, ar ji ištekėjusi. Atlyginimai Atjaunoje 
buvo ne dievaižin kokie, tačiau, galimas daiktas, būta kitokių 
privalumų. 


Tą vakarą jis papasakojo Amandai Pein apie savo sėkmę. Pa- 
skutiniu laiku ji pradėjo bambėti apie pinigus — na, nebambėjo, 
bet veikiau įjunko ilgai ir mąsliai tylėti, ir tai darė su dideliu 

išmanymu, retkarčiais įterpdama vieną kitą dygią užuominą, 
jog kiekvienas turi rūpintis savimi, — tad jis tikėjosi, kad ji 
apsidžiaugs. Pastaruoju metu jų santykiai truputį pašlijo, tiesą 
pasakius, ypač po apmaudaus rikto su Vištienos grynuoliais. 
Gal atšilsią bent dabar, per ilgą jausmingą nuoširdžią atsi- 
sveikinimo sceną. Jis jau repetavo paskutinės replikos žodžius: 
Tokio kaip aš tau tikrai nereikia, tu verta geresnio, aš sugriausiu 
tavo gyvenimą, ir panašiai. Tačiau tokius dalykus reikia gerai 
apgalvoti, tad jis verčiau nukreipė kalbą apie naują darbą. 

— Dabar galėsiu parnešti kiaulienos, — užbaigė jis, jo nuo- 
mone, džiugiu ir podraug rūpestingu tonu. 

Amandai tai nepadarė jokio įspūdžio. 

— Tai tu ketini ten dirbti? — tiek tepasakė ji. 

Matyt, tie žodžiai turėjo reikšti, jog Atjauna — gauja gobšių 
parazitų, kurie laikosi vien kurstydami žmonių fobijas ir šva- 
rindami patiklių ligonių sąskaitas. Pasirodo, viena Amandos 
draugė ne per seniausiai pasirašė su Atjauna kontraktą rek- 
lamos išliaupsintai penkių mėnesių programai gydytis nuo 
depresijos, o podraug nuo raukšlių ir nemigos, ir, gerdama 
kažkokio Pietų Amerikos medžio žievės antpilą, peržengė 
ribą — tiesą pasakius, peržergė savo buto palangę ir išpuolė iš 
dešimtojo aukšto. 

— Visada galėsiu atsisakyti darbo, — pareiškė Džimis, iš- 
klausęs tą pasaką. — Galėsiu įsilieti į amžinų bedarbių gretas. 
Arba — aha! — galėsiu ir toliau būti moterų išlaikytinis kaip 
dabar. Juokauju! Juokauju! Nemušk! 

Paskutines kelias dienas Amanda buvo dar tylesnė nei pa- 
prastai. Paskiau pareiškė išsivadavusi iš kūrybinio sąstingio: 
jai atėjęs į galvą dar vienas žodis Maitvanagio skulptūros 
projektui. 

— lr koks tai žodis? — dėdamasis susidomėjęs, paklausė 
Džimis. 

Ji mąsliai pažvelgė į jį ir tarė: 

— Meilė. 


Atjauna 


D žimis persikėlė į viengungio butelį, skirtą Atjaunos kom- 
plekso jaunesniajam personalui: miegamasis už pertvaros, 
ankšta virtuvėlė, tūkstantis devyni šimtai penkiasdešimtųjų 
metų stiliaus baldai. Patogumais butelis menkai skyrėsi nuo 
kambarėlio Martos Graham studentų bendrabutyje, tačiau 
jame neknibždėjo tiek daug vabzdžių. Jis gana greit susivokė, 
jog korporacijos jam skirtas darbo pelės ir vergo vaidmuo. Jis 
privalėjo džiovinti smegenis dešimt valandų per dieną klai- 
džiodamas sinonimų žodynų labirintais ir tuščiažodžiavimo 
brūzgynuose. Vyresnybei įvertinus jo pasiūlymus, jis dar sykį 
teikdavo juos peržiūrai, paskiau dar sykį. Mes pageidautume 
labiau... mažiau... tai visiškai kas kita. Šiaip ar taip, ilgainiui 
jis išmoko tenkinti jų skonį, kad ir ką tai galėtų reikšti. 

Kosmetiniai kremai, treniruokliai, šokoladiniai jėgainiai, ku- 
rių dėka jūsų raumenynas tampa kvapą gniaužiančiu granitinės 
skulptūros stebuklu. Piliulės, padedančios nutukti, sulysti, apželti, 
nuplikti, tapti šviesesniam, tamsesniam, rudesniam, geltonesniam, 
lytiškai pajėgesniam ir laimingesniam. Jam priklausė tai aprašyti ir 
išliaupsinti, pavaizduoti, kaip lengva —ak, kaip lengva! — pasiekti 
geidžiamą tikslą. Viltis ir baimė, troškimas ir pasibjaurėjimas —tai 
buvo jo arsenalas, ten jis pasirinkdavo vis kitokių išraiškos prie- 
monių. Kartais išgalvodavo naujų žodžių — stangra, skaidmuaras, 
feromonas, — tačiau niekada neįkliūdavo. Jo šeimininkams patik- 
davo tokie žodeliai, smulkiu šriftu išspausdinti ant pakelių, nes 
skambėdavo moksliškai ir įtaigiai. 

Užuot džiaugęsis savo žodžių kūrybos laimėjimais, jis jaus- 
davosi prislėgtas. Vyresnybės pagyrimai ir padėkos už puikų 
darbą jam buvo tuščia vieta — juos rašė nemokšos; visa tai 
liudijo, kad Atjaunoje nė vienas žmogus nesugeba deramai 
įvertinti jo talento ir intelekto. Pagaliau jis suprato, kodėl 
serijiniai žudikai palieka policijai pravarčių įkalčių, kad būtų 
lengviau juos aptikti. 

Jo pasižmonėjimai — pirmąsyk po daugelio metų — priartėjo 
prie nulio: nuo aštuonerių metų amžiaus jis dar niekada ne- 
buvo atsidūręs tokiuose lytinio bendravimo tyruose. Amanda 
Pein tavaravo praeityje nelyginant apleista lagūna, kurioje, 
kaip atrodė, nė būti nebuvo jokių krokodilų. Kodėl jis taip 
nerūpestingai ją pametė? Nekantravo išmėginti kitą, laukiančią 
savo eilės. Pokalbio metu klausinėjusi jį moteris iš Atjaunos, į 
kurią jis dėjo tiek vilčių, dingo kaip į vandenį, o kitos moterys, 
sutiktos darbe arba Atjaunos baruose, buvo arba plėšrūnės, tu- 
rinčios vienintelį tikslą prasisiekti bet kokia kaina, arba tokios 
išbadėjusios, kad Džimis lenkdavosi jų kaip akivaro. Norom 
nenorom nusmuko iki to, jog pradėjo merginti padavėjas, bet 
ir tos žiūrėjo į jį abejingu žvilgsniu. Tokių šnekių jaunuolių, 
mokančių lazginti liežuvį, jau buvo mačiusios ir žinojo, kad 
jis nevertas nė sudilusio skatiko. 

Kompanijos valgykloje jis buvo naujokas, vėl vienišas, tad 
viską reikėjo pradėti iš pradžių. Jis įjunko valgyti sojinius 
suvožtinius Komplekso prekybos centre, arba, nusipirkęs 
dėžutę riebių Vištienos grynuolių, čiaumoti juos ilgais vaka- 
rais kioksodamas darbe prie kompiuterio. Kiekvieną savaitę 
Kompleksas rengdavo pasibuvimus prie kepsnių, visuotinius 
pasižmonėjimus, kur būdavo kone privaloma dalyvauti visiems 
tarnautojams. Džimis visa širdimi nekęsdavo to renginio. Jam 
trūkdavo jėgų žavėti minią įvairiais triukais, jausdavosi išsekęs 
no bergždžio tuščiažodžiavimo, tad slampinėdavo pakraščiais, 
žiaumodamas padegusį sojinį dešrainį ir mintyse sudirbdamas 


į šuns dienas kiekvieną pasitaikiusį jo akyse. Slerva maišiniais 

papais, dingsėdavo galvoje žodžiai — lyg užrašai pieštiniuose 
pasakojimuose. Skystaprotis puodgalvis. Besmegenis snarglaiža. 
Ledinė cvikė. Tėvą motiną parduotų. Bulius nukarusiais kiaušais. 
Smaukytojas su šlaple vietoj galvos. 

Iš tėvo retkarčiais gaudavo proginių elektroninių laiškų; 
elektroninį atviruką gimimo dienos proga kelioms dienoms 
praslinkus po tikrosios gimimo dienos, kažką panašaus į šo- 
kančius kiauloidus, lyg jisai vis dar būtų vienuolikos. Daug 
laimės gimimo dienos proga, Džimi, teišsipildo visos tavo svajonės. 
Ramona rašydavo draugiškus, pareigos padiktuotus laiškučius: 
dar nėra broliuko, kartodavo ji, tačiau jie vis dar „dirba prie to 
projekto“. Jis nepageidavo vaizduotis to „darbo“ detalių — gau- 
sybės hormonų, nuovirų, žliugsinčios želė. Pasak jos, jeigu 
nieko neišeisią „savaime“, jie pabandysią „ką nors kita“, kreip- 
damiesi į kurią nors agentūrą — Mano kūdikis, Sveikas vaisius, 
Gražus vaikas, vieną iš jų. Daug kas pasikeitė toje srityje nuo 
anos dienos, kai Džimis atėjo į pasaulį! (Atėjo į pasaulį, lyg 
nebūtų gimęs iš tikrųjų, bet būtų tik atėjęs į svečius.) Ji „tyrė 
visas galimybes“, nes, savaime suprantama, jie mokėjo pinigus 
ir norėjo gauti tai, kas geriausia. 

Fantastika, pagalvojo Džimis. Pabandys keletą kartų, ir, 
jeigu kūdikis nepateisins jų lūkesčių, panaudos jį atsarginėms 
dalims, kol pagaliau gaus tokį, kuris patenkins visus jų reika- 
lavimus, — visapusiškai tobulą, ne tik genialų matematiką, bet 
ir gražų kaip žiburį. Paskiau stengsis į tą spėjamą vunderkindą 
krauti visas savo išpūstas viltis, kol pagaliau, neišlaikęs krūvio, 
vargšelis subliūkš. Džimis jam nepavydėjo. 

(Pavydėjo.). 

Ramona kvietė Džimį praleisti atostogų, bet jis nenorėjo 
važiuoti, tad prasimetė pernelyg dideliu darbo krūviu. Iš dalies 
sakė tiesą, nes pradėjo žiūrėti į savo darbą kaip į savotiškas 
varžybas: kokių kvailysčių jis dar gali prisigalvoti idiotiškai 


kaldamas naujus žodžius ir vis dar pelnyti liaupses? 

Ilgai netrukus jį paaukštino tarnyboje. Dabar jau galėjo 
pirktis naujų žaislų. Įsigijo geresnį skaitmeninių plokštelių 
grotuvą, sportinę aprangą, savaime išsivalančią per naktį 
prakaitą ėdančių bakterijų dėka, marškinius su elektroninio 
pašto įtaisu rankovėje, duodančiu jam niuksą sulig kiekviena 
nauja žinute, pusbačius, spalva prisiderinančius prie kiekvieno 
drabužio, kalbantį skrudintuvą. Ką gi, dabar jau nebe toks 
vienišas. Džimi, čiupk savo skrebutį! Taipgi persikėlė į geresnį 
butą. 

Pradėjęs kopti karjeros laiptais, jis susirado moterį, pa- 
skiau kitą, paskiau dar vieną. Tų moterų jis jau nebelaikė 
simpatijomis: tai buvo meilužės. Visos jos buvo ištekėjusios 
ar panašiai, tykojo progos apgauti vyrą arba partnerį — įrodyti, 
kad jos vis dar jaunos, arba atsilyginti jam tuo pačiu. Arba jos 
būdavo įžeistos ir trokšdavo paguodos. Arba stačiai jausdavosi 
apleistos. 

Nebuvo jokio pagrindo nebendrauti su keletu jų tuo pačiu 
metu, juo labiau kruopščiai suplanavus dienotvarkę. Iš pradžių 
jis mėgaudavosi skubotais netikėtais apsilankymais, slaptumu, 
greitosiomis atplėšiamų drabužių, susegtų lipnia juostele, braz- 
dėjimu, akrobatiniais triukais ant grindų; nors gana veikiai 
susivokė, jog visos tos meilužės laikė jį statistu — rimtai į jį 
nežiūrėjo, priešingai, tiek tebrangino, kiek vaikai brangina 
dovanai gautą žaisliuką, aptiktą javainių dėžėje, spalvingą ir 
gražutį, bet visiškai nereikalingą, — vienu iš dviejų trijų prie- 
gulų, tolydžio šmėkščiojančių jų kasdieniame gyvenime. Jis 
buvo joms pramoga laikui nustumti, beje, kaip ir jos jam, nors 
joms grėsdavo didesnis pavojus: skyrybos, neįprasto smurto 
proveržis ar bent nedidelis skandaliukas ir apsižodžiavimas tuo 
atveju, jeigu būtų netikėtai užkluptos. 

Laimė, kad jos niekada nesiūlė jam subręsti. Jam buvo toks 
įspūdis, jog joms netgi patinka, kad jis toks nesubrendęs. 

Nė viena jų neketino išsiskirti su vyru, persikraustyti pas 


Džimį arba drauge su juo pabėgti į kokį nors plebopolį, nors 

tuo metu tatai jau buvo stačiai nebeįmanoma. Anot gandų, 
plebopoliuose pasidarė be galo pavojinga neišmanantiems, 
kaip juose manytis, o Jungtinės saugos tarnyba kaip niekad 
griežtai saugojo Komplekso vartus. 


Garažas 


Ii šit kokia jo gyvenimo pabaiga. Toks įspūdis, lyg jis 
būtų pakviestas į pobūvį, tačiau pasiklydo ir nesugeba susirasti 
adreso. Kaip tik šią akimirką kas nors kitas ten linksminasi, 
bet ne jis. 

Jam visada būdavo lengva išlaikyti formą, tačiau dabar pri- 
valėdavo rimtai mankštintis. Praleidus treniruotę, per naktį iš- 
glebdavo raumenys, nors anksčiau to niekada nepasitaikydavo. 
Staigiai smunkant energijos lygmeniui, jis turėjo nepadauginti 
šokoladinių jėgainių: padidėjus steroidų kiekiui, susitraukia ir 
susilpnėja įnagis. Ant pakelio buvo parašyta, jog šis trūkumas 
pašalintas pridedant kažkokio patentuoto dėmens neištariamu 
pavadinimu, tačiau jis pats buvo prirašęs pakankamai daug 
tokių pat tvirtinimų ant pakelių, kad jais tikėtų. Smilkiniuose 
plaukai retėjo, nors buvo išsipirkęs Atjaunos šešių savaičių 
folikulų regeneracijos kursą. Turėjo žinoti, jog tai gryniau- 
sia suktybė — jis pats sukūrė reklaminius tekstus, — tačiau tie 
tekstai buvo tokie įtaigūs, jog jis pats jais patikėjo. Netgi su- 
sigriebė bemąstąs, kaip atrodo Griežlio plaukai. 

Griežlys anksti baigė mokslus, parašė daktarinę disertaciją, 
apsigynė, paskiau ėmėsi savo projektų. Dabar dirbo Jaunystės 
eliksyro komplekse, viename pačių pajėgiausių, ir sparčiai 
kopė karjeros laiptais. Iš pradžių jiedu kaip ir anksčiau susi- 
žinodavo elektroniniais laiškais. Griežlys miglotai užsimindavo 
apie ypatingą projektą, prie kurio dirbo, kažką tokio nepa- 
prastai slapto. Pasak jo, vyresnybė jam davusi visišką laisvę: ji 

galvojanti, kad jis galįs aukščiau subinės iššokti. Džimis galįs 
atvažiuoti jo aplankyti, ir jis viską aprodysiąs. Ką gi dabar 
Džimis veikiąs? 

Užuot atsakęs, Džimis pasiūlė sužaisti šachmatais. 

Truputį vėliau Griežlys pranešė, jog netikėtai mirė dėdė 
Pytas. Nuo kažkokio viruso. Šiaip ar taip, staigiai susileido. 
Kažkas panašaus į tai, jei užtėkštum vaisinių ledų ant įkaitusių 
kepsninės grotelių — viskas įvyko vienu akimoju. Kilo įtarimas 
dėl sabotažo, bet nebuvo jokių įrodymų. 

Ar tu buvai ten? — paklausė Džimis. 

Tam tikra prasme, — atsakė Griežlys. 

Džimis viską apsvarstė; paskiau paklausė, ar dar kas nors 
apsikrėtė virusu. Griežlys atsakė, jog niekas. 

Ilgainiui jiedu ėmė vis rečiau ir rečiau siuntinėti žinutes 
vienas kitam, juodu siejanti gija išsitempė ir susilpnėjo. Ką jie 
galėjo pasakyti vienas kitam? Žodžių vergo darbas, kurį dirbo 
Džimis, tikriausiai sukeltų Griežliui panieką, kad ir lengvą, 
o Griežlio mokslinių tyrimų, ko gero, Džimis irgi nebesup- 
rastų. Jis susigriebė mąstąs apie Griežlį kaip apie žmogų, kurį 
kadaise pažinojo. 


Džimis vis labiau kankinosi. Netgi seksas atrodė nebe toks, 
koks būdavo anksčiau, nors kaip paprastai Džimis negalėjo 
be jo apsieiti. Buvo toks jausmas, kad įnagis jį stumdo kur 
tinkamas, kad jis stačiai burbulas, atsitiktinai prikabintas prie 
to daikto. Gal būtų buvę geriau paleisti jį vieną klaidžioti kur 
tinkamą. 

Vakare, kai nė viena meilužė nesugebėdavo reikiamai pa- 
meluoti savo vyrui arba partneriui, kad galėtų su juo praleisti 
laiką, Džimis kartais nueidavo į prekybos centrą pažiūrėti fil- 
mo — tiesiog norėdamas įrodyti sau, kad priklauso visuomenei. 
Arba žiūrėdavo naujienų laidą: ir vėl nelaimės, ir vėl badas, ir 
vėl potvyniai, kenksmingi vabzdžiai arba smulkūs žinduoliai, 
mikrobai, sausros, kvaili karai tolimose šalyse, ginkluoti vaikai 
kareiviška apranga. Kodėl niekas nesikeičia? 

Kaip paprastai plebopoliuose vyko politinės žmogžudystės, 
dėjosi keisti dalykai, nežinia kur dingdavo žmonės. Būta ir 
sekso skandalų: sekso skandalai visada nepaprastai domindavo 
pranešėjus. Treneriai ir maži berniukai; be skaičiaus mergaičių, 
aptiktų užrakintuose garažuose. Tos mergaitės, pasak garažų sa- 
vininkų, —kambarinės, jų pačių labui atvežtos iš skurdžių šalių. 
Laikomos po raktu saugumo sumetimais, pasak atsakomybėn 
patrauktų atsakovų — garbingų žmonių, buhalterių, advokatų, 
prekybininkų, prekiaujančių sodo reikmenimis. Dažniausiai 
juos gindavo žmonos. Tos mergaitės, pasak žmonų, faktiškai 
beveik įdukrintos, kone šeimos nariai. Džimiui ypač patiko 
tie žodžiai: faktiškai, kone. 

Mergaitės, priešingai, pasakodavo kitokias istorijas, ne vi- 
siškai įtikėtinas. Kai kurios skųsdavosi, kad jos apsvaigintos 
kvaišalais. Verčiamos nešvankiai darkytis tokiose neįprastose 
sambūrio vietose kaip gyvulėlių parduotuvės. Jos buvusios 
atvežtos iš kitapus Ramiojo vandenyno guminėmis pripučia- 
momis valtimis, slapta įlaipintos į krovininius laivus, paslėptos 
sojos gaminių krūvose. Verčiamos nusidėti santykiaudamos su 
ropliais. Kita vertus, kai kurios mergaitės iš pažiūros džiaugėsi 
savo gyvenimo sąlygomis. Pasak jų, garažuose patogu ir gera, 
kur kas geriau nei namie tėvynėje. Jos sočiai maitinamos. 
Darbe nepervargstančios. Tiesa, negaunančios jokio atlygini- 
mo ir negalinčios vaikščioti kur tinkamos, tačiau tuo nė kiek 
nesirūpinančios ir nesistebinčios. 

Viena tokia mergina —aptikta San Franciske, užrakinta tur- 
tingo vaistininko garaže, — pareiškė, jog anksčiau vaidinusi 
filmuose, bet džiaugiasi, kad ją nusipirko jos Ponas:jis pamatė 
ją internete ir, jos pasigailėjęs, pats atvažiavo jos išvaduoti, su- 
mokėjo krūvą pinigų, drauge su ja perskrido per vandenyną 
ir pažadėjo leisti į mokyklą, kai tik ji pramoksianti angliškai 
susišnekėti. Ji pareiškė nieko bloga apie jį negalinti pasakyti; 
atrodė naivi, patikli ir nuoširdi. Paklausta, kodėl garažas buvęs 
rakinamas, atsakė: kad negalėtų įsibrauti joks piktadarys. Pa- 
klausta, ką ji ten dariusi, atsakė, jog mokėsi anglų kalbos ir 

žiūrėjo televiziją. Paklausta, ką mananti apie savo pagrobėją, 
atsakė, jog visada būsianti jam dėkinga. Prokurorui nepa- 
vyko jos įkalbinti pakeisti parodymus, ir žŽmogėnas išsisuko 
nuo bausmės, tik pagal teismo nutartį jis turėjo nedelsiant 
leisti ją į mokyklą. Ji pareiškė pageidaujanti studijuoti vaikų 
psichologiją. 

Televizija rodė stambiu planu jos žavų katės veidelį, švel- 
nią šypseną. Džimiui ji pasirodė lyg matyta. Jis sustabdė jos 
atvaizdą, paskiau išsitraukė seną atspaudą, padarytą tada, kai 
jam buvo keturiolika: išsaugojo jį kraustydamasis tai šen, tai 
ten, kone kaip šeimyninę nuotrauką, neišmetė jos, laikė už- 
slėpęs, įkišęs tarp užrašų iš Martos Graham akademijos laikų. 
Jis palygino veidus, tačiau nuo anų dienų prabėgo daug laiko. 
Mergina, anuo metu buvusi aštuonerių, dabar tikriausiai buvo 
septyniolikos, aštuoniolikos ar devyniolikos, o tos televizijos 
laidos herojė atrodė kur kas jaunesnė. Vis dėlto iš pažiūros 
atrodė nepasikeitusi: tokia pat tyra ir podraug išmani ir pilna 
paniekos. Jam svaigo galva, žemė drebėjo po kojomis, lyg būtų 
atsidūręs prie bedugnės krašto, kur apačioje stirkso uolos ir 
baisu net pažvelgti žemyn. 


Be atramos 


Jungtinė saugos tarnyba nepaleido Džimio iš akių. Studijuo- 
jant Martos Graham akademijoje, reguliariai keturissyk per 
metus kviesdavosi jį, jų žodžiais tariant, paplepėti. Klausinėda- 
vo to paties, ko klausinėjo dešimtis kartų, stačiai norėdami pa- 
tikrinti, ar atsakymai sutampa. Saugiausia, Džimio nuomone, 
būdavo sakyti nežinau, ir tai didžia dalimi pasitvirtindavo. 

Truputį vėliau jie pradėjo jam rodyti nuotraukas — kad- 
rus, nufilmuotus miniatiūrinėmis sekimo kameromis, arba 
nespalvotas fotografijas, tarytum padarytas plebopolių ban- 
komatų stebėjimo įtaisais, arba televizijos naujienų ištraukas: 
demonstracijų, riaušių, bausmės vykdymo scenas. Jiems rūpėjo 
pažiūrėti, ar jis atpažįsta kurį nors žmogų iš veido. Jie pri- 
jungdavo jį prie sensorių sistemos, tad jeigu jis ir apsimestų 
nepažįstąs, suprastų tai iš neuronų elektrinių impulsų dažnio, 
nepriklausomo nuo jo valios. Jis laukdavo, kada jie parodys 
kadrus, kur nufilmuoti dėl Gardučių kavos kilę neramumai 
Merilande, — laukdavo virpėdamas iš siaubo, — tačiau tie ne- 
parodė. 

Jau seniai jis nebegavo atvirlaiškių iš užsienio. 

Nuo to laiko, kai jis pradėjo dirbti Atjaunoje, Jungtinės 
saugos tarnybos vyrai tarytum jį pamiršo. Betgi ne, jie tik at- 
leido vadžias — tikrino, ar jis arba kita šalis, tai yra jo motina, 
bandys pasinaudoti nauja galimybe, tuo trupučiu laisvės ir 
mėgins iš naujo užmegzti ryšį. Praslinkus daugmaž metams vėl 
pasigirdo pažįstamas beldimas į duris. Jis visada žinodavo, kad 

tai jie, nes niekada nesinaudodavo vidaus telefonu, tikriausiai 
turėdavo savotišką visraktį, tad jiems nereikėdavo buto kodo. 
Sveikas, Džimi. kaip laikaisi, norėtume tavęs kai ko paklausti, 
klausyk, ar negalėtum mums truputį padėti ? 

Žinoma, mielai. 

Šaunuolis. 

Ir panašiai. 

Kai jis dirbo Atjaunoje — kada tai buvo? — penktus metus, 
jie pagaliau aptiko aukso gyslą. Džimis ištisas dvi valandas 
žiūrinėjo jų nuotraukas. Kažkur kitapus vandenyno nykių 
kalnų dykynėje vykstančio nežinia kokio karo kadrus, sam- 
dinių — vyrų ir moterų — lavonus stambiu planu; būrį huma- 
nitarinės pagalbos darbuotojų, bado nukamuotų tolimame 
nualintame krašte; virtinę galvų, pamautų ant mietų, — buvu- 
sioje Argentinoje, pasak Jungtinės saugos tarnybos vyrų, nors 
jie nepaaiškino nei kieno tai galvos, nei kaip jos atsidūrė ant 
mietų. Keletą moterų su saulės akiniais, tikrinamų prekybos 
centro kontrolės punkte. Dvylika kūnų, tysančių ant žemės 
po gaudynių Viešpaties sodininkų slėptuvėje — ta organizacija 
tada jau buvo paskelbta už įstatymo ribų, — viena jų labai pa- 
nėšėjo į jo buvusią kambario draugę padegėją Bernisę. Taip 
jis ir pasakė, būdamas šaunus vaikinas, ir jie paplojo jam per 
petį, tačiau, be abejo, patys tai žinojo, nes per daug tuo nesu- 
sidomėjo. Jam buvo gaila Bernisės: kad ir kvanktelėjusi, kad 
ir nuoboda, vis dėlto nenusipelnė tokios mirties. 

Ištisa kolekcija veidų — Sakramento kalėjimo kalinių nuo- 
traukos. Savižudžio, vairavusio sprogmenų pakrautą sunk- 
vežimį, vairuotojo liudijimo nuotrauka. (Įdomu, kaip jiems 
pavyko gauti liudijimą, jeigu sunkvežimis susprogo?) Trys 
padavėjos be kelnaičių iš plebopolio meilės baro, kur merginas 
leidžiama glostyti tik akimis, — jas įkišo juoko dėlei, tad, savai- 
me suprantama, jo smegenys sureagavo, monitoriaus ekrane 
subangavo neuronų linijos — kitaip ir būti negalėjo, ir vyrai 


sujuko, sukikeno aplink. Tokią pat riaušių sceną Džimis prisi- 


264 MARGARET ATWOOD 


minė matęs kino filme Frankenšteinas. Jie visada prikaišiodavo 
tokių dalykėlių, kad jam akys neužrūktų. 

Paskiau vėl kalinių veidų nuotraukos. Ne, — tvirtino Dži- 
mis. — Ne, ne, nieko. 

Paskiau dar vienas filmukas, iš pažiūros eilinis mirties baus- 
mės vykdymas. Jokio darkymosi, jokio plūdimosi nei kalinių 
mėginimų pasprukti: dar nepamatęs, kam bus vykdoma mirties 
bausmė, iš to Džimis suprato, jog tai bus moteris. Paskiau, 
vangiai vilkdama kojas, pasirodė dviejų moterų prižiūrėtojų 
vedama žmogystė pernelyg dukslia pilka kalinio apranga, ant 
pakaušio surištais plaukais, antrankiais surakintomis ranko- 
mis, užrištomis akimis. Bus nušauta purkštuviniu pistoletu. 
Kuriems galams pakelti ant kojų visą baudžiamąjį būrį, gana 
vieno pistoleto, tačiau išsaugota sena tradicija — išrikiuoti penki 
baudėjai, tad nė vieno jų nekamuos nemiga besvarstant, kieno 
kulka pirmoji kliudė taikinį. 

Mirties bausmė nušaunant taikoma tik už išdavystę. Kitais 
atvejais panaudojamos dujos, pakariama arba suminkštinamos 
smegenys. 

Vyro balsas už kadro: Jungtinės saugos tarnybos vyrai su- 
silpnino garsą, kad Džimis labiau sutelktų dėmesį į vaizdus, 
tačiau, matyt, tai buvo įsakymas, nes prižiūrėtojos nurišo jai 
raištį nuo akių. Vaizdas stambiu planu: moteris žiūrėjo jam 
tiesiai į akis — mėlynos akys, tiesus, pakantus, drąsus žvilgsnis, 
kupinas slepiamo skausmo. Jokių ašarų. Staiga garsas sustip- 
rėjo. Lik sveikas. Nepamiršk Žudiko. Aš tave myliu. Neapvilk 
manęs. 

Be jokios abejonės, tai buvo jo motina. Džimį pribloškė 
tai, jog ji tokia susenusi: raukšlėta, suvytusiomis lūpomis. Ar 
dėl to, kad slapstydamasi pažino vargą, ar ją nukankino? Kiek 
laiko ji praleido kalėjime, jų naguose? Ką jie jai darė? 

Palauk! — buvo besurinkąs, bet tuščias darbas, kamera atsi- 
tolino, jai vėl užrišo akis, driokstelėjo šūviai. Prastai taikėsi, 
kraujo čiurkšlės, beveik nušniojo galvą. Sulėtintas vaizdas — ji 
smunka ant grindų. 

— Ka nors pažinai, Džimi? 

— Ne. Nieko. Atsiprašau. 

Tikriausiai jie užregistravo padažnėjusius jo širdies tvinks- 
nius, energijos proveržį. Paskiau keli bereikšmiai klausimai — 
„Nori kavos? Gal reikia į tualetą?“ — ir vienas jų paklausė: 

— Na, kas gi tas žudikas? 

— Žudikas? — atsiliepė Džimis ir nusijuokė. — Žudikas buvo 
toks žvėrelis. Skunkas. 

Štai jis ir įkliuvo. Dar sykį išdavė. Nesusilaikė. 

— Gal koks pramuštgalvis, ką? Priklausė kokiai motocikli- 
ninkų gaujai? 

— Ne, — dar labiau įsijuokdamas atsakė Džimis. — Jūs nesu- 
prasite. Skunkas. Skunkėnas. Žvėrelis. 

Juokdamasis pro ašaras, jis kumščiais parėmė kaktą. Kam 
jai reikėjo įvelti Žudiką? Kad jis tikrai suprastų, jog tai ji, štai 
kodėl. Kad ja patikėtų. Tačiau ką ji turėjo galvoje prašydama 
jos neapvilti? 

— Atleisk, vaikeli, — tarė vyresnysis Jungtinės saugos tarny- 
bos vyras. — Stačiai mums reikėjo įsitikinti. 

Džimis nesusiprotėjo paklausti, kada įvykdyta mirties 
bausmė. Tik vėliau susivokė, kad, galimas daiktas, visa tai 
įvyko prieš daugelį metų. O jeigu visa tai klastotė? Juk viską 
įmanoma paprasčiausiai sumontuoti, bent jau šūvius, kraujo 
čiurkšles, smukimą. Gal jo motina tebėra gyva, gal ji tebėra 
laisva. Tokiu atveju jis paprasčiausiai išsidavė? 


Toliau sekė kelios, kiek jis pamena, pačios sunkiausios 
jo gyvenimo savaitės. Pernelyg daug dalykų vėl iškilo į pa- 
viršių, pernelyg daug dalykų, kurių kadaise neteko ar — juo 
blogiau — niekada deramai nevertino. Begalė veltui iššvaistyto 
laiko, ir jis netgi negalėjo suvokti, kas dėl to kaltas. 

Ištisas dienas jis virte virė pykčiu. Iš pradžių susitikinėjo 
su savo meilužėmis, bet buvo prastos nuotaikos, nesugebėjo 
jų pralinksminti ir — bjauriausia — visiškai prarado potraukį į 
seksą. Nustojo atsakinėti į jų elektroninius laiškus — kas nors 

ne taip, gal ką nors negera padariau, ar negalėčiau kuo nors 
padėti — ir neatsiliepdavo į telefono skambučius: nebuvo ko 
aiškintis. Jeigu tai būtų atsitikę anksčiau, motinos mirtį būtų 
pavertęs psichodrama, susilaukęs užuojautos, tačiau dabar to 
netroško. 

Ko gi jis troško? 

Kartą kitą nuėjo į Komplekso viengungių barą: jokio 
malonumo, pažinojo didumą tų moterų, jų poreikiai ne- 
atliepė jo poreikių. Senu papratimu panaršęs po interneto 
pornosvetaines, įsitikino, kad jos neteko ankstesnio žavesio: 
viskas buvo nuobodžiai vienoda, mechaniška, atkaru. Pa- 
bandė susirasti Kviestukių svetainę, tikėdamasis, kad, pa- 
matęs pažįstamus veidus, gal nesijaus toks vienišas, tačiau 
ji buvo uždaryta. 

Ėmė vienui vienas gerti vakarais — blogas ženklas. Ne- 
vertėjo gerti, nuo to darėsi dar slogiau, tačiau reikėjo nuslo- 
pinti skausmą. Kokį skausmą? Nerietėjančių širdies žaizdų, 
iš naujo atsivėrusių atsitrenkus į Didįjį visatos abejingumą. 
Visata — milžiniško ryklio nasrai. Virtinės aštrių kaip skustuvas 
dantų. 

Jis suvokė, jog viskas eina kreiva vėže. Viskas jo gyvenime 
pasidarė laikina, nepamatuota. Kalba, ir ta neteko savo pa- 
grindo; tapo lėkšta, sąlygine, nepatikima, klampia — gličiu 
paviršium, kuriuo jis slidiniavo nelyginant akies obuolys 
lėkštėje. Akies obuolys, vis dar nepraradęs regėjimo. Štai kas 
baisiausia. 

Prisiminė, jog anksčiau, jaunystėje, buvo nerūpestingas. 
Nerūpestingas, storaodis, plaukė paviršiumi, dėjosi, kad nieko 
nebijo, kad gali įveikti visas kliūtis. Į viską žiūrėjo pro pirštus. 
O štai dabar gūžėsi iš baimės. Menkiausios nesėkmės virsda- 
vo katastrofa — užsimetus puskojinei, užsikirtus elektriniam 
šepetukui. Netgi saulėtekiu žilpdavo nuo ryškios šviesos. 
Atrodė toks jautrus, lyg būtų pradėm nubrūžintas švitriniu 
popierium. „Susiimk, — liepdavo jis sau. — Valdykis. Įveik tą 
kliūtį. Žygiuok priekin. Atgimk.“ 

Teigiami šūkiai. Lėkšta, šleikštulį kelianti reklama. Iš tikrųjų 
jis troško keršyti. Tačiau kam ir už ką? Netgi jei jis turėtų 
pakankamai jėgų, netgi jei jis sugebėtų sutelkti dėmesį ir nu- 
matyti taikinį, tai būtų daugiau nei beprasmiška. 


Pačiomis slogiausiomis naktimis jis šaukdavosi Alekso, pa- 
pūgos, jau kadai mirusios, bet vis dar klaidžiojančios ir šne- 
kančios žiniatinklyje, ir žiūrėdavo, kaip ji mokosi. Dresuotojas: 
Kokios spalvos šitas apskritas kamuoliukas, Aleksai? Apskritas 
kamuoliukas? Pakreipęs galvą į šoną, Aleksas mąsto: Mėlynas. 
Dresuotojas: Šaunuolis! Aleksas: Kankolas! Kankolas! Dresuo- 
tojas: Še! Ir Aleksas gaudavo šviežią kukurūzų burbuolę, nors 
iš tikrųjų jis prašydavo ne burbuolės — prašydavo migdolo. 
Bežiūrint į tą sceną, Džimiui trykšdavo ašaros iš akių. 

Ilgai naktinėjęs, jis atsiguldavo į lovą ir, įsmeigęs akis į lu- 
bas, kartodavo sąrašus pasenusių žodžių, guosdamas sau širdį. 
Smaigas. Afazija. Arklas. Mįslė. Revolveris. Jeigu Aleksas būtų 
jo papūga, jiedu susidraugautų, susibroliautų. Džimis išmokytų 
jį kitų žodžių. Laidotuvių varpai. Grandijos. Aiman! 

Tačiau žodžiai nebeteikė paguodos. Jie buvo beverčiai. 
Džimis nebesidžiaugė ta mažyte, žmonių seniai pamirštų rai- 
džių kolekcija. Toks įspūdis, lyg dėžutėje laikytum pasidėjęs 
atminimui pieninį dantuką. 

Jau besnūduriuojant prieš akis nusidriekdavo eisena: išnėrusi 
iš prieblandos, ji traukdavo regimuoju plotu kairėn pusėn. 
Laibos mergaitės plonomis rankytėmis, įsirišusios kaspinus 
į plaukus, pasipuošusios margaspalvių gėlių vainikais. Žali 
laukai aplink, tačiau tai anaiptol ne pastoralinis vaizdelis: toms 
merginoms gresia pavojus, jas reikia gelbėti. Kažkas grėsminga 
tvyro už medžių. 

O gal pavojus slypėdavo jame. Gal jis būdavo tas pavojus, 
žvėris aštriomis iltimis, prigludęs tamsiame savo kaukolės 
urve. 

O gal pavojingos būdavo pačios mergaitės. Tokios galimy- 
bės irgi nevalia atmesti. Gal jos masalas, spąstai. Jam buvo 


268 MARGARET ATWOOD 


aišku, kad jos kur kas vyresnės, negu atrodo, ir turi kur kas 
daugiau galių. Priešingai negu jis, jos išmintingos, bet neturi 
jokio gailesčio. 

Mergaitės laikydavosi ramiai, oriai ir ceremoningai. Žiū- 
rėdavo į jį, žiūrėdavo matydamos jį kiaurai, atpažindavo jį ir 
pripažindavo savu, pripažindavo jo tamsiąsias galias. Ir tuomet 
nusišypsodavo. 

Ak širduk, aš tave pažįstu. Aš tave matau. Aš žinau, ko tu 
nori. 


11 


Kiauloidai 


Džimis sėdi virtuvėje prie stalo tuose namuose, kur jie 
gyveno, kai jis buvo penkerių. Pietų metas. Priešais jį lėkštė- 
je — apskrita duonos riekė: arachių sviesto veidukas švytinčia 
uogienės šypsena su razinomis vietoj dantų. Šiurpas nukrečia 
į ją bežiūrint. Štai ims ir įeis motina. Betgi ne, nejeis: jos kėdė 
tuščia. Matyt, ji pavalgė, o šitą riekę paliko jam. Bet kurgi ji 
išėjo, kur ji? 

Kažkas sukrebžda pasienyje. Kažkas yra už sienos, urvina 
skylę, laužiasi į vidų. Jis pasižiūri į tą vietą po laikrodžiu su 
įvairiais paukščiukais, skelbiančiais valandas. Liepsnelė ūkčio- 
ja. Jis taip padarė, savaip pertvarkė laikrodį: pelėda krankia, 
varna čiulba. Tačiau kai jam buvo penkeri, to laikrodžio čia 
nebuvo, jie nusipirko jį vėliau. Kažkas ne taip, kažkas negerai, 
baimės sukaustytas, jis nesupranta, kas darosi. Ima trupėti 
tinkas, ir jis atsibunda. 

Jis nekenčia tų sapnų. Dabartis ir šiaip jau nemaloni, o 
čia dar sugrįžta praeitis. Gyvenk šia akimirka. Taip kartą jis 
užrašė reklaminiamė kalendoriuje, pridėtame prie kažkokių 
moterims skirtų gašlinamųjų priemonių. Kuriems galams pri- 
sirakini prie laikrodžio, nutrauk laiko grandines, ir taip toliau, 
ir panašiai. Piešinyje sparnuota moteris, kylanti nuo krūvos 
senų suglamžytų drabužių, o gal ir nuo išnaros — raukšlių iš- 
vagoto suvytusio kūno. 

Tai va, štai toji akimirka, kuria dabar jis tikriausiai gyvena. 
Galva ant kietos lentos, kūnas įspraustas į kėdę, jis visas — kaip 

vientisas didelis spazmas. Jis bando pasirąžyti, sustaugia iš 
skausmo. 

Praslenka kiek laiko, kol jis susivokia, kur atsidūręs. Ak, 
taip: tornadas, sargybos būstinė. Aplink ramu, nė menkiausio 
vėjelio, jokio ūžesio. Ar vis dar popietė, ar naktis, ar jau kitas 
rytas? Kambaryje šviesu, diena; šviesa srūva vidun pro langą 
virš stalo, neperšaunamą langą su vidaus ryšio telefonu, kur 
kitą kartą, seniai seniai, turėjai paaiškinti, ko atvykai. Anga 
mikrokoduotiems dokumentams įkišti, ištisą parą veikianti 
vaizdo kamera, kalbanti dėžutė su nupiešta šypsena, apiberianti 
klausimais, — visas įrenginys suskaldytas į šipulius. Tikriausiai 
susprogdintas granatomis. Krūva griuvėsių. 

Krebždėjimas netyla; kažkas lindi kampe. Iš pradžių jis 
nesusivokia: atrodo kaip kaukolė. Paskiau pamato, jog tai 
sausumos krabas: apvalus kiautas baltais ir geltonais dryžiais 
didumo sulig sudžiovinta galva su milžiniškomis žnyplėmis. 
Rausia didesnį urvą griuvėsiuose. 

— Kurį velnią čia veiki? — klausia Sniego žmogus. — Tau 
priklauso būti lauke, niokoti sodus. 

Sviedžia į jį tuščią burbono butelį, nepataiko; butelis išlaks- 
to į druzgus. Kvaila daužyti butelius, dabar bus pilna šukių. 
Krabas staigiai apsisuka, atkiša dideliausias žnyples, paskiau 
traukiasi atatupstas į pusiau išraustą urvą, įsigūžia nenuleis- 
damas nuo jo akių. Tikriausiai įlindo vidun slėpdamasis nuo 
viesulo — kaip ir jis — ir dabar neberanda kelio atgalios. 

Jis vargais negalais atsiplėšia nuo kėdės ir apsižvalgo, ar ne- 
pamatys gyvačių, žiurkių ir kitokių gyvių, kad netyčia ant ko 
nors neužliptų. Paskiau įsimeta žvakigalį ir degtukus į plasti- 
kinį maišą ir atsargiai sėlina laukiamojo durų link. Išėjęs už- 
trenkia duris: to dar betrūko, kad iš pasalų užpultų krabas. 

Prie laukujų durų sustojęs apsižvalgo. Aplink nė vieno gy- 
vio, tik ant apsauginės sienos tupi trijulė kranklių. Kranktelėja 
kartą kitą — veikiausiai apie jį. Padangė pilkšvai rausva kaip 
perlas, kokia paprastai būna ankstyvą rytmetį, beveik visiškai 
giedra. Kraštovaizdis atrodo truputį kitaip negu vakar: mėtosi 

daugiau metalinės dangos atplaišų, daugiau medžių išrauta su 
šaknimis. Klampi dumblina žemė nuklota lapais ir nulaužy- 
tomis šakomis. 

Jeigu dabar leistųsi kelionėn, gerokai įdienojus tikrai nusi- 
gautų iki pagrindinio prekybos centro. Pilvas giedote gieda, 
tačiau teks palaukti, kol jis ko nors prasimanys pusryčiams. 
Gaila, nebeliko nė pakelio kišju riešutų, o skardinė sojinių 
skardinių maiše — neliečiama atsarga. 


Lauke gaivu ir gera, ištrūkus iš drėgnos, šaltos, plėkais 
trenkiančios sargybos būstinės, nuostabiai kvepia nukritusiais 
lapais. Mėgaudamasis įkvepia oro, paskiau drožia prekybos 
„centro link. Praėjęs tris kvartalus, sustoja: nežinia iš kur at- 
sirado septyni kiauloidai. Spokso į jį atkišę ausis. Ar tai tie 
patys, kuriuos matė vakar? Jam bežiūrint, jie ima palengva 
bidzenti jo link. 

Jie kažką rezga, kaip kažin ką. Apsisukęs jis leidžiasi atgal 
prie sargybos būstinės, vis labiau spartindamas žingsnius. Jie 
gana toli, tad prireikus jis gali pabėgėti. Jis žvilgtelėja per 
petį: dabar jie risnoja. Jis spaudžia greičiau, leidžiasi lengva 
ristele. Ir tuomet pastebi kitą būrelį, skubantį prie sargybos 
būstinės vartų, aštuonis ar devynis kiauloidus, dumiančius 
skersai niekieno žemės jo link. Jie artėja prie didžiųjų vartų, 
atkirsdami jam kelią ton pusėn. Atrodo, lyg abiejų būrelių 
viskas būtų suplanuota iš anksto; lyg jau seniai žinota, kad jis 
tūno sargybos būstinėje, ir laukta, kada jis nueis pakankamai 
toli, kad galėtų jį apsupti. 

Jis pripuola prie sargybos būstinės, įšoka į vidų, patraukia 
vartus. Jie neužsidaro. Savaime suprantama, sugedusi elek- 
troninė spyna. 

— Savaime suprantama! — surinka jis. 

Jie sugebės nukelti juos nuo vyrių, išversti kojomis arba 
šnipais. Kiauloidai visada būdavo sumanūs pabėgti: jeigu jie 
turėtų pirštus, valdytų pasaulį. Jis puola prie durų, įbėga į lau- 
kiamąjį, užsitrenkia iš vidaus. Kas be ko, ir čia spyna sugedusi. 

Jis užremia duris rašomuoju stalu, ant kurio ne per seniausiai 
miegojo, žiūri lauk pro neperšaunamą langą: štai jie atguža. 
Šnipais atstumia duris, įsiveržia į pirmąjį kambarį — dvidešimt 
ar trisdešimt patinų ir patelių, bet daugiausia patinų, grūdasi, 
džiugiai kriuksi, uodžia jo pėdas. Vienas pastebi jį lange. Jie 
dar smagiau sukriuksi: dabar jau visi žiūri į jį. Mato jo galvą, 
užkeltą ant — jų akimis žiūrint — gardutėlio pyrago su mėsos 
įdaru, tik ir laukiančio, kada jie subes į jį savo šnipus. Du pa- 
tys didžiausi patinai — taip, patinai — su aštriomis iltimis koja 
kojon eina prie durų ir įninka jas trankyti. Kiauloidai mėgsta 
dirbti petys į petį. Mėsos kalnas. 

Jeigu jiems nepasiseks įsiveržti pro duris, tuomet jie ims 
laukti jo išeinant. Budės pakaitais, vieni ganysis lauke, kiti 
stebės. Šitaip gali tęstis be galo be krašto, kol pagaliau badas 
išvarys jį lauk. Jie mėgaujasi jo kvapu, mėsos kvapu. 

Staiga jis prisimena krabą, tačiau jo nebėra. Matyt, įsirausė 
į urvą. Štai ko jam reikia — urvo. Urvo, kiauto, žnyplių. 

— Ką gi, — balsu prabyla jis. — O kas toliau? 

Širduk, tau galas. 


Radijas 


Vien tarpu galvoje pasidaro tuščia, neateina jokia mintis, 
paskiau po geros valandėlės Sniego žmogus pasikelia nuo kė- 
dės. Jis neprisimena, kad būtų sėdėjęs, bet tikriausiai sėdėjo. 
Jam traukia pilvą, ko gero, tikrai dreba kinkos, nors kol kas jis 
nieko nejaučia: jis visiškai ramus. Durys braška ir stumiamos ir 
daužomos iš kitos pusės; dar kiek —ir kiauloidai įsiverš į vidų. 
Jis išsiima žibintuvėlį iš plastikinio maišo, įjungia šviesą, eina 
į vidinį kambarį, kur ant grindų tyso du vaikinai, vilkintys 
bioapranga. Šviečia į visas puses. Pastebi trejas uždaras duris; 
tikriausiai matė jas ir praeitą naktį, tačiau praeitą naktį jam 
nerūpėjo sprukti. 

Dvejos duris daromos nė nekrustelėja: tikriausiai kaip nors 
užrakintos arba užbarikaduotos iš kitos pusės. Trečiosios 
lengvai atsidaro. Lyg netikėta viltis atsiveria vaizdas į laiptus. 
Stačius laiptus. Jam dingtelėja, jog kiauloidų trumpos kojos 
ir stori pilvai. Priešingai negu jo. 

Jis taip sparčiai ropščiasi laiptais, jog parvirsta įsipainiojęs į 
savo gėlėtą paklodę. Užpakaly girdėti įnirtingas kriuksėjimas 
ir žviegimas, o paskiau apversto rašomojo stalo trenksmas. 

Jis atsiduria šviesioje stačiakampėje patalpoje. Kas tai? 
Sekykla. Savaime suprantama. Jis pats turėjo tai žinoti. Kiek- 
vienoje pagrindinių vartų pusėje yra po sekyklos bokštą, ir 
dar daugiau sekyklų traukiasi palei apsauginę sieną. Sekyklose 
įrengti prožektoriai, vaizdo kameros, garsiakalbiai, vartų už- 
sklandų valdymo pultai, ašarinių dujų purkštuvai, toliašaudžiai 
purkštuviniai ginklai. Taip, štai ekranai, štai valdymo pultas: 

surask taikinį, nusitaikyk, paspausk mygtuką. Visiškai nebūtina 
žiūrėti, kas darosi, pakanka trykšlių, šnypštimo ekrane. Kilus 
sumaiščiai, sargyba tikriausiai štai iš čia šaudė į minią ligi tol, 
kol galėjo ir kol dar buvo minia. 

Dabar, savaime aišku, ta aukštosios technologijos įranga ne- 
beveikia. Jis ieško rankinio valdymo svertų — būtų nuostabu iš 
viršaus nušienauti visus kiauloidus, — bet, deja, nieko neranda. 

Šalia užgesusių ekranų sienoje švykso mažytis langutis: lyg 
iš paukščio skrydžio jis mato kiauloidus, visas būrys grūdasi 
prie kontrolės posto būdelės durų. Jaučiasi kaip namie. Jeigu 
būtų žmonės, rūkytų laidydami nešvankius sąmojus. Atsargiau: 
nevalia žiopsoti. Jis atsitraukia: nenori, kad jį pastebėtų, kad 
pamatytų jį sekykloje. 

Vargu arjie nežino, kur jis yra. Tikriausiai susivokė, jog laip- 
tais užlipo aukštyn. Tačiau ar suvokia, jog jis pakliuvo į spąstus? 
Nes, sprendžiant iš visa ko, iš čia neįmanoma niekur pabėgti. 

Jam negresia tiesioginis pavojus — jie negali laipioti laip- 
tais, priešingu atveju jau būtų viršuje. Yra laiko apsižvalgyti 
ir persirikiuoti. Persirikiuoti — tai bent mintis. Juk jis vienui 
vienas. 

Sargybiniai, matyt, kartais čia nusnausdavo, paeiliui: šalinia- 
me kambarėlyje stovi dvi sulankstomosios lovelės. Jose tuščia, 
jokių lavonų. Tikriausiai sargybiniai spruko iš Atjaunos, kaip 
ir visi kiti. Tikriausiai ir jie tikėjosi pabėgti nuo užkrato. 

Viena lovelė paklota, kita — ne. Šalia nepaklotosios vis dar 
blykčioja žadintuvas su skaitmeniniu garso valdymu. 

— Kelinta valanda? — paklausia jis, bet negauna atsakymo. 

Reikia perprogramuoti tą daikčiuką, priderinti prie savo 
balso. 

Vaikinai buvo puikiai apsirūpinę: sudvejintas pramogų cen- 
tras su ekranais, grotuvais ir ausinėmis. Ant vąšų kabo vasa- 
riniai drabužiai, kuriais jie paprastai vilki laisvu nuo tarnybos 
metu; ant grindų mėtosi panaudotas rankšluostis, puskojinė. 
Ant vieno naktinio staliuko pluoštas atspaudų iš interneto. 
Liesa mergina stovi ant galvos, nuoga, vien aukštakulniais 
sandalais; palubėje kyburiuoja šviesiaplaukė mergina, suvar- 

žyta juodais odiniais diržais ir pakabinta ant kablio, užrištomis 
akimis, prasižiojusi, su nutįsusia seile, lyg maldautų: kirsk dar 
sykį; stora moteriškė su didžiulėmis implantuotomis krūtimis 
ir skaisčiai raudonu pieštuku dažytomis lūpomis palinkusi prie- 
kin laižosi žieduotu liežuviu. Nieko nauja. 

Vaikinai, matyt, spruko paskubomis. Galbūt tai jie tyso 
apačioje, tie, kur vilki bioapranga. Visai galimas daiktas. 
Jiems pabėgus, turbūt niekas nebuvo užlipęs į viršų, o jeigu 
ir buvo — nieko neišsinešė. 

Viename naktinio staliuko stalčiuje mėtosi apypilnis pakelis 
cigarečių, trūksta tik kelių. Spragtelėjęs nykščiu per pakelio 
dugną, Sniego Žmogus išsitraukia vieną —padrėkusi, bet dabar jis 
surūkytų netgi sugraibęs trupinius kišenėse, —ir dairosi aplink, 
kuo galėtų prisidegti. Degtukai šiukšlių maiše, o kur maišas? 
Tikriausiai pametė ant laiptų, pakniopstomis bėgdamas aukštyn. 
Jis grįžta prie laiptų, žiūri apačion. Iš tikrųjų maišas tenai, ant 
ketvirtos pakopos nuo apačios. Jis atsargiai leidžiasi žemyn. Kai 
tik atkiša ranką, kažkas puola priekin. Jis atšoka ir mato, kaip 
kiauloidas nuslysta apačion, paskiau vėl metasi aukštyn. Jo akys 
žėri prieblandoje; toks įspūdis, jog šaiposi. 

Vadinasi, jie tykoja naudodamiesi šiukšlių maišu kaip masa- 
lu. Ko gero, suvokė, jog ten esama ko nors pravartaus, jog jis 
nusileis apačion pasiimti maišo. Gudrūs, labai gudrūs. Užkopus 
atgal į viršų, jam dreba kojos per pakinklius. 

Greta poilsio kambario yra vonios kambarėlis ir tikras tua- 
letas. Pačiu laiku: iš baimės staiga paleido vidurius. Atlikęs 
reikalą — laimė, kad yra popieriaus, nereikia skintis lapų, — jau 
siekia nuleisti vandenį, bet staiga sumoja, jog bakelyje turėtų 
būti vandens, o jam kaip tik vandens ir prireiks. Jis atkelia 
dangtį: gryna teisybė, pilnas pilnutėlis, mažytė oazė. Vanduo 
rausvas, tačiau nedvokia, tad jis prisikišęs laka kaip šuo. Iš- 
švaisčius tiek adrenalino, troškina. 

Pagaliau jis jaučiasi geriau. Nevalia pasiduoti panikai, bent 
jau šiuo metu. Virtuvėlėje jis randa degtukų ir prisidega 
cigaretę. Dusyk užsitraukęs dūmą, apsvaigsta, bet vis dar 
mėgaujasi. 

— Jeigu būtum devyniasdešimties metų ir turėtum galimybę 
paskutinį kartą pasidulkinti, bet žinotum, jog po to mirsi, ar 
pasinaudotum ta proga? — kartą jį paklausė Griežlys. 

— Savaime suprantama, — atsakė Džimis. 

— Maniakas, — padarė išvadą Griežlys. 


Kraustydamas virtuvėlės spinteles, Sniego žmogus susizgrim- 
ba beniūniuojąs. Kelios plytelės šokolado, tikro šokolado. Stik- 
lainis tirpios kavos, stiklainis pieno pakaitalo, stiklainis cukraus. 
Krevečių paštetas, tepamas ant krekerių, sintetinis, bet valgo- 
mas. Tūbelė skysto sūrio, tūbelė majonezo. Vermišelių sriuba 
su daržovėmis, kvepianti vištiena. Plastikinis paketas krekerių. 
Krūvelė užslėptų šokoladinių jėgainių. Tai bent vaišės! 

Valandėlę padvejojęs, atidaro šaldytuvą, tikėdamasis, jog 
tie vaikinai ten nelaikė per daug tikro maisto, tad tvaikas ne- 
bus pernelyg stiprus. Pats kokčiausias dalykas — ištirpusiame 
šaldiklyje sudvokusi mėsa; pirmosiomis dienomis naršydamas 
po plebopolius, buvo aptikęs kalnus tokių smirdalų. 

Šaldytuve nėra nieko tokio itin dvokaus; tik suvytęs obuolys, 
pilkais gaurais apėjęs apelsinas. Du buteliai alaus, nepraim- 
ti, — tikro alaus! Buteliai rudi plonais senoviniais gurkliais. 

Jis atsikemša alų, vienu matu nugeria pusę. Šiltas, betgi 
kas čia tokio? Paskiau atsisėda prie stalo ir valgo krevečių 
paštetą, krekerius, išspaudžiamą sūrį ir majonezą, užsiger- 
damas puodeliu tirpios kavos su pieno pakaitalu ir cukrum. 
Vermišelių sriubą, šokoladą ir šokoladinius jėgainius palieka 
kitam kartui. 


Vienoje virtuvės spintelėje stovi generatorinis radijo apara- 
tas. Jis prisimena, jog tie aparatukai buvo dalijami tam atvejui, 
jeigu prasiaustų tornadas, potvynis ar koks kitas gaivalas iš- 
vestų iš rikiuotės elektroniką. Jo tėvai turėjo tokį pat, kai vis 
dar buvo jo tėvai; jis slapčia su juo žaisdavo. Reikėdavo sukti 
rankenėlę, kad pasikrautų akumuliatorius, ir tuomet radijas 
veikdavo pusvalandį. 

Šitas atrodo nesugedęs, tad jis ima sukti rankenėlę. Jis nesiti- 
ki ko nors išgirsti, tačiau viltis neturi nieko bendra su noru. 

Užesys, ūžesys, ūžesys. Jis bando vidurines ir ilgąsias radijo 
bangas, paskui ultratrumpąsias bangas. Nieko. Tik garsas, pa- 
našus į tą, kurį skleidžia žvaigždžių šviesa, skindamasi kelią per 
kosminę erdvę: kkkkkkkk. Paskiau jis bando trumpąsias bangas. 
Atsargiai, iš lėto suka rankenėlę. Gal atsilieps kitos šalys, to- 
limos šalys, kur žmonės galbūt išvengė katastrofos, — Naujoji 
Zelandija, Madagaskaras, Patagonija, daugmaž tokie kraštai. 

Vargu ar kuri galėjo išvengti. Bent jau diduma negalėjo. 
Kai tik tai prasidėjo, neganda apskriejo visą pasaulį. Noras ir 
baimė nieko neaplenkia. Jiedu — žmonijos duobkasiai. 

Kkkkk. Kkkkk. Kkkkk. 

Ak, atsiliepki, meldžia jis. Pasakyk ką nors. Pasakyk. 


Staiga pasigirsta atsakymas. Balsas, žmogaus balsas. Deja, 
šneka kažkokia kalba, panašia į rusų. 

Sniego žmogus negali patikėti savo ausimis. Vadinasi, jis 
ne vienišas — dar kažkas išliko, kažkas iš tos pačios giminės. 
Kažkas, kas moka dirbti trumpabangiu siųstuvu. Ir jeigu išliko 
vienas, vadinasi, gali būti ir daugiau. Tačiau Sniego žmogui 
tai menka paguoda — jis per toli. 

Šiknius! Pamiršo atgalinio ryšio funkciją. Jiems buvo sakyta 
ypatingais atvejais naudotis atgaliniu ryšiu. Jeigu netoliese kas 
nors atsiliepia, reikia nedelsiant pasinaudoti atgaliniu ryšiu. 

Jis pasuka reguliatorių. Reikia nustatyti priėmimą. 

Kkkkkk. 

Ir tuomet silpnas žmogaus balsas: 

— Kas nors mane girdi? Ar čia yra kas nors? Ar girdi mane? 
Klausau. 

Sniego žmogus mygia mygtukus. Kaip duoti žinią? Jis ne- 
beprisimena. Kur tas sušiktas mygtukas? 

— Aš čia? Aš čia! — klykia jis. 

Vėl nuspaudžia priėmimą. Nieko. 

Ir tuomet jis susimąsto. Ar jis nepersistengė? Iš kur jis gali 
žinoti, kas atsiliepė? Visai galimas daiktas, anaiptol ne tas, su 
kuriuo pageidautų sėsti prie pietų stalo. Ir vis dėlto jis dega 
entuziazmu, beveik džiūgauja. Yra daugiau galimybių. 


Stena 


Sniego žmogus pateko į tokią ekstazę —iš susijaudinimo, nuo 
maisto, nuo balsų per radiją, — jog pamiršo susižeidęs koją. 
Dabar, pradėjus tvinkčioti tai vietai, prisimena: toks įspūdis, 
lyg būtų įsivaręs pašiną. Atsisėda ant virtuvės stalo, pakelia koją 
kaip galėdamas aukščiau, kad būtų patogiau apžiūrėti. Atrodo, 
lyg būtų įstrigusi burbono butelio atšaiža. Suima ją, suspaudžia 
pirštais, galvodamas, jog būtų ne pro šalį turėti pincetą arba 
ilgesnius nagus. Galų gale tvirtai nutveria plonytę skeveldrėlę, 
ištraukia. Skauda, bet išvarva tik vienas kitas lašas kraujo. 
Ištraukęs stiklo šukelę, nuplauna žaizdą alaus likučiais, pa- 
skiau šlubčiodamas nukėblina į tualetą ir išverčia pirmosios 
pagalbos vaistinėlę. Nieko gera, išskyrus tūbelę apsauginio 
saulės kremo — netinka žaizdoms tepti, — kažkokį pasenusį 
antibiotinį tepalą, kuriuo išsitrina žaizdelę, ir kelis lašus losjono 
po skutimosi, kvepiančio sintetine citrina. Užsipila ir jo, nes 
jame turėtų būti spirito. Reikėtų paieškoti nutekamųjų vamz- 
džių valiklio ar ko nors panašaus, tačiau bijo persistengti — gali 
nudeginti visą pėdą. Nieko kita nebelieka, kaip susikryžiuoti 
pirštus ir palinkėti sau sėkmės: užsikrėtus žaizdai, vaikščioti bus 
nepalyginamai sunkiau. Nereikėjo taip ilgai delsti, apatiniame 
aukšte ant grindų knibždėte knibžda milijonai mikrobų. 


Vakare pro siaurą sekyklos langutį jis stebi, kaip leidžiasi 
saulė. Tikriausiai būdavo nuostabu, kai šviesdavo visų de- 
šimties vaizdo kamerų ekranai ir galėdavai grožėtis pano- 

rama, paryškindamas spalvas, pagyvindamas rausvus tonus. 
Patraukti žolytės išsipleikęs, pasijusti devintame danguje. 
Dabar ekranai žvelgia į jį savo aklomis akimis, tad jis turi 
tenkintis tikrove, saulėlydžio išpjova — iš pradžių mandarinų 
spalvos, paskiau flamingų, paskiau pavandenijusio kraujo, 
paskiau ledų su braškėmis — toje pusėje, kur priklausytų 
būti saulei. 

Apačioje, užlieti blankstančios rausvos žaros, jo laukia kiau- 
loidai, sakytum miniatiūrinės plastikinės figūrėlės, bukoliški 
gyvulėliai iš vaiko žaidimų dėžutės. Šviečia rausvu nekaltybės 
atspalviu, kaip iš tolo atrodo diduma daiktų. Sunku patikėti, 
kad jie linkėtų jam bloga. 


"Temsta naktis. Sniego žmogus atsigula į lovelę poilsio kam- 
baryje, į paklotąją. Štai čia, kur guliu, miegojo dabar jau miręs 
žmogus, mąsto jis. Jis nesuvokė, kas darosi. Nieko nežinojo. 
Priešingai nei Džimis, nes Džimis viską žinojo, privalėjo su- 
vokti, kas darosi, bet nesuvokė. Jeigu būtų anksčiau nužudęs 
Griežlį, mąsto Sniego žmogus, ar būtų išėję kitaip? 

Kambaryje karšta ir tvanku, nors jis šiaip ne taip atidarė 
atsarginius ventiliacijos kanalus. Neima miegas, tad jis už- 
sidega žvakę — jų aptiko skardinėje dėžutėje su dangčiu, 
neliečiamą atsargą nelaimės atvejui, galima netgi išsivirti 
sriubos, — ir užsirūko dar vieną cigaretę. Šįkart jau taip ne- 
besvaigsta galva. Visi įpročiai tebėra gyvi, miega kaip gėlės 
dykumoje. Atsiradus tinkamoms sąlygoms, seni pomėgiai 
pražysta visu grožiu. 

Jis perskleidžia sekso svetainės atspaudus. Moterys ne jo 
tipo — pernelyg putlios, pernelyg išsidažiusios, pernelyg rė- 
žiančios akį. Pernelyg ilgais kaip karvių liežuviais, pernelyg 
geidulingos, per daug kosmetikos. Jos žadina nerimą, ne 
geismą. 

Pataisa: nerimastingą geismą. 

— Kaip tu galėjai! —jau nebe pirmą kartą kužda jis patyliu- 
kais, mintyse sueidamas su išnuomojama kekše raudono ki- 

niško šilko maudymosi kostiumėliu ir penkiolikos centimetrų 
kulniukais. Su drakonu, ištatuiruotu ant sėdmens. 


Ak širduk! 


Jis sapnuoja tvankiame kambarėlyje; ir vėl sapnuoja motiną. 
Ne, jis niekada nesapnuoja pačios motinos, tik sapnuoja, kad 
jos nėra. Jis virtuvėje. Trinktelėjus durims — puf! — tiesiai į 
ausį padvelkia oro gūsis. Ant vąšo kabo jos chalatas, rausvai 
raudonas, subliūškęs, keliantis siaubą. 

Jis pabunda smarkiai plakančia širdimi. Dabar prisimena, 
kad, jai pabėgus, kartą jis apsivilko tuo chalatu. Kvepėjo ja, 
jos mėgstamais jazminų kvepalais. Jis žiūrėjo į savo atvaizdą 
veidrodyje, berniūkštį šaltu, gudriu, įtariu žvilgsniu, kaklą, 
kyšantį iš moteriškų atspalvių drabužio. Kaip jis neapkentė 
jos tuo metu. Vos atgaudamas žadą, duso nuo neapykantos, 
skruostais riedant neapykantos ašaroms. Ir drauge laikė save 
apkabinęs rankomis. 

Jos rankomis. 


Jis nustato žadintuvą su skaitmeniniu garso valdymu, kad 
prikeltų viena valanda prieš auštant, mąstydamas, kada tai 
turėtų būti. 

— Kelkis, kelkis, gražuolėli, — sako laikrodis gosliu moterišku 
balsu. — Kelkis, kelkis, gražuolėli. 

— Nutilk, — paliepia jis, ir laikrodis nutyla. 

— Truputį muzikos? 

— Ne, — atsako jis, nors ima pagunda pagulėti lovoje, pa- 
bendrauti su žadintuvo moterimi — tai būtų beveik pokal- 
bis, — šiandien reikia žūtbūtinai iškeliauti. 

Kiek laiko praėjo, kai jis atsisveikino su pakrante, su Griežlio 
gentimi? Skaičiuoja ant pirštų: pirma diena — kelionė į At- 
jauną, viesulas; antra diena — kiauloidų nelaisvėje. Vadinasi, 
šiandien trečia diena. 

Už lango pilkšva diena. Jis nusišlapina į virtuvės kriauklę, 
susidrėkina veidą vandeniu iš tualeto bakelio. Nereikėjo vakar 

jo gerti neužvirinus. Jis užsikaičia pilną prikaistuvį — dar yra 
dujų propano viryklėje — nusiplauna kojas, aplink žaizdelę rau- 
donas ratilėlis, bet nėra ko nuogąstauti, ir užsiplikina puodelį 
tirpios kavos, sočiai įbėręs cukraus ir pieno pakaitalo. Sukremta 
trijų vaisių jėgainį, gardžiuodamasis įprastu bananų aliejaus ir 
saldintos glazūros skoniu, ir pajunta, kaip grįžta jėgos. 

Vakar belakstydamas šen bei ten, pametė vandens butelį, 
bet nieko baisaus, turint omeny, kas jame buvo. Paukščių 
išmatų, uodų lervų, nematodų. Jis pripila tuščią alaus butelį 
virinto vandens, paskiau poilsio kambaryje paima standartinį 
skalbinių maišą, sukiša butelį su vandeniu, visą cukrų, kiek tik 
suranda, ir šešis jėgainius. Įsitrina apsauginiu saulės kremu, 
įsimeta tūbelę į maišą ir apsivelka vasariniais dengiamosios 
spalvos marškinėliais. Aptinka saulės akinius, tad savuosius 
su vienu stiklu išmeta. Pasimatuoja šortus, bet jie pernelyg 
platūs per juosmenį ir nedengia nė blauzdų, tad nutaria pasi- 
tenkinti savo gėlėta paklode, perlenkia ją per pusę ir apsiriša 
nelyginant strėnjuoste. Paskiau persigalvoja ir nusirišęs įkiša 
į maišą: dar užklius kur beeidamas, galės apsisiausti vėliau. 
Vietoj prarasto aspirino ir žvakių, pasiima aptiktą grobį, įsimeta 
šešias dėžutes degtukų, skutiklį ir savo Raudonųjų puskojinių 
beisbolo komandos firminę kepuraitę, kad netyčia nepamestų 
sprukdamas iš kiauloidų apsupties. 

Štai ir viskas. Nelabai sunku. O dabar — į kojas. 


Jis bando išdaužti virtuvės langą — ketina nusileisti ant 
Komplekso apsauginės sienos virve, kurią susivijo suplėšęs į 
skiautes paklodę, — bet nieko neišeina: langas šarvuoto stiklo. 
Apie siaurą langelį virš vartų nėra ko ir galvoti, nes jeigu ir 
pavyktų pro jį prasisprausti, nudribtų tiesiai į seilę varvinančių 
kiauloidų bandą. Yra dar vienas langelis tualete, aukštai pa- 
lubėje, bet ir tas išeina į kiauloidų pusę. 

Po trijų valandų kruopštaus triūso, iš pradžių užsilipęs ant 
virtuvinės taburetės, darbuodamasis kamščiatraukiu ir stalo 
peiliu, galiausiai plaktuku ir bateriniu atsuktuvu, vargais 

negalais atidaro atsarginę ventiliacijos angą ir išmontuoja 
mechanizmą. Ventiliacijos anga kyla aukštyn kaip kaminas, 
paskui suka į šoną. Jis tariasi esąs pakankamai liesas, kad galėtų 
pralįsti — gyvenimas pusbadžiu turi savo pranašumų, —vis dėlto 
įstrigęs skausmingai ir kvailai užbaigtų savo dienas. Iškepė 
ventiliacijos angoje, galima mirti iš juoko. Vieną improvizuo- 
tos virvės galą pririša prie virtuvinio stalo kojos — laimė, jis 
prisriegtas prie grindų, — kitu apsijuosia per juosmenį. Antra 
virve pasiriša maišą su maisto atsargomis. Užgniaužęs kvapą, 
įsispraudžia vidun, raitydamasis ima rangytis priekin. Laimė, 
kad jis ne moteris, platus užpakalis neįtilptų. Vietos tik vos 
vos užtenka, bet štai jis iškiša galvą į lauką, paskiau pasikreipęs 
išlenda iki pusiaujo. Ligi apsauginės sienos — pustrečio metro 
tarpas. Teks leistis galva žemyn, Dieve duok, kad išlaikytų 
improvizuota virvė. 

Paskutinįsyk pasistūmėjęs staigiai krestelėja ir pakimba pu- 
siausviras. Įsitveria virvės, atsitiesia, nusiriša ją nuo juosmens 
ir leidžiasi, laikydamasis čia viena, čia kita ranka. Paskiau iš- 
traukia ir maišą su atsargomis. 

Velniai rautų! Pamiršo pasiimti generatorinį radiją. Tiek 
to, atgal jau nebegrįš. 

Apsauginė siena beveik dviejų metrų pločio su sienelėmis 
iš abiejų pusių. Kas trys metrai — dvi pailgos angos, išdėstytos 
ne viena priešais kitą, bet šachmatų tvarka, skirtos stebėjimui, 
taipgi, ištikus bėdai, pravarčios šaudymui. Siena beveik še- 
šių metrų aukščio, beveik aštuonių su sienelėmis. Supa visą 
Kompleksą, lygiais tarpais kyšo sekyklų bokštai, tokie patys, 
kokį jis ką tik paliko. 

Kompleksas stačiakampio formos, su penkeriais vartais. Jis 
žino jo išplanavimą, kruopščiai išstudijavo dirbdamas Dausoje, 
kur dabar eina. Mato kupolą, kaip pusmėnulis spindintį virš 
medžių. Ketina ten apsirūpinti visa kuo, ko reikia, paskiau 
siena traukti toliau arba, esant palankioms aplinkybėms, kirsti 


Kompleksą tiesiausiu keliu ir išeiti pro kitus vartus. 

Saulė jau aukštai danguje. Reikėtų paskubėti, kitaip iškeps 
kaip kažin ką. Ima pagunda pasirodyti kiauloidams, pasityčio- 
ti, bet jis susivaldo: tuomet jie seks jį pasieniu, ir jis negalės 
nusileisti apačion. Tad kiekvienąsyk, priėjęs stebėjimo angą, 
susilenkia, kad jo nepamatytų iš apačios. 


Prie trečios sekyklos jis stabtelėja atsipūsti. Tolumoje, 
virš apsauginės sienos, jis pastebi kažką balta — pilkšva, lyg 
debesėlį, — tačiau debesys taip žemai neslenka. Be to, nepa- 
našu į debesį. Tai kažkas pailga, lyg virpantis stulpas. Kaž- 
kur pakrantėje, keli kilometrai į šiaurę nuo Griežlio genties 
stovyklos. Iš pradžių dingtelėja mintis, jog tai rūkas, tačiau 
rūkas nekyla kaip garų stulpas, nevirsta tumulais. Be jokios 
abejonės, tai dūmai. 

Griežlio gentis dažnai kuria laužus, tačiau ne tokius dide- 
lius, tiek daug dūmų nebūna. Galimas daiktas, tai vakarykštės 
audros padarinys, kas nors užsidegė trenkus žaibui, prigeso 
per lietų ir dabar vėl įsiliepsnojo. Arba galbūt Griežlio gentis 
nepakluso jo įsakymui, pradėjo jo ieškoti ir uždegė signalinį 
laužą, kad jis lengviau rastų kelią namo. Negali būti — tokia 
mintis jiems negali ateiti į galvą, — tačiau tokiu atveju jie būtų 
nuklydę toli į šalį. 

Jis suvalgo pusę jėgainio, išgeria vandens ir leidžiasi to- 
liau. Įsiskaudėjus kojai, truputį šlubčioja, bet negali gaišti, 
apžiūrinėti žaizdos, turi skubėti kiek įmanydamas. Žūtbūt 
reikia purkštuvinio pistoleto, ir ne vien gintis nuo kiauloidų 
ir šuolkų. Retkarčiais jis žvilgčioja per petį. Dūmai teberūksta, 
vienišas stulpas. Nesisklaido. Kyla be perstojo. 


12 


Iškyla į plebopolį 


aks žmogus eina šlubčiodamas siena kaip miražas tols- 
tančio balto stiklinio kupolo link. Dėl skaudamos kojos vos 
pinasi, o apie vienuoliktą valandą betonas taip įkaista, jog 
dega pėdos. Užsivožia beisbolo kepuraitę, paklodės kraštu 
užsidengia galvą, apsisiaučia kaip įmanydamas, tačiau kaitrūs 
spinduliai smelkiasi kiaurai per tropinius marškinėlius, ne- 
gelbsti nei apsauginis saulės kremas, nei du audinio sluoksniai. 
Jis džiaugiasi radęs naujus saulės akinius. 

Pritūpęs artimiausios sekyklos paunksnėje, nutaria palaukti, 
kol nuslūgs vidurdienio kaitra, išgeria vandens iš butelio. Su- 
silpnėjus akinančiai ryškiam spindėjimui, praūžus kasdienei 
audrai, jam dar liks kokios trys valandos kelio. Jeigu neatsitiks 
nieko netikėta, nusigaus ten prieš saulėlydį. 

Kaitra srūva iš dangaus, tyška atsimušusi į betoną. Sniego 
žmogus sėdi suglebęs, alsuoja įkaitusiu oru, jaučia, kaip pra- 
kaitas varva liemeniu, atrodo, lyg juo šmirinėtų šimtakojai. 
Markstosi, atmintyje dūzgia, spragsi seni filmai. 

— Kurių velnių jums iš manęs reikia? — niurzgia jis. — Kodėl 
neduodate man ramybės? 

Nėra prasmės to prisiminti per tokį karštį, kai smegenys, 
rodos, virsta lydytu sūriu. Ne, ne lydytu sūriu: geriau vengti 
su maistu susijusių įvaizdžių. Glaistu, klijais, kremo pavidalo 
plaukų priežiūros priemonėmis, laikomomis tūbelėse. Kadaise 
jas vartojo. Aiškiai įsivaizduoja jas ant lentynos, išrikiuotas 
šalia skutimosi mašinėlės: mėgdavo tvarką ant lentynos. Stai- 

ga ryškiai mato save, ką tik išsimaudžiusį po dušu, gaivikliu 
abiem rankomis įtrinantį drėgnus plaukus. Dausoje, belaukiant 
Oriksės. 

Turėjo gerų ketinimų ar bent jau neturėjo jokių kėslų. Nie- 
kada niekam nelinkėjo bloga — rimtai, realioje erdvės ir laiko 
plotmėje. Fantazijos neina į skaičių. 


Buvo šeštadienis. Džimis gulėjo lovoje. Tuo metu jis kel- 
davosi nenoriai; tą savaitę du kartus pavėlavo į darbą, ir jam 
grėsė nemalonumai, nes pastarąjį mėnesį pasitaikė daugiau 
tokių kartų. Anaiptol ne dėl to, kad būtų girtavęs: priešingai. 
Jis vengė žmonių. Atjaunos bosai dar nebuvo jam trinkę galvos: 
veikiausiai buvo girdėję apie jo motiną ir mirties nuospren- 
dį, įvykdytą jai kaip išdavikei. Ką gi, žinoma, buvo girdėję, 
nors tai buvo kruopščiai slepiama atvira paslaptis, niekada 
neminima Komplekse: dar užsitrauksi nelaimę, saugokis, kad 
nenužiūrėtų bloga akis, verčiau dėtis kvailiuku ir panašiai. Ko 
gero, buvo jam atlaidūs. 

Šiaip ar taip, jam tai išėjo į gera: galbūt dabar, galų gale 
išbraukusi jo motiną iš savo sąrašų, Jungtinės saugos tarnyba 
duos jam ramybę. 

„Kelkis, kelkis, gražuolėli“, — nesiliovė raginęs žadintuvas 
su balso komanda. Buvo rausvas, vyriško įnagio formos: falo- 
metras, pasak meilužės, juokais jį padovanojusios. Tuomet jis 
nusikvatojo palaikęs tai smagiu pokštu, tačiau tąryt įsižeidė. Šit 
kuo ji, jos visos jį laiko: prisukamu žaislu. Kaip kartą pasakė 
Griežlys, niekas nenori gyventi be sekso, bet niekas nenori 
gyventi vien seksu. Jūsų šviesybės tiesa, tarė sau Džimis. Dar 
viena žmonijos mįslė. 

— Kelinta valanda? — paklausė jis žadintuvą. 

Šis nuleido galvutę, paskiau vėl atsitiesė. 

— Vidurdienis. Vidurdienis. Vidurdienis... 

— Nutilk, — įsakė Džimis. 

Žadintuvas suglebo. Buvo užprogramuotas saviškai atsiliepti 
į griežtą toną. 

Džimis pagalvojo atsikelti, nueiti į virtuvę, atsikimšti alaus. 
Tai buvo puiki mintis. Mat užmigo tik paryčiais. Pro jo tylos 
mūrą prasiveržė viena meilužė, kaip tik ta dama, padovanojusi 
žadintuvą. Apsireiškė apie dešimtą valandą, nešina lauknešė- 
liu — vištienos grynuoliais ir bulvių šiaudeliais, žinodama, kad 
jisai juos mėgsta, — ir buteliu škotiško viskio. 

— Be tavęs nerandu ramybės, — pareiškė ji. 

Tiesą pasakius, jai reikėjo tik slapčia staigiai pasimylėti, tad 
Džimis pasistengė kaip galima geriau pasitarnauti, ir ji buvo 
patenkinta, bet, ko gero, pastebėjo, kad jis neįdėjo širdies, 
kiek priklauso. Tad jiems teko persimesti tokiais žodžiais kaip 
Kas atsitiko, Ar aš tau nusibodau, Aš tikrai be tavęs negaliu, ir 
taip toliau, ir panašiai. 

— Pamesk vyrą, — tarė Džimis, norėdamas ją užčiaupti. — 
Mudu pabėgsime į plebopolį ir gyvensime treileryje. 

— Ką tu, aš nežinau... Juokauji, ar ne? 

— O jei nejuokauju? 

— Juk žinai, kad aš negaliu be tavęs. Bet aš negaliu ir 
be jo... 

— Antro galo? 

— Atsiprašau, nesupratau? 

Ji buvo rafinuota moteris, užuot išdrožusi Ką?, sakydavo 
Atsiprašau, nesupratau. 

— Sakiau: antro galo. Štai be ko tu negali gyventi, o ne be 
manęs. Gal pasakyti aiškiau? 

— Nesuprantu, kas tau pasidarė, pastaruoju metu tu toks 
piktas. 

— Ką, nesmagu, ar ne? 

— Tikrai nesmagu. 

— Tuomet nešk muilą. 

Paskiau jiedu susiriejo, ji apsibliovė, ir Džimiui kažkodėl 
palengvėjo širdis. Paskiau jiedu išbaigė viskį. Paskiau dar pa- 
simylėjo, ir tąsyk Džimis pasismagino kaip reikiant, bet mei- 


lužė — ne, nes jis atkalė grubiai ir greitai, nepasakęs nė vieno 

komplimento, nors paprastai taip nesielgdavo. Tavo katytė 
stačiai pasaka, ir taip toliau, ir panašiai. 

Be reikalo jis taip irzo. Šiaip ar taip, ji puiki moteris su 
tikrais papais ir rūpesčių išūžta galva. Įdomu, ar dar su ja su- 
sitiks? Tikriausiai, nes išeinant jos žvilgsnis sakyte sakė: Aš 
galiu tave išgydyti. 


Kai Džimis nusišlapinęs jau buvo betraukiąs iš šaldytuvo 
alų, sučirškė vidinis telefonas. Štai ir ji, kaip jis ir nujautė. Ir 
iškart vėl surūgo. Priėjęs prie mikrofono, tarė: 

— Nešdinkis. 

— Čia aš, Griežlys. Aš esu apačioje. 

— Netikiu, — tarė Džimis. 

Nuspaudęs kelis skaičius, įjungė pirmojo aukšto vaizdo 
kamerą: tikrai ten buvo Griežlys, išsišiepęs rodė jam nosį. 

— Įleisk, — tarė Griežlys, ir Džimis įleido, nes nieko kito, 
išskyrus Griežlį, nenorėjo matyti. 


Griežlys atrodė beveik nepasikeitęs. Vilkėjo tais pačiais 
tamsiais drabužiais. Netgi nebuvo pliktelėjęs. 

— Kurį velnią čia darai? — paklausė Džimis. 

Iš pradžių pašokęs džiaugsmas nuslūgo, ir Džimis susigė- 
do, jog dar tebėra neapsirengęs ir kad jo butas pilnas dulkių, 
cigarečių nuorūkų, nešvarių taurių ir stiklinių ir tuščių Viš- 
tienos grynuolių dėžučių, tačiau Griežlys, regis, viso to nė 
nepastebėjo. 

— Smagu, kai esi laukiamas svečias, — tarė Griežlys. 

— Atleisk. Pastaruoju metu turėjau visokių bėdų, — atsakė 
Džimis. | 

— Aha. Mačiau. Tavo motina. Aš tau nusiunčiau žinutę 
elektroniniu paštu, bet tu neatsakei. 

— Aš netikrinau pašto, — pasiteisino Džimis. 

— Suprantu. Smegenų minkštykloje buvo paskelbta: smurto 
kurstymas, priklausymas uždraustai organizacijai, trukdymas 


prekiauti pramonės gaminiais, visuomenės interesų išdavystė. 

Man regis, paskutinieji du kaltinimai susiję su jos dalyvavimu 
demonstracijose. Girdi, svaidžiusi plytgalius ar kažką panašaus. 
Gaila, tokia žavi dama buvo. 

Džimio akimis žiūrint, nei žavi, nei dama netiko jo mo- 
tinai, tačiau jis nebuvo nusiteikęs leistis į ginčus, juo labiau 
tik atsikėlęs. 

— Nori alaus? — paklausė. 

— Ačiū, ne, — atsakė Griežlys. — Atvažiavau su tavim pasi- 
matyti, ir tiek. Pažiūrėti, kaip laikaisi. 

— Labai gerai, — tarė Džimis. 

Griežlys žvilgtelėjo į jį. 

— Maunam į plebopolį, — pasiūlė. — Apeisime kelis barus. 

„— Juokauji, ar ne? — atsiliepė Džimis. 

— Ne, rimtai kalbu. Turiu leidimus. Savo nuolatinį ir dar 
vieną tau. 

Iš to Džimis suprato, kad Griežlys iš tikrųjų užima tam 
tikrą padėtį. Tai jam padarė įspūdį. Tačiau dar labiau sujau- 
dino tai, kad Griežlys apie jį galvojo, kad važiavo tokį kelią 
norėdamas jį aplankyti. Nors paskutiniu laiku jiedu ne per 
daugiausia bendravo — dėl Džimio kaltės, — Griežlys vis dar 


buvo geriausias draugas. 


Po penkių valandų jiedu vaikščiojo po plebopolį Naujo- 
jo Niujorko šiaurėje. Nusigauti iki ten prireikė vos dviejų 
valandų — greituoju traukiniu iki artimiausio Komplekso, 
paskiau ginkluoto vyriškio vairuojamu Jungtinės saugos tar- 
nybos automobiliu, atvažiavusiu jų paimti Griežlio įsakymu. 
Automobiliu jiedu nuvyko į veiksmo vietą, Griežlio žodžiais 
tariant, ir išlipo. Pasak Griežlio, jie būsią stebimi. Ir prireikus 
apginti. Tad nieko bloga jiems nenutiksią. 

Prieš jiems išvykstant, Griežlys sušvirkštė vaistų Džimiui 
į ranką — jo paties pagamintos universalios trumpo veikimo 
vakcinos. Pasak jo, plebopoliai — tai milžiniška Petrio lėkštelė: 


ten paskleista galybė šlykštybių ir užkrečiamosios plazmos. 


ORIKSĖ IR GRIEŽLYS 291 


Augdamas tokioje aplinkoje, įsigyji didesnį ar mažesnį imu- 
nitetą, nors tolydžio siautėja naujos bioformos; tačiau jeigu 
esi iš Komplekso ir įkeli koją į plebopolius, tampi lengvu 
laimikiu. Lyg ant tavo kaktos būtų didelėmis raidėmis už- 
rašyta: ėsk mane. 

Griežlys taipgi buvo pasiėmęs jiems abiem nosies filtrus, 
patį naujausią modelį, ne tik sulaikančius mikrobus, bet ir 
prakošiančius orą. Jo žodžiais tariant, oras plebopoliuose daug 
nešvaresnis. Vėjas nešiojąs daugiau nešvarumų, mažiau esą 
sūkurinių valymo bokštų. 

Džimis niekada anksčiau nesilankė plebopoliuose, nebent 
matė juos kitapus sienos. Jaudinosi pagaliau atsidūręs uždraus- 
toje vietoje, juo labiau kad nesitikėjo pamatyti aplink tiek 
daug Žmonių, einančių pro šalį, šnekančių, kažkur skubančių. 
Spjaudyti ant šaligatvio jis tikrai nebuvo linkęs. Turčiai važi- 
nėjo prabangiais automobiliais, skurdžiai — dviračiais su saulės 
baterijomis, prostitutės dūlinėjo spalvingais spandekso triko 
arba trumpučiais sijonėliais, arba — norėdamos pabrėžti savo 
sportinę išvaizdą ir pademonstruoti standžias šlaunis, — raitos 
ant skuterių, nardė gatvėje tarp automobilių. Visų įmanomų 
odos atspalvių, visų įmanomų dydžių ir ūgių. Tačiau, deja, ne 
visų įmanomų kainų, pareiškė Griežlys, čia skurdus kvartalas. 
Tad Džimis galįs tik glostyti akimis, bet nevalia nieko pirkti. 
Turįs pakentėti. 

Plebopolių gyventojai, ar bent jau dauguma, jų neatrodė 
protiškai atsilikę, kaip juos mėgdavo apibūdinti Kompleksų 
žmonės. Po valandėlės Džimis ėmė jaustis laisviau, mėgautis 
atsivėrusiu vaizdu. Juk tiek buvo visko aplink: tiek daug per- 
šama, tiek daug siūloma. Kur pažvelgsi, visur neono reklamos, 
švieslentės, skelbimai. Buvo tikrų valkatų, tikrai elgetaujančių 
moterų, kaip senovinėse skaitmeninėse vaizdo plokštelėse su 
muzikos įrašais: Džimis tikėjosi, kad jie staiga ims dainuoti ir 
dės į padus. Tikrų muzikantų gatvių pakampėse, tikrų gatvės 


berniūkščių gaujų. Luošumo, išsigimimo: veidai buvo toli 

gražu ne tokių taisyklingų bruožų kaip Kompleksuose. Pa- 
sitaikydavo žmonių su išgedusiais dantimis. Džimis vėpsojo 
nustėręs. 

— Saugok piniginę, — perspėjo Griežlys. — Nors pinigų tau 
ir neprireiks. 

— Kodėl neprireiks? 

— Aš vaišinu, — pareiškė Griežlys. 

— Nesutinku. 

— Kitą kartą bus tavo eilė. 

— Puiku, — sutiko Džimis. 

— Štai mes ir atėjome: čia vadinamoji Svajonių gatvė. 

Čia parduotuvės buvo vidutinio lygio, vitrinos prašmatnes- 
nės. Šiandien tavo genams liūdna? — perskaitė Džimis. — Išban- 
dyk Kismą! Čia dingsta visos ligos. Esi mažiukas? Tapk Galijotu! 
Stebuklingi vaikai. Pasigerink savo DNR. AB Pilnas Lopšys. 
Mūsų Mažylis? Mūsų vaikučiai — čiulbučiai! 

— Vadinasi, šičia mūsų gaminiai pavirsta auksu, — tarė 
Griežlys. 

— Jūsų gaminiai? 

— Tai, ką mes gaminame Atjaunoje. Mes ir kiti Kompleksai, 
organizmo tobulinimo centrai. 

— Ir visa tai veiksminga? 

Džimiui darė įspūdį ne tiek patys pažadai, kiek šūkiai:atrodė 
kaip jo paties sukurti. Bjauri rytmetinė nuotaika išgaravo, jis 
kone džiūgavo. Jį užplūdo tokia gausybė neregėtų dalykų, tokia 
gausybė informacijos, jog nebeliko vietos niekam kitam. 

— Beveik viskas, — atsakė Griežlys. — Žinoma, nėra nieko 
tobula. Tačiau konkurencija negailestinga, ypač turint omeny 
tai, ką daro rusai, na ir, žinoma, japonai ir vokiečiai. Ir švedai. 
Vis dėlto mes laikomės, garsėjame savo patikimais gaminiais. 
Čionai važiuoja žmonės iš viso pasaulio apsipirkti. Galima įsi- 
gyti viską: lytį, lytinę orientaciją, ūgį, odos ir akių spalvą, visa 
tai galima įdiegti ir pakeisti. Tu neįsivaizduoji, kokios pinigų 
sumos pereina iš rankų į rankas vien tik šitoje gatvėje. 

— Užeikim kur nors išgerti, — tarė Džimis. 

Jam nėjo iš galvos jo spėjamas broliukas, tasai, kur dar 
negimęs. Gal jo tėvas su Ramona irgi buvo atvažiavę čionai 
apsipirkti? 

Jiedu išgėrė, paskiau užkando — valgė tikrų austrių, pa- 
sak Griežlio, tikros japoniškos jautienos, tokios retos kaip 
deimantai. Ko gero, kainavo didelius pinigus. Paskiau jiedu 
aplankė dar vieną kitą vietą ir galiausiai užsuko į barą, kur 
buvo siūlomas oralinis seksas ant trapecijų, ir Džimis išgėrė 
kažkokio tamsoje žėrinčio oranžinio gėrimo, paskiau dar dvi 
taures to paties. Tuomet papasakojo Griežliui savo gyvenimo 
istoriją — ne, veikiau motinos gyvenimo istoriją — vienu ilgu 
padriku sakiniu, tarytum kramtomosios gumos gija, be galo 
be krašto tįstančia iš burnos. Paskiau jiedu atsidūrė kažkur 
kitur, ant bekraštės žalio aksomo lovos, kur juos apdorojo 
dvi mergos, nuo galvos iki pėdų apsiklijavusios blizgučiais, 
žėrinčiais nelyginant virtualių žuvų žvynai. Džimis niekada 
nebuvo sutikęs merginų, sugebančių šitaip palaimingai ran- 
gytis ir vyniotis kaip gyvatės. 

Ar ten, ar anksčiau kur nors bare išėjo kalba apie darbą? 
Kitą dieną jis negalėjo prisiminti. Griežlys pasakė: Darbas, 
tau, Atjauna, ir Džimis atsiliepė: Ką daryti, valyti tualetus, ir 
Griežlys juokdamasis atsakė: Šis tas geresnio. Džimis neprisi- 
minė, ar sutiko, bet tikriausiai sutiko. Jis mielai būtų ėmęsis 
bet kokio darbo, kad ir koks tas būtų. Jis buvo pasirengęs 
atskleisti naują puslapį. 


PalaimaPlius 


E aišis tą savaitgalį su Griežliu, pirmadienio rytą Džimis 
grįžo Atjaunon toliau kiaurą dieną darbuotis prie žodžių 
prekybos. Jautėsi kaip sudaužytas, tačiau tikėjosi, kad niekas 
to nepastebės. Savo pinigingiems klientams Atjauna stengėsi 
įpiršti visokiausių cheminių eksperimentų, tačiau kreiva akimi 
žiūrėjo į Komplekso darbuotojus, mėginančius juos išbandyti. 
Savaime suprantama, tarė sau Džimis: juk kitados labai retai 
nusigerdavo tie, kurie versdavosi degtinės kontrabanda. Ar 
bent jau taip rašė knygose. 

Prieš eidamas prie savo darbo stalo, užsuko į vyrų tualetą 
pasižiūrėti į veidrodį: atrodė kaip išvemta pica. Be to, vėlavo, 
tačiau ir šįkart, regis, niekas nepastebėjo. Netikėtai pasirodė 
bosas su keliais tokiais aukštais pareigūnais, kad Džimiui 
niekad nepasitaikė jų pamatyti. Jie spaudė Džimiui ranką, 
tapšnojo per petį, įspraudė saujon taurę sintetinio šampano. 
Kokia palaima! Nuo ko susirgai, tuo ir gydykis! Kliuku kliuku 
kliuku, — tokius žodžius buvo galima įrašyti debesėlin virš 
Džimio galvos, tačiau jis vos siurbtelėjo lašelį. 

Paskiau jam pripasakojo, kaip malonu buvę su juo dirbti 
Atjaunoje ir kaip puikiai jis užsirekomendavęs, ir kaip karštai 
jie linki jam sėkmės naujame bare ir, savaime aišku, sveikina jį, 
nuoširdžiai sveikina! Jo išeitinė būsianti tučtuojau pervesta į jo 
banko sąskaitą. Būsianti didesnė nei priklauso, nepalyginamai 


didesnė, nei numatyta jo darbo sutartyje, nes, atvirai kalbant, 


ORIKSĖ IR GRIEŽLYS 295 


jo draugai Atjaunoje norėję, kad Džimis minėtų juos geru 
žodžiu. Juo labiau eidamas naujas pasakiškas pareigas. 

Kas ten galėtų būti, svarstė Džimis, sėsdamas į hermetinį 
greitąjį traukinį. Jam nereikėjo rūpintis nei dėl traukinio, nei 
dėl kraustymosi — atvažiavo brigada, viską supakavo, profesio- 
nalai, būk ramus. Jisai vos spėjo susisiekti su keliomis mei- 
lužėmis, o susisiekęs suprato, kad Griežlys — pasirodo — turi 
ilgas rankas ir jau sugebėjo pats visas jas slapčiomis įspėti. Kaip 
apie jas sužinojo? Gal įsilaužė į Džimio elektroninį paštą, jam 
tai būtų vieni niekai. Tačiau kuriems galams? 

Aš tavęs ilgėsiuos, Džimi, — rašė viena elektroniniame laiš- 
kutyje. 

Ak, Džimi, tu buvai toks mielas, — rašė kita. 

Buvai — klaidingai pavartotas laikas. Nei jis mirė, nei ką. 


Tą pirmąją naktį Jaunystės eliksyro komplekse Džimis 
praleido aukštų svečių viešbutyje. Pylėsi sau gėrimų iš 
minibaro, gryno škotiško viskio, šimtaprocentinio, paskiau 
valandėlę grožėjosi vaizdu pro panoraminį langą, tačiau ne 
kažin ką tepamatė, išskyrus Komplekso žiburius. Tolumoje 
pastebėjo Dausos kupolą, milžinišką, iš apačios šviesų užlietą 
pusrutulį, tačiau tuo metu dar nežinojo, kas ten yra. Manė, 
jog čiuožykla. 

Kitą rytą Griežlys išsivežė jį savo galingu elektriniu veži- 
mėliu apžiūrėti Jaunystės eliksyro komplekso. Džimis turėjo 
pripažinti, jog Kompleksas įspūdingas visais atžvilgiais. Vis- 
kas atrodė nuostabiai švaru, landšafto specialistų iščiustyta ir 
išpuoselėta, ekologiška ir nepaprastai brangu. Nuo sveikatai 
žalingų dalelių orą valė saulės energijos maitinami sūkuriniai 
valymo bokštai, labai apdairiai išdėstyti ir užmaskuoti kaip 
moderniojo meno kūriniai. Mikroklimatu rūpinosi rokono- 
mai, tarp spalvingų krūmokšnių sklandė didžiulės it lėkštės 
plaštakės. Palyginti su Jaunystės eliksyru, visi kiti Džimio 
matyti Kompleksai, taipgi Votsono-Kriko institutas, atrodė 


nušiurę ir atgyvenę. 

— Kas visa tai apmoka? — paklausė Džimis Griežlį, jiems 
bevažiuojant pro patį šiuolaikiškiausią Prabangos prekybos 
centrą — perdėm marmuras, kolonos, kavinės, paparčiai, išsi- 
neštinai parduodamo maisto kioskai, takas čiuožti riedučiais, 
sulčių barai, treniruoklių salė jėgoms atgauti, kur išilgai bėg- 
takio mirkčiojo elektros lemputės, Romos stiliaus fontanai su 
nimfomis ir jūrų dievais. 

— Neišvengiamos mirties baimė, — atsakė Griežlys. — Troš- 
kimas sustabdyti laiką. Žmogaus būtis. 

— Nelabai aišku, — tarė Džimis. 

— Pats pamatysi, — atsakė Griežlys. 


"Jiedu papietavo Komplekso penkių žvaigždučių restorane, 
netikrame balkone su kondicionuotu oru, iš kur vėrėsi vaizdas 
į pagrindinį organinės botanikos šiltnamį. Griežlys nutarė pa- 
ragauti kengėrienos, naujo Australijos mišrūno, suderinančio 
avies romų būdą ir proteinų maksimumą su kengūros atspa- 
rumu ligoms ir metaną gaminančio bei ozoną naikinančio 
meteorizmo trūkumu. Džimis užsisakė razinomis įdarytą 
koplūną — kaip patikino Griežlys, tikrą, diendaržyje augintą 
koplūną, įdarytą tikromis saulėje džiovintomis razinomis. 
Džimis buvo taip pripratęs prie Vištienos grynuolių, prie jų 
glebios kaip sojos varškės konsistencijos ir prėsko skonio, jog 
koplūnas atrodė beveik kaip laukinis paukštis. 

— Mano skyrius vadinasi Dausa, — tarė Griežlys, užbaig- 
damas sojinių bananų flambė. — Dabar mūsų tikslas — nemir- 
tingumas. 

— Kaip ir visų, — atsiliepė Džimis. — Jau šio to pasiekta eks- 
perimentuojant su žiurkėmis. 

— Šis tas nesiskaito, — atsakė Griežlys. 

— O kas nauja kriogenikos baruose? — pasidomėjo Dži- 
mis. — Tau užšaldo galvą ir atgamina tavo kūną tik tada, kai 
susivokia, kaip tai padaryti? Pinigingas verslas, aukštas akcijų 


kursas. 

— Kas be ko, po poros metų jie išmeta tave į šiukšlyną, o tavo 
artimiesiems praneša, kad, nutrūkus srovei, įvyko nepataisoma 
nelaimė. Šiaip ar taip, mes atsisakome giluminio šaldymo. 

— Ką turi galvoje? 

— Pagal mūsų metodą, norint nemirtingumo, nereikia 
mirti, — tarė Griežlys. 

— Ar tikrai ką nors panašaus esate padarę? 

— Kol kas ne, — atsakė Griežlys. — Tačiau juk yra Tyrimų 
ir plėtros biudžetas. 

— Milijonai? 

— Milijonų milijonai, — atsakė Griežlys. 

— Ar neturi ko nors išgerti? — paklausė Džimis. 

Sunku buvo suvirškinti tiek informacijos. 

— Ne. Noriu, kad tu atidžiai klausytum. 

— Aš galiu klausyti ir gerdamas. 

— Ne per geriausiai. 


— Išbandyk, — tarė Džimis. 


Dausoje, aiškino Griežlys, —o ten jie eisią papietavę, — vyk- 
domi du pagrindiniai projektai. Pirmasis — PalaimaPlius pi- 
liulė — iš principo profilaktinis ir pagrįstas pačia paprasčiausia 
logika: pašalink išorines mirties priežastis, ir pusė darbo pa- 
daryta. 

— Išorines priežastis? — paklausė Džimis. 

— Karą, kitaip sakant, neišnaudotą lytinę energiją, kurią 
laikome veiksniu, nepalyginamai svarbesniu už ekonomiką, 
rasinius ir religinius prietarus. Limpamas ligas, ypač platina- 
mas lytiškai. Gyventojų perteklių, sąlygojantį — kaip matėme 
iš gausybės pavyzdžių — ekologinės aplinkos pablogėjimą ir 
prastą mitybą. 

Džimio nuomone, tai pernelyg sunkus uždavinys: mok- 
slininkai tiek bandė ką nors padaryti tose srityse, bet nieko 
nepešė. Griežlys nusišypsojo. 


— Jeigu tau nesiseka, perskaityk instrukciją, — tarė. 


298 MARGARET ATWOOD 


— Kitaip sakant? 

— Žmonijos studijų tikrasis objektas yra žmogus. 

— Kitaip sakant? 

— Dirbk prie to, ką turi po ranka. 

Dirbant prie piliulės PalaimaPlius projekto, imama ištisa 
serija gerai žinomų duomenų, būdingų žmogaus prigimčiai, 
ir tie duomenys pritaikomi kitose srityse, kur jų panaudoji- 
mui atsiveria geresnės perspektyvos. Darbas buvo pagrįstas 
tyrimais, atliktais su — deja, seniai išnykusiomis — nykštuki- 
nėmis šimpanzėmis, vadinamomis bonobo, labai artimomis 
Homo sapiens sapiens giminei. Priešingai nei žmogus, bono- 
bo šimpanzės nebuvo iš dalies monogaminės su polinkiais į 
poligamiją ir poliandriją. Ne, jos buvo lytiškai pakrikusios, 
nesiporuodavo ir didžiąją aktyvaus gyvenimo dalį skirdavo 
mitybai ir dauginimuisi. Jų giminės agresyvumo koeficientas 
buvo labai žemas. 

Visa tai sudarė sąlygas rastis piliulės PalaimaPlius koncep- 


cijai. Pagrindinis tikslas buvo pagaminti piliulę, kuri 


a) apsaugo recipientą nuo visų žinomų lytiškai platinamų 
ligų — pražūtingų, nemalonių arba paprasčiausiai estetiniu 
požiūriu negražių; 

b) garantuoja neribotą libido atsargą ir lytinį pajėgumą, 
drauge laiduodama organizmo gyvybinį aktyvumą ir gerą 
savijautą ir šitaip susilpnindama frustraciją ir užblokuo- 
dama testosteroną, stimuliuojantį pavydą ir smurtą, ir 
sykiu visiškai nuslopindama menkos savigarbos pojūtį; 


c) prailgina jaunystę. 


Tie trys dalykai, toliau kalbėjo Griežlys, — reklaminės 
kampanijos pagrindas ir puiki paskata pirkėjams; tačiau yra 
dar vienas dalykas, kurio nenumatoma skelbti. Piliulė Palai- 
maPlius veikia kaip visu šimtu procentų patikima sterilizavimo 


priemonė, tinkama tiek vyrams, tiek moterims, ir automatiškai 

reguliuoja gyventojų prieaugį. Šį poveikį galima koreguo- 
ti, — deja, anaiptol ne kiekvienam individui skyrium, — pri- 
reikus keičiant piliulės sudėtį, jei kokios nors srities gyventojų 
skaičius itin sumažėja. 

— Vadinasi, jūs sterilizuojate žmones, neatsiklausę jų valios, 
kad jie galėtų kelti nežabotas orgijas? 

— Trumpai tariant, taip, — atsakė Griežlys. 

Tokia piliulė, toliau aiškino jis, suteiks gausybę privalumų 
ne tik atskiriems recipientams — nors, savaime suprantama, ji 
turi patikti vartotojams, kad būtų kaip galima didesnė paklau- 
sa rinkoje, — bet ir visuomenei; ir ne tik visuomenei — visai 
planetai. Investuotojai labai domisi, tai bus globalinis pro- 
jektas. Vieni pliusai. Nė vieno minuso. Ir jis, Griežlys, tuo 
labai džiaugiasi. 

— Nežinojau, kad tu toks altruistas, — tarė Džimis. 

Kada Griežlys pradėjo šitaip rūpintis žmonija? 

— Tai anaiptol ne altruizmas, — atsakė Griežlys. — Veikiau 
principas: žūti ar būti. Mačiau paskutines slaptąsias Jungtinės 
saugos tarnybos demografines ataskaitas. Kaip rūšiai mums 
gresia dideli pavojai, daug didesni, nei visi sako. Jie bijo rodyti 
tuos statistinius duomenis, nes žmonės gali pulti į neviltį, 
bet patikėk, laiko liko nedaug, o ir vietos ne per daugiausia. 
Geopolitinio paribio zonose išteklių paklausa dešimtis kartų 
prašoka pasiūlą, nepaprastas išteklių badas, tačiau netrukus 
bus nebeįmanoma patenkinti mūsų poreikių, ir taip bus vi- 
sur. Paleidus apyvarton piliules PalaimaPlius, žmonija turės 
galimybę išlikti. 

— Kaip visa tai įsivaizduoji? 

Gal Džimiui nederėjo gerti. Galvoje jam viskas maišėsi. 

— Kuo mažiau Žmonių, tuo daugiau vietos. 

— O kas atsitiks, jeigu išlikusieji pasirodys besą gobšūs ir 
nenuosaikūs? — paklausė Džimis. — Gali atsitikti ir taip. 

— Taip neatsitiks, — pareiškė Griežlys. 

— Ar jau turi tokią piliulę? — paklausė Džimis. 

Prieš akis jam jau vėrėsi perspektyvos. Besaikis aukštos 
klasės seksas, jokių padarinių. Tiesą pasakius, jo paties libido 
irgi prašosi pastiprinimo. 

— O plaukai irgi atauga? 

Buvo beklausiąs: Kur galėčiau gauti tokią piliulę? — bet laiku 
susivaldė. 

Tai išmoninga koncepcija, toliau kalbėjo Griežlys, tačiau vis 
dar tobulintina. Jiems dar nepavyko pasiekti tokio rezultato, 
kad piliulės veiktų be pašalinių veiksnių; tebevyksta klinikinis 
preparato bandymas. Keli bandomieji mirtinai nusidulkino, 
keli puolė žaginti senutes ir naminius gyvulėlius, pasitaikė 
priapizmo atvejų, vienam kitam sprogo varpa. Beje, iš pra- 
džių drastiškai nesuveikė apsaugos nuo lytiškai platinamų ligų 
mechanizmas. Vienai bandomajai visas epidermis virto viena 
didele lytine karpa, baisu pažiūrėti, tačiau jiems pavyko ją pa- 
gydyti —bent kuriam laikui — lazeriais ir eksfoliacijos priemo- 
nėmis. Trumpai tariant, pasitaikė klaidų, pasitaikė nukrypimų 
į šalį, tačiau dabar jie jau artėja prie galutinio rezultato. 

Nereikia nė sakyti, jog preparatas bus tikras aukso dugnas, 
toliau kalbėjo Griežlys. Be šitos piliulės negalės apsieiti nie- 
kas — nė vienoje šalyje, nė vienoje visuomenėje. Kas be ko, 
fanatikų religijos ją pasmerks — mat jų vertybių sistema pagrįsta 
kančia, dievaižin kada duodamu atpildu ir lytiniu susilaiky- 
mu, — tačiau jos ilgai netesės. Jas nušluos nuo žemės paviršiaus 
žmonijos geismų tvanas — geismų turėti visko daugiau ir kaip 
galima geresnės kokybės. Geismai viską valdys ir rikiuos, kaip 
tai atsitinka per didžiausias žmonijos istorijos pervartas. 

Džimis atsakė, jog visa tai labai įdomu. Žinoma, jeigu visi 
trūkumai bus ištaisyti. Ir pavadinimas neblogas — PalaimaPlius. 
Labai gerai, gundančiai skamba. Jam patinka. Tiesa, jam pra- 
ėjo noras ją išmėginti: ir šiaip jau turi bėdų, to dar betrūko, 
kad penis sprogtų. 

— Iš kur gavote žmonių? — paklausė. — Klinikiniams ban- 
dymams? 

Griežlys šyptelėjo. 

— Iš paribio šalių. Sumoki jiems kelis dolerius, ir baig- 
ta, jie netgi nesuvokia, kokias piliules geria. Kas be ko, dar 
kreipiamės į sekso klinikas — jos džiūgauja galėdamos padėti. 
Viešnamius. Kalėjimus. Ir kaip paprastai į žmones, kuriems 
nebėra ko prarasti. 

— O kuriai rūšiai žmonių priklausau aš? 


— Tu rūpinsies reklamine kampanija, — atsakė Griežlys. 


Apkvaišes Adomas 


ios jie nuvažiavo į Dausą. 

Pastatas stovėjo Komplekso pakraštyje, po dešinei. Aplink 
nuosavas parkas, atogrąžų hibridų plantacija su kruopščiai išlai- 
kėmu mikroklimatu, o viršuje — kupolas, nelyginant drumsties 
apvilkta akis. Aplink parką įrengta saugumo sistema, pasak 
Griežlio, labai patikima; Jungtinės saugos tarnybos vyrams, 
ir tiems draudžiama čia įeiti. Mintis sukurti Dausą kilusi jam, 
Griežliui, ir jis sutikęs dirbti prie to projekto tik su viena 
sąlyga: jis nepageidaująs, kad ligi dantų ginkluoti bukagalviai 
kaišiotų savo snapą ten, kur nieko neišmano. 

Griežlio leidimas, savaime suprantama, galiojo jiems abiem. 
Pravažiavę pirmuosius vartus, jiedu pasuko taku medžių pa- 
unksnėje. Toliau lyg išnėrė iš krūmų dar vienas kontrolės 
punktas su sargyba Dausos uniforma, paaiškino Griežlys, —ne 
Jungtinė saugos tarnyba. Toliau vėl medžiai. Paskiau išlenk- 
ta kupolo siena. Atrodo netvirta, paaiškino Griežlys, tačiau 
padaryta iš naujo lydinio, nepaprastai atsparios medžiagos, 
adhezyvo pagrindu pagamintos iš midijų, silikono ir dendritų 
junginių. Tai sienai prakirsti reikia naujausios technologijos 
įrankių, nes pramušta ji atsistato, atspari slėgiui ir automatiš- 
kai užsitaiso plyšius. Negana to, ji alsuoja ir filtruoja orą kaip 
kiaušinio lukštas, tačiau tam reikia saulės generatoriaus. Jie 
privažiavo prie sargybinio, ir tas praleido juos pro laukujas 
duris, kurios tuojau pat užsidarė sušnypštusios. 

— Iš kur toks garsas? — suirzęs paklausė Džimis. 

— Tai hermetinė užsklanda, — paaiškino Griežlys. — Kaip 
erdvėlaiviuose. 

— Kuriam galui? 

— Tam atvejui, jeigu pastatą prireiktų užblokuoti, — paaiški- 
no Griežlys. — Priešiškos bioformos, toksinės atakos, fanatikai. 
Įprastas dalykas. 

Džimis jautėsi nejaukiai. Griežlys nieko nepapasakojo, kas iš 
tikrųjų čia vyksta, — tik bendrais bruožais. „Pagyvensim — pa- 
matysim“, — tik tiek atsakė klausinėjamas. 

Praėję vidines duris, jiedu atsidūrė daugmaž pažįstamoje 
aplinkoje. Koridoriai, durys, vieni darbuotojai su nešiojamais 
kompiuteriais, kiti — prilipę prie monitorių ekranų, viskas be- 
veik kaip Organikos ūkiuose, Sveikensenoje, Votsono-Kriko 
institute, tik čia viskas nauja. Tačiau įranga — tai tik kevalas, 
pareiškė Griežlys, mokslo tyrimų centre svarbiausia — sme- 
genys. 

— Tai rinktiniai specialistai, — tarė jis, kryptelėdamas į abi 
puses. 

Sulig tais žodžiais veiduose pasirodė pagarbios šypsenos 
ir — neslepiama baimė. Džimiui ligi šiol nebuvo aišku, kokią 
padėtį užėmė Griežlys, tačiau nors ir kokios būtų jo parei- 
gos — Griežlys tik miglotai jas nusakė, — jis buvo svarbiausia 
skruzdėlė tame skruzdėlyne. 

Kiekvienas darbuotojas turėjo vardinę kortelę su vienu 
arba dviem žodžiais. JUODASIS RAGANOSIS. BALTOJI 
VIKSVA. BALTASNAPIS GENYS. POLIARINIS LOKYS. 
BENGALIJOS TIGRAS. MĖLYNGURKLĖ. CIURLYS. 

— Nieko sau vardai, — tarė jis Griežliui. — Tu nusiaubei 
Būtovę. 

— Tai ne šiaip sau vardai, — tarė Griežlys. — Tie žmonės —tai 
visa Būtovė. Visi jie didmeistriai. Prieš tavo akis — Apkvaišęs 
Adomas, mokslo viršūnė. 

— Juokauji! Kaip jie čia atsidūrė? — paklausė Džimis. 

— Tai hibridizacijos genijai, — atsakė Griežlys. — Jie viską 
sugalvojo: asfaltą ėdančius mikrobus, neoninės dedervinės 

epidemiją Vakarų pakrantėje, Vištienos grynuolių vapsvas ir 
taip toliau. 

— Neoninės dedervinės? Niekada apie tai negirdėjau, — tarė 
Džimis. — Įdomu. O kaip tu juos sumedžiojai? 

— Ne aš vienas juos medžiojau. Jie liūdnai pagarsėjo tam 
tikrose sferose. Stačiai susekiau juos anksčiau už Jungtinę 
saugos tarnybą, ir tiek. Ar bent jau didumą jų. 

Džimis buvo beklausiąs: O kas atsitiko kitiems? — bet per- 
sigalvojo. 

— Vadinasi, tu juos pagrobei, ką? 

Džimis nė kiek nebūtų nustebęs: specialistų grobimas tapo 
įprastu dalyku, nors paprastai mokslininkai buvo grobiami iš 
kitų šalių, — tos pačios šalies ribose to nepasitaikydavo. 

"— Aš paprasčiausiai juos įtikinau, kad čia jiems būtų kur kas 
naudingiau ir saugiau negu bet kur kitur. 

— Saugiau? Jungtinės saugos tarnybos teritorijoje? 

— Aš padariau jiems gerus dokumentus. Diduma sutiko iš 
karto, ypač kai aš pažadėjau sunaikinti jų vadinamąją tikrą 
asmenybę ir visus ankstesnio jų gyvenimo liudijimus ap- 
skritai. 

— O aš maniau, jog jie visi kovojo prieš Kompleksus, — tarė 
Džimis. — Sprendžiant iš to, ką tu man rodei, Apkvaišęs Ado- 
mas buvo labai priešiškai nusiteikęs. 

— Taip, jie kovojo prieš Kompleksus. Ir, galimas daiktas, 
tebekovoja. Tačiau dvidešimtajame amžiuje po Antrojo pa- 
saulinio karo sąjungininkai pasiūlė vokiečių raketų specialis- 
tams pereiti dirbti pas juos, ir neprisimenu, kad kuris nors 
būtų atsisakęs. Baigęs svarbiausią žaidimą, gali pasiimti savo 
šachmatų lentą ir eiti Žaisti kitur. 

— O jeigu jie bandys sabotuoti arba... 

— Pabėgti? Taigi iš pradžių keli taip ir padarė, — atsakė Griež- 
lys. — Jie nemokėjo dirbti petys į petį. Jie tikėjosi išsigabenti 
viską, ką šičia padarė. Pasislėpti, kur nors kitur įsikurti. 

— Ir ką tu padarei? 

— Jie nukrito nuo viaduko plebopolyje, — atsakė Griežlys. 

— Juokauji? 

— (Galimas daiktas. Tau reikia kito vardo, —tarė Griežlys, — iš 
Apkvaišusio Adomo rinkinio, kad pritaptum prie mūsų. Man 
dingtelėjo mintis, kad jeigu šičia aš esu Griežlys, gal tu vėl 
norėtum būti Bukučiu, kaip tada, kai buvome... Kiek metų 
mums buvo? 

— Keturiolika. 

— Tuomet viskas buvo kitaip, — tarė Griežlys. 

Džimis norėjo dar pasižvalgyti, tačiau Griežlys skubino jį 
eiti toliau. Džimis mielai būtų pasikalbėjęs su tais žmonėmis, 
paklausęs jų gyvenimo istorijų — pavyzdžiui, ar jie prisimena 
savo motinas? — bet, galimas daiktas, kada nors vėliau pasi- 
taikys tokia proga. Kita vertus, gal ir nepasitaikys — jie matė jį 
vaikščiojant su Griežliu, vilkų rujos vadu, žiląja gorila, žvėrių 
karaliumi liūtu. Niekas nepanorės su juo atvirauti. Jų akimis 
žiūrint, Džimis — stačiai šakalas. 


Dausa 


iedu užsuko į Griežlio raštinę, kad Džimis, pasak Griežlio, 
šiek tiek susivoktų kur pakliuvęs. Erdvus kabinetas, gausybė 
įtaisų, kaip Džimis ir tikėjosi. Ant sienos paveikslas: baklažanas 
oranžinėje lėkštėje. Kiek Džimis pamena, tą paveikslą Griežlys 
pirmiausia pasikabino savo kambaryje. Buvo beklausiąs, ar tai 
Griežlio mergina, bet persigalvojo. 

Jis pastebėjo mini barą. 

— Ten ko nors yra? 

— Vėliau, — atsakė jis. 

Griežlys kaip ir anksčiau turėjo ištisą rinkinį magnetukų su 
užrašais, bet visiškai kitokių. Jokių mokslingų sąmojų. 


Ten, kur yra Dievas, nėra vietos Žmogui. 

Yra du mėnuliai: vienas matomas, kitas nematomas. 
Du musz dein Leben andern.* 

Mes suvokiame daugiau, negu žinome. 

Aš mąstau, vadinasi. 

Būti žmogumi — vadinasi, peržengti ribas. 


Išlindusios iš savo irštvos, svajonės sėlina medžioklėn. 


— Kokios iš tikrųjų čia tavo pareigos? — paklausė Džimis. 
Griežlys nusišaipė. 
— Ką reiškia iš tikrųjų? 


* Tu privalai gyventi kitaip (vok.). 

— Pasakėlės, — tarė Džimis. 
Tačiau jis jautėsi lyg iškeltas iš vėžių. 


O dabar metas pakalbėti rimtai, tarė Griežlys. Jis parodysiąs 
Džimiui kitą projektą, prie kurio jie dirba, — patį svarbiausią 
Dausoje. Tai, ką Džimis pamatysiąs, sunku... neįmanoma nusa- 
kyti žodžiais. Trumpai drūtai, tai Griežlio gyvenimo tikslas. 

Džimis nutaisė atitinkamai orią miną. Ir kas tai turėtų 
būti? Be jokios abejonės, koks nors naujas maistinis pakaita- 
las. Kepenėlių medis, dešrinis vijoklis. Arba vilninė cukinija. 
Jis susikaupė. 

Griežlys ilgai vedžiojo Džimį koridoriais, ir galų gale jie 
sustojo prie didelės vitrinos. Ne, ne vitrinos — vienpusio 
veidrodžio. Džimis pažvelgė į jį. Didelė aikštelė, medžiai ir 
augalai, viršuje — mėlynas dangus. (Ne tikras mėlynas dangus, 
stačiai kupolo lubos ir naujausios technologijos projektorius, 
saulėtekio, saulės šviesos, vakaro, nakties simuliacija. Buvo 
ir netikras mėnulis su visomis fazėmis, kaip Džimis pamatė 
vėliau. Ir netikras lietus.) 

Ten jis pirmąsyk pamatė Griežlio gentį. Jie buvo nuogi, 
tačiau kitokie nei Nuogose žiniose: jokio gėdingumo, jokio 
varžymosi. Iš pradžių jis negalėjo patikėti savo akimis, tokie 
gražūs jie atrodė. Juodi, geltoni, balti, rudi, visų įmanomų 
kūno atspalvių. Ir visi kaip vienas tobuli. 

— Tai robotai, ar ką? — paklausė jis. 

— Žinai, baldų parduotuvėse būna prekių pavyzdžiai? — at- 
sakė Griežlys. 

— Na? 

— Jie tokie ir yra. 


Tai loginės sekos rezultatas, tarė Griežlys vakare, jiedviem 
begurkšnojant Dausos poilsio salėje (dirbtinės palmės, muzikos 
įrašai, tikras kamparis, tikras selteris). Iš pagrindų išanalizavus 
proteonomą, tarprūšinio ir dalinio genų kryžminimo stadijoje 
paaiškėjo, kad toks projektas — kaip Dausa ar panašiai — visiš- 

kai įgyvendinamas. Tai, ką matė Džimis, — beveik galutinis 
septynerių metų atkaklių tyrimų rezultatas. 

— Iš pradžių mums teko transformuoti įprastus Žmogaus 
embrionus, kurių mes gaudavome... nesvarbu iš kur. Tačiau 
tie žmonės — sui generis*. O dabar jie jau dauginasi. 

— Jie atrodo vyresni nei septynmečiai. 

Griežlys papasakojo apie jiems įdiegtą greito augimo 
veiksnį. 

— Be to, jie užprogramuoti mirti trisdešimties metų — stai- 
giai, be jokių negalių, —toliau kalbėjo jis. — Nei senėjimo, nei 
su tuo susijusių baimių. Mirtis nukerta netikėtai. Tiesa, kol 
kas jie to nežino — nė vienas dar nemirė. 

— O aš maniau, kad jūs dirbate prie nemirtingumo. 

:— Nemirtingumas — tai sąvoka, — atsakė Griežlys. — Tarki- 
me, jog „mirtingumas“ — tai būvis: ne mirtis, bet aiškiai ne- 
išvengiama grėsmė ir sąmoninga mirties baimė, tokiu atveju 
„nemirtingas“ yra tas, kuriam tokia baimė nežinoma. Kūdikiai 
nemirtingi. Išsivaduok iš baimės ir būsi... 

— Panašu į taikomąją gražbylystę, — įsiterpė Džimis. 

— Ką? 

— Nesvarbu. Martos Graham akademijos reliktas. 

— Aha, aišku. 

Kiti Kompleksai kitose šalyse laikosi panašių pažiūrų, — to- 
liau pasakojo Griežlys. — Kuria savo prototipus, tad kupolo 
gyventojai visiškai įslaptinti. Tylėjimo įžadas, tik vidinis su- 
sirašinėjimas elektroniniu paštu, susisiekti su išoriniu pasau- 
liu reikalingas ypatingas leidimas, gyvenamieji namai saugos 
zonoje, tačiau už hermetinės užsklandos ribų. Taip sumaži- 
nama infekcijos grėsmė tuo atveju, jeigu susirgtų kuris nors 
darbuotojas. Dausoje sukurtiems pavyzdžiams įdiegta sustip- 
rinta imuninė sistema, tad limpamų ligų paplitimo tikimybė 
labai menka. 

Niekam neleidžiama išeiti iš Komplekso. Arba beveik nie- 
kam. Aišku, išskyrus Griežlį. Jis palaiko ryšį tarp Dausos ir 
* Autorė perkuria Alexander'o Pope'o (1688-1744) aforizmą: „Tikrasis 

žmonijos studijų objektas yra žmogus“. 


ORIKSĖ IR GRIEŽLYS 309 


Atjaunos vadovybės, nors bosų čionai dar neįsileidžia, vis 
atidėlioja jų atsilankymą. Gobšuolių gauja iš proto kraustosi 
dėl investicijų, laukia nesulaukia akimirkos, kada galės pradėti 
reklamos kampaniją, nors dar reikia pakantrauti. Plepa be sai- 
ko, išsiduoda konkurentams. Pagyrūnų kompanija, ir gana. 

— Vadinasi, jeigu jau čionai pakliuvau, niekada negalėsiu 
iškelti kojos? — paklausė Džimis. — Tu manęs neperspėjai. 

— Tu būsi išimtis, — tarė Griežlys. — Niekas nesikėsins tavęs 
pagrobti dėl to, ką turi galvoje. Įsidėmėk, tu rūpiniesi vien 
reklama. Tačiau visiems kitiems — visiems be išimties Apkvai- 
šusiems Adomams — tuo tarpu nevalia kišti nosies už vartų. 

— Tuo tarpu? 

— Kol neišeisime viešumon, — tarė Griežlys. 

Atjaunos kompleksas tikisi ilgai netrukus sukelti ažiotažą, 
išmesdamas rinkon iškart keletą gaminių. Jie sugebės kurti 
rinktinius kūdikius, atitinkančius bet kokius pirkėjo reikala- 
vimus pagal visus fizinius, protinius ir dvasinius parametrus. 
Dabartiniai metodai vis dar labai netikslūs, toliau kalbėjo 
Griežlys: kas be ko, kai kurių paveldimų ligų jau įmanoma 
išvengti, tačiau dar pasitaiko labai daug broko, labai daug nie- 
kalo. Klientai nėra tikri, ar iš tiesų gavo tai, už ką susimokėjo 
pinigus; be kita ko, pernelyg daug nenumatytų padarinių. 

Pagal Dausos metodą galutinis produktas atitiks klientų rei- 
kalavimus devyniasdešimt devyniais procentais. Bus įmanoma 
sukurti ištisas Žmonių grupes su numatytomis savybėmis. Gro- 
žis, savaime suprantama, — grožis visada turi didelę paklausą. 
Ir paklusnumas: kai kurie valstybių vadovai jau susidomėjo 
mūsų gaminiu. Dausa jau sukūrė ultravioletiniams spindu- 
liams atsparią odą, įdiegiamą repelentą vabzdžiams atbaidyti, 
negirdėtą gebėjimą virškinti neapdorotą augalinę žaliavą. Na, 
o kalbant apie imunitetą mikrobams, tai, kas anksčiau buvo 
įmanoma vartojant vaistus, neilgai trukus bus įgimta. 

Palyginti su Dausos projektu, netgi piliulė PalaimaPlius — 
niekai, nors šiuo tarpu ir duodanti gerą pelną. Vis dėlto toli- 
moje ateityje tie du produktai drauge žmonijai išeis į naudą. 


310 MARGARET ATWOOD 


Projektas ir Piliulė — glaudžiai susiję vienas su kitu. Piliulė 
padarys galą chaotiškam dauginimuisi, Projektas ją pavaduos 
savo pažangesniu metodu. Galima sakyti, jog tai dvi to paties 
plano stadijos. 

Nuostabu, jog kadaise neįveikiamos aukštybės dabar taip 
lengvai pasiekiamos štai čia, toliau kalbėjo Griežlys. Teko 
modifikuoti atgyvenusias primato smegenis, ir tiek. Išnyko 
destruktyvios savybės — savybės, nulėmusios didumą dabar- 
tinių pasaulio negandų. Pavyzdžiui, rasizmas, Dausoje pri- 
skiriamas prie naujai atsiradusių tariamų rūšių, pavyzdinėje 
grupėje išrautas iš šaknų: paprasčiausiai atjungtas žadiklis, 
pažinimo mechanizmas, Dausos žmonės neskiria odos at- 
spalvių. Jų visuomenėje nėra hierarchijos, nes jie neturi 
galinčio ją sukurti atminties neuronų tinklo. Kadangi jie 
nei medžiotojai, nei žemdirbiai, trokštantys kuo platesnių 
žemės valdų, jiems svetima teritorijos sąvoka: valdymo po- 
linkis, taip giliai įsišaknijęs žmonių sąmonėje, panaikintas. 
Jie maitinasi vien lapais, žole ir kartais uogomis — to maisto, 
reikalingo jų gyvybei palaikyti, niekada netrūksta. Jų ne- 
kamuoja nuolatiniai gašlos proveržiai, nė šešėlio hormonų 
audrų:jie poruojasi atitinkamais laikotarpiais kaip ir diduma 
žinduolių, išskyrus žmones. 

Tiesą pasakius, kadangi tie žmonės neturės nieko, ką ga- 
lėtų palikti palikuonims, jiems nerūpės nei genealogija, nei 
vedybos, nei skyrybos. Jie idealiai prisitaikę prie gyvenamo- 
sios aplinkos, taigi jiems neprireiks statytis namų, gamintis 
įrankių, ginklų ir, savaime suprantama, siūtis drabužių. Jiems 
neprireiks išgalvoti visokiausių pražūtingų simbolių — tokių 
kaip karalystės, šventųjų paveikslai, dievai ar pinigai. Daugių 
daugiausia teks perdirbti savo išmatas. Tobulai kryžminant 
genus, panaudojant genetinę medžiagą... 

— Pala, pala, — įsiterpė Džimis. — Tačiau vidutinis statistinis 
tėvas — bent jau diduma jų — vargu ar pageidaus, kad jų kū- 
dikis turėtų tokių savybių. Ar nemanai, kad truputį nuklysti 
į lankas? 

— Aš tau sakiau, jog tai pavyzdiniai modeliai, — kantriai 
aiškino toliau Griežlys. — Jie liudija, kokios galimybės atsi- 
veria mokslui. Būsimiems pirkėjams mes galėsime pateikti 
virtualaus kūdikio savybių sąrašą, paskiau patenkinti jų pa- 
geidavimus. Anaiptol ne visi pageidaus visų tų priedų ir pa- 
pildų, tai mes turėjome galvoje. Vis dėlto tikriausiai nustebsi 
išgirdęs, kiek žmonių pageidauja mielo gražučio kūdikėlio, 
kuris maitintųsi vien žolyte. Projektu labai domisi vegetarai. 
Mes atlikome rinkos tyrimus. 

Gražumėlis, tarė sau Džimis. Turint tokį kūdikėlį, nebe- 
reikės rūpintis vejos priežiūra. 

— Jie moka kalbėti? — paklausė. 

— Žinoma, moka, — atsakė Griežlys. — Jeigu tik turi ką pa- 
sakyti. 

— O juokauti? 

— Nelabai, —atsakė Griežlys. — Norint juokauti, reikia turėti 
truputį piktumo, būti kandžiam. Mes atlikome galybę ekspe- 
rimentų ir vis dar tęsiame klinikinius bandymus, tačiau, man 
regis, netrukus sugebėsime nusikratyti juokų. 

Šypsodamas Džimiui, jis pakėlė taurę. 

— Džiaugiuosi, kad tu čia, kankale, — pridūrė. — Neturėjau 


su kuo pasišnekėti. 


Dausoje po kupolu Džimis gavo atskirą butą. Daiktai atsi- 
dūrė ten anksčiau už jį patį, visi drabužiai dailiai išlyginti, su- 
dėti ten, kur priklauso: apatiniai — apatinių drabužių stalčiuje, 
marškiniai gražiai sukrauti krūvele, elektrinis dantų šepetėlis 
pakrautas, — be to, atsirado daugiau daiktų, nei jis tarėsi kada 
nors turėjęs. Naujų marškinių, daugiau apatinių, daugiau elek- 
trinių dantų šepetėlių. Oro kondicionierius buvo sureguliuotas 
taip, kad kambariuose būtų jo mėgstama temperatūra, valgo- 
majame ant stalo puikavosi gardūs pavakariai (melionas, itališka 
dešra, brie sūris, sprendžiant iš etiketės, tikras). Valgomajame 
ant stalo! Kaip gyvas jis neturėjo valgomojo. 


Įsimylėjęs Griežlys 


L iatsėiojs žaibai, griaudžia perkūnija, pliaupia liūtis, tokia 
sūdri, jog aplink balta balta, kaip tiršta migla, kurią gali raikyti 
peiliu, nelyginant lydytas stiklas. Sniego žmogus — stuobrys, 
juokdarys, bailys — tupi susigūžęs ant sienos, rankomis prisi- 
dengęs galvą, iš viršaus pažiūrėjus — paskutinis mulkis. Jis 
humanoidas, hominidas, nukrypęs nuo normos, siaubingas; 
jis taps padavimu, jeigu atsiras tokių, kurie sugeba pasakoti 
padavimus. 

Jeigu šalia būtų klausytojas, kokių nebūtų dalykų jis būtų 
pritauškęs, kiek prisiraudojęs ir prisiskundęs! Įsimylėjėlio 
nusiskundimai savo mylimąja ar kas nors panašaus. Yra iš ko 
pasirinkti. 

Mat dabar mintyse jis prisiartino prie atomazgos, prie tos 
tragedijos vietos, kur įterpti autoriaus žodžiai: Pasirodo Oriksė. 
Lemtinga akimirka. Tačiau kuri akimirka lemtinga? Pasirodo 
Oriksė, mergaitė iš pedofilų pornosvetainės, su gėlių vainikėliu ant 
galvos, plaktos grietinėlės dribsniais ant smakro; arba: Pasirodo 
Oriksė, nuogai nuoga auklėtoja uždaroje Griežlio genties šven- 
tykloje; arba: Pasirodo Oriksė, rankšluosčiu apsivyniojusi galvą, 
ką tik išsimaudžiusi po dušu; arba: Pasirodo Oriksė, vilkinti 
pilku kostiumėliu su kelnėmis, avinti bateliais su pusaukščiais 
kulniukais, su lagaminėliu rankoje, įsikūnijusi profesionalė, 
Komplekso prekybos tarnybos pažiba? Kuri akimirka lemtinga 


ir kaip galima įsitikinti, jog tam tikra tema sieja pirmąjį epi- 

zodą su paskutiniuoju? Ar buvo viena vienintelė Oriksė, ar 
jų buvo legionas? 

Tinka bet kuri, svarsto Sniego žmogus lietaus plaunamu 
veidu. Jos visos tikros, nes dabar jos visos manyje. 

Ak, Džimi, tai labai gerai. Man taip džiugu, kad tu tai suvoki. 
Dausa prarasta, tačiau Dausa gyva tavyje, ir tai dar geriau. O 
paskiau sidabrinis juoko čiurlenimas prie pat ausies. 


Džimis ne iškart pažino Oriksę, nors tikriausiai ją matė 
tą pirmąją pavakarę, kai žiūrėjo į vienpusį veidrodį. Kaip ir 
Griežlio genties žmonės ji nevilkėjo drabužiais, kaip ir Griežlio 
genties žmonės ji buvo žavi ir iš tolo beveik nesiskyrė nuo 
kitų. Palaidais ilgais tamsiais plaukais, ji stovėjo nusisukusi, 
įsimaišiusi į būrelį kitų; scenos elementas, ir tiek. 

Po kelių dienų, Griežliui mokant jį, kaip reikia dirbti sa mo- 
nitoriais, perduodančiais medžiuose paslėptų vaizdo kamerų 
įrašus, Džimis pamatė jos veidą. Ji pasisuko į kamerą, ir jis vėl 
ją pamatė, pamatė tą patį kiaurai veriantį žvilgsnį, pamatė tokį, 
koks jis buvo iš tikrųjų. Tik jos akys atrodė kitokios — žalios 
ir spindinčios kaip Griežlio genties žmonių. 

Žvelgdamas į tas akis, Džimis patyrė akimirką gyvos pa- 
laimos, gyvo siaubo: dabar ji buvo nebe vaizdas — paveikslas, 
glūdintis slaptoje ir tamsoje, atspaudas, Džimio laikomas At- 
jaunoje, naujajame bute, naujoje lovoje tarp čiužinio ir tre- 
čios lentelės. Staiga ji pasidarė tikra, trimatė. Jam dingtelėjo, 
kad jis sapnuoja. Kaip žmogų gali va šitaip vienu akimoju 
pavergti žvilgsnis, kilstelėtas antakis, atkišta ranka? Jis buvo 
pavergtas. 

— Kas ji tokia? — paklausė jis Griežlį. 

Ji laikė rankose jauniklį skunkėną, rodė jį Griežlio genties 
žmonėms, ir tie jį švelniai glostė. 

— Juk ji ne iš tų. Ką ji ten veikia? 

— Moko juos, — atsakė Griežlys. — Mums reikėjo tarpinin- 
ko, kuris sugebėtų laisvai bendrauti jų lygmeniu. Paprastomis 


sąvokomis, be jokios metafizikos. 

— Ko ji moko? — abejingai paklausė Džimis: nevalia išsi- 
duoti pernelyg susidomėjus kokia nors moterimi — Griežlys 
nedovanos neišsityčiojęs. 

— Botanikos ir zoologijos, — nusišypsojo Griežlys. — Kitaip 
tariant, ko nevalia valgyti ir kas gali įkąsti. Ir ko nevalia už- 
gauti, — pridūrė jis. 

— O kodėl ji nuoga? 

— Jie niekad nėra matę drabužių. Drabužių jie varžytųsi. 

Oriksės pamokos būdavo trumpos: optimalus variantas — ne 
daugiau kaip vienas dalykas per pamoką, paaiškino Griežlys. 
Dausos modeliai nebuvo buki, stačiai pradėjo daugmaž nuo 
nulio, tad reikėjo nuolat kartoti tą patį. Kuris nors darbuotojas, 
savo srities specialistas, išdėstydavo Oriksei tos dienos temą, 
tai, apie ką jai priklauso kalbėti, — lapus, vabzdžius, žinduo- 
lius, roplius. Paskiau ji apsipurkšdavo cheminiu preparatu, 
pagamintu citrusinių pagrindu, kad nuslopintų moteriškų 
feromonų kvapą — kitaip galėtų būti bėdos, nes vyrai, už- 
uodę jos kvapą, pagalvotų, jog metas poruotis. Pasiruošusi 
ji įsprūsdavo vidun pro slaptus vartelius medžių tankmėje. 
Šitaip ji pasirodydavo Griežlio genties pasaulyje ir dingdavo 
nesukeldama jokios sumaišties jų mintyse. 

— Jie pasitiki ja, — tarė Griežlys. — Ji puikiai su jais sutaria. 

Džimiui nusmuko širdis. Griežlys įsimylėjęs — pirmąsyk - 
gyvenime. Svarbu ne tai, kad jis giria Oriksę, nors iš jo retai 
gali susilaukti pagyrimo. Jis išsidavė balso tonu. 

— Kur tu ją aptikai? — paklausė Džimis. 

— Seniai ją pažįstu. Dar nuo tų laikų, kai Votsono-Kriko 
institute rašiau daktarinę. 

— Ar ji ten studijavo? 

O jeigu studijavo, tai ką? — dingtelėjo Džimiui. 

— Nevisiškai, — atsakė Griežlys. — Aš ją susiradau per Stu- 
dentų paslaugų biurą. 

— Tu buvai studentas, o ji teikė paslaugas? — stengdamasis 


pokštauti, paklausė Džimis. 

— Pataikei. Aš jiems pasakiau, ko pageidauju, —ten galėdavai 
užsisakyti labai konkrečiai nurodydamas požymius, pateikda- 
mas nuotrauką arba vaizdo įrašą, ir jie stengdavosi patenkinti 
tavo pageidavimus. Aš užsisakiau tokią, kuri būtų panaši į 
aną... — prisimeni aną reginį žiniatinklyje? 

— Kurį? 

— Aš tau padariau tada atspaudą. Iš Kviestukių svetainės, 
prisimeni? 

— Nelabai, — atsakė Džimis. 

— Prisimeni, mes dažnai žiūrėdavome tą spektaklį? 

— Lyg ir prisimenu, — atsakė Džimis. 

— Aš naudojau tą mergaitę įeidamas į Būtovę. Prisimeni? 

— Aha, pamenu, — atsakė Džimis. — Kiekvienam savo. Pa- 
siilgai mažamečių sekso? 

— Kai jie man ją atsiuntė, ji jau nebuvo mažametė. 

— Na, žinoma. 

— Vėliau aš skirdavau jai pasimatymus. Apskritai tat buvo 
draudžiama, bet visi mes kartais pažeidžiame taisykles. 

— Taisyklės rašomos tam, kad žmonės jų nesilaikytų, — tarė 
Džimis, jausdamasis vis prasčiau ir prasčiau. 

— O paskiau, atvažiavęs čionai, pasiūliau jai teisėtas parei- 
gas. Ji džiaugdamasi sutiko. Atlyginimas trigubai didesnis nei 
ten, kur ji anksčiau dirbo, be to, gausybė visokių priedų; kita 
vertus, ji prisipažino, jog domisi tuo darbu. Turiu pasakyti, 
kad ji stropi darbuotoja. 

Griežlys šyptelėjo patenkintas savimi, pasipūtęs kaip rujos 
vadeiva, ir Džimiui rankos panižo kirsti jam į snukį. 

— Puiku, — pasakė jis. 

Širdį jam peiliais raižė. Surasti ir vėl netekti. Griežlys — jo 
geriausias draugas. Pataisa: vienintelis draugas. Džimis nega- 
lėtų nė pirštu prie jos prisiliesti. Juk tikrai negalėtų? 


Jiedu palaukė, kol Oriksė išėjo iš dušo, kur nusiplovė ap- 
sauginį repelentą ir, pasak Griežlio, išsiėmė žalius kontaktinius 
lęšius: jos rudos akys galėjo sutrikdyti Griežlio gentį. Pagaliau 

ji pasirodė drėgnus plaukus susipynusi į kasą; Griežlys juodu 
supažindino, ir ji padavė Džimiui savo mažą rankutę. (Aš ją 
paliečiau, tarė sau Džimis, lyg būtų dešimties metų vaikas. 
Aš tikrai ją paliečiau.) 

Ji vilkėjo standartine laboratorijos apranga: švarkeliu ir kel- 
nėmis. Atrodė lyg su pižama. Prie kišenaitės buvo prisegta 
kortelė su vardu: ORIKSĖ (ORYX BEISA). Ji pati išsirinko 
tą vardą iš Griežlio sąrašo. Jai patiko, jog vadinsis grakštaus 
Rytų Afrikos žolėdžio vardu, tačiau sutriko išgirdusi, jog ta 
rūšis jau senių seniausiai išnykusi. Griežliui teko aiškinti, jog 
Dausoje tokia tvarka. 

Paskiau jie trise gėrė kavą Dausos kavinėje. Kalbėjo apie 
Griežlio gentį — taip juos vadino Oriksė, — apie tai, kaip jie 
jaučiasi. Pasak Oriksės, kaip visada. Išmoko užkurti laužą. 
Jiems patiko skunkėnas. Jai gera su jais, širdis atsigauna. 

— Arjie neklausinėja, kaip atsirado? — paklausė Džimis. — Ir 
ką jie čia veikia? 

Jie tiek jam rūpėjo kiek pernykštis sniegas, stačiai reikė- 
jo įsiterpti, kad galėtų žiūrėti į Oriksę, nesukeldamas jokių 
įtarimų. 

— Tu nesupratai, — tarė Griežlys savo įprastu tonu, lyg kreip- 
damasis į kokį mulkį. — Šita savybė jiems pašalinta. 

— Ne, tiesą pasakius, klausinėja, — atsiliepė Oriksė. — Šian- 
dien jie paklausė, kas juos sukūrė. 

— Ir? 

— Aš pasakiau jiems teisybę. Pasakiau, kad juos sukūrė 
Griežlys. — Ir susižavėjimo kupina šypsena pažvelgė į Griežlį: 
Džimis galėjo apsieiti ir be to. — Aš jiems papasakojau, kad jis 
labai protingas ir geras. 

— Ar jie klausė, kas toks yra Griežlys? — paklausė Griež- 
lys. — Ar jie norėjo jį pamatyti? 

— Regis, tat jiems nerūpėjo. 


Dienos ir naktys Džimiui virto ištisine kančia. Jis troško lies- 
ti Oriksę, garbinti ją, atskleisti kaip dailiai supakuotą dovaną, 

nors ir įtarė, jog ten gali slypėti kas nors baisaus — nuodinga 
gyvatė, namudinė bomba ar pražūtingi milteliai. Ne pačioje 
Oriksėje, savaime suprantama. Susidariusioje situacijoje. Tai 
tabu, tolydžio kartojo jis sau. 

Jis laikėsi kaip galėdamas garbingiau: dėjosi, kad ja nė kiek 
nesidomi, ar bent jau stengėsi neišsiduoti. Važinėjo į plebo- 
polį, pirkosi mergas baruose. Pamaivas, mergas, apsilipinusias 
blizgučiais, pasipuošusias nėriniais, visokias, kokios tik buvo 
siūlomos. Kiekvienąsyk leidosi Griežlio vakciną; turėjo savo 
asmens sargybinį, tad jautėsi saugus. Iš pradžių mėgavosi, 
paskui tik stengėsi prasiblaškyti, paskui išvykos tapo įpročiu. 
Niekas nepadėjo išsivaduoti nuo Oriksės. 

Jis stengėsi pasinerti į darbą, bet ten nebuvo nieko sudė- 
tinga. PalaimaPlius piliulės pačios savaime turės paklausą, jam 
nereikės nė piršto prikišti. Tačiau netrukus turėjo prasidėti 
kampanija, tad jis patvarkė, kad darbuotojai sugalvotų kokių 
nors vaizdinių priemonių, raiškių šūkių: Meskit lauk prezer- 
vatyvus! PalaimaPlius — smagumo viršūnė! Gyvenk ir žvenk! 
Nuotraukų, kur vyrai ir moterys, išsišiepę kaip maniakai, 
plėšia vienas nuo kito drabužius. Paskiau du vyrai, paskiau 
dvi moterys, — jau be šūkio apie prezervatyvus. Paskiau trise. 
Tokio šlamšto galėjo prisigalvoti ir miegodamas. 

Savaime suprantama, jei įmanytų užsnūsti. Naktimis tyso- 
davo atsimerkęs, plūsdamas save, apraudodamas savo dalią. 
Plūsti, apraudoti, pravartūs žodžiai. Neviltis. Meilė be atsako. 
Mylimoji. Paniekintas. Atgyvenęs. 


Vėliau Oriksė jį sugundė. Kaip kitaip pasakysi? Tyčia atėjo 
pas jį, įlėkė ir per dvi minutes ištraukė iš kiauto. Jis pasijuto 
taip, lyg jam būtų dvylika metų. Tokius reikalus puikiai išmanė 
ir taip laisvai elgėsi tą pirmąjį kartą, kad jis neteko žado. 

— Norėjau, kad nustotum kamuotis, — paaiškino ji. — Dėl 
manęs. 

— Iš kur tu galėjai žinoti, kad aš kamuojuos? 


— Et, aš visada žinau. 

— Na, o Griežlys? — paklausė jis, kai ji pagavo jį ant kabliuko, 
ištraukė ant kranto ir paliko bežiopčiojantį. 

— Tu Griežlio bičiulis. Jis irgi norėtų, kad nustotum ka- 
muotis. 

Džimis tuo abejojo, bet tarė: 

— Man kažkaip nesmagu. 

— Ką tu čia paistai, Džimi? 

— Argi tu... Juk jis... 

Avigalvis! 

— Griežlys sklando aukštybėse, Džimi, — tarė ji. — Jis gyvena 
idėjų pasaulyje. Užsiima svarbiais reikalais. Neturi laiko Žaisti. 
Šiaip ar taip, jis mano bosas. O su tavimi man smagu. 

— Taip, bet... 

— Griežlys nesužinos. 


Regis, Griežlys tikrai nieko nežinojo. Gal buvo pernelyg ja 
susižavėjęs, nematė, kas darosi aplink; o gal, galvojo Džimis, 
meilė iš tiesų akla. Arba apakina. Be jokios abejonės, Griež- 
lys mylėjo Oriksę; beveik žeminosi prieš ją. Netgi liesdavo 
ją, kitiems matant. Griežlys nebuvo linkęs glaustytis, visada 
laikydavosi atstu, tačiau dabar stengdavosi prisiliesti prie 
Oriksės, uždėdavo ranką jai ant peties, alkūnės, apkabindavo 
per liauną liemenį, plekšnodavo per dailius sėdmenis. Mano, 
mano, — sakyte sakydavo jo ranka. 

Negana to, ko gero, labiau ja pasitikėjo negu Džimiu. Ji 
patyrusi verslininkė, sakydavo jis. Duodavo jai PalaimosPlius 
pavyzdžių: ji turėjo naudingų pažinčių plebopolyje, senų 
draugų, su kuriais dirbo Studentų paslaugų biure. Todėl daug 
važinėdavo po pasaulį. Į sekso klinikas, sakydavo Griežlys. Į 
viešnamius, atkirsdavo Oriksė: kur geriau atliksi klinikinius 
bandymus? 

— Svarbiausia — nebandyk pati, — sakydavo jai Džimis. 

— Nieku gyvu, Džimi. Man Griežlys uždraudė. 

— Tu visada darai tai, ką liepia Griežlys? 

— Jis mano bosas. 

— Jis tau liepė tai daryti? 

Ji išplėtė akis. 

— Ką tokio, Džimi? 

— Tai, ką darai dabar. 

— Ak, Džimi, tu amžinai juokauji. 


Tomis dienomis, kai ji būdavo išvykusi, Džimis nerasdavo 
sau vietos. Jaudindavosi dėl jos, ilgėdavosi, pykdavo, kad jos 
nėra šalia. Grįžusi iš kelionės, ji staiga atsirasdavo jo kamba- 
ryje vidury nakties: visada taip darydavo, nesvarbu, ką būdavo 
numatęs Griežlys. Iš pradžių užsukdavo pas Griežlį, duodavo 
ataskaitą apie savo Žygius ir laimėjimus: kiek piliulių išnaudota, 
kur išplatinta, kokie rezultatai, — tikslią ataskaitą, nes jis buvo 
nepaprastai reiklus. Paskiau, jos žodžiais tariant, rūpindavosi 
asmeniniu gyvenimu. 

Pasak Oriksės, Griežlio lytiniai poreikiai buvo paprasti ir ne- 
išradingi: anaiptol ne tokie įmantrūs kaip Džimio. Jokio sma- 
gumo, stačiai darbas, ir tiek, — nors ji gerbė Griežlį, iš tikrųjų 
gerbė, juk jis buvo genijus. Tačiau, Griežliui paprašius pabūti 
ilgiau, galbūt dar sykį pasimylėti, ji visada atsisakydavo prasi- 
metusi kokia nors dingstimi — nuovargiu, galvos skausmu, kuo 
nors įtikima. Prasimanydavo meistriškai, mokėdavo meluoti 
kaip niekas kitas, buvo melagė, kokių reta, — pabučiuodavo 
kvaišą Griežlį, šypsodamasi pamodavo ranka, išlėkdavo pro 
duris ir akimoju atsidurdavo pas Džimį. 

Koks svarbus buvo tas žodis. Pas. 

Jis nesugebėjo prie jos priprasti, kiekvienąsyk ji sugalvodavo 
ką nors nauja, buvo tikra slėpinių dėžutė. Kiekvieną akimirką 
galėdavo atsiverti, atskleisti jam ką nors itin svarbaus, ligi tol 
nežinoma, gyvenimo esmę, jo arba savo gyvenimo esmę, —tai, 
ko jis visada geisdavo. Ko ilgėdavosi. Ko? 


— Vis dėlto kas dėjosi tame garaže? — paklausė Džimis. 
Jis neduodavo jai ramybės, klausinėdavo apie ankstesnį jos 
gyvenimą, trokšdavo viską išsiaiškinti. Jam rūpėdavo men- 

kiausias niekas, kiekviena jos skaudžios praeities smulkmena. 
Galbūt jis troško sužadinti jos pyktį, tačiau niekada nesugebėjo 
jo užčiuopti. Arba jis glūdėjo pernelyg giliai jos širdyje, arba 
jo suvis nebuvo. Tačiau Džimis nenorėjo tuo patikėti. Juk ji 
ne mazochistė ir anaiptol ne šventoji. 

Jiedu gulėjo Džimio lovoje, žiūrėjo skaitmeninį televizorių, 
prijungtą prie kompiuterio, — kažkokia zoofilijos svetainė, du 
dresuoti vokiški aviganiai ir abigaliai užpleištuota plikai nusi- 
skutusi albinosė, ištisai ištatuiruota driežų atvaizdais. Garsas 
išjungtas, vien paveikslėliai: erotinis fonas. 

Jiedu valgė Vištienos grynuolius, atsineštus iš artimiausio 
prekybos centro valgyklėlės, sojinius bulvių šiaudelius ir sa- 
lotas. Salotose buvo špinatų iš Atjaunos šiltadaržių — jokių 
pesticidų, ar bent jau taip buvo skelbiama, — ir kopūstų nuo 
milžiniškų kopūstmedžių, serijinės gamybos, labai našių. Ža- 
lumynai atsidavė kanalizacija, bet ypatingas padažas slopino 
tą prieskonį. 

— Kokiame garaže, Džimi? — paklausė Oriksė. 

Ji nesiklausė. Jai patikdavo valgyti rankomis, šakučių ir 
peilių ji nekentė. Kuriems galams kaišioti į burną aštrius 
geležgalius? Kai valgai su jais, pasak jos, atrodo, jog kramtai 
skardą. 

— Pati žinai kokiame, — atsakė jis. — San Franciske. Tas 
menkysta. Tas išgama, kuris tave nupirko, atvežė tenai ir savo 
žmonai liepė sakyti, jog tu esi tarnaitė. 

— Džimi, kodėl tu prisigalvoji visokių nesąmonių? Aš nie- 
kada nebuvau jokiame garaže. 

Ji laižėsi pirštukus, draskydama Vištienos grynuolius, vieną 
gabaliuką įkišo Džimiui į burną. Paskiau leido aplaižyti jos 
pirštukus. Jis nučiulpė jos ovalinius nagučius. Tiek daugių 
daugiausia galėjo jam leisti, kad jos visos nesuvalgytų: ji buvo 
jame — jos kūno dalis jo kūno dalyje. Sueities metu, priešin- 
gai, jis būdavo joje. Tu būsi mana, taip sakydavo įsimylėjėliai 
senovinėse knygose. Niekad nesakydavo: Tu būsi manimi. 

— Žinau, kad buvai, — atrėmė Džimis. — Mačiau nuotraukas. 

— Kokias nuotraukas? 

— Vadinamąjį tarnaitės skandalą. San Franciske. Ar tas nu- 
karšęs baidyklė tave dulkino? 

— Ak, Džimi, — atsiduso ji. — Tai šit ką tu turi galvoje. Ma- 
čiau per televiziją. Ko tu jaudiniesi dėl to žmogaus? Jis buvo 
toks nukaršęs, beveik lavonas. 

— Ne, pasakyk, dulkinaisi? 

— Niekas manęs nevertė dulkintis tame garaže. Jau sa- 
kiau. 

— Ką gi, pataisa: niekas nevertė, bet tu vis dėlto dulkinaisi? 

— Tu manęs nesupranti, Džimi. 

— Bet noriu suprasti. 

— Ar tikrai? — Ji patylėjo. — Skanūs šiaudeliai. Tik pamanyk, 
Džimi, milijonai žmonių pasaulyje niekada nėra ragavę tokių 
šiaudelių! Mes laimingi! 

— Pasakyk. — Tikrai ten buvo ji. — Aš nepyksiu. 

Atodūsis. 

— Jis buvo geras žmogus, — prabilo Oriksė pasakų senelės 
balsu. Kartais jam atrodydavo, jog ji improvizuoja norėdama 
jam įtikti; kartais tardavosi, jog visą jos praeitį — viską, ką ji 
jam pasakojo, — jis pats išsigalvojo. — Jis gelbėjo merginas. 
Išpirkdavo joms lėktuvo bilietus, kaip ir sakiau per televiziją. 
Jeigu ne jis — manęs čia nebūtų buvę. Turėtum jam dėkoti! 

— Kodėl aš turėčiau dėkoti tam veidmainiui, tam niekingam 
šunsnukiui? Tu neatsakei į mano klausimą. 

— Taip, Džimi, dulkinausi. O dabar išmesk viską iš gal- 
vos. 

— Ar ilgai jis tave laikė užrakintą garaže? 

— Tai buvo kaip ir butas, — atsakė Oriksė. — Namuose ne- 
buvo vietos. Ne mane vieną jie buvo pasiėmę. 

— Jie? 

— Jis su žmona. Jie norėjo mums padėti. 

— O ji nepakentė sekso, ar ne? Todėl tave ir priėmė? Kad 
tas senas ožys ant jos neliptų? 

Oriksė atsiduso. 


222 MARGARET ATWOOD 


— Kodėl tu esi tokios blogos nuomonės apie žmones, Džimi? 
Ji buvo labai dvasinga moteris. 

— Nė velnio. 

— Liaukis keikęsis, Džimi. Aš noriu pasidžiaugti su tavimi. 
Neturiu laiko, reikia eiti, turiu aibę reikalų. Kodėl tu jaudi- 
niesi dėl to, kas nutiko senų senovėje? — Ji palinko prie jo, 
pabučiavo į lūpas, dar ricbias nuo Vištienos grynuolių. 

Riebokšlis, riebulis, prašmatnus, gašlus, goslus, magus, — sukosi 
Džimio mintyse. Jis grimzdėjo žodžių ir juslių akivare. 

Patylėjęs jis paklausė: 

— Kur eini? 

— Et, į vieną vietą. Aš tau paskambinsiu. 

Ji niekada nesisako, kur eina. 


Maistas išsineštinai 


Nd 
Ca prasideda ta istorijos dalis, kurią Sniego žmogus tolydžio 
persuka mintyse. Jam neduoda ramybės klausimas: O kas būtų 
buvę, jeigu. Jeigu kas? Ką jis galėjo pasakyti ar padaryti kitaip? 
Koks jo veiksmas ar žodis būtų galėjęs pakreipti įvykių eigą 
kita linkme? Apskritai — joks. O konkrečiai? 

Neišeik. Dar pabiūk. Daugių daugiausia jie būtų buvę drau- 
ge. Gal ji būtų likusi gyva — kodėl gi ne? Tuo atveju būtų 
buvusi su juo čia ir dabar. 

Eisiu atnešt ko nors užkrimsti. Šoktelėsiu į prekybos centrą. 
viena koja čia, kita ten. Man trūksta oro. Noriu kojas prasi- 
mankštinti. 

Ir aš eisiu kartu. Čia nesaugu. 

Nebūk kvailas! Visur pilna sargybos. Čia visi mane pažįsta. 
Kam jau kam, o man čia labai saugu. 

Mane kankina negera nuojauta. 

Tačiau Džimio nekankino negera nuojauta. Tą vakarą jis 
buvo laimingas. Laimingas ir aptingęs. Ji atėjo prieš valandą. 
Tiesiai iš pamokos su Griežlio gentimi, pasakojo jiems apie 
naujus lapus, žoles, dar buvo drėgna, ką tik išsimaudžiusi po 
dušu. Vilkėjo savotišku kimono, išmargintu raudonomis ir 
oranžinėmis plaštakėmis, tamsius plaukus susipynusi į ilgą 
kasą, rausvu kaspinu parišusi ją ant pakaušio. Atskubėjo už- 
dususi, susijaudinusi, trykšdama džiaugsmu (o gal stačiai tik 
puikiai vaidino), ir pirmiausia jis atrišo kaspiną. Kasa triskart 
apsivijo jo ranką. 

— Kur Griežlys? — sukuždėjo jis. 

Ji kvepėjo citrinomis, gaivia žole. 

— Nesirūpink, Džimi. 

— Vis dėlto kur? 

— Jo nėra Dausoje, jis išvažiavęs. Į kažkokį pasitarimą. Sakė, 
kad grįžęs negalės su manim susitikti, šiąnakt turi kažką ap- 
galvoti. Kai turi ką nors apgalvoti, jis nenori sekso. 

—Tu mane myli? 

Kvatojimas. Ką tai reiškia? Kvailas klausimas. Kam reikia 
klausinėti? Tu per daug šneki. Arba: Kas tai yra meilė? Arba 
dar: Dar pasvajok. | 


Praėjo kuris laikas. Ji vėl susirišo plaukus, apsivilko kimo- 
no, susiveržė juosta. Jis stovėjo jai už nugaros, žiūrėdamas į 
veidrodį. Troško ją apkabinti, nurengti, vėl pradėti viską iš 
naujo. 

— Neišeik, — tarė, tačiau bergždžia sakyti jai neišeik. Ką nors 
nutarusi, ji niekada nepersigalvoja. Kartais jam atrodydavo, 
kad jis tik eilinis jos klientas —iki ryto jai reikia aptarnauti visą 
tuntą. Žemos mintys, bet visa tai įmanoma. Jis nenumanė, ką 
ji veikia būdama viena. 

— Aš netrukus grįšiu, —tarė ji, įsispirdama į mažyčius rausvus 
sandalus. — Atnešiu picos. Gal dar ko nors nori, Džimi? 

— Kodėl mums nenusispjovus į visas tas nesąmones ir ne- 
pabėgus? — staiga užsidegęs, tarė jis. 

— Pabėgus iš čia? Iš Dausos? Kodėl? 

— Mudu galėtume būti drauge. 

— Džimi, koks tu juokingas! Juk ir dabar mudu drauge! 

— Mudu galėtume pabėgti nuo Griežlio, — tarė Džimis. — 
Mums nereiktų slapstytis, mudu galėtume... 

Ji išplėtė akis. 

— Klausyk, Džimi, betgi Griežliui mes reikalingi! 

— Man regis, jis viską žino, — tarė Džimis. — Apie mus. 

Jis tuo netikėjo, tikėjo ir drauge netikėjo. Kas be ko, pa- 
staruoju metu jiedu jau nieko nepaisė. Kaip Griežlys to nepa- 

stebėjo? Ar žmogus, toks išmanus daugelyje sričių, gali būti 
toks neišmanėlis? O gal Griežlys kur kas suktesnis, nei mano 
Džimis? Šiaip ar taip, nebuvo jokių jo klastos įrodymų. 
Džimis išnaršė visą butą ieškodamas „blakių“: miniatiūrinių 
vaizdo kamerų, mikrofonų. Jis išmanė, ko reikia ieškoti, — bent 


jau taip jam atrodė. Tačiau nieko nerado. 


Buvo įrodymų, mąsto Sniego žmogus. Buvo, bet aš jų ne- 
pastebėjau. 

Pavyzdžiui, kartą Griežlys paklausė: 

— Ar tu galėtum nužudyti mylimą žmogų, trokšdamas jį 
išvaduoti nuo kančių? 

— Turi galvoje eutanaziją? — paklausė Džimis. — Daugmaž 
nudaigoti mylimą vėžliuką? 

— Atsakyk, ir tiek, — tarė Griežlys. 

— Nežinau. Kokia meilė, kokia kančia? 

Griežlys nukreipė kalbą kita linkme. 

Vėliau, kartą jiems bepietaujant, paklausė: 

— Jeigu man kas nors atsitiktų, tikiuosi, jog tu imsies Dausos 
projekto. Norėčiau, kad tu prisiimtum visą atsakomybę kiek- 
vienąsyk, kai manęs čia nebus. Tai ne prašymas, bet oficialus 
potvarkis. 

— Ką turi galvoje sakydamas „kas nors atsitiktų“? — paklausė 
Džimis. — Kas tau gali atsitikti? 

— Na, žinai. 

Džimis pagalvojo, kad jis turi galvoje pagrobimą arba kon- 
kurentų pasikėsinimą: toks pavojus grėsė visiems Komplekso 
galvočiams. 

— Žinoma, — atsakė jis, — tačiau pirmiausia niekur kitur nėra 
tokios patikimos apsaugos, antra vertus, čia yra žmonių, kur 
kas geriau išmanančių reikalus už mane. Man stačiai kinkos 
per striukos, o apie mokslus aš nei bū, nei bė. 

— Tie žmonės — specialistai, — tarė Griežlys. — Jie nesugebės 


deramai įsijausti į Dausos modelius, jie tam netinka, stačiai 

jiems pritrūks kantrybės. Netgi man nelabai pavyksta. Nesu- 
gebu prie jų prisiderinti. O tu turi su jais daug ką bendra. 

— Pavyzdžiui? 

— Tu gali valandų valandas sėdėti nieko neveikdamas. Kaip 
ir jie. 

— Ačiū, — tarė Džimis. 

— Ne, aš nejuokauju. Aš noriu... norėčiau, kad tu apsi- 
imtum. 

— O Oriksė? — tarė Džimis. — Griežlio gentį ji perpratusi 
kur kas geriau už mane. 

Džimis ir Oriksė vadino juos Griežlio gentimi, tačiau 
Griežlys — niekada. 

— Jei manęs čia nebus, nebus nė Oriksės, — atsakė Griež- 
lys. 

— Gal ji susidegins kaip našlė? Nesąmonės! Aukodamasi 
susidegins drauge su tavo kūnu? 

— Panašiai, — nusišaipė Griežlys. 

Tuomet Džimis tai palaikė pokštu ir Griežlio neregėtos 


savimanos įrodymu. 


— Man regis. Griežlys mudu seka, — tą paskutinę naktį pa- 
sakė Džimis. 

Ir tik tada susivokė, jog tai galėtų būti teisybė, nors galbūt 
jis tai pasakė norėdamas pagąsdinti Oriksę. Sukelti jai paniką, 
nors iš tikrųjų nieko bloga negalvojo. Tarkime, kad jie pabėgs, 
tačiau kur jie gyvens, kaip sugebės pasislėpti nuo Griežlio, kaip 
užsidirbs pinigų? Gal Džimiui teks tapti suteneriu, gyventi 
iš jos uždarbio? Mat jis neturi jokių įgūdžių, tinkamų darbo 
rinkoje, nieko tokio, kas galėtų praversti plebopolyje, — bent 
jau tuo atveju, jeigu jiems prireiktų slapstytis. O slapstytis 
jiems tikrai reikės. 

— Man regis, jis pavyduliauja, — pridūrė jis. 

— Ak, Džimi, kodėl Griežlys turėtų pavyduliauti? Jis smerkia 


pavyduolius. Jo nuomone, pavyduliauti nedera. 

— Jis — žmogus, — tarė Džimis. — Nesvarbu, ar jis smerkia 
ką nors, ar ne. 

— Džimi, man regis, tu pavyduliauji. — Oriksė nusišypsojo 
ir, pasistiebusi ant pirštų galiukų, pakštelėjo jam į nosį. — Tu 
geras. Bet aš niekada nepaliksiu Griežlio. Aš juo tikiu, aš tikiu 
jo... — Ji susimąstė mintyse ieškodama tinkamo žodžio. — Tikiu 
jo vizija. Jis nori, kad pasaulyje būtų geriau gyventi. Taip jis 
man sako. Man regis, tai puiku, ar ne, Džimi? 

— Aš tuo netikiu, — atsakė Džimis. — Žinau, kad jis taip 
sako, bet manęs nepagausi ant to kabliuko. Jam nusispjauti į 
visa tai. Jam įdomu tik... 

— Ak, Džimi, tu klysti. Jis įminė mįslę, ir, man regis, gerai 
daro. Pasaulyje per daug žmonių, ir todėl žmonės blogi. Iš 
savo patirties tai žinau, Džimi. Griežlys labai protingas! 

Džimis veltui stengiasi — jam nepavyks apjuodinti Griežlio. 
Tam tikru požiūriu Griežlys jos dievukas. Labai svarbiu po- 
žiūriu. O jis, Džimis, ne dievukas. 

— Puiku. Viskas aišku. 

Laimė, kad per toli nenuėjo: ji nesupyko. Ir tai svarbiausia. 

Koks aš buvau mazgotė, mąsto Sniego žmogus. Apduotas. 
Apsėstas. Ne buvo — tebėra. 

— Džimi, norėčiau, kad tu prižadėtum išpildyti vieną pra- 
šymą. 

— Prižadu. 

— Jeigu čia nebus Griežlio, jeigu jis kur nors išvažiuos ir 
jeigu manęs irgi čia nebus, norėčiau, kad tu pasirūpintum 
Griežlio gentimi. 

— Tavęs čia nebus? Kodėl tavęs čia neturėtų būti? 

Ir vėl nerimas, įtarimai: jie ketina pabėgti, palikti jį šičia? Šit 
kaip? Oriksei jis žaisliukas, o Griežliui — dvaro juokdarys? 

— Išvažiuojate medaus mėnesio praleisti, ar ką? 

— Neapsimesk kvailiuku, Džimi. Juk jie kaip vaikai, jiems 
reikia priežiūros. Su jais reikia geruoju. 

— Judu kreipiatės ne tuo adresu, — tarė Džimis. — Jeigu pa- 
būsiu su jais ilgiau nei penkias minutes, kuoktelėsiu. 

— Aš žinau, kad tu sugebėsi. Rimtai šneku, Džimi. Sakyk, 
juk pasirūpinsi, neapvilsi manęs. Prižadi? 

Jinai glostė jį, bučiavo jo ranką, lūpomis sliuogdama vis 
aukščiau ir aukščiau. 

— Gerai. Prisiekiu, tegu mane skradžiai, jei netesėsiu žodžio. 
Na, laiminga? 

Ta priesaika jam buvo dyka vieta, tuščias pažadas, ir tiek. 

— Taip, laiminga. Tuoj grįšiu, Džimi, ir mudu pavalgysim. 
Nori ančiuvių? 


Ką ji turėjo omeny? Šimtąjį kartą svarsto Sniego žmogus. 
Ką ji galėjo numanyti? 


Hermetinė užsklanda 


is laukė jos — iš pradžių nekantraudamas, paskiau sunerimo, 
paskiau puolė į paniką. Nejaugi taip ilgai kepa pica? 

Pirmas pranešimas atėjo be penkiolikos dešimtą. Griežlio 
nebuvo vietoje, Džimis — jo pavaduotojas, tad jo pakviesti 
atbėgo siųstas Žmogus iš operacijų salės. 

Iš pradžių Džimiui dingtelėjo, kad tai įprastas dalykas, ei- 
linis nedidelės epidemijos protrūkis arba bioterorizmo aktas, 
tokių pranešimų dažnai pasitaikydavo. Kaip paprastai viskuo 
pasirūpindavo bioapranga vilkintys vaikinai ir merginos su 
visa įranga —liepsnosvaidžiais, izoliacijos palapinėmis, dezin- 
fekcinio mišinio bidonais ir negesintų kalkių duobėmis. Šiaip 
ar taip, nelaimė įvyko Brazilijoje. Labai toli. Tačiau Griežlys 
buvo įsakęs pranešti apie visus įvykius, kad ir kur jie būtų 
nutikę, ir Džimis nuėjo pažiūrėti, kas darosi. 

Paskiau dar vienas protrūkis, dar vienas, dar ir dar vienas, 
lyg greitoji ugnis per apšaudymą. Taivanas, Bankokas, Saudo 
Arabija, Bombėjus, Paryžius, Berlynas. Plebopoliai į vakarus 
nuo Čikagos. Žemėlapiai monitorių ekranuose mirgėte mir- 
gėjo raudonomis ugnelėmis, lyg kas būtų juos šlakstęs dažais. 
Ir ne vien keli atskiri taškai. Ištisai. 

Džimis bandė mobiliuoju telefonu susisiekti su Griežliu, 
bet tas neatsakė. Paliepė kompiuterininkams įjungti visus 
naujienų kanalus. Neįprastai išplitusi kraujosruva, skelbė 
pranešėjai. Simptomai: aukšta temperatūra, kraujuoja akys ir 


visas kūnas, spazmai, paskiau nustoja veikti vidaus organai ir 

žmogus miršta. Vos pasireiškus pirmiesiems ligos požymiams, 
nepaprastai greitai ištinka mirtis. Užkratas persiduoda per orą, 
tačiau, galimas daiktas, plinta ir per vandenį. 

Sučirškė Džimio mobilusis telefonas. Skambino Oriksė. 

— Kur tu? — suriko jis. — Grįžk. Ar matei... 

Oriksė raudojo. Tai buvo taip neįprasta, jog Džimis visai 
sutriko. 

— Ak, Džimi, — prabilo ji. — Man taip skaudu. Aš nieko 
nežinojau. 

— Viskas gerai, — tarė jis, norėdamas ją nuraminti. Pa- 
skiau: — Ką tu turi galvoj? 

— Tai buvo piliulėse. Tose piliulėse, kurias aš vežiojau, kurias 
pardavinėjau. Tai tie patys miestai, aš ten buvau. Tos piliulės 
turėjo padėti žmonėms! Griežlys sakė... 

Ryšys nutrūko. Džimis surinko numerį: pypt pypt pypt. 
Paskiau trakštelėjimas. Paskiau tyla. 

O jeigu ta velniava jau įsismelkė į Atjauną? O jeigu užsi- 
krėtė Oriksė? Jeigu ji pasirodys, jis neturės jėgų užtrenkti duris 
jai prieš nosį. Neturės jėgų netgi tuo atveju, jeigu kraujuotų 


jos visas kūnas. 


Apie vidurnaktį epidemijos protrūkiai pasireiškė iškart 
daugelyje vietų. Dalase. Sietle. Naujajame Niujorke. Buvo. 
toks įspūdis, jog užkratas nepersiduoda iš vieno miesto į kitą: 
epidemija pratrūkdavo susyk keliuose miestuose. 

Salėje buvo dar trys darbuotojai: Raganosis, Didysis Eršketas 
ir Baltoji Viksva. Vienas niūniavo, kitas švilpavo, trečias — Bal- 
toji Viksva — verkė. Galas. Kiti du jau sakė tą patį. 

— Ar galime imtis kokių kraštutinių priemonių? 

— Ką mums daryti? 

— Nieko, — atsakė Džimis, stengdamasis nepulti į pani- 
ką. — Čia saugu. Lauksime, kol viskas pasibaigs. Sandėlyje 
turime pakankamai atsargų. — Jis peržvelgė iškreiptus trijų 


darbuotojų veidus. — Mums reikia apsaugoti modelius. Mes 

nežinome, kiek trunka inkubacinis periodas, nežinome, kaip 
plinta užkratas. Nevalia nieko leisti vidun. 

Sulig tais žodžiais jie šiek tiek atsipeikėjo. Jis nuėjo į ope- 
racijų salę, pakeitė vidujų durų kodus, taipgi hermetinės už- 
sklandos kodą. Jam darbuojantis, sučirškė videofonas. Tai buvo 
Griežlys. Veidas ekranėlyje atrodė daugmaž kaip paprastai; 
regis, jis sėdėjo bare. 

— Kur tu? — paklausė Džimis. — Ar žinai, kas darosi? 

— Nėra ko jaudintis, — atsakė Griežlys. — Padėtis kontro- 
liuojama ir valdoma. 

Sprendžiant iš balso, jis buvo girtas — neįprastas dalykas. 

— Kokia, velniai rautų, padėtis? Kieno kontroliuojama ir 
valdoma? Tai pasaulinė epidemija! Tai Raudonoji Mirtis! Ko 
buvo tose PalaimaPlius piliulėse? 

— Kas tau sakė? — atsiliepė Griežlys. — Gal paukštytė pa- 
giedojo? 

Jis tikrai buvo girtas; girtas arba prisirijęs kvaišalų. 

— Nesvarbu. Tai tiesa, ar ne? 

— Aš esu prekybos centre, picerijoje. Ateinu, — tarė Griež- 
lys. — Nenuleisk rankų. 

Griežlys išjungė videofoną. Gal jis susitiko Oriksę, pa- 
galvojo Džimis. Gal ją atsives, gal jai nieko bloga neatsitiko. 
Paskiau išplūdo save: Pusgalvi! 

Jis nuėjo patikrinti Dausos projekto. Buvo įjungta naktinio 
dangaus simuliacija, švietė dirbtinė mėnesiena, Griežlio gentis, 
regis, ramiai miegojo. 

— Saldžių sapnų, —sukuždėjo žiūrėdamas pro stiklą. — Gar- 
džiai miegokite. Šiandien tik jūs vieni ir galite miegoti. 


Tai, kas atsitiko vėliau, išliko atmintyje kaip sulėtintas vaiz- 
das. Pornofilmas be garso, smegenų minkštinimas be rekla- 
minių intarpų. Tokia pasibjaurėtina melodrama, jog tada, kai 
jiedu su Griežliu buvo keturiolikos metų, jie būtų plyšę iš 


juoko, žiūrėdami tokį skaitmeninio vaizdo plokštelės įrašą. 

Reikėjo palaukti. Jis pasėdėjo kabinete, stengdamasis nu- 
siraminti. Mintyse verpetais sukosi pasenę žodžiai: atmainus, 
vibždėti, ynas, drobulė, kurtizanė. Netrukus atsistojo. Zaunyti, 
prusti. Įjungė savo kompiuterį, panaršė po naujienų puslapius. 
Visuotinė sumaištis, trūksta greitosios pagalbos automobilių. 
Politikai jau sakė prakalbas, ragino nepulti į paniką, gatvėmis 
siuvo policijos patrulių mašinos, iš megafonų skardėjo pra- 
šymai neiti į gatvę. Pratrūko maldos. 

Rinda. Dumsus. Pragobus. 

Jis nuėjo į neliečiamų atsargų sandėlį, paėmė purkštuvinį 
pistoletą, užtaisė, apsivilko dengiamosios spalvos striukę. 
Grįžo atgal į operacijų salę ir pasakė tai trijulei, jog kalbėjosi 
su Komplekso Jungtinės saugos tarnyba — netiesa — ir jog čia 
jiems negresia joks pavojus, — ko gero, irgi netiesa. Pridūrė, jog 
kalbėjosi su Gricžliu ir jog Griežlys įsakęs visiems eiti į savo 
kambarius numigti, nes artimiausiomis dienomis prireiksią 
jėgų. Jie, regis, apsiramino ir džiaugdamiesi pakluso. 

Džimis palydėjo juos iki hermetinės užsklandos, išleido į 
koridorių, vedantį į gyvenamąjį bloką. Sekdamas nueinančius 
vyrus žvilgsniu, matė juos jau mirusius. Jam buvo skaudu, bet 
jis negalėjo rizikuoti. Jų buvo trys, o jis — vienas: jeigu juos 
ištiktų isterija, jeigu jie užsimanytų ištrūkti iš pastato arba 
įsileisti draugus, jis neišgalėtų jiems sutrukdyti. Kai jie dingo 
iš akių, jis užsirakino. Dabar viduje po kupolu buvo tik jis ir 
Griežlio gentis. 

Jis pažiūrėjo naujienas, drąsindamasis kartą kitą gurkštelėjo 
škotiško viskio. Pakulos. Gerklinė. Kaukas. Dažinė mėlžolė. Jis 
laukė Oriksės, bet nedėjo jokių vilčių. Tikriausiai jai bus kas 
nors nutikę. Kitaip ji jau būtų čia. 

Auštant supypsėjo durų monitorius. Kažkas spaudė skaičius, 
norėdamas atidaryti hermetinę užsklandą. Aišku, nieko neiš- 
ėjo, nes Džimis buvo pakeitęs kodą. 

Įsijungė vidaus ryšio telefonas. 

— Ką ten išdarinėji? — tarė Griežlys. Sprendžiant iš balso 
tono, buvo įsiutęs. — Atidaryk. 

— Laikausi B plano instrukcijos, — tarė Džimis. — Biologinio 
užpuolimo atveju nieko neįsileisti. Tavo įsakymas. Aš aklinai 
uždariau hermetinę užsklandą. 

— Nieko nereiškia, kad nevalia įleisti manęs, —atkirto Griež- 
lys. — Matai, koks kankalas. 

— Iš kur aš galiu žinoti, kad tu neužsikrėtęs? — atkirto 
Džimis. 

— Aš neužsikrėtęs. 

— Iš kur aš galiu žinoti? 

— Tarkime, kad aš numačiau padarinius ir ėmiausi atsargu- 
mo priemonių, — irzliai atsiliepė Griežlys. — Šiaip ar taip, tu 
turi imunitetą. 

— Kaip tai? — nustebo Džimis. 

Tąanakt jo smegeninė buvo susipykusi su logika. Jis negalėjo 
patikėti Griežlio žodžiais, bet nesuvokė kodėl. 

— Plebopolių vakcinoje serumas inkubuotas su antikūnais. 
Pameni, anksčiau tu badydavaisi švirkšdamasis tą vakciną? 
Kiekvieną kartą, kai važiuodavai į plebopolį išsivolioti purve 
ir numaldyti savo nelaimingos meilės. 

— Iš kur tu žinai? — paklausė Džimis. — Iš kur tu žinai, kur 
aš būdavau ir ko trokšdavau? 

Jam pašėlusiai plakė širdis, sunkiai mezgėsi mintys. 

— Liaukis, pusproti. Įleisk. 

Džimis atidarė vidujas hermetinės užsklandos duris. Griež- 
lys stovėjo prie laukujų durų. Džimis įjungė hermetinės už- 
sklandos vaizdo kamerą: prieš pat akis atsidūrė Griežlio gal- 
va, užpildydama visą ekraną. Jis atrodė kaip sudaužytas. Ant 
marškinių apykaklės ryškėjo dėmė. Kraujas? 

— Kur buvai? — paklausė Džimis. — Mušeisi su kuo nors? 

— Geriau neklausk, — atsakė Griežlys. — Įleisk. 

— Kur Oriksė? 

— Čia, su manim. Jai bloga. 

— Kas jai atsitiko? Kas ten darosi? Aš noriu su ja pasikal- 
bėti! 

— Ji negali kalbėti. Nepajėgiu jos pakelti. Aš sužeistas. 
Liaukis kvaršinęs man galvą, tu, šūdvalka, ir įleisk. 

Džimis išsitraukė purkštuvinį pistoletą. Paskui surinko kodą 
ir pasitraukė į šalį. Toks jausmas, lyg skruzdės lakstytų per 
nugarą. Mes suvokiame daugiau, negu žinome. 

Durys atsidarė. 

Smėlinės Griežlio kelnės buvo užlietos krauju. Dešinėje 
rankoje jis laikė paprastą lenktinį peilį —su dviem geležtėmis, 
nagų dildele, kamščiatraukiu ir žirklutėmis. Kita ranka nešė ap- 
glėbęs Oriksę —ji lyg snaudė, įsikniaubusi Griežliui į krūtinę, 
per liemenį dryksojo ilga kasa su įrištu raudonu kaspinu. 

Džimis žiūrėjo pašiurpęs, netikėdamas savo akimis. Griežlys 
permetė Oriksę ant kairės rankos ir pervėrė Džimį niauriu 
žvilgsniu. 

— Aš pasikliauju tavimi, — tarė. 

Ir perpjovė jai gerklę. 

Džimis šovė į jį. 


2 


Kupolas 


P, audros atvėso. Tolumoje virš medžių kyla migla, lei- 
džiasi saulė, paukščiai pradeda savo vakarinį koncertą. Virš 
galvos sklando trys varnai, juodi sparnai, rodos, liepsnoja, 
beveik girdėti atskiri žodžiai. Griežly! Griežly! — karkia jie. O 
svirpliai čirpia: Orikse! Man haliucinacijos, sako sau Sniego 
žmogus. 

Jis toliau eina siena, klibikščiuoja žingsnis po žingsnio. 
Pėda — nelyginant dideliausia virta dešrelė, prikimšta karštos 
sukramtytos mėsos, be kaulų, atrodo, jog tuoj ims ir sprogs. 
Kad ir kokia bakterija ten tarptų, aišku kaip diena, kad jos 
neveikia sekykloje aptikti antibiotikai. Gal Dausoje, kur nors 
nusiaubtame Griežlio neliečiamų atsargų sandėlyje — žino, 
kad jis nusiaubtas, pats jį ir nusiaubė, — pasiseks aptikti ką 
nors veiksmingesnio. 

Griežlio neliečiamų atsargų sandėlis. Pasakiškas Griežlio 
planas. Genialios Griežlio idėjos. Griežlys, Griežlijos kara- 
lius, nes Griežlys tebėra ten, savo valdose, vis dar valdo, nors 
kadaise švietęs kupolas dabar aptemęs. Tamsesnis už tamsą, 
ir dalis tos tamsos priklauso Sniego žmogui. Tik jo dėka ji ir 
atsirado. 

— Neikim ten, — sako Sniego žmogus. 

Zuikuti, tu jau čia. Tu niekada iš čia nekėlei kojos. 


Priėjęs aštuntą sekyklą, kyšančią virš Dausos parko, jis pa- 
sitikrina, ar atrakintos aukštutinio kambario durys — kur kas 

maloniau būtų nusilcisti laiptais, — bet, deja, jos užrakintos. 
Pro stebėjimo angą įdėmiai apžiūri viską apačioje: regis, di- 
desnių ar vidutinių gyvybės formų nematyti, nors krūmuose 
kažkas brazda — veikiausiai voverė, pagalvoja Sniego žmogus. 
Išsitraukia iš maišo virve susuktą paklodę, vienu galu pririša 
prie ventiliacijos vamzdžio — nepatikima, bet kitos išeities 
nėra, — o antrą galą nuleidžia nuo viršaus palei sieną. Virvė 
išėjo kokių dviejų metrų ilgumo, nieko baisaus neatsitiks 
nudribus, svarbu neįsispirti į žemę skaudama koja. Jis lei- 
džiasi virve, įsitverdamas čia viena, čia kita ranka. Valandėlę 
kybo ant virvės nelyginant voras, nesiryžta — ar nėra kokių 
patarimų, kaip reikia nušokti? Ką buvo skaitęs apie šuolius 
su parašiutu? Lyg patartina pariesti kojas per kelius. Paskiau 
pasileidžia. 

Atsitrenkia į žemę abiem kojomis. Skausmas nežmoniškas, 
jis ritinėjasi dumble stūgaudamas kaip ietimi pervertas žvėris, 
paskiau kūkčiodamas atsistoja ant kojų. Pataisa: ant vienos 
kojos. Lyg ir nieko nesusilaužė. Jis dairosi aplink kokios šakos, 
kad galėtų pasiremti kaip kukiu, pastebi. Laimė, kad šakų nie- 
kad netrūksta — jos auga ant medžių. 

Dabar jam norisi gerti. 

Grieždamas dantimis, jis straksi per brūzgynus — strykt 
pastrykt. Beeidamas užmina ant didelės bananinės sraigės ir 
vos neparvirsta. Jam pasidaro šlykštu: sraigė šalta, lipni, kaip 
nuluptas raumuo šaldytuve. Šliaužiantis snarglys. Jeigu būtų 
Griežlio genties, turėtų atsiprašyti: Atleisk, aš užlipau ant tavęs, 
Oriksės vaike, būk geras, nepyk, kad aš toks žioplas. 

Jis pabando prabilti balsu: 

— Atleisk. 

Ar kas nors pasigirdo? Atsakymas? 

Jeigu prakalbo sraigės, — vadinasi, nebėra laiko. 

Jis nusigauna iki kupolo ir, ratu apsukęs tą baltą, įkaitusį, 
ledinį auglį, prieina pagrindinį įėjimą. Aha, hermetinė už- 
sklanda atdara, kaip ir buvo palikęs. Jis giliai įkvepia oro ir 

O štai ir Griežlys su Orikse — tai, kas iš jų atliko. Juos su- 
dorojo maitvanagiai, ištąsė šen bei ten, aplink sumišai mėtosi 
didieji ir mažieji kaulai — lyg didžiulis galvosūkis. 

O štai ir Sniego žmogus, bukas kaip mietas, avigalvis, leng- 
vabūdis, naivuolis, veidu žliaukia prakaitas, milžiniška ranka 
gniaužo širdį, jis žiūri į savo vienintelę meilę, į savo vienin- 
telį draugą. Griežlys spokso tuščiomis akiduobėmis į Sniego 
žmogų, kaip anksčiau — tuščiomis akimis. Šaiposi iššiepęs visus 
dantis. Na, o Oriksė guli kniūpsčia, nusisukusi, lyg apimta 
sielvarto. Kaspinas plaukuose tebėra toks pat rausvas. 

Ak, kaip juos apraudoti? Netgi to jis nemoka. 


Sniego Žmogus eina pro vidujas duris, pro kontrolės punktą, 
gyvenamojo bloko link. Šilta, drėgna, tvanku. Pirmiausia — į 
sandėlį; suranda jį kaip niekur nieko. Tamsu, šviesos tik tiek, 
kiek prasismelkia pro stoglangius, bet jis turi žibintuvėlį. 
Trenkia pelėsiais, žiurkėmis ar pelėmis, tačiau niekas nepa- 
liesta nuo tada, kai jis čia lankėsi paskutinį kartą. 

Jis suranda vaistų spintas, naršo. Tvarsčiai nudegimo atve- 
ju, liežuvio spaustai, tamponai. Dėžutė analinių termometrų, 
tačiau jis neketina jų kaišioti į išeinamąją angą — ir šiaip aišku, 
kad jis degte dega. Kelios antibiotikų rūšys, tabletės, vadinasi, 
lėtai veikia, ir dar vienas butelis Griežlio superbaktericidinio 
kokteilio, skirto išvykoms į plebopolį. Viena koja ten, kita — čia, 
neužsibūk, nes, laikrodžiui išmušus dvyliktą, virsi moliūgu, — sa- 
kydavo Griežlys. Jis skaito užrašą etiketėje, tikslius Griežlio 
nurodymus, apsvarsto dozės dydį. Jam taip silpna, jog vos 
nulaiko butelį; ilgokai užtrunka, ko! atkemša. 

Kliuku kliuku kliuku, — tokie žodžiai būtų pieštiniame pa- 
sakojime virš jo galvos. — Stačiai iš gurklio. 

Ne, nevalia gerti. Jis susiranda dėžutę švarių švirkštų, su- 
sileidžia vaistus. 

— Lauk, mikrobai, — sako. 

Paskui kėblina į savo butą, ten, kur anksčiau buvo jo butas, 
griūva į drėgną sujauktą lovą ir — kaip į vandenį. 

Sapne jį aplanko papūga Aleksas. Įskrenda pro langą, nu- 
tupia šalia ant priegalvio, šįkart skaisčiai žalias, su purpuriniais 
sparnais ir geltonu snapu, švytėdamas kaip švyturys, ir Sniego 
žmogaus širdis prisipildo laimės ir meilės. Jis palenkia galvą, 
pasižiūri viena akimi, paskiau kita. 

— Mėlynasis trikampis, — sako Aleksas. 

Staiga plykstelėja, ima raudonuoti, pradedant nuo akių. 
Šiurpi permaina, papūga tarytum lemputė, pamažu prisipil- 
danti kraujo. 

— Sudie, — sako Aleksas. 

— Ne, palauk, — šaukia ar tariasi šaukiąs Sniego Žmogus. 
Lūpos nekruta. — Dar nelėk! Pasakyk man... 

Paskiau dvelktelėja oro gūsis — puf! — Aleksas dingsta, ir 
Sniego Žmogus pašokęs atsisėda savo buvusioje lovoje, tamsoje, 
visas pažliugęs prakaitu. 


Keverzonės 


| jo kojai lyg ir geriau. Patinimas nuslūgo, skausmas su- 
silpnėjo. Vakare jis dar kartą susileis Griežlio supervakcinos. 
Jis supranta, jog nevalia piktnaudžiauti: vakcina labai stipri. 
Truputį padauginsi — ir ląstelės ims sproginėti kaip pernoku- 
sios Vynuogės. 

Dienos šviesa smelkiasi pro stiklinių lubų plokštes. Sniego 
žmogus klaidžioja po savo buvusį būstą kaip juslė be vietos. 
Štai jo spinta, jo drabužiai, vasariniai marškiniai ir šortai, dai- 
liai sukabinti ant pakabų, jau pelija. Gražiai išrikiuoti batai, 
bet apie juos ir pagalvoti baisu. Lyg kanopas užsimautum, be 
to, ištinusi koja neįtilptų. Krūvelė trumpikių ant lentynos. 
Kodėl apskritai jų reikėjo? Dabar viskas atrodo kaip keisti 
sadomazochistų reikmenys. 

Sandėliuke jis suranda paketų ir skardinių. Pusryčiams su- 
valgo šaltų raviolių su pomidorų padažu ir pusę šokoladinio 
jėgainio, užsigerdamas šilta koka kola. Nebėra nei stiprių gėri- 
mų, nei alaus — sunaikino visas atsargas tuomet, kai čia gyveno 
atsitvėręs nuo viso pasaulio. Tiek to. Nieko daugiau nenorėjo, 
tik kaip galima greičiau viską išlakti, kad nuslopintų atmintį. 

Dabar nebėra jokios vilties. Jis grimzdi praeityje, vis giliau 
klimpdamas į lakiuosius smėlynus. Skęsta. 


Nušovęs Griežlį, Džimis aklinai užrakino vidines duris. 
Griežlys ir Oriksė gulėjo susipynę kitapus hermetinės už- 
sklandos, jis neturėjo jėgų prie jų prisiliesti, tad paliko juos 

ten, kur jie sukrito. Vienu tarpu dingtelėjo romantiška min- 
tis — gal atminimui nukirpti Oriksės kasą, — bet jis atsispyrė 
pagundai. 

Sugrįžo į savo kabinetą, išgėrė škotiško viskio, paskiau 
maktelėjo dar vieną kitą kartą, kol pagaliau užmigo. Pažadi- 
no skambutis prie laukujų durų: vidun bandė įsibrauti Baltoji 
Viksva ir Juodasis Raganosis. Džimis neatsiliepė. 

Rytojaus dieną jis pasikepė keturis sojinius skrebučius, 
prisivertęs pavalgė. Išgėrė butelį vandens. Visas kūnas — kaip 
sumuštas pirštas: nutirpęs, bet sykiu skaudus. 


Dieną sučirškė telefonas. Aukštas Jungtinės saugos tarnybos 
pareigūnas klausė Griežlio. 

— Pasakyk tam išgamai, kad greičiau susirinktų savo su- 
šiktus genialius smegenis ir dumtų čionai — reikia apsvarstyti, 
kas darosi. 

— Jo nėra, — atsakė Džimis. 

— (0 kas čia toks? 

— Negaliu sakyti. Ypatingos slaptos potvarkis. 

— Klausyk, kad ir kas tu būtum, aš, regis, susivokiau, ką tas 
šunsnukis čia iškrėtė, ir kai tik jis paklius man į rankas, nu- 
suksiu jam sprandą. Galvą guldau, jis turi vakcinos nuo šito 
užkrato, jis prirėmė mus prie sienos. 

— Tikrai? Jūs taip manote? — tarė Džimis. 

— Aš žinau, kad tas galvijas tenai. Tuojau pat ateisiu ir iš- 
laušiu duris. 
| — Jumis dėtas, to nedaryčiau, — atsakė Džimis. — Čia paste- 
bimas labai keistas mikrobų suaktyvėjimas. Labai neįprastas. 
Karšta kaip pragare. Aš vilkiu bioapranga, bet nesu tikras, ar 
esu apsikrėtęs, ar ne. Kažkokia velniava, kaip kažin kas. 

— Po velnių! Čia? Atjaunoje? Aš maniau, kad jūsų pastatas 
hermetiškai uždaras. 

— Taigi, kažkas nesuveikė, —tarė Džimis. — Patarčiau mauti 
į Bermudus. Man regis, jis pats ten išskrido pasiglemžęs pi- 

— Vadinasi, tas šūdvalka mus į maišą įkišo ir užrišo. Aha, 
dabar viskas aišku. Visiškai aišku. Beje, ačiū už patarimą. 

— Sėkmės, — pridūrė Džimis. 

— Aha, gerai, ir tau. 

Niekas daugiau nebeskambino prie laukujų durų, niekas 
daugiau nesilaužė. Atjaunos vaikinai, matyt, susivokė. Na, o 
darbuotojai, pastebėję, kad apsauga išsilakstė, ko gero, irgi 
puolė prie vartų. Tikėdamiesi atgauti tai, ką palaikė laisve. 


Triskart per dieną Džimis ėjo pažiūrėti Griežlio genties, 
stebėjo juos, kaip iškrypėlis kad spokso į nusirengiančią 
moterį pro rakto skylutę. Velniop tokius palyginimus: jis ne 
iškrypėlis. Jie atrodė laimingi ar bent jau patenkinti. Ganėsi, 
miegojo, sėdėjo valandų valandas, tarytum nieko neveikdami. 
Motinos rūpinosi kūdikiais, vaikai žaidė. Vyrai šlapinosi su- 
stoję rateliu. Vienai moteriai prasidėjo mėlynasis periodas, ir 
vyrai, prisiskynę gėlių, atliko apeiginius šokius dainuodami, 
mosuodami mėlynomis varpomis. Paskiau kažkur krūmuose 
penketas išrinktųjų skynė vaisingumo derlių. 

Gal man vertėtų su jais pabendrauti, pagalvojo Džimis. 
Padėti jiems išrasti ratą. Perduoti jiems savo išminties lobius. 
Išmokyti visų savo žodžių. 

Ne, nieko nebus. Beviltiška. 

Kartais jie sunerimdavo — susirinkdavo būreliais, kuždėda- 
vosi. Pro slaptus mikrofonus jis girdėdavo jų balsus. 

— Kur Oriksė? Kada ji sugrįš? 

— Ji visada grįžta. 

— Ji turi būti čia, mokyti mus. 

— Ji visada mus moko. Ir dabar mus moko. 

— Ji Čia? : 

— Ji čia ir ne čia, tai vis viena. Ji pati sakė. 

— Taip, sakė. 

— O ką tai reiškia? 

Tai buvo panašu į teologines diskusijas pačiuose plepiau- 
siuose interneto pokalbių puslapiuose. Džimis ilgai neištver- 
davo. 

Visą kitą laiką jis irgi ganydavosi, miegodavo, valandų 
valandas sėdėdavo nieko neveikdamas. Pirmąsias dvi savaites 
sekė per internetą, kas darosi pasaulyje, arba žiūrėdavo te- 
levizijos naujienų laidas: riaušės miestuose, sutrikęs eismas, 
nusiaubti prekybos centrai; sprogimai, išėjus iš rikiuotės 
elektros energijos sistemai, negesinami gaisrai. Minios plūdo 
į bažnyčias, mečetes, sinagogas ir šventyklas melstis ir at- 
gailauti, o paskiau išsibėgiodavo, kai tik tikintieji suvokdavo, 
jog užsikrėtimo grėsmė didėja. Prasidėjo masinis bėgimas į 
miestelius ir kaimo vietoves, tenykščiai gindavosi nuo bėglių 
kaip įmanydami, griebdamiesi uždraustų šaunamųjų ginklų, 
vėzdų, šakių. 

Iš pradžių žurnalistai kruopščiai sekė įvykius, filmavo iš 
malūnsparnių, komentavo tarytum futbolo rungtynes. Matei ? 
Neįtikėtina! Bredai, sunku patikėti. Mes ką tik matėme tuntą 
pakvaišusių Viešpaties sodininkų, puolančių vieną ūkį vaduoti 
Vištienos grynuolių. Bredai, iš juoko galima sprogti, tie padarai, 
Vištienos grynuoliai, net vaikščioti nemoka! (Kvatojimas.) O 
dabar grįžtame į studiją. | 


Galimas daiktas, mąsto Sniego žmogus, kilus suirutei, 
kokiam nors galvočiui dingtelėjo mintis paleisti laisvėn kiau- 
loidus ir šuolkus. Ak, ačiū visos veislės vardu! 


Gatvės pamokslininkai plakėsi ir skelbė atėjus Paskutiniojo 
teismo dieną, nors atrodė sutrikę: o kurgi trimitai ir angelai, 
kodėl mėnulis nepasruvo krauju? Ekranuose šmėkščiojo 
kostiumuoti mokslo vyrai, medicinos ekspertai, grafikai su 
statistiniais užsikrėtimo duomenimis, žemėlapiai su epidemijos 
plitimo rajonais. Jie buvo žymimi tamsiai rausva spalva — kaip 
kadaise Britų imperija. Džimis būtų pasirinkęs kitą spalvą. 

Pranešėjai negalėjo nuslėpti baimės. Kas toliau, Bredai? 
Kada jie sukurs vakciną? Žinai, Saimonai, girdėjau, kad moksli- 
ninkai dirba dieną naktį, tačiau dar niekas nesugebėjo įveikti tos 
bjaurasties. Mums galas, Bredai. Saimonai, tavo tiesa, bet žmo- 

nija nebe pirmą kartą susiduria su tokia neganda. Padrąsinanti 
šypsena, atkištas nykštys, blausus žvilgsnis, išblyškę veidai. 

Greitosiomis buvo sukami dokumentiniai filmai apie viru- 
są —laimė, pavyko jį identifikuoti, jis atrodė panašus į gumulėlį 
ištirpusios kramtomosios gumos, tik dygliuotas, — su moksli- 
ninkų aiškinimais. Nepaprastai pavojingas hibridas. Neaišku, 
ar tai tarprūšinės mutacijos produktas, ar dirbtinai sukurtas. Visi 
mąsliai linksi galvomis. Virusui sugalvojo pavadinimą — girdi, 
taip būsią lengviau su juo kovoti. Pavadino ŽMV — žaibiškos 
mirties virusu. Galimas daiktas, jie jau šį tą žinojo — pavyz- 
džiui, kad Griežlys iš tikrųjų prikišo prie to nagus, saugiai įsi- 
taisęs Jaunystės eliksyro komplekso slapčiausiame kampelyje. 
Paskutiniojo teismo teisėjas, pagalvojo Džimis, tačiau kas gi 
jam suteikė tokią teisę? 

Plito sąmokslo teorijos: religinių fanatikų sąmokslas, Vieš- 
paties sodininkų kėslai užvaldyti pasaulį. Pirmąją savaitę buvo 
primygtinai patariama maistui naudoti tik virintą vandenį ir 
niekur neiti iš namų, nepageidautina sveikintis spaudžiant 
rankas. Tą savaitę žmonės išgrobstė latekso pirštines ir kvė- 
pavimo takus saugančias kaukes. Kaip ramunėlių arbata nuo 
maro, pagalvojo Džimis. 

Epidemija plinta. ŽMV pasireiškė Fidžyje, kur ligi šiol ne- 
pasitaikė nė vieno užsikrėtimo atvejo. Jungtinės saugos tarnybos 
vadovybė Naująjį Niujorką paskelbė nelaimės zona. Pagrindinės 
susisiekimo linijos uždarytos. 

Bredai, ta bjaurastis labai greita. Saimonai, tai neįtikėtina. 

— Kiekviena sistema prisitaiko prie permainų, nelygu 
jų mastas, — sakydavo Griežlys. — Prisiliesk galva prie sie- 
nos — nieko neatsitiks, bet jeigu ta pati galva atsitrenks į 
sieną devyniasdešimties mylių per valandą greičiu, ištikš 
smegenys. Dabar mes važiuojame greitojo eismo tuneliu, 
Džimi. Vandens greičiui viršijus valties greitį, padėtis pasi- 
daro nebevaldoma. 


Aš klausiau, bet negirdėjau, pagalvojo Džimis. 

Antrąją savaitę prasidėjo visuotinė mobilizacija. Vadovavimą 
perėmė paskubomis sušaukti epidemiologai: lauko ligoninės, 
izoliatoriai, paskiau paskelbtas karantinas visuose miestuose, 
visuose didmiesčiuose. Tačiau veikiai visos pastangos nuėjo 
perniek, kai gydytojai ir medicinos seserys patys apsirgo arba 
puolė į paniką ir išsilakstė. 

Anglija uždaro jūrų ir oro uostus. 

Visos susisiekimo linijos su Indija uždarytos. 

Ligoninės perpildytos, laukite tolesnių nurodymų. Sunegalavę 
gerkite kaip galima daugiau vandens ir skambinkite greitosios 
pagalbos telefonu. 

Nevažiuokite — kartoju — nieku gyvu nevažiuokite iš miesto. 

Nebeliko nei Bredo, nei Saimono. Bredas ir Saimonas din- 
go. Vietoj jų pasirodė kiti, o paskiau — dar kiti. 

Džimis paskambino greitosios pagalbos telefonu ir išgirdo 
įrašą: linija neveikia. Paskiau paskambino tėvui, nors nebe- 
skambino jau kelerius metus. Linija irgi neveikė. 

Patikrino elektroninį paštą. Nė vienos naujos žinutės. Apti- 
ko tik seną, nežinia kodėl nepanaikintą pašto atviruką, kadaise 
atsiųstą gimimo dienos proga: Daug laimės gimimo dienos proga, 
Džimi, teišsipildo visos tavo svajonės. Sparnuotos kiaulės. 

Viename asmeniniame puslapyje surado žemėlapį: žybsintys 
taškai rodė, kur dar veikia palydovinis ryšys. Džimis žiūrėjo 
lyg užkerėtas, kaip jie gęsta vienas po kito. 


Jis buvo sukrėstas. Greičiausiai todėl ir negalėjo suvokti, kas 
darosi. Toks įspūdis, lyg žiūrėtų kino filmą. Vis dėlto štai jis, 
o štai ten, už hermetinės užsklandos guli Oriksė ir Griežlys, 
nebegyvi. Kiekvienąsyk, susigriebęs, jog viskas atrodo iliuzi- 
ja, savotiškas pokštas, eidavo į juos pasižiūrėti. Pro šarvuotą 
stiklą, savaime suprantama: žinojo, kad nieku gyvu negalima 
atidaryti vidinių durų. 

Jis nusiaubė Griežlio neliečiamų atsargų sandėlius; iš pra- 
džių suvartojo šaldytus produktus — jeigu išeis iš rikiuotės sau- 


lės energijos generatorius, išsijungs šaldytuvai ir mikrobangų 

krosnelės, tad, kol įmanoma, verčiau sušveisti visus Vištienos 
grynuolių „Gurmanų pietus“. Nepaprastai greitai surūkė visas 
Griežlio žoleles: šitaip trimis paromis susitrumpino siaubo 
laiką. Iš pradžių taupė svaigalus, tačiau netrukus pradėjo lakti 
be saiko. Naujienoms pažiūrėti reikėdavo mirtinai nusitašyti, 
apmarinti jusles. 

— Netikiu, netikiu, netikiu, — kartodavo. 

Jis pradėjo garsiai kalbėti pats su savimi — negeras ženklas. 
„Nieko neatsitiko.“ Kaip jis galėjo gyvalioti tame švariame, 
sausame, nuobodžiame kabinete, šlamšti sojinių kukurūzų 
spragėsius ir cukinijų sūrio putėsius, skandinti smegenis 
svaigaluose ir sielvartauti dėl savo žlugusio gyvenimo, kai 
išmiršta visa Žmonija? 

Baisiausia, kad visi tie žmonės — jų baimė, kančios, visuoti- 
nė žūtis — jo visiškai nejaudino. Griežlys sakydavo, jog Homo 
sapiens sapiens nustoja skirti individus, kai jų daugiau kaip du 
šimtai — vidutinis pirmykštės genties narių skaičius, — tačiau 
Džimis tą skaičių sumažino iki dviejų. Ar Oriksė jį mylėjo, ar 
nemylėjo, ar Griežlys žinojo apie jų santykius, ką žinojo sužino- 
jęs, ar juos sekė? Ar surengė tą didingą finalą kaip asistuojamąją 
savižudybę, ar jis norėjo, kad Džimis jį nušautų, nes suprato, kas 
bus toliau, ir nesiteikė laukti savo eksperimento rezultatų? 

O gal jis suprato, jog nebesugebės išsaugoti paslaptyje 
vakcinos formulės, kai tik paklius į nagus Jungtinei saugos 
tarnybai? Ar seniai visa tai buvo suplanavęs? Gal dėdė Pytas 
ir netgi Griežlio motina — viso labo bandomieji triušiai? Ar jis 
bijojo nesėkmės, ar bijojo pasirodyti kaip eilinis neišmanėlis 
nihilistas, korton pastatęs žmonijos likimą? O gal jį kankino 
pavydas, gal pakvaišo iš meilės, geidė keršto, gal stačiai norėjo, 
kad Džimis išvaduotų jį iš kančių? Gal jis buvo pamišėlis, o 
gal, priešingai, didžio proto vyras, sugebėjęs apskaičiuoti viską 
iki logiškos pabaigos? O ar yra koks skirtumas? 

Ir taip toliau, ir panašiai tuščiai džiovino sau smegenis Žais- 
damas juslėmis ir maukdamas viskį, kol pagaliau aptemdavo 
protas. 


ORIKSĖ IR GRIEŽLYS 347 


Tuo tarpu, jam bežiūrint, nyko žmonija. Karalystė, Tipas, 
Klasė, Būrys, Giminė, Gentis, Rūšis. Kiek kojų? Homo sapiens 
sapiens papildė ilgų ilgiausią sąrašą, prisidėdamas prie šiaurės 
lokių, baltųjų delfinų, onagrų, ausytųjų pelėdų. Puikiai su- 
žaista, didmeistri. 

Kartais jis išjungdavo garsą ir patyliukais kuždėdavo žo- 
džius. Sukulentai. Morfologija. Kušlas. Ketvirčiuoti. Guanas. 
Pasidarydavo lengviau. 


Vienas po kito išsijungė visi interneto puslapiai, televizijos 
kanalai. Keli diktoriai, pranešėjai iki paskutinio kraujo lašo, 
nusistatė kameras, norėdami nufilmuoti savo mirtį — riksmus, 
skystančią odą, sprogstančias akis ir visa kita. Išsidirbinėja, ir 
tiek, tarė sau Džimis. Ko tik žmonės neprisigalvoja, kad tik 
pasirodytų per televiziją. 

— Tu, šūdinas cinike, — išplūdo jis pats save ir apsiverkė. 

— Nevalia duoti valios sušiktiems jausmams, — sakydavo 
jam Griežlys. 

O kodėl gi ne? Kodėl jam nevalia duoti valios jausmams? 
Juk šalia nė gyvos dvasios, niekas negali smerkti jo polinkių. 

Kartais jis pagalvodavo apie savižudybę —ji atrodė neišven- 
giama, — tačiau jam kažkodėl pritrūkdavo ryžto. Šiaip ar taip, 
savižudybės atliekamos stebint žiūrovams — kaip labanakt.com 
svetainėje. Šitaip susiklosčius aplinkybėms, toks poelgis čia ir 
dabar atrodytų neelegantiškai. Jis įsivaizduodavo niekinamą 
Griežlio šypsnį ir Oriksės nusivylimą: Klausyk Džimi! Kodėl 
tu pasiduodi? Tu neįvykdei savo įsipareigojimo! Juk tu pažadėjai, 
prisimeni? 

Galbūt jis nesugebėjo rimtai pažiūrėti į savo neviltį. 


Galiausiai nebeliko nieko, ką galėtum žiūrėti, išskyrus senus 
filmus, įrašytus į skaitmeninio vaizdo plokšteles. Jis žiūrėjo 
Hampfrį Bogartą ir Edvardą G. Robinsoną filme Key Largo. 
Jam dar negana, ar ne Rokai? Aha, va šitaip, dar kartelį! Kas 
be ko, man dar negana. Ar tu kada nors apsiraminsi? Žiūrėjo 

Alfredo Hičkoko Paukščius: Plastplastplast, karrrr kaukšt. Ma- 
tyti virvės, kuriomis sparnuotosios superžvaigždės pririštos 
prie stogo. Be to, žiūrėjo Gyvųjų lavonų naktį. Krimst, gurkt, 
maukt, aaa, kliukt. Prisižiūrėjus tokios lėkštos paranojos jam 
palengvėdavo. 

Paskiau išjungdavo televizorių, ilgai sėdėdavo prieš blausų 
ekraną. Prieblandoje prieš akis šmėkščiodavo visos pažįsta- 
mos moterys. Ir motina, skaisčiai raudonu chalatu, dar jauna. 
Oriksė, atėjusi paskutinį kartą su baltų gėlių puokšte. Žiū- 
rėdama į jį lėtai traukdavosi už kadro, ten, kur tamsoje jos 
laukė Griežlys. 

Visos tos svajos būdavo beveik malonios. Bent jau tuo metu 


visi dar buvo gyvi. 


Jis suprato, jog šitaip negali ilgai tęstis. Griežlio gentis Dau- 
soje šlamštė lapus ir žoles kur kas greičiau, nei augalai spėdavo 
regeneruoti, ir vieną gražią dieną turėjo išeiti iš rikiuotės saulės 
generatoriai, paskiau atsarginiai, o Džimis visiškai neišmanė, 
kaip juos galima pataisyti. Paskiau sustos oro kondicionieriai, 
nebeveiks durų užraktai, jis drauge su Griežlio gentimi atsi- 
durs spąstuose, ir jie visi uždus. Reikia išvesti juos lauk, kol 
nevėlu, tačiau ne tuojau pat, nes aplink gali pasitaikyti nevilties 
apimtų žmonių, o nevilties apimti žmonės labai pavojingi. To 
dar betrūko, kad prieš jį ant kelių pultų tuntai žmonių yran- 
čiais kūnais, kabindamiesi į jį rankomis ir melsdami: Išgydyk 
mus! Išgydyk mus! Gal jis ir turi imunitetą nuo viruso — aišku, 
jeigu Griežlys nemelavo, — tačiau anaiptol ne nuo ligonių 
įtūžio ir nevilties. 

Šiaip ar taip, argi jam užtektų drąsos jiems pasakyti: Jums 
niekas jau negali padėti. 


Prieblandoje, kiaurai smelkiančioje drėgmėje, Sniego 
žmogus klaidžioja nerasdamas sau vietos. Štai, pavyzdžiui, jo 
kabinetas. Ant stalo jo kompiuteris, blausiai žiūri į jį kaip pa- 
mesta mergina, su kuria atsitiktinai susidūrė pobūvyje. Šalia 

keletas popieriaus lakštų — paskutiniai anų dienų užrašai. Pa- 
skutiniai užrašai apskritai. Susidomėjęs juos peržiūri. Ką čia 
tokio gudraus Džimis, ankstesnis jo aš, laikė reikalinga pranešti 
ar bent jau parašyti — patepliojęs juodu ant balto — nebūtyje 
dingusiam pasauliui? 

Tiems, kam priklauso, — rašė Džimis šratinuku. Spausdintu- 
vas nebeveikė, kompiuteris jau buvo perdegęs, tačiau Džimis 
užsispyręs stropiai rašė ranka. Ko gero, jis dar turėjo vilties, 
ko gero, dar tikėjo, kad viskas grįš į senas vėžes, kad ateityje 
tenai kas nors ateis, koks valdžios atstovas, ir jo žodžiai atgaus 
prasmę, įeis į kontekstą. Kaip kartą Griežlys sakė, Džimis buvo 
romantiškas optimistas. 

Man liko nedaug laiko, — rašė Džimis. 


Nebloga pradžia, taria sau Sniego žmogus. 


Man liko nedaug laiko, bet aš pasistengsiu surašyti visus 


faktus, kurie, mano įsitikinimu, nušvies šiurpiuspaskutimių= 
jpdienųy įvykius katastrofos priežastis. Aš peržiūrėjau visas 
laikmenas vieno žmogaus, čia žinomo Griežlio vardu, kom- 
piuteryje. Išeidamas jis neišjungė kompiuterio, — man rodos, 
tyčia, —ir galiu paliudyti, jog ŽMV (Žaibiškos mirties virusas) 
sukurtas čia, po Dausos kupolu, iš Griežlio pagamintų hib- 
ridų, r—vetausumaikintas ir įdiegtas į PalaimaPlius piliules. 
Virusas veikė savotiško laikrodinio mechanizmo principu, 
kad užkratas paplistų iškart visame pasaulyje: pirmoji virusų 
siunta aktyvavosi tik tuomet, kai jų buvo pakankamai visose 
numatytose teritorijose, tad epidemija sklido sparčiai viena 
kitą užliejančių bangų forma. Griežlio plane svarbiausią vaid- 
menį turėjo laikas. Suirutė visame pasaulyje pasiekė viršūnę, 
todėl nespėta laiku pagaminti vakcinos. Griežlys pagamino 
vakciną drauge su virusu, tačiau sunaikino ją prieš pat savo 
sistuojanmrajg savi? mirtį. 
Kuriant virusą daugiau ar mažiau dalyvavo visi PalaimaPlius 


projekto nariai, tačiau, mano įsitikinimu, išskyrus Griežlį, 

niekas nenumanė jo padarinių. Kokiais sumetimais vadovavosi 
Griežlys, jį kurdamas, galiu tik spėlioti. Galimas daiktas... 


Čia rankraštis nutrūksta. Nors ir ką Džimis galvojo apie 
Griežlio ketinimus, to jis neparašė. 

Sniego žmogus suglamžo popieriaus lakštus, sviedžia ant 
grindų. Tokia tų žodžių dalia — tapti vabalų maistu. Dar 
buvo galima paminėti, jog pasikeitė prie Griežlio šaldytuvo 
magnetukais prisegtos sentencijos. Daug ką galima pasakyti 
apie žmogų, sprendžiant iš magnetukais prie šaldytuvo pri- 
segtų sentencijų, nors tuo metu apie tai jis kuo mažiausiai 
galvojo. 


Išlikėliai 


Antrąj kovo penktadienį — dievaižin kodėl Džimis kalendo- 
riuje žymėjosi dienas, — jis pirmąsyk pasirodė Griežlio genčiai. 
Jis nenusirengė nuogas — tą punktą išbraukė. Vilkėjo įprasta 
Komplekso dengiamosios spalvos atogrąžų apranga su tinkli- 
nėmis pažastimis ir gausybe kišenių, avėjo savo mėgstamais 
dirbtinės odos sandalais. Griežlio gentis susibūrė aplink, visi 
kaip vienas tyliai stebėdamiesi jo išvaizda: jie niekada nebuvo 
matę audinių. Vaikai kuždėdamiesi rodė į jį pirštais. 

— Kas tu toks? — paklausė vienas jų, Griežlio pavadintas 
Abraomu Linkolnu, aukštas liesas rudaodis vyriškis. 

Klausimas neskambėjo nemandagiai. Jeigu taip būtų pa- 
klausęs šiaip koks žmogus, Džimis būtų palaikęs tai grubumu, 
netgi agresyvumu, tačiau tiems žmonėms gražbyliauti netiko: 
niekas jų nemokė kalbėti apylankomis, eufemizmais, vaizdin- 
gais posakiais. Jie kalbėjo paprastai ir aiškiai. 

— Aš esu Sniego žmogus, — atsakė Džimis, tą pokalbio dalį 
jau apgalvojęs iš anksto. Jis nebenorėjo vadintis nei Džimiu, 
nei Džimu, nci juo labiau Bukučiu — jo inkarnacija Bukučio 
pavidalu visiškai nepasisekė. Jis troško pamiršti praeitį — to- 
limą pracitį, neseną praeitį, bet kokią pracitį. Troško gyventi 
vien dabartimi — be jokių sąžinės priekaištų, be lūkesčių. Kaip 
Griežlio gentis. Gal tokiu atveju praverstų kitoks vardas. 

— Iš kur tu ateini, o Sniego žmogau? 

— Ateinu iš ten, kur gyvena Oriksė ir Griežlys, — atsakė 
jis. — Mane siuntė Griežlys. — Tam tikra prasme jis nemela- 


vo. — Ir Oriksė. 

Jis stengėsi kalbėti paprastais sakiniais, aiškiai: to išmoko 
pro veidrodinę sieną stebėdamas Oriksę. Ir klausydamasis jos, 
savaime suprantama. . 

— Kur išėjo Oriksė? 

— Turi reikalų, — atsakė Sniego žmogus. 

Tik tiek sugebėjo atsakyti: betariant jos vardą, užveržė 
gerklę. 

— Kodėl Oriksė ir Griežlys tave atsiuntė pas mus? — paklausė 
moteris, vardu ponia Kiuri. 

— Kad nuvesčiau jus į kitą vietą. 

— Betgi mūsų vieta čia. Mums čia gera. 

— Oriksė ir Griežlys nori, kad jūs gyventumėte kitoje 
vietoje, ten jums bus geriau, — atsakė Sniego žmogus. — Ten 
daugiau maisto. 

Jie ėmė linkčioti šypsodamiesi. Oriksė ir Griežlys linki jiems 
gera, jie visada tai žinojo. Matyt, to jiems pakako. 

— O kodėl tavo oda atšokusi? — paklausė vienas vaikas. 

— Aš pagamintas kitaip negu jūs, — atsakė Sniego Žmo- 
gus, pamažu įsitraukdamas į pokalbį — kaip į žaidimą. Tie 
žmonės — tarytum švarūs popieriaus lakštai, gali rašyti, ką tik 
nori. — Griežlys mane pagamino su dviem odos sluoksniais. 
Vienas nusiima. 

Jis nusivilko atogrąžų marškinėlius. Jie susidomėję sužiuro 
į jo apžėlusią krūtinę. 

— O) kas čia? 

— Plunksnos. Plunksnelės. Oriksė jomis apdovanojo kaip 
ypatinga malone. Matot? Plunksnų man želia ir ant veido. 

Jis leido vaikams prisiliesti prie barzdos. Paskutinėmis 
dienomis nustojo skustis, laikydamas tai tuščiu dalyku, tad 
barzda gerokai pažėlė. 

— Taip. Matome. O kas yra plunksnos? 

Ak, tiesa. Juk jie niekados nematė plunksnų. 

— Kai kurie Oriksės vaikai plunksnuoti, — atsakė jis. — Jie 
vadinasi paukščiais. Mes eisime ten, kur jų yra. Tuomet ir 
sužinosite, kas yra plunksnos. 


Sniego žmogus stebėjosi savo sumanumu: jis taip grakščiai 

suko rateliu aplink tiesą — sumaniai, išradingai. Viskas labai 
paprasta: jie neklausinėdami sutiko su visais jo žodžiais. Jei- 
gu tai užtruks ilgiau — ištisas dienas, ištisas savaites, — jis ims 
staugti iš nuobodulio. Galėčiau palikti juos čia. Palikti, ir tiek. 
Tegu patys manosi. Kuo aš čia dėtas? 

Tačiau jis negalėjo jų palikti: nors jis ir buvo niekuo dėtas, 
vis dėlto nuo šiol jautė atsakomybę. Juk niekas daugiau jais 
nepasirūpins. 

Tiesą pasakius, o ir juo niekas daugiau nepasirūpins. 


Sniego žmogus iš anksto apgalvojo kelią: Griežlio sandėlyje 
buvo krūvos žemėlapių. Išsives Griežlio gentį prie jūros, ten, 
kur pats niekada nėra buvęs. Verta nueiti — bent jau pamatys 
vandenyną. Vaikštinės paplūdimiu kaip tose istorijose, kurias 
jam pasakodavo suaugusieji, kai jis buvo mažas. Gal net išsi- 
maudys. Būtų neblogai. 

Griežlio gentis galės gyventi parke šalia botanikos sodo — že- 
mėlapyje jis paženklintas medžiu ir nudažytas žalia spalva. Ten jie 
jausis kaip namie, ir, be abejo, per akis valgomos lapijos. O jis pats 
galės maitintis žuvimis. Susidėjo savo mantą — ne per didžiausią, 
ne per sunkiausią, teks neštis pačiam, — ir užtaisė purkštuvinį 
pistoletą, įsprausdamas pilną dėtuvę virtualių šovinių. 

Vakare, prieš išvykstant, tarė žodį. Jiems žygiuojant į kitą, 
geresnę vietą, jis eisiąs pirmas, pareiškė, o drauge su juo — du 
vyrai. Jis išsirinko du aukštaūgius. Iš paskos eisiančios moterys 
su vaikais, joms iš šalių — vyrai. Kiti vyrai seksią įdurmu. Taip 
reikią eiti todėl, kad Griežlys pasakęs, jog taip geriausia. (Verčiau 
neminėti pavojų, kitaip prireiks leistis į ilgiausius aiškinimus.) 
Pastebėję ką nors judant — nesvarbu ką, bet ką einant, ropojant, 
šliaužiant, — privalo tuojau pat jam pranešti. Pakeliais kai kas gali 
jiems pasirodyti keista, tačiau nesą ko jaudintis. Laiku pranešus 
jam, niekas nepadarysiąs jiems nieko bloga. 

— O kodėl kas nors norėtų mums padaryti ką nors blo- 
ga? — paklausė Sodžornerė Trut. 

— Kas nors gali padaryti jums bloga netyčia, — atsakė Sniego 
žmogus. — Juk jums skauda, kai pargriūvate ant žemės? 

— Bet žemė nenori mums daryti nieko bloga. 

— Oriksė mums sakė, kad žemė — mūsų geriausia draugė. 

— Ji augina mums maistą. 

— Taip, — sutiko Sniego žmogus. — Tačiau Griežlys padarė 
žemę kietą. Kitaip negalėtume ja vaikščioti. 

Jie susimąstė apgalvodami tuos žodžius. Paskui įniko linkčioti 
galvomis. Sniego Žmogui protas maišėsi: jis stačiai apdujo susivo- 
kęs, kokią nesamonę leptelėjo. Tačiau, regis, viskas išėjo į gera. 


Auštant jis paskutinįsyk surinko durų kodo numerį ir, 
atidaręs kupolo vartus, išvedė Griežlio gentį iš Dausos. Jie 
pastebėjo Griežlio palaikus ant grindų, tačiau, niekada ne- 
matę jo gyvo, patikėjo Sniego žmogumi, kai šis pasakė, jog 
tai savotiškos atliekos — lukštas, išaiža. Jie niekad negalėtų 
atsipeikėti pamatę savo Kūrėją tokį, koks jis gulėjo prie her- 
metinės užsklandos. 

Na, o Oriksė gulėjo kniūbsčia, apsiklojusi šilkais. Jie pa- 
prasčiausiai jos nepažino. 

Medžiai aplink sodriai žaliavo, viskas atrodė ramu, tačiau, 
jiems priėjus Jaunystės eliksyro kompleksą, prieš akis atsivėrė 
katastrofos padariniai. Visur aplink mėtėsi išvartyti elektriniai 
vežimėliai, sudrėkę, neįskaitomi skelbimai, suniokoti kom- 
piuteriai. Šiukšlės, vėjo pustomi drabužiai, yrantys lavonai. 
Sulaužyti žaislai. Stropiai darbavosi maitvanagiai. 

— Būk geras, Sniego žmogau, sakyk, kas tai? 

Lavonas, o kas čia, tavo nuomone, galėtų būti? 

— Chaoso dalis, — atsakė Sniego žmogus. — Griežlys ir 
Oriksė baigia valyti chaosą jūsų labui — nes myli jus, — bet 
dar nespėjo visko užbaigti. 

Regis, toks atsakymas juos patenkino. 

— Chaosas dvokia, — tarė vienas vyresnysis berniukas. 

— Taip, — nutaisęs kažką panašaus į šypseną, pritarė Sniego 
žmogus. — Chaosas visada dvokia. 

Per penkis kvartalus nuo pagrindinių Komplekso vartų iš 
šalinės gatvės svirduliuodamas iškėblino žmogus. Liga buvo 

pasiekusi priešpaskutinę stadiją: kakta sruvo kruvinas pra- 
kaitas. 

— Padėkit, padėkit man! — sustaugė jis. 

Žodžiai buvo vargiai suprantami. Tai buvo veikiau riaumo- 
jimas, įsiutusio žvėries riaumojimas. 

— Nė iš vietos! — suriko Sniego žmogus nesavu balsu. 

Griežlio gentis spoksojo — nustebę, bet, regis, nė kiek neiš- 
sigandę. Žmogus nukėblino dar vieną kitą žingsnį ir susvyravęs 
susmuko. Sniego žmogus jį nušovė. Jam pašoko nerimas: kad 
tik neužsikrėstų Griežlio gentis! Gal užkratas prie jų nelimpa, 
o gal jie iš visiškai kitos genetinės medžiagos? Juk Griežlys 
tikriausiai įdiegė jiems imunitetą. Kaipgi kitaip? 

Prie apsauginės sienos jie susidūrė su dar vienu žmo- 
gum — moteriške. Ji raudodama išpuolė iš sargybinės ir įsi- 
kibo į vieną vaiką. 

— Gelbėkit! — maldavo ji. — Nepalikite manęs čia! 

Sniego Žmogus ir ją nušovė. 

Tuos abu kartus Griežlio genties nariai spoksojo nustėrę: jie 
nesuvokė, kodėl, Sniego žmogaus rankoje pokštelėjus lazdelei, 
virsta Žmonės. 

— Ei, Sniego žmogau, o kas čia parvirto? Vyras ar moteris? 
Ji irgi turi papildomą odos sluoksnį kaip ir tu. 

— Nei viena, nei kita. Tai paprasčiausiai dalelė košmaro, 
prisisapnavusio Griežliui. 

Sapnai jiems buvo suprantami — jie patys sapnuodavo. 
Griežlys nesugebėjo panaikinti tos smegenų funkcijos. Mes 
pasmerkti sapnuoti sapnus, sakydavo jis. Taipgi nesugebėjo 
nusikratyti dainavimo. Mes pasmerkti dainuoti. Sapnavimas ir 
dainavimas buvo glaudžiai susipynę. 

— O kodėl Griežlys sapnuoja tokius baisius sapnus? 

—Jis sapnuoja vietoj jūsų, kad jūs nesapnuotumėte, — atsakė 
Sniego žmogus. 

— Gaila, kad jam tenka dėl mūsų kentėti. 

— Mums labai skaudu. Mes jam labai dėkingi. 

— O tie baisūs sapnai greitai liausis? 

— Greitai, — atsakė Sniego žmogus. — Labai greitai. 

Laimė, kad nieko bloga neatsitiko: moteriškė puolė juos 
kaip pasiutęs šuo. Jam drebėjo rankos. Būtų ne pro šalį mak- 
telėti burnelę. 

— Liausis, kai Griežlys pasibus? 

— Taip. Kai jis pasibus. 

— Tikėkimės, kad jis greit pasibus. 


Taip jie perėjo niekieno žemę, šen bei ten stabčiodami 
perkasti, paskabyti lapų ir gėlių, moterys ir vaikai susiėmę už 
rankų, kai kas dainavo krištoliniu balsu — visų jų balsai savo- 
tiški, lyg sprogstančių pumpurų šnarėjimas. Paskiau jie traukė 
plebopolio gatvėmis — nelyginant koks atvirkščias paradas ar 
religinių ekstremistų eisena. Nuo popiečio audrų lengvai susi- 
rasdavo prieglobstį — durys ir langai jau nebeturėjo ankstesnės 
paskirties. Paskiau žygiuodavo toliau alsuodami gaiviu oru. 

Kai kurie namai vis dar ruseno. Buvo daug klausimų, daug 
aiškinimo. Kas yra dūmai? Tai Griežlio darbas. Kodėl tas vaikas 
guli ant žemės be akių? Tokia Griežlio valia. Ir taip toliau. 

Sniego žmogus viską sugalvodavo vietoje. Jis susivokė esąs 
neprilygstamas ganytojas. Kad Griežlio gentis ramiai jaustųsi, 
jis stengėsi atrodyti orus ir patikimas, išmintingas ir malonus. 
Turėjo gerą patirtį — visą gyvenimą melavo. 

Pagaliau jie priėjo parką. Sniego žmogui viso labo teko 
nušauti dar du yrančius Žmones. Jis padarė jiems paslaugą, 
tad jo visiškai negraužė sąžinė. Kur kas labiau graužė nerimas 
begalvojant apie ką kita. 


Pagaliau vėlai vakare jie atsidūrė pajūryje. Šnarėjo lapai, 
tyliai šniokštė bangos, vandenynas spindėjo rausvomis ir rau- 
donomis spalvomis vakaro saulės spinduliuose. Baltas smėlis, 
jūroje virš dangoraižių sukosi pulkai paukščių. 

— Čia labai gražu. 

— Ei, žiūrėkit! Ar tai plunksnos? 

— Kaip vadinasi šita vieta? 


— Tai mūsų namai, — atsakė Sniego žmogus. 


14 


Stabas 


Sigs žmogus išnaršo sandėlį, susikrauna viską, kiek tik 
įmano panešti: visą likusį maistą, džiovintą ir konservuotą, 
žibintuvėlį ir baterijas, žemėlapius, degtukus, žvakes, šaud- 
menų atsargas, lipnios juostos, du butelius vandens, skausmo 
malšinamuosius vaistus, antibiotiko tepalą, kelerius apsaugi- 
nio audinio marškinėlius, kišeninį peiliuką su žirklutėmis. Ir 
purkštuvinį pistoletą, savaime suprantama. Pasiima savo kukį 
ir išeina pro hermetinę užsklandą, stengdamasis nežiūrėti į 
Griežlį, į jo iššieptus dantis, ir į Oriksę, apsisiautusią plašta- 
kėmis išmarginta šilkine drobule. 
Ak, Džimi! Čia ne aš! 


Čiulba paukščiai. Pilkšvas priešaušrio dangus, ūkanoja; 
voratinkliai spindi rasos perlais. Jeigu jis būtų mažas vaikas, 
visa tai atrodytų jam šviežia ir nauja — senų senovės stebuklų 
šalies tikrovė. Tačiau jis suvokia, jog visa tai — iliuzija: pakilus 
saulei, išnyks kaip sapnas. Šiek tiek atsitolinęs, sustoja, meta 
paskutinį žvilgsnį į Dausą, lyg pasiklydęs balionėlis pūpsančią 
viršum medžių. 

Sniego žmogus turi Komplekso žemėlapį, iš anksto jį iš- 
studijavo ir nužymėjo kelią. Nuo pagrindinės gatvės kerta 
tiesiai golfo lauko link — jokių nutikimų. Beeinant maišas ir 
ginklas apsunksta, jis stabtelėja atsigerti. Saulė jau patekėjo, iš 
aukštybių žvelgdami žemyn sklando maitvanagiai: pastebėjo 
jį, pamatė, kad jis šlubuoja, ir dabar tykos progos. 

Jis praeina gyvenamąjį kvartalą, mokyklą. Dar nenusigavus 
iki apsauginės sienos, teko nušauti vieną kiauloidą: jis nieko 
nedarė, tik stovėjo spoksodamas, be jokios abejonės, buvo 
žvalgas, būtų viską pranešęs saviškiams. Prie šalinių vartų 
Sniego žmogus stabtelėja. Šalimais sekykla, būtų neblogai 
užsikorus ant sienos apsižvalgyti, pasižiūrėti, ar tebėra anas 
dūmų stulpas. Tačiau sekyklos durys užrakintos, ir jis eina 
toliau. 

Apsauginiame griovyje tuščia. 

Jis pereina niekieno žemę — nervus alinantis kelias. Čia 
vienoje pusėje, čia kitoje vaidenasi gauruotos žvėrių nugaros, 
dingojasi, jog siūbuoja išvešėjusios piktžolės. Pagaliau jis ple- 
bopolyje; skuba siauromis gatvelėmis, saugodamasis pasalų, 
bet niekas neketina jo užpulti. Tik maitvanagiai suka ratus 
virš galvos laukdami, kada jis taps grobiu. 

Prieš pat pusiaudienį įsirango į medį, stengdamasis užsi- 
glausti lapijos paunksnėje. Suvalgo skardinę sojinių Vienos 
dešrelių ir išbaigia pirmąjį butelį vandens. Vos tik nustojus eiti, 
norom nenorom prisimena koją: ji tolydžio tvinkčioja, degte 
dega ir svembia, lyg įsprausta į pernelyg ankštą batą. Sniego 
žmogus ištrina žaizdelę antibiotiko tepalu, tačiau nededa į jį 
vilčių: mikrobai, apnikę audinius, tikriausiai bus įgiję imuni- 
tetą ir dabar knibžda tenai, tyre paversdami raumenis. 

Jis apžvelgia horizontą iš medžio aukštybės, tačiau nepa- 
stebi nieko panašaus į dūmus. Medžio aukštybė, puikus posakis. 
Mūsų protėviai, stebėję pasaulį iš medžio aukštybės, sakydavo 
Griežlys. Apdirbdavo savo priešus iš viršaus, tupėdami medžiuose. 
Lėktuvai, raketos ir bombos — viso labo ištobulėjusio pirmykščio 
instinkto vaisiai. 

O jeigu imčiau ir numirčiau štai čia, medyje? — mąsto 
jis. — Ar tai man išeitų į naudą? Kaip? Kas mane aptiktų? O 
jeigu ir aptikų? Žiū, dar vienas lavonas. Didelio čia daikto! Jų 
čia nors vežimais vežk. Aha, bet šitas kažkodėl medyje. Na ir 


kas, koks skirtumas? 

— Aš ne šiaip sau lavonas, — balsu sako jis. 

Žinoma! Kiekvienas kuo nors ypatingas! Ir kiekvienas negyvas 
žmogus yra miręs savitai! O dabar kas norėtų savais žodžiais pa- 
pasakoti, ką reiškia būti mirusiam? Džimi, man regis, tau stačiai 
knieti pakalbėti, gal tu ir pradėtum? 

Baisybė. Kas čia, skaistykla, tokiu atveju kodėl ji panaši į 
pradinės mokyklos pirmąją klasę? 

Po kelių valandų neramaus poilsio Sniego žmogus keliauja 
toliau; nuo popiečio audros pasislepia plebopolyje, gyvena- 
mojo namo griuvėsiuose. Viduje tuščia, nei gyvųjų, nei miru- 
siųjų. Paskiau, vis labiau spartindamas žingsnius, klibikščiuoja 
pajūrio link, iš pradžių į pietus, paskiau į rytus. 


Išėjęs į Sniego žmogaus žuvies taką, lengviau atsidūsta. Už- 
uot sukęs savojo medžio link, šlubčiodamas kėblina į kaimelį. 
Jis nuvargęs, nori miego, tačiau privalo nuraminti Griežlio 
gentį — parodyti, kad grįžo gyvas, paaiškinti, kodėl taip ilgai 
užtruko, perduoti Griežlio žodžius. 

Apie Griežlį reikia ko nors primeluoti. Kaip atrodo Griežlys ? 
Aš jo nemačiau, jis lindėjo krūmuose. Degantis krūmas, kodėl 
gi ne? Svarbiausia — nė žodžio apie veido bruožus. Tačiau 
fisai jums įsako: nuo šios dienos atnešti man dvi žuvis per savai- 
te — ne, geriau tris, — taipgi šaknų ir uogų. Gal dar pridėti jūros 
dumblių? Griežlio gentis pažįsta valgomas rūšis. Ir krabų — ne 
sausumoje gyvenančių, bet kitų. Įsakys išvirti garuose po dvy- 
lika kiekvieną kartą. Lyg ir ne per didžiausi poreikiai. 

Susitikęs su Griežlio gentimi, suslėps atsineštas maisto 
atsargas, ko nors užvalgys ir nusnaus savajame medyje. Atsi- 
gaus, ir protas prašviesės, ir jis sugebės pasvarstyti, ką derėtų 
daryti toliau. 

O ką daryti, tiesą pasakius? Ne taip jau lengva nuspręsti. 
Tarkime, kad netoliese esama žmonių, tokių pat žmonių kaip 
jis —tų, kurie kūreno laužą, —ir jis privalo padoriai atrodyti su 
jais susitikęs. Reikia nusiprausti — tokia proga galima surizi- 
kavus išsimaudyti tvenkinyje, — paskiau apsivilkti parsineštais 


ORIKSĖ IR GRIEŽLYS 361 


švarutėliais apsauginiais atogrąžų marškiniais, galbūt pasikirpti 
barzdą peiliuko žirklutėmis. 
Velniai rautų, jis pamiršo kišeninį veidrodėlį. Begalvis! 


Artindamasis prie kaimelio, išgirsta keistus garsus — ne- 
įprastą dainavimą aukštais ir žemais tonais: dainuoja vyrai 
ir moterys drauge, darniai, dviem balsais. Ne tiek dainuoja, 
kiek gieda. Paskiau kažkas sužvanga, sudžerška, sudunksi. 
Ką jie ten daro? Šiaip ar taip, anksčiau niekada to neda- 
rydavo. 

Štai kaimelio riba, dvoki neregima cheminė šlapimo siena, 
kas dieną vyrų atnaujinama. Jis peržengia ją, atsargiai sėlina 
toliau, žiūri pasislėpęs už krūmokšnių. Štai jie visi. Jis greitai 
juos suskaičiuoja: beveik visi vaikai, visi suaugusieji, išskyrus 
penkis — turbūt miške vyksta tuoktuvės. Visi sėdi pusračiu 
priešais kažkokią juokingą iškamšą, kažką panašaus į kaliausę. 
Subedę į ją akis, iš pradžių jo nepastebi, kai jis šlubčiodamas 
išeina iš už krūmų. 

Oo000, gieda moterys. 

Grau, pritaria vyrai. 

Ar tai Dangau? Negalimas daiktas! Nepaisant visų Griežlio 
atsargumo priemonių, nepaisant visų jo pastangų apsaugoti 
juos nuo bet kokio užkrato. Iš Sniego Žmogaus jie irgi ne- 
girdėjo to žodžio. Jis puikiai prisimena. 

Dzingt! ČCerkšt čerkšt čerkšt čerkšt! Bum)! Oo00-gau. 

Pagaliau jis mato ir mušamųjų grupę. Vietoj instrumentų — 
rato gaubtas ir geležgalys, jie ir džerška, o ant šakų kabalioja 
virtinė tuščių butelių, kuriuos jie daužo arbatiniu šaukšteliu. 
Bum — tai bidonas nuo aliejaus, per kurį muša virtuviniu me- 
diniu plaktuku. Kur jie visa tai susirankiojo? Paplūdimyje, be 
jokios abejonės. Jam toks įspūdis, lyg būtų pakliuvęs į senų 
dienų vaikų darželio orkestrą, tik vietoj orkestrantų — dideli 
žaliaakiai vaikai. 

O kas tai per daiktas — statula, iškamša, kaliausė ar dar ne- 


žinia kas? Su galva ir skuduriniu liemeniu. Yra net kažkas 


362 MARGARĖT ATWOOD 


panašaus į veidą: vietoj vienos akies — akmenukas, vietoj ki- 
tos — butelio dangtelis. Prie smakro pririšta sena plaušinė. 

Pagaliau jie pastebi jį. Pašoka ant kojų, puola jo pasitikti, 
apspinta iš visų pusių. Visi šypsosi laimingi, vaikai laigo kva- 
todami, kai kurios moterys susijaudinusios ploja katučių. Dar 
niekad ligi šiol taip gyvai jie nereiškė savo jausmų. 

— Sniego žmogau! Sniego žmogau! Tu grįžai! Tu vėl su 
mumis! 

Jie liečia jį pirštų galiukais. 

— Mes supratome, kad galime tave pašaukti ir kad tu, mus 
išgirdęs, sugrįši. 

Vadinasi, ne Dangau. Sniego žmogau. 

— Mes pasidarėme tavo atvaizdą, kad tau lengviau būtų iš- 
girsti mūsų balsą. 

Saugokis kūrybos, sakydavo Griežlys. Kai tik jie subręs kūrybai, 
mums galas. Jo akimis žiūrint, bet koks simbolinis mąstymas 
reiškė išsigimimą. Paskiau jie imsią kurti stabus, prasimanysią 
laidotuvių apeigas, maisto aukojimą mirusiesiems, pomirtinį 
gyvenimą, nuodėmę, karalius, paskiau vergovę ir karus. Snie- 
go žmogui knieti paklausti, kam pirmajam dingtelėjo mintis 
sukurti jo, Sniego žmogaus, atvaizdą iš butelio dangtelio ir 
plaušinės. Tačiau sumeta, jog dar per anksti. 

— Ar matote? Sniego žmogui išdygo gėlės! 

(Mat vaikai pastebėjo jo naują gėlėtąją paklodę.) 

— Ar mums irgi gali išaugti gėlės? 

— Ar sunkiai sekėsi kelionė į dangų? 

— Ir mes norime gėlių! Ir mes norime gėlių! 

— Kokią žinią duoda mums Griežlys? 

— Kodėl jūs manote, kad aš buvau danguje? — kaip galima 
ramiau klausia Sniego žmogus. 

Permeta akimis visas legendų ir padavimų laikmenas at- 
minties archyvuose. Kada jis minėjo dangų? Ar jis sekė kokią 
pasaką apie tai, iš kur atėjo Griežlys? Aha, dabar jis prisimena. 
Jis priskyrė Griežliui perkūnus ir žaibus. Savaime suprantama, 
jie pagalvojo, kad bus grįžęs Debesijon. 

— Mes žinome, kad Griežlys gyvena danguje. Ir mes matėme 
sūkuriuojantį vėją — jis nulėkė ton pusėn, kur buvai tu. 

— Griežlys jį atsiuntė, kad tau būtų lengviau pakilti nuo 
žemės. 

— Dabar, apsilankęs danguje, tu beveik prilygsti Griežliui. 

Žinia, geriau su jais nesiginčyti, bet nevalia leisti jiems 
įsiteigti, jog jis moka skraidyti, nes anksčiau ar vėliau jie gali 
užsimanyti, kad jis parodytų savo meną. 

— Sūkuriuojančiu vėju Griežlys nusileido iš dangaus, — sako 
jis. — Jis sukūrė tą vėją, kad šis nukeltų jį žemėn. Jis nenorė- 
jo ten užsibūti, labai kepina saulė. Todėl susitiko su manim 
žemėje. 

— Kur jis dabar? 

— Po kupolu, — beveik neprasilenkdamas su tikrove, sako 
Sniego žmogus. — Ten, iš kur mes atėjome. Dausoje. 

— Mes irgi norėtume ten nueiti su juo susitikti, —sako vienas 
vyresniųjų vaikų. — Mes žinome kelią. Prisimename. 

— Jūs jo nepamatysite, — griežtokai atsako Sniego žmo- 
gus. — Jūs jo nepažinsite. Jis pavirto augalu. 

Kas jam atėjo į galvą? Pavargęs jau nebesuvokia, ką 
šneka. 

— Kodėl Griežlys tapo maistu? — klausia Abraomas Lin- 
kolnas. 

— Tas augalas nevalgomas, — sako Sniego žmogus. — Jis 
daugiau panašus į medį. 

Visi susižvalgo nustebę. 

— Juk jis kalba su tavimi. Kaip jis gali kalbėti, būdamas 
medžiu? 

Sunku paaiškinti. Jis stačiai nusišnekėjo. Toks įspūdis, lyg 
būtų netekęs pusiausvyros ant aukščiausios laiptų pakopos. 

Jis bando išlaikyti pusiausvyrą. 

— Tas medis turi burną, — sako. 

— Žiū, — sako viena moteris — ponia Kiuri, Sakajavėja? — 


Sniego žmogus susižeidė koją. — Moterys visada jaučia, kada 

jis pakliūva į keblią padėtį, ir jį gelbsti nukreipdamos kalbą 
kita linkme. — Reikia jam padėti. 

— Sugaukime jam žuvį. Ar nori, žuvies, Sniego žmogau? 
Mes paprašysime Oriksės, kad duotų mums žuvį, kad leistų 
žuviai dėl tavęs mirti. 

— Oriksė tau linki gera. 

Jis atsigula ant žemės, ir jos ima murkti apspitusios jo koją. 
Skausmas malšta, tačiau, nepaisant visų jų pastangų, patinimas 
nė kiek neslūgsta. 

— Turbūt gili žaizda. 

— Dar pabandykime. 

— Vėliau pabandysime dar kartą. 

Jos atneša jam žuvį, iškeptą ir suvyniotą į lapus, ir džiūgau- 
damos žiūri, kaip jis valgo. Jis nelabai nori valgyti — jam pa- 
kilusi temperatūra, bet vis tiek valgo, kad jos nesibaimintų. 

Vaikai išardo jo atvaizdą, ruošdamiesi nunešti visus daiktus 
atgal į paplūdimį. Moterys jiems sako, jog to juos mokė Oriksė: 
panaudojus kokį daiktą, jį reikia grąžinti. Sniego Žmogaus at- 
vaizdas atliko savo vaidmenį: štai jis, tikrasis Sniego žmogus, 
vėl drauge su jais, o netikras jiems nereikalingas. Sniego žmo- 
gui darosi nejauku bežiūrint, kaip vaikai nusineša jo buvusią 
barzdą, jo buvusią galvą. Lyg jį patį būtų sudraskę į gabalus. 


Pamokslas 


Nd 
SE Li buvo atėję kiti, — sako Abraomas Linkolnas, 
Sniego Žmogui vargais negalais sudorojus žuvį. 

Sniego Žmogus guli nugara atsikolęs į medį; pėdą vos vos 
tvinkčioja; jis snūduriuoja. Tačiau sulig tais žodžiais kaipmat 
išsiblaivo. 

— Tokie kaip aš? 

— Kaip tu, tik su kitokia oda, — sako Napoleonas. — Vienas 
buvo plunksnuotu veidu, kaip tu. 

— Kitas irgi, tik jo plunksnos mažesnės. 

— Mes manėme, kad juos atsiuntė Griežlys. Kaip ir tave. 

— Su jais buvo viena moteris. 

— Turbūt Oriksė ją atsiuntė. 

— Jinai atsidavė mėliu. 

— Mes nematėme, kad ji pamėlusi, nes turėjo papildomą 
odą. 

— Bet stipriai atsidavė mėliu. Vyrai ėmė jai giedoti. 

— Mes siūlėme jai gėlių ir mosavome varpomis, bet ji ne- 
apsidžiaugė. 

— Vyrai su dviguba oda, regis, irgi nesidžiaugė. Atrodė 
pikti. 

— Mes bandėme prieiti arčiau ir pasisveikinti, bet jie pa- 
bėgo. 

Sniego Žmogus įsivaizdavo visą sceną. Neįprastai ramūs 
raumeningi vyrai žaliomis žėrinčiomis akimis visu būriu eina 
artyn, dainuodami savo keistas dainas, mosuodami varpomis 

ir tiesdami rankas kaip zombiai senoviniuose filmuose — vargu 
ar kam išlaikytų nervai. 

Sniego Žmogui ima pašėlusiai daužytis širdis — iš susijaudi- 
nimo ir podraug iš baimės. 

— Ar jie ką nors turėjo rankose? 

— Vienas turėjo trenksmingą pagaikštį, tokį pat kaip tavo. — 
Sniego žmogus paslėpė purkštuvinį pistoletą; tikriausiai jie 
prisimena jį nuo tada, kai ėjo iš Dausos. — Bet jie nekėlė 
triukšmo. 

Griežlio genties vyrai kalba abejingai, nė nesuvokdami, kas 
atsitiko. Pasakoja apie tuos žmones kaip apie kokius triušius. 

— Kada jie buvo atėję? 

„— Atrodo, aną dieną. 

Beprasmiška klausinėti apie praeitį: jie neskaičiuoja 
dienų. 

— Kur jie nuėjo? 

— Nuėjo ten, paplūdimiu. Kodėl jie nuo mūsų pabėgo, 
Sniego žmogau? 

— Gal išgirdo Griežlio balsą, — įsiterpia Sakajavėja. — Gal 
jis pašaukė juos. Ant rankų buvo prisisegę tokius blizgančius 
daikčiukus kaip ir tu. Kad girdėtų Griežlio balsą. 

— Aš juos paklausiu, — sako Sniego žmogus. — Eisiu su jais 
pasišnekėti. Rytoj. O dabar eisiu miegoti. 

Raukydamasis iš skausmo, atsistoja. Vis dar sunku remtis 
skaudžia koja. 

— Mes eisime su tavimi, — sako keli vyrai. 

— Ne, —atsako Sniego žmogus. — Jums neverta eiti. 

— Betgi tu dar prastai jautiesi, — sako imperatorienė Žoze- 
fina. — Mums dar reikia pamurkti. 

Ji susirūpinusi: tarpuaky įsirėžusi vos pastebima raukšlelė. 
Keista matyti tokią išraišką tobulai lygiame veide. 

Sniego žmogus paklūsta, ir nauja murklių komanda — šįkart 
trys vyrai ir viena moteris, matyt, jie nutarė, jog reikalingas 
veiksmingesnis gydymas, — aptupia jo koją. Jis stengiasi pa- 
justi savyje atsakomąjį virpulį, mąstydamas — nebe pirmą kar- 


ORIKSĖ IR GRIEŽLYS 367 


tą, —jog tas metodas, ko gero, tinka tik jiems. Visi kiti įdėmiai 
stebi, kai kurie pakuždomis šnekučiuojasi, ir po pusvalandžio 
vietoj jų darbo imasi kita komanda. 

Jis nesugeba atsipalaiduoti klausydamasis murkimo, nors 
supranta, jog taip reikia. Negali negalvoti apie ateitį. Min- 
tys veja viena kitą, prieš pusiau primerktas akis šmėkščioja 
padriki vaizdiniai. Gal viskas bus gerai, gal tie trys žmonės 
geros širdies, sveiko proto, taurių ketinimų, gal pavyks jiems 
kaip reikiant išaiškinti, kas tokie yra Griežlio genties žmonės. 
Kita vertus, tie nekviesti svečiai Griežlio genties žmones gali 
palaikyti išsigimėliais, laukiniais, nežmonėmis ir apskritai 
grėsme savo gyvybei. 

Mintyse šmaižioja senosios istorijos pavyzdžiai, vaizdai iš 
Kraujo ir rožių svetainės: krūsnys kaukolių Čingischano laikais, 
kalnai batų ir akinių Dachau stovykloje, lavonų prigrūstos 
degančios bažnyčios Ruandoje, kryžiuočių siaubiama Jeruzalė. 
Aravakų genties indėnai sveikina Kristoforą Kolumbą, šypso- 
damiesi neša jam gėlių vainikus ir vaisius, bet netrukus visi 
bus išžudyti, o jų moterys — pririštos prie lovų ir išžagintos. 

Tačiau kuriems galams vaizduotis tai, kas blogiausia? Gal 
tie Žmonės išsigando, gal kur nors pabėgo. Gal jie serga, 
merdėja. 


O gal ir ne. 


Prieš išvykstant į žvalgyba, prieš vykdant savo — dabar jis 
suvokia — priedermę, reikia tarti žodį Griežlio genčiai. Kaip 
ir pamokslą. Išdėstyti tam tikrus gyvenimo principus, kaip 
ir Dešimt Dievo įsakymų, Griežlio atsisveikinimo žodžius. 
Tačiau jiems nebereikalingi tie Įsakymai, visi tie „ne“, netgi 
nesuprantami — visa tai jiems įdiegta. Nėra prasmės mokyti 
juos nežudyti, nemeluoti, nepaleistuvauti, negeisti svetimo 
vyro ir svetimos moteries. Jie to nesuvoks. 

Vis dėlto privalo jiems ką nors pasakyti. Palikti kelis at- 
minimo žodžius. O dar geriau — naudingą patarimą. Privalo 
pasakyti, kad gali ir nebegrįžti. Privalo pasakyti, kad tie kiti, 

atėjūnai su dviguba oda ir plunksnomis, pasirodė ne Griežlio 
siųsti. Privalo pasakyti, kad jie turi atimti tuos trenksmingus 
pagaikščius ir išmesti į jūrą. Privalo pasakyti, kad jeigu tie 
žmonės griebtųsi smurto — Ei, Sniego žmogau, būk geras, pa- 
sakyk, ką reiškia smurtas? — arba jeigu bandytų žaginti (Ką 
reiškia žaginti?) moteris, arba kibti (Ką?) prie vaikų, arba jeigu 
bandytų versti kitus jiems dirbti... 

Beviltiška, beviltiška. Ką reiškia dirbti? Dirbti — tai gaminti 
ką nors — Ką reiškia gaminti? — arba auginti — Ką reiškia au- 
ginti? — arba grasintų jus primušti ar nužudyti, jeigu nepa- 
klustumėte, arba siūlytų jums pinigų, jeigu sutiktumėte. 

Ką reiškia pinigai? 

Ne, jis to nesakys. Griežlys rūpinasi jumis, — pasakys. — Orik- 
sė jus myli. 

Paskiau jis užsimerkia jausdamas, kaip jį švelniai kelia nuo 
žemės, neša, kelia iš naujo, vėl neša, laiko ant rankų. 


15 


Pėdos 


Sao žmogus pabunda prieš auštant. Guli nejudėdamas, 
klausydamasis kylančio jūros potvynio, šū-šūū, šū-šūū, sa- 
kytum širdies tvinksnių. Taip būtų gera patikėti, jog vis dar 
miega. 

Rytuose pilkšvo ūko aptrauktas horizontas jau blykšo rausva 
grėsminga žara. Keisčiausia, kad aušrota padangė vis dar atrodo 
švelni. Sniego Žmogus žiūri ton pusėn kaip užburtas; kitaip 
nepasakysi. Kaip užburtas. Širdis tarytum pakibusi, lyg sklen- 
džia, kokio plėšraus paukščio nešama. Kaip pasaulis gali vis 
dar būti toks gražus po viso to, kas atsitiko? Nes jis iš tikrųjų 
gražus. Nuo pakrantės dangoraižių ataidi paukščių kryksmas, 
klegesys, neturintis nieko žmogiška. 

Keliskart giliai įkvepia oro, įdėmiai apžiūri žemę aplink, ar 
nematyti kokių gyvių, keberiojasi iš medžio, atsiremia sveika 
koja. Užmeta akį į kepuraitę, iškrato skruzdėlę. Ar galima pa- 
sakyti, kad skruzdėlė gyvena apskritai ar tik tada, kai priklauso 
skruzdėlynui? Sena Griežlio mįslė. 

Šlubčiodamas nukėblina paplūdimiu prie jūros, nusiplauna 
koją, jausdamas, kaip dilgina sūrus vanduo: ko gero, ten buvo 
votis, ko gero, naktį pratrūko ir atsivėrė gili žaizda. Aplink 
taikydamosi nutūpti birzgia musės. 

Paskiau klibikščiuoja atgal prie medžio, nusisiaučia gėlėtą 
paklodę ir pakabina ant šakos, kad jo nevaržytų. Dabar jis tik 


su beisbolo kepuraite, kad šviesa nerėžtų akių. Saulės akinius 

irgi palieka: dar gana anksti, jam jų neprireiks. O jam būtina 
pastebėti menkiausią krustelėjimą. 

Nusišlapina ant žiogų, ilgesingai žiūrėdamas, kaip jie nu- 
dūzgia šalin. Tas įprotis jau siekia tolimesnę praeitį, jis — ne- 
lyginant mylimoji, stotyje išlydinti tave kelionėn: tu moji jai 
pro vagono langą, ir ji nenumaldomai —ir taip greitai — dingsta 
erdvėje, laike. 

Jis eina prie slėptuvės, atidaro angą, išgeria vandens. Koją 
skauda beprotiškai, pėda aplink žaizdą paraudo, kulkšnis iš- 
tino:įgludęs viduje užkratas įveikė Griežlio kokteilį ir Griežlio 
genties žmonių murkimą. Jis įtrina žaizdą antibiotiko tepalu, 
tokiu pat veiksmingu kaip purvas. Laimė, jis turi aspirino, 
bent apmalšins skausmą. Nuryja keturias tabletes, suvalgo 
pusę šokoladinio jėgainio, kad atgautų spėkas. Paskiau ima 
purkštuvinį pistoletą, pasitikrina dėtuvę. 

Jis tam nepasiruošęs. Jam bloga. Jis bijo. 

Galima niekur neiti, žiūrėti, kas bus toliau. 

Ak širduk. Tu — mano vienintelė viltis. 


Jis kėblina paplūdimiu į šiaurę, ramstydamasis kukiu ir, kur 
tik įmanoma, laikydamasis medžių paunksnės. Padangė eina 
skaistyn, reikia skubėti. Štai jau mato dūmus, plonyte sruogele 
kylančius aukštyn. Valanda kelio, gal ir daugiau. Tie žmonės 
nieko apie jį nenumano; jie matė Griežlio gentį, bet jo nematė, 
tad jo nelaukia. Tai jo vienintelis pranašumas. 

Jis klibikščiuoja nuo vieno medžio prie kito, nepastebimas, 
blankus kaip šešėlis. Ieško savų. 


Smėlyje — žmogaus pėdos. Toliau — kito žmogaus. Jos nela- 
bai ryškios: smėlis sausas, purus, bet apsirikti neįmanoma —tai 
žmogaus pėdos. O štai visa virtinė, nusidriekusi jūros link. 
Įvairių dydžių. Ten, kur smėlis drėgnas, pėdsakai ryškesni. Ką 
tie žmonės darė? Maudėsi, žvejojo? Prausėsi? 

Jie buvo apsiavę — batais, gal sandalais? Štai čia nusiavė, o 
štai čia vėl apsiavė. Jis deda koją ant drėgno smėlio: savotiškas 
parašas. Vos tik pakelia koją, pėda prisipildo vandens. 


372 MARGARET ATWOOD 


Jis užuodžia dūmus, girdi balsus. Sėlina, lyg atsidūręs 
tuščiame name, kur galėtų būti žmonių. () jeigu jie pa- 
stebės jį? Gauruotą nuogą maniaką su beisbolo kepuraite 
ir purkštuviniu pistoletu rankoje. Ką darys? Ims klykti ar 
leisis į kojas? Užpuls? Pilni broliškos meilės, bėgs jo pasitikti 
džiugiai išskėtę rankas? 

Užsiglaudęs už krūmų, jis žiūri pro lapus: jie trise, sėdi 
prie laužo. Irgi turi purkštuvinį pistoletą, standartinį Jung- 
tinės saugos tarnybos modelį, bet jis guli ant žemės. Sulysę, 
išsekę. Du vyrai, vienas tamsaus gymio, kitas šviesaus, ir 
gelsvo odos atspalvio moteris, vyrai — dengiamosios spalvos 
atogrąžų drabužiais, standartiniais, bet nešvariais, moteris 
vilki kažkokios aprangos — slaugės, apsaugos darbuoto- 
jos? — skivytais. Matyt, kadaise būta dailios, kol nesublogo, 
o dabar gyslota, susivėlusiais kaip kūtvėla plaukais. Visi trys 
atrodo nusigalavę. 

Jie kažką kepa — kažkokią mėsą. Gal skunkėnieną? Aišku, 
štai ir uodega mėtosi ant žemės. Tikriausiai nušovė. Varg- 
šelis. 

Sniego žmogus jau seniai nebeprisimena, kaip kvepia kepta 
mėsa. Gal todėl jam ašaroja akys? 

Jis dreba. Matyt, vėl pakilo temperatūra. 


Ką daryti? Pririšti prie pagalio paklodės skiautę, mosuoti 
balta vėliava? Gyvenkime taikoje. Bet jis neturi paklodės. 

Arba: Aš jums parodysiu, kur užkastas lobis. Ne, jam nėra 
dėl ko su jais derėtis nei jiems su juo. Nebent dėl savęs. Jie 
išklausys jį, jo pasakojimą, jis išklausys jų pasakojimą. Daugių 
daugiausia jie bent iš dalies supras, ką jis patyrė. 

Arba: Nešdinkitės velniop, kol nenusukau jums sprando, kaip 
senuose vesternuose. Rankas aukštyn. Pasitraukite atgal. Ne- 
lieskite ginklo. Tačiau tuo viskas nepasibaigs. Šiaip ar taip, jie 
trise, o jis vienas. Jie elgsis taip, kaip jis elgtųsi, jais dėtas: 
pabėgs, slapstysis, seks jį. Nutykos tamsoje ir suknežins galvą 
akmeniu. Ką gali žinoti kada. 

Galėtų nudaigoti juos dabar, kol jie dar jo nepastebėjo, 
kol jis dar turi jėgų. Kol dar nustovi ant kojų. Pėda dega lyg 
ugnyje. Betgi jie nieko bloga jam nepadarė. Ar jis turi šalta- 
kraujiškai juos nužudyti? Ar sugebėtų? O jeigu jis nenužudys 
visų, vienas jų nužudys jį. Savaime suprantama. 

— Ką, tavo nuomone, man daryti? — kužda jis. 

Nežinia. 

Ak, Džimi. tu toks mielas. 

Neapvilk manęs. 

Iš įpročio jis žvilgtelėja į laikrodį: tuščias ciferblatas. 

Nulis valandų, taria sau Sniego žmogus. Metas eiti. 


Padėka 


D aoju Autorių draugijai (Anglija), atsakingai už Virginijos 
Woolf palikimą, leidusiai panaudoti citatą iš To The Lighthouse; 
Anne Carson, leidusiai panaudoti citatą iš The Beauty of the 
Hiūsband; ir John Calder Publications and Grove Atlantic, 
leidusiam pacituoti aštuonis žodžius iš Samuelio Becketto 
romano Mercier and Camier. Visas šioje knygoje panaudotų 
ir parafrazuotų posakių, magnetukais prisegamų prie šaldytu- 
vo, sąrašas pateiktas adresu oryxandcrake.com. „Winter Won- 
derland“, paminėtas 9 dalyje, priklauso Felixui Bernardui ir 
Richardui B. Smithui, o autorinės teisės — Warner Bros. 

„Amandos Pein (Amanda Payne)“ vardą maloniai teikėsi 
perleisti jo savininkė, laimėjusi aukcioną ir gautą sumą pado- 
vanojusi Medicinos fondui, renkančiam taip reikalingą paramą 
Kankinimo aukų (Jungtinė Karalystė) slaugai. Papūga Alek- 
sas dalyvavo mokslų daktarės Irenės Pepperberg atliekamuose 
gyvūnų protinių sugebėjimų tyrimuose, taip pat yra daugelio 
knygų, dokumentinių filmų ir interneto svetainių pagrindinis 
veikėjas. Jo vardu pavadintas Alekso fondas. Taip pat reiškiu 
padėką papūgai Tukui, gyvenančiam pas Sharon Doobenen 
ir Brianą Brettą, ir papūgai Ricki, gyvenančiam pas Ruth At- 
wood ir Ralphą Siferdą. 

Per daugelį metų, specialiai to nesiekdama, nemažai in- 
formacijos gavau iš gausybės žurnalų ir dienraščių, taipgi iš 
atsitiktinių pokalbių su mokslinės fantastikos autoriais. Visas 
sąrašas pateiktas tinklapyje oryxandcrake.com. Taipgi dėkoju 

mokslų daktarui Dave'ui Mossopui ir Grace Mossop, Norma- 
nui ir Barbarai Barricello iš Whitehorse (Jukonas, Kanada); 
Maxui Davidsonui ir jo komandai iš Davidson's Arnheimland 
Safaris (Australija); savo broliui neuropsichologui daktarui 
Haroldui Atwoodui (ačiū tau už pelių gemalų lytinių hor- 
monų studiją ir kitas paslaptis); licenciatui Gilberto Silva ir 
licenciatui Orlando Garrido, pasiaukojantiems biologams iš 
Kubos; Matthew Swanui ir jo komandai iš Adventure Canada, 
surengusiems kelionę į Arktį, kurios metu buvo parašyta dalis 
šios knygos; laborantams, 1939-45; ir Philipui bei Sue Gre- 
gory iš Cassowary House (Kvinslandas, Australija), iš kurių 
balkono du tūkstančiai antrųjų metų kovą šios knygos autorė 
stebėjo retą paukštį — Raudongurklę Griežlę. 

Taipgi dėkoju savo įžvalgiesiems pirmiems skaitytojams Sa- 
rah Cooper, Matthew'ui Poulikakisui, Jess Atwood Gibson, 
Ronui Bernsteinui, Mayai Mahvjee, Louise Dennys, Steve'ui 
Rubinui, Arnulfui Conradi ir Rosalie Abella; savo agentėms 
Phoebe Larmore, Vivienne Schuster ir Diane Mackay; savo 
redaktorėms Ellen Seligman (McClelland ė Stewart, Kanada), 
Nan Talese (Doubleday, JAV) ir Lizai Calder iš Bloomsbury 
(Jungtinė Karalystė); ir savo narsingajai knygos redaktorei 
Heather Sangster. Taipgi savo darbščiajai asistentei Jennifer 
Osti ir Suryai Bhattacharya, grėsmingosios Rudosios iškarpų 
dėžutės tvarkytojai. Taipgi Arthurui Gelgootui, Michaelui 
Bradley'ui ir Pat Williams; taipgi Eileen Allan, Melindai 
Dabaay ir Rose Tornato. Ir galiausiai Graeme'ui Gibsonui, 
trisdešimties metų bendro gyvenimo draugui, atsidavusiam 
gamtos stebėtojui ir Paukščių žiedavimo stoties (Pelee Island, 
Ontario, Kanada) entuziastui, suprantančiam šios knygos au- 
torės susirūpinimą. 

